„Cel mai bun scriitor de thrillere psihologice.” 
THE TIMES 


JEFFERY DEAVER 
A DOUASPREZECEA CARTE 


Unii oameni îţi sunt rude, dar alţii îţi sunt 
strămoşi, şi ţi-i alegi pe cei pe care ti-i doreşti ca 
strămoşi. Te conturezi pe tine din aceste valori. 
RALPH ELLISON 


I 
Bărbatul de trei cincimi 


MARȚI, 9 OCTOMBRIE 


Capitolul 1 


Cu faţa scăldată de sudoare şi lacrimi, bărbatul 
aleargă spre libertate, aleargă să-şi salveze viaţa. 

— Uite-l! Uite-l acolo! 

Fostul sclav nu-şi dă seama exact de unde se aude 
vocea. Din spatele lui? De la dreapta sau de la stânga? 
Din vârful vreuneia dintre casele dărăpănate aliniate de- 
a lungul mizerelor străzi pavate de aici? 

În aerul de iulie, fierbinte şi dens ca parafina lichidă, 
bărbatul sare peste un morman de balegă de cal. 
Măturătorii nu ajung pe aici, în această parte a oraşului. 
Charles Singleton se opreşte lângă un palet încărcat 
până sus cu butoaie, încercând să-şi tragă sufletul. 

Bubuitul unui pistol. Glonţul trece la mare distanţă. 
Zgomotul agresiv al pistolului îl aruncă imediat înapoi în 
război: orele imposibile, nebune, în care a rezistat în 
tranşee îmbrăcat în uniforma albastră prăfuită, în 
spatele unei muschete grele, înfruntând bărbaţi în haine 
cenuşii prăfuite, cu propriile arme aţintite spre el. 

Acum aleargă mai repede. Bărbaţii trag din nou. 
Gloanţele trec din nou pe lângă el. 

— Să-l oprească cineva! Cinci dolari de aur dacă-l 
prindeţi! 

Dar sunt puţini oameni pe stradă atât de devreme - 
majoritatea irlandezi care scormonesc prin gunoaie şi 
muncitori care mărşăluiesc spre serviciu, cu samare şi 
cazmale pe umeri - şi nu sunt deloc tentaţi să-l oprească 
pe negrul cu ochi întunecaţi şi muşchi proeminenţi, 
mânat de o hotărâre atât de înspăimântătoare. Cât 
despre recompensă, oferta a fost strigată de un poliţist, 
ceea ce înseamnă că nici nu se pune problema de oferit 
vreun ban. 

Ajuns la casele zugrăvite de pe Twenty-third Street, 


Charles coteşte spre vest. Îşi pierde echilibrul pe pavajul 
lunecos şi cade la pământ. Un poliţist călare dă colţul şi, 
ridicând bastonul, se aruncă asupra bărbatului căzut. 
Atunci... 

„Şi?” se întrebă fata. 

„Și2” 

Ce i s-a întâmplat? 

Tânăra de şaisprezece ani, Geneva Settle, răsuci din 
nou butonul cititorului de microfişe, dar acesta nu mai 
avansa; ajunsese la ultimul cadru de pe rolă. Ridică 
dreptunghiul de metal ce conţinea articolul principal din 
numărul din 23 iulie 1868 al Coloreds' Weekly 
Illustrated. Răsfoind printre celelalte cadre din curia 
prăfuită, se gândi cu îngrijorare că restul paginilor din 
articol lipseau şi nu va afla niciodată ce i se întâmplase 
strămoşului ei Charles Singleton. Descoperise că 
arhivele istorice în care era relatat trecutul negrilor 
erau adesea incomplete, dacă nu rătăcite pentru 
totdeauna. 

Unde era restul poveştii? 

Ah... Găsi în sfârşit rola de film, pe care o montă cu 
grijă în aparatul prăfuit şi vechi, învârtind nerăbdătoare 
butonul pentru a găsi continuarea poveştii fugii lui 
Charles. 

Imaginaţia bogată a Genevei - şi anii petrecuţi citind 
cu frenezie cărţi - o ajutaseră să înfrumuseţeze 
descrierea seacă din revistă a urmăririi fostului sclav pe 
străzile fierbinţi şi mizere ale New Yorkului de secol 
nouăsprezece. Avea impresia că aproape trăia în acele 
timpuri, nu unde era cu adevărat în acel moment: cu 
aproape 140 de ani mai târziu, în biblioteca pustie de la 
etajul cinci al Muzeului Culturii şi Istoriei Afro- 
Americane de pe Fifty-fifth Street, din centrul 
Manhattanului. 

Răsucind butonul, paginile se succedau pe ecranul 
ceţos. Geneva găsi restul articolului, cu următorul titlu: 


RUȘINE 
POVESTEA FĂRĂDELEGII UNUI FOST SCLAV, 
CHARLES SINGLETON, VETERAN AL RĂZBOIULUI 
DINTRE STATE, TRĂDEAZĂ CAUZA POPORULUI 
NOSTRU INTR-UN INCIDENT CELEBRU 


O imagine ce însoțea articolul îl prezenta pe Charles 
Singleton la douăzeci şi opt de ani în uniforma sa din 
timpul Războiului Civil. Era înalt, avea mâini mari, iar 
uniforma strânsă pe piept şi pe braţe îi reliefa muşchii 
puternici. Buzele groase, pomeţii ridicaţi, capul rotund, 
pielea destul de închisă la culoare. 

Fixând cu privirea chipul ce nu zâmbea, ochii calmi şi 
pătrunzători, fata se gândi că exista o oarecare 
asemănare între ei - avea capul şi chipul lui, rotunjimea 
trăsăturilor sale, nuanţa bogată a pielii lui. Însă niciun 
strop din constituţia unui Singleton. Geneva Settle era 
firavă ca un şcolar, după cum le plăcea fetelor din 
cadrul Proiectului Delano să sublinieze. 

Începu din nou să citească, dar un zgomot o 
întrerupse. 

Un clic în încăpere. Yala unei uşi? Apoi auzi zgomot 
de paşi. Se întrerupseră. Un alt pas. În sfârşit tăcere. Se 
uită în spate, dar nu văzu pe nimeni. 

Se cutremură involuntar, dar îşi spuse să nu se sperie. 
Era doar tensionată din cauza unor amintiri neplăcute: 
fetele din grupul Delano hăituind-o în curtea din spatele 
liceului Langston Hughes, şi episodul în care Tonya 
Brown şi trupa ei din căminul St. Nicholas o târâseră pe 
o alee şi o bătuseră atât de rău, încât îşi pierduse o 
măsea. Băieţii te pipăiau, băieţii îşi băteau joc de tine, 
băieţii te insultau. Dar fetele erau cele care te făceau să 
sângerezi. 

„Puneţi-o la pământ, tăiaţi-o, tăiaţi-o pe curvă.” 

Alţi paşi. O altă pauză. 

Tăcere. 


Atmosfera din acel loc nu era chiar atât de 
liniştitoare. Slab luminat, muced, tăcut. Şi nu era nimeni 
altcineva aici, nu la opt şi-un sfert într-o dimineaţă de 
marţi. Muzeul nu era încă deschis - turiştii încă 
dormeau sau îşi luau micul dejun dar biblioteca se 
deschidea la opt. Geneva se afla deja acolo, aşteptând, 
când fuseseră descuiate uşile, atât de nerăbdătoare 
fusese să citească articolul. Acum era aşezată într-un 
separeu aflat la capătul unei vaste săli de expoziţii, unde 
manechine fără chip purtau costume din secolul al 
nouăsprezecelea, iar pereţii erau acoperiţi în întregime 
cu picturi reprezentând bărbaţi cu pălării bizare, femei 
cu bonete şi cai cu picioare strâmbe şi subţiri. 

Un alt pas. Apoi o altă pauză. 

Ar fi trebuit oare să plece? Să stea cu dr. Barry, 
bibliotecarul, până pleca individul ăsta dubios? 

Şi atunci celălalt vizitator râse. 

Nu era un râs ciudat, ci unul amuzat. 

Şi spuse: 

— Bine, am să te sun mai târziu. 

Sunetul unui telefon mobil când se închide. De asta se 
tot oprise, asculta pur şi simplu persoana de la celălalt 
capăt al firului. 

„Ţi-am spus să nu-ţi faci griji, fată. Oamenii nu sunt 
periculoşi când râd. Nu sunt periculoşi când spun 
lucruri prietenoase la telefon. Păşise încet fiindcă aşa 
fac oamenii când vorbesc - deşi ce fel de vizitator 
nepoliticos ar fi dat telefon dintr-o bibliotecă?” Geneva 
se întoarse la ecranul cu microfişe, întrebându-se: „Oare 
reuşeşti să scapi, Charles? Doamne, sper că da”. 


Însă el s-a ridicat în picioare şi, în loc să-şi 
recunoască fărădelegea, aşa cum ar fi făcut un bărbat 
curajos, şi-a continuat fuga laşă. 


„Cam până aici ţi-a fost cu descrierea obiectivă”, îşi 
spuse ea furioasă. 


O vreme a reuşit să le scape urmăritorilor săi. Dar 
salvarea a fost doar pe moment. Un neguţător negru 
aflat pe o verandă l-a văzut pe fostul sclav şi l-a 
implorat să se oprească, în numele dreptăţii, 
spunându-i că auzise despre fărădelegea domnului 
Singleton şi reproşându-i că aruncase o pată pe 
obrazul tuturor oamenilor de culoare din întreaga 
ţară. Cetăţeanul, un anume Walker Loakes, a aruncat 
apoi cu o cărămidă după domnul Singleton, cu 
intenţia de a-l dobori la pământ. Insă, 


Charles se fereşte de piatra cea grea şi se întoarce 
spre bărbat strigând: 

— Sunt nevinovat. Nu am făcut ceea ce spune poliţia! 
Imaginaţia Genevei preluase povestea şi, inspirată de 
text, rescria istoria. 

Dar Loakes ignora protestele fostului sclav şi aleargă 
în stradă, strigând poliţiei că fugarul se îndreaptă spre 
chei. 

Cu inima sfâşiată, cu gândurile agăţându-i-se de 
imaginea lui Violet şi a fiului lor Joshua, fostul sclav îşi 
continuă fuga disperată spre libertate. 

Alergând, alergând... y 

Din spate se aude galopul poliției călare. In față îi 
apar alți călăreți, conduşi de un alt ofițer de poliție cu 
caschetă, agitând un pistol. 

— Stai, opreşte-te unde eşti, Charles Singleton! Sunt 
căpitanul William Simms. Te caut de două zile neîncetat. 

Fostul sclav se supune ordinului. Umerii largi i se 
apleacă în față, braţele puternice îi atârnă pe lângă 
corp, pieptul i se ridică greoi în timp ce inspiră aerul 
umed şi stătut de lângă râul Hudson. În apropiere se 
află biroul de remorchere, iar prin faţa ochilor îi trec, în 
sus şi-n jos pe râu, catargele a sute de vase, aţâţându-l 
cu promisiunea lor de libertate. Se sprijină, gâfâind, de 
firma masivă a companiei Swiftsure Express. Charles îşi 


fixează privirea pe ofiţerul care se apropie, boc, boc, 
boc, bocănitul copitelor răsunând puternic pe pavaj. 

— Charles Singleton, eşti arestat pentru spargere. Ai 
să te predai sau o să te obligăm noi s-o faci. Oricum ar 
fi, vei sfârşi în lanţuri. Alege prima opţiune şi nu vei 
avea de suferit atât de mult. Alege-o pe cea de-a doua şi 
vei sfârşi într-o baltă de sânge. Alegerea îţi aparţine. 

— Am fost acuzat de o faptă pe care n-am comis-o! 

— Repet: predă-te sau mori. Acestea sunt singurele 
tale opţiuni. 

— Nu, domnule. Mai am una, strigă Charles. 

Işi reia fuga - spre doc. 

— Opreşte-te sau tragem! strigă Simms. 

Dar fostul sclav sare peste balustrada cheiului precum 
un cal peste o bară în plin avânt al unui atac. Pare să 
rămână suspendat în aer pentru o clipă, apoi se 
rostogoleşte nouă metri în apele nămoloase ale râului 
Hudson, murmurând câteva cuvinte, poate o rugăciune 
adresată lui Isus. Poate o declaraţie de dragoste pentru 
soţia şi copilul său, deşi orice ar fi fost, urmăritorii săi 
nu l-au putut auzi. 


La cincisprezece metri de cititorul de microfişe, 
Thompson Boyd, de patruzeci şi unu de ani, se apropie 
de fată. 

Îşi trase masca peste fată, aranjă fanta pentru ochi şi 
deschise cilindrul pistolului său pentru a se asigura că 
nu era blocat. Il verificase mai devreme, dar, cu o astfel 
de sarcină, nu puteai fi niciodată prea sigur. Işi puse 
pistolul în buzunar şi scoase bâta de lemn dintr-o 
tăietură în impermeabilul de culoare închisă. 

Incă se afla între rafturile de cărţi din sala de 
expoziţie cu costume, care îl separau de mesele cu 
cititoare de microfişe. Işi apăsă degetele acoperite de 
mănuşi de latex peste ochii care îl usturaseră foarte tare 
în această dimineaţă. Clipi de durere. 

Privi din nou în jur, asigurându-se că încăperea era 


într-adevăr pustie. 

Nu se afla niciun paznic aici, nici jos nu era vreunul. 
Nu existau camere de supraveghere sau fişe de 
înscriere. Totul era în regulă. Dar existau câteva 
probleme de logistică. Încăperea vastă era cufundată 
într-o tăcere de moarte, iar Thompson nu putea să 
ascundă apropierea de fată. Ea avea să-şi dea seama că 
se mai afla cineva în încăpere şi ar fi putut să devină 
tensionată şi să intre în stare de alertă. 

Aşa că, după ce intrase în această aripă a bibliotecii şi 
încuiase uşa în urma sa, râsese - un chicot. Thompson 
Boyd încetase să mai râdă în urmă cu ani buni. Dar era 
şi un profesionist abil care înţelegea forţa umorului - şi 
cum să-l folosească în avantajul lui în domeniul său de 
activitate. Un chicot - adăugat unei amabilităţi de final 
de conversaţie - şi sunetului făcut de închiderea unui 
telefon mobil aveau să o liniştească, se gândea el. 

Planul părea să funcţioneze. Aruncă rapid o privire 
lungului şir de rafturi şi o văzu pe fată fixând cu privirea 
ecranul cititorului de microfişe. Mâinile ei, pe lângă 
corp, se încleştau şi se descleştau trădând nervozitatea 
provocată de ceea ce citea. 

Thompson porni înainte. A 

Apoi se opri. Fata se ridică de la masă. li auzi scaunul 
alunecând pe linoleum. Mergea undeva. Pleca? Nu. Auzi 
sunetul ţâşnitorii şi o auzi bând apă. Apoi o auzi luând 
cărţi de pe raft şi aşezându-le vraf pe masa pentru 
microfişe. O altă pauză, apoi se întoarse la raft, luând 
alte cărţi. Bufnitura produsă când le aşeză pe masă. În 
sfârşit. Auzi scârţâitul scaunului când ea se aşeză din 
nou. Apoi tăcere. 

Thompson privi din nou. Era iarăşi aşezată, citind una 
dintre multele cărţi îngrămădite în faţa ei. 

Ţinând în mâna stângă punga în care se aflau 
prezervativele, briceagul şi banda adezivă, iar în 
dreapta bâta de lemn, porni din nou spre ea. 

Se apropia acum, şase metri, patru, ţinându-şi 


respiraţia. 

Trei metri. Chiar dacă ea ar fi luat-o la fugă acum, ar 
fi putut să se repeadă după ea şi să o ajungă - să-i rupă 
un genunchi sau s-o ameţească printr-o lovitură la cap. 

Doi metri, unu jumătate... 

Se opri şi aşeză în tăcere pe un raft pachetul pentru 
viol. Prinse bâta cu ambele mâini. Se apropie, ridicând 
bastonul de stejar lăcuit. 

Absorbită în continuare de lectură, ea citea cu sârg, 
neştiind că atacatorul ei se afla la doar un pas distanţă 
în spatele ei. Thompson lăsă să cadă bâta cu toată forţa 
spre vârful căciulii purtate de fată. 

Trosc... 

O vibraţie dureroasă îi înţepă mâinile când bâta lovi 
capul fetei cu un pocnet sec. 

Dar ceva nu era bine. Sunetul, senzaţia nu era ce 
trebuia. Ce se întâmpla? 

Thompson Boyd sări înapoi când corpul căzu pe 
podea. 

Şi se desfăcu în bucăţi. 

Trunchiul manechinului căzu într-o parte. Capul în 
alta. Thompson se holbă o clipă. Aruncă o privire în 
lateral şi văzu o rochie de bal înfăşurată în jurul părţii 
de jos a aceluiaşi manechin - parte a expoziţiei ce 
prezenta vestimentația femeilor în America din perioada 
Reconstrucţiei. 

Nu... 

Cumva, fata îşi dăduse seama că el reprezenta o 
ameninţare. Adunase apoi câteva cărţi de pe rafturi 
pentru a se ascunde cât se ridicase şi desfăcuse un 
manechin. Îmbrăcase partea de sus a manechinului în 
propriul pulover şi îi potrivise căciula ei, apoi îi aşezase 
în scaun. 

Dar ea unde era? 

Lipăitul unor paşi în alergare îi răspunse la întrebare. 
Thompson Boyd o auzi fugind spre uşa de incendiu. 
Bărbatul îşi strecură bastonul sub haină, scoase pistolul 


şi porni după ea. 


Capitolul 2 


Geneva Settle alerga. 

Alerga să se salveze. Precum străbunul ei Charles 
Singleton. 

Gâfâind. Precum Charles. 

Dar era sigură că ea nu avea nimic din demnitatea 
manifestată de strămoşul ei atunci când fugise din faţa 
poliţiei, în urmă cu 140 de ani. Geneva plângea şi striga 
după ajutor şi se lovi puternic de un zid într-un atac de 
panică, zgâriindu-şi dosul palmei. 

„Uite-o acolo, uite-o acolo, slăbănoaga băieţoaică... 
Prindeţi-o!” 

Gândul la lift o înspăimânta, căci s-ar fi simţit prinsă 
în capcană. Aşa că alese ieşirea de incendiu. Lovindu-se 
de uşă cu tot avântul se alese cu o ameţeală zdravănă, o 
lumină galbenă explodându-i în faţa ochilor, dar fata 
continuă să alerge. Sări de pe palier până la etajul 
patru, trăgând de clanţă. Dar acestea erau uşi de 
siguranţă şi nu se deschideau de pe casa scării. Trebuia 
să ajungă la uşa de la parter. 

Continuă să coboare scările, gâfâind. „De ce? Ce 
anume urmărea?” se întrebă. 

„Curva neagră mică şi slăbănoagă n-are timp pentru 
fete ca noi...” 

Pistolul, el îi trezise bănuielile. Geneva Settle nu era 
genul care să facă parte dintr-o bandă, dar nu puteai fi 
elev la liceul Langston Hughes, în inima cartierului 
Harlem, fără să fi văzut măcar câteva pistoale în viaţă. 
Când auzise un clic distinctiv - foarte diferit de cel făcut 
de închiderea unui telefon mobil - se întrebase dacă 
omul care râdea nu se prefăcuse doar şi avea de fapt 
gânduri necurate. Aşa că se ridicase firesc, băuse nişte 
apă, gata să o ia la fugă. Dar aruncase o privire furişă 


printre rafturile de cărţi şi observase masca de schi. 
Înţelesese că nu putea trece de el ca să ajungă la uşă 
fără să îi abată atenţia asupra mesei cu microfişe. 
Clădise zgomotos un vraf de câteva cărţi, apoi 
dezbrăcase un manechin din apropiere, îl îmbrăcase cu 
puloverul şi şapca ei şi îl aşezase pe scaun în faţa 
cititorului de microfişe. Apoi aşteptase ca el să se 
apropie şi, când o făcuse, ea se strecurase prin spatele 
lui. 

„Faceţi-o praf pe curvă, faceţi-o praf...” 

Geneva cobori în fugă încă un etaj. 

Sunet de paşi deasupra ei. Doamne, Dumnezeule, 
Chiar o urmărea! Se strecurase pe casa scării după ea, 
iar acum îi despărţea doar un palier. Pe jumătate 
alergând, pe jumătate împiedicându-se, ferindu-şi mâna 
julită, ea cobori în goană scările în vreme ce paşii lui se 
auzeau tot mai aproape. 

Înainte de a ajunge la parter, sări peste ultimele patru 
trepte pe beton. Piciorul îi alunecă în cădere şi ea se lovi 
de zidul de piatră. Schimonosindu-se de durere, 
adolescenta se ridică în picioare, auzind paşii în urma ei, 
văzându-i umbra pe pereţi. 

Geneva privi spre ieşirea de incendiu. I se tăie 
respiraţia când văzu lanţul înfăşurat în jurul stâlpului de 
pe uşă. 

Nu, nu, nu... Lanţul acela era evident un abuz. Dar 
asta nu însemna că administratorii muzeului nu ar fi 
folosit aşa ceva pentru a ţine la distanţă hoţii. Sau poate 
că tocmai bărbatul acesta înfăşurase lanţul în jurul 
stâlpului, gândindu-se că ea ar fi putut fugi pe aici. Iat-o 
deci prinsă în capcană, într-o fundătură întunecoasă de 
beton. Dar oare chiar era blocată uşa? 

Exista doar o singură modalitate de a afla. „Haide, 
încearcă!” 

Geneva se împinse şi lovi stâlpul. 

Uşa se deschise larg. 

Oh, slavă... 


Brusc urechile îi fură lovite de un zgomot infernal, 
care îi trimise un junghi de durere prin suflet. Ţipă. 
Fusese împuşcată în cap? Dar îşi dădu seama că era 
alama de la uşă, ţipând la fel de ascuţit precum verii 
sugari ai lui Keesh. Apoi ieşi pe alee, trântind uşa în 
urma ei, întrebându-se încotro s-o ia mai bine, spre 
dreapta, spre stânga... 

„Puneţi-o la pământ, tăiaţi-o, tăiaţi-o pe curvă...” 

Hotări s-o ia la dreapta şi intră clătinându-se pe Fifty- 
fifth Street, strecurându-se într-o mulţime de oameni 
aflaţi în drum spre muncă, atrăgând priviri pline de 
îngrijorare din partea unora şi de prudenţă din partea 
altora. Majoritatea o ignorau pe fata cu chipul tulburat. 
Apoi, din spate, auzi urletul alarmei de incendiu 
devenind mai puternic în clipa în care atacatorul ei 
deschise brusc uşa. Avea să fugă sau s-o urmărească? 

Geneva alergă în susul străzii, spre Keesh, care stătea 
la colţ, având în mână un pahar de carton cu cafea de la 
bistroul grecesc şi încercând să-şi aprindă o ţigară, în 
pofida vântului. Colega ei cu pielea cafenie - machiată 
atent cu violet şi purtând o cascadă de extensii de păr 
blonde - era de aceeaşi vârstă cu Geneva, dar cu un cap 
mai înaltă, rotofeie şi zdravănă ca un tambur, rotundă 
prin părţile potrivite, cu sânii mari şi şoldurile arcuite. 
Fata aşteptase în stradă, nefiind deloc interesată de un 
muzeu - sau de orice fel de clădire, la o adică, în care 
era interzis fumatul. 

— Gen! 

Prietena ei aruncă paharul de cafea pe stradă şi îi fugi 
în întâmpinare, 

— Care-i baiu', fată? Eşti dată peste cap. 

— Bărbatul asta... gâfâi Geneva, simțind cum o 
cuprinde greaţa. Era un bărbat înăuntru, m-a atacat. 

— O, nu, la naiba! Lakeesha privi în jur. Unde-i? 

— Nu ştiu. Era în spatele meu. 

— Linişteşte-te, fată. O să fii bine. Hai s-o tăiem de 
aici. Hai, fugi! 


Fata cea corpolentă - care chiulea de la fiecare a doua 
oră de educaţie fizică şi care fuma de doi ani - începu să 
alerge cât de bine putea, gâfâind, cu braţele săltându-i 
pe lângă corp. 

Dar se îndepărtaseră doar preţ de o jumătate de 
cvartal când Geneva încetini. Apoi se opri. 

— Stai aşa, fată. 

— Ce faci, Gen? 

Panica dispăruse. Fusese înlocuită de o altă emotie. 

— Haide, fată, spuse Keesh, cu răsuflarea tăiată. 
Mişcă-ţi fundul. 

Însă Geneva Settle se hotărâse. Furia luase locul 
fricii. Îşi spuse: „Fir-aş a naibii dacă scapă aşa uşor”. Se 
întoarse, aruncă o privire în ambele părţi ale străzii. 
Văzu în sfârşit ceea ce căuta, lângă intrarea pe aleea de 
pe care tocmai fugise. Porni înapoi în acea direcţie. 


La o stradă distanţă de muzeul afro-american. 
Thompson Boyd îşi încetă trapul agitat prin mulţimea de 
navetişti care circulau la acea oră de vârf. Thompson 
era un bărbat comun. Din toate punctele de vedere. Păr 
castaniu cu o nuanţă comună, greutate medie, înălţime 
medie, de o frumuseţe medie şi o forţă medie. (În 
închisoare fusese poreclit „Tom Oarecare”). Oamenii 
aveau tendinţa nici să nu-l observe. 

Dar un bărbat alergând prin centrul oraşului atrage 
atenţia dacă nu se îndreaptă spre lin autobuz, taxi sau 
gară. Aşa că îşi încetini pasul până la unul de mers 
obişnuit. În scurt timp, se pierdu în mulţime, fără să-i 
acorde atenţie cineva. 

Cât aşteptă la semaforul dintre Sixth Avenue şi Fifty- 
third Street, cântări situaţia. Thompson se hotărî. Îşi 
dezbrăcă impermeabilul şi-l atârnă pe braţ, asigurându- 
se totuşi că armele îi erau la îndemână. Se întoarse şi o 
porni înapoi spre muzeu. 

Thompson Boyd era un profesionist care făcea totul ca 
la carte, şi s-ar fi putut crede că ceea ce făcea acum - 


întorcându-se la locul unui atac ce tocmai sfârşise prost 
- nu era o idee bună, fiindcă, fără îndoială, poliţia avea 
să ajungă acolo în scurt timp. 

Dar descoperise că exact în astfel de momente, când 
era plin de poliţişti, oamenii deveneau neglijenţi. Puteai 
adesea să te apropii de ei mult mai mult decât ai fi putut 
în alte circumstanţe. Bărbatul cel comun îşi croi acum 
drum cu nonşalanţă prin mulţimea de oameni, 
îndreptându-se către muzeu - doar un om oarecare, aflat 
în drum spre muncă. 


E nici mai mult, nici mai puţin decât un miracol. 

Un stimul se produce undeva în creier sau în corp, fie 
mental, fie fizic - vreau să ridic paharul, trebuie să dau 
drumul ţigări care îmi pârleşte degetele. Stimulul 
creează un impuls nervos, care se transmite prin 
membranele neuronilor străbătând tot corpul. Impulsul 
nu este, aşa cum crede majoritatea, un curent electric în 
sine; este o undă creată atunci când suprafaţa 
neuronilor îşi schimbă pentru scurt timp sarcina 
electrică, de la pozitiv la negativ. Intensitatea impulsului 
nu variază niciodată - ori există, ori nu există - şi este 
rapid, 402 km/h. 

Impulsul ajunge la destinaţie - muşchi, glande şi 
organe - care răspund apoi, făcând ca inima să bată în 
continuare, plămânii să pompeze aer, corpul să danseze, 
mâinile să planteze flori, să scrie epistole de dragoste şi 
să piloteze nave spaţiale. 

Un miracol. 

Asta doar dacă nu se întâmplă ceva rău. Cum ar fi, de 
exemplu, să fii şeful unei echipe de criminalişti aflaţi la 
locul crimei, investigând o crimă pe un şantier de 
metrou, şi să îţi cadă o grindă peste gât, rupându-ţi cea 
de-a patra vertebră cervicală - cu patru oase mai jos de 
baza craniului. Aşa cum i se întâmplase lui Lincoln 
Rhyme cu câţiva ani în urmă. 

Când se întâmplă aşa ceva, totul e dat peste cap. 


Chiar dacă lovitura nu secţionează direct măduva 
spinării, zona este inundată de sânge, iar presiunea se 
acumulează şi zdrobeşte sau ucide neuronii prin 
înfometare. Distrugerii i se adaugă şi faptul că, murind, 
neuronii eliberează - dintr-un motiv necunoscut - un 
aminoacid toxic ce ucide şi mai mulţi neuroni. În cele 
din urmă, dacă pacientul supravieţuieşte, spaţiul din 
jurul nervilor se umple cu ţesut cicatricial, precum 
pământul adunat într-un mormânt - metaforă foarte 
potrivită deoarece, spre deosebire de neuronii din restul 
corpului, cei din creier şi din măduva spinării nu se 
regenerează. Odată morţi, sunt distruşi pentru 
totdeauna. 

După un astfel de „incident catastrofic”, după cum îi 
spun cu atâta delicateţe cei din domeniul medical, unii 
pacienţi - cei norocoşi - constată că neuronii care 
controlează organele vitale precum plămânii şi inima 
continuă să funcţioneze, iar ei supraviețuiesc. 

Sau poate că ei sunt cei nenorocoşi. 

Pentru că unii ar fi preferat ca inima să li se fi oprit pe 
loc, scutindu-i de infecţii şi de răni produse de 
imobilizarea la pat, de contracţii şi spasme. Scutindu-i şi 
de accesele de hiperreflexie autonomă, care pot duce la 
un accident cerebral. Scutindu-i de sinistra, nedesluşita 
durere fantomă, care se simte exact la fel ca cea reală, 
dar ale cărei junghiuri tăioase nu pot fi amorţite cu 
aspirină sau morfină. 

Asta ca să numai vorbim de o viaţă complet 
schimbată: fizioterapeuţii, şi asistenții, şi ventilatorul, şi 
cateterele, şi scutecele pentru adulţi, dependenţa... şi 
depresia, desigur. 

Unii oameni aflaţi într-o astfel de situaţie renunţă pur 
şi simplu şi caută moartea. Sinuciderea rămâne 
întotdeauna o opţiune, deşi nu una uşoară. (Încearcă să 
te sinucizi atunci când nu poţi să-ţi mişti decât capul.) 

Dar alţii luptă. 

— Ţi-a ajuns? îl întrebă pe Rhyme tânărul zvelt în 


pantaloni largi, cămaşă albă şi cravată roşie înflorată. 

— Nu, îi răspunse şeful său, cu o voce gâtuită de 
efortul exerciţiului. Vreau să continui. 

Rhyme era fixat deasupra unei complicate biciclete 
medicinale, într-unul dintre dormitoarele de oaspeţi de 
la etajul doi al locuinţei sale din Central Park West. 

— Cred că ţi-a ajuns, spuse Thom, asistentul său. A 
trecut mai bine de o oră. Ritmul cardiac e destul de 
accelerat. 

— E ca şi cum aş urca pe Matterhorn cu bicicleta, 
gâfâi Rhyme. Sunt Lance Armstrong. 

— Matterhorn nu face parte din traseul Turului 
Franţei. E un munte. Poate fi urcat, dar nu pe bicicletă. 

— Mulţumesc pentru cursul de cultură generală, 
Thom. Nu vorbeam la propriu. Cât de mult am mers? 

— Treizeci şi cinci de kilometri. 

— Hai să mai facem douăzeci şi opt. 

— Nici vorbă. Opt. 

— Doisprezece, negocie Rhyme. 

Tânărul şi frumosul asistent ridică dintr-o sprânceană 
în semn de acord tacit. 

— Bine. 

Rhyme oricum îşi dorise doisprezece. Era încântat. 
Trăia pentru a învinge. 

Continuă să pedaleze. Mugşchii lui erau într-adevăr cei 
care acționau bicicleta, dar exista o diferenţă uriaşă 
între această activitate şi modul în care ar fi pedalat pe 
o bicicletă de cameră la sala de sport Gold's. Stimulul 
care trimitea impulsul de-a lungul şirului de neuroni nu 
provenea din creierul lui Rhyme ci dintr-un computer, 
prin intermediul unor electrozi conectaţi la muşchii 
picioarelor. Dispozitivul era numit bicicletă ergometrică 
SEF. Stimularea electrică funcţională foloseşte un 
calculator, fire şi electrozi pentru a imita sistemul 
nervos şi a trimite muşchilor mici impulsuri electrice, 
făcându-i să reacționeze ca şi cum ar fi fost controlaţi de 
creier. 


Tehnologia SEF nu se foloseşte prea mult pentru 
activităţi cotidiene, precum mersul sau folosirea unor 
unelte. Adevăratul său avantaj ţine de terapie, 
îmbunătăţind starea de sănătate a pacienţilor cu grad de 
invaliditate ridicat. 

Rhyme fusese inspirat să înceapă aceste exerciţii 
datorită unui bărbat pe care îl admira foarte tare, 
regretatul actor Christopher Reeve, care suferise o 
traumă şi mai severă decât cea a lui Rhyme în timpul 
unui accident de călărie. Prin voinţă şi datorită unor 
eforturi fizice neclintite - reuşind să surprindă o mare 
parte a comunităţii medicale tradiţionale Reeve îşi 
recuperase o parte dintre capacităţile motorii şi 
abilităţile senzoriale de care fusese complet lipsit. După 
ani întregi în care cântărise opţiunea de a se supune 
unei intervenţii chirurgicale experimentale riscante 
asupra măduvei spinării, Rhyme optase într-un final 
pentru un program de exerciţii similar cu cel al lui 
Reeve. 

Moartea prematură a actorului îl determinase pe 
Rhyme să investească şi mai multă energie într-un 
program de exerciţii fizice, iar Thom reuşise să dea de 
urma unuia dintre cei mai buni specialişti de pe Coasta 
de Est în traume ale măduvei spinării, Robert Sherman. 
Doctorul concepuse un program special pentru el, ce 
includea bicicleta ergometrică, hidroterapie şi exerciţii 
pe o bandă de alergare medicală - o maşinărie masivă 
echipată cu picioare robotice, controlată tot de un 
computer. Acest sistem, de fapt, îl „plimba” pe Rhyme. 

Toată această terapie dăduse rezultate. Inima şi 
plămânii săi erau mai puternici. Densitatea osoasă era 
similară cu cea a unui bărbat sănătos de vârsta sa. Masa 
musculară crescuse. 

Era aproape la fel de în formă ca pe vremea când 
coordonase Departamentul de Investigaţii al Poliţiei din 
New York, în subordinea căreia se afla Unitatea de 
investigaţii la scena crimei. Pe atunci străbătea 


kilometri întregi pe jos, uneori conducând personal 
echipele de investigaţii - ceea ce era rar pentru un 
căpitan de poliţie - şi bântuia străzile oraşului pentru a 
aduna probe de rocă, sau pământ, sau cenuşă pe care să 
le clasifice în bazele sale de date criminalistică. 

Mulțumită exerciţii lor lui Sherman, Rhyme suferea 
mai rar de răni produse prin presiune din cauza orelor 
îndelungate în care corpul său rămânea în contact cu 
scaunul sau cu patul. Funcţiile sale urinare şi intestinale 
se îmbunătăţiseră, iar numărul infecțiilor de tract urinar 
se redusese considerabil. Şi de când începuse acest 
program, nu mai avusese decât un singur acces de 
hiperreflexie autonomă. 

Desigur, mai rămânea o întrebare: toate aceste luni 
de exerciţii extenuante aveau să contribuie cu ceva la a-i 
rezolva efectiv problema, nu doar la a-i creşte masa 
musculară şi cea osoasă? Un simplu test al funcţiilor 
motorii şi senzoriale i-ar fi oferit pe loc un răspuns. Dar 
asta ar fi presupus o consultatie în spital, iar Rhyme nu 
părea să-şi găsească niciodată timp pentru asta. 

— Nu poţi să-ţi iei o oră liberă? obişnuia să-l întrebe 
Thom. 

— O oră? O oră? Când anume, din câte ţii minte, s-a 
întâmplat ca o vizită la spital să dureze doar o oră? 
Unde anume ar fi acel spital, Thom? In ţara lui Peter 
Pan? Regatul Oz? 

Dar dr. Sherman insistase atât de mult, încât reuşise 
să-l convingă pe Rhyme să se supună testului. Peste o 
jumătate de oră el şi Thom aveau să pornească spre 
Spitalul New York pentru a afla verdictul privind 
progresul său. 

Insă în acel moment Lincoln Rhyme nu se gândea la 
asta, ci la cursa pe bicicleta în care era prins în acea 
clipă - şi care chiar avea loc pe Matterhorn, din punctul 
lui de vedere. Iar el i-o lua înainte lui Lance Armstrong. 

Când termină, Thom îl cobori de pe bicicletă, îi făcu 
toaleta şi îl îmbrăcă într-o cămaşă albă şi pantaloni largi 


de culoare închisă. Aşezat apoi în scaunul cu rotile, 
Rhyme porni spre liftul minuscul. Coborâră la parter, 
unde roşcata Amelia Sachs lucra în laborator, o fostă 
cameră de zi, marcând probele de la unul dintre cazurile 
poliţiei din New York la care Rhyme colabora în calitate 
de consultant. 

Acţionând interfaţa de control tactilă cu singurul 
deget rămas mobil - inelarul de la mâna stângă 
- „Rhyme îşi conduse cu îndemânare scaunul Storm 
Arrow de un roşu aprins, străbătând laboratorul până 
aproape de ea. Ea se aplecă şi îl sărută pe gură. El îi 
răspunse la sărut, apăsându-şi cu putere buzele pe ale 
ei. Rămaseră astfel timp de o clipă, Rhyme savurând 
căldura apropierii ei, mirosul dulce, floral de săpun, 
mângâierea ispititoare a părului ei pe obrazul lui. 

— Cât de departe ai ajuns azi? îl întrebă ea. 

— Aş fi putut fi în nordul districtului Westchester 
până acum - dacă nu aş fi fost tras pe dreapta. 

li aruncă o privire întunecată lui Thom. Asistentul îi 
aruncă o ocheadă lui Sachs. O nimica toată. 

Sachs, înaltă şi suplă, purta o pereche de pantaloni la 
dungă albastru-închis, asortaţi cu una dintre bluzele 
negre sau bleumarin pe care le purta de obicei de când 
fusese avansată la gradul de detectiv. (Un manual de 
tactică de buzunar pentru ofiţeri avertiza: „Purtând o 
cămaşă sau bluză în culori contrastante, vă oferiţi ca 
țintă mai clară în zona pieptului”.) Costumul era 
funcţional şi lipsit de eleganţă, foarte diferit de ceea ce 
purtase la ultimul loc de muncă, înainte de a deveni 
polițistă; Sachs fusese model timp de câţiva ani. Sacoul 
era uşor umflat în zona şoldului, unde se afla pistolul ei 
automat Glock, iar pantalonii aveau un aer masculin; 
avea nevoie de un buzunar la spate pentru portofel - 
singurul loc în care putea să-şi ţină liniştită briceagul cu 
arc, ilegal, dar adesea util. Şi, ca întotdeauna, purta 
încălţăminte joasă, cu talpa căptuşită. Păşitul era 
dureros pentru Amelia Sachs, din cauza artritei. 


— Când plecăm? îl întrebă pe Rhyme. 

— La spital? O, nu trebuie să vii şi tu. Mai bine rămâi 
aici şi te ocupi de înregistrarea probelor. 

— Aproape toate sunt înregistrate. Oricum, nu se 
pune problema dacă trebuie să vin. Vreau să vin. 

El mormăi: 

— Circ. Se transformă într-un circ. Ştiam că aşa va fi. 

Incercă să arunce o privire acuzatoare spre Thom, dar 
asistentul era altundeva. 

Se auzi soneria de la intrare. Thom ieşi pe hol şi 
reveni o clipă mai târziu, urmat de Lon Sellitto. 

— Salutare la toată lumea. 

Locotenentul, îndesat şi îmbrăcat în veşnicul său 
costum şifonat, salută vesel din cap. Rhyme se întrebă 
cărui fapt se datora buna sa dispoziţie. Poate avea 
legătură cu vreo arestare recentă sau cu bugetul poliţiei 
din New York pentru noii ofiţeri, sau poate doar cu 
faptul că  slăbise câteva kilograme. Greutatea 
locotenentului creştea şi scădea în permanenţă, iar el se 
plângea cu regularitate de asta. Dată fiind propria sa 
situaţie, Rhyme nu avea deloc răbdare atunci când 
cineva bombănea în legătură cu imperfecţiuni fizice 
precum puţin prea gras sau prea chel. 

Dar se pare că entuziasmul locotenentului avea azi 
legătură strict cu slujba. Acesta flutură mai multe 
documente în aer. 

— Condamnarea a fost menţinută. 

— A, spuse Rhyme. Cazul cu pantofii? 

— İhî. 

Rhyme era mulţumit, desigur, deşi prea puţin 
surprins. De ce ar fi fost? EI pregătise cea mai mare 
parte a cazului împotriva criminalului; era imposibil să 
se revină asupra acelei condamnări. 

Fusese un caz interesant: doi diplomaţi din Balcani 
fuseseră ucişi pe Roosevelt Island - acea bizara fâşie de 
zonă rezidenţială din mijlocul East River iar pantoful de 
la piciorul drept le fusese furat. Aşa cum se întâmpla 


adesea când se confrunta cu un caz dificil, poliţia din 
New York apelase la ajutorul lui Rhyme în calitate de 
criminalist consultant - termenul curent ce desemna un 
specialist în expertiză criminalistică- pentru a da o 
mână de ajutor în desfăşurarea anchetei. 

Amelia Sachs se ocupase de scena crimei, iar probele 

fuseseră adunate şi analizate. Dar indiciile nu le 
oferiseră nicio pistă evidentă, iar poliţiei nu-i rămăsese 
decât să concluzioneze că ucigaşii fuseseră inspirați 
oarecum de politica europeană. Cazul a rămas o vreme 
nerezolvat, fără să progreseze - până când la sediul 
poliţiei din New York s-a primit un raport al FBl-ului 
legat de o servietă abandonată în aeroportul JFK. 
Servieta cuprindea articole despre sisteme de 
poziţionare globale, două duzini de circuite electronice 
şi pantoful drept al unui bărbat. Tocul fusese golit pe 
dinăuntru, iar în interior se afla un cip de computer. 
Rhyme se întrebase dacă era unul dintre pantofii din 
cazul Roosevelt Island şi, evident, aşa era. Şi alte indicii 
din servietă aveau legătură cu locul crimei. 
__ Chestii de spioni... umbre ale lui Robert Ludlum. 
Incepuseră imediat să se vehiculeze diverse teorii, iar 
FBl-ul şi Departamentul de Stat intraseră în priză. Işi 
făcuse apariţia şi un bărbat din Langley, fiind pentru 
prima dată, din câte îşi amintea Rhyme, când CIA-ul se 
arăta interesat de unul dintre cazurile sale. 

Criminalistul încă se mai amuza pe seama dezamăgirii 
resimtite de agenţii federali, aflaţi mereu în căutarea 
unei conspirații, atunci când, la o săptămână după 
descoperirea  pantofului, o echipă tactică sub 
conducerea Ameliei Sachs organizase o descindere în 
urma căreia arestaseră un om de afaceri din Paramus, 
New Jersey, un individ grosolan care înţelegea politica 
externă cel mult la nivelul materialelor din USA Today. 

Rhyme demonstrase, pe baza gradului de umezeală şi 
în urma analizelor chimice asupra amestecului de 
materiale din tocul pantofului, că acesta fusese scobit la 


câteva săptămâni după uciderea acelor bărbaţi. 
Descoperise şi că cipul de computer fusese cumpărat de 
la PC Warehouse, şi că articolele despre SPS nu numai 
că erau de domeniu public, ci fuseseră descărcate de pe 
site-uri rămase cu unul sau doi ani în urmă în privinţa 
actualizării datelor. 

Crima fusese  înscenată,  concluzionase Rhyme. 
Reuşise apoi să identifice roca pulverizată din interiorul 
servietei ca provenind de la o firmă din Jersey ce 
producea blaturi de bucătărie şi de baie. O examinare 
rapidă a listei de telefoane a proprietarului şi a plăţilor 
făcute cu cartea de credit dăduse la iveală că soţia 
acelui bărbat era încurcată cu unul dintre diplomati. 
Soţul ei aflase despre această relaţie şi, ajutat de un 
individ cu pretenţii de Tony Soprano, care era angajat la 
firma lui de dale, îl omorâse pe amant şi pe ghinionistul 
asociat al bărbatului pe Roosevelt Island, apoi falsificase 
probele astfel încât să dea impresia că omorul fusese 
motivat politic. 

— Într-adevăr, o aventură, dar nu una diplomatică, 
declarase Rhyme, dramatic, în încheierea mărturiei sale 
la tribunal. O acţiune sub acoperire, desigur, dar nu una 
de spionaj. 

— Obiecţie! intervenise obosit avocatul apărării. 

— Se acceptă. 

Deşi judecătorul nu se putuse abţine să nu râdă. 

Juriul deliberase patruzeci şi două de minute până să-l 
condamne pe omul de afaceri. Avocaţii făcuseră recurs, 
bineînţeles - o fac întotdeauna - dar, după cum tocmai îi 
anunţase Sellitto, instanța de apel  menţinuse 
condamnarea. 

Thom spuse: 

— Ei, ce ziceţi să sărbătorim victoria cu un drum până 
la spital. Sunteţi gata? 

— Nu-fi forţa norocul, bombăni Rhyme. 

În acea clipă sună pagerul lui Sellitto. Aruncă o 
privire pe ecran, se încruntă, apoi scoase telefonul de la 


curea şi formă un număr. 

— Sunt Sellitto. Care-i treaba? 

Bărbatul cel masiv dădu din cap încet, cu mâna 
aşezată absent pe burta destul de proeminentă. 
Incercase recent dieta Atkins. Se părea că regimul bazat 
pe cantităţi mari de fripturi şi ouă nu prea dădea 
rezultate. 

— Ea e în regulă?... Şi făptaşul? Da... Asta nu-i bine. 
Stai puţin. 

Ridică privirea. 

— Tocmai s-a primit un apel cu codul 1024 Ştiţi 
muzeul afro-american de pe Fifty-five Street? Victima a 
fost o tânără. Adolescentă. Tentativă de viol. 

Amelia Sachs se înfiora auzind asta, simțind o 
puternică empatie. Rhyme avu o altă reacţie; mintea lui 
întrebă automat: Câte locuri ale faptei existau? O 
urmărise făptaşul, lăsase eventual vreo probă în urmă? 
Se luptaseră, lăsându-şi reciproc semne? Făptaşul 
folosise transportul public pentru a se deplasa la şi de la 
scena crimei? Sau se folosise o maşină? 

Prin minte îi trecu şi un alt gând, pe care însă nu 
intenţiona să-l împărtăşească. 

— Răni? întrebă Sachs. 

— Doar o mână julită. A reuşit să fugă şi a găsit un 
poliţist care patrula prin zonă. El a aruncat o privire la 
scena crimei, dar nenorocitul dispăruse deja... Deci, aţi 
putea să vă ocupați voi de asta? 

Sachs îl privi pe Rhyme. 

— Ştiu ce-ai să spui: că suntem ocupati. 

Intregul Departament de Poliţie din New York se 
confrunta cu dificultăţi. Numeroşi ofiţeri fuseseră retraşi 
din poziţiile lor de bază şi însărcinaţi cu probleme 
antitero, în condiţiile în care această activitate se 
intensificase mult în ultima vreme; FBl-ul primise mai 
multe rapoarte anonime privind posibile atentate asupra 
unor ţinte israeliene din zonă. (Aceste transferuri pe 
poziţii îi aminteau lui Rhyme de poveştile lui Sachs 


despre viaţa în Germania de dinainte de război, pe care 
le auzise de la bunicul ei. Socrul bunicului lui Sachs 
fusese inspector de poliţie în Berlin şi se confruntase 
constant cu recrutări din rândul personalului său, 
operate de guvernul naţional de fiecare dată când 
apărea o situaţie de criză). Din cauză că resursele erau 
împărţite, Rhyme era mai ocupat decât fusese vreodată 
în ultimele luni. În prezent, el şi Sachs anchetau două 
cazuri de fraudă la nivel înalt, un jaf armat şi o crimă 
rămasă nerezolvată, petrecută cu trei ani în urmă. 

— Da, foarte ocupati, răspunse Rhyme pe scurt. 

— Ori curge, ori pică, spuse Sellitto. Se încruntă. Nu 
prea înţeleg expresia asta. 

— Cred că se spune „Dacă nu curge, pică”. O 
afirmaţie ironică. Rhyme înclină capul. Mi-ar plăcea să 
ajut. Vorbesc serios. Dar avem toate celelalte cazuri. Şi 
uite cât e ceasul, am o programare la spital acum. 

— Haide, Linc, spuse Sellitto. Niciunul dintre celelalte 
cazuri curente nu e ca ăsta - victima e un copil. Asta-i 
un individ nasol, care se leagă de copii. Dacă-l scoatem 
de pe străzi o să salvăm poate o mulţime de fete. 
Cunoşti oraşul - nu contează ce altceva se întâmplă în 
paralel. Dacă un monstru începe să atace copii, şefii îţi 
vor da tot ce-ţi trebuie ca să-l prinzi. 

— Dar cu ăsta am avea cinci cazuri, spuse Rhyme 
iritat. Lăsă tăcerea să se prelungească. Apoi, ezitând, 
întrebă: Câţi ani are? 

— Şaisprezece, pentru Dumnezeu. Haide, Linc. 

Rhyme oftă. Într-un sfârşit, spuse: 

— Bine. Am s-o fac. 

— Da? întrebă Sellitto, surprins. 

— Toată lumea crede că sunt dificil, pufni Rhyme, 
dându-şi ochii peste cap. Toată lumea mă consideră un 
spărgător de petreceri - uite încă un clişeu pentru tine, 
Lon. Eu doar subliniam că trebuie să ne analizăm 
priorităţile. Dar cred că ai dreptate. Cazul ăsta e mai 
important. 


Asistentul fu cel care întrebă: 

— Cumva impulsul tău de a ajuta are legătură cu 
faptul că vei fi nevoit să-ţi amâni vizita la spital? 

— Bineînţeles că nu. Nici măcar nu m-am gândii la 
asta. Dar dacă tot ai adus vorba, cred că ar fi bine să o 
anulăm. Bună idee, Thom. 

— Nu e ideea mea - tu ai ticluit asta. 

Era adevărat, îşi spuse. Dar acum întrebă indignat: 

— Eu? O spui de parcă eu aş fi cel care atacă oameni 
în centrul oraşului. 

— Ştii ce vreau să spun, zise Thom. Poţi face testul şi 
să fii înapoi până să termine Amelia cu examinarea 
locului faptei. 

— Am putea fi reţinuţi la spital. Oare de ce zic „am 
putea”? Întotdeauna suntem reţinuţi. 

— Am să-l sun pe dr. Sherman să reprogramez, spuse 
Sachs. 

— Anulează vizita, sigur. Nu o reprograma. Habar nu 
avem cât ar putea dura asta. Făptaşul ar putea fi un 
infractor organizat. 

— Am să reprogramez, spuse ea. 

— Hai să punem la socoteală cam două, trei 
săptămâni. 

— Voi vedea când e disponibil, spuse Sachs hotărâtă, 

Dar Lincoln Rhyme putea fi la fel de încăpățânat ca 
partenera sa: 

— O să ne batem capul cu asta mai târziu. Acum avem 
un violator în libertate. Cine ştie cu ce se ocupă în acest 
moment? Probabil urmăreşte o nouă ţintă. Thom, sună-l 
pe Mel Cooper şi cheamă-i aici. Hai să-i dăm bice. 
Fiecare clipă de întârziere e un cadou pentru făptaş. 
Hei, cum îţi sună expresia asta, Lon? Naşterea unui 
clişeu - iar tu i-ai fost martor. 


Capitolul 3 


Instinctul. 

Poliţiştii de patrulă îşi dezvoltă un al şaselea simţ 
când vine vorba de a observa pe cineva care ascunde un 
pistol. Veteranii din poliţie sunt de părere că nu ţine, de 
fapt, decât de atitudinea pe care o afişează suspectul - 
mai puţin de greutatea pistolului măsurată în sute de 
grame şi mai mult de greutatea consecinţelor ce decurg 
din apropierea ei de corp. Sentimentul de putere pe 
care ţi-l conferă. 

Şi riscul de a fi prins. A purta o armă fără permis în 
New York e o loterie cu premiu asigurat: ajungi automat 
la închisoare. Porţi armă pe-ascuns, stai la răcoare. Cât 
se poate de simplu. 

Nu, Amelia Sachs nu ar fi putut explica exact cum îşi 
dădea seama, dar ştia că bărbatul sprijinit de un zid de 
cealaltă parte a străzii din faţa Muzeului Culturii şi 
Istoriei Afro-Americane era înarmat. Fumând o ţigară, 
cu braţele încrucişate, urmărea cu privirea banda 
instalată de poliţişti, semnalele luminoase, poliţiştii. 

Apropiindu-se de scena crimei, Sachs fu întâmpinată 
de un tânăr poliţist în uniformă din cadrul poliţiei 
oraşului New York - atât de tânăr, încât era în mod cert 
un boboc. El spuse: 

— Bună. Eu am fost primul poliţist la scena crimei. 
Am... 

Sachs zâmbi şi şopti: 

— Nu te uita la mine. Urmăreşte cu privirea grămada 
aia de gunoi dinspre capătul străzii. 

Bobocul o privi şi clipi. 

— Poftim? 

— Gunoi, repetă ea într-o şoaptă aspră. Nu te uita la 
mine. 


— Scuze, doamnă detectiv, spuse tânărul care avea o 
tunsoare scurtă şi o plăcuţa de identificare pe piept cu 
numele R. Pulaski. 

Plăcuța nu avea nici măcar o singură îndoitură sau 
zgârietură. 

Sachs arătă spre lada de gunoi: 

— Ridică din umeri. 

El ridică din umeri. 

— Vino cu mine. Uită-te în continuare acolo. 

— E vreo...? 

— Zâmbeşte. 

— Eu... 

— De câţi poliţişti e nevoie pentru a schimba un bec? 
întrebă Sachs. 

— Nu ştiu, spuse el. De câţi? 

— Nu ştiu nici eu. Nu e o glumă. Dar tu râzi de parcă 
tocmai ţi-am spus o poantă bună. 

El râse. Putin neliniştit. Dar era râs. 

— Uită-te în continuare acolo. 

— La lada de gunoi? 

Sachs îşi desfăcu nasturii sacoului: 

— Acum nu râdem. Suntem îngrijoraţi în privinţa 
gunoiului. 

— De ce...? 

— În faţă. 

— Corect. Nu râd. Mă uit la gunoi. 

— Bun. 

Bărbatul cu pistolul se sprijinea în continuare de zidul 
unei clădiri. Avea în jur de patruzeci de ani, solid, cu 
părul tuns periuţă. Ea observă acum umflătura din 
dreptul şoldului său, care îi spuse că era un pistol lung, 
probabil un revolver, fiindcă părea să fie mai umflat 
acolo unde ar fi trebuit să fie butoiaşul. 

— Uite cum stă treaba, îi spuse încet bobocului. 
Bărbatul din faţă din dreapta. E înarmat. 

Bobocul, dragul de el - cu păr tepos ca de copil, 
lucind deopotrivă în nuanţe de crem şi caramel - privi în 


continuare spre gunoi. 

— Făptaşul? Credeţi că este autorul atacului? 

— Nu ştiu. Nu mă interesează. Mă interesează doar că 
poartă armă, 

— Ce facem? 

— Mergem mai departe. Trecem de el, privind spre 
gunoi. Hotărâm că nu mai suntem interesaţi. O luăm 
înapoi spre scena faptei. Tu încetineşti şi mă întrebi 
dacă vreau cafea. Eu spun da. Tu îl ocoleşti prin 
dreapta. El mă va urmări pe mine cu privirea. 

— De ce vă va urmări pe dumneavoastră? 

Avea în privire o naivitate înviorătoare. 

— Pur şi simplu aşa va face. Tu te întorci. Te apropii 
de el. Faci puţin zgomot, îţi dregi vocea, ceva de genul. 
El se va întoarce. Atunci eu îl voi aborda din spate. 

— Sigur, am priceput... E cazul, adică, să scot arma la 
el? 

— Nu. Arată-i doar că eşti acolo şi stai în spatele lui. 

— Dar dacă scoate pistolul? 

— Nu cred c-o va face. 

— Dar dacă o face? 

— Atunci îl împuşti. Care e numele tău mic? 

— Ronald. Ron. 

— De cât timp lucrezi în stradă? 

— Trei săptămâni. 

— O să te descurci. Haide. 

Se îndreptară spre grămada de gunoi, preocupaţi. Dar 
apoi hotărâră că nu reprezenta o ameninţare şi o luară 
înapoi. Pulaski se opri brusc: 

— Hei, ce-aţi zice de nişte cafea, detective? 

Juca exagerat - n-ar fi obţinut niciodată un rol la 
emisiunea Inside the Actor's Studio - , dar, per 
ansamblu, era credibil. 

— Sigur, mersi. 

El dădu înapoi, apoi se opri. Strigă: 

— Cum vă place? 

— A, cu zahăr, răspunse ea. 


— Cât zahăr? 

„Doamne, Dumnezeule...” 

— Un plic, răspunse. 

— Am priceput. Nu vreţi şi-o gogoaşă? 

„OK, las-o mai moale”, îi transmise privirea ei. 

— Imi ajunge doar cafea. 

Se întoarse spre scena crimei, simțind cum bărbatul 
înarmat îi examinează părul lung şi roşcat, prins în 
coadă. Aruncă o privire spre pieptul ei, apoi spre fund. 

„De ce o să vă urmărească?” 

„Pur şi simplu aşa va face.“ 

Sachs înaintă spre muzeu. Aruncă rapid o privire într- 
o fereastră de pe cealaltă parte a drumului, urmărind 
reflexia. Când ochii fumătorului se rotiră spre Pulaski, 
ea se întoarse rapid şi se apropie, cu sacoul deschis într- 
o parte precum trenciul unui pistolar, ca să poată 
ajunge uşor la pistolul Glock, dacă era cazul. 

— Domnule, spuse ferm. Vă rog să vă ţineţi mâinile la 
vedere. 

— Faceţi cum zice doamna. 

Pulaski stătea de cealaltă parte a bărbatului, cu mâna 
lângă armă. 

Bărbatul îi aruncă o privire lui Sachs. 

— Aţi lucrat destul de fin, doamnă ofiţer. 

— Numai nu vă mişcaţi mâinile. Sunteţi înarmat. 

— Da, răspunse bărbatul, şi e mai mare decât ceea ce 
purtam la 3-5. 

Numerele se refereau la o închisoare. Bărbatul era 
fost poliţist. Probabil. 

— Vă ocupați de securitate? 

— Corect. 

— Arătaţi-mi permisul. Cu mâna stângă, vă rog. 
Ţineţi-vă dreapta nemişcată. 

El îşi scoase portofelul şi i-l dădu. Permisul de 
portarmă şi legitimaţia de pază îi erau în ordine. Cu 
toate acestea, ea sună la bază şi verifică identitatea 
individului. Se confirma. 


— Mulţumesc. 

Sachs se relaxa, dându-i înapoi documentele. 

— Nicio problemă, doamnă detectiv. Aveţi pe mâini o 
scenă complicată, s-ar spune. 

Arăta cu capul spre maşinile patrulelor de poliţie ce 
blocau strada în faţa muzeului. 

— Vom vedea. 

Paznicul îşi puse portofelul la loc. 

— Am făcut parte din poliţia de patrulă timp de 
doisprezece ani. M-am retras pe motive medicale şi 
înnebuneam din lipsă de activitate. Întoarse capul spre 
clădirea din spatele lui. Veţi vedea mai mulţi tipi 
înarmaţi pe aici. E una dintre cele mai mari firme de 
bijuterii din oraş. Anexă a Bursei Americane pentru 
Pietre Preţioase din districtul diamantelor. Primim în 
fiecare zi transporturi din Amsterdam şi Ierusalim în 
valoare de câteva milioane de dolari. 

Ea aruncă o privire clădirii. Nu părea prea 
impunătoare, arăta exact la fel ca oricare altă clădire de 
birouri. 

El râse. 

— Credeam că va fi floare la ureche slujba asta, dar e 
la fel de greu să lucrez aici ca pe vremea când patrulam 
pe străzi. Ei bine, mult succes cu examinarea locului 
faptei. Mi-ar plăcea să vă ajut, dar am ajuns după 
consumarea atacului. Se întoarse spre boboc şi-i spuse: 
Hei, puştiule. Arătă spre Sachs. În timpul slujbei, în faţa 
altora, nu-i spui „doamnă”. E detectiv. 

Bobocul îl privi stânjenit, dar ea observă că pricepuse 
mesajul - unul pe care Sachs intenţiona să i-l comunice 
personal după ce se îndepărtau, aşa cât să nu fie auziti. 

— Îmi cer scuze, îi spuse Pulaski. 

— Nu ştiai. Acum ştii. 

Frază care ar fi putut fi mottoul general al pregătirii 
poliţiştilor. Se întoarseră să plece. Paznicul strigă: 

— A, da, bobocule? 

Pulaski se întoarse. 


— Ai uitat cafeaua. 
Rânji. 


La intrarea în muzeu, Lon Sellitto examina strada şi 
discuta cu un poliţist. Ofiţerul cel masiv privi plăcuţa de 
identificare a puştiului şi îl întrebă: 

— Pulaski, tu ai fost primul poliţist la scena crimei? 

— Da, domnule. 

— Cum stă treaba? 

Puştiul îşi drese vocea şi arătă spre o alee. 

— Mă aflam de cealaltă parte a străzii, cam pe acolo, 
ocupat cu o patrulare de rutină. La circa opt şi jumătate 
victima, o femeie afro-americană, în vârstă de 
şaisprezece ani, m-a abordat şi m-a informat că... 

— Poţi să te exprimi liber, spuse Sachs. 

— Sigur. Bine. A fost aşa: eu stăteam cam acolo şi 
vine la mine fata asta, răvăşită toată. O cheamă Geneva 
Settle, primul an de liceu. Işi pregătea o lucrare 
semestrială sau ceva de genul ăsta, la etajul cinci. Arătă 
spre muzeu. Şi o atacă tipul ăsta. Alb, un metru optzeci, 
poartă o mască de schi. Avea de gând s-o violeze. 

— De unde ştii asta? întrebă Sellitto. 

— l-am găsit sus pachetul pentru viol. 

— Te-ai uitat în el? întrebă Sachs, încruntându-se. 

— Cu un pix. Doar atât. Nu l-am atins. 

— Bun. Continuă. 

— Fata reuşeşte să scape, coboară pe scara de 
incendiu şi iese pe alee. El o urmăreşte, dar o ia în 
cealaltă direcţie. 

— A văzut cineva ce s-a întâmplat cu el? întrebă 
Sellitto. 

— Nu, domnule. 

Aruncă o privire în stradă. 

— Tu ai stabilit perimetrul de acces al presei? 

— Da, domnule. 

— Ei bine, e cu cincisprezece metri prea aproape. 
Alungă-i naibii pe toţi de-acolo. Ăştia din presă sunt ca 


nişte lipitori. Să ţii minte asta. 

— Da, domnule ofiţer. 

„Nu ştiai. Acum ştii.“ 

Se îndepărtă grăbit şi începu să împingă rândurile 
înapoi. 

— Unde e fata? întrebă Sachs. 

Sergentul, un bărbat hispanic solid cu păr des, 
grizonant, răspunse: 

— Ea şi prietena ei au fost duse de un poliţist la secţia 
din Midtown North. Îi vor anunţa pe părinţii lor. Lumina 
intensă a soarelui de toamnă se reflecta în numeroasele 
sale decoraţii aurii. După ce vor lua legătura cu ei, 
cineva le va duce la locuinţa căpitanului Rhyme, să le 
interogheze. Râse. Fata e deşteaptă. Ştii ce-a făcut? 

— Ce? 

— Şi-a dat seama că s-ar putea să fie ceva necurat, 
aşa că a îmbrăcat un manechin cu puloverul şi căciula 
ei. Atacatorul a sărit asupra manechinului. Şi aşa a 
câştigat timp cât să fugă. 

Sachs râse: 

— Şi are doar şaisprezece ani? E deşteaptă. 

Sellitto îi spuse: 

— Tu gestionează scena crimei. Eu am să mă ocup de 
interogarea oamenilor din împrejurimi. 

Se îndreptă spre trotuar, spre un grup de poliţişti - 
unul în uniformă şi doi de la Direcţia de Combatere a 
Infracţiunilor, îmbrăcaţi în civil - şi îi trimise prin 
mulţime şi în magazinele şi birourile din apropiere să 
caute eventuali martori. Alese o altă echipă care să îi 
interogheze pe cei câţiva vânzători ambulanți din zonă, 
dintre care unii vindeau cafea şi gogoşi la acea oră, iar 
alţii îşi pregăteau tarabele pentru prânz cu hotdogi, 
covrigei, gyros-uri şi sendvişuri cu falafel şi lipii. 

Se auzi un claxon şi ea se întoarse. Sosise maşina 
experţilor de la sediul Unităţii de investigaţii la scena 
crimei din Queens. 

— Bună ziua, spuse şoferul, coborând. 


Sachs îi salută din cap pe el şi pe partenerul său. Îi 
cunoştea bine pe cei doi tineri, după ce lucrase cu ei la 
alte cazuri. Îşi dădu jos sacoul şi arma şi se îmbrăcă 
într-un costum alb din fibre Tyvek ce reducea la 
minimum riscul de contaminare. Apoi îşi prinse din nou 
pistolul Glock în cureaua de la şold, gândindu-se la 
avertizarea constantă a lui Rhyme către cei care se 
ocupau de scena crimei: căutaţi bine, dar păziţi-vă 
spatele. 

— Mă ajuţi cu gentile? întrebă ea, ridicând una dintre 
valizele de metal ce conţinea echipamente de bază 
pentru colectarea şi transportul probelor. 

— Sigur. 

Un tehnician din echipă luă două dintre celelalte 
valize. 

Ea scoase un set de căşti hands-free şi le conectă la 
staţia radio tocmai când Ron Pulaski revenea după ce îşi 
îndeplinise sarcina de a îndepărta presa. Îi conduse în 
clădire pe Sachs şi echipa de experţi. Coborâră din lift la 
etajul cinci şi o luară spre dreapta, către uşile duble 
deasupra cărora se afla o plăcuţă inscripționată: Sala 
Booker T. Washington. 

— Acolo e locul unde s-a petrecut fapta. 

Sachs şi tehnicienii deschiseră valizele şi începură să 
scoată echipamentele. Pulaski continuă: 

— Sunt destul de sigur că pe uşile astea a intrat. Mai 
există o singură ieşire, scara de incendiu, şi nu poate fi 
accesată din exterior, şi nu era forţată. Deci, intră pe 
aici, încuie uşile, apoi porneşte după fată. Ea a fugit pe 
la ieşirea de incendiu. 

— Cine ţi-a descuiat uşa din faţă? întrebă Sachs. 

— Un tip pe nume Don Barry, bibliotecarul-şef. 

— A intrat cu tine? 

— Nu. 

— Unde se află acum? 

— În biroul lui, la etajul trei. M-am întrebat dacă nu 
cumva făptaşul a fost un om din interior. Aşa că i-am 


cerut o listă cu toţi angajaţii bărbaţi, albi, şi unde se 
aflau când a fost atacată fata. 

— Bun. 

Sachs intenţionase şi ea să facă asta. 

— A spus că ne va aduce lista imediat ce o termină. 

— Acum, spune-mi ce vom găsi înăuntru. 

— Fata era aşezată la cititorul de microfişe. E după 
colţ, la dreapta. Il veţi vedea imediat. 

Pulaski arătă spre capătul unei săli vaste, plină cu 
rânduri înalte de rafturi de cărţi, în spatele cărora se 
afla un spaţiu deschis unde Sachs văzu manechine 
îmbrăcate în haine de epocă, picturi, vitrine cu bijuterii 
vechi, poşete, pantofi, accesorii - obiectele tipice, pline 
de praf, expuse într-un muzeu, genul de lucruri la care 
te uiţi în timp ce te întrebi, de fapt, la ce restaurant să 
mănânci după ce-ţi iei porţia de cultură. 

— Cum stau cu securitatea pe aici? 

Sachs căuta pe tavan camere de supraveghere. 

— Zero. Fără camere, Fără paznici, fără formulare de 
completat. Se intră pur şi simplu. 

— Nu-i niciodată uşor, nu-i aşa? 

— Nu, doam... Nu, inspectore. 

— O întrebare. Ai închis uşa de incendiu de jos? 

— Nu, am lăsat-o cum am găsit-o. Deschisă. 

— Deci scena ar putea fi încă fierbinte. 

— Fierbinte? 

— E posibil ca făptaşul să se fi întors. 

— Eu... 

— Nu ai făcut nimic greşit, Pulaski. Vreau doar să 
ştiu. 

— Păi, da, cred că e posibil, da. 

— İn regulă, tu stai aici în uşă. Vreau să asculţi. 

— Ce să ascult? 

— Ei bine, dacă tipul mă împuşcă, de exemplu. Dar 
probabil e mai bine dacă auzi mai întâi paşi sau pe 
cineva ridicând piedica de la pistol. 

— Să vă păzesc spatele, adică? 


Ea îi făcu cu ochiul şi porni spre scena crimei. 


„Deci ea e cea care se ocupă de scena crimei”, îşi 
spuse Thompson Boyd, urmărind-o pe femeia care 
străbătea biblioteca dintr-un capăt în celălalt, căutând 
amprente şi indicii şi ce-or mai fi căutând ei de obicei. 
Nu-şi făcea probleme în legătură cu ceea ce ar putea 
găsi. Fusese atent, ca întotdeauna. 

Thompson stătea în faţa ferestrei de la etajul şase al 
clădirii aflate vizavi de muzeu, de cealaltă parte a Fifty- 
fifth Street. După ce fata fugise, el făcuse un ocol cale 
de două cvartale şi îşi croise drum în această clădire, 
apoi urcase pe scări până la holul de unde privea acum 
spre stradă. 

Avusese o a doua ocazie de a o ucide pe fată cu doar 
câteva minute în urmă; ea se aflase în stradă pentru o 
clipă, vorbind cu poliţiştii, în faţa muzeului. Dar erau 
mult prea mulţi poliţişti în jur ca să poată scăpa neprins 
dacă o împuşca. Însă reuşise să-i facă o fotografie cu 
camera telefonului mobil, înainte ca ea şi prietena ei să 
fie duse în grabă la o maşină de poliţie, care o luase 
rapid spre vest. În plus, Thompson mai avea şi alte 
lucruri de făcut aici, de aceea ocupase acest punct de 
unde avea o bună perspectivă. 

Din perioada petrecută în închisoare, Thompson ştia 
multe despre cei responsabili cu aplicarea legii. Putea 
cu uşurinţă să-i deosebească pe cei leneşi, pe cei fricoşi, 
pe cei care erau proşti şi creduli. Putea să-i identifice şi 
pe poliţiştii talentaţi, pe cei deştepţi, dar şi pe cei care 
reprezentau o ameninţare. Precum femeia pe care o 
privea acum. În timp ce-şi punea picături în ochii în 
permanenţă suferinzi, Thompson constată că era curios 
în privinţa ei. În timp ce examina scena crimei, avea o 
oarecare concentrare în priviri, părea cumva plină de 
ardoare, aceeaşi expresie pe care o avea mama lui 
Thompson uneori când se afla în biserică. 

Ea dispăru din câmpul lui vizual, dar, fluierând încet, 


Thompson îşi fixă în continuare privirea asupra 
ferestrei. Într-un sfârşit, femeia în alb reveni în aria lui 
de vizibilitate. Observă precizia cu care făcea fiecare 
gest, felul atent în care păşea, atingerea ei delicată când 
ridica şi examina obiecte, atentă să nu deterioreze 
probele. Un alt bărbat ar fi fost poate excitat de 
frumuseţea şi de silueta ei; chiar şi prin costumul acela 
compact, era uşor să-ţi imaginezi corpul ei. Dar aceste 
gânduri, ca de obicei, erau departe de el. Cu toate 
acestea, i se păru că simte un fior de plăcere urmărind-o 
în timp ce lucra. 

Îşi aminti ceva din trecut. Se încruntă, urmărindu-i 
permanentul du-te vino, du-te-vino... Da, asta era. 
Mişcarea îi amintea de şerpii americani cu clopoței pe 
care tatăl său i-i arăta atunci când vânau împreună sau 
când făceau plimbări pe nisipul din Texas lângă rulota 
familiei, la marginea oraşului Amarillo. 

„Priveşte-i, fiule. Uită-te. Aşa-i că-s grozavi? Dar nu te 
apropia prea mult. Te-ar ucide cu o sărutare.“ 

Se sprijini de perete şi continuă s-o studieze pe 
femeia în alb, prinsă într-un du-te-vino, du-te-vino. 


Capitolul 4 


— Cum ţi se pare, Sachs? 

— Bine, îi răspunse lui Rhyme prin legătura radio. 

Tocmai termina de străbătut caroiajul - termen ce 
descria o metodă de studiere a scenei crimei: o cercetai 
aşa cum ai tunde un gazon, mergând dintr-un capăt în 
celălalt, apoi revenind, puţin mai spre margine. lar apoi 
făceau acelaşi lucru încă o dată, dar a doua oară venind 
perpendicular pe direcţia primei căutări. Privind în sus 
şi în jos, de la podea la tavan. Astfel, nici un centimetru 
de suprafaţă sau unghi nu rămânea neobservat. Există 
mai multe metode de a face căutări la locul crimei, dar 
Rhyme insista întotdeauna să o folosească pe aceasta. 

— Ce înseamnă „bine”? o întrebă iritat. 

Lui Rhyme nu-i plăceau generalizările, sau ceea ce el 
numea afirmaţiile „vagi”. 

— Şi-a uitat pachetul pentru viol, răspunse ea. 

Deoarece legătura prin Motorola reprezenta pentru 
Rhyme şi Sachs, în cea mai mare parte, un mijloc de a-i 
înlocui prezenţa la scena crimei, de regulă nu-şi băteau 
capul cu convențiile Poliţiei din New York privind 
protocoalele radio, de exemplu cel de a încheia fiecare 
transmisie cu formule prestabilite. 

— Chiar aşa? S-ar putea să fie la fel de util precum 
portofelul lui pentru a-l identifica. Ce are în el? 

— E puţin ciudat, Rhyme. Are, tipic, bandă adezivă, 
cutter, prezervative. Dar are şi o carte de tarot. O 
imagine cu un tip spânzurat pe un eşafod. 

— Oare e un psihopat autentic sau doar copiază pe 
cineva? se întrebă Rhyme. 

De-a lungul anilor, mulţi ucigaşi lăsaseră cărţi de 
tarot şi alte suvenire oculte la scena crimei - cel mai 
remarcabil caz recent fiind cel al lunetiştilor din 


Washington D.C., cu câţiva ani în urmă. 

Sachs continuă: 

— Vestea bună e că a pus totul într-o pungă de 
plastic, frumoasă şi curată. 

— Excelent. 

Chiar dacă făptaşii s-ar fi putut gândi să poarte 
mănuşi odată ajunşi la scena crimei, uitau adesea de 
amprentele de pe obiectele pe care le duceau cu ei până 
acolo. Numeroşi violatori fuseseră condamnaţi după 
găsirea ambalajului aruncat al unui prezervativ, deşi, în 
rest, fuseseră exagerat de atenţi să nu lase amprente 
sau fluide corporale la locul faptei. În acest caz, chiar 
dacă ucigaşul se gândise să curețe banda adezivă, 
cuțitul şi prezervativele, era posibil să fi uitat să şteargă 
şi punga. 

Puse acum pachetul într-un sac pentru probe făcut din 
hârtie - de regulă hârtia era mai bună decât plasticul 
pentru a păstra probele - şi îl aşeză deoparte. 

— L-a lăsat pe un raft pentru cărţi, lângă locul unde 
era aşezată fata. Caut alte amprente. 

Presără praf fluorescent pe rafturi, îşi puse o pereche 
de ochelari portocalii şi proiectă o sursă alternativă de 
lumină pe zona respectivă. Lămpile cu sursă alternativă 
de lumină dau la iveală urme precum sânge, spermă şi 
amprente digitale care ar fi altfel nedetectabile. 
Plimbând lampa în sus şi-n jos, transmise: 

— Nu sunt amprente. Dar se pare că a purtat mânuşi 
de latex. 

— Asta e bine. Din două motive. 

Vocea lui Rhyme avea un ton profesional. O punea la 
încercare. 

„Două?” se întrebă ea. Unul îi veni imediat în gând: 
dacă reuşeau să recupereze mănuşa, puteau obţine o 
amprentă din interiorul ei (un alt lucru pe care făptaşii îl 
uitau adesea). Dar care era al doilea? 

Îl întrebă. 

— E evident. Asta înseamnă că probabil are cazier, 


deci atunci când vom reuşi efectiv să găsim o amprentă, 
baza AFIS ne va permite să-l identificăm. 

Sistemele automate de identificare a amprentelor 
digitale, gestionate de stat, şi baza integrată de date a 
FBl-ului, AFIS, erau baze de date computerizate 
integrate ce puteau identifica o amprentă în decurs de 
câteva minute, spre deosebire de cele câteva zile sau 
chiar săptămâni cât ar fi durat căutarea şi identificarea 
manuală. 

— Sigur, spuse Sachs, tulburată că dăduse greş la 
test. 

— Pe ce altceva te bazezi când spui că merge „bine”? 

— Podeaua a fost ceruită aseară. 

— Iar atacul a avut loc azi-dimineaţă. Deci ai o bază 
bună pentru urmele plantare. 

— Da. Sunt aici câteva distincte. 

Îngenunchind, realiză o imagine electrostatică a 
amprentei lăsată de paşii bărbatului. Era sigură că lui îi 
aparţineau; se vedea clar traseul urmat când se 
îndreptase spre masa Genevei, îşi ajustase poziţia 
pentru a prinde bine bâta ca s-o lovească, iar apoi o 
urmărise prin sală. Comparase aceste urme şi cu cele 
ale singurului alt bărbat care intrase acolo în acea 
dimineaţă: cele ale lui Ron Pulaski, ai cărui pantofi 
lustruiţi oglindă lăsau o urmă foarte diferită. 

Îi explică felul în care fata se folosise de manechin 
pentru a-l distrage pe ucigaş şi a fugi de el. Rhyme 
chicoti, înveselit de ingeniozitatea fetei. Amelia adăugă: 

— Rhyme, a lovit-o - adică a lovit manechinul - foarte 
tare. Cu un obiect contondent. Atât de tare, încât a 
crăpat plasticul de sub căciula ei. Apoi probabil că s-a 
enervat că fusese păcălit. A zdrobit şi cititorul de 
microfişe. 

— Un obiect contondent, repetă Rhyme. Poţi preleva o 
urmă? 

În perioada în care se aflase la conducerea Unităţii de 
investigaţii la scena crimei din cadrul Departamentului 


de Poliţie al New Yorkului, Rhyme realizase o bază de 
date cu fişiere ce permiteau identificarea a diverse 
probe şi urme găsite la scena crimei. Fişierul dedicat 
obiectelor contondente cuprindea sute de fotografii cu 
urme de impact lăsate pe piele şi suprafeţe neînsufleţite 
de diverse tipuri de obiecte - de la leviere la oase umane 
şi la gheaţă. Dar după ce examina cu atenţie atât 
manechinul, cât şi cititorul de microfişe făcut zob, Sachs 
spuse: 

— Nu, Rhyme, nu văd nicio urmă. Căciula pe care i-a 
pus-o Geneva manechinului... 

— Geneva? 

— Aşa o cheamă. 

— Aha. Continuă. 

Ea se enervă o clipă - aşa cum i se întâmpla adesea - 
că el nu se arătase câtuşi de puţin interesant să afle 
ceva despre fată sau despre starea ei sufletească. O 
tulbura adesea faptul că Rhyme era atât de detaşat de 
victime şi de infracţiuni. Aşa, spunea el, trebuia să fie un 
criminalist. Nimeni n-avea nevoie de piloţi atât de uimiţi 
de frumuseţea unui apus de soare sau atât de îngroziţi 
de o furtună cu trăsnete încât să se ciocnească de un 
munte, şi acelaşi lucru era valabil şi pentru poliţişti. Ea 
îi înţelegea punctul de vedere, dar pentru Amelia Sachs 
victimele erau fiinţe umane, iar infracțiunile nu erau 
nişte exerciţii ştiinţifice; erau evenimente oribile. În 
special atunci când victima era o fată de şaisprezece 
ani. 

Continuă: 

— Căciula de pe capul manechinului a atenuat forţa 
loviturii. Iar cititorul de microfişe e făcut zob şi el. 

Rhyme spuse: 

— Ei bine, adu cu tine câteva bucăţi din ceea cea 
lovit. Poate s-a transferat ceva pe ele. 

— Sigur. 

Se auziră câteva voci în fundal, în locuinţa lui Rhyme 
care spuse pe un ton bizar, tulburat: 


— Termină ce ai de făcut şi întoarce-te aici cât mai 
curând, Sachs. 

— Aproape am terminat, îi spuse ea. Am să străbat 
carotajul şi pe scara pe unde a fugit... Rhyme, ce s-a 
întâmplat? 

Tăcere. Când vorbi din nou, părea şi mai supărat: 

— Trebuie să închid, Sachs. Se pare că am ceva 
vizitatori. 

— Cine...? 

Dar el închisese deja. 


Femeia în alb, profesionista, dispăruse de la fereastra 
bibliotecii. 

Dar Thompson Boyd nu mai era interesat de ea. De pe 
poziţia sa de la înălţime, la optsprezece metri deasupra 
străzii, urmărea acum un poliţist mai în vârstă care se 
îndrepta spre câţiva martori. Bărbatul era de vârstă 
mijlocie, masiv şi îmbrăcat într-un costum foarte şifonat. 
Thompson cunoştea şi genul acesta de poliţist. Nu era 
strălucitor, dar se purta precum buldogul cu care 
semăna. Nimic nu-l putea împiedica să ajungă la miezul 
unui caz. 

Când polițistul cel gras dădu din cap în semn de salut 
spre un alt bărbat, un negru înalt într-un costum maro, 
care ieşea din muzeu, Thompson îşi părăsi punctul de 
observaţie şi cobori grăbit. Oprindu-se la parter, scoase 
pistolul din buzunar şi-l verifică pentru a se asigura că 
nu intrase nimic în ţeavă sau în cilindru. Se întrebă dacă 
acesta fusese elementul - sunetul deschiderii şi 
închiderii cilindrului în bibliotecă - care îi atrăsese 
atenţia fetei că reprezenta o ameninţare. 

Acum, deşi nu părea să se afle nimeni prin preajmă, 
îşi verifică pistolul în tăcere deplină. 

Învață din greşelile tale. 

Ca la carte. 

Pistolul era în ordine. Ascunzându-l sub haină, 
Thompson cobori pe scările slab luminate şi ieşi prin 


holul de la celălalt capăt pe Fifty-sixth Street, apoi intră 
pe o alee care îl duse înapoi spre muzeu. 

Nu era nimeni care să păzească intrarea de la celălalt 
capăt al aleii de pe Fifty-fifth Street. Neobservat, 
Thompson se strecură până lângă un tomberon verde 
ruginit, ce mirosea puternic a mâncare în 
descompunere. Aruncă o privire pe stradă. Fusese 
redeschisă traficului, dar câteva zeci de oameni de la 
birourile şi magazinele din împrejurimi se aflau în 
continuare pe trotuare, sperând să vadă ceva interesant 
despre care să le poată povesti colegilor de birou şi 
familiilor. Majoritatea poliţiştilor plecaseră. Femeia în 
alb - şarpele periculos - era încă la etaj. Afară se aflau 
două maşini de poliţie şi duba tehnicienilor criminalişti, 
precum şi trei poliţişti în uniformă, doi în haine civile şi 
detectivul cel gras şi şifonat. N 

Thompson apucă ferm pistolul. Impuşcatul era o 
modalitate foarte ineficientă de a ucide pe cineva. Dar 
uneori, cum era acum, nu exista altă opțiune. Dacă erai 
nevoit să tragi, procedura cerea să ţinteşti inima. 
Niciodată capul. In multe cazuri craniul era suficient de 
tare cât să devieze glonțul, iar capul era o ţintă relativ 
mică şi dificilă. 

Intotdeauna în piept. 

Ochii albaştri şi pătrunzători ai lui Thompson se 
plimbară asupra poliţistului greoi în costum şifonat, în 
vreme ce acesta arunca o privire peste o foaie de hârtie. 

Calm ca o stană de piatră, Thompson îşi sprijini 
pistolul pe antebraţul stâng, tinti atent, fără să-i tremure 
mâna. Trase patru focuri rapide. 

Primul nimeri în coapsa unei femei care stătea lângă 
trotuar. 

Celelalte loviră victima pe care o urmărise exact acolo 
unde ţintise. Cele trei pete minuscule se iviră în mijlocul 
pieptului său; se transformară în trei rozete de sânge 
până când trupul se prăbuşi pe pământ. 


În faţa lui stăteau două fete şi, deşi aveau constituţii 
complet diferite, ceea ce-i atrase atenţia lui Lincoln 
Rhyme de prima dată fu deosebirea expresiilor din 
privirea lor. 

Cea masivă - îmbrăcată în haine de prost gust şi cu 
bijuterii strălucitoare, cu unghii lungi lăcuite în 
portocaliu - avea ochi ce dansau ca nişte insecte 
sperioase. Nereuşind să-şi fixeze privirea asupra lui 
Rhyme, sau asupra a orice altceva, pentru mai mult de o 
secundă, îşi plimba privirea cu o viteză ameţitoare prin 
laboratorul lui: peste instrumentele ştiinţifice, paharele 
gradate, substanţe chimice, computere şi monitoare, 
cabluri, peste tot. Şi peste picioarele lui Rhyme şi 
scaunul său cu rotile, desigur. Mesteca gumă zgomotos. 

Cealaltă fată, scundă, slăbănoagă, băieţoasă, era 
cuprinsă de un aer de linişte. Îl privea ţintă pe Lincoln 
Rhyme. O singură privire rapidă la scaunul cu rotile, 
apoi înapoi la el. Laboratorul nu o interesa. 

— Ea e Geneva Settle, explică poliţista de patrulă 
Jennifer Robinson calm, dând din cap spre fata cea 
slabă, cea cu privirea neşovăitoare. 

Robinson era prietenă cu Amelia Sachs, care se 
ocupase ca ea să le aducă pe fete aici cu maşina de la 
sediul din Midtown North. 

— Iar ea e prietena ei, continuă Robinson, Lakeesha 
Scott. Aruncă guma, Lakeesha. 

Fata îi aruncă o privire oropsită, dar îndesă cocoloşul 
undeva în poşeta cea mare, fără a se mai obosi să îl 
învelească în ceva. 

Poliţista de patrulă continuă: 

— Ea şi Geneva s-au dus împreună la muzeu azi- 
dimineaţă. 

— Atâta că eu n-am văzut nimic, interveni Lakeesha 
cu prudenţă. 

Oare fata cea masivă era agitată din cauza atacului, 
se întrebă el, sau se simţea stânjenită fiindcă Rhyme era 
invalid? Probabil erau amândouă. 


Geneva era îmbrăcată într-un tricou gri şi pantaloni 
negri largi şi avea încălţăminte sport, ceea ce, 
presupuse Rhyme, era stilul la modă printre elevii de 
liceu la acea dată. Sellitto spusese că fata avea 
şaisprezece ani, dar părea mai mică. În vreme ce părul 
Lakeeshei era prins într-o masă de împletituri subţiri 
aurii şi negre, atât de strânse încât i se vedea scalpul, 
părul Genevei era tuns scurt. 

— Le-am spus fetelor cine sunteţi, căpitane, spuse 
Robinson, utilizând titlul care nu mai era valabil de 
câţiva ani. Şi le-am anunţat că le veţi pune câteva 
întrebări despre ceea ce s-a întâmplat. Geneva vrea să 
se întoarcă la şcoală, dar i-am spus că va fi nevoită să 
aştepte. 

— Am nişte teste de dat, spuse Geneva. 

Lakeesha plescăi, scoțând un sunet printre dinţii albi. 

Robinson continuă: 

— Părinţii Genevei nu sunt în ţară. Dar vor lua primul 
avion încoace. Cât sunt plecaţi, ea a rămas în grija 
unchiului ei. 

— Unde sunt? întrebă Rhyme. Părinţii tăi? 

— Tatăl meu susţine o conferinţă la Oxford. 

— E profesor? 

Ea încuviinţă din cap. 

— De literatură. La Universitatea Hunter. 

Rhyme se mustră în gând pentru că se lăsase surprins 
de faptul că o tânără din Harlem putea avea părinţi 
intelectuali, care călătoreau în lumea întreagă. Era 
furios că o încadrase într-un stereotip, dar mai ales iritat 
că făcuse o deducție greşită. Într-adevăr, fata era 
îmbrăcată în stil de cartier, dar ar fi trebuit să ghicească 
faptul că provenea dintr-un mediu de intelectuali; fusese 
atacată în timpul unei vizite la o bibliotecă, la o oră 
foarte matinală, nu în timp ce pierdea vremea pe la 
colţuri de stradă sau se uita la televizor înainte de 
şcoală. 

Lakeesha pescui un pachet de ţigări din poşetă. 


Rhyme începu: 

— Nu se... 

Thom intră pe uşă. 

— ... fumează aici. 

Luă pachetul de la fată şi-l îndesă înapoi în poşeta ei. 
Câtuşi de puţin tulburat de faptul că două adolescente 
îşi făcuseră apariţia în timpul turei sale, Thom zâmbi. 

— Suc? 

— Ai cafea? întrebă Lakeesha. 

— Da, am. 

Thom aruncă o privire rapidă spre Jennifer Robinson 
şi Rhyme, care clătinară din cap. 

— Mie îmi place tare, anunţă fata cea masivă. 

— Serios? întrebă Thom. Şi mie. Adresându-i-se 
Genevei: Tu vrei ceva? 

Fata clătină din cap. 

Rhyme aruncă o privire pofticioasă către sticla de 
scotch aşezată pe un raft din apropiere. Thom observă şi 
râse. Asistentul dispăru. Spre necazul lui Rhyme, 
poliţista de patrulă spuse: 

— Trebuie să mă întorc la sediu, domnule. 

— A, da? întrebă Rhyme, consternat. Sigur nu mai 
poţi sta puţin? 

— Nu pot, domnule. Dar dacă aveţi nevoie de orice 
altceva, daţi-mi doar un telefon. 

„Ce-ai zice de o babysitter?” 

Rhyme nu credea în soartă, dar, dacă ar fi crezut, ar fi 
observat o lovitură abilă a sorții în această situaţie: 
preluase cazul pentru a evita testul de la spital, iar acum 
era pedepsit pentru înşelăciune prin faptul că avea de 
îndurat aproximativ o jumătate de oră îngrozitoare în 
compania a două fete de liceu. Tinerii nu se numărau 
printre punctele sale forte. 

— Pe curând, căpitane. 

Robinson ieşi pe uşă. 

El murmură: 

— Mda. 


Thom se întoarse câteva minute mai târziu cu o tavă. 
Turnă o cană de cafea pentru Lakeesha şi îi întinse 
Genevei o cană care, află Rhyme după miros, conţinea 
ciocolată caldă. 

— Am presupus că o să vrei ceva totuşi, spuse 
asistentul. Dacă n-o vrei, poţi s-o laşi acolo. 

— Nu, e în regulă. Mersi. 

Geneva privi suprafaţa fierbinte. Luă o înghiţitură, 
încă una, lăsă cana jos şi îşi fixă privirea în podea. Mai 
luă câteva înghiţituri. 

— Eşti în regulă? întrebă Rhyme. 

Geneva dădu din cap. 

— Şi eu sunt, spuse Lakeesha. 

— V-a atacat pe amândouă? întrebă Rhyme. 

— Nah, pe mine nu. Lakeesha îi aruncă o privire din 
cap până în picioare. Eşti ca actorul ăla care şi-a rupt 
gâtul? 

Işi sorbi cafeaua, adăugă zahăr, sorbi din nou. 

— Exact. 

— Şi nu poţi să-ţi mişti nimic? 

— Nu prea. 

— Naşpa. 

— Keesh, şopti Geneva. Calmează-te, fată. 

— Atâta că e, ştii, naşpa. 

Tăcere din nou. Trecuseră doar opt minute de când 
sosiseră. Păreau lungi cât nişte ore. Ce ar fi trebuit să 
facă? Să-l trimită pe Thom să cumpere un joc de 
societate? 

Existau, desigur, întrebări ce trebuiau puse. Dar 
Rhyme nu voia să facă el asta. Cât lucrase în poliţie nu 
interogase suspecți decât, poate, de câteva ori, şi nu îi 
reuşise niciodată unul dintre acele momente cheie în 
care cel supus interogatoriului ceda nervos şi 
mărturisea. Sachs, pe de altă parte, avea un talent 
înnăscut pentru această artă. Ea îi avertiza pe boboci că 
puteai distruge un caz întreg cu un singur cuvânt greşit. 
Ea numea acest lucru „contaminarea minții”, 


echivalentul a ceea ce reprezenta păcatul capital pentru 
Rhyme: contaminarea unei scene a faptei. 

Lakeesha întrebă: 

— Cum te deplasezi cu scaunul ăla? 

— Şşt, o avertiză Geneva. 

— Intreb şi eu. 

— Păi nu întreba. 

— Ce are dacă întreb ceva? 

Agitaţia lui Lakeesha dispăruse complet. Rhyme 
decise că fata era, de fapt, destul de descurcăreaţă. 
Genul care se preface stânjenită la început, dând 
impresia că e naivă, vulnerabilă, că tu eşti în avantaj, 
dar în tot acest timp evaluează situaţia. Din clipa în care 
şi-a format o părere, ştie dacă să-şi dea sau nu arama pe 
faţă. 

De fapt, Rhyme era recunoscător pentru că avea un 
subiect de conversaţie, Le explică despre ECU, unitatea 
de control al mediului, despre cum interfaţa tactilă de 
sub inelarul său stâng putea comanda deplasarea şi 
viteza scaunului cu rotite. 

— Un singur deget? Lakeesha aruncă o privire spre 
una dintre unghiile ei portocalii. Doar atât poţi mişca? 

— Exact. În afară de cap şi umeri. 

— Domnule Rhyme, spuse Geneva, uitându-se la un 
ceas de mână roşu, marca Swatch, ce părea mare şi 
ieşea în evidenţă pe încheietura subţire a mâinii ei, cum 
rămâne cu testele alea? Primul începe peste câteva ore. 
Cât o să dureze asta? 

— Teste? întrebă Rhyme, surprins. O, poţi să stai 
acasă azi, sunt convins. După ceea ce s-a întâmplat, 
profesorii vor înţelege. 

— Păi, eu nu prea vreau să stau acasă. Trebuie să dau 
acele teste. 

— Hei, hei, fată, ia-o uşor. Vine omul şi-ţi spune că 
poţi să-ţi iei liber, sută la sută mişto, iar tu îi dai cu 
piciorul. Ei, hai. E o tâmpenie. 

Geneva ridică privirea, uitându-se în ochii prietenei 


ei. 

— Şi-ai să-ţi dai şi tu testele. Nu chiuleşti. 

— Ăsta nu e chiul, ai primit învoire, remarcă fata cea 
masivă, cu o logică fără cusur. 

Telefonul lui Rhyme sună, iar el fu recunoscător 
pentru întrerupere. 

— Comandă: răspunde la telefon, rosti în microfonul 
cu sistem hands-free. 

— Super, spuse Lakeesha, ridicând din sprâncene. Ia 
uite, Gen. Vreau şi eu aşa ceva. 

Cu privirea îngustată, Geneva îi şopti ceva la ureche 
prietenei sale, care îşi dădu ochii peste cap şi sorbi încă 
o înghiţitură de cafea. 

— Rhyme, se auzi vocea lui Sachs. 

— Fetele sunt aici, spuse Rhyme pe un ton arţăgos. 
Geneva şi prietena ei. Şi sper că eşti... 

— Rhyme, repetă ea. 

Era un ton diferit. Ceva nu era în regulă. 

— Ce e? 

— Până la urmă s-a dovedit că locul era chiar 
periculos. 

— Făptaşul era acolo? 

— Da. N-a plecat deloc. Sau s-a întors. 

— Tu eşti bine? 

— Da. Nu eu eram ţinta lui. 

— Ce s-a întâmplat? 

— A venit până aproape, pe o alee. A tras patru focuri. 
A rănit un spectator... şi a ucis un martor. Îl chema Don 
Barry. El se ocupa de biblioteca muzeului. A încasat trei 
gloanţe în inimă. A murit pe loc. 

— Eşti sigură că l-a împuşcat aceeaşi persoană? 

— Da. Urmele de pantofi pe care le-am găsit la locul 
de unde a tras se potrivesc cu cele din bibliotecă. Lon 
tocmai începuse să-l interogheze. Stătea exact în faţa lui 
când s-a întâmplat asta. 

— A văzut cine a făcut-o? 

— Nu. Nimeni n-a văzut nimic. Se ascundea în spatele 


unui container. Câţiva poliţişti au luat-o în primire pe 
femeie, să o salveze. Sângera abundent. El s-a pierdut în 
mulţime. A dispărut pur şi simplu. 

— S-a ocupat cineva de detalii? 

Anunţarea rudelor apropiate. Detalii. 

— Lon urma să dea telefoanele, dar avea probleme cu 
telefonul sau ceva de genul ăsta. Se afla un sergent la 
faţa locului. S-a ocupat el. 

— În regulă, Sachs, întoarce-te cu ceea ce ai găsit... 
Comandă: deconectare. 

Ridică privirea şi observă că cele două fete se zgâiau 
la el. 

Le explică: 

— Se pare că bărbatul care te-a atacat nu a plecat, 
până la urmă. Sau s-a întors. L-a omorât pe 
bibliotecarul-şef şi... 

— Domnul Barry? 

Un oftat din partea Genevei Settle. 

Încetă să se mai mişte, încremeni pur şi simplu. 

— Exact. 

— Rahat, murmură Lakeesha. 

Închise ochii şi se înfiora. 

O clipă mai târziu Geneva strânse din buze şi îşi 
cobori privirea. Puse cana cu ciocolată pe masă. 

— Nu, nu... 

— Îmi pare rău, spuse Rhyme. Era un prieten de-al 
tău? 

Ea clătină din cap. 

— Nu chiar. Doar mă ajuta la lucrare. Geneva se 
aplecă în faţă în scaun. Dar nu contează dacă îmi era 
sau nu prieten. E mort - şi asta e atât de îngrozitor. 
Şopti furioasă: De ce? De ce a făcut-o? 

— Fiindcă era martor, aş zice. Putea să-l identifice pe 
bărbatul care te-a atacat. 

— Deci e mort din cauza mea. 

Rhyme murmură câteva cuvinte, nu, cum ar fi putut 
să fie din cauza ei? Nu îşi propusese să fie atacată, 


Barry fusese doar ghinionist. Se aflase la locul 
nepotrivit, în momentul nepotrivit. 

Dar vorbele de încurajare nu avură niciun efect 
asupra fetei. Chipul i se înăspri, ochii deveniră reci. 
Rhyme nu avea habar ce să facă mai departe. Nu numai 
că trebuia să îndure prezenţa unor adolescente - acum 
trebuia şi să le consoleze, să le abată gândurile de la 
tragedie. Îşi aduse scaunul mai aproape de fete şi îşi 
testă limitele răbdării făcând conversaţie uşoară cu ele. 


Capitolul 5 


După douăzeci de minute nesfârşite, Sachs şi Sellitto 
sosiră la locuinţa lui Rhyme, însoţiţi de un tânăr ofiţer 
de patrulă, blond, pe nume Pulaski. 

Sellitto îi spuse că-l recrutase pe puşti ca să 
transporte probele înapoi la locuinţa lui Rhyme şi să 
ajute la anchetă. Fiind în mod evident un boboc, avea 
entuziasmul întipărit pe faţă. Era clar că fusese informat 
în privinţa invalidităţii criminalistului; ignora cu prea 
mult zel faptul că era paralizat. Rhyme detecta aceste 
reacţii false. Prefera de departe lipsa de tact a 
Lakeeshei. 

„Atâta că e, ştii, naşpa.” 

Cei doi poliţişti le salutară pe fete, Pulaski le aruncă o 
privire plină de simpatie şi le întrebă pe fete, pe un ton 
rezervat, cum se simțeau. Rhyme observă o verighetă 
ciobită pe inelarul său şi deduse că se căsătorise în 
liceu; doar faptul de a fi părinte putea da naştere 
acestui gen de abordare. 

Lakeesha răspunse: 

— Sunt dată peste cap, eu una. Nenorocitul... Un 
ticălos a încercat să-mi atace prietena. Tu ce crezi? 

Geneva spuse că era bine. 

— Înţeleg că stai cu o rudă? întrebă Sachs. 

— Unchiul meu. El locuieşte la noi până se întorc 
părinţii mei din Londra. 

Rhyme îi aruncă întâmplător o privire lui Lon Sellitto. 
Ceva nu era în regulă. Se schimbase dramatic pe 
parcursul ultimelor două ore. Dispoziţia exuberantă 
dispăruse. Ochii trădau spaima, şi era incapabil să stea 
locului. Rhyme observă şi că îşi atinge în mod repetat cu 
degetele un anumit loc de pe obraz. Îl frecase până se 
înroşise. 


— Te-a  gâdilat vreun glonţ? întrebă Rhyme, 
amintindu-şi că detectivul se aflase chiar lângă 
bibliotecar când acesta fusese împuşcat de criminal. 

Poate că Sellitto fusese lovit de un fragment de glonţ 
sau un fragment de piatră dacă un glonţ trecuse prin 
Barry şi lovise o clădire. 

— Ce? 

Atunci Sellitto îşi dădu seama că îşi freca pielea şi-şi 
lăsă mâna jos. Spuse încet, ca fetele să nu-l audă: 

— Am fost destul de aproape de victimă. M-a stropit 
nişte sânge. Atâta tot. Nimic. 

Dar o clipă mai târziu începu din nou să-şi frece 
obrazul, distrat. 

Gestul îi amintea lui Rhyme de Sachs, care avea 
obiceiul de a se scărpina în cap şi de a-şi roade unghiile. 
Ticul apărea şi dispărea, legat oarecum de hotărârea ei, 
de ambiţie, de acea tulburare interioară de nedefinit pe 
care o găseai la majoritatea poliţiştilor. Ofițerii de 
poliţie îşi fac rău singuri în sute de moduri diferite. Răul 
varia de la măruntele suferinţe ale lui Sachs, la 
distrugerea căsniciilor sau rănirea copiilor prin cuvinte 
aspre, mergând până la a-ţi strânge buzele în jurul ţevii 
amare a pistolului de serviciu. Nu văzuse însă aşa ceva 
la Lon Sellitto. 

Geneva o întrebă pe Sachs: 

— Nu a fost nicio greşeală? 

— Greşeală? 

— În legătură cu dr. Barry. 

— Îmi pare rău, nu. E mort. 

Fata rămase neclintită. Rhyme îi putea simţi suferinţa. 

Şi furia. Ochii îi erau două puncte negre de furie. Apoi 
se uită la ceasul de mână şi îi spuse lui Rhyme: 

— Şi testele alea de care spuneam? 

— Ei bine. Hai să terminăm cu întrebările, apoi vom 
vedea. Sachs? 

Acum că probele erau aşezate pe masa de examinare, 
iar lista de fişe de custodie era finalizată, Sachs îşi trase 


un scaun lângă Rhyme şi le interogă pe fete. O întrebă 
pe Geneva ce se întâmplase exact. Fata îi spuse că 
tocmai căuta un articol într-o revistă veche când intrase 
cineva în bibliotecă. Auzise paşi ezitanţi. Apoi un râs. 
Vocea unui bărbat ce punea capăt unei conversații şi 
sunetul făcut de închiderea unui telefon mobil. 

Fala îi aruncă o privire piezişă. 

— Hei, ştiţi ce, poate că ar trebui să verificaţi toate 
firmele de telefonie mobilă din oraş. Să vedeţi cine 
vorbea la telefon la acea oră. 

Rhyme râse: 

— Gândirea e corectă. Dar în orice moment dat în 
Manhattan există circa cincizeci de mii de convorbiri pe 
mobil în desfăşurare. În plus, mă îndoiesc că vorbea 
într-adevăr la telefon. 

— Se prefăcea? De unde ştii asta? întrebă Lakeesha, 
strecurând pe ascuns două lame de gumă în gură. 

— Nu ştiu. Presupun. Ca şi faptul că a râs. Probabil 
făcea asta pentru ca Geneva să se relaxeze. De regulă 
nu observi oamenii care vorbesc la mobil. Şi rareori te 
gândeşti la ei ca reprezentând o ameninţare. 

Geneva dădu din cap. 

— Da. M-am cam speriat când a intrat în bibliotecă. 
Dar când l-am auzit la telefon, ei bine, m-am gândit că e 
nepoliticos să vorbeşti la telefon într-o bibliotecă, dar nu 
mai eram speriată. 

— Ce s-a întâmplat apoi? întrebă Sachs. 

Geneva îi spuse că auzise un al doilea clic - se gândise 
că aducea a pistol - şi văzuse un bărbat cu o mască de 
schi. Descrise apoi cum desfăcuse manechinul în bucăţi 
şi îl îmbrăcase în hainele ei. 

— Grozavă treabă, interveni Lakeesha mândră. 
Soru'mea asta e o tipă deşteaptă. 

„Cu siguranţă aşa e”, se gândi Rhyme. 

— M-am ascuns printre rafturi până când el a venit 
lângă cititorul de microfişe, apoi am fugit spre ieşirea de 
incendiu. 


— Nu ai văzut nimic altceva la el? întrebă Sachs. 

— Nu. 

— Ce culoare avea masca? 

— Închisă. Nu ştiu exact. 

— Alte haine? 

— Nu prea am văzut nimic altceva. Nu din câte îmi 
amintesc. Eram destul de înspăimântată. 

— Sunt sigură că erai, spuse Sachs. Când te 
ascundeai printre rafturi, te uitai înspre el? Ca să ştii 
când să fugi? 

Geneva se încruntă o clipă: 

— Păi, da, aşa e. Chiar mă uitam. Am uitat de asta. 
Mă uitam printre rafturile de jos ca să pot fugi când se 
apropia de scaunul meu. 

— Atunci poate că totuşi ai văzut ceva mai mult din el. 

— O, să ştiţi că da. Cred că avea pantofi maro. Da, 
maro. O nuanţă mai deschisă, cumva, nu maro-închis. 

— Bun. Şi pantalonii? 

— De culoare închisă, sunt destul de sigură. Dar 
numai atât am putut vedea, manşetele pantalonilor. 

— Ai simţit vreun miros? 

— Nu... Staţi. Poate că totuşi da. Ştiţi, mirosea a ceva 
dulce, a flori. 

— Şi după aceea? 

— A venit până la scaun şi am auzit o trosnitură, apoi 
încă vreo câteva sunete. Ceva ce se spărgea. 

— Cititorul de microfişe, spuse Sachs. L-a făcut 
ţăndări. 

— Deja alergam cât puteam de repede. Spre ieşirea 
de incendiu. Am coborât pe scări şi când am ajuns în 
stradă am găsit-o pe Keesh şi aveam de gând să fugim. 
Dar mă gândeam că poate are să facă rău altcuiva. Aşa 
că m-am întors şi - privind spre Pulaski - te-am văzut pe 
tine. 

Sachs o întrebă pe Lakeesha: 

— L-ai văzut pe atacator? 

— Deloc. Eu stăteam relaxată când apare Gen, 


alergând cât o ţineau picioarele şi dată peste cap şi 
toate alea, ştii ce zic? N-am văzut nimica. 

Rhyme îl întrebă pe Sellitto: 

— Făptaşul l-a ucis pe Barry fiindcă era martor - ce a 
văzut el? 

— El a spus că n-a văzut nimic. Mi-a dat numele 
angajaţilor albi ai muzeului, bărbaţi, în caz că era unul 
dintre ei. Sunt doi, dar au fost verificaţi. Unul îşi ducea 
fiica la şcoală la acea oră, iar celălalt era în biroul 
principal, înconjurat de lume. 

— Aşadar, un infractor oportunist, medită Sachs. A 
văzut-o intrând şi a urmărit-o. 

— Într-un muzeu? întrebă Rhyme. Ciudată alegere. 

Sellitto le întrebă pe ambele fete: 

— Aţi văzut pe cineva să vă urmărească azi? 

Lakeesha spuse: 

— Am venit cu metroul la ora de vârf. Pe linia Eight 
Avenue... era aglomerat şi nasol. N-am văzut pe nimeni 
ciudat. Tu? 

Geneva clătină din cap. 

— Dar recent? Te-a hărțuit cineva? S-a dat la tine? 

Niciuna din ele nu ştia pe nimeni care ar fi părut o 
ameninţare. Stânjenită, Geneva spuse: 

— Nu sunt chiar numeroşi cei care să mă urmărească 
pe mine. Şi-ar dori ceva mai cu forme, ştiţi. Mai făţoasă. 

— Mai făţoasă? 

— Fata vrea să spună cărnos, traduse Lakeesha, care 
în mod evident reprezenta exact genul cu forme şi era 
făţoasă. Se încruntă şi-i aruncă o privire Genevei. De ce 
trebuie s-aduci vorba despre asta, fată? Nu spune 
rahaturi despre tine. 

Sachs îl privi pe Rhyme, care se încruntă. 

— La ce te gândeşti? 

— Ceva nu e în regulă. Hai să ne uităm peste probe 
cât e şi Geneva de faţă. S-ar putea să fie unele lucruri pe 
care să le poată explica. 

Fata clătină din cap. 


— Şi testul ăla? 

Ridică mâna la care se vedea ceasul. 

— Asta n-o să ia mult, spuse Rhyme. 

Geneva îşi privi prietena. 

— Tu poţi ajunge numai bine la ora de consultaţii. 

— Rămân cu tine. Nu pot sta atâtea ore în clasă 
făcându-mi griji pentru tine şi toate alea. 

Geneva râse fără bucurie. 

— Nici vorbă, fată. Îl întrebă pe Rhyme: Nu aveţi 
nevoie de ea, nu? 

El îi aruncă o privire lui Sachs, care clătină din cap. 
Sellitto îi notă adresa şi numărul de telefon. 

— Te sunăm noi dacă mai avem întrebări. 

— a-ţi liber, fato, spuse. Dă-o naibii şi stai acasă. 

— Ne vedem la şcoală, spuse Geneva ferm. Vei fi 
acolo? Apoi, ridicând o sprânceană. Promiţi? 

Două plesnituri zgomotoase de gumă. Un oftat. 

— Promit. 

La uşă, fata se opri şi se întoarse, spunându-i lui 
Rhyme: 

— Hei, nene, cât timp o să-ţi ia să scapi din scaunul 
ăla? 

Nimeni nu spuse nimic pentru a sparge tăcerea 
penibilă. 

Penibilă pentru toţi, presupuse Rhyme, cu excepţia 
lui. 

— Probabil va dura mult, îi spuse. 

— Omule, asta-i nasol. 

— Da, spuse Rhyme. Uneori aşa e. 

leşi pe hol, îndreptându-se spre uşa din faţă. Se auzi 
un: 

— La naiba, ai grijă, tipule. 

Uşa de la intrare se trânti. 

Mel Cooper intră în cameră, privind în spate spre 
locul unde aproape fusese răsturnat de o adolescentă 
care avea cu vreo douăzeci de kilograme mai mult decât 
el. 


— OK, spuse, fără a se adresa cuiva anume. N-am să 
întreb. 

Işi dezbrăcă sacoul verde şi salută din cap pe toată 
lumea. În urmă cu câţiva ani, pe când lucra ca expert 
criminalist la o secţie de poliţie din partea de nord a 
New Yorkului, bărbatul cel firav şi chel îi spusese 
politicos, dar insistent, lui Rhyme, pe atunci şef al 
Departamentul de Criminalistică din cadrul poliţiei 
NYPD, că una dintre analizele sale era greşită. Rhyme îi 
respecta în mult mai mare măsură pe cei care scoteau în 
evidenţă greşelile decât pe linguşitori - atâta timp, 
desigur, cât aveau dreptate, aşa cum fusese cazul lui 
Cooper. Rhyme începuse imediat o campanie pentru a-l 
aduce pe acest om la poliţia din New York City, demers 
încheiat cu succes. 

Cooper era un savant înnăscut, dar şi mai important 
era că avea un talent înnăscut pentru cercetările 
criminalistice, care sunt foarte diferite. Se crede adesea 
că a fi „criminalist” presupune munca făcută la scena 
crimei, dar, de fapt, termenul se referă la toate 
aspectele ce ţin de disputarea problemelor în tribunale. 
Pentru a fi un criminalist de succes trebuie să transpui 
faptele brute într-o formă care se va dovedi utilă pentru 
procuror. Nu e suficient, de exemplu, să determini pur şi 
simplu prezenţa unor urme ale plantei nux vomica într- 
un caz suspect de crimă - multe dintre astfel de extracte 
se folosesc în scopuri medicale inofensive precum 
tratarea unor inflamații ale urechii. Un adevărat expert 
în criminalistică, precum Mel Cooper, ar şti imediat că 
tot aceleaşi materiale produc şi alcaloidul toxic fatal 
numit stricnina. 

Cooper avea toate fixaţiile unui tocilar obsedat de 
computere - locuia cu mama sa, încă mai purta cămăşi 
în carouri cu pantaloni kaki şi avea o constituţie precum 
cea a lui Woody Allen. Dar aparentele erau înşelătoare. 
Prietena de mulţi ani a lui Cooper era o blondă înaltă, 
superbă. Împreună pluteau la unison prin sălile de bal în 


timpul concursurilor de dans, pe care le încheiau adesea 
pe prima poziţie. Recent începuseră să se ocupe de tir 
cu ţinte mobile şi de vinificaţie (activitate pentru care 
Cooper aplica meticulos principiile fizicii şi ale chimiei). 

Rhyme îl informă pe scurt asupra cazului şi îşi 
îndreptară atenţia asupra probelor. Rhyme spuse: 

— Haideţi să ne uităm la pachet. 

Punându-şi mănuşi de latex, Cooper îi aruncă o privire 
lui Sachs, care arătă spre punga de hârtie în care se afla 
pachetul pentru viol. O deschise deasupra unei bucăţi 
mari de hârtie de ziar - pentru a prinde fragmentele de 
urme din mediu - şi scoase punga. Era o pungă din 
plastic subţire. Nu avea imprimat logoul vreunui 
magazin, ci doar o faţă zâmbitoare mare şi galbenă. 
Tehnicianul deschise atunci punga, apoi se opri. Spuse: 

— Simt un miros... 

Inspiră adânc. 

— Ceva floral. Ce e? 

Cooper îi duse punga lui Rhyme, iar el o mirosi. 
Parfumul avea ceva familiar, dar nu-şi putea da seama 
ce. 

— Geneva? 

— Da? 

— Ăsta e mirosul pe care l-ai simţit la bibliotecă? 

Ea adulmecă. 

— Da, ăsta e. 

— lasomie. Cred că e iasomie, spuse Sachs. 

— Pune-o în diagrama, anunţă Rhyme. 

— Ce diagramă? întrebă Cooper, uitându-se în jur. 

Pentru fiecare dintre cazurile sale Rhyme alcătuise 
diagrame pe tablă albă, cuprinzând probele găsite la 
scena crimei şi profilurile făptaşilor. 

— Începe una, comandă el. Şi va trebui să-i dăm un 
nume. Să-mi dea cineva un nume. 

Nimeni nu era deloc inspirat. 

Rhyme spuse: 

— Nu avem timp să fim creativi. Azi e 9 octombrie, 


nu? 

A 9/10. Aşa că îi vom spune Subiect Neidentificat 
nouă-unu-zero. Thom! Avem nevoie de caligrafia ta 
elegantă. 

— Nu-i nevoie să mă linguşeşti, spuse asistentul 
intrând în cameră cu o nouă porţie de cafea. 

— SN 910. Diagrame pentru probe şi profil. E un 
bărbat alb. Înălţime? 

Geneva spuse: 

— Nu ştiu. Mie toată lumea mi se pare înaltă. Un 
metru optzeci, aş zice. 

— Pari să ai un bun simţ al observaţiei. O să acceptăm 
cifra asta. Greutate? 

— Nici prea mic, nici prea mare. Tăcu timp de câteva 
clipe, tulburată. Cam de greutatea domnului Barry. 

Sellitto spuse: 

— Să fie optzeci de kilograme. Vârsta? 

— Nu ştiu. Nu i-am văzut faţa. 

— Vocea? 

— Nu am fost atentă la asta. Comună, cred. 

Rhyme continuă: 

— Şi pantofi maro-deschis, pantaloni de culoare 
închisă, mască de schi de culoare închisă. Un pachet 
într-o pungă care miroase a iasomie. Şi el miroase aşa. 
Săpun sau loţiune, poate. 

— Pachet? întrebă Thom. Ce vrei să spui? 

— Pachetul pentru viol, spuse Geneva. li aruncă o 
privire lui Rhyme. Nu-i nevoie să îndulciţi lucrurile 
pentru mine. Dacă asta făceaţi. 

— Corect, confirmă Rhyme dând din cap. Să 
continuăm. Observă că Sachs se întunecă la faţă 
urmărindu-l pe Cooper ridicând punga. 

— Ce s-a întâmplat? 

— Faţa zâmbitoare. Pe punga unui pachet pentru viol. 
Ce fel de nenorocit pervers face aşa ceva? 

El era nedumerit în faţa furiei ei. 

— Eşti conştientă că ăsta e un lucru bun, faptul că a 


folosit acea pungă, nu, Sachs? 

— Un lucru bun? 

— Reduce numărul de magazine în care trebuie să 
căutăm. Nu e la fel de uşor ca în cazul unei pungi cu 
logo personalizat, dar e oricum mai bine decât cu una de 
plastic fără nimic imprimat. 

— Presupun că da, spuse ea strâmbându-se. Dar, 
oricum. 

Purtând mănuşi de la tex, Mel Cooper se uită în 
pungă. 

Scoase mai întâi cartea de tarot. Ilustra un bărbat 
spânzurat cu capul în jos, de picioare, pe un eşafod. În 
jurul capului avea o aură din raze de lumină. Chipul îi 
era bizar de pasiv. Nu părea să aibă dureri. Deasupra lui 
se afla numeralul roman pentru cifra doisprezece, XII. 

— Îţi spune ceva? o întrebă Rhyme pe Geneva. 

Ea clătină din cap. 

Cooper medită cu voce tare: 

— Ceva legat de un fel de ritual sau cult? 

— Am o idee, spuse Sachs. 

Scoase telefonul şi sună. Rhyme deduse că persoana 
cu care vorbise avea să sosească în scurt timp. 

— Am chemat un specialist - în legătură cu cartea. 

— Bine, 

Cooper examină cartea, căutând amprente, dar nu 
găsi niciuna. Şi nici alte urme care să-i ajute. 

— Ce altceva mai era în pungă? întrebă Rhyme. 

— OK, răspunse tehnicianul, avem o rolă nou-nouţă de 
bandă adezivă, un cutter, prezervative Trojan. Nimic ce 
ar putea fi identificat la sursă. Şi... bingo! Cooper ridică 
o bucăţică de hârtie. Un bon. 

Rhyme îşi aduse scaunul mai aproape şi se uită la el. 
Nu apărea numele magazinului; bonul fusese imprimat 
de o casă de marcat. Tuşul era şters. 

— N-o să ne spună prea multe, spuse Pulaski, apoi 
păru să-şi dea seama că n-ar fi trebuit să vorbească. 

Ce căuta el aici? se întrebă Rhyme. Ah, da. Îl ajuta pe 


Sellitto. 

— Îmi cer scuze, dar nu e aşa, spuse Rhyme pe un ton 
ascuţit. Ne spune multe. A cumpărat toate obiectele din 
pachet dintr-un singur magazin - se poate compara 
bonul cu etichetele de preţ - adică împreună cu încă 
ceva pentru care a plătit 5,95 dolari şi care nu se afla în 
pungă. Poate pachetul de cărţi de tarot. Deci avem un 
magazin în care se vând bandă adezivă, cutter şi 
prezervative. Trebuie să fie un magazin general sau un 
minimarket. Ştim că nu face parte dintr-un lanţ de 
magazine, fiindcă nu apare niciun logo pe pungă sau pe 
bon. Şi e un magazin cu preţuri reduse fiindcă are doar 
case de marcat manuale, nu computerizate. Ca să nu 
mai vorbim de preţurile mici. lar taxa aplicată 
cumpărăturilor ne arată că magazinul se află în... îşi miji 
ochii, comparând subtotalul de pe bon cu suma 
reprezentând taxele. Pe toţi dracii, cine ştie 
matematică? Care e procentul? 

Cooper spuse: 

— Am eu un calculator. 

Geneva aruncă o privire asupra bonului. 

— 8.025. 

— Cum ai făcut asta? întrebă Sachs. 

— Pur şi simplu pot, spuse ea. 

Rhyme repetă: 

— 8.025. Asta e taxa combinată a statului New York şi 
taxa pe vânzări a oraşului. Ceea ce înseamnă că 
magazinul se află într-unul dintre cele cinci districte. [i 
aruncă o privire lui Pulaski. Deci, domnule poliţist de 
patrulă, tot mai crezi că nu ne spune prea multe? 

— Am înţeles, domnule. 

— Sunt în retragere. Nu e nevoie să foloseşti 
„domnule”. În regulă. Prelevaţi amprente de pe toate şi 
să vedem ce putem afla. 

— Eu? întrebă bobocul, nesigur. 

— Nu. Ei. 

Cooper şi Sachs utilizată diverse tehnici pentru a 


preleva amprente de pe probe: praf fluorescent, spray 
Ardrox şi aburi de superglue pe suprafeţele netede, 
vapori de iod şi ninhidrină pe cele poroase, unele 
dovedind rezultate imediat, în timp ce altele se 
evidenţiau sub o sursă de lumină alternativă. 

Ridicând privirea şi uitându-se la echipă prin ochelarii 
de protecţie mari şi portocalii, tehnicianul raportă: 

— Amprente pe bon, amprente pe marfă. Toate sunt la 
fel. Atâta că, vedeţi voi, sunt mărunte, prea mărunte 
pentru a-i aparţine unui bărbat de un metru optzeci. 
Sunt ale unei femei micuţe sau ale unei adolescente, 
vânzătoarea, aş zice eu. Văd şi urme întinse. Presupun 
că subiectul şi le-a şters pe ale lui. 

Deşi era dificil să îndepărtezi toate grăsimile şi 
reziduurile rămase în urma degetelor unui om, 
amprentele puteau fi şterse uşor printr-o scurtă frecare. 

— Verificaţi ceea ce aţi găsit în baza de date IAFIS. 

Cooper prelevă copii după amprente şi le scană. Zece 
minute mai târziu, sistemul integrat automat de 
identificare a amprentelor digitale confirmase că 
amprentele nu aparţineau nici unuia dintre cei 
înregistraţi în bazele de dale majore ale oraşului, 
statului sau FBl-ului. Cooper le confruntă şi cu o serie 
de baze de date locale ce nu erau conectate la sistemul 
FBI-ului. 

— Pantofii, anunţă Rhyme. 

Sachs prezentă amprenta electrostatică. Modelul de 
pe talpa era uzat, ceea ce însemna că pantofii erau 
vechi. 

— Mărimea 44, anunţă Cooper. 

Exista o oarecare corespondenţă între mărimea 
piciorului, structura osoasă şi înălţimea omului, deşi nu 
era cine ştie ce probă în tribunal. Însă mărimea sugera 
că Geneva avusese probabil dreptate când estimase că 
bărbatul avea aproximativ un metru optzeci înălţime. 

— Avem vreo marcă? 

Cooper verifică imaginea trecând-o prin baza de date 


a politiei ce cuprindea urme de pantofi şi găsi una care 
se potrivea. 

— Pantofi sport marca Bass. Vechi de cel puţin trei 
ani. Producţia modelului a fost întreruptă în acel an. 

Rhyme spuse: 

— Modul în care s-a uzat modelul de pe talpă ne arată 
că piciorul drept e uşor răsucit spre exterior, dar fără a 
şchiopăta vizibil şi fără a avea bătături grave, unghii 
crescute în carne sau alte maladies des pieds. 

— Nu ştiam că vorbeşti franceza, Lincoln, spuse 
Cooper. 

Doar în măsura în care se dovedea util într-o anchetă. 

Această frază anume apăruse în perioada în care se 
ocupa de cazul cu pantofii de la piciorul drept dispăruţi 
şi discutase de câteva ori cu un poliţist francez. 

— Cum stăm cu detectarea urmelor? 

Cooper era aplecat deasupra pungilor de colectare a 
probelor în care se aflau particulele minuscule ce se 
lipiseră de colectorul special al lui Sachs, care era o rolă 
adezivă, precum cea folosită pentru a culege scamele şi 
părul de animale. Rolele înlocuiseră aspiratoarele 
DustBuster atunci când era vorba de cel mai bun 
colector pentru fibre, păr şi reziduuri uscate. 

Purtând din nou ochelarii cu lupă, tehnicianul utiliză o 
pensetă foarte fină pentru a ridica materialele. Pregăti o 
lamelă şi o puse sub microscop, apoi reglă puterea de 
mărire şi claritatea. Imaginea se proiectă simultan pe 
mai multe monitoare cu ecran plat din întreaga 
încăpere. Rhyme îşi întoarse scaunul şi examina 
imaginile îndeaproape. Observă scame ce păreau a fi 
particule de praf, mai multe fibre, obiecte albe pufoase 
şi ceva ce semăna cu nişte carcase minuscule 
chihlimbarii abandonate de insecte - exoschelete. Când 
Cooper mişcă platforma mobilă microscopului, se văzură 
câteva cocoloaşe mărunte de material fibros, buretos, 
alb-gălbui. 

— De unde provine asta? 


Sachs verifică eticheta: 

— Din două surse: podeaua de lângă masa unde era 
aşezată Geneva şi de lângă lada de gunoi unde stătea el 
când l-a împuşcat pe Barry. 

Probele prelevate din locuri publice erau adesea 
inutile din cauză că era atât de probabil să se găsească 
materiale rămase în urma unor străini fără nicio 
legătură cu respectiva infracţiune. Dar când se găseau 
urme similare în două locuri separate în care se aflase 
făptaşul, era o indicație serioasă a faptului că 
rămăseseră de pe urma lui. 

— Îţi mulţumesc, Doamne, murmură Rhyme, pentru 
înţelepciunea Ta de a crea pantofii cu relief adânc pe 
talpă. 

Sachs şi Thom schimbară o privire rapidă. 

— Vă întrebaţi ce-i cu buna mea dispoziţie? întrebă 
Rhyme, continuând să urmărească ecranul. De asta v-aţi 
uitat aşa pieziş? Chiar pot să fiu binedispus uneori, să 
ştiţi. 

— Din an în Paşte, murmură asistentul. 

— Înregistrează clişeul, Lon. Ai fost atent la ăsta? 
Acum, să ne întoarcem la urmă. Ştim că e de la el. Ce 
anume e? Şi ne poate duce la bârlogul lui? 

Experții criminalişti se confruntă cu o sarcină 
piramidală atunci când examinează probele. Prima 
etapă - şi de regulă cea mai uşoară - este de a identifica 
o substanţă (de a afla, de exemplu, că o anumită pată 
maronie e produsă de sânge şi să descopere dacă e de 
om sau de animal, sau să afle că o anumită bucată de 
plumb e un fragment dintr-un glonţ). 

Cea de-a doua sarcină presupune clasificarea 
respectivei probe, adică plasarea ei într-o subcategorie 
(de exemplu, constatarea că sângele e din grupa 0 
pozitiv, că glonţul din care s-a găsit un fragment e de 
calibru .38 mm). Constatarea că acea probă se 
încadrează într-o clasă anume se poate dovedi oarecum 
utilă pentru poliţişti şi procurori dacă se poate stabili o 


legătură între suspect şi probe dintr-o clasă similară - 
pe cămaşa lui se găseşte o pată de sânge din grupa 0 
pozitiv sau deţine un pistol de calibru .38 mm - deşi 
acea legătură nu e concluzivă. 

Ultima etapă, şi care reprezintă obiectul ultim al 
tuturor experților criminalişti, este cea de 
individualizare a probei - asocierea de necontestat a 
respectivei probe cu o singură locaţie sau om (ADN-ul 
din sângele de pe cămaşa suspectului se potriveşte cu 
cel al victimei, glonţul are o urmă unică ce nu putea fi 
produsă decât de pistolul lui). 

Echipa se afla în acel moment la baza piramidei 
criminalistice. Ştiau, de exemplu, că firele erau un 
oarecare tip de fibre. Dar în Statele Unite ale Americii 
se produc anual peste o mie de fibre diferite, iar pentru 
colorarea acestora se folosesc peste şapte mii de tipuri 
diverse de pigmenţi. Cu toate acestea, echipa putea 
reduce aria de căutare. Analiza lui Cooper dădu la iveală 
faptul că fibrele rămase în urma ucigaşului erau pe bază 
de plante - nu de origine animală sau minerală - şi că 
erau groase. 

— Pun pariu că e frânghie de bumbac, sugeră Rhyme. 

Cooper confirmă din cap, căutând într-o bază de date 
cu fibre de origine vegetală: 

— Da, aşa e. Însă nu de marcă. Nu are un producător 
specificat. 

Una dintre fibre nu conţinea pigmenţi, dar pe cealaltă 
exista un agent de colorare. Era maro şi Cooper se 
gândi că pata ar fi putut fi produsă de sânge. După un 
test cu fenolftaleină aplicat presupusului sânge, se 
dovedi că aşa era. 

— Să fie al lui? se întrebă Sellitto. 

— Cine ştie, răspunse Cooper, continuând să 
examineze proba. Dar e cu siguranţă sânge uman. Dată 
fiind compresia şi rupturile de la capete, aş sugera că 
frânghia e un instrument de strangulare. Am mai văzut 
aşa ceva. S-ar putea ca aceasta să fi fost arma cu care 


intenţiona s-o ucidă. 

Obiectul său contondent avea doar menirea de a 
supune victima, în loc s-o ucidă (e greu şi complicat să 
omori pe cineva în bătaie). Avea şi pistolul, dar ar fi fost 
prea zgomotos dacă voia să o ucidă în tăcere, ca să 
poată fugi. O frânghie de strangulare era mai potrivită. 

Geneva oftă: 

— Domnule Rhyme? Testul meu. 

— Test? 

— La şcoală. 

— Ah, sigur. Stai o clipă... Vreau să ştiu de la ce fel de 
insectă e acel exoschelet, continuă Rhyme. 

— Domnule poliţist, îi spuse Sachs lui Pulaski. 

— Da, doam... detective? 

— Ce-ar fi să ne ajuţi aici? 

— Bineînţeles. 

Cooper scoase la imprimantă o imagine color cu 
fragmentul de exoschelet şi i-o dădu bobocului. Sachs îl 
aşeză în faţa unuia dintre calculatoare şi introduse 
comenzile pentru a intra în baza de date cu insecte a 
poliţiei - NYPD era unul dintre puţinele departamente 
de poliţie din lume care avea nu doar o vastă bază de 
date cu informaţii despre insecte, ci şi un entomolog 
specialist în criminalistică, şi care făcea parte din 
personalul poliţiei. După o scurtă pauză ecranul începu 
să se umple cu imagini de mici dimensiuni reprezentând 
fragmente de insecte. 

— Mamă, da’ multe sunt. Ştiţi, de fapt n-am mai făcut 
aşa ceva niciodată. 

şi miji ochii în timp ce imaginile se succedau pe 
ecran. 

Sachs îşi mască un zâmbet. 

— Nu e chiar ca în serialele polițiste, nu-i aşa? îl 
întrebă. 

Coboară încet pe pagină şi caută ceva ce crezi că se 
potriveşte. „Incet” este cuvântul-cheie. 

Rhyme spuse: 


— Cel mai mare număr de greşeli în analizele 
criminalistice apare din cauză că tehnicienii se grăbesc, 
nu din alte cauze. 

— Nu ştiam asta. 

— Acum ştii, spuse Sachs. 


Capitolul 6 


— Identifică petele alea albe, comandă Rhyme. Ce 
naiba sunt? 

Mel Cooper prelevă mai multe probe de pe bandă şi le 
supuse analizei în cromatograful de gaze / spectometrul 
de masă, instrumentul cel mai utilizat în toate 
laboratoarele criminalistice. Acesta separă reziduurile 
necunoscute în elementele componente, apoi le 
identifică. Obţinerea rezultatului avea să dureze circa 
cincisprezece minute şi, în aşteptarea analizei, Cooper 
reconstrui din fragmente glonţul pe care doctorul de la 
Urgenţe îl scosese din piciorul femeii împuşcate de 
atacator. Sachs îi informase că pistolul era, fără 
îndoială, un revolver, nu un pistol automat, fiindcă nu 
rămăseseră tuburi de cartuş din alamă în locul de unde 
se trăsese, lângă muzeu. 

— O, astea sunt nenorocite, spuse Cooper încet, 
examinând fragmentele cu o pensetă. Pistolul e mic, de 
22. Dar sunt cartuşe magnum. 

— Bun, spuse Rhyme. 

Era mulţumit, fiindcă puternica versiune magnum a 
cartuşelor de calibru 22 reprezenta o muniţie rară şi, 
prin urmare, avea să fie uşor să-i dea de urmă. Faptul că 
pistolul era de tip revolver făcea să fie şi mai rară. Ceea 
ce însemna că, teoretic, ar fi trebuit să poată găsi cu 
uşurinţă producătorul. 

Sachs, care participa la concursuri de tir, nici nu avu 
nevoie să-l caute în baza de date: 

— North American Arms e singurul producător de 
care ştiu. Modelul lor Black Widow, poate, deşi aş spune 
că e Mini-Master. Are o ţeavă de 10,4 cm. E un model de 
precizie mai mare, iar el şi-a grupat împuşcăturile pe o 
zonă foarte restrânsă. 


Rhyme îl întrebă pe tehnician, care era aplecat 
deasupra mesei de examinare: 

— Cum adică sunt nenorocite? 

— Uită-te. 

Rhyme, Sachs şi Sellitto înaintară. Cooper împingea 
într-o parte şi alta cu penseta bucăţi de metal pătat cu 
sânge. 

— Se pare că le-a făcut chiar el. 

— Cartuşe explozive? 

— Nu, aproape la fel de rău. Poate mai rău. Carcasa 
exterioară a glonţului e din plumb subţire. Înăuntru, 
glonţul era umplut cu astea. 

Era vreo jumătate de duzină de ace minuscule, de 
circa nouă milimetri lungime. La impact, glonţul se 
făcea bucăţi, iar acele se răspândeau în mănunchi în tot 
corpul. Deşi gloanţele erau mici, provocau răni mult mai 
grave decât muniţia obişnuită. Nu erau menite să 
oprească un atacator; scopul lor era doar de a distruge 
ţesuturi interne. lar fără efectul de amorţire creat la 
impact de un glonţ de calibru mare, aceste fragmente de 
glonţ provocau răni agonizante. 

Lon Sellitto clătină din cap, nedezlipindu-şi ochii de 
pe ace, şi-şi scarpină pata invizibilă de pe faţă, 
gândindu-se probabil cât de aproape fusese de a fi lovit 
de un astfel de glonţ. 

— Isuse, murmură. 

Vocea îi deveni gâtuită şi şi-o drese, râzând pentru a 
ascunde gestul, apoi se îndepărtă de masa. 

În mod ciudat, locotenentul se arătă mai tulburat 
decât fata. Geneva nu păru să acorde prea multă atenţie 
detaliilor ce ţineau de teribilele gloanţe ale atacatorului 
ei. Aruncă din nou o privire la ceasul de mână şi se foi 
nerăbdătoare. 

Cooper scană cel mai mare dintre fragmentele de 
glonţ şi confruntă informaţiile cu ceea ce se găsea în 
baza de date IBIS, Sistemul Integrat de Identificare 
Balistică, la care contribuiau aproape o mie de secţii de 


poliţie din întreaga ţară, precum şi cu sistemul 
DRUGEFIRE al FBl-ului. Aceste baze de date enorme pot 
stabili o corespondenţă între un glonţ, fragmente sau 
carcasă de alamă şi gloanţe sau arme înregistrate în 
baza de date. Dacă azi se găsea un pistol asupra unui 
suspect, de exemplu, se putea stabili rapid o 
corespondenţă între acesta şi un glonţ extras dintr-o 
victimă ucisă cu cinci ani în urmă. 

Insă rezultatele privind în mod special acest glonţ se 
dovediră negative. Chiar şi acele păreau să fi fost 
confecţionate rupând capetele unor ace de cusut, genul 
care puteau fi cumpărate de oriunde. Imposibil să le dai 
de urmă. 

— Nu e niciodată uşor, nu? mormăi Cooper. 

La cererea lui Rhyme, căută şi o listă cu posesorii 
înregistraţi de pistoale Mini-Master şi versiunile mai 
mici, Black Widow, de calibru 22, cu cartuşe magnum, şi 
obţinu aproape o mie de nume, dar niciunul dintre 
posesori nu avea cazier. Magazinele nu erau obligate 
prin lege să ţină o evidenţă a celor care achiziţionau 
muniţie, de aceea n-o făceau niciodată. Pentru moment, 
arma era o pistă care nu ducea nicăieri. 

— Pulaski? strigă Rhyme. Ce-i cu insecta? 

— Exoscheletul - aşa i se spune? La asta vă referiţi, 
domnule? 

— Da, da, da. Ce-i cu el? 

— Nu l-am identificat încă. Ce anume e un exoschelet? 

Rhyme nu-i răspunse. Aruncă o privire spre monitor şi 
văzu că tânărul se afla de-abia la începutul ordinului de 
insecte Hemiptera. Mai avea încă mult de lucru. 

— Dă-i bătaie în continuare. 

Computerul cromatografului emise un semnal sonor; 
finalizase analiza petelor albe. Ecranul afişă un grafic 
sinusoidal sub care se afla o coloană scrisă. 

Cooper se aplecă în faţă şi spuse: 

— Avem curcumină, demetoxicurcumină, 
bisdemetoxicurcumină, ulei volatil, aminoacizi, lizină şi 


triptofan, treonină şi izoleucină, clorură, diverse alte 
urme de proteine şi proporţii mari de amidon, uleiuri, 
trigliceride, sodiu, polizaharade... N-am mai văzut 
niciodată o astfel de combinaţie. 

Cromatograful de gaze / spectometrul de masă făcea 
adevărate minuni în izolarea şi identificarea 
substanţelor, dar nu era neapărat la fel de grozav în a 
desluşi ce alcătuiau acestea. Rhyme reuşea adesea să 
deducă substanţele comune, precum benzina sau 
substanţele explozive, doar pe baza listei de ingrediente. 
Dar acestea erau noi pentru el. Îşi înclină capul şi 
începu să clasifice acele substanţe din listă, care, din 
punct de vedere ştiinţific, ştia că în mod logic ar apărea 
împreună şi cele care nu. 

— Curcumină, compuşii ei şi polizaharidele vin 
evident împreună. 

— Evident, fu răspunsul ironic al Ameliei Sachs, care, 
în liceu obişnuia să chiulească de la ova de chimie ca să 
participe la curse de maşini. 

— Să-i spunem Substanţa Unu. Apoi aminoacizii, 
celelalte proteine, tipuri le de amidon şi trigliceridele - 
şi acestea apar adesea împreună. Să le spunem 
Substanţa Doi. Clorura... 

— Otravă, nu? întrebă Pulaski. 

— ... şi sodiul, mormăi Rhyme, sunt cel mai probabil 
sare. li aruncă o privire bobocului. Periculoasă doar 
pentru oamenii cu hipertensiune. Sau dacă eşti un melc 
de grădină. 

Tânărul se întoarse la baza de date cu insecte. 

— Deci, luând aminoacizii, amidonul şi uleiurile - cred 
că Substanţa Doi este un aliment, unul sărat. 
Conectează-te la internet, Mel, şi află în ce dracu' se 
pune curcumină. 

Cooper făcu ce i se ceruse. 

— Ai dreptate. Este un pigment vegetal folosit în 
produse alimentare. Apare de obicei alături de celelalte 
alimente din Substanţa Unu. La fel. Şi uleiurile volatile. 


— Ce tip de produse alimentare? 

— Sunt sute. 

— Ce-ar fi să-mi dai câteva exemple? 

Cooper începu să citească de pe o listă lungă. Dar 
Rhyme îl întrerupse: 

— Stai puţin. Este şi popcornul pe listă? 

— Să vedem... Da, este. 

Rhyme se întoarse şi-i strigă lui Pulaski: 

— Poţi să te opreşti. 

— Să mă opresc? 

— Nu e un exoschelet. E o pieliţă de la o boabă de 
popcorn. Sare şi ulei şi popcorn. Ar fi trebuit să-mi dau 
seama de asta încă de la început, băga-mi-aş! Era totuşi 
o înjurătură amuzantă. Pune asta pe grafic, Thom. 
Băiatului nostru îi place mâncarea nesănătoasă. 

— Să scriu asta. 

— Bineînţeles că nu. Poate că detestă popcornul. 
Poate lucrează într-o fabrică de popcorn sau într-un 
cinematograf. Adaugă doar „popcorn”. Rhyme privi 
diagrama. Acum haide să vedem ce-i cu cealaltă urmă. 
Cea albă-gălbuie. 

Cooper făcu un nou test cu cromatograful. Rezultatele 
indicară că era zaharoză şi acid uric. 

— Acidul e concentrat, spuse tehnicianul. Zahărul e 
pur - nu apar alte substanţe alimentare - iar structura 
cristalină e unică. Nu l-am mai văzut niciodată astfel 
măcinat. 

Rhyme fu surprins de această informaţie. 

— Trimite-l experţilor în bombe din cadrul FBl-ului. 

— Bombe? întrebă Sellitto. 

— Nu mi-ai citit cartea, hm? îi răspunse Rhyme 

— Nu, replică detectivul cel gras. Am fost ocupat să 
prind băieţi răi. 

— Touché. Dar ţi-ar prinde bine să arunci măcar o 
privire peste titluri din când în când. De exemplu, 
Dispozitive explozive artizanale. Zahărul e adesea unul 
dintre ingrediente. Il amesteci cu nitrat de sodiu şi obţii 


o bombă fumigenă. Alături de permanganat formează un 
exploziv slab - poţi oricum să provoci daune majore 
dacă îl îndeşi într-o ţeava. Nu sunt sigur ce rol joacă 
acidul uric, dar FBl-ul are cea mai bună bază de date 
din lume. Ei ne vor spune. 

Laboratorul  FBl-ului este disponibil pentru 
procesarea probelor obţinute de forţele de ordine 
statale şi locale, complet gratuit, sub rezerva ca agenţia 
care solicită serviciul să fie de acord cu două condiţii: să 
accepte rezultatele date de FBI ca fiind cele finale şi să 
le prezinte avocatului apărării. Datorită generozităţii 
FBl-ului - şi a talentului său - agenţii sunt copleşiţi de 
cereri de asistenţă; procesează peste 700 000 de analize 
pe an. 

Chiar şi elita poliţienească a New Yorkului ar fi fost 
nevoită să stea la rând ca toţi ceilalţi pentru a trimite 
această bucăţică de zahăr la analiză. Dar Lincoln Rhyme 
avea pe cineva în Birou - Fred Dellray, agent special în 
cadrul biroului FBI din Manhattan, colabora adesea cu 
Rhyme şi cu Sellitto şi era un om de bază în Birou. La fel 
de important era faptul că Rhyme ajutase FBl-ului în 
implementarea sistemului său PERT - Echipa de Reactie 
pentru Probe Fizice. Sellitto îl sună pe Dellray, care în 
acel moment făcea parte din forţa de intervenţie ce 
verifica rapoartele privind potenţiale atentate teroriste 
cu bombă în New York. Dellray luă legătura cu sediul 
central al FBl-ului din Washington D.C. şi, în câteva 
minute, reuşi să găsească un tehnician care să 
colaboreze la cazul SN 910. Cooper îi trimise pe e-mail 
securizat rezultatele analizelor şi imagini digitale 
comprimate ale substanţei. 

Nu trecură mai mult de zece minute până să sune 
telefonul. 

— Comandă: răspunde, rosti scurt Rhyme în faţa 
sistemului său de recunoaştere vocală. 

— Cu detectivul Rhyme, vă rog. 

— Eu sunt Rhyme. 


— Sunt analistul Phillips de pe Ninth Street. 

Ninth Street din Washington, voia să spună. Sediul 
FBI-ului. 

— Ce aveţi pentru noi? întrebă Rhyme alert. 

— Şi vă mulţumim că ne-aţi sunat atât de rapid, rosti 
Sachs repede. Era nevoită uneori să intervină ca să mai 
amortizeze asprimea lui Rhyme. 

— Nicio problemă, doamnă. Ei bine, mi s-a părut 
destul de ciudat ceea ce ne-aţi trimis. Aşa că le-am 
trimis la Secţia de Analiză a Materialelor. Aşa s-a 
rezolvat. Suntem siguri în proporţie de 97 la sută în 
privinţa substanţei. 

„Cât de periculos era explozibilul?” se întrebă Rhyme. 
Spuse: 

— Continuati. Ce este? 

— Vată de zahăr. 

Nu era un termen argotic pe care să-l cunoască. Dar 
existau mai mulţi explozibili de generaţie nouă care 
aveau unde de detonare de nouă mii de metri pe 
secundă, de zece ori mai rapide decât viteza unui glonţ. 
Era şi acesta printre ei? Întrebă: 

— Ce proprietăţi are? 

Urmă o pauză: 

— Are gust bun. 

— Poftim? 

— E dulce. Are gust bun. 

Rhyme întrebă: 

— Adică e vată de zahăr adevărată, ca aceea pe care o 
găseşti la bâlci? 

— Da, la ce credeaţi că mă refer? 

— Nu contează. Oftând, criminalistul adăugă: lar 
acidul uric se găsea pe pantoful lui fiindcă păşise prin 
urină de câine pe trotuar? 

— Nu putem spune unde anume a călcat în ea, spuse 
analistul, dând dovadă de o precizie pentru care Biroul 
era renumit. Dar proba s-a dovedit într-adevăr a fi urină 
de câine. 


Îi mulţumi bărbatului şi întrerupse legătura. Se 
întoarse spre echipă. 

— Popcorn şi vată de zahăr pe pantofii lui în acelaşi 
timp? se întrebă Rhyme. Unde l-ar plasa asta? 

— Un meci de baseball? 

— Echipele din New York n-au jucat acasă recent. Aş 
crede, poate, că subiectul nostru a trecut printr-un 
cartier unde s-a ţinut vreo sărbătoare sau carnaval ieri 
sau alaltăieri. O întrebă pe Geneva: - Ai fost la vreun 
târg sau bâlci? E posibil să te fi văzut acolo? 

— Eu? Nu. Nu prea merg la târguri. 

Rhyme i se adresă lui Pulaski: 

— Dacă tot ai scăpat de căutatul insectelor, domnule 
poliţist, dă telefoane pe unde trebuie să afli toate 
autorizaţiile care au fost emise pentru vreun bâlci, 
carnaval, festival, ceremonie religioasă, orice-ar fi. 

— Mă apuc de asta, spuse bobocul. 

— Ce altceva mai avem? întrebă Rhyme. 

— Fulgi de pe rola de film a cititorului de microfişe. 
Acolo unde l-a lovit cu obiectul contondent. 

— Fulgi? 

— Bucăţele de lac, aş spune, de pe oricare ar fi fost 
obiectul pe care l-a folosit. 

— OK, verifică-le în baza de date din Maryland. 

FBl-ul avea o uriaşă bază de date cu eşantioane de 
vopsea mai vechi şi mai noi, aflată într-unul dintre 
sediile sale din Maryland. Era folosită în special pentru 
a identifica probele de vopsea de maşini. Dar existau şi 
sute de eşantioane de lac. După încă un telefon dat de 
Dellray, Cooper trimise Biroului analiza compoziţională 
realizată de cromatograf şi alte date legate de fulgii de 
lac. După câteva minute, sună telefonul, iar analistul 
FBI raportă că lacul corespundea unui produs vândut 
exclusiv producătorilor de echipamente pentru arte 
marţiale, cum ar fi nunchaku! şi bastoane pentru 


1 Armă tradiţională japoneză, formată din două bețe legate la un 
capăt cu o funie sau un lanţ. (n.red.) 


apărare. Adăugă şi informaţia descurajantă că substanţa 
respectivă nu conţinea indicatori ai producătorului şi se 
vindea în cantităţi mari - ceea ce însemna că era, 
practic, imposibil să-i identifice sursa. 

— OK, avem un violator cu un nunchaku, gloanţe 
nenorocite, o frânghie însângerată... omul e un coşmar 
ambulant. 

Se auzi soneria de la intrare, iar o clipă mai târziu 
Thom conduse înăuntru o femeie de vreo douăzeci de 
ani, ţinând-o prietenos pe după umeri. 

— Ia uite cine e aici, anunţă asistentul. 

Femeia cea subţire avea părul mov aranjat în ţepi şi 
un chip drăguţ. Pantalonii strâmţi şi puloverul trădau un 
trup atletic - de fapt, trupul unui artist de spectacol, 
după cum ştia Rhyme. 

— Kara, spuse Rhyme. Mă bucur să te văd din nou. 
Presupun că tu eşti specialistul pe care l-a chemat 
Sachs. 

— Bună. 

Tânăra o îmbrăţişa pe Sachs, îi salută pe ceilalţi şi-şi 
aşeză mâinile peste ale lui Rhyme. Sachs i-o prezentă pe 
Geneva, care o măsură cu o expresie rezervată. 

Kara (era un nume de scenă; refuza să-şi dezvăluie 
adevăratul nume) era o iluzionistă şi artistă de scenă 
care îi ajutase pe Rhyme şi Sachs, în calitate de 
consultant, în cursul unui caz recent de crimă, în care 
ucigaşul se folosise de abilităţile sale de magician şi 
artist al trucurilor rapide pentru a se apropia de victime, 
a le ucide şi a dispărea. 

Kara locuia în Greenwich Village, dar se afla în vizită 
la mama ei într-o instituţie de îngrijire din centru când o 
sunase Sachs, după cum le explică ea. Petrecură câteva 
clipe punându-se la curent cu noutăţile - Kara pregătea 
un spectacol individual pentru Magazia de Spectacole 
din Soho şi îşi dădea întâlniri cu un acrobat - apoi 
Rhyme spuse: 

— Avem nevoie de o părere avizată. 


— Te cred, spuse tânăra. Orice îmi stă în putere. 

Sachs îi explică tot ce ştiau despre caz. Se încruntă şi- 
i şopti Genevei: „Imi pare rău” când află despre 
tentativa de viol. 

Eleva se mulţumi să ridice din umeri. 

— Avea asta la el, spuse Cooper, ridicând cartea de 
tarot cu Bărbatul Spânzurat din pachetul pentru viol. Ne 
gândeam că ai putea să ne spui câte ceva despre asta. 

Kara le explică lui Rhyme şi Sachs că lumea magiei 
era împărţită în două tabere, cei care făceau spectacol, 
care nu pretindeau nicidecum că ar avea puteri 
supranaturale, şi cei care susțineau că ar avea puteri 
oculte. Kara nu avea deloc răbdare cu aceştia din urmă - 
ea doar făcea spectacol dar, dată fiind experienţa ei în 
articole magice de când lucrase în astfel de magazine 
pentru a-şi câştiga bani de chirie şi mâncare, ştia câte 
ceva despre ghicitul viitorului. 

Le explică: 

— OK, tarotul e o metodă veche de ghicit ce îşi are 
rădăcinile în Egiptul antic. Pachetul cu cărţi de tarot 
este împărţit în arcanele minore - care corespund celor 
52 de cărţi din pachetul obişnuit - şi arcanele majore, de 
la zero la 21. Acestea reprezintă oarecum o călătorie 
prin viață. Bărbatul Spânzurat este cea de-a 
douăsprezecea carte dintre arcanele majore. Clătină din 
cap. Dar ceva nu are logică. 

— Ce anume? întrebă Sellitto, frecându-şi neobservat 
pielea. 

— Nu e deloc o carte rea. Uitaţi-vă la imagine. 

— Arată într-adevăr destul de împăcat, spuse Sachs, 
având în vedere că atârnă cu capul în jos. 

— Personajul din imagine se bazează pe zeul 
norvegian Odin. El a stat atârnat cu capul în jos timp de 
nouă zile în căutarea cunoaşterii interioare. Dacă îţi iese 
această carte când ţi se ghiceşte viitorul, înseamnă că 
eşti pe punctul de a porni într-o călătorie spre 
iluminarea spirituală. Arătă cu bărbia spre computer. Se 


poate? 

Cooper îi făcu semn că da. Lansă o căutare pe Google 
şi după câteva secunde găsi un site web: 

— Cum listez asta? 

Sachs o ajută şi, o clipă mai târziu, o foaie ieşi din 
imprimanta laser. Cooper o prinse pe tabla de probe. 

— Ăsta e sensul ei, spuse. 


Bărbatul Spânzurat nu se refera la o pedeapsă aplicată 
cuiva. Apariţia sa în cursul unei sesiuni de ghicit indică o 
căutare spirituală ce duce la o decizie, o tranziţie, o 
schimbare de direcţie. Cartea prezice adesea un abandon 
în faţa experienţei, sfârşitul unei lupte, acceptarea a ceea 
ce este. Când această carte vă apare în timpul ghicitului 
trebuie să vă ascultați sinele interior, chiar dacă mesajul 
pare a fi contrar logicii. 


— Nu are nimic de-a face cu violenţa sau moartea, 
continuă Kara. ine de starea de suspendare şi de 
aşteptare. Clătină din cap. Nu e genul de lucru pe care l- 
ar lăsa un ucigaş - dacă ar avea cât de cât habar de 
cărţile de tarot. Dacă ar fi vrut să lase ceva distructiv, ar 
fi fost Turnul sau una dintre cărţile din seria de săbii din 
arcanele minore. Alea înseamnă veşti proaste. 

— Deci a ales-o doar pentru că pare înspăimântătoare, 
rezumă Rhyme. Şi pentru că plănuia s-o sugrume sau s-o 
„spânzure” pe Geneva. 

— Eu aşa aş crede. 

— Asta ne ajută, spuse Rhyme. 

Sachs îi mulţumi şi ea. 

— Ar trebui să mă întorc. Am repetiţii. Kara îi strânse 
mâna Genevei. Sper ca totul să se termine cu bine 
pentru tine. 

— Mersi. 

Kara se îndreptă spre uşă. Se opri şi o privi pe 
Geneva. 

— Îţi plac spectacolele de iluzionism şi magic? 

— Nu ies prea mult, spuse fata. Sunt destul de 


ocupată cu şcoala. 

— Ei bine, eu am un spectacol peste trei săptămâni. 
Dacă eşti interesată, toate detaliile sunt pe bilet. 

— Pe...? 

— Bilet. 

— N-am bilet. 

— Ba ai, spuse Kara. E în poşeta ta. Ah, da, şi floarea 
de lângă el? Consider-o o amuletă, care să-ţi aducă 
noroc. 

Plecă şi se auzi uşa închizându-se. 

— Despre ce vorbeşte? întrebă Geneva, privindu-şi 
poşeta, care era închisă. 

Sachs râse. 

— Deschide-o. 

Desfăcu fermoarul şi clipi surprinsă. Înăuntru chiar se 
afla un bilet la unul dintre spectacolele Karei. Lângă el 
era o violetă presată. 

— Cum a făcut asta? şopti Geneva. 

— Nu prea am reuşit niciodată s-o prindem, spuse 
Rhyme. Ştim doar că e a naibii de bună. 

— Păi asta cam da. 

Eleva ridică floarea mov uscată. 

Privirea criminalistului alunecă spre cartea de tarot 
când Cooper o prinse pe tabla de probe, alături de 
explicaţia sensului ci. 

— Deci pare genul de obiect pe care un ucigaş l-ar 
lăsa la locul unui atac ocult. Dar el n-avea habar ce 
înseamnă. A ales-o pentru efect. Ceea ce înseamnă că... 
Dar vocea îi pieri cu totul când privi restul diagramei cu 
probe. Isuse. 

Ceilalţi îl priviră. 

— Ce-i? 

— Ne-am înşelat complet. 

Încetând să-şi mai frece faţa, Sellitto îl întrebă: 

— Ce vrei să spui? 

— Uitaţi-vă la amprentele de pe ceea ce se găsea în 
pachetul pentru viol. Şi le-a şters pe ale lui, nu? 


— Da, confirmă Cooper. 

— Dar există amprente, explică criminalistul. Şi 
probabil sunt ale vânzătorului, din moment ce sunt 
aceleaşi ca pe bonul de casă. 

— Corect, ridică Sellitto din umeri. Şi? 

— Şi asta înseamnă că şi-a şters propriile amprente 
înainte de a ajunge la casă. Cât se afla în magazin. Se 
lăsă liniştea în încăpere. Iritat că nimeni nu se prindea, 
criminalistul continuă. Fiindcă voia să lase amprentele 
vânzătorului peste tot. 

Sachs înţelese. 

— Intenţiona să lase în urmă pachetul pentru viol. Ca 
noi să-l găsim. 

Pulaski clătină din cap. 

— Altfel ar fi şters totul doar după ce ajungea acasă. 

— Exact, spuse Rhyme, cu o notă de triumf în glas. 
Cred că au fost probe trucate. Ca să ne facă să credem 
că a fost un viol cu ceva nuanţe oculte. Bun, bun... Să 
facem un pas înapoi. 

Rhyme fu amuzat de privirea jenată a lui Pulaski spre 
picioarele lui Rhyme când criminalistul folosise acea 
expresie. 

— Un atacator dă de urma Genevei într-un muzeu 
public. Nu e cadrul tipic pentru o agresiune sexuală. 
Apoi o loveşte - de fapt, loveşte manechinul - suficient 
de tare cât s-o omoare, dacă nu s-o facă să leşine timp 
de câteva ore. Dacă aşa stau lucrurile, de ce mai are 
nevoie de cutter şi de banda adezivă? Şi lasă în urmă o 
carte despre care el crede că e înspăimântătoare, dar de 
fapt ţine de căutarea spirituală? Nu, n-a fost nicidecum 
o tentativă de viol. 

— Atunci ce vrea să facă? întrebă Sellitto. 

— Tocmai asta ar fi bine să aflăm naibii odată. Rhyme 
se gândi o clipă, apoi întrebă: Şi zici că dr. Barry nu a 
văzut nimic. 

— Mie aşa mi-a spus, replică Sellitto. 

— Insă subiectul se întoarce şi îl ucide, se încruntă 


Rhyme. lar domnul Nouă-unu-zero a făcut ţăndări 
cititorul de microfişe. E un profesionist, dar izbucnirile 
de furie sunt foarte neprofesioniste. Victima lui fuge - n- 
o să stea să-şi piardă vremea zdrobind chestii doar 
fiindcă a avut o dimineaţă proastă. Rhyme o întrebă pe 
fată: Spui că citeai dintr-un ziar vechi? 

— O revistă, îl corectă ea. 

— Folosind cititorul de microfişe? 

— Corect. 

— Alea? 

Rhyme arătă din cap spre o pungă mare de plastic 
pentru probe în care se afla o cutie cu suporturi de 
microfişe pe care Sachs o adusese de la bibliotecă. Două 
compartimente, rolele unu şi trei, erau goale. 

Geneva privi cutia. Dădu afirmativ din cap. 

— Da. Alea erau cele care conţineau articolul pe care 
îl citeam, cele care lipsesc. 

— Ai luat rola care era în cititor? 

Sachs răspunse: 

— Nu era nicio rolă. Probabil că a luat-o cu el. 

— Şi a zdrobit cititorul ca noi să nu observăm că 
suportul dispăruse. O, devine interesant. Oare ce voia să 
facă? Ce naiba urmărea? 

Sellitto râse. 

— Credeam că nu te interesează motivul. Doar 
probele. 

— Trebuie să poţi deosebi, Lon, situaţiile în care te 
foloseşti de motiv pentru a demonstra un caz la tribunal 
- ceea ce o speculație în cel mai bun caz - de cele în 
care te foloseşti de motiv pentru a ajunge la probe, pe 
baza cărora se poate demonstra conclusiv vinovăția unui 
făptaş. Un bărbat îşi ucide partenerul de afaceri cu un 
pistol pe care îl identificăm ca provenind din garajul Jui, 
încărcat cu gloanţe pe care el le-a cumpărat, având un 
bon cu amprentele lui pe el. În acest caz, cui îi pasă 
dacă şi-a ucis partenerul fiindcă el crede că un câine 
vorbitor i-a cerut să facă asta sau fiindcă individul se 


culca cu nevasta lui? Probele susţin cazul. Dar ce te faci 
dacă nu există gloanţe, pistol, bon sau urme de 
anvelope? Atunci o întrebare perfect validă este de cea 
fost ucisă victima? Răspunsul la întrebare ne poate 
ghida spre dovezi care vor reuşi să-l condamne. Îmi cer 
scuze pentru predică, adăugă fără urmă de regret în 
glas. 

— S-a dus buna dispoziţie, aşa-i? întrebă Thom. 

Rhyme bombăni: 

— Îmi scapă ceva şi nu-mi place. 

Geneva stătea încruntată. Rhyme observă şi o întrebă: 

— Ce e? 

— Păi, mă gândeam... Domnul Barry spunea că mai 
era cineva interesat de acelaşi număr al revistei ca şi 
mine. Voia să-l citească, dar domnul Barry i-a spus că va 
trebui să aştepte până termin eu cu el. 

— A spus cine era? 

— Nu. 

Rhyme medită asupra acestui lucru. 

— Atunci hai să speculăm: bibliotecarul îi spune 
acestui individ că tu eşti interesată de revistă. Subiectul 
vrea s-o fure şi să te ucidă fiindcă ai citit-o sau o vei citi. 
Desigur, criminalistul nu era convins că aşa stăteau 
lucrurile. Dar unul dintre motivele pentru care avea atât 
de mult succes era disponibilitatea de a examina şi teorii 
îndrăzneţe, uneori foarte improbabile. Şi a luat exact 
acel articol pe care îl citeai, corect? 

Fata încuviinţă din cap. 

— E ca şi cum ar fi ştiut exact ce să caute... Despre ce 
era vorba? 

— Nimic important. Doar povestea unui strămoş de-al 
meu. Profesorul meu e foarte interesat de toată 
povestea cu rădăcinile noastre şi ne-a pus să scriem 
despre cineva din trecutul nostru. 

— Cine a fost acest strămoş al tău? 

— Ceva stră-stră-stră, un sclav eliberat. M-am dus la 
muzeu săptămâna trecută şi am aflat că exista un articol 


despre el într-un număr din  Coloreds' Weekly 
Illustrated. Nu îl aveau la bibliotecă, dar domnul Barry a 
spus că va scoate microfişa din depozit. Tocmai sosise. 

— Despre ce anume era articolul? insistă Rhyme. 

Ea ezită, apoi spuse nerăbdătoare: 

— Charles Singleton, strămoşul meu, a fost sclav în 
Virginia. Stăpânul lui şi-a schimbat viziunea şi i-a 
eliberat pe toţi sclavii săi. Şi fiindcă Charles şi soţia sa 
fuseseră atât de mult timp alături de familie şi îşi 
învăţaseră copiii să scrie şi să citească, stăpânul lor le-a 
oferit o fermă în statul New York. Charles a luptat în 
Războiul Civil. Apoi s-a întors acasă şi, în 1868, a fost 
acuzat că furase ceva bani dintr-un fond educaţional 
pentru negri. Doar despre asta era vorba în articol. 
Tocmai ajunsesem în punctul în care el a sărit în râu ca 
să scape de poliţişti, când a apărut bărbatul ăsta. 

Rhyme observă că fata vorbea corect, dar îşi controla 
atent cuvintele, de parcă ar fi fost nişte căţeluşi agitaţi 
ce încercau să fugă. Având pe de-o parte părinţi educați 
şi pe de altă parte prieteni de stradă precum Lakeesha, 
era firesc ca fata să sufere de un fel de personalitate 
multiplă din punct de vedere lingvistic. 

— Deci nu ştii ce i s-a întâmplat? întrebă Sachs. 

Geneva clătină din cap. 

— Cred că trebuie să presupunem că subiectul avea 
un oarecare interes faţă de ceea ce cercetai tu. Cine ştia 
care era subiectul lucrării tale? Profesorul tău, 
presupun. 

— Nu, nu i-am spus exact. Nu cred că am spus 
nimănui în afară de Lakeesha. E posibil ca ea să fi spus 
cuiva, dar mă îndoiesc. Temele nu prea o preocupă, ştiţi 
ce zic? Nici măcar cele proprii. Săptămâna trecută m-am 
dus la un birou de avocaţi din Harlem să văd dacă au 
vreun document de arhivă privind infracțiunile de prin 
1800, dar nu i-am spus prea multe avocatului de acolo. 
Desigur, dr. Barry ştia. 

— Şi a spus asta şi celeilalte persoane care era 


interesată de revistă, sublinie Rhyme. Acum, doar de 
dragul discuţiei, să presupunem că articolul respectiv 
cuprinde ceva ce subiectul nu voia să se afle - poate 
despre strămoşul tău, poate cu totul altceva. li aruncă o 
scurtă privire lui Sachs. Mai e cineva la locul crimei? 

— Un poliţist de patrulă. 

— Cere-i să discute cu angajaţii. Să afle dacă Barry a 
menţionat că era cineva interesat de acea revistă veche. 
Să-i verifice şi biroul. Lui Rhyme îi mai veni o idee. Şi 
vreau şi lista de convorbiri telefonice din ultima lună. 

Sellitto clatină din cap. 

— Linc, serios... pare destul de subţire, nu crezi? 
Despre ce vorbim? Anii 1800? Asta nu e un caz mort. E 
de-a dreptul înghețat. 

— Un profesionist care a trucat scena crimei, aproape 
a ucis o persoană şi chiar a omorât o alta - chiar în faţa 
unei duzini de poliţişti - doar pentru a fura acel articol? 
Asta nu e subţire, Lon. E o poveste de foarte mare 
interes. 

Polițistul cel masiv ridică din umeri şi sună la secţie 
pentru a transmite ordinul colegului său aflat încă la 
datorie la locul crimei, iar apoi sună la Departamentul 
Mandate pentru a le cere să emită un mandat pentru 
lista de convorbiri avute pe telefoanele muzeului şi pe 
cel personal al lui Barry. 

Rhyme o măsură din priviri pe fata cea slabă şi decise 
că nu avea de ales; trebuia să-i dea vestea cea grea. 

— Ştii ce ar putea însemna toate astea, nu? 

Făcu o pauză, deşi vedea în privirea tulburată 
aruncată de Sachs spre Geneva că cel puţin ea ştia ce 
însemna. Ea fu cea care îi spuse fetei: 

— Lincoln spune că e probabil să te urmărească în 
continuare; 

— Ce ţicneală! exclamă Geneva Settle, clătinând din 
cap. 

După o pauză, Rhyme replică solemn: 

— Mă tem că nu-i numai asta. 


Aşezat la un calculator cu acces la internet dintr-un 
birou de copiat acte din centrul Manhattanului, 
Thompson Boyd citea ştirile de pe site-ul postului local 
de televiziune, care afişa noutăţile la fiecare câteva 
minute. 

Titlul mare al articolului pe care îl citea era: ANGAJAT 
AL MUZEULUI UCIS; MARTOR LA ATACUL ASUPRA 
UNUI ELEV. 

Fluierând, aproape neauzit, examina fotografiile ce 
însoțeau articolul, care îl prezentau pe bibliotecarul-şef 
pe care tocmai îl omorâse discutând cu un poliţist în 
uniformă pe strada din faţa muzeului. Descrierea 
spunea: „Dr. Donald Barry discută cu poliţia cu puţin 
timp înainte să fie împuşcat mortal”. 

Din cauza vârstei, numele Genevei Settle nu era 
menţionat, deşi era descrisă ca fiind o elevă de liceu 
care locuia în Harlem. Thompson era recunoscător 
pentru acea informaţie; nu ştiuse în ce cartier al 
oraşului locuia fata. Îşi conecta telefonul la portul USB 
al computerului şi transferă fotografia pe care i-o făcuse 
fetei. Apoi o încarcă pe un cont de e-mail anonim. 

Se deconectă, plăti pentru cât stătuse - cu bani 
gheaţă, desigur - şi porni spre partea de jos a 
Broadway-ului, în inima cartierului financiar. Cumpără o 
cafea de la un vânzător ambulant, bău jumătate din ea, 
apoi strecură în pahar plăcuţele de microfişe pe care le 
furase, puse capacul la loc şi le aruncă într-un coş de 
gunoi. 

Se opri la un telefon public, privi în jur şi văzu că 
nimeni nu-i băga în seamă. Formă un număr. Nu se auzi 
niciun mesaj de întâmpinare din partea serviciului de 
mesagerie vocală, doar un bip: 

— Eu. Problemă cu situaţia Settle. Am nevoie să afli la 
ce şcoală merge sau unde locuieşte. E elevă de liceu în 
Harlem. Atâta ştiu. Ţi-am trimis pe e-mail o fotografie cu 
ea... A, încă ceva - dacă ai ocazia să te ocupi personal 


de ea, mai primeşti încă cincizeci de mii. Sună-mă când 
primeşti mesajul. O să discutăm despre asta. 

Thompson dictă numărul telefonului la care se afla, 
apoi închise. Făcu un pas înapoi, îşi încrucişă braţele şi 
aşteptă, fluierând încet. De-abia apucase să înceapă 
cântecul lui Stevie Wonder, You Are the Sunshine of My 
Life, când telefonul începu să sune. 


Capitolul 7 


Criminalistul se uită la Sellitto. 

— Unde e Roland? 

— Bell? A însoţit pe cineva din programul de protecţie 
a martorilor în partea de nord a statului, dar ar fi trebuit 
să se întoarcă până acum. Crezi că ar trebui să-l sunăm? 

— Da, spuse Rhyme. 

Sellitto îl sună pe detectiv pe mobil şi, din 
conversaţie, Rhyme deduse că Bell avea să plece imediat 
de la sediul central al Poliţiei din New York în oraş. 

Rhyme observă chipul încruntat Genevei. 

— Detectivul Bell nu va face altceva decât să aibă 
grijă de tine. Ca o gardă de corp. Până lămurim totul... 
Acum, ai vreo idee despre ce anume se credea că furase 
Charles? 

— Articolul spunea că aur sau bani, sau ceva de genul. 

—Aur care lipseşte. A, asta e interesant. Lăcomia - 
unul dintre cele mai bune motive. 

— E posibil ca unchiul tău să ştie ceva despre asta? o 
întrebă Sachs. 

— Unchiul meu? O, nu, el e fratele mamei mele. 
Charles era un strămoş din partea tatei. Iar el ştia doar 
câteva lucruri. Mama mătuşii mele mi-a dat câteva 
scrisori de-ale lui Charles. Dar nu ştia nimic altceva 
despre el. 

— Unde sunt? Scrisorile alea? întrebă Rhyme. 

— Am una la mine. Băgă mâna în poşetă şi o scoase. 
Şi celelalte sunt acasă. Mătuşa mea zicea că s-ar putea 
să mai aibă câteva cutii cu lucruri de-ale lui Charles, dar 
nu era sigură unde erau. Geneva tăcu, încruntându-şi 
fruntea pe faţa întunecată şi rotundă, şi îi spuse lui 
Sachs: Încă ceva - dacă vă ajută? 

— Spune, o îndemnă Sachs. 


— Îmi amintesc din una dintre scrisori. Charles 
vorbea despre un secret al lui. 

— Secret? întrebă Sachs. 

— Da, zicea că îl supără faptul că nu poate dezvălui 
adevărul. Dar că ar fi un dezastru, o tragedie dacă ar 
face-o. Ceva de genul ăsta. 

— Poate că se referea la furt, zise Rhyme. 

Geneva înlemni. 

— Nu cred că a făcut-o. Cred că furtul i-a fost 
înscenat. 

— De ce? întrebă Rhyme. 

Ea ridică din umeri. 

— Citiţi scrisoarea. 

Fata vru, în mod spontan, să i-o dea lui Rhyme, apoi 
îşi dădu seama şi i-o întinse lui Mel Cooper, fără a-şi 
cere scuze pentru gafă. 

Tehnicianul o puse într-un cititor optic şi, o clipă mai 
târziu, cuvintele elegant caligrafiate din secolul al XIX- 
lea se derulau pe monitoarele plate din secolul XXI. 


Dnei Violet Singleton 

În grija 

Dlui şi dnei William Dodd 
Essex Farm Road 
Harrisburg, Pennsylvania 
14 iulie 1563 


Iubita mea Violet, 

Cu siguranță ai aflat despre teribilele evenimente 
petrecute de curând în New York. Pot să te anunţ acum 
că liniştea s-a reinstalat, dar preţul a fost mare. 

Atmosfera de aici a fost incendiară, iar sute de mii de 
cetățeni mai puţin norocoşi încă suferă în arma 
episodului de panică economică de acum câţiva ani - 
ziarul Tribune al dlui Greeley a arătat că speculațiile 
nesăbuite cu acţiuni şi imprumuturile făcute cu 
imprudenţă au dus la „explozia unor bule“ pe pieţele 


financiare ale lumii. 

În acest context, nu a fost nevoie decât de o mică 
scânteie pentru a stârni recenta revoltă: ordinul de 
recrutare a bărbaților în armata federală, pe care mulți 
dintre noi l-au calificat drept necesar în lupta noastră 
împotriva rebelilor, dată fiind forța şi rezistenţa 
surprinzătoare ale duşmanului. Cu toate acestea, 
opoziția fată de recrutare a fost mai solidă şi mai 
nimicitoare decât s-ar fi putut aştepta cineva. lar noi - 
negrii, aboliționiştii şi republicanii - am devenii ţinta urii 
lor la fel de mult ca ofiţerul însărcinat cu recrutarea şi 
oamenii săi, dacă nu chiar mai mult. 

Răzvrătiţii, în mare parte irlandezi, au străbătut ca un 
vârtej tot oraşul, atacând orice persoană de culoare care 
le ieşea în cale, prădând case şi instituţii. S-a întâmplat 
să mă aflu în compania a doi profesori şi a directorului 
de la Orfelinatul pentru Copii de Culoare când o 
mulțime a atacai clădirea şi i-a dat foc! Vai, înăuntru se 
aflau peste 200 de copii! Cu ajutorul lui Dumnezeu am 
reuşit să-i ducem pe micuţi într-un loc sigur, lângă o 
secţie de poliţie din apropiere, dar răzvrătiţii ar fi fost în 
stare să ne ucidă pe toți. _ 

Luptele au continuat întreaga zi. În acea seară au 
început linşările. După ce un negru a fost spânzurat, 
trupul i-a fost incendiat, iar răzvrătiții au dansat în jurul 
lui beţi de bucurie. A fost oribil. 

Acum m-am refugiat la ferma noastră din nord şi, din 
acest moment, îmi voi concentra atenţia asupra misiunii 
mele de a le oferi educaţie pe copiilor din şcoala 
noastră, de a îngriji livada şi de a contribui, pe cât 
posibil, la cauza libertăţii poporului nostru. 

Iubita mea soție, în urma acestor evenimente teribile, 
viața mi se pare nesigură şi efemeră şi dacă eşti dispusă 
să faci acest drum, îmi doresc ca tu şi fiul nostru să 
veniți acum să-mi fiţi alături. Trimit în plic bilete pentru 
amândoi şi zece dolari de cheltuială. Voi veni în 
întâmpinarea voastră în gara din New Jersey şi vom 


merge cu barca în sus pe râu până la ferma noastră. Tu 
poţi să mă ajuţi la şcoală, iar Joshua îşi poate continua 
învăţătura şi să ne ajute pe noi şi pe James la moară şi 
magazinul de cidru. Dacă vă întreabă cineva ce faceți şi 
unde mergeţi, răspundeţi cum fac şi eu: spuneți doar că 
sunteţi îngrijitori la ferma de care vă ocupați pentru 
stăpânul Trilling, cât el lipseşte. Văzând ura din ochii 
răzvrătiților am înțeles că nicăieri nu suntem în 
siguranţă şi chiar în locul idilic unde ne aflăm e foarte 
probabil să apară incendieri, furturi şi jafuri dacă se află 
că proprietarii fermei sunt negri. 

Vin dintr-un loc în care am fost ţinut prizonier şi 
tratat doar ca trei cincimi de om. Am sperat că 
mutându-mă mai în nord lucrurile se vor schimba. Dar, 
din păcate, nu aşa stau lucrurile încă. Evenimentele 
tragice din ultimele câteva zile îmi arată că eu, tu şi cei 
ca noi nu suntem încă trataţi ca bărbaţi şi femei întregi, 
iar lupta noastră pentru a deveni întregi în ochii 
celorlalți trebuie să continue cu o hotărâre de neclintit. 

Cele mai calde salutări surorii tale şi lui William, 
precum şi copiilor lor, desigur. Spune-i lui Joshua că 
sunt mândru de succesul său la geografie. 

Trăiesc cu gândul la ziua, apropiată acum, sper, în 
care vă voi revedea pe tine şi pe fiul nostru. 


Al tău cu dragoste, 
Charles 


Geneva scoase scrisoarea din scannerul optic. Ridică 
privirea şi spuse: 

— Revoltele împotriva recrutării din timpul Războiului 
Civil, din 1863. Cele mai grave tulburări civile din 
istoria SUA. 

— Nu spune nimic despre secretul său, remarcă 
Rhyme. 

— Despre asta spune în una dintre scrisorile pe care 
le am acasă. V-am arătat asta ca să vedeţi că nu era un 


hoţ. 

Rhyme se încruntă. 

— Dar furtul a avut loc, când, la cinci ani după 
scrisoarea asta? De ce crezi că asta îl absolvă de 
vinovăţie? 

— Ce vreau demonstrez, spuse Geneva, e că nu parea 
fi un hoţ, nu-i aşa? Nu pare a fi cineva care să fure dintr- 
un fond pentru educaţia foştilor sclavi. 

Rhyme spuse simplu: 

— Asta nu-i o dovadă. 

— Eu cred că e. 

Fata privi din nou scrisoarea, o netezi cu mâna. 

— Ce-i cu povestea aia despre trei cincimi de om? 
întrebă Sellitto. 

Rhyme îşi aminti ceva din istoria Americii. Dar 
informaţiile nerelevante pentru cariera lui de criminalist 
erau lăsate deoparte, ca nişte nimicuri inutile. Clătină 
din cap. 

Geneva explică: 

— Înainte de Războiul Civil sclavii erau numărați ca 
fiind trei cincimi dintr-o persoană atunci când era vorba 
să fie reprezentaţi în Congres. Nu a fost o conspirație 
confederată malefică, aşa cum s-ar putea crede; Nordul 
a fost cel care a inventat această regulă. Ei nu voiau ca 
negrii să fie luaţi deloc în calcul, fiindcă astfel Sudul ar 
fi avut mai mulţi reprezentanţi în Congres şi în colegiul 
electoral. Sudul voia ca negrii să fie socotiți ca persoane 
întregi. Regula cu trei cincimi a fost un compromis. 

— Erau numărați pentru reprezentare, sublinie Thom, 
dar oricum nu puteau vota. 

— O, bineînţeles că nu, spuse Geneva. 

— La fel ca femeile, dacă tot veni vorba, adăugă 
Sachs. 

Istoria socială a Americii nu era nicidecum 
interesantă pentru Rhyme în acel moment. 

— Aş vrea să văd celelalte scrisori. Şi vreau să găsesc 
încă un exemplar din acea revistă, Coloreds' Weekly 


Illustrated. Ce număr? 

— 23 iulie 1868, spuse Geneva. Dar mie mi-a fost greu 
să o găsesc. 

— O să mă străduiesc, spuse Mel Cooper. 

Iar Rhyme auzi ţăcănitul degetelor sale pe tastatură. 

Geneva se uita la ceasul ei de mână, un Swatch 
încercat de vreme. 

— Ei bine, eu chiar... 

— Salut la toată lumea, strigă vocea unui bărbat din 
uşă. 

Îmbrăcat cu o jachetă sport maro de tweed, o cămaşă 
albastră şi blugi, detectivul Roland Bell intră în 
laborator. După ce fusese poliţist în Carolina de Nord 
natală, Bell se mutase la New York din motive 
personale. Avea părul castaniu ciufulit, ochi blânzi şi era 
atât de calm şi de relaxat, încât colegii săi de la oraş 
deveneau uneori uşor nerăbdători când lucrau cu el, 
deşi Rhyme suspecta că motivul pentru care se mişca 
încet uneori nu ţinea de originea sa, din sud, ci de firea 
sa meticuloasă, dată fiind importanţa postului său în 
cadrul NYPD. Specialitatea lui Bell era proiecția 
martorilor şi a altor potenţiale victime. Operaţiunea sa 
nu constituia o unitate oficială în cadrul NYPD, dar 
purta oricum un nume: „SWAT“. Însă acesta nu era 
acronimul unităţii tradiţionale de arme şi tactică; era o 
abreviere pentru „Echipa de Salvat Pielea Martorului”?. 

— Roland, ea e Geneva Settle. 

— Salutare, domnişoară, rosti lent şi-i strânse mâna. 

— N-am nevoie de gardă de corp, spuse ea ferm. 

— Nu-ţi face griji, n-ai să te împiedici de mine, spuse 
Bell. Pe cuvânt de onoare. O să fiu la fel de invizibil ca o 
căpuşă în iarba înaltă. li aruncă o privire lui Sellitto. 
Acum, cu ce avem de-a face? 

Detectivul corpolent îi prezentă detaliile cazului şi tot 
ce ştiau până în acel moment. Bell nu se încruntă şi nu 
clătină din cap, dar Rhyme observă că îşi pironise 


? Saving the Witness's Ass Team (în lb. engleză, în original) 


privirea într-un punct, ceea ce îi trăda îngrijorarea. Dar 
când Sellitto termină, Bell afişă din nou chipul de om 
relaxat şi îi puse Genevei câteva întrebări despre ea şi 
familia ei pentru a-şi face o idee cum să organizeze 
detaliile de protecţie. Ea îi răspunse ezitant, ca şi cum 
ar fi deranjat-o efortul. 

Într-un final, Bell termină, iar Geneva spuse 
nerăbdătoare: 

— Trebuie neapărat să plec. Ar putea cineva să mă 
ducă acasă cu maşina? Am să vă dau scrisorile lui 
Charles. Dar apoi trebuie să merg la şcoală. 

— Detectivul Bell te va duce acasă, spuse Rhyme, apoi 
adăugă râzând: Cât despre şcoală, credeam că am căzut 
de-acord să-ţi iei liber azi. O să recuperezi. 

— Nu, spuse ca ferm. Eu nu am fost de acord cu asta. 
Aţi spus: „Hai să punem câteva întrebări, apoi vom 
vedea”. 

Puţini oameni îşi permiteau să-i arunce în faţa lui 
Lincoln Rhyme propriile cuvinte. Bombăni: 

— Orice aş fi spus, cred că va trebui să stai acasă, 
acum când ştim că făptaşul ar putea să fie încă pe 
urmele tale. Pur şi simplu nu eşti în siguranţă. 

— Domnule Rhyme, trebuie să dau acele teste. 
Recuperările la şcoala mea - uneori nu se mai ţin, 
cărţile de teste se pierd, nu se consideră că ai participat. 

Geneva strângea furioasă o gaică goală pentru curea 
de la blugi. Era atât de slabă. Se întrebă dacă părinţii ei 
erau obsedaţi de sănătate şi o hrăneau doar cu cereale 
şi tofu organic. Se părea că mulţi profesori aveau 
această tendinţă. 

— Sun chiar acum la şcoală, spuse Sachs. Le voi 
spune că a avut loc un incident şi... 

— Cred că vreau neapărat să merg, rosti Geneva 
încet, fixându-şi privirea neclintită în ochii lui Rhyme. 
Acum. 

— Stai acasă doar o zi sau două până aflăm mai multe. 
Sau, adăugă Rhyme râzând, până îl băgăm la mititica. 


Intenţiona să vorbească lejer, să o câştige de partea 
sa folosind limbajul adolescenților. Dar îşi regretă 
imediat cuvintele. Nu fusese sincer cu ea - doar fiindcă 
era tânără. Era ca atunci când oamenii veneau să-l 
viziteze şi erau exagerat de zgomotoşi şi glumeţi fiindcă 
el era invalid. Oamenii aceia îl enervau. 

Exact aşa cum o enervase el pe ea acum. 

Geneva spuse: 

— Chiar aş aprecia să mă conducă cineva cu maşina, 
dacă se poate. Sau voi lua trenul. Dar trebuie să plec 
acum dacă vreţi scrisorile alea. 

Iritat că era nevoit să poarte acea bătălie, Rhyme îi 
spuse pe un ton hotărât: 

— Va trebui să te refuz. 

— Pot să împrumut telefonul tău? 

— De ce? întrebă el. 

— Vreau să sun un anumit bărbat. 

— Un bărbat? 

— E avocatul de care v-am spus. Wesley Goades. A 
lucrat în trecut pentru cea mai mare companie de 
asigurări din ţară, iar acum are un cabinet de avocatură 
în Harlem. 

— Şi pe el vrei să-l suni? întrebă Sellitto. De ce? 

— Fiindcă vreau să-l întreb dacă puteţi să mă 
împiedicaţi să merg la şcoală. 

Rhyme pufni: 

— E pentru binele tău. 

— Cred că e treaba mea să decid asta, nu? 

— A părinţilor sau a unchiului tău. 

— Nu ei trebuie să termine clasa a unsprezecea 
primăvara viitoare. 

Sachs  chicoti. Rhyme îi aruncă rapid o privire 
întunecată. 

— Doar pentru o zi sau două, domnişoară, spuse Bell. 

Geneva îl ignoră şi continuă: 

— Domnul Goades a obţinut eliberarea lui John David 
Colson din închisoarea Sing-Sing după ce fusese închis 


timp de zece ani pentru o crimă pe care nu o comisese. 
Şi a dat în judecată New Yorkul, adică însuşi statul, de 
două sau trei ori. A câştigat fiecare proces. Şi tocmai a 
avut un caz la Curtea Supremă. În legătură cu drepturile 
persoanelor fără adăpost. 

— L-a câştigat şi pe acela, nu? întrebă Rhyme acru. 

— De obicei câştigă. De fapt, nu cred că a pierdut 
vreodată. 

— E o nebunie, murmură Sellitto, frecându-şi absent o 
pată de sânge de pe jacheta. Bombăni: Eşti o 
puştoaică... 

N-ar fi trebuit să spună asta. 

Geneva îi aruncă o privire sumbră şi izbucni: 

— N-aveţi de gând să mă lăsaţi să dau un telefon? Nu 
cumva până şi deţinuţii au acest drept? 

Detectivul cel masiv oftă. Arătă spre telefon. 

Geneva se îndreptă spre telefon, căută în agenda ei şi 
tastă un număr. 

— Wesley Goades, spuse Rhyme. 

Geneva îşi înclină capul aşteptând să obţină legătura. 
Îi spuse lui Rhyme: 

— A absolvit la Harvard. A, da, şi a dat în judecată şi 
armata. Pentru drepturile homosexualilor, cred. 

Spuse la telefon: 

— Cu domnul Goades, vă rog... Puteţi să-i transmiteţi 
vă rog că l-a sunat Geneva Settle? Am fost martoră la o 
infracţiune şi sunt reţinută de poliţie Dădu adresa casei 
din oraş a lui Rhyme, apoi adaugă. E împotriva voinţei 
mele şi... 

Rhyme îi aruncă o privire lui Sellitto, care îşi dădu 
ochii peste cap şi spuse: 

— În regulă. 

— Aşteptaţi puţin, spuse Geneva în receptor. Apoi se 
întoarse spre detectivul cel solid, mult mai înalt decât 
ea: Pot să merg la şcoală? 

— Doar pentru test. Atât. 

— Sunt două. 


— În regulă. Ambele nenorocite de teste, bombăni 
Sellitto. Lui Bell îi spuse: Însoţeşte-o. 

— Ca un câine de vânătoare, am înţeles. 

Vorbind în receptor, Geneva spuse: 

— Spuneţi-i domnului Goades că nu mai e cazul. Am 
rezolvat. 

Închise. 

Rhyme spuse: 

— Dar mai întâi vreau acele scrisori. 

— De acord. 

Îşi trecu geanta cu cărţi peste umăr. 

— Hei, tu, lătră Sellitto către Pulaski, du-te cu ei. 

— Da, domnule. 

După ce Bell, Geneva şi bobocul plecară, Sachs privi 
spre uşă şi râse. 

— Ei, ăsta-i un temperament vulcanic. 

— Wesley Goades. Rhyme zâmbi. Cred că l-a inventat. 
A sunat probabil la serviciul pentru ora exactă. 

Dădu din cap spre tabla cu probe: 

— Să ne apucăm de treabă în legătură cu toate astea. 
Mel, tu te ocupi de posibilul bâlci. Şi vreau ca faptele şi 
profilul a ceea ce avem până acum să fie trimise către 
baza de date a Programului de Arestare a Infractorilor 
Violenţi, VICAP, şi către Centrul Naţional de Informaţii 
asupra Infracţionalităţii NCIC. Vreau să verificaţi toate 
bibliotecile şi şcolile din oraş, să vedeţi dacă tipul care a 
vorbit cu Barry a discutat şi cu ei şi i-a întrebat despre 
Singleton sau despre acea revistă Coloreds' Weekly. A, 
şi aflaţi cine fabrică pungi cu feţe zâmbitoare. 

— N-o să fie uşor, anunţă Cooper. 

— Păi, ştii ce? Viaţa nu e mereu uşoară. Apoi trimiteţi 
o probă din sângele de pe funie către baza de date ADN 
CODIS. 

— Parcă nu credeai că e vorba de o agresiune sexuală. 

CODIS era o bază de date ce cuprindea ADN-ul 
agresorilor sexuali cunoscuţi. 

— Cuvintele de bază sunt „aşa cred”, Mel. Nu „sunt al 


naibii de sigur de asta”. 

— Până aici ţi-a fost cu buna dispoziţie, spuse Thom. 

— Încă ceva... 

Îşi aduse scaunul mai aproape şi examină fotografiile 
ce prezentau corpul bibliotecarului şi o schiţă a locului 
în care fusese împuşcat, pe care o desenase Sachs. 

— Cât de departe era femeia faţă de victimă? îl 
întrebă Rhyme pe Sellitto. 

— Cine, trecătoarea? Aş zice că patru metri jumătate 
într-o parte. 

— Cine a fost împuşcat primul? 

— Ea. 

— Iar împuşcăturile erau grupate. Cele care l-au atins 
pe bibliotecar? 

— Foarte strâns. La câţiva centimetri distanţă. 
Ţinteşte bine. 

Rhyme murmură: 

— N-a fost un glonţ rătăcit, cel care a lovit-o pe 
femeie. A împuşcat-o intenţionat. 

— Poftim? 

Criminalistul i se adresă celei mai bune mânuitoare a 
pistolului din încăpere: 

— Sachs, când tragi mai multe focuri rapid, care e 
focul care va avea cea mai mare precizie, cel mai 
probabil? 

— Primul. Nu te confrunţi cu reculul. 

— A rănit-o intenţionat - a ţintit un vas de sânge 
important - ca să atragă atenţia cât mai multor poliţişti 
posibil, fiindcă aşa avea o şansă să scape, spuse Rhyme. 

— Isuse, murmură Cooper. 

— Spuneţi-i lui Bell. Şi lui Bo Haumann, şi echipei sale 
de la serviciile de urgenţă. Anunţaţi-i cu ce fel de 
infractor avem de-a face - unul care nu are deloc 
scrupule în a răni oameni nevinovaţi. 


II 
Regele Graffiti 


Capitolul 8 


Bărbatul cel solid cobora pe trotuarul unei străzi din 
Harlem, cu gândul la conversaţia telefonică purtată cu o 
oră în urmă. Il făcuse fericit, îl făcuse agitat, îl făcuse 
atent. Dar în general se gândea: „Poate că lucrurile 
încep să se îndrepte, în sfârşit”. 

Ei bine, merita o încurajare, un mic ceva care să-l 
ajute să meargă mai departe. 

Jax nu avusese prea mult noroc în ultima vreme. 
Desigur, fusese fericit să scape din sistem. Dar cele 
două luni scurse de la eliberarea sa din închisoare 
fuseseră negre-tăciune: fusese singur şi fără cea mai 
mică urmă de noroc cu care să se procopsească. Dar 
ziua de azi era diferită. Telefonul legat de Geneva Settle 
putea să-i schimbe viaţa pentru totdeauna. 

Urca pe Fifth Avenue, îndreptându-se spre St. 
Ambrose Park, cu o ţigară în colţul gurii. Bucurându-se 
de aerul rece de toamnă, bucurându-se de soare. 
Bucurându-se de faptul că oamenii se ţineau departe de 
el. Asta se datora parţial faptului că nu zâmbea. Parţial 
tatuajului de puşcăriaş. Şi şchiopătatului. (Deşi, la drept 
vorbind, şchiopătatul lui nu era cel al unui tip dur, de 
jucător, genul de şchiopătat al unui gangster care 
impune respect, era un şchiopătat de genul la-naiba-am- 
fost-împuşcat. Dar nimeni de aici nu ştia asta.) 

Jax era îmbrăcat în ceea ce purta întotdeauna: blugi, o 
jachetă de armată zdrenţuită şi ghete de lucru grosolane 
din piele, destul de uzate. In buzunar avea un teanc 
considerabil de verzişori, în special de douăzeci, precum 
şi un cuţit cu mâner din corn, un pachet de ţigări şi, pe 
un singur inel, o singură cheie, cea de la micul său 
apartament de pe 136th Street. În cele două camere ale 
apartamentului existau un pat, o masă, două scaune, un 


calculator luat la mâna a doua şi vase de gătit 
cumpărate la ofertă de la magazinul alimentar. Era doar 
o idee mai bine decât în ultima sa locuinţă din 
Departamentul de Corecţie al Statului New York. 

Se opri şi privi în jur. 

Era acolo, tipul slab cu jachetă din piele maro prăfuită 
- un bărbat care ar fi putut avea la fel de bine treizeci şi 
cinci sau şaizeci de ani. Se sprijinea de un gard din zale 
instabil ce înconjura acest parc din mijlocul Harlemului. 
Soarele se reflecta de pe buza umedă a unei sticle de 
bere sau de vin pe jumătate ascunsă în iarba galbenă 
din spatele său. 

— Ce faci, omule? întrebă Jax, aprinzându-şi o altă 
ţigară în drum spre el, apoi se opri. 

Tipul cel slab clipi. Privi pachetul pe care i-l oferea 
Jax. Nu era sigur despre ce era vorba, dar luă oricum o 
ţigară. O puse în buzunar. 

Jax continuă: 

— Tu eşti Ralph? 

— Tu cine eşti? 

— Prieten cu DeLisle Marshall. Am fost în aripa S cu 
el. 

— Lisle? Tipul cel slab se relaxă. Puțin. Îşi abătu 
privirea de la bărbatul care l-ar fi putut rupe în două şi 
examină lumea de pe stinghia lui formată din zale. Lisle 
a ieşit? 

Jax râse. 

— Lisle a băgat patru gloanţe în capul unui nenorocit 
de toată jalea. Mai repede o să ajungă un negru la Casa 
Albă decât o să iasă Lisle. 

— Există eliberare condiţionată, tipule, spuse Ralph, 
fără ca indignarea lui să reuşească să ascundă faptul că 
fusese prins verificându-l pe Jax. Deci ce-a zis Lisle? 

— Îţi trimite vorbă. Mi-a zis să te caut. O să vorbească 
el pentru mine. 

— Să vorbească pentru tine, să vorbească pentru tine. 
OK. Spune-mi cum arată tatuajul lui? 


Micuţului şi slăbuţului Ralph, cu firava lui bărbiţă, îi 
revenea parţial curajul. Era vremea să-l testeze din nou. 

— Care dintre ele? răspunse Jax. Trandafirul sau 
sabia? Şi am înţeles că mai are unul lângă sculă. Dar nu 
m-am apropiat niciodată suficient cât să-l văd. 

Ralph dădu din cap, fără să zâmbească. 

— Cum te cheamă? 

— Jackson. Alonzo Jackson. Dar mi se spune Jax. 

Porecla lui avea o reputaţie destul de faimoasă. Se 
întrebă dacă Ralph auzise de el. Dar aparent, nu - nu 
ridicase din sprâncene. Asta îl enervă pe Jax. 

— Dacă vrei să mă verifici vorbind cu Delisle, n-ai 
decât, omule, dar nu-mi folosi numele la telefon, ştii ce 
zic? Spune-i doar că te-a vizitat Regele Graffiti ca să 
discute cu tine. 

— Regele Graffiti, repetă Ralph,  întrebându-se, 
evident, de unde venea asta. Însemna oare că Jax 
împrăştia peste tot sângele unor nenorociţi ca şi cum ar 
fi fost vopsea? OK. Poate verific. Depinde. Deci ai ieşit. 

— Am ieşit. 

— Pentru ce ai intrat? 

— Jaf armat şi posesie de arme. Apoi adăugă pe un 
ton şoptit: Au încercat să mă bage la tentativă de 
douăzeci şi cinci cu douăzeci şi cinci. De la asta s-a 
redus la atac. 

O referinţă pe scurt la prevederile Codului Penal 
referitoare la crimă, Secţiunea 125.25. 

— Iar acum eşti un om liber. Mişto. 

Jax se gândi că era amuzant - iată-l pe jalnicul Ralph 
agitat şi dat peste cap când Jax apare cu o ţigară şi un 
salut. Dar apoi începe să se relaxeze când află că a stat 
la puşcărie pentru jaf armat, posesie ilegală de arme şi 
tentativă de omor, împrăştiind sângele ca vopseaua. 

Harlem. Nu era al naibii de imposibil să nu-l iubeşti? 

Înăuntru, chiar înainte de a fi eliberat, apelase la 
DeLisle Marshall pentru puţin ajutor, iar fratele îi 
spusese să se înhăiteze cu Ralph. DeLisle îi explicase şi 


de ce micul slăbănog era o cunoştinţă utilă. 

— Omu' ăla umblă peste tot. Ca şi cum ar fi stăpân 
peste străzi. Ştie tot. Sau poate să afle. 

Acum Regele Graffiti, cel care picta cu sânge, trase 
tare din ţigară şi trecu la subiect: 

— Am nevoie să mă aranjezi, omule, spuse Jax încet. 

— Da? Ce-ţi trebuie? 

Ceea ce însemna şi ce-ţi trebuie, şi ce-mi iese mie din 
asta? 

Corect. 

Aruncă o privire în jur. Erau singuri cu excepţia unor 
porumbei şi a două fete dominicane, scunde şi drăguțţe, 
care treceau pe acolo. In ciuda frigului, purtau bluze 
decoltate şi pantaloni scurţi şi strâmţi pe trupurile 
rotunde, bune de tăvălit. 

— Ai, papi, îi strigă zâmbind una din ele lui Jax, 
continuându-şi drumul. 

Fetele traversară strada şi o luară spre est, spre zona 
lor. Fifth Avenue era de ani de zile linia separatoare 
între Harlemul negru şi cel spaniol - el barrio. Odată ce 
treceai de Fifth, erai în Cealaltă Parte. Chiar dacă era 
tot mişto, chiar dacă era beton, tot nu era acelaşi 
Harlem. 

Jax le privi până dispărură. 

— La naiba! 

Fusese închis multă vreme. 

— Serios, spuse Ralph. 

Îşi modifică poziţia corpului şi-şi încrucişa braţele ca 
un prinţ egiptean. 

Jax aşteptă o clipă, apoi se aplecă şi şopti în urechea 
faraonului: 

— Am nevoie de-o bucată. 

— De-abia ai ieşit, omule, spuse Ralph după un 
moment. Dacă eşti prins cu o bucată, te bagă la loc într- 
o clipă. Şi încă mai ai de făcut un an la Rikers pentru 
pistol. De ce vrei să-ţi asumi aşa un risc? 

Jax întrebă răbdător: 


— Poţi s-o faci sau nu? 

Tipul costeliv îşi modifică punctul de sprijin şi ridică 
privirea spre Jax. 

— Cred că suntem grozavi, omule. Dar nu sunt sigur 
că ştiu unde să găsesc ceva pentru tine. O bucată, adică. 

— Atunci eu nu sunt sigur că ştiu cui să-i dau asta. 

Scoase un teanc de verzişori, mai scoase câţiva de 
douăzeci şi i-i întinse lui Ralph. Fiind foarte atent, 
desigur. Pe străzile din Harlem să vezi un negru care îi 
strecoară nişte bani altuia ar fi atras atenţia unui 
poliţist, făcându-l să ridice din sprâncene, chiar dacă 
individul n-ar fi făcut decât să-şi plătească zeciuiala 
vreunui preot de la biserica penticostală baptistă din 
apropiere. 

Dar singura sprânceană care se ridică fu a lui Ralph 
când îndesă în buzunar bancnotele şi privi restul 
teancului. 

— Ai ceva bani acolo. 

— Serios. lar acum ai şi tu ceva din ei. Şi şansa la mai 
mulţi. O zi fericită. 

Puse teancul deoparte. 

Ralph mormăi: 

— Ce fel de bucată? 

— Mică. Ceva să pot ascunde uşor, ştii ce zic? 

— Te costă cinci. 

— Dacă ar costa două, m-aş descurca. 

— Plimbată? 

De parcă Jax şi-ar fi dorit un pistol cu numărul de 
înregistrare încă imprimat pe carcasă. 

— Dæ’ tu ce crezi? 

— Atunci pe naiba, două, spuse micul egiptean. 

Era mai tupeist acum; nu omori oamenii care îţi pot 
face rost de ceva ce îţi trebuie. 

— Trei, oferi Jax. 

— M-aş descurca mai bine cu trei jumate. 

Jax dezbătu în gând. Îşi strânse mâna în pumn şi lovi 
uşor pumnul lui Ralph. Aruncă încă o privire în jur. 


— Acum, am nevoie de altceva. Ai relaţii pe la şcoli? 

— Unele. Despre ce şcoli vorbeşti? Nu ştiu nimic 
despre Queens, sau BK, sau Bronx, Doar de aici, din 
cartier. 

Jax râse în sinea lui, gândindu-se „cartier, pe naiba”. 
El crescuse în Harlem şi nu locuise nicăieri altundeva pe 
pământ decât în barăci militare şi în închisori. Puteai să 
numeşti acel loc „cartier” dacă trebuia, dar nu era un 
cartier adevărat. În L. A., în Newark existau cartiere. Şi 
în unele părţi din Brooklyn. Dar Harlem era un univers 
diferit, iar Jax era iritat că Ralph folosise termenul, deşi 
presupunea că omul nu vorbea dispreţuitor despre acel 
loc; probabil că doar se uită la o mulţime de emisiuni 
tâmpite. 

Jax spuse: 

— Doar de aici. 

— Pot să întreb. 

Părea uşor neliniştit - deloc surprinzător, având în 
vedere că un fost puşcăriaş arestat pentru tentativă de 
crimă se interesa de un pistol şi de un liceu. Jax îi mai 
strecură patruzeci de dolari. Asta păru să-i uşureze 
considerabil conştiinţa. 

— OK, spune-mi ce trebuie să caut. 

Jax scoase o foaie de hârtie din pachetul aflat în 
jacheta militară. Era un articol pe care îl descărcase din 
ediţia electronică a ziarului de New York Daily News. Îi 
dădu lui Ralph articolul intitulat „Ştiri de ultima oră“. 

Jax lovi hârtia cu degetul. 

— Trebuie s-o găsesc pe fată. Asta despre care e 
vorba aici. 

Ralph citi articolul cu titlul, ANGAJAT AL MUZEULUI 
UCIS; MARTOR LA ATACUL ASUPRA UNUI ELEV. 
Ridică privirea. 

— Nu zice nimic despre ea, unde locuieşte, despre 
şcoala ei, nimic. Nici măcar nu zice cum naiba o 
cheamă. 

— O cheamă Geneva Settle. Cât despre restul - Jax 


făcu un semn din cap spre buzunarul omuleţului, în care 
dispăruseră banii, pentru asta îţi plătesc ţie verzişorii. 

— De ce vrei s-o găseşti? întrebă Ralph holbându-se la 
articol. 

Jax făcu o scurtă pauză, apoi se aplecă spre urechea 
prăfuită a bărbatului. 

— Uneori, oamenii pun întrebări, se uită în jur şi află 
mai mult rahat decât ar fi cazul să ştie. 

Ralph vru să mai întrebe ceva, dar îşi dădu seama 
apoi, probabil că, deşi era posibil ca Jax să se fi referit la 
ceva ce făcuse fata, era posibil şi ca Regele Graffiti al 
sângelui să se fi referit la Ralph ca fiind prea al naibii de 
băgăcios el însuşi. 

— Dă-mi o oră sau două. 

li dădu lui Jax numărul lui de telefon. Micul faraon se 
împinse de pe lanţul de zale, îşi recuperă din iarbă sticla 
de băutură din malţ şi o luă în jos pe stradă. 


Roland Bell îşi strecură maşina Crown Vic, fără 
însemne, prin centrul Harlemului, un amestec de 
construcţii comerciale şi blocuri de locuinţe. Lanţurile 
comerciale -  Pathmark, Duane Reade, Popeyes, 
McDonald's - se întindeau în imediata vecinătate a 
buticurilor cu de toate, unde puteai să încasezi cecuri, 
să îţi plăteşti facturile şi să cumperi peruci şi extensii 
din păr natural, sau obiecte de artă africane, sau 
băutură, sau mobilă. 

Multe dintre clădirile mai vechi erau dărăpănate şi nu 
puţine erau închise cu scânduri sau sigilate cu obloane 
de metal acoperite cu graffiti. Dincolo de străzile mai 
aglomerate, aparatură casnică stricată stătea în 
aşteptarea gunoierilor, mizeriile erau adunate grămadă 
şi sprijinite de clădiri şi jgheaburi, iar locurile goale 
erau umplute în egală măsură de buruieni şi grădini 
improvizate. Panourile acoperite cu graffiti anunțau 
spectacole la Apollo şi la alte săli importante din centru, 
în vreme ce sute de afişe mărunte împânzeau zidurile şi 


panourile, făcând reclamă la evenimente ale unor MC, 
DJ şi comedianţi obscuri. Bărbaţii tineri stăteau în 
grupuri strânse, iar unii priveau maşina de poliţie din 
spatele lui Bell cu un amestec de prudenţă şi dispreţ şi, 
ocazional, sfidare pe faţă. 

Dar pe măsură ce Bell, Geneva şi Pulaski înaintau 
spre vest, atmosfera se schimba. Clădirile părăsite erau 
demolate sau renovate; afişele din faţa şantierelor 
prezentau căsuţele idilice de oraş ce aveau să le 
înlocuiască în scurt timp pe cele vechi. Blocul Genevei, 
nu departe de Morningside Park, abrupt şi pietros, şi de 
Universitatea Columbia, era frumos şi înconjurat de 
copaci, cu trotuare curate. Şirurile de clădiri vechi erau 
bine reparate. Chiar dacă maşinile erau dotate cu 
bastoane de protecţie pe volan, printre automobilele 
protejate cu bare de oţel se numărau şi modele de Lexus 
sau Beemer. 

Geneva arătă spre o clădire impecabilă din gresie 
maro, decorată, cu faţade sculptate, cu fier forjat ce 
strălucea negru în soarele dimineţii târzii. 

— Aici locuiesc. 

Bell conduse maşina două uşi mai încolo şi parcă 
lângă o altă maşină. 

— A, detective, spuse Ron Pulaski, cred că se referea 
la blocul de acolo. 

— Ştiu, spuse el. Un lucru la care ţin e să nu dau de 
ştire unde locuiesc oamenii de care avem grijă. 

Bobocul dădu din cap, ca pentru a memora 
informaţia. „Atât de tânăr, îşi spuse Bell. Are atâtea de 
învăţat.” 

— Intrăm în câteva minute. Fii cu ochii în patru. 

— Da, domnule. La ce anume? 

Detectivul nu prea avea timp să-l instruiască asupra 
aspectelor mai fine ale sarcinii de gardă de corp; 
prezenţa lui avea să fie suficientă cât să le permită să 
rezolve această treabă rapid. 

— Băieţii răi, spuse. 


Maşina de poliţie care îi însoţise opri unde îi arătă 
Bell, în faţa maşinii Crown Vic. Polițistul din maşină 
avea să-i ducă rapid înapoi lui Rhyme scrisorile pe care 
le voia. O clipă mai târziu, sosi o altă maşină, un Chevy 
fără însemne ale poliţiei. În ea se aflau doi poliţişti din 
cadrul echipei SWAT de protecţie a martorilor, condusă 
de Bell, care aveau să rămână în locuinţa vizată şi în 
jurul ei. După ce aflase că subiectul era dispus să-i atace 
pe trecători pur şi simplu pentru a crea o diversiune, 
Bell ceruse câteva întăriri. Echipa de oameni pe care o 
selectase pentru această sarcină era formală din Luis 
Martinez, un detectiv solid şi tăcut, şi Barbe Lynch, o 
polițistă tânără şi foarte deşteaptă, îmbrăcată în haine 
civile, care de-abia începuse să se ocupe de munca de 
protecţie, dar era înzestrată cu un radar intuitiv unic 
când venea vorba să delecteze ameninţări. 

Sudistul cu siluetă zveltă cobori din maşină şi privi în 
jur, închizându-şi nasturii jachetei sport pentru a 
ascunde cele două pistoale pe care le purta la şold. Bell 
fusese un bun poliţist de oraş mic şi era un priceput 
anchetator de oraş mare, dar se simţea cu adevărat în 
elementul său când se ocupa de protecţia martorilor. 
Era un talent, ca modul în care putea adulmeca vânatul 
în câmpiile pe care vânase în copilărie. Avea instincte. 
Ceea ce detecta el era mai presus de elementele 
evidente - cum ar fi să observe lumina reflectată rapid 
de pe o lunetă sau să audă declicul unui încărcător de 
pistol sau să remarce în reflexia unei vitrine că martorul 
era urmărit. Îşi dădea seama atunci când cineva mergea 
cu un anumit scop, chiar dacă, în mod logic, nu avea 
niciunul. Sau când ceea ce era în aparenţă o parcare 
nereuşită, fără importanţă, aşezase o maşină în poziţia 
perfectă pentru a-i permite unui ucigaş să fugă fără a fi 
nevoit să  manevreze prea mult volanul. Vedea 
configuraţia unei clădiri şi a unei străzi şi a unei ferestre 
şi se gândea: „Ei bine, aici s-ar ascunde cineva care are 
gânduri necurate”. 


Dar în acel moment nu remarcă nicio ameninţare şi o 
scoase pe Geneva Settle din maşină, conducând-o în 
casă şi făcându-le semn lui Martinez şi lui Lynch să-l 
urmeze. Le-o prezentă pe Geneva, apoi cei doi poliţişti 
reveniră afară pentru a cerceta împrejurimile. Fata 
descuie uşa de siguranţă din interior, apoi intrară şi 
urcară la etajul doi, însoţiţi de polițistul în uniformă. 

— Unchiule Bill, strigă ea, bătând la uşă. Eu sunt. 

Uşa fu deschisă de un bărbat corpolent, la vreo 
cincizeci de ani, cu câteva semne din naştere pe obraz. 
Zâmbi şi îi făcu un semn din cap lui Bell. 

— Mă bucur să vă cunosc. Mă cheamă William. 

Detectivul se prezentă şi îşi strânseră mâinile. 

— Scumpo, eşti bine? E îngrozitor ce ţi s-a întâmplat. 

— Sunt bine. Atâta că poliţiştii o să stea pe aici o 
vreme. Se gândesc că e posibil ca tipul care m-a atacat 
să încerce din nou. 

Faţa rotundă a bărbatului se încreţi de îngrijorare. 

— La naiba! Apoi făcu un semn spre televizor. Ai ajuns 
la ştiri, fato. 

— Au spus şi cum o cheamă? întrebă Bell 
încruntându-se, tulburat de veste. 

— Nu. Din cauza vârstei. Şi nici n-au arătat fotografii. 

— Ei bine, asta e ceva... 

Libertatea presei era un lucru foarte bun, dar în unele 
momente Roland Bell şi-ar fi dorit o anumită doză de 
cenzură când venea vorba de a face publice identitățile 
şi adresele martorilor. 

— Acum, rămâneţi toţi pe hol şi aşteptaţi. Vreau să 
verific înăuntru. 

— Da, domnule. 

Bell păşi în apartament şi îl verifică. Uşa de la intrare 
era asigurată cu două yale şi un zăvor cu bară de oţel de 
tipul celor de la poliţie. Ferestrele din faţă dădeau spre 
casele de peste drum. Cobori storurile. Ferestrele 
laterale se deschideau spre o alee şi spre clădirea de 
dincolo de stradă. Însă peretele din spate era făcut din 


cărămidă solidă şi nu existau ferestre care să-i ofere un 
punct mai înalt unui lunetist. Cu toate acestea, închise 
ferestrele, apoi trase jaluzelele până jos. 

Apartamentul era mare - două uşi dădeau spre hol, 
una în faţă, de la sufragerie, şi o a doua în spate, de la o 
cameră de serviciu. Se asigură că încuietorile erau în 
regulă şi reveni în hol. 

— E în ordine, le strigă. 

Geneva şi unchiul ei reveniră. 

— Arată destul de bine. Dar asiguraţi-vă că uşile şi 
ferestrele rămân încuiate, iar jaluzelele trase. 

— Da, domnule, spuse bărbatul. Am să fac neapărat 
asta. 

— Mă duc după scrisori, spuse Geneva şi dispăru în 
direcţia dormitorului. 

Acum că Bell cercetase apartamentul pentru vedea 
cât este de sigur, analiză sufrageria ca spaţiu de locuit. 
Îi păru un loc rece. Mobilă albă impecabilă, piele şi 
pânză, totul acoperit cu huse de plastic. Tone de cărţi, 
sculpturi şi picturi din Africa şi din Caraibe, un dulap cu 
porţelanuri umplut cu vase şi pahare ce păreau foarte 
scumpe.  Măşti africane. Prea puţine elemente 
sentimentale, personale. Aproape nicio fotografie de 
familie. 

Casa lui Bell era aglomerată peste măsură cu 
fotografii de familie - în special cu cei doi fii ai săi, 
precum şi cu toţi verii din Carolina de Nord. Plus câteva 
fotografii cu răposata sa soţie, dar din respect faţă de 
noua iubită - Lucy Kerr, care era şerif în Carolina de 
Nord - nu exista nicio fotografie cu Bell şi soţia sa 
împreună, doar unele în care ea era alături de fiii săi. 
(Lucy, care era şi ea bine reprezentată pe pereţii casei 
lui, văzuse fotografiile cu răposata doamnă Bell şi copiii 
ei şi îl anunţase că îl respecta fiindcă le păstrase la 
vedere. Şi încă ceva despre Lucy: când spunea ceva, 
vorbea serios.) 

Bell îl întrebă pe unchiul Genevei dacă observase 


vreun necunoscut în împrejurimile casei în ultima 
vreme. 

— Nu, domnule. Absolut pe nimeni. 

— Când se vor întoarce părinţii ei? 

— N-aş şti să vă spun, domnule. Geneva e cea care a 
discutat cu ei. _ 

Cinci minute mai târziu, fata se întoarse. li dădu lui 
Bell un plic ce conţinea două hârtii îngălbenite şi 
sfărâmicioase. 

— Poftim. Ezită. Să fiţi atenţi cu ele. Nu am copii ale 
lor. 

— O, nu-l cunoşti pe domnul Rhyme, domnişoară. E 
atât de atent cu probele de parcă ar fi Sfântul Graal. 

— Mă întorc după şcoală, îi spuse Geneva unchiului 
ei. Apoi lui Bell: Sunt gata de plecare. 

— Ascultă, fato, spuse bărbatul. Vreau să fii 
politicoasă, aşa cum ţi-am spus. Foloseşte „domnule” 
când te adresezi unui poliţist. 

Ea îşi privi unchiul şi îi spuse pe un ton egal: 

— Nu ţii minte ce a zis tata? Că oamenii trebuie să-şi 
câştige dreptul de a fi numiţi „domnule”? Eu aşa cred. 

Unchiul râse: 

— Uite aşa e nepoata mea. Are logica proprie. De asta 
o iubim. Îmbrăţişează-ţi unchiul, fato. 

Jenată, ca fiii lui Bell când acesta îi îmbrăţişa în 
public, fata acceptă ţeapănă îmbrăţişarea. 

Pe hol, Bell înmână scrisorile poliţistului în uniformă, 

— Duceţi astea la casa lui Lincoln cât de repede 
posibil. 

— Da, domnule. 

După plecarea acestuia, Bell îi apelă pe Martinez şi 
Lynch prin staţia radio. Aceştia raportară că nu era 
niciun pericol pe stradă. O duse jos pe fată în mare 
grabă, iar de acolo în maşina Crown Vic. Pulaski apăru 
rapid şi intră după ei. 

Pornind motorul, Bell îi aruncă o privire fetei. 

— Ascultă, domnişoară, când ai o clipă, ce-ar fi să te 


uiţi în ghiozdanul ăla al tău şi să-mi dai o carte de care 
nu vei avea nevoie astăzi. 

— O carte? 

— De exemplu, un manual. 

Găsi una. 

— Studii sociale? E cam plictisitoare. 

— O, nu e ca s-o citesc. E ca să pretind că sunt 
profesor suplinitor. 

Ea dădu din cap a înţelegere. 

— Vă daţi drept profesor. Hei, asta e mişto. 

— Aşa mă gândeam şi eu. Acum, vrei să-ţi pui 
centura? Aş aprecia asta. Şi tu, bobocule. 


Capitolul 9 


Indiferent dacă Subiectul 910 era sau nu un agresor 
sexual, secvenţa sa de ADN nu se găsea în baza de date 
CODIS. 

Rezultatul negativ era tipic pentru lipsa pistelor din 
acest caz, se gândi Rhyme frustrat. Primiseră restul 
fragmentelor de glonţ, scoase din corpul lui dr. Barry de 
către medicul care efectuase autopsia, dar erau şi mai 
sfărâmate decât cele scoase de la femeia din public şi nu 
serveau cu nimic mai mult verificărilor din bazele de 
date IBIS sau DRUGFIRE decât fragmentele de 
dinaintea lor. 

Aveau veşti şi de la câteva persoane de la muzeul 
afro-american. Dr. Barry nu îi spusese nici unui angajat 
că un alt vizitator ar fi fost interesat de numărul din 
1868 al revistei Coloreds” Weekly Illustrated. Nici listele 
de apeluri telefonice ale muzeului nu dăduseră nimic la 
iveală. Toate apelurile erau direcționate către o centrală 
principală şi redirecţionate spre interioare, fără a se 
păstra detalii. Nici apelurile primite sau efectuate de pe 
mobilul său nu le ofereau nicio pistă. 

Cooper le spuse ce aflase de la proprietarul Trenton 
Plastics, unul dintre cei mai mari producători de pungi 
din plastic pentru cumpărături din ţară. Tehnicianul le 
relată istoria imaginii cu faţa zâmbitoare, aşa cum îi 
fusese spusă de către proprietarul firmei: 

Ei cred că faţa a fost imprimată iniţial pe nasturi, de 
către o sucursală a firmei State Mutual Insurance, în 
anii '60, pentru a creşte moralul în firmă şi ca mic truc 
promoţional. In ani '70, doi fraţi au desenat o astfel de 
faţă cu sloganul „Fii fericit”. Un fel de alternativă la 
simbolul păcii. Până la acea dată, imaginea ajunsese să 
fie imprimată pe cincizeci de milioane de obiecte în 


fiecare an, de către zeci de companii. 

— Şi care e rostul acestei lecţii despre cultura pop? 
murmură Rhyme. 

— Chiar dacă există drepturi de autor asupra imaginii, 
ceea ce nimeni nu pare să ştie, există zeci de companii 
care produc pungi cu feţe zâmbitoare. Şi ar fi imposibil 
să-i găsim originea. 

Drum închis... 

Dintre zecile de muzee şi biblioteci la care întrebaseră 
Cooper, Sachs şi Sellitto, două raportaseră că un bărbat 
sunase într-adevăr în ultimele câteva săptămâni 
interesându-se de un număr al revistei Coloreds” Weekly 
Illustrated din iulie 1868. Acest lucru era încurajator, 
fiindcă teoria lui Rhyme susţinea că era posibil ca 
revista să fi fost motivul din spatele atacului asupra 
Genevei Settle. Dar nici una dintre instituţii nu avea acel 
număr şi nimeni nu îşi amintea numele celui care sunase 
- presupunând că s-ar fi prezentat. Nimeni altcineva nu 
părea să aibă o copie a revistei pe care să o poată 
examina şi ei. Muzeul de Jurnalism Afro-american din 
New Haven îi anunţase că ei avuseseră un set complet 
de microfişe, dar acesta dispăruse. 

Rhyme medită posomorât asupra acestei veşti când un 
computer emise un semnal sonor, iar Cooper anunţă: 

— Am primit un răspuns de la Programul de Arestare 
a Infractorilor Violenţi. 

Apăsă un buton şi trimise e-mailul spre toate 
monitoarele din laboratorul lui Rhyme. Sellitto şi Sachs 
se strânseră în jurul unuia, Rhyme privi propriul ecran 
plat. Era un e-mail securizat de la un detectiv din cadrul 
laboratorului pentru scena crimei din Queens. 


Domnule inspector Cooper, 
În urma cererii dumneavoastră, am verificat profilul 


infracţional pe care ni l-aţi trimis atât în baza de date a 
Programului de Arestare a Infractorilor Violenţi, cât şi în 


cea a Sistemului de Urmărire a Anchetelor de Omucidere 
şi am găsit două cazuri care se potrivesc: 


Incidentul unu: Omucidere în Amarillo, Texas. Cazul nr. 
3451-01 (divizia Texas Rangers). In urma cu cinci ani, 
Charles T. Tucker, în vârsta de şaizeci şi şapte de ani, fost 
angajat de stat pensionat, a fost găsit mort în spatele unui 
centru comercial de lângă locuinţa sa. Fusese lovit în 
moalele capului cu un obiect contondent, probabil pentru 
a-l imobiliza, apoi linşat. O frânghie din fibra de bumbac, 
cu un nod, i-a fost trecută în jurul gâtului şi aruncată peste 
creanga unui copac, apoi trasă puternic de atacator. 
Urmele de zgârieturi de pe gât arată că victima a fost 
conştientă timp de câteva minute înainte de a muri. 


Elemente comune cazului Subiectul 910: 

e Victima a fost imobilizată cu o singură lovitura în 
moalele capului. 

e  Suspectul purta pantofi sport mărimea 46, cel mai 
probabil marca Bass. Uzură neuniformă la pantoful 
drept, sugerând un picior răsucit spre exterior. 

e O frânghie din fibră de bumbac cu pete de sânge a 
fost arma crimei; fibrele sunt similare cu cele găsite 
la scena crimei din cazul actual. 

e Motivul a fost înscenat. Crima părea să fi fost una 
ritualică. Pe pământ, la picioarele sale, au fost 
aşezate lumânări, iar în pământ a fost desenată o 
pentagramă. Dar ancheta asupra vieţii victimei şi a 
profilului infracţiunii i-au determinat pe anchetatori 
să concluzioneze că aceste probe au fost puse 
intenţionat pentru a induce poliţia în eroare. Nu s-a 
stabilit un alt motiv. 

e Nu s-au putut preleva amprente; suspectul a purtat 
mânuşi de latex. 

Status: Activ 


— Care e următorul caz? întrebă Rhyme. 
Cooper trase pagina în sus. 


Incidentul doi: Omucidere în Cleveland, Ohio. Caz 2002- 


34554F (Poliţia Statului Ohio). În urmă cu trei ani, un om 
de afaceri de patruzeci şi cinci de ani, Gregory Tallis, a fost 
găsit mort în apartamentul său, împuşcat mortal. 


Elemente comune cazului Subiectul 910: 

«Victima a fost imobilizată cu lovituri în moalele capului cu 
un obiect contondent. 

+ Amprentele pantofilor suspectului sunt identice cu cele 
ale pantofilor sport Bass, cu piciorul drept răsucit spre 
exterior. 

+ Moartea a fost cauzată de trei împuşcături în inimă. 
Calibru mic, probabil de 22 sau 25 mm, similar cu cel 
din cazul actual. 

« Nu s-au putut preleva amprente; suspectul a purtat 
mânuşi de latex. 

+ Victima a fost dezbrăcată de pantaloni şi i s-a inserat o 
sticlă în rect, cu intenţia aparentă de a sugera că a fost 
victima unui viol homosexual. Psihologul criminalist al 
Poliţiei Statului Ohio a concluzionat că scena a fost 
trucată. Victima urma să depună mărturie într-un viitor 
proces legat de crima organizată. Registrele bancare 
arată că inculpatul a retras cincizeci de mii în bani 
gheaţă cu o săptămână înainte de crimă. Nu s-a reuşit 
să se dea de urma banilor. Autorităţile presupun că 
acesta a fost onorariul vărsat unui ucigaş plătit pentru 
a-l omori pe Tallis. 


Status: Caz deschis, dar inactiv din cauza probelor 
trucate. 


„Probe trucate, îşi spuse Rhyme... Isuse.“ Privi 
monitorul. 

— Inscenarea probelor pentru a da impresia unui 
motiv fals şi un alt atac fals ritualic. Făcu un semn din 
cap spre cartea de tarot cu Bărbatul Spânzurat. 
Amorţire cu bastonul, apoi strangulare sau împuşcare, 
mănuşi de latex, pantofii Bass, piciorul drept... Sigur, s- 
ar putea să fie omul nostru. Şi se pare că e ucigaş plătit. 
Dacă e aşa, avem probabil doi infractori; subiectul şi 


oricine ar fi cel care l-a angajat. În regulă, vreau toate 
informaţiile pe care le au poliţiştii din Texas şi Ohio 
despre ambele cazuri. 

Cooper dădu câteva telefoane. Fu informat că 
autorităţile din Texas aveau să verifice dosarul şi să ia 
din nou legătura cu ei cât mai repede posibil. În Ohio 
însă, un detectiv îi confirmă că dosarul se număra 
printre cele câteva zeci de cazuri vechi rătăcite în 
timpul mutării într-un sediu nou cu doi ani în urmă. 
Aveau să-l caute: 

— Dar, adăugă bărbatul, nu vă faceţi prea mari 
speranţe. 

Rhyme se strâmbă auzind aceste lucruri şi-i spuse lui 
Cooper să-i zorească să dea de urma dosarului dacă era 
posibil. 

O clipă mai târziu sună celularul lui Cooper, iar el 
răspunse: 

— Alo?... Dă-i bătaie. 

Luă câteva notițe, apoi îi mulţumi celui care sunase şi 
închise. 

— Erau de la trafic. Au dat în sfârşit de urma 
autorizaţiilor emise pentru carnavaluri sau sărbători 
suficient de ample ca să ducă la închiderea unor străzi 
pe parcursul ultimelor câteva zile. Două în Queens - o 
asociaţie de cartier şi un ordin al unei fraternităţi 
greceşti. O sărbătoare de Ziua lui Columb, în Brooklyn şi 
încă una în Little Italy. Aia a fost mare. Mulberry Street. 

— Ar trebui să trimitem câteva echipe în fiecare 
dintre cele patru cartiere, spuse Rhyme. Să verifice 
toate magazinele mixte cu reduceri care folosesc pungi 
cu feţe zâmbitoare, în care se vând prezervative, bandă 
adezivă şi cuttere şi care folosesc o casă de marcat sau 
un calculator ieftin. Daţi-le echipelor o descriere a 
subiectului şi să vedem dacă vreunul dintre angajaţi şi-l 
poate aminti. 

Rhyme îl privea pe Sellitto fixând cu privirea o pată 
mică şi întunecată de pe mâneca jachetei sale de la 


costum. O altă pată de sânge datorată împuşcăturilor 
din acea dimineaţă, presupuse. Detectivul cel masiv nu 
se clinti. Deoarece era polițistul cel mai înalt în grad, el 
trebuia să sune la unitatea de servicii de urgenţă şi la 
departamentul de poliţie de patrulă. Dar se părea că nu- 
l auzise pe criminalist. 

Rhyme îi aruncă o privire lui Sachs, care dădu din cap 
şi sună la centru ca să discute cu ofiţerii despre 
organizarea echipelor. Când închise, observă că Rhyme 
se uita fix la panoul cu indicii, încruntându-se. 

— Ce nu e în regulă? 

El nu răspunse imediat, încercând să-şi dea seama ce 
anume nu era în regulă. Apoi înţelese. Ca un peşte pe 
uscat... 

— Cred că avem nevoie de ceva ajutor aici. 

Una dintre cele mai dificile probleme cu care se 
confruntă criminaliştii este necunoaşterea teritoriului. 
Valoarea unui analist al scenei crimei este dată de 
cunoştinţele sale despre zona locuită de suspecți - 
geologia, sociologia, istoria, cultura pop, nivelul de 
ocupare a forţei de muncă... totul. 

Lincoln Rhyme se gândea la cât de puţine ştia despre 
lumea în care trăia Geneva Settle: Harlemul. Citise 
statisticile, desigur. Majoritatea populaţiei era alcătuită 
dintr-un amestec egal de negri africani (atât imigranţi 
recenți, cât şi veniţi de mult) şi hispanici negri şi non- 
negri (în cea mai mare parte portoricani, dominicani, 
din Salvador şi din Mexic), urmaţi de câţiva albi şi câţiva 
asiatici. Exista un anumit grad de sărăcie şi bande 
organizate, şi droguri, şi violenţă - centrate în mare 
parte în jurul proiectelor -, dar o mare parte din cartier 
era, în general, sigură, cu mult mai sigură decât multe 
părţi din Brooklyn, Bronx sau Newark. În Harlem 
existau mai multe biserici, moschei, organizaţii 
comunitare şi asociaţii de părinţi îngrijoraţi decât în 
oricare alt cartier din metropolă. Locul fusese o 
adevărată Mecca pentru drepturile civile ale negrilor şi 


pentru cultura şi arta negrilor şi a hispanicilor. În 
prezent era centrul unei noi mişcări; cea pentru 
egalitate fiscală. Existau zeci de proiecte în desfăşurare 
pentru dezvoltare economică, iar investitori de toate 
rasele şi naţionalităţile se grăbeau să bage bani în 
Harlem, profitând îndeosebi de piaţa imobiliară foarte 
activă. 

Dar acestea erau fapte seci din New York Times, date 
ale Departamentului de poliţie al New Yorkului. Nu-l 
ajutau câtuşi de puţin pe Rhyme să înţeleagă de ce un 
ucigaş profesionist voia să ucidă o adolescentă din acest 
cartier. Încercarea sa de a-l găsi pe Subiectul 910 era 
serios împiedicată de această limitare. li comandă 
telefonului să efectueze un apel, iar programul îi făcu 
imediat legătura cu un număr de la biroul din centru al 
FBI-ului. 

— Dellray la telefon. 

— Fred, sunt Lincoln. Am nevoie de ceva ajutor din 
nou. 

— Colegu' meu prietenos de la centru te-a ajutat? 

— Da, sigur că da. Şi cel din Maryland la fel. 

— Mă bucur să aud asta. Stai o clipă să dau pe cineva 
afară din birou. 

Rhyme fusese de mai multe ori în biroul lui Dellray. 
Încăperile din clădirea federală ce îi erau rezervate 
agentului negru înalt şi costeliv erau pline de căiți de 
literatură şi filosofie ezoterică, precum şi cu rafturi 
conţinând diversele ţinute pe care le purta când lucra 
sub acoperire, deşi nu prea mai făcea muncă de teren. 
În mod ironic, pe aceste rafturi se găseau costumele 
Brooks Brothers, cămăşile albe şi cravatele în dungi 
specifice FBl-ului. Ţinuta obişnuită a lui Dellray era - ca 
să fim blânzi - bizară. Treninguri şi tricouri cu jachete 
sport, iar dintre culori prefera verdele, albastrul şi 
galbenul. Cel puţin evita pălăriile, care l-ar fi făcut să 
semene cu un peşte dintr-un film vechi despre 
exploatarea negrilor. 


Agentul reveni la telefon, iar Rhyme îl întrebă: 

— Cum merge treaba cu bomba? 

— Am mai primit un telefon anonim azi-dimineaţă, în 
privinţa consulatului israelian. Exact ca săptămâna 
trecută. Atâta că iscoadele mele - nici măcar cei mai 
valoroşi băieţi - nu pot să-mi spună absolut nimic 
concret. Asta mă scoate din sărite. In fine, cu ce te mai 
ocupi? _ 

— Cazul ăsta ne duce în Harlem. Îl vizitezi des? 

— Mai trec pe acolo uneori. Dar nu sunt un mare 
cunoscător. Sunt născut şi crescut în BK. 

— BK? 

— Brooklyn, original satul Breuckelen, dăruit nouă 
prin bunăvoința companiei Dutch West India, în anii 
1640. Primul oraş oficial din statul New York, dacă ţii 
neapărat să ştii. Oraşul natal al lui Walt Whitman. Dar 
nu cred că vrei să discutăm cultură generală timp de un 
sfert de oră. 

— Poţi să scapi din birou şi să faci puţină muncă de 
cercetare pe străzi? 

— O să-mi fac timp pentru tine. Dar nu pot promite c- 
o să te ajut prea mult. 

— Ei bine, Fred, ai un avantaj faţă de mine, în ceea ce 
priveşte integrarea în peisajul din acea parte a oraşului. 

— Sigur, sigur, sigur - eu nu sunt înfipt într-un scaun 
cu rotile roşu aprins. 

— Astea ar fi două avantaje, replică Rhyme, a cărui 
piele era la fel de deschisă precum părul blond al 
bobocului Pulaski. 


Sosiră şi celelalte scrisori ale lui Charles Singleton de 
la Geneva. 

Nu fuseseră păstrate foarte bine de-a lungul anilor şi 
erau şterse şi fragile. Mel Cooper le puse cu grijă între 
două foi transparente după ce tratase chimic cutele 
pentru a se asigura că hârtia nu avea să se rupă. 

Sellitto se duse la Cooper. 


— Ce avem? 

Tehnicianul centră scanerul optic asupra primei 
scrisori şi apăsă un buton. Imaginea apăru pe mai multe 
dintre monitoarele de computer din încăpere. 


Mult preaiubita mea Violet, 


Nu am decât o clipă să notez câteva cuvinte către 
tine în căldura şi calmul primelor ore ale acestei 
dimineţi de duminică. Regimentul nostru, al 31-lea din 
New York, s-a schimbat foarte mult de când eram 
doar nişte recruți necopţi care se adunau pe Hart's 
Island. Într-adevăr, avem acum greaua sarcină de a-l 
urmări pe însuşi generalul Robert E. Lee, a cărui 
armată este în retragere după ce a fost învinsă la 
Petersburg, Virginia, pe 2 aprilie. 

Acum şi-a creat un post de rezistenţă cu cei treizeci 
de mii de oameni ai săi, în inima Confederaţiei, iar 
regimentului nostru i-a revenit sarcina, alături de 
altele, să apere linia dinspre vest când va înceta să 
fugă, ceea ce cu siguranță va face, fiindcă atât 
generatul Grant, cât şi generalul Sherman se abat 
asupra lui cu armate mai numeroase. 

Momentul de faţă e liniştea dinaintea furtunii, iar 
noi ne-am strâns toți la o fermă mare. Sclavi desculți 
stau prin preajmă privindu-ne, îmbrăcaţi în haine de 
bumbac de-ale negrilor. Unii nu spun nimic, numai ne 
fixează cu o privire goală. Alţii ne încurajează din 
toată inima. 

Nu cu mult timp în urmă, comandantul nostru a 
venit călare la noi, a descălecat şi ne-a împărtăşit 
planul de bătaie pentru azi. Apoi a rostit - din 
memorie - cuvinte ale domnului Frederick Douglass, 
cuvintele pe care mi le amintesc astfel: „Odată ce 
lăsați bărbatul negru să imbrace literele SUA, să 
poarte un vultur pe nasturii săi, o muscheta pe umăr 
şi gloanţe în buzunar, nimeni de pe lume nu va putea 


nega că el şi-a câştigat dreptul da a fi cetăţean al 
Statelor Unite” 

Ne-a dat apoi onorul şi ne-a spus că a fost un 
privilegiu pentru el să lupte alături de noi în această 
campanie susținută de Dumnezeu, menită să reunifice 
țara. 

Regimentul 31 i-a răspuns cu urale cum n-am mai 
auzit niciodată. 

lar acum, draga mea, aud tobe în depărtare şi 
trosnetul artileriei, arătând începutul bătăliei. Dacă 
acestea sunt ultimele cuvinte ce ţi le pot trimite de pe 
această parte a râului lordan, să ştii că vă iubesc pe 
tine şi pe fiul nostru mai presus de cuvinte. Să ţii cu 
dinții de ferma noastră, să spui în continuare povestea 
că suntem îngrijitori ai pământului, nu proprietari, şi 
să refuzi orice ofertă de a vinde. Vreau ca pământul 
să treacă neştirbit în mâinile fiului nostru şi ale 
urmaşilor săi; meseriile şi negoţurile cresc şi se 
prăbuşesc, piețele financiare sunt nesigure, dar 
pământul este marea constantă a lui Dumnezeu - iar, 
în cele din urmă, cu ferma noastră ne vom câştiga 
respectul în ochii celor care nu ne respectă acum. Va 
fi salvarea copiilor noştri şi a generaţiilor următoare. 
Acum, draga mea, trebuie să-mi iau din nou puşca şi 
să fac ceea ce ne cere Dumnezeu, pentru a apăra 
libertatea noastră şi a salva sfânta noastră ţară. 


Al tău veşnic iubitor, 
Charles 

9 aprilie 1865 
Appomattox, Virgina 


Sachs ridică privirea. 

— Of. Ăsta da, suspans. 

— Nu chiar, zise Thom. 

— Ce vrei să spui. 

— Păi ştim că au reuşit să menţină Frontul. 


— Cum? 

— Fiindcă 9 aprilie e ziua în care Sudul s-a predat. 

— Nu prea mă interesează o introducere în istorie, 
spuse Rhyme. Vreau să aflu acest secret. 

— Asta e în cealaltă, zise Cooper, scanând cea de-a 
doua scrisoare. O fixă pe scanner. 


Mult iubita mea Violet, 


Mi-e dor de tine, draga meu, şi de micuțul nostru 
Joshua. Mă bucură vestea că sora ta a trecut cu bine 
de boala ce a urmat naşterii nepotului tău şi li sunt 
recunoscător Domnului Isus Hristos că ai fost acolo să 
o ajuţi în aceste clipe grele. Insă cred că e mai bine să 
rămâi în Harrisburg deocamdată. Vremurile sunt 
tulburi şi mai primejdioase, cred eu, mult mai grav 
decât ceea ce s-a întâmplat în timpul Războiului de 
Secesiune. 

S-au petrecut atât de multe în luna de când ai 
plecat. 

Cât de mult s-a schimbat viaţa mea, de la cea de 
simplu fermier şi învăţător de şcoală la actuala mea 
situație! Sunt implicat în probleme ce sunt dificile şi 
periculoase şi - îndrăznesc să spun - vitale pentru 
poporul nostru. 

In această noapte eu şi tovarăşii mei ne întâlnim din 
nou la Culmile Spânzurătorii, care a ajuns să semene 
cu un castel sub asediu. Zilele par nesfârşite, 
călătoria extenuantă. Viaţa mea constă din ore pline 
de zel, plecări şi sosiri la adăpostul întunericului şi 
evitarea celor care ne-ar face rău, căci aceştia sunt 
numeroşi - şi nu doar foşti, rebeli; şi în Nord suni 
mulţi oameni ostili cauzei noastre. Primesc adesea 
ameninţări, unele voalate, altele explicite. 

Un alt coşmar m-a trezit devreme azi-dimineaţă. 
Nu-mi amintesc imaginile ce mi-au bântuit somnul, 
dar după ce m-am trezit n-am mai reuşit să adorm. 


Am stat treaz până în zori, gândindu-mă cât e de greu 
să port acest secret cu mine. Îmi doresc atât de mult 
să-l împărtăşesc lumii, dar ştiu că nu pot. Sunt cât se 
poate de sigur că dezvăluirea lui ar avea consecinţe 
tragice. 

Iartă-mi tonul sumbru. Mi-e dor de tine şi de fiul 
nostru şi sunt teribil de obosit. Poate că mâine 
speranţa va renaşte. Sper să fie aşa. 


Al tău plin de afecţiune 
drăgăstoasă, Charles, 
3 mai 1867 


— Ei bine, medita Rhyme, vorbeşte despre secret. Dar 
care e? Trebuie să fie legat cumva de acele întâlniri de 
pe Culmile Spânzurătorii. „Pentru poporul nostru.“ 
Drepturi civile sau politică. A menţionat asta şi în prima 
sa scrisoare... Ce naiba sunt Culmile Spânzurătorii? 

Privirea îi fugi spre cartea de tarot cu Bărbatul 
Spânzurat, atârnat de un picior într-o spânzurătoare. 

— Caut eu, spuse Cooper, şi accesă internetul. O clipă 
mai târziu, spuse: A fost un cartier din Manhattan din 
secolul al XIX-lea, Upper West Side, centrat în jurul 
Bloomingdale Road şi Eightieth Street. Bloomingdale a 
devenit Boulevard, apoi Broadway. Îi privi ridicând 
dintr-o sprânceană. Nu departe de aici. 

— Nu cumva sunt Culmile Spânzurătorilor? 

— Nu. Cel puţin, nu în rezultatele pe care le-am găsit 
eu. 

— Mai este ceva în legătură cu zona? 

Cooper aruncă o privire pe site-ul societăţii istorice: 

— Câteva lucruri. O hartă din 1872. 

Roti monitorul spre Rhyme, care îl privi atent, 
remarcând că acel cartier cuprindea o zonă întinsă. 
Existau câteva proprietăţi deţinute de magnați şi 
finanţişti de viţă veche din New York, precum şi sute de 
apartamente şi locuinţe mai mici. 


— Hei, Lincoln, priveşte, spuse Cooper, atingând o 
parte din hartă de lângă Central Park. Asta e casa ta. 
Unde ne aflăm acum. Era o mlaştină pe vremea aceea. 

— Interesant, murmură Rhyme sarcastic. 

— Singura referinţă e un articol din Times de luna 
trecută despre  reconsacrarea unei noi arhive la 
Fundaţia Sanford - ăsta e conacul ăla vechi de pe 
Eighty-first. 

Rhyme îţi aminti o construcţie victoriană mare de 
lângă Sanford Hotel - o clădire de apartamente în stil 
gotic, cu un aer fantomatic, ce semăna cu apropiata 
Dakota, în care fusese ucis John Lennon. 

Cooper continuă: 

— Conducătorul fundaţiei, William Ashberry, a ţinut 
un discurs la ceremonie. A vorbit despre cât de mult s-a 
schimbat Upper West Side din anii în care era cunoscut 
drept Culmile Spânzurătorii. Dar atât. Nimic specific. 

„Prea multe elemente fără legătură”, reflectă Rhyme. 
În acel moment computerul lui Cooper emise un semnal 
sonor, anunțând sosirea unui e-mail. Tehnicianul îl citi şi 
aruncă o privire echipei. 

— Ascultaţi aici. E despre Colored’ Weekly 
Illustrated. Curatorul colegiului Booker T. Washington 
din Philly tocmai mi-a trimis asta. Biblioteca avea 
singura colecţie completă a revistei din ţară. Şi... 

— „Avea”? izbucni Rhyme. Cum naiba „avea”? 

— Săptămâna trecută un incendiu a distrus încăperea 
în care era păstrată. 

— Ce se spune în raportul de incendiere? întrebă 
Sachs. 

— N-a fost considerată incendiere intenţionată. Se 
pare că s-a scurtcircuitat un bec şi au luat foc câteva 
hârtii. Nu a fost nimeni rănit. 

— Pe naiba n-a fost incendiere intenţionată. Cineva a 
pornit focul. Deci, are curatorul vreo altă sugestie unde 
am putea găsi...? 

— Aveam de gând să continui. 


— Ei bine, continuă! 

— Şcoala are o politică prin care totul se scanează şi 
se păstrează în arhivele lor sub formă de fişiere 
Adobe.pdf. 

— Ne apropiem de veşti bune, Mel? Sau doar ne 
şicanezi? 

Cooper mai apăsă câteva taste. Făcu un semn spre 
ecran. 

— Voilà - 23 iulie 1868, Coloreds' Weekly Illustrated. 

— Nu mai spune. Ei bine, citeşte-ne, Mel. Inainte de 
toate, s-a înecat sau nu domnul Singleton în râul 
Hudson? 

Cooper tastă ceva şi, o clipă mai târziu, îşi împinse 
ochelarii la rădăcina nasului, se aplecă în faţă şi spuse: 

— Să-i dăm bătaie. Titlul e: „Ruşine, povestea 
fărădelegii unui fost sclav. Charles Singleton, veteran al 
războiului dintre state, trădează cauza poporului nostru 
într-un incident celebru”. 

Continuând cu textul, citi: 

— „Marţi, 14 iulie, pe numele unui anume Charles 
Singleton, fost sclav veteran al Războiului de Secesiune, 
a fost emis un mandat de arestare de către tribunalul 
penal din New York, sub acuzaţia că ar fi furat prin 
înşelăciune o sumă considerabilă de aur şi alţi bani din 
Trustul Educaţional Naţional pentru Asistarea Foştilor 
Sclavi de pe Twenty-third Street din Manhattan, New 
York. 

Domnul Singleton a reuşit să scape atacului unei 
reţele de poliţişti menite să-l aresteze, organizată în tot 
oraşul, şi se credea că fugise, posibil în Pennsylvania, 
unde locuiau sora soţiei sale şi familia ei. 

Insă la primele ore ale dimineţii de joi, 16, a fost 
observat de un poliţist în timp ce se îndrepta spre 
docurile râului Hudson. 

Polițistul a dat alarma, iar domnul Singleton a luat-o 
la fugă. Ofiţerul de poliţie l-a urmărit. 

Urmăririi li s-au alăturat în scurt timp zeci de alţi 


poliţişti şi irlandezi săraci şi muncitori, făcându-şi 
datoria civică de a-l aresta pe nelegiuit (şi încurajați de 
promisiunea a cinci dolari de aur pentru a-l opri pe 
răufăcător). Traseul ales pentru tentativa de evadare a 
fost prin încâlceala de cocioabe rău famate din 
apropierea râului. 

În dreptul caselor zugrăvite de pe Twenty-Third 
Street, domnul Singleton s-a împiedicat. Un ofiţer călare 
s-a apropiat şi se părea că va fi prins, însă el s-a ridicat 
în picioare şi, în loc să-şi recunoască fărădelegea, aşa 
cum ar fi făcut un bărbat curajos, şi-a continuat fuga 
laşă. 

O vreme a reuşit să scape de urmăritori. Dar salvarea 
a fost doar de moment. Un neguţător negru de pe o 
verandă l-a văzut pe fostul sclav şi l-a implorat să se 
oprească, în numele dreptăţii, spunându-i că auzise 
despre fărădelegea lui Singleton şi reproşându-i că 
aruncase o pată pe obrazul tuturor oamenilor de culoare 
din întreaga ţară. Cetăţeanul, un anume Walker Loakes, 
a azvârlit apoi cu o cărămidă după domnul Singleton, cu 
intenţia de a-l dobori la pământ. Însă Singleton a evitat 
obiectul şi, strigându-şi nevinovăția, a continuat să fugă. 

Bărbatul avea o constituţie solidă fiindcă muncise 
într-o livadă de mere şi era iute de picior ca un iepure. 
Dar domnul Loakes a informat departamentul de poliţie 
despre prezenţa fostului sclav şi, la pontoanele de lângă 
Twenty-eight Street, lângă biroul de remorcare 
ambarcaţiuni, drumul i-a fost blocat de o altă echipă de 
poliţie la datorie. Acolo s-a oprit, extenuat, agăţându-se 
de sigla companiei Swiftsure Express. A fost îndemnat 
să se predea de către bărbatul care condusese 
urmărirea sa pe parcursul ultimelor două zile, căpitanul 
William P. Simms, care şi-a îndreptat pistolul spre hoţ. 

Cu toate acestea, fie căutând o cale disperată de a 
fugi, fie convins că faptele sale rele îl ajunseseră din 
urmă şi dorind să-şi pună capăt zilelor, domnul 
Singleton, după cum spune majoritatea, nu a ezitat 


decât o clipă, apoi a sărit în râu, strigând cuvinte pe 
care nu le-a auzit nimeni”. 

Rhyme îl întrerupse: 

— Până aici a ajuns Geneva înainte de a fi atacată. Ce 
să zic despre Războiul Civil, Sachs. Asta e adevăratul 
suspans. Continuă. 

— „A dispărut din vedere sub ape, iar martorii erau 
siguri că a murit. Trei poliţişti s-au urcat într-o barcă 
uşoară de la un doc din apropiere şi au vâslit de-a lungul 
pontonului pentru a-i da de urmă. L-au găsit într-un 
sfârşit, pe jumătate inconştient în urma căzăturii, 
strângând la piept o bucată de lemn care plutea şi, cu 
un patos pe care mulţi l-au bănuit ca prefăcut, 
strigându-şi soţia şi fiul.“ 

— Cel puţin a supravieţuit, spuse Sachs. Geneva se va 
bucura de asta. 

— „A fost îngrijit de un medic, luat şi închis până la 
proces, care s-a ţinut marţea trecută. La tribunal s-a 
demonstrat că a furat inimaginabila sumă de bancnote şi 
monede de aur în valoare de treizeci de mii de dolari.” 

— Aşa mă gândeam şi eu, spuse Rhyme. Că motivul e 
o comoară jefuită dispărută. Valoarea actuală? 

Cooper închise provizoriu fereastra cu articolul 
despre Charles Singleton şi dădu o căutare pe internet, 
mâzgălind numere pe un carneţel. Ridică privirea de în 
calcule: 

— Ar valora aproape opt sute de mii. 

Rhyme mormăi: 

— „Inimaginabilă”. În regulă. Zi mai departe. 

Cooper continuă: 

— „Un hamal de peste drum de Trustul pentru Foştii 
Sclavi l-a văzut pe domnul Singleton intrând în birou pe 
uşa din spate şi ieşind douăzeci de minute mai târziu, 
purtând doi săculeţi. Când a sosit managerul Trustului, 
la scurt timp după întâmplare, chemat de poliţie, s-a 
descoperit că seiful Exeter Strongbow al Trustului 
fusese forţat cu un ciocan şi o rangă identice cu cele 


deţinute de acuzat, găsite ulterior în apropierea clădirii. 
Mai mult, s-a demonstrat că domnul Singleton reuşise, 
cu ocazia unor întâlniri în cartierul Culmile 
Spânzurătorii din oraş, să intre în grațiile unor persoane 
de vază precum onorabilii Charles Sumner, Thaddeus 
Stevens şi Frederick Douglass, şi a fiului său Lewis 
Douglass, sub pretextul că îi ajuta pe aceşti bărbaţi 
nobili să promoveze drepturile poporului nostru în faţa 
Congresului”. 

— A, întâlnirile pe care le-a menţionat Charles în 
scrisoarea sa. Frau într-adevăr legate de drepturile 
civile, şi probabil că aceştia erau colegii la care s-a 
referit. Persoane destul de importante, s-ar părea. Ce 
mai este? 

— „Motivația sa de a-i ajuta pe aceşti oameni iluştri, 
conform capabilului procuror, nu a fost însă aceea dea 
lupta pentru cauza negrilor, ci de a se informa în 
legătură cu Trustul şi alte fonduri pe care le-ar fi putut 
jefui.” 

— Oare ăsta să fi fost secretul? se întrebă Sachs. 

— „In timpul procesului, domnul Singleton a păstrat 
tăcerea în privinţa acestor acuzaţii, mulţumindu-se să îşi 
declare nevinovăția şi să spună că îşi iubea soţia şi fiul. 

Căpitanul Simms a reuşit să recupereze cea mai mare 
parte a banilor obţinuţi pe nedrept. Se crede că negrul a 
ascuns cele câteva mii rămase într-un loc secret, iar el a 
refuzat să divulge unde anume. Nu s-a mai găsit nimic 
din acea sumă, cu excepţia a o sută de dolari în monede 
de aur descoperite asupra domnului Singleton în 
momentul arestării.” 

— Aici se înfundă teoria comorii îngropate, murmură 
Rhyme. Păcat. Îmi plăcea. 

— „Acuzatul a fost condamnat rapid. În momentul 
pronunțării sentinţei, judecătorul l-a îndemnat pe fostul 
sclav să returneze restul banilor sustraşi, însă el a 
refuzat să dezvăluie unde erau ascunşi, insistând în 
continuare asupra nevinovăţiei sale şi afirmând că 


monedele găsite asupra sa fuseseră puse printre 
lucrurile sale după arestare. Prin urmare, judecătorul, în 
înţelepciunea sa, a poruncit ca posesiunile nelegiuitului 
să fie confiscate şi vândute pentru a se compensa, pe cât 
posibil, pierderile, iar infractorul a fost el însuşi 
condamnat la cinci ani de închisoare.” 

Cooper ridică privirea. 

— Asta-i tot. 

— De ce ar fi cineva dispus să ucidă doar pentru a 
tine povestea asta ascunsă? întrebă Sachs. 

— Da, marea întrebare... Rhyme ridică privirea spre 
tavan. Deci ce ştim despre Charles? A fost învăţător şi 
veteran al Războiului Civil. A avut şi a lucrat la o fermă 
din regiunea rurală. A fost arestat şi condamnat pentru 
furt. Avea un secret ce ar fi atras consecinţe tragice 
dacă ar fi ieşit la iveală. A participat la întâlniri secrete 
în cartierul Culmile Spânzurătorii. S-a implicat în 
mişcarea pentru drepturi civile şi s-a tras de şireturi cu 
unii dintre politicienii importanţi şi activiştii pentru 
drepturi civile din vremea sa. 

Rhyme îşi aduse scaunul mai aproape de monitorul 
calculatorului, aruncând o nouă privire asupra 
articolului. Nu vedea nicio legătură între evenimentele 
de atunci şi cazul Subiectului 910. 

Telefonul lui Sellitto sună. Acesta răspunse şi ascultă 
o clipă. Ridică din sprâncene. 

— Bine, mulţumesc închise şi-l privi pe Rhyme. Bingo. 

— Ce bingo? întrebă Rhyme. 

— O echipă de anchetă din Little Italy - la aproape o 
stradă distanţă de locul unde s-a ţinut sărbătoarea de 
Ziua lui Columb - tocmai a descoperit un magazin cu 
preţ redus de pe Mulberry Street. Vânzătoarea şi-a 
amintit de un tip alb, de vârstă mijlocie, care a cumpărat 
tot ce se afla în pachetul subiectului, acum câteva zile. 
Şi l-a amintit din cauza căciulii. 

— Purta o căciulă? 

— Nu, şi-a cumpărat o căciulă. O căciulă de schi. 


Atâta că ea şi-l aminteşte fiindcă atunci când a probat-o 
a tras-o până jos peste faţă. L-a văzut într-o oglindă de 
securitate. S-a gândit că avea de gând s-o jefuiască. Dar 
apoi a dat-o jos şi a pus-o în coş cu celelalte lucruri, a 
plătit şi a plecat. Probabil ăsta era obiectul de 5,95 de 
dolari de pe bon care nu apărea în pachet. O probase ca 
să se asigure că o poate folosi ca mască. 

— Probabil tot cu asta şi-a şters amprentele proprii. 
Vânătoarea ştie cum îi cheamă? 

— Nu. Dar poate să-l descrie destul de bine. 

Sachs spuse: 

— li facem un portret robot şi ieşim în stradă. Luându- 
şi geanta, ajunsese deja lângă uşă când observă că 
detectivul cel masiv nu era lângă ea. Se opri. Privi în 
urmă. Lon, vii? 

Sellitto nu păru s-o audă. Ea repetă întrebarea, iar 
detectivul cel masiv clipi. Îşi cobori mâna de pe obrazul 
înroşit şi rânji. 

— Scuze. Sigur. Hai să-l prindem pe nenorocit. 


SCENA DE LA MUZEUL AFRO-AMERICAN 
e Pachetul pentru viol: 

e Carte de tarot, a douăsprezecea din 
pachet, Bărbatul Spânzurat, însemnând 
căutare spirituală 

e Pungă cu o faţă zâmbitoare 
e Prea comună pentru a i se identifica sursa 

Cutter 

Prezervative Trojan 

Bandă adeziva 

Miros de iasomie 

Obiect necunoscut cumpărat cu 5,95 $. Probabil 

căciulă de schi 

e Bonul de cumpărături, indicând că magazinul se 
află în oraşul New York. Magazin mixt sau 
dugheana cu preturi mici 


e Cumpărate cel mai probabil dintr-un magazin de 
pe Mulberry Street, Little Italy. Subiectul a fost 
recunoscut de vânzătoare. 


e Amprente: 


Subiectul a purtat mânuşi de latex sau vinil. 
Amprentele de pe obiectele din pachetul 
pentru viol îi aparţineau unei persoane cu 
mâini mici, neidentificate în baza IAFIS. 
Probabil ale vânzătoarei. 


e Urme: 


Fibre de frânghie de bumbac, unele cu urme 
de sânge uman. Pentru strangulare? 
„ Fără producător 
= Trimise spre analiză la CODIS 
= Nu s-au găsit dale similare de ADN în 
CODIS. 
Popcorn şi vata de zahăr cu urme de urina 
de câine 
=" Legătură cu un carnaval sau festival 
de strada? Se verifică la Direcţia Trafic 
autorizaţiile recente. În prezent, 
poliția anchetează festivalurile 
organizate în stradă, conform 
informatiilor de la Trafic. 
= De confirmat că festivalul a avut loc în 
Little Italy. 


e Arme: 


Baston sau arma de arte marţiale 

Pistolul e un magnum de 22, North 
American Arms, model Black Widow sau 
Mini-Master. 

Îşi confecţionează singur muniţia, gloanţe 
găurite umplute cu ace. Nu s-au găsit date 
similare în bazele IBIS sau DRUGFIRE. 


e Motivul: 


Neclar. Violul a fost probabil înscenat. 
E posibil ca adevăratul mobil să fi fost cel de 
a fura microfişa cuprinzând numărul din 23 
iulie 1868 al revistei Coloreds' Weekly 
Illustrated şi de a o ucide pe G. Settle din 
cauza interesului ei pentru articol, din 
motive necunoscute. Articolul era despre 
strămoşul ei Charles Singleton (vezi graficul 
alăturat) 
Bibliotecarul, victimă, a declarat că mai 
existase o persoană interesată să vadă 
articolul. 
Se cer listele de convorbiri telefonice ale 
bibliotecarului pentru a verifica acest lucru. 
= Nu există niciun indiciu. 
Se cer informaţii de la ceilalţi angajaţi cu 
privire la cealaltă persoană care dorea să 
vadă articolul. 
= Nu exista niciun indiciu. 
Se caută un alt exemplar din respectivul 
articol. 
= Mai multe surse raportează că 
bărbatul a solicitat acelaşi articol. Nu 
există indicii cu privire la identitatea 
sa. Majoritatea exemplarelor sunt 
distruse sau rătăcite. S-a găsit unul 
(vezi diagrama alăturată). 
Concluzie: Posibil ca G. Settle să fie încă în 
pericol. 


e Profitul incidentului trimis către sistemele VICAP 
şi NCIC. 


Crima din Amarillo, TX, acum cinci ani. 
Modus operandi similar - scena crimei a fost 
trucată (aparent crima ritualică, motivul real 


- necunoscut). 
e Crimă în Ohio, acum trei ani. Modus 


operandi similar - scena crimei a fost 
trucată (aparent agresiune sexuală, motivul 
real - probabil execuţie la comandă). 


Elemente din dosar pierdute. 


PROFILUL SUBIECTULUI 910 


Bărbat alb 

1,80 m, 80 kg 

Voce comună 

S-a folosit de telefonul mobil pentru a se apropia 
de victimă. 

Poartă pantofi sport Bass, de cel puţin trei ani 
vechime, mărimea 44, maro-deschis. Piciorul drept 
uşor răsucit spre exterior. 

Parfum de iasomie 

Pantaloni de culoare închisă 

Mască de schi de culoare închisă 

Dispus să atace persoane nevinovate pentru a-şi 
ucide victima şi a scăpa. 

Foarte probabil să fie ucigaş plătit. 


PROFILUL ANGAJATORULUI SUBIECTULUI 910 


Nu există informaţii în momentul de faţă. 


PROFILUL LUI CHARLES SINGLETON 


Fost sclav, strămoş al G. Settle. Căsătorit, un fiu. 
A primit de la stăpânul său o livadă în statul New 
York. A lucrat ca învăţător, a avut un rol important 
la începutul mişcării pentru drepturi civile. 
Charles a fost acuzat că ar fi comis un furt în 
1868, ceea ce face subiectul articolului din 
microfişa furată. 

Se presupune că ar fi avut un secret ce ar putea 
avea legătura cu acest caz. Era îngrijorat că 
dezvăluirea secretului ar putea provoca o 


tragedie. 
e A participat la întâlniri în cartierul Culmile 
Spânzurătorii din New York. 


Implicat în vreo activitate riscantă? 


e Infracţiunea, aşa cum a fost prezentată în 
Coloreds" Weekly Illustrated: 


Charles este arestat de detectivul William 
Simms pentru furtul unei sume 
considerabile din Trustul pentru Foştii 
Sclavi din NY. A spart seiful Trustului, 
martorii l-au văzut plecând la scurt timp 
după întâmplare. Uneltele sale au fost găsite 
în apropiere Cea mai mare parte a banilor 
au fost recuperaţi. A fost condamnat la cinci 
ani închisoare. Nu există informaţii despre el 
după condamnare. Se crede că s-a folosit de 
relaţiile sale cu primii lideri ai mişcării 
pentru drepturi civile pentru a obţine acces 
la Trust. 


e Corespondenta lui Charles: 


Scrisoarea 1, către soţie: 

Privind: revoltele împotriva recrutării din 
1865, puternic  resentiment Împotriva 
negrilor în întregul stat NY,  linşaje, 
incendieri. Proprietăţile deţinute de negri 
sunt în pericol. 

Scrisoarea 2, către soţie: Charles în bătălia 
de la Appomattox de la sfârşitul Războiului 
Civil. 

Scrisoarea 3, către soţie: implicat în 
mişcarea pentru drepturi civile. Ameninţat 
pentru eforturile sale. Tulburat de secretul 
său. 


Capitolul 10 


În anii 1920, în New York a izbucnit Noua Mişcare a 
Negrilor, numită ulterior Renaşterea din Harlem. 

Aceasta a implicat un uluitor grup de gânditori, 
artişti, muzicieni şi - mai ales - scriitori care, în operele 
lor, au abordat viaţa negrilor nu din punctul de vedere 
al Americii albe, ci din perspectivă proprie. Această 
mişcare inovatoare a cuprins bărbaţi şi femei precum 
intelectualii Marcus Garvey şi W.E.B. Dubois, scriitori 
precum Zora Neale Hurston, Claude McKay şi Countee 
Cullen, pictori precum William H. Johnson şi John T. 
Biggers şi, desigur, muzicienii care au creat memorabila 
coloană sonoră a acestui fenomen, personalităţi precum 
Duke Ellington, Josephine Baker, W.C. Handy, Eubie 
Blake. 

Într-un asemenea panteon de geniu era dificil ca 
vocea unui artist individual să se facă remarcată, dar 
dacă cineva a reuşit acest lucru, probabil a fost poetul şi 
romancierul Langston Hughes, ale cărui voce şi mesaj 
erau cuprinse, în esenţă, în cuvintele sale simple: „Ce se 
întâmplă cu un vis suspendat? Ajunge să se usuce ca o 
stafidă la soare?... Sau explodează?” 

Întreaga ţară e presărată cu monumente închinate 
memoriei lui Hughes, dar cu siguranţă unul dintre cele 
mai mari şi mai dinamice, şi care probabil l-ar fi flatat 
peste măsură, este o clădire veche din cărămidă roşie, 
cu patru etaje, din Harlem, aflată lângă Lennox Terrace, 
pe 135th Street. 

Ca toate şcolile din oraş, liceul Langston Hughes avea 
problemele sale. Era în permanenţii supraaglomerat şi 
subfinanţat şi se depuneau eforturi considerabile să se 
atragă şi să păstreze profesori buni - şi să-i ţină pe elevi 
la ore, totodată. Avea o rată de promovare redusă, 


violenţă pe holuri, droguri, bande, adolescente 
însărcinate şi absenteism. Cu toate acestea, printre 
absolvenţii săi se numărau elevi care deveniseră avocaţi, 
oameni de afaceri de mare succes, doctori, savanţi, 
scriitori, dansatori şi muzicieni, politicieni, profesori. 
Avea echipe şcolare victorioase, zeci de cluburi 
ştiinţifice şi de artă. 

Dar pentru Geneva Settle, liceul Langston Hughes 
însemna mai mult decât aceste statistici. Era centrul 
salvării ei, o insulă de confort. Acum, când sub ochi îi 
apărură zidurile murdare de cărămidă, teama şi 
neliniştea ce o bântuiseră de la teribilul incident de la 
muzeu din aceea dimineaţă aproape se volatilizară. 

Detectivul Bell parcă şi, după ce privi de jur împrejur 
verificând eventualele pericole, ieşiră din maşină. Arătă 
din cap spre colţul unei străzi şi îi ordonă tânărului 
Pulaski: 

— Aşteaptă acolo. 

— Da, domnule. 

Geneva îi spuse detectivului: 

— Puteţi aştepta şi dumneavoastră tot acolo, dacă 
vreţi. 

El chicoti: 

— O să vin să stau cu tine o vreme, dacă nu le 
deranjează. Bine, văd că te deranjează, de fapt. Dar cred 
că o să vin oricum. Îşi încheie sacoul pentru a ascunde 
pistoalele. N-o să mă bage nimeni în seamă. 

Ridică uşor cartea de studii sociale. 

Fără a răspunde, Geneva se strâmbă şi se îndreptară 
spre şcoală. La detectorul de metale fata îşi arătă 
buletinul, iar detectivul Bell îşi arătă pentru scurt timp, 
pe furiş, portvizitul şi fu lăsat să treacă pe lângă 
dispozitiv. Era chiar înainte de a cincea oră, care 
începea la 11.37. iar holurile erau înţesate cu elevi care 
doar aşteptau sau se îndreptau spre cantină, sau spre 
curtea şcolii, sau în stradă, la chioşcuri. Tinerii glumeau, 
comentau, flirtau sau se sărutau. Avea loc şi o bătaie sau 


două. Domnea haosul. 

— E pauza de prânz pentru mine, strigă ea peste 
vacarm. Mă duc la cantină să învăţ. E pe aici. 

Trei dintre prietenele ei apărură rapid, Ramona, 
Challette, Janet. Îşi potriviră pasul cu al ei. Erau fete 
deştepte, ca ea. Plăcute, nu provocau niciodată 
probleme, aveau dosare de bursă. Cu toate acestea - sau 
poate tocmai din acest motiv -, nu erau deosebit de 
apropiate; niciuna dintre ele nu ieşea doar de dragul de 
a ieşi. Plecau acasă după ore, exersau la vioară sau la 
pianul Suzuki, se ofereau voluntare pentru grupurile de 
cultură generală, se pregăteau pentru concursurile de 
limbă sau concursurile ştiinţifice Westinghouse şi, 
desigur, învățau. Atitudinea academică presupunea 
solitudine. (O parte din Geneva chiar invidia celelalte 
bisericuțe din şcoală formate, de exemplu, din fetele de 
cartier, cele pasionate de bijuteriile masive, fetele 
băieţoase şi surorile din grupul activist Angela Davis.) 
Dar acum, cele trei fete o înconjuraseră precum cele 
mai bune amice, ţinându-se aproape şi potopind-o cu 
întrebări: Te-a atins? l-ai văzut scula? Era tare? L-ai 
văzut pe ăla de-a mierlit-o? Cât de aproape erai? 

Aflaseră toţi - de la elevii care ajunseseră cu 
întârziere sau cei care chiuliseră şi se uitaseră la 
televizor. Deşi la ştiri Geneva nu fusese pomenită pe 
nume, toată lumea ştia că ea fusese victima incidentului, 
probabil de la Keesh. 

Marella - vedetă de atletism şi colegă cu ea -i se 
alătură din mers, zicând: 

— Ce faci, fata mea? Eşti în regulă? 

— Da, sunt bine. 

Colega cea înaltă miji ochii spre detectivul Bell şi o 
întrebă: 

— De ce ai un poliţai care îţi duce cartea, Gen? 

— Întreabă-l. 

Polițistul râse jenat. 

— Vă daţi drept profesor. Hei, asta e mişto... 


Keesha Scott, înconjurată de sora ei şi de alte câteva 
amice pasionate de bijuterii, îi aruncă Genevei o privire 
lungă şi teatrală. 

— Fată, eşti o moimă ţicnită, îi strigă. Dacă ţi se dă 
liber, îţi iei liber. Puteai să te relaxezi, să te uiţi la 
seriale. Rânji, dădu din cap spre sala de mese. Ne 
vedem mai târziu. 

Unii dintre elevi nu erau la fel de amabili. La 
jumătatea drumului către sala de mese, auzi vocea unui 
băiat: 

— Hei, hei, e chiar moima aia de la Fox News cu 
sticletele lângă ea. Mai trăieşte? 

— Credeam că cineva i-a făcut felu' la curva aia. 

— Futu-i, ştoarfa aia-i aşa slabă că nu poţi s-o loveşti 
decât cu o criză. 

Izbucniră râsete răguşite. 

Detectivul Bell se răsuci pe călcâie, dar tinerii care 
strigaseră aceste cuvinte dispărură într-o mare de 
pulovere şi jerseuri sport, blugi largi şi pantaloni de 
camuflaj şi capete goale - găştile fiind interzise pe 
coridoarele din Langston Hughes. 

— E în regulă, spuse Geneva, cu bărbia încordată, 
privind în pământ. Unora dintre ei nu le place când iei 
şcoala prea în serios, ştiţi. Ridici ştacheta. 

Fusese aleasă eleva lunii de mai multe ori şi avea un 
premiu pentru prezenţă sută la sută pentru cei doi ani 
de dinainte petrecuţi acolo. Apărea cu regularitate pe 
lista de onoare a directorului, cu media ei de 98 de 
puncte, şi fusese admisă cu mare tam-tam în Societatea 
Naţională de Onoare, în cursul ceremoniei oficiale din 
primăvara precedentă. 

— Nu contează. 

Nici măcar insulta crudă de „blondă” - fată neagră 
care îşi dorea să fie albă - nu o atingea. Fiindcă, într-o 
oarecare măsură, era adevărat. 

La uşa sălii de mese, o femeie masivă de culoare, 
arătoasă, într-o rochie mov, cu o legitimaţie din partea 


consiliului de educaţie la gât, se apropie de dl Bell. Se 
prezentă ca fiind doamna Barton, consilier. Auzise 
despre incident şi voia să ştie dacă Geneva era bine şi 
dacă dorea să discute cu cineva din departamentul ei 
despre ceea ce se întâmplase. 

„O, Doamne, îşi spuse fata, întristându-se. N-am 
nevoie de rahatul ăsta acum.“ 

— Nu, spuse. Sunt bine. 

— Eşti sigură? Am putea să ne întâlnim în această 
după-amiază. 

— Serios. Sunt în regulă. E bine. 

— Ar trebui să-ţi sun părinţii. 

— Sunt plecaţi. 

— Doar nu eşti singură, nu? 

Femeia se încruntă. 

— Locuiesc cu unchiul meu. 

— Şi noi avem grijă de ea, interveni detectivul. 
Geneva observă că femeia nici măcar nu ceru să-i vadă 
legitimaţia, atât era de evident că e poliţist. 

— Când se întorc părinţii tăi? 

— Sunt pe drum. Erau peste ocean. 

— Chiar nu era nevoie să vii azi la şcoală. 

— Am două teste. Nu vreau să le ratez. 

Femeia râse uşor şi-i spuse lui Bell: 

— Eu n-am luat niciodată şcoala atât de în serios. 
Probabil că ar fi trebuit s-o fac. Îi aruncă o privire fetei. 
Eşti sigură că nu vrei să mergi acasă? 

— Am stat o grămadă de timp să învăţ pentru testele 
astea, murmură ea. Chiar vreau să le dau. 

— În regulă. Dar după aceea cred că ar trebui să 
mergi acasă şi să rămâi acolo câteva zile. O să-ţi 
trimitem noi temele acasă. 

Doamna Barton plecă valvârtej pentru a întrerupe un 
meci de îmbrânceli între doi băieţi. Când dispăru, 
polițistul o întrebă: 

— Te deranjează? 

— Atâta că ăştia, consilierii... Se bagă mereu în 


treburile tale, ştiţi? 

Detectivul părea că nu, nu ştia, dar de ce ar fi ştiut? 
Asta nu era lumea lui. 

Porniră pe coridor, spre cantină. Intrând în încăperea 
zgomotoasă, ea făcu un semn din cap spre nişa scurtă ce 
ducea la toaleta fetelor. 

— Pot să intru acolo? 

— Sigur. Dar stai o clipă. 

Îi făcu semn unei profesoare şi îi şopti ceva, 
explicându-i situaţia, presupuse Geneva. Femeia dădu 
din cap şi intră în baie. leşi o clipă mai târziu. 

— E goală. 

Bell se postă afară, lângă uşă. 

— Am să mă asigur că nu intră decât elevi. 

Geneva intră, recunoscătoare pentru cele câteva clipe 
de linişte în care era departe de privirile curioase. 
Departe de tensiunea de a şti că cineva voia să-i facă 
rău. Mai devreme, fusese furioasă. Mai devreme, fusese 
sfidătoare. Dar acum realitatea începea să-i pătrundă 
rapid în inimă, iar ea începea să fie speriată şi derutată. 

leşi din separeul toaletei şi se spălă pe mâini şi pe 
faţă. Intrase încă o fată care îşi refăcea machiajul. O 
fată mai mare, credea Geneva. Înaltă, frumoasă, cu 
sprâncenele pensate artistic şi bretonul aranjat perfect 
cu placa. Fata o măsură de sus până jos - nu din cauza 
ştirilor, însă. O evalua. Era ceva ce se întâmpla mereu 
aici, în fiecare clipă, verificarea concurenţei. Ce purta o 
fată, câte piercing-uri avea, din aur adevărat sau din 
nichel, prea multe chestii cu sclipici, dacă avea codite ca 
lumea sau cam desfăcute, dacă era bine îmbrăcată sau 
purta doar haine din materiale simple, dacă extensiile 
erau adevărate sau false, dacă încerca să ascundă că e 
gravidă. 

Geneva, care îşi cheltuia banii pe cărţi, nu pe haine 
sau pe farduri, era întotdeauna evaluată negativ. 

Nu că ar fi ajutat-o prea mult nici ceea ce îi oferise 
Dumnezeu. Trebuia să inspire adânc ca să reuşească să- 


şi umple sutienul, pe care, de regulă, nici nu se obosea 
să-l îmbrace. Pentru fetele din Proiectul Delano ea era 
„fata cu ţâţe cât gălbenuşul”, iar anul trecut auzise de 
zeci de ori „el” şi „lui” când cineva vorbea despre ea. 
(Era cu atât mai dureros atunci când cineva chiar o 
confunda cu un băiat, nu când spunea asta din răutate.) 
Apoi mai era şi părul ei: des şi sârmos ca un ghem de 
lână de oţel. Nu avea timp să-şi împletească părul sau să 
şi-l prindă în codițe rasta. Pentru împletituri şi extensii 
avea nevoie de o grămadă de timp şi, deşi Keesh i le 
făcea pe gratis, de fapt o făceau să arate şi mai tânără, 
ca un copil îmbrăcat pretenţios de mama lui. 

„Uite-o acolo, uite-o acolo, slăbănoaga băieţoaică... 
Prindeţi-o!” 

Fata cea mare de lângă ea, din faţa chiuvetei, se 
întoarse spre oglindă. Era drăguță şi bine făcută, cu 
bretelele sexy ale sutienului şi dunga slipului la vedere, 
cu părul revărsându-se lung şi întins, obrajii netezi cu o 
uşoară nuanţă cafenie. Pantofii ei erau roşii ca merele 
glazurate. Era exact opusul Genevei Settle. 

În acea clipă uşa se deschise, iar Genevei i se tăie 
răsuflarea. 

Intră Jonette Monroe, o altă fată din anii terminali. Nu 
cu mult mai înaltă decât Geneva, deşi mai masivă, mai 
voluptoasă, cu umeri laţi şi muşchi lucraţi. Tatuaje pe 
ambele braţe. 

O faţă prelungă în nuanţa cafelei cu lapte. Şi ochi reci 
ca gheaţa - se mijiră acum, recunoscând-o pe Geneva, 
care îşi feri imediat privirea. 

Jonette era o tipă problemă. Făcea parte dintr-o 
bandă. Se zvonea că face pe dealerul - îţi putea face rost 
de orice voiai: metamfetamină, cocaină, heroină. Şi dacă 
nu produceai verzişorii, te aranja ea personal - sau pe 
cea mai bună prietenă a ta, sau chiar pe mama ta - până 
îţi plăteai datoria. Anul acesta fusese arestată deja de 
două ori, chiar lovise un poliţist în boaşe. 

Geneva îşi pironi ochii în pământ, gândindu-se: 


„Detectivul Bell n-avea de unde să ştie cât de 
periculoasă este Jonette atunci când a lăsat-o să intre”. 
Cu mâinile şi faţa încă ude, Geneva porni spre uşă. 

— Ei, ei, fată, i se adresă Jonette, măsurând-o cu o 
privire rece. Da, tu, Martha Stewart. Nu pleci nicăieri. 

— Eu... 

— Gura! Îi aruncă o privire celeilalte fete, cea cu 
obrajii roşii. Şi tu, ieşi naibii de-aici. 

Fata din anul terminal avea cu câteva kilograme şi 
câţiva centimetri înălţime mai mult decât Jonette, dar 
încetă să se mai aranjeze şi îşi strânse încet fardurile. 
Încercă să-şi salveze un strop de demnitate replicând: 

— Ia nu mă lua de sus, fată. 

Jonette nu spuse nimic. Făcu un pas în faţă; cealaltă 
îşi închise rapid poşeta şi ieşi în fugă. Un creion de buze 
căzu pe podea. Jonette îl ridică şi-l puse în buzunar. 
Geneva făcu din nou un pas spre ieşire, dar Jonette o 
prinse de mână şi îi făcu semn spre capătul toaletei. 
Când Geneva se opri, împietrită, Jonette o apucă de braţ 
şi deschise în forţă uşile cabinelor de veceu pentru a se 
asigura că sunt singure. 

— Ce vrei? şopti Geneva, sfidătoare şi speriată în 
acelaşi timp. 

Jonette lătră: 

— Gura mică! 

„Rahat, se gândi furioasă. Domnul Rhyme avea 
dreptate! Bărbatul acela îngrozitor de la bibliotecă era 
într-adevăr pe urmele mele.“ Aflase cumva la ce şcoală 
mergea şi o angajase pe Jonette să termine treaba. De 
ce naiba se încăpățânase să vină la şcoală? „[ipă”, îşi 
spuse Geneva. 

Şi ţipă. 

Sau începu s-o facă. 

Jonette îi ghici intenţia şi într-o secundă fu în spatele 
ei, încleştându-şi mâna peste gura Genevei, înăbuşind 
sunetul: 

— Linişte! 


Cu cealaltă mână o prinse pe fată de talie şi o trase în 
colţul îndepărtat al sălii. Geneva o prinse de mână şi 
trase, dar nu putea să se pună cu Jonette. Se holbă la 
tatuajul cu o cruce însângerată de pe antebraţul ei şi 
scânci: 

— Te rog... 

Jonette scotoci după ceva în poşetă sau buzunar. „Ce 
anume?” se întrebă Geneva panicată. Văzu strălucirea 
unui obiect de metal. „Un cuţit sau un pistol?” La ce mai 
aveau detectoare de metal dacă era atât de al naibii de 
uşor să intri cu o armă în şcoală? 

Geneva scânci, zbătându-se cu toată forţa. 

Atunci mâna bătăuşei ţâşni în faţă. 

„Nu, nu...” 

lar Geneva se trezi că are în faţă o insignă argintie de 
poliţie. 

— Ai să taci, fată? întrebă Jonette, exasperată. 

— Eu... 

— Taci? 

Dădu din cap. 

Jonette spuse: 

— Şi vreau ca nimeni de-afară să nu audă nimic... 
Acum eşti în regulă? 

Geneva dădu din nou din cap, iar Jonette o eliberă. 

— Eşti... 

— Poliţistă, da. 

Geneva se îndepărtă cu greu şi se lipi de perete, 
respirând adânc, în vreme ce Jonette se duse la uşă, o 
întredeschise. Şopti ceva, iar detectivul Bell intră şi 
încuie uşa. 

— Deci aţi făcut cunoştinţă, spuse. 

— Oarecum, spuse Geneva. Chiar e polițistă? 

Detectivul îi explică: 

— Toate şcolile au poliţişti sub acoperire. De regulă 
sunt femei care fac pe elevele din primii ani sau din anii 
terminali. Sau, cum ai spus tu? „Se dau drept.” 

— De ce nu mi-aţi spus pur şi simplu? izbucni Geneva. 


Jonette aruncă o privire spre cabine. 

— Nu ştiam că suntem singure. Scuze că am fost 
naşpa. Dar nu puteam spune nimic care să-mi strice 
acoperirea. Poliţista o măsură din priviri pe Geneva, 
clătină din cap. Păcat că a trebuit să ţi se întâmple asta. 
Eşti una dintre cele bune. Nu mi-am făcut niciodată griji 
pentru tine. 

— Poliţistă, şopti Geneva, nevenindu-i să creadă. 

Jonette râse pe un ton înalt, feminin. 

— Eu sunt baza, da. 

— Eşti aşa de tare, spuse Geneva. N-am bănuit 
niciodată. 

— Îţi aminteşti când i-au prins pe elevii aceia mai 
mari care strecuraseră câteva pistoale în şcoală acum 
câteva săptămâni? spuse Bell. 

Geneva confirmă din cap. 

— Şi o bombă artizanala sau aşa ceva. 

— Urma să fie un alt episod ca acela din liceul 
Columbine, chiar aici, spuse bărbatul pe tonul său 
tărăgănat. Jonette a fost cea care a auzit despre asta şi a 
împiedicat toată treaba. 

— Nu voiam să mă dau de gol, de asta n-am putut să-i 
arestez chiar eu, spuse de parcă i-ar fi părut rău că nu 
reuşise să-i prindă personal pe elevi. Acum, câtă vreme 
ai să fii în şcoală, ceea ce mi se pare o nebunie, dar asta 
e o altă poveste, cât timp eşti nici, o să fiu cu ochii pe 
tine. Dacă vezi ceva ce te deranjează, fă-mi un semn. 

— Un semn ca într-o bandă? 

Jonette râse. 

— Te-ai da imediat de gol în orice bandă, Gen, n-o lua 
personal. Dacă mi-ai face un semn, cred că toată lumea 
ar şti că ceva-i putred. Mai bine doar te scarpini pe 
ureche. Ce zici? 

— Sigur. 

— Apoi vin eu şi mă iau puţin de tine. Te iau la şuturi. 
Te scot de oriunde ai fi. Eşti de acord cu asta? N-o să-ți 
fac rău. Poate doar o să te îmbrâncesc puţin. 


— Sigur, bine... Ascultă, îţi mulţumesc că faci asta. Şi 
nu voi spune nimic despre tine. 

— Ştiam asta înainte să-ţi spun, zise Jonette. Apoi îl 
privi pe poliţist. Vrei s-o facem acum? 

— Bineînţeles. 

Atunci poliţista amabilă şi calmă se întunecă la faţă şi 
strigă: 

— Ce dracu' faci aici? Scrâşnind, adăugă: la-ţi labele 
alea jegoase de pe mine, rahatule! 

Jonette îşi intrase din nou în rol. 

Detectivul o prinse de braţ şi o scoase în forţă pe uşă. 
Ea se împiedică, lovindu-se de perete. 

— Să mi-o sugi, o să te dau în judecată, nenorocitule, 
pentru abuz sau ceva rahat. Fata îşi frecă braţul. N-ai 
voie să mă atingi. Asta e o infracţiune, Jaba tristă! 
Dispăru valvârtej pe coridor. 

După un timp, detectivul Dell şi Geneva intrară în 
cantina propriu-zisă. 

— Bună actriţă, şopti Geneva. 

— Una dintre cele mai bune, spuse polițistul. 

— V-a cam dat în vileag acoperirea. 

El îi dădu înapoi cartea de studii sociale, rânjind. 

— Nu prea funcţiona, oricum. 

Geneva se aşeză la o masă dintr-un colţ şi scoase o 
carte de studii lingvistice din ghiozdan. 

Detectivul Bell o întrebă: 

— Nu mănânci? 

— Nu. 

— Nu ţi-a dat unchiul tău bani de mâncare? 

— Nu prea mi-e foame. 

— A uitat, aşa-i? Cu tot respectul, nu e un om care să 
fi fost vreodată părinte. Se vede. Îţi încropesc eu ceva. 

— Nu, chiar... 

— Adevărul e că mi-e o foame de lup. Şi n-am mai 
mâncat de ani de zile spaghete tetrazzini cu carne de 
curcan, cum se servesc în licee. O să-mi iau aşa ceva. 
Nicio problemă să mai iau o farfurie. Iţi place laptele? 


Ea se gândi: 

— Sigur. O să vă dau banii înapoi. 

— Decontăm pe protocol. 

Se aşeză la rând. Geneva tocmai se întorsese la 
manualul ei când văzu un băiat privind spre ea şi 
făcându-i cu mâna. Aruncă o privire în spatele ei, să 
vadă pe cine saluta. Nu era nimeni altcineva. I se tăie 
puţin răsuflarea când înţelese că ei îi făcea semne. 

Kevin Cheaney se ridică de la masa unde stătea cu 
băieţaşii lui. Şi o luă agale spre ea. „O, Doamne! Chiar 
vine spre mine?” Kevin, care era o copie fidelă a lui Will 
Smith. Buze perfecte, un corp şi mai perfect. Băiatul 
care putea da aripi unei mingi de baschet, care ştia să 
se mişte ca un break-dancer la un spectacol B-Boy 
Summit. Kevin era omul de bază la toate petrecerile. 

Aşezat la rând, detectivul Bell se crispă şi făcu un pas 
în faţă, dar Geneva clătină din cap, arătându-i că totul 
era în regulă. 

Şi chiar aşa era. Mai mult decât în regulă. Cât se 
poate de mişto. 

Kevin avea să ajungă fie la Connecticut, fie la Duke cu 
bursă. Poate cu una de sportiv - fusese căpitan al 
echipei care câştigase cu un an în urmă campionatul de 
baschet al şcolilor publice. Dar se descurca şi cu notele. 
Nu îndrăgea cărţile şi şcoala la fel de mult ca Geneva, 
poate, dar oricum era printre primii cinci din clasă. Se 
cunoşteau puțin - aveau împreună matematică 
semestrul acela, şi se mai întâlneau câteodată pe holuri 
sau în curtea şcolii - din întâmplare, îşi spunea Geneva. 
Dar, OK, adevărul era că de obicei ea gravita spre locul 
unde se afla el. 

Majoritatea elevilor ca lumea o ignorau sau o luau 
peste picior; însă Kevin chiar o saluta din când în când. 
O mai întreba câte ceva despre o temă la matematică 
sau istorie ori se oprea doar să discute câteva minute. 

Nu o invita în oraş, bineînţeles - aşa ceva nu avea să 
se întâmple niciodată -, dar o trata omeneşte. 


Într-o zi, primăvara trecută, chiar o condusese până 
acasă de la liceu. 

O zi senină, frumoasă, pe care încă o revedea în minte 
de parcă ar fi fost înregistrată pe un DVD. 

21 aprilie. 

În mod normal, Kevin stătea pe lângă fetele zvelte 
aspirante la statutul de model sau pe lângă fetele mai 
băgăcioase - cele pasionate de bijuterii. (Chiar flirta 
puţin cu Lakeesha, ceea ce o înfuria pe Geneva, care 
îndura gelozia arzătoare cu un zâmbet nepăsător, 
curajos.) 

Deci ce-l apucase acum? 

— Hei, fată, eşti în regulă? o întrebă, încruntându-se 
şi aruncându-se într-un scaun învechit din crom de lângă 
ea, întinzându-şi picioarele lungi. 

— Da. 

Înghiţi în sec, complet amuţită. Mintea i se golise. 

El continuă: 

— Am auzit ce s-a întâmplat. Ce nebunie şi asta, să 
încerce cineva să-ţi facă felu' şi să te sugrume. Am fost 
înnebunit de grijă. 

— A, da? 

— Pe cuvânt. 

— A fost doar ciudat. 

— Câtă vreme eşti bine, e în regulă. 

Simţi cum un val de căldură i se ridică în obraji. Chiar 
îi spunea Kevin aşa ceva? 

— De ce n-o tai pur şi simplu spre casă? o întrebă. Ce 
faci aici? 

— Testul la studii lingvistice. Apoi testul nostru la 
mate. 

El râse: 

— La naiba! Mai ai chef de şcoală după tot rahatul 
ăla? 

— Da. Nu pot să ratez testele astea. 

— Şi te descurci la mate? 

Era doar analiză matematică. Nu era mare scofală. 


— Da, e în regulă. Nu e ceva foarte greu. 

— Corect. Oricum. Voiam doar să-ţi spun, mulţi de pe 
aici se poarta naşpa cu tine, ştiu. Iar tu înghiţi fără un 
cuvânt. Dar n-ar fi trecut prin asta şi apoi să vină la 
scoală, cum ai făcut tu. Una peste alta, nu fac nici pe 
jumătate cât tine. Ai coloană, fată. 

Cu respiraţia tăiată în faţa complimentului, Geneva 
doar cobori privirea în pământ şi ridică din umeri. 

— Deci, acum că văd cum eşti de fapt, fată, ar trebui 
să ne vedem mai des, tu şi cu mine. Dar nu eşti 
niciodată prin zonă. 

— Păi ştii şi tu, şcoală şi alte rahaturi. „Fii atentă, se 
avertiză. Nu trebuie să vorbeşti pe limba lui.“ 

Kevin glumi: 

— Nu, fată, nu-i aşa. Ştiu eu cum stă treaba. Învârţi 
droguri prin BK. 

— Pe bun... Aproape un „pe bune că nu”. Refuză să-i 
scape aşa ceva. li adresă un zâmbet timid, cobori 
privirea spre podeaua roasă. Nu învârt nimic în 
Brooklyn. Doar Queens. Au mai mulţi verzişori acolo. 

„Jalnic, jalnic, jalnic, fato. O, eşti de toată groaza.“ 
Palmele i se umeziră de transpiraţie. 

Dar Kevin râse cu poftă. Apoi clătină din cap. 

— Nu - ştiu de ce m-am păcălit. Cred că maică-ta e aia 
care vinde droguri în BK. 

Suna a insultă, dar era de fapt o invitaţie. Kevin o 
invita la un duel. Aşa îi spuneau babacii. Acum i se 
spunea „lătrat”, un schimb de „replici lătrate” - insulte. 
Făcea parte dintr-o tradiţie îndelungată de concursuri 
de poezie şi poveşti ale negriilor şi consta dintr-un duel 
verbal, un schimb de replici răutăcioase. Cei care erau 
foarte buni la aşa ceva apăreau pe scenă, dar cele mai 
multe concursuri aveau loc în sufragerii şi prin curţile 
şcolilor, prin pizzerii şi baruri, şi cluburi, şi în faţa 
blocului, iar replicile erau cam la fel de slabe precum 
ceea ce oferise Kevin pentru a iniţia jocul: „Hei, mă-ta e 
aşa proastă că întreabă de preţ în magazinele cu marfa 


de un dolar”, „Hei, sor'-ta e aşa urâtă că n-ar putea să 
şi-o tragă nici dacă i-ai lega o sfoară de gât”. 

Dar aici, acum, nici nu încerca să facă pe deşteptul. 
Fiindcă, de regulă, duelul se dădea între bărbaţi sau 
între femei separat. Când un bărbat se oferea să intre în 
joc cu o femeie, însemna un singur lucru: flirt. 

Geneva se gândi cât de ciudate erau toate. Trebuia să 
fii victima unui atac ca să câştigi respectul oamenilor. 
Tatăl ei spunea întotdeauna că şi din cele mai rele 
lucruri poate ieşi ceva bun. 

„Păi, dă-i bătaie, fată; intră în joc.“ Jocul era ridicol de 
copilăresc, dar ştia cum se face; ea şi Keesh şi sora lui 
Keesh puteau juca o oră întreagă. Mă-ta e așa grasă că 
grupa ei sangvină e McDonald's. Maşina ta i-aşa rablă 
că au furat antifurtul şi-au lăsat maşina... Dar, cu inima 
bătându-i nebuneşte, Geneva se mulţumi acum să 
rânjească şi să transpire în tăcere. Încercă din răsputeri 
să găsească o replică. 

Dar era vorba de Kevin Cheaney însuşi. Chiar dacă ar 
fi reuşit să-şi ia avânt cât să-i arunce o înţepătură 
despre mama sa, mintea îi era încleiată. 

Se uită la ceasul de la mână, apoi la cartea de studii 
lingvistice. „O, Doamne, eşti naşpa, fată, îşi spuse 
furioasă. Zi ceva!” 

Dar din gură nu-i ieşi niciun sunet. Ştia că Kevin avea 
să-i arunce privirea aia pe care o cunoştea atât de bine, 
care spunea n-am timp de pierdut cu moime naşpa, şi să 
plece. Dar nu, se părea că doar credea că n-are chef să 
se joace, fiind, probabil, încă speriată după 
evenimentele din acea dimineaţă, şi asta nu-l deranja. 
Spuse doar: 

— Vorbesc serios, Gen, nu eşti genul interesată doar 
de DJ şi codițe, şi bijuterii. De fapt, tu eşti deşteaptă. E 
plăcut să discut cu cineva deştept. Băieţii mei - făcu un 
semn din cap spre masa amicilor săi - nu sunt chiar 
savanţi, ştii ce zic? 

Îi veni o idee. „Dă-i bătaie, fată.“ 


— Da. Spuse, unii dintre ei sunt aşa proşti că dacă i-ai 
întreba cum îi cheamă s-ar uita în buletin. 

— Tare, fato! Eşti de-a mea. 

Râzând, îşi lovi pumnul de al ei, iar ea simţi un fior 
prin tot corpul. Se strădui să nu rânjească; era de foarte 
prost gust să zâmbeşti la propria replică. 

Apoi, chiar în acel moment, se gândi câtă dreptate 
avea, cât de rar se întâmplă să discuţi pur şi simplu cu 
cineva deştept, cineva care putea să asculte, cineva 
căruia îi păsa de ceea ce aveai de spus. 

Kevin ridică o sprânceană spre detectivul Bell, care 
plătea mâncarea, şi spuse: 

— Ştiu că tipul ăla care se dă drept profesor e dintre 
copoi. 

Ea şopti: 

— Omul cam are cuvântul „poliţai” întipărit pe frunte. 

— Asta aşa-i, spuse Kevin râzând. Ştiu că îţi apără 
spatele şi toate alea, şi e în regulă. Dar vreau să-ţi zic că 
o să fiu şi eu cu ochii pe tine. Şi băieţii mei. Dacă vedem 
ceva aiurea, îl anunţăm. 

Ea se simţi emoţionată. 

Dar apoi se îngrijoră. „Dacă Kevin sau unul dintre 
prietenii lui sunt răniţi de bărbatul acela îngrozitor de la 
bibliotecă?” Încă suferea teribil fiindcă domnul Barry 
fusese ucis din cauza ei, iar femeia de pe trotuar fusese 
rănită. Avu o presimţire oribilă. Kevin întins în salonul 
firmei de pompe funebre Williams, precum atâţia alţi 
băieţi din Harlem, împuşcat şi ucis în stradă. 

— Nu trebuie să faci asta, spuse, fără a zâmbi. 

— Ştiu că nu trebuie, spuse el. Vreau s-o fac. Nimeni 
n-o să-ţi facă rău. Promit. OK, mă duc la băieţii mei 
acum. Ne vedem mai târziu? La ora de mate? 

Cu inima bubuindu-i, răspunse tremurat: 

— Sigur. 

Îi lovi din nou pumnul şi plecă. Privindu-l, se simţi 
cuprinsă de fierbinţeală, mâinile tremurându-i după 
atingere. „Te rog, îşi spuse, nu lăsa să i se întâmple 


nimic...” 

— Domnişoară? 

Ea ridică privirea şi clipi. 

Detectivul Bell aşeză o tavă. Mâncarea mirosea atât 
de bine... Îi era chiar mai foame decât ar fi crezut. Se 
holbă la farfuria fierbinte. 

— ÎI cunoşti? o întrebă polițistul. 

— Da, e în regulă. Avem ore împreună. Îl cunosc de 
ani de zile. 

— Pari puţin dată peste cap, domnişoară. 

— Păi... Nu ştiu. Poate că sunt. Da. 

— Dar n-are nicio legătură cu ceea ce s-a întâmplat la 
muzeu, aşa-i? o întrebă zâmbind. 

Ea îşi feri privirea, simțind cum faţa îi ia foc. 

— Acum, continuă detectivul, aşezând în faţa ei 
farfuria fierbinte. Mănâncă. Nimic nu se compară cu o 
porţie de tetrazzini cu carne de curcan când e vorba de 
alinarea unui suflet tulburat. Ştii, s-ar putea chiar să le 
cer reţeta. 


Capitolul 11 


Astea aveau să fie bune. 

Thompson Boyd se uită la ceea ce avea în coşul de 
cumpărături, apoi porni spre casă. li plăceau la nebunie 
magazinele tip bricolaj. Se întreba mereu de ce anume. 
Poate fiindcă tatăl său obişnuia să-l ducă în fiecare 
sâmbătă la un magazin Ace Hardware de lângă Amarillo 
ca să-şi ia ceea ce îi trebuia pentru atelierul amenajat în 
magazia de lângă rulota lor. 

Sau poate din cauză că în majoritatea magazinelor de 
bricolaj, ca şi aici, toate erau aranjate şi organizate, 
vopselele şi lipiciurile şi benzile adezive erau toate 
ordonate logic şi uşor de găsit. 

Totul aranjat ca la carte. 

Lui Thompson îi plăcea şi mirosul, un fel de miros 
înţepător de îngrăşământ/ulei/solvent ce era imposibil 
de descris, dar care ar fi fost recunoscut imediat de 
oricine intrase vreodată într-un magazin vechi de 
bricolaj. 

Ucigaşul era destul de îndemânatic. Era ceva ce 
învățase de la tatăl său care, deşi îşi petrecea toată ziua 
mânuind scule, lucrând la conducte de petrol, turle de 
foraj şi pompe de adâncime, îşi dedica o grămadă de 
timp şi pentru a-l învăţa răbdător pe fiul său cum să 
lucreze cu - şi să respecte - sculele, cum să măsoare, 
cum să deseneze proiecte. Thompson petrecea ore 
întregi învățând să repare ceea ce era stricat şi cum să 
transforme lemnul, metalul şi plasticul în obiecte noi. 
Lucrau împreună la camionetă sau la trailer, reparau 
gardul, făceau mobilă, meşteşugeau un cadou pentru 
mama sau mătuşa sa - un făcăleţ sau o cutie pentru 
ţigări, sau o masă pentru tăiat carnea. „Indiferent dacă 
e mic sau mare, îl învățase tatăl său, trebuie să depui 


aceeaşi îndemânare în ceea ce faci, fiule. Nimic nu-i mai 
bun sau mai greu decât altceva. Totul ţine de unde pui 
virgula.” 

Tatăl său era un profesor bun şi era mândru de ceea 
ce construia fiul său. Când murise, Hart Boyd avea cu el 
un set de lustruit pantofii pe care îl făcuse băiatul şi un 
breloc de lemn în formă de cap de indian, inscripţionat 
cu „latăl” pe el. 

Era o întâmplare fericită, după cum s-a dovedit mai 
târziu, faptul că Thompson deprinsese aceste abilităţi, 
fiindcă tocmai din asta consta şi executarea morţii. 
Mecanică şi chimie. Cu nimic diferit faţă de tâmplărie 
sau vopsit, sau reparaţiile la o maşină. 

Conta unde puneai virgula. 

La casă plăti - cu bani gheaţă, desigur - şi îi mulţumi 
vânzătorului. Luă punga de cumpărături cu mâinile 
acoperite de mănuşi. Porni spre uşă, se opri şi privi o 
mică maşină electrică de tuns iarba, cu verde şi galben. 
Era perfect curată, lustruită, o maşinărie ca o bijuterie 
de smarald. Îl atrăgea în mod bizar. „Oare de ce?” se 
întrebă. Ei bine, fiindcă se gândise ia tatăl său, îi trecu 
prin minte că maşina îi amintea de vremurile în care 
tundea curtea minusculă din spatele rulotei părinţilor 
săi, duminica dimineaţă, apoi intra în casă să se uite la 
meci cu tatăl său în vreme ce mama lui făcea prăjituri. 

Işi amintea mirosul dulceag al gazului de eşapament 
cu plumb. Îşi amintea pocnetul ca de pistol făcut atunci 
când lama lovea o piatră şi o arunca în aer, amorţeala 
din mâini provocată de vibrația mânerelor. 

Amorţit, aşa cum te-ai simţi chiar înainte de a muri de 
mușcătura unui şarpe american cu clopoței, presupuse. 

Işi dădu seama că vânzătorul vorbea cu el. 

— Poftim? întrebă Thompson. 

— Vă pot oferi un preţ foarte bun, spuse vânzătorul, 
arătând din cap spre maşina de tuns iarba. 

— Nu, mulţumesc. 

leşind, se întrebă de ce se pierduse în gânduri - ce îl 


atrăsese atât de mult la maşina de tuns iarba, de ce şi-o 
dorea atât de mult. Apoi îl năpădi gândul neplăcut că nu 
ţinea câtuşi de puţin de amintirea de familie. Poate că 
era din cauză că maşina era, de fapt, o mică ghilotină, o 
metodă foarte eficientă de a ucide. 

Poate că asta era. 

Nu-i plăcea gândul. Dar era acolo. 

Amorțit... 

Fluierând încet un cântec din tinereţe, Thompson o 
luă în sus pe stradă, având într-o mână punga de 
cumpărături şi în cealaltă diplomatul, în care se aflau 
pistolul şi bâta, şi câteva alte instrumente necesare în 
meseria sa. 

Rămase pe aceeaşi stradă intrând în Little Italy, unde 
echipele făceau curat după sărbătoarea de stradă de 
ieri. Deveni atent, observând mai multe maşini de 
poliţie. Doi poliţişti discutau cu proprietarul coreean al 
unui stand de fructe şi cu soţia acestuia. Se întrebă 
despre ce era vorba. Apoi îşi continuă drumul până la un 
telefon public. Îşi verifică din nou căsuţa vocală, dar nu 
erau încă mesaje despre unde se afla Geneva. Asta nu 
era o problemă. Omul său de legătură cunoştea destul 
de bine Harlemul şi era doar o problemă de timp până 
când Thompson avea să afle la ce şcoală mergea fata şi 
unde locuia. În plus, îi prindea bine nişte timp liber. Mai 
avea ceva de făcut, ceva ce plănuia chiar de mai multă 
vreme decât moartea Genevei Settle, şi care era la fel de 
important ca acea însărcinare. 

Mai importantă, de fapt. 

Şi, interesant, acum că se gândea la asta - şi asta 
presupunea copii. 

ie 

— Da? rosti Jax în telefon. 

— Ralph. 

— Ce faci, javră? Jax se întrebă dacă micul faraon 
slăbănog stătea sprijinit de ceva în acel moment. Ai 
vorbit cu prietenul nostru? adăugă el, referindu-se la 


personajul DeLisle Marshall. 

— Da. 

— Iar Regele Graffiti e în regulă? întrebă Jax. 

— Da. 

— Bun. Deci cum stăm cu treaba asta? 

— OK, am aflat ce-ţi trebuie, omule. E... 

— Nu spune nimic. 

Telefoanele erau o adevărată invenţie a diavolului 
când venea vorba despre probe incriminatoare. li indică 
bărbatului intersecţia de pe 116th Street. În zece 
minute. 

Jax închise şi porni în sus pe stradă, în vreme ce două 
femei, în pardesiele lor lungi, purtând pălării sofisticate 
de mers la biserică şi Biblii mâncate de vreme, îl ocoliră. 
El le ignoră privirile neliniştite. 

Fumând, păşind încet cu şchiopătatul său de om 
împuşcat, nu de fiţe, Jax inhala aerul, ameţit de bucuria 
de a se fi întors acasă. Harlem... privi în jurul său 
magazinele, restaurantele şi vânzătorii stradali. Puteai 
cumpăra orice de aici. Ţesături din Africa de Vest şi 
cruci egiptene, coşuri Bolga, măşti, steaguri şi fotografii 
înrămate înfăţişând siluete de bărbaţi şi de femei în 
Congresul Naţional African, pe negru, verde şi galben. 
Şi postere: Malcolm X, Martin Luther King Jr., Lina, 
Tupac, Beyonce, Chris Rock, Shaq... Şi zeci de fotografii 
cu Jam Jay, genialul şi generosul rapper D] din cadrul 
Run-D.M.C., împuşcat mortal de un idiot în studioul său 
de înregistrări din Queens, cu ceva ani în urmă. 

Jax era asaltat din toate părţile de amintiri. Aruncă o 
privire spre un alt colţ. Ei, ca să vezi. Devenit între timp 
restaurant fast-food, acesta fusese locul primei 
infracţiuni a lui Jax, comisă pe când avea cincisprezece 
ani- infracţiunea care îl lansase pe drumul prin care îşi 
câştigase pe bună dreptate notorietatea. Fiindcă tot 
ceea ce şterpelise nu erau băutură, sau ţigări, sau 
pistoale, sau bani, ci un bax de vopsea mişto Krylon 
dintr-un magazin de bricolaj. Pe care îl folosise ulterior 


în decursul următoarelor 24 de ore, complicând 
furtişagul cu o infracţiune de violare a proprietăţii şi 
distrugere de bunuri atunci când pictase cu spray, în stil 
graffiti, cu litere umflate, „Jax 157“, în întregul cartier 
Manhattan şi Bronx. 

În cei câţiva ani care au urmat, Jax a însemnat cu 
această amprentă personală a sa mii de suprafeţe: 
pasarele, poduri, viaducte, ziduri, panouri, magazine, 
autobuze de pe cursele interne, autobuze private, clădiri 
de birouri - a marcat Rockefeller Center, chiar lângă 
statuia aceea de aur, înainte de a cădea în mâinile a doi 
paznici masivi care l-au cotonogii zdravăn cu bâte şi 
bastoane. 

Dacă tânărul Alonzo Jackson îşi găsea cinci minute de 
singurătate şi o suprafaţă plană, imediat apărea „Jax 
157“. 

Reuşind doar cu greu să se țină de carte în liceu, 
având părinţii divorțați, plictisit la culme de locurile de 
muncă normale, vârât permanent în probleme, îşi găsea 
consolare ca scriitor (războinicii de graffiti erau 
„scriitori”, nu „artişti” - cum pretindeau în faţa tuturor 
Keith Haring, galeriile Soho şi agenţiile de promovare şi 
impresariat). Se înhăitase o vreme cu câteva găşti locale 
Blood, dar se răzgândise într-o zi când, în timp ce 
pierdea vremea cu ai lui pe 140th, gaşca Trey-Sevens 
trecuse pe-acolo în maşini şi pac, pac, pac, Jimmy Stone, 
care stătea chiar lângă el, se prăbuşise cu două gloanţe 
în tâmplă, mort înainte să ajungă pe asfalt. Totul din 
cauza unui pacheţel de cocaină sau fără vreo cauză 
anume. 

La naiba cu asta! Jax se lansase pe cont propriu. Mai 
puţini bani. Dar cu mult mai sigur (în ciuda faptului că-şi 
pictase semnătura cu spray în locuri precum podul 
Verrazano şi pe un accelerat în mişcare de pe linia A - 
ceea ce fusese o treabă cu adevărat mişto, de care 
auziseră şi băieţaşii din puşcărie). 

Alonzo Jackson, rebotezat neoficial, dar permanent 


Jax, se cufundă în arta sa. Începu simplu, lăsându-şi 
semnătura peste tot prin oraş. Dar află în scurt timp că 
dacă te mulţumeşti cu atât, chiar dacă te semnezi în 
fiecare cartier al oraşului, nu eşti decât o „jucărioară” 
jalnică, iar regii graffiti nici că se uită la tine. 

Drept urmare, chiulind de la şcoală, lucrând în 
restaurante fast-food în timpul zilei ca să-şi cumpere 
vopsea sau şterpelind cât putea, Jax trecu la compoziţii 
majore - texte desenate rapid, dar cu mult mai mari. 
Deveni un maestru al desenelor de sus până jos: acoperi 
complet pe verticală un vagon de metrou. Trenul 
accelerat de pe linia A, probabil cea mai lungă rută din 
oraş, era favoritul său. Mii de vizitatori aveau să vină de 
la aeroportul Kennedy până în oraş într-un tren pe care 
nu scria doar „Bine aţi venit în Big Apple”; avea şi 
misteriosul mesaj: „Jax 157“. 

Până să împlinească douăzeci şi unu de ani, Jax 
realizase două astfel de compoziţii majore de la cap la 
coadă - acoperind întreaga laterală a unui vagon de 
metrou cu desenele sale graffiti - şi aproape că reuşise 
să deseneze un tren întreg, ceea ce era visul oricărui 
rege graffiti. Işi făcuse şi porţia de capodopere. Jax 
încercase să definească odată ce anume reprezenta o 
capodoperă de graffiti. Dar tot ce putea spune era că o 
capodoperă era ceva mai mult. Ceva ce îţi tăia 
răsuflarea. O lucrare pe care o puteau privi deopotrivă 
şi un drogat tâmpit ghemuit într-un canal, şi un afacerist 
de pe Wall Street îmbarcat pe New Jersey Tranzit, şi să- 
şi spună amândoi: „Omule, ce treabă absolut mişto”. 

„Alea da, vremuri”, îşi spuse Jax, Era un rege graffiti, 
în vâltoarea celei mai intense mişcări culturale a 
negrilor de la Renaşterea din Harlem încoace: hip-hop- 
ul. 

Sigur, Renaşterea fusese, probabil, foarte tare. Dar 
pentru Jax era o treabă de oameni deştepţi. Pornea din 
minte. Hip-hop-ul izvora din suflet şi din inimă. Nu se 
năştea în facultăţi şi mansarde de scriitor, venea direct 


de pe nenorocitele de străzi, de la puştii furioşi şi 
chinuiţi, şi disperaţi care duceau vieţi imposibil de grele 
şi proveneau din familii destrămate, care păşeau pe 
trotuare pline cu fiole de cocaină aruncate de drogati şi 
pătate cu sânge maro, uscat. Era strigătul brut al 
oamenilor care erau nevoiți să strige pentru a se face 
auziţi... Hip-hop-ul avea patru dimensiuni ce-ţi ofereau 
de toate: muzică prin reprezentațiile DJ-ilor, poezie prin 
rap-ul MC-iilor, dans prin demonstrațiile de break-dance 
ale profesioniştilor şi artă prin contribuţia proprie a lui 
Jax, graffiti. 

De fapt, aici pe 116th Street, făcu o pauză şi privi 
locul în care se aflase magazinul Woolworth cu preţuri 
unice. Magazinul nu supravieţuise haosului creat de 
jafurile din timpul faimoasei pene de curent din 1977, 
dar ceea ce apăruse în locul său era un adevărat 
miracol, cel mai bun club hip-hop din ţară, Harlem 
World. Trei etaje cu toate genurile de muzică posibile, 
muzică radicală, ce crea dependenţă şi te băga în priză. 
Dansatori de break-dance care se învârteau ca nişte 
sfârleze se răsuceau ca valuri agitate de furtună. DJ 
care învârteau discurile de vinil pentru dansatorii care 
umpleau ringurile de dans şi MC care se dedicau trup şi 
suflet microfoanelor, umplând încăperea cu versurile lor 
crude, fără abureli, ce răsunau în acelaşi ritm cu bătăile 
unei inimi adevărate. Harlem World era locul unde 
începuseră vorbele de improvizație, bătăliile dintre 
rapperi. Jax avusese norocul să vadă spectacolul 
considerat a fi cel mai faimos din toate timpurile: Cold 
Crush Brothers and the Fantastic Five... 

Harlem World dispăruse de mult, desigur. 
Dispăruseră totodată - raşchetate sau mâncate de 
vreme sau acoperite cu un alt strat de vopsea - şi miile 
de opere ale lui Jax, alături de cele ale altor legende 
graffiti de la începutul erei hip-hop, Julio şi Kool şi Taki. 
Regii graffiti. 

A, şi mai erau şi cei care deplângeau decăderea hip- 


hop-ului, care se transformase în Black Entertainment 
Television, rapperi  multimilionari în  Hummeruri 
lucioase, Bad Boys IL, afaceri cu cifre mari, puşti albi din 
suburbii, muzică descărcată pe iPod-uri şi MP3-playere 
şi radio prin satelit. Era... ei bine, un exemplu clasic: Jax 
privea un autocar turistic supraetajat ce tocmai lua 
curba din apropiere. In lateral avea marcat „Tururi 
rap/hip-hop: vizitaţi adevăratul Harlem”. Pasagerii 
reprezentau un amestec de turişti negri, albi şi asiatici. 
Auzea frânturi din discursul învăţat al şoferului şi 
promisiunea că aveau să oprească în scurt timp pentru a 
lua masa la un restaurant cu „bucătărie neagră 
autentică”. 

Dar Jax nu era de acord cu cei care se plângeau 
întruna că vremurile de altădată apuseseră. Sufletul 
districtului Uptown rămânea pur. Nimic n-ar fi putut să-l 
atingă vreodată. Îi veni în minte Cotton Club, acel 
veritabil monument din anii 1920 de jazz, swing şi jazz 
de Harlem. Toată lumea credea că era reprezentativ 
pentru adevăratul Harlem, nu? Câţi ştiau că el era 
rezervat publicului de albi (chiar şi faimosul W.C. 
Handy, care locuia în Harlem, unul dintre cei mai mari 
compozitori americani al tuturor timpurilor, a fost 
împiedicat să intre, în vreme ce înăuntru se cânta chiar 
muzica sa). 

Ei bine, şi ce? Cotton Club dispăruse naibii. Harlemul, 
nu. Şi nici nu avea să dispară vreodată. Renaşterea se 
încheiase, iar hip-hop-ul se schimbase. Dar chiar acum 
pe străzile din jurul său bătea un vânt proaspăt. Jax se 
întreba ce anume va aduce asta. Şi dacă avea să mai 
apuce să-l vadă - dacă nu rezolva bine treaba asta cu 
Geneva Settle, avea să sfârşească mort sau înapoi în 
închisoare în decurs de douăzeci şi patru de ore. 

„Savuraţi-vă mâncarea de negri”, le adresă în gând 
turiştilor când autocarul se îndepărtă. 

Inaintând pe stradă cale de câteva cvartale, Jax îl găsi 
într-un final pe Ralph care, evident, se sprijinea de o 


clădire baricadată cu scânduri. 

— Javră, spuse Jax. 

— Ce faci? 

Jax continuă să meargă. 

— Unde mergem? întrebă Ralph, grăbind pasul pentru 
a se ţine pe lângă bărbatul cel înalt. 

— E o zi bună pentru o plimbare. 

— E frig afară. 

— Mersul o să te încălzească. 

Merseră în continuare o vreme, Jax ignorând 
văicărelile nefericite ale lui Ralph, fără a le asculta. Se 
opri la Papaya King şi cumpără patru hotdogi şi două 
sucuri de fructe, fără a-l întreba pe Ralph dacă îi era 
foame. Sau dacă era vegetarian, sau dacă sucul de 
mango îl făcea să vomite. Plăti şi ieşi din nou în stradă, 
dându-i slăbănogului porţia sa. 

— Nu mânca aici. Haide. 

Jax mătură strada cu privirea. Nu îi urmărea nimeni. 
O luă din nou la picior, mergând repede. Ralph îl urmă. 

— Nu stăm într-un loc fiindcă n-ai încredere în mine? 

— Da. 

— Deci de ce n-ai încredere în mine, aşa deodată? 

— Fiindcă ai avut timp să mă vinzi de când te-am 
văzut ultima dată. Ce anume e aşa greu de priceput? 

— Frumoasă zi pentru o plimbare, răspunse Ralph. 

Luă o muşcătură din hotdog. 

Merseră încă o jumătate de cvartal şi intrară pe o 
stradă ce părea pustie, apoi o luară spre sud. Jax se 
opri. Ralph se opri şi el şi se sprijini de un gard din fier 
forjat din faţa unei case din gresie. Jax îşi mâncă 
hotdogii şi-şi sorbi sucul de mango. Ralph îşi devoră 
porţia proprie. 

Mâncau, beau, doar doi muncitori aflaţi în pauza de 
masă de pe un şantier de construcţii sau de la o firmă de 
curăţenie. Nimic suspect în asta. 

— Mamă, localul ăla face hotdogi tare buni, spuse 
Ralph. 


Jax îşi termină mâncarea, se şterse pe mâini de 
jachetă şi îl pipăi pe Ralph peste tricou şi blugi. N-avea 
microfoane. 

— Să-i dăm bătaie. Ce ai aflat? 

— Fata asta, Settle, OK? E elevă la Langston Hughes. 
Îl ştii? Liceul. 

— Sigur, îl ştiu. E acolo acum? 

— Nu ştiu. M-ai întrebat unde, nu când. Atâta că am 
mai auzit ceva de la băieţii din cartier... 

Cartier... 

— Ei zic că o păzeşte cineva. Stă pe lângă ea tot 
timpul. 

— Cine? fu curios Jax. Poliţai? spuse, întrebându-se de 
ce îşi mai bătea capul. Bineînţeles că ei erau. 

— Aşa se pare. 

Jax îşi termină sucul de fructe. 

— Şi cealaltă treabă? 

Ralph se încruntă. 

— Ce ţi-am cerut. 

— Oh. Faraonul privi în jur. Apoi scoase o pungă de 
hârtie din buzunar şi i-o strecură în mână lui Jax. Işi 
dădu scama pe pipăite că pistolul era unul automat şi că 
era mic. Bun. Aşa cum ceruse. La fundul pungii se auzea 
clinchetul gloanţelor fără cartuş. 

— Deci, spuse Ralph prudent. 

— Deci. Jax scoase nişte verzişori din buzunar şi îi 
întinse lui Ralph, apoi se apropie de el. Simţi miros de 
malţ şi ceapă, şi mango. Acum, ascultă-mă. Noi ne-am 
terminat treaba. Dacă aud că ai spus cuiva despre asta, 
sau doar că mi-ai pomenit numele, te găsesc şi-ţi aranjez 
curul ăla nenorocit. Poţi să-l întrebi pe DeLisle şi o să-ţi 
spună că sunt o spurcăciune de om când mă enervez. 
Ştii ce zic? 

— Da, domnule, murmură Ralph spre sucul de mango. 

— Acum dispari naibii de aici. Nu, du-te pe-acolo. Şi 
nu privi înapoi. 

Apoi Jax o luă în direcţia opusă, spre 116th Street, 


pierzându-se în mulțimile de oameni ieşiţi la 
cumpărături. Ținându-şi capul plecat, mişcându-se rapid 
în ciuda şchiopătatului, dar nu atât cât să atragă atenția. 

În capătul străzii un alt autocar cu turişti opri 
zgomotos în fața locației de mult apusului Harlem 
World, iar din difuzoarele maşinii ţipătoare se scurse un 
rap anemic. Dar în acel moment Regele Graffiti, cel care 
picta cu sânge, nu reflectă asupra Harlemului, hip-hop- 
ului sau trecutului său de infractor. Avea pistolul. Ştia 
unde se afla fata. Singurul lucru la care se gândea acum 
era cât avea să-i ia până să ajungă la liceul Langston 
Hughes. 


Capitolul 12 


Femeia asiatică măruntă o privi pe Sachs cu 
prudenţă. 

Neliniştea nu era surprinzătoare, presupuse 
detectivul, având în vedere că era înconjurată de o 
jumătate de duzină de poliţişti de două ori cât ea - şi 
încă vreo zece aşteptau pe trotuar în faţa magazinului 
ei. 

— Bună dimineaţa, spuse Sachs. E foarte important să 
îl găsim pe bărbatul acesta. E posibil să fi comis câteva 
infracţiuni foarte grave. 

Vorbea ceva mai rar decât ar fi făcut-o, credea ea, 
dacă nu s-ar fi lăsat influenţată de prejudecăţi. 

Ceea ce, se dovedi, fu o gafă considerabilă. 

— Înţeleg asta, spuse femeia într-o engleză perfectă, 
ba chiar cu accent francez. Le-am spus acelor poliţişti 
tot ceea ce mi-am amintit. Am fost destul de speriată. 
Când a probat căciula de schi, înţelegeţi. A tras-o pe faţă 
ca pe o mască. Înspăimântător. 

— Sunt convinsă că aşa a fost, spus Sachs, revenindu- 
şi puţin la ritmul de vorbire normal. Ştiţi ce, v-ar deranja 
dacă v-am lua amprentele? 

Scopul era de a verifica dacă amprentele ei erau cele 
de pe bonul de casă şi de pe obiectele găsite la scena 
crimei din biblioteca muzeului. Femeia fu de acord, iar 
un analizor portabil confirmă că erau ale ei. 

Apoi, Sachs o întrebă: 

— Sunteţi sigură că nu aveţi idee cine este sau unde 
locuieşte? 

— Nu. A fost doar o dată sau de două ori aici. Poate 
de mai multe ori, dar e genul de persoană pe care nu 
pari să o remarci niciodată. Comun. Nu a zâmbit, nu s-a 
încruntat, nu a spus nimic. Complet oarecare. 


„O înfăţişare potrivită pentru un ucigaş”, reflectă 
Sachs. 

— Dar ceilalţi angajaţi? 

— I-am întrebat pe toţi. Niciunul nu şi-l aminteşte. 

Sachs deschise valiza, puse la loc analizorul de 
amprente şi scoase un computer Toshiba. Într-un minut 
pornise computerul şi încărcase programul de Tehnică 
de Identificare Facială Electronică. Era o versiune 
computerizată a mai vechiului kit de identitate, utilizat 
pentru a recrea imagini cu feţele suspecţilor. Sistemul 
manual utiliza fişe preimprimate cu trăsături umane şi 
păr, pe care poliţiştii le combinau şi le arătau martorilor 
pentru a se apropia de înfăţişarea unui suspect. TIFE 
utiliza un program de calculator pentru a face acelaşi 
lucru, realizând o imagine aproape fotografică. 

In doar cinci minute, Sachs obţinu o imagine 
reprezentând un bărbat alb, cărnos, proaspăt ras, cu păr 
tuns scurt, castaniu-deschis, în jur de patruzeci de ani. 
Arăta ca oricare dintre milioanele de oameni de afaceri 
sau contractori, sau vânzători de vârstă mijlocie pe care 
i-ai fi întâlnit în zona metroului. 

Oarecare... 

— Vă amintiţi ce purta? 

Exista un program similar cu TIFE ce putea îmbracă 
imaginea suspectului în ţinute diferite. Dar femeia nu-şi 
amintea nimic în afară de un impermeabil de culoare 
închisă. 

— A, încă ceva. Cred că avea un accent din sud, 
adăugă ea. 

Sachs dădu din cap şi mâzgăli informaţia în carnetul 
ei. 

Apoi conectă o mică imprimantă laser şi în scurt timp 
scoase două duzini de exemplare cu imaginea 
Subiectului 910, în format fotografic standard, cu o 
scurtă descriere a înălţimii, greutăţii şi a faptului că, 
eventual, purta un impermeabil şi vorbea cu accent. 
Adăugit avertizarea că nu ezita să atace persoane 


nevinovate. Îi dădu aceste materiale lui Bo Haumann, 
fostul instructor militar grizonant şi tuns scurt, care era 
în prezent comandant al Unităţii de Intervenţie, grupul 
tactic al New Yorkului. Acesta, la rândul său, distribui 
fotografiile printre ofiţerii săi şi poliţiştii în uniformă 
care se alăturaseră echipei. Haumann îi organiză în 
grupuri pe apărătorii legii amestecându-i pe cei în 
uniformă cu cei de la serviciile de urgenţă, care aveau 
arme de foc mai puternice - şi îi trimise să înceapă să ia 
la verificat cartierul. 

Grupul de poliţişti se risipi. 

Departamentul de Poliţie al New Yorkului, NYPD, 
forţa poliţienească a oraşului, îşi dota echipele tehnice 
nu cu vehicule blindate, în stilul armatei, ci cu maşini de 
politic şi furgonete cu aspect comun, iar echipamentul 
era transportat într-un microbuz al Unităţii de 
Intervenţie - o camionetă albastru cu alb fără însemne 
particulare. Unul dintre acestea era parcat acum lângă 
magazin ca staţie temporară de lucru. 

Sachs şi  Sellitto îmbrăcară veste antiglonţ cu 
protecţie metalică în dreptul inimii şi porniră spre Little 
Italy. Cartierul se schimbase dramatic în ultimii 
cincisprezece ani. Ceea ce fusese cândva o uriaşă 
enclavă de imigranţi italieni din clasa muncitoare se 
redusese până aproape la a dispărea complet, din cauza 
extinderii cartierului chinezesc dinspre sud şi a tinerilor 
profesionişti dinspre nord şi vest. Pe Mulberry Street cei 
doi detectivi trecură acum de o emblemă a acestei 
schimbări; clădirea ce fusese în trecut Clubul Social 
Ravenite, reşedinţa familiei mafiote Gambino, în fruntea 
căruia se aflase demult dispărutul John Gotti. Clubul 
fusese confiscat de guvern - de unde şi porecla 
inevitabilă de „Club Fed” -, iar acum era doar o altă 
clădire comercială ce aştepta să fie închiriată. 

Cei doi detectivi aleseră un bloc şi începură 
verificările, arătându-şi legitimaţiile şi poza subiectului, 
discutând cu vânzători stradali şi angajaţi din magazine, 


adolescenţi care chiuleau de la ore şi savurau cafea 
Starbucks, pensionari aşezaţi pe bănci sau pe treptele 
din faţă. Primeau ocazional rapoarte de la ceilalţi 
poliţişti. „Nimic... Negativ pe Grand, terminat... 
Recepţionat... Negativ pe Hester, terminat... Încercăm 
la est...” 

Sellitto şi Sachs îşi continuară propriul traseu, fără a 
avea mai mult succes decât ceilalţi. În spatele lor se auzi 
un bubuit puternic. 

Sachs icni scurt - nu din cauza sunetului, pe care îl 
recunoscu imediat ca fiind rateul unui camion -, ci din 
cauza reacției lui Sellitto. Acesta sărise deoparte, chiar 
ascunzându-se în spatele unei cabine telefonice, cu 
mâna pe mânerul revolverului său. 

Sellitto clipi şi înghiţi. Râse fără convingere. 

— Nenorocitele astea de camioane, murmură. 

— Da, spuse Sachs. 

El îşi şterse faţa, şi îşi continuară drumul. 


Aşezat în ascunzătoarea sa, adulmecând mirosul de 
usturoi de la unul dintre restaurantele din apropiere din 
Little Italy, Thompson Boyd stătea aplecat deasupra 
unei cărţi, citind instrucţiunile oferite şi examinând ceea 
ce cumpărase în urmă cu o oră de la magazinul de 
bricolaj. 

Însemnă anumite pagini cu post-it-uri galbene şi făcu 
adnotări pe margine. Procedurile pe care le studia erau 
cam dificile, dar ştia că se va descurca. Nu exista nimic 
ce să nu poţi face dacă lucrai cu răbdare. Aşa îl învățase 
tatăl său. Indiferent dacă sarcina era grea sau uşoară. 

Totul ţine de unde pui virgula... 

Se împinse în braţe şi se ridică de la masa care, 
alături de un scaun, o lampă şi un pat de campanie 
reprezentau singurele obiecte de mobilier din încăpere. 
Un televizor mic, o ladă frigorifică, un coş de gunoi. 
Păstra aici şi câteva provizii, lucruri pe care le folosea în 
munca sa. Thompson îşi trase mănuşa de latex de pe 


încheietura dreaptă şi suflă în ea, răcorindu-şi pielea. 
Apoi făcu la fel cu stânga. (Trebuia să presupui 
întotdeauna că ascunzătoarea va fi răscolită la un 
moment dat, aşa că îţi luai precauţii ca să nu existe 
probe care să te condamne, indiferent dacă asta 
presupunea să porţi mănuşi sau să confecţionezi o 
capcană pentru intruși.) Închise ochii. 

Fluiera încet acel cântec obsedant din filmul Cold 
Mountain. 

Soldaţi împuşcând alţi soldaţi, explozia cea mare, 
baionete. Prin minte i se succedau imagini din film. 

Cântecul încetă, alături de imagini, şi fu înlocuit 
imediat de o piesă clasică. Bolero. 

De regulă nu-şi dădea seama de unde veneau 
cântecele. Era ca şi cum ar fi avut în cap un dispozitiv 
de schimbat CD-uri care fusese programat de altcineva. 
Dar cu Bolero cunoştea sursa. Tatăl său avea piesa pe 
un album. Bărbatul cel masiv, tuns milităreşte, o asculta 
la nesfârşit la pick-upul de plastic verde Sears din 
atelierul său. 

„Ascultă partea asta, băiete. Se schimbă registrul. 
Aşteaptă... aşteaptă... Uite! Ai auzit?” 

Băiatul credea că da. 

Thompson deschise acum ochii şi se întoarse la carte. 

Cinci minute mai târziu: Bolero încetă şi o altă 
melodie începu să-şi croiască diurn printre buzele sale 
ţuguiate: Time After Time. Cântecul acela pe care Cyndi 
Lauper îl făcuse faimos în anii 1980. 

Thompson Boyd fusese întotdeauna interesat de 
muzică şi îşi dorise să cânte la un instrument de la o 
vârstă fragedă. Mama sa îl dusese la ore de chitară şi 
flaut timp de câţiva ani. După accidentul ei, tatăl fusese 
cel care îl dusese personal pe băiat cu maşina, chiar 
dacă asta însemna să întârzie la serviciu. Dar existau 
probleme în progresul lui Thompson. Degetele lui erau 
prea mari şi groase pentru corzile chitarei sau pentru 
clapele flautului şi ale pianului, şi nu avea voce deloc. 


Indiferent că era vorba să cânte în corul bisericii sau 
într-o trupă în garaj, nu, nu putea scoate decât un 
croncănit din vechea ladă cu sunete. Aşa că, după un an 
sau doi, întoarse spatele muzicii şi îşi umplu timpul cu 
activităţi pe care le fac băieţii în mod normal în locuri 
precum Amarillo, Texas: îşi petrecea timpul cu familia, 
bătea cuie şi trasa planuri şi şlefuia obiecte în atelierul 
tatălui său, jucând rugbi de contact, apoi de placaj, 
vânând, dându-şi întâlniri cu fele timide, făcând plimbări 
prin deşert. 

Iar dragostea lui faţă de muzică o ascunse acolo unde 
se duc speranţele irosite. 

Loc care, de regulă, nu e prea departe de suprafaţă. 
Mai devreme sau mai târziu, se târăsc din nou afară. 

În cazul lui, acest lucru se întâmplase la închisoare, 
cu ceva ani în urmă. Un gardian din aripa de maximă 
securitate venise şi-l întrebase pe Thompson: 

— Ce naiba a fost asta? 

— La ce te referi? întrebase veşnic placidul Tom 
Oarecare. 

— Cântecul ăla, pe care îl fluierai. 

— Fluieram? 

— Ba bine că nu. Nu ţi-ai dat seama? 

— Era doar ceva ce făceam aşa. Nu mă gândeam, îi 
spusese gardianului. 

— La naiba, suna bine. 

Gardianul se îndepărtase, lăsându-l pe Thompson să 
râdă singur. Ca să vezi. Avusese dintotdeauna un 
instrument, unul cu care se născuse, pe care îl ducea 
peste tot cu el. Thompson se dusese la biblioteca 
închisorii şi citise despre asta. Aflase că oamenii l-ar fi 
numit „fluierător oral”, care se deosebea de unul care 
cânta, de exemplu, la un fluier de alamă - cum ar fi în 
trupele irlandeze. Cei care puteau face asta erau rari - 
majoritatea oamenilor au un diapazon foarte limitat 
când vine vorba de fluierat - şi puteau câştiga sume 
frumoase ca muzicieni profesionişti în concerte, 


reclame, televiziune şi filme (toată lumea cunoştea, 
desigur, tema din Bridge on the River Kwai; nu puteai să 
te gândeşti la el fără să fluieri primele câteva note, cel 
puţin în minte). Existau chiar şi concursuri de fluierat 
oral, cel mai faimos fiind Marele Campionat 
Internaţional, la care participau zeci de artişti - mulţi 
dintre ei ieşeau cu regularitate pe scenă alături de 
orchestre din lumea întreagă şi aveau propriile 
spectacole de cabaret. 

O altă piesă îşi făcu loc în mintea sa. Thompson Boyd 
fluieră notele încet, producând un tril lejer. Observă că- 
şi împinsese pistolul calibru 22 dincolo de unde îl putea 
ajunge. Nu aşa se făceau lucrurile ca la carte... Trase 
pistolul mai aproape, apoi se întoarse la cărţulia de 
instrucţiuni, lipind noi post-it-uri pe pagini, aruncând o 
privire în plasa de cumpărături pentru a se asigura că 
avea tot ceea ce îi trebuia. Credea că pricepuse tehnica. 
Dar, ca întotdeauna când se apuca de ceva nou, avea de 
gând să înveţe totul la perfecţie înainte de a executa 
sarcina. 


— Nimic, Rhyme, rosti Sachs în microfonul agăţat 
lângă buzele ei pline. 

Faptul că buna dispoziţie anterioară dispăruse cu 
totul se făcu simţit când el lătră: 

— Nimic? 

— Nu l-a văzut nimeni. 

— Unde eşti? 

— Am acoperit, practic, tot cartierul Little Italy. Eu şi 
Lon suntem ia capătul de sud. Canal Street. 

— La dracu’, bombăni Rhyme. 

— Am putea... Sachs se întrerupse. Ce-i aia? 

— Ce? întrebă Rhyme. 

— Stai o clipă. Se întoarse spre Sellitto şi îi spuse: 
Haide. 

Scoţând legitimatia, îşi croi drum printre patru benzi 
de trafic aglomerat. Aruncă o privire în jurul ei, apoi o 


luă spre sud, pe Elizabeth Street, un canion întunecat de 
blocuri de locuinţe, magazine de retail şi depozite. 

Se opri din nou. 

— Simţi mirosul? 

Rhyme întrebă acid: 

— Dacă simt mirosul? 

— Pe Lon îl întrebam. 

— Da, spuse detectivul cel masiv. Ce e asta? Ceva 
dulce, parcă. 

Sachs arătă spre o firmă de vânzări en gros cu 
produse din plante, săpun şi beţişoare parfumate, aflată 
la două clădiri mai spre sud de intersecţia dintre Canal 
şi Elizabeth Street. Dinspre uşile deschise adia un miros 
puternic floral. Era iasomie - aroma pe care o 
detectaseră pe pachetul pentru viol şi pe care şi Geneva 
o simţise la muzeu. 

— S-ar putea să avem o pistă, Rhyme. Te sun eu 
înapoi. 


— Da, da, spuse chinezul cel slab aflat în firma de 
produse din plante, uitându-se la imaginea compusă de 
TIFE reprezentându-l pe Subiectul 910. Văd uneori. Sus. 
Nu mult pe aici. Ce făcut? 

— E acolo sus acum? 

— Nu ştiu. Nu ştiu. Cred că văzut pe el azi. Ce făcut? 

— Ce apartament? 

Bărbatul ridică din umeri. 

Firma de import produse din plante en gros ocupa 
etajul întâi, dar la capătul holului slab luminat, dincolo 
de o uşă de siguranţă, se aflau scări ce urcau în 
întuneric. Sellitto scoase staţia şi apelă frecvenţa 
specială de operaţii: 

— L-am prins. 

— Cu cine vorbesc? lătra Haumann. 

— A, scuze. Sunt Sellitto. Suntem la două străzi 
distanţă spre sud de intersecţia dintre Canal şi 
Elizabeth. Chiriaşul a fost identificat cu certitudine. S-ar 


putea să fie în clădire chiar acum. 

— Comandă către toate unităţile de urgenţă. Aţi 
recepționat, terminat? 

Undele răsunară de răspunsuri afirmative. 

Sachs se identifică şi transmise: 

— Strângem laţul în tăcere şi nu intrăm pe Elizabeth. 
Strada se vede de la fereastra din fată. 

— Recepţionat, cinci-opt-opt-cinci. Care e adresa? 
Solicit mandat de percheziţie fără somaţie, terminat. 

Sachs le dădu numărul străzii. 

— Încheiat. 

In mai puţin de cincisprezece minute, echipele 
ajunseră la faţa locului, iar poliţiştii de la Percheziţii şi 
de la Monitorizare verificau faţa şi spatele clădirii cu 
binocluri şi senzori cu infraroşii şi sonici. Comandantul 
echipei de percheziţii şi monitorizare spuse: 

— Sunt patru etaje în clădire. Depozitul de mărfuri 
importate ocupă parterul. Avem acces la etajele doi şi 
patru. Sunt ocupate - familii de asiatici. Cuplu în vârstă 
la doi, iar la etajul patru o femeie cu patru sau cinci 
copii. 

Haumann spuse: 

— Şi etajul trei? 

— Ferestrele sunt acoperite cu draperii, dar scanarea 
cu infraroşii a identificat căldură. Ar putea fi un 
televizor sau un radiator. Dar ar putea fi şi un om. Şi se 
aud ceva sunete. Muzică. Şi scârţâit de podele, s-ar 
părea. 

Sachs privi lista de locatari a clădirii. Plăcuța de 
deasupra butonului de la interfonul pentru etajul trei 
era goală. 

Sosi un poliţist care îi dădu lui Haumann o bucată de 
hârtie. Era mandatul de percheziţie semnat de un 
judecător al tribunalului de stat şi care tocmai fusese 
trimis pe fax la postul mobil al comandamentului pentru 
situaţii de urgenţă. Haumann îl verifică, se asigură că 
adresa era corectă - o intrare forţată la o adresă greşită 


ar fi putut atrage acuzaţii şi ar fi pus în pericol cazul 
împotriva subiectului. Dar hârtia era în ordine. 

Haumann spuse: 

— Două echipe la intrare, câte patru oameni la 
fiecare, pe casa scărilor din faţă şi în spate, la scara de 
incendiu. Berbec de spart uşa în faţă. 

Alese opt poliţişti şi îi împărţi în două grupuri. Unul 
din ele - echipa A - avea să intre prin faţă. Grupul B se 
ocupa de ieşirea de incendiu. Li se adresă acestora din 
urmă: 

— La trei spargeţi fereastra şi îi aruncaţi o grenadă cu 
acţiune de orbire, interval de declanşare de două 
secunde. 

— Recepţionat. 

— La zero, spargeţi uşa din faţă, îi spuse comandantul 
echipei A. 

Apoi selectă alţi poliţişti care să păzească uşile 
persoanelor nevinovate şi să fie de rezervă. 

— Acum desfăşuraţi-vă. Hai, hai, hai! 

Poliţiştii - majoritatea bărbaţi, două femei - porniră 
după cum le comandase Haumann. Echipa B ocoli spre 
spatele clădirii, în vreme ce Sachs şi Haumann se 
alăturară echipei A, împreună cu un poliţist care mânuia 
berbecul de spart uşa. 

În condiţii normale nu ar fi fost permis ca un ofiţer de 
la scena crimei să facă parte din echipa de intervenţie, 
dar Haumann o văzuse pe Sachs sub foc şi ştia că se 
putea descurca singură. Şi, ceea ce era şi mai 
important, şi ofiţerii din echipa de intervenţie o priveau 
cu ochi buni. Nu ar fi recunoscut asta niciodată, cel 
puţin nu în faţa ei, dar o considerau pe Sachs una de-a 
lor şi se bucurau să o aibă în echipă. Era un avantaj, 
desigur, şi faptul că era una dintre cele mai bune 
trăgătoare din poliţie. 

Cât despre Sachs însăşi, ei bine, ei pur şi simplu îi 
plăcea să facă intervenţii în forţă. 

Sellitto se oferi să rămână jos şi să supravegheze 


strada. Cu genunchii dureroşi din cauza artritei, Sachs 
urcă alături de ceilalţi poliţişti până la etajul trei. Se 
apropie de uşă şi ascultă. li făcu un semn din cap lui 
Haumann: 

— Aud ceva, şopti. 

Haumann rosti în staţie: 

— Echipa B. Raportaţi. 

— Suntem pe poziţie, auzi Sachs în cască. Nu vedem 
înăuntru, dar suntem gata de intervenţie. 

Comandantul privi echipa din jurul lor. Polițistul cel 
masiv cu berbecul de spart uşa - un tub de aproximativ 
un metru - dădu din cap. Un alt poliţist se ghemui lângă 
el şi îşi strânse degetele în jurul clanţei pentru a vedea 
dacă era încuiată. 

În microfon, Haumann şopti: 

— Cinci... patru... trei. 

Linişte. Acesta ar fi fost momentul când ar fi trebuit 
să audă sunetul sticlei sparte, apoi explozia grenadei de 
orbire. 

Nimic. 

Ceva era în neregulă aici. Polițistul care ţinea de 
clanţă tremura violent, gemând. 

„Isuse, îşi spuse Sachs, uitându-se la el. Tipul e 
cuprins de o criză sau aşa ceva. Un membru din echipa 
de intervenţii tactice care avea epilepsie? Cum naiba nu 
se descoperise asta la examenul medical?” 

— Ce e? îi şopti Haumann bărbatului. 

Acesta nu răspunse. Tremuratul se intensifică. Ochii îi 
erau măriţi şi se vedea doar albul ochilor. 

— Echipa B, raportați, solicită comandantul în staţie. 
Ce se întâmplă, terminat? 

— Comandante, fereastra e bătută în scânduri, 
transmise conducătorul echipei B. Placaj. Nu putem 
arunca grenada. Care e statutul Alpha, terminat? 

Polițistul de la uşă se prăbuşise acum, cu mâna 
încremenită pe clanţă, încă tremurând. Haumann şopti 
pe o voce aspră: 


— Pierdem timpul! Daţi-l la o parte şi spargeţi uşa. 
Acum! 

Un alt poliţist îl prinse pe cel care avea un atac. 

Cel de-al doilea începu şi el să tremure. 

Ceilalţi poliţişti se dădură înapoi. Unul murmură: 

— Ce se...? 

În acel moment, părul primului poliţist luă foc. 

— A electrificat uşa! 

Haumann arăta spre o placă de metal de pe podea. 
Acestea erau frecvente în clădirile vechi - erau folosite 
ca petice ieftine pentru podelele din lemn masiv. Însă 
aceasta fusese folosită de Subiectul 910 pentru a face o 
capcană electrică împotriva nepoftiţilor; ambii bărbaţi 
erau străbătuţi de curent de înaltă tensiune. 

Flăcările izbucneau din capul primului poliţist, din 
sprâncene, de pe spatele mâinilor, apoi de pe gât. 
Celălalt poliţist îşi pierduse cunoştinţa, dar încă se mai 
zbătea îngrozitor. 

— Jesus, şopti un poliţist în spaniolă. 

Haumann îi aruncă pistolul H&K. unui poliţist din 
apropiere, luă berbecul de spart uşa şi lovi puternic cu 
el încheietura poliţistului care ţinea clanţa. Probabil că 
oasele se făcură zob, dar berbecul reuşi să-i desfacă 
degetele. Odată circuitul întrerupt, cei doi bărbaţi se 
prăbuşiră. Sachs stinse flăcările, care umpleau holul cu 
mirosul dezgustător de păr şi carne arse. 

Doi dintre ofiţerii de rezervă începură manevrele de 
resuscitare a colegilor inconştienţi, în vreme ce un 
poliţist din echipa A prinse mânerele berbecului şi îl lovi 
de uşă, care se deschise larg. Echipa intră în fugă, cu 
armele în aer. Sachs îi urmă. 

Le luă doar cinci secunde să descopere că 
apartamentul era gol. 


Capitolul 13 


Bo Haumann anunţă în staţia de emisie-recepţie: 

— Echipa B, echipa B, am intrat. Nici urmă de 
suspect. Coborâţi, verificaţi toată aleea. Dar nu uitaţi - a 
stat prin preajmă la ultima scenă a crimei. Atacă 
persoane nevinovate. Şi atacă poliţişti. 

O lampa de birou era aprinsă, iar când Sachs puse 
mâna pe şezutul scaunului văzu că era cald. Pe masă se 
afla un mic televizor cu circuit închis, ecranul ceţos 
arătând holul din faţa uşii. Avusese o cameră de 
securitate ascunsă pe undeva şi îi văzuse venind. 
Ucigaşul fugise cu doar câteva clipe în urmă. Dar pe 
unde? Poliţiştii priviră în jur, căutând o cale de ieşire. 
Fereastra de lângă scara de incendiu era acoperită cu 
placaj. Cealaltă nu era acoperită, dar era la nouă metri 
deasupra străzii. 

— A fost aici. Cum naiba a scăpat? 

Răspunsul veni o clipă mai târziu. 

— Am găsit asta, anunţă un poliţist. 

Se uitase sub pat. Indepărtă patul de campanie de 
perete, dând la iveală o gaură doar atât de mare cât să-i 
permită unui om să se târască prin ea. Se părea că 
subiectul tăiase prin tencuială şi înlăturase zidul de 
cărămidă dintre această clădire şi cea învecinată. Când 
îi văzuse pe monitor, împinsese pur şi simplu tencuiala 
din cealaltă parte a zidului şi se strecurase în clădirea 
învecinată. 

Haumann trimise câţiva poliţişti să verifice acoperişul 
şi străzile din apropiere, iar pe alţii să găsească şi să 
asigure intrările din clădirea învecinată. 

— Cineva să intre în gaură, ceru comandantul echipei 
de intervenţie. 

— Intru eu, domnule, spuse un poliţist scund. 


Dar cu uniforma sa masivă nici măcar el nu ar fi putut 
trece prin gaură. 

— O fac eu, spuse Sachs, de departe cea mai suplă 
dintre poliţiştii prezenţi. Dar trebuie să eliberaţi 
încăperea asta. Pentru a conserva probele. 

— Am recepționat. Te băgăm pe tine, apoi ne 
retragem. 

Haumann ceru ca patul să fie dat la o parte. Sachs 
îngenunche şi proiectă lumina lanternei prin gaură, 
văzând la capătul ei o pasarelă dintr-un depozit sau o 
fabrică. Pentru a ajunge la ea trebuia să se târască 
aproape un metru prin spaţiul îngust. 

— Rahat,  bombăni Amelia Sachs, femeia care 
conducea cu 250 km/h şi intra în schimburi de focuri 
faţă în faţă cu răufăcătorii prinşi la colţ, dar care era 
aproape paralizată de teamă la cel mai mic semn de 
claustrofobie. 

Cu capul sau picioarele înainte? 

Oftă. 

Cu capul înainte ar fi fost mai înspăimântător, dar mai 
sigur; cel puţin ar fi avut câteva secunde să descopere 
poziţia de tragere a subiectului înainte ca acesta să 
apuce să tragă. Se uită la spaţiul îngust şi întunecat. 
Respiră adânc. Cu pistolul în mână, porni înainte. 


„Ce naiba e în neregulă cu mine?” se întrebă Lon 
Sellitto, stând în faţa depozitului de lângă firma 
importatoare de produse pe bază de plante, clădirea a 
cărei uşă principală ar fi trebuit s-o păzească, Fixa cu 
privirea uşa şi ferestrele, căutând fugarul, rugându-se 
ca răufăcătorul să apară pentru a-l putea prinde. 

Rugându-se să nu apară. 

„Ce naiba e în neregulă?” 

În toţi aceşti ani de când intrase în poliţie, Sellitto 
fusese implicat în vreo zece schimburi de focuri, 
confiscase arme de la psihopaţi drogati, chiar se luptase 
cu un sinucigaş pe acoperişul Flatiron Building, 


despărţit de moarte doar de un ornament arhitectonic 
de cincisprezece centimetri înălţime. Avusese parte şi 
de şocuri uneori, desigur. Dar întotdeauna îşi revenise 
imediat. Nimic nu îl afectase atât de tare precum 
moartea lui Barry din acea dimineaţă. Faptul că se 
aflase în bălaia puştii îl înspăimântase, asta era evident. 
Dar mai era ceva. Ceva ce avea legătură cu faptul că se 
aflase atât de aproape de o persoană într-o anumită 
clipă... în clipa morţii. Gândurile îi erau bântuite de 
vocea bibliotecarului, de ultimele sale cuvinte de om viu. 

Nu prea am văzut... 

Nu putea uita nici sunetul celor trei gloanţe când îl 
loviseră în piept. 

Poc... poc... poc... 

Erau plesnituri încete, slabe, de-abia perceptibile. Nu 
mai auzise niciodată un astfel de zgomot. Acum Lon 
Sellitto se înfiora şi îl cuprinse greaţa. 

Şi ochii căprui ai bărbatului... Îl privea în ochi pe 
Sellitto când îl loviseră gloanţele. Într-o fracțiune de 
secundă se succedară surpriza, durerea, apoi... nimic. 
Era cel mai ciudat lucru pe care îl văzuse Sellitto 
vreodată. Nu ca atunci când adormi, nu ca atunci când 
eşti distrat. Singura modalitate de a-l descrie: la un 
moment dat era ceva complicat şi real în spatele acelor 
ochi, apoi, o clipă mai târziu, chiar înainte de a se 
prăbuşi grămadă pe trotuar, nu mai era nimic. 

Detectivul înlemnise, holbându-se la păpuşa fără 
vlagă întinsă în faţa sa - în ciuda faptului că ştia că ar fi 
trebuit să încerce să-l prindă pe cel care trăsese. Echipa 
de pe ambulanţă chiar fusese nevoită să îi împingă 
deoparte ca să ajungă la Barry; Sellitto nu fusese 
capabil să se mişte. 

Poc... poc... poc... 

Apoi, când sosise momentul să fie anunțate rudele lui 
Barry, Sellitto dăduse din nou bir cu fugiţii. Dăduse 
numeroase astfel de telefoane dificile pe parcursul 
anilor. Niciunul nu fusese uşor, desigur. Dar azi pur şi 


simplu nu se simţea în stare. Inventase o scuzi de doi 
bani despre telefonul său şi lăsase pe altcineva să 
îndeplinească această sarcină. li era teamă că i-ar fi 
tremurat vocea. Îi era teamă că ar fi plâns, ceea ce nu 
făcuse niciodată în zecile de ani de când era în poliţie. 

Acum auzi prin staţie raportul despre urmărirea fără 
rezultate a făptaşului. 

Auzind poc, poc, poc.. 

„La naiba, vreau doar să merg acasă.“ 

Voia să fie cu Rachel, să bea o bere cu ea pe veranda 
lor din Brooklyn. Ei bine, era prea devreme pentru bere. 
O cafea, poate. Sau poate că nu era prea devreme 
pentru o bere. Sau un scotch. Voia să stea acolo, să 
privească iarba şi copacii. Să discute. Sau să nu spună 
nimic. Doar să fie cu ea. Brusc, gândurile detectivului se 
îndreptară spre fiul său adolescent, care locuia cu fosta 
lui nevastă. Nu-l sunase pe băiat de trei sau patru zile. 
Trebuia s-o facă. 

El... 

Rahat. Sellitto îşi dădu seama că stătea în mijlocul 
Elizabeth Street cu spatele la clădirea pe care ar fi 
trebuit s-o păzească, pierdut în gânduri. „Isuse 
Hristoase! Ce faci? Criminalul e în libertate pe aici pe 
undeva, iar tu eşti pierdut într-o nenorocită de reverie?” 
Putea să fie pe aleea de acolo sau pe cealaltă, aşteptând, 
aşa cum făcuse şi în acea dimineaţă. 

Ghemuindu-se,  Sellitto se întoarse, examinând 
ferestrele întunecate, murdare sau acoperite cu 
draperii. Făptaşul s-ar fi putut afla în spatele oricăreia 
dintre ele, ţintindu-l chiar în acel moment cu nenorocitul 
ăla de pistol mic al lui. Poc, poc... Acele din gloanţe 
sfâşiind carnea în momentul în care se răspândeau. 
Sellitto se înfioră şi se dădu înapoi, adăpostindu-se între 
două dubiţe de marfă parcate, de unde nu putea fi văzut 
de la ferestre. Aruncând o privire furişă dintr-o parte a 
uneia dintre dubite, urmări ferestrele negre, urmări uşa. 

Dar nu ferestre şi uşi vedea. Nu, el vedea ochii căprui 


ai bibliotecarului în faţa sa, la câteva zeci de centimetri 
distanţa. 

Nu prea... 

Poc, poc... 

Viața devenind moarte. 

Ochii aceia... 

lşi şterse de pantaloni mâna cu care trăgea, 
spunându-şi că transpira doar din cauza uniformei ca o 
armură. Ce era cu nenorocita asta de vreme? Era prea 
cald pentru octombrie. Cine naiba nu ar fi transpirat? 


— Nu-l văd, terminat, şopti Sachs în microfon. 

— Repetă! fu răspunsul prin radio al lui Haumann. 

— Nici urmă de el, terminat. 

Depozitul în care fugise Subiectul 910 era un spaţiu 
vast, deschis, separat de pasarele din plasă de sârmă. Pe 
podea se găseau paleţi cu sticle de ulei de măsline şi 
conserve cu sos de roşii, sigilate în folie de ambalare. 
Pasarela pe care se afla ea se găsea la circa nouă metri 
înălţime, în jurul perimetrului - la acelaşi nivel cu 
apartamentul subiectului din clădirea învecinată. Era un 
depozit funcţional, deşi era probabil folosit doar 
sporadic; nu existau indicii că ar fi trecut angajaţi pe 
acolo recent. Luminile erau stinse, dar prin ochiurile de 
sticlă din tavan se strecura suficientă lumină cât să-i 
permită să vadă locul. 

Podelele erau măturate şi curate şi nu găsi urme de 
paşi care să-i arate în ce direcţie o luase Subiectul 910. 
Pe lângă uşa din faţă şi uşa din spate, de unde se 
încărca marfa, mai existau două la nivelul parterului, 
într-o parte. Pe una scria „Iloaletă”, cealaltă nu era 
marcată. 

Inaintând încet, măturând cu pistolul Glock în faţă, cu 
raza lanternei căutând ţinte, Amelia Sachs verifică rapid 
pasarelele şi suprafaţa deschisă a depozitului, fără a 
găsi nimic. li raportă acest lucru lui Haumann. Poliţiştii 
din Unitatea de Intervenţie sparseră uşa depozitului 


dinspre docul de încărcare şi intrară, răspândindu-se. 
Uşurată să primească întăriri, ea le arătă cu mâna cele 
două uşi laterale. Poliţiştii se strânseră lângă ele. 
Haumann transmise prin staţie: 

— Am făcut verificări, dar nimeni nu l-a văzut afară. S- 
ar putea să fie încă înăuntru, terminat. 

Sachs confirmă în tăcere transmisia. Cobori pe scări 
până la nivelul principal, alăturându-li-se celorlalţi 
poliţişti. 

Arătă spre toaletă. 

— La trei, şopti. 

Aceştia dădură din cap. Unul făcu semn spre el, dar 
ea clătină din cap, indicând că ea avea să intre. Sachs 
era furioasă - că făptaşul fugise, că avea un pachet 
pentru viol într-o pungă cu o faţă zâmbitoare, că 
împuşcase o persoană nevinovată doar pentru a crea o 
diversiune. Voia să-l vadă prins pe tipul ăsta şi voia să se 
asigure că e pe urmele lui. 

Purta vestă antiglonţ, desigur, dar nu putea să nu se 
gândească ce s-ar întâmpla dacă unul dintre acele 
gloanţe ar nimeri-o în faţă sau într-un braţ. 

Sau în gât. 

Ridică un singur deget. Unu... 

Intră repede, intră ferit, cu trăgaciul pe trei sferturi 
apăsat. 

„Eşti sigură de asta?” 

În minte îi apăru o imagine cu Lincoln Rhyme. 

Doi... 

Apoi o amintire cu tatăl ei, poliţist de patrulă, 
împărtăşindu-i filosofia sa de viaţă pe patul de moarte: 

„Nu uita, Annie, când te mişti nu te pot prinde.” 

„Aşa că mişcă-te!” 

Trei. 

Dădu din cap. Un poliţist sparse uşa cu piciorul - 
nimeni nu se mai apropia de clanţe de metal iar Sachs 
se aruncă în faţă, ghemuindu-se, în pofida durerii, şi 
măturând cu raza lanternei baia mică, fără ferestre. 


Goală. 

Se dădu în spate şi se întoarse spre cealaltă uşă. 
Aceeaşi procedură şi aici. 

La trei, o altă lovitură în forţă. Uşa se crăpă spre 
interior. 

Cu pistoalele şi lanternele în sus. Sachs îşi spuse: 
„Frate, nu-i niciodată uşor, aşa-i?” Avea în faţă un şir 
lung de trepte ce coborau într-o beznă deplină. Observa 
că treptele erau goale în spate, ceea ce însenina că 
subiectul ar fi putut sta după ele şi să îi împuşte în 
glezne, pulpe sau spate când coborau. 

— Intuneric, şopti. 

Bărbaţii îşi stinseră lanternele, montate pe ţevile puşti 
lor-mitralieră. Sachs cobori prima, chinuită de dureri de 
genunchi. De două ori aproape căzu pe treptele 
neuniforme, insuficient fixate. Patru poliţişti din 
Unitatea de Intervenţie o urmară. 

— Formaţie în colţuri, şopti ea, ştiind că nu se afla 
propriu-zis la comandă, dar incapabilă să se mai abţină 
în acel moment. Poliţiştii nu o contestară. Atingându-şi 
unul celuilalt umerii pentru a se orienta, formară un 
pătrat aproximativ, fiecare îndreptat cu faţa spre 
exterior şi păzind un sfert de arc din subsol. 

— Lumini! 

Fasciculele  halogenelor puternice umplură brusc 
spaţiul restrâns, în vreme ce pistoalele căutau eventuale 
ţinte. Nu văzu nicio ameninţare, nu auzi niciun sunet. 
Cu excepţia unei inimi care bătea al dracului de 
zgomotos, îşi spuse. „Dar aia e a mea.“ 

În subsol se găseau un cuptor, conducte, rezervoare 
de ulei, aproximativ o mie de sticle goale de bere. 
Grămezi de gunoi. 

O mână de şobolani speriaţi. 

Doi poliţişti verificară pe pipăite sacii de gunoi 
împuţiţi, dar era clar că făptaşul nu se afla acolo. li 
transmiseră lui Haumann prin staţie ce găsiseră. Nimeni 
altcineva nu văzuse nici urmă de făptaş. Toţi poliţiştii 


aveau să se regrupeze la camioneta ce servea drept post 
de comandă, pentru a continua verificările în cartier, în 
vreme ce Sachs cerceta, căutând probe - şi toată lumea 
trebuia să ţină cont că, precum la muzeu, mai devreme, 
era posibil ca ucigaşul să fie încă prin apropiere. 

...păzeşte-ţi spatele. 

Oftând, îşi puse arma la loc şi o luă spre scări. Apoi se 
opri. Dacă urca acelaşi şir de trepte până înapoi la 
nivelul principal - un coşmar pentru genunchii ei 
afectaţi de artrită - ar fi trebuit apoi să coboare încă un 
etaj până la nivelul străzii. O alternativă mai uşoară ar fi 
fost să folosească şirul mult mai scurt de trepte ce 
dădea direct pe trotuar. 

Uneori, îşi spuse, întorcându-se spre el, trebuie să te 
răsfeţi puţin. 


Lon Sellitto devenise obsedat de o anumită fereastră. 

Auzise prin radio că depozitul fusese verificat, dar se 
întrebă dacă cei din Unitatea de Intervenţie chiar 
verificaseră toate colţurile şi colţişoarele. In fond, 
nimeni nu-l observase pe făptaş în acea dimineaţă la 
muzeu. Ajunsese cu uşurinţă la o distanţă de la care 
putea trage. 

Poc, poc, poc. 

Fereastra aceea, din extremitatea dreaptă, de la 
etajul doi... Sellitto avea impresia că o văzuse mişcându- 
se o dată sau de două ori. 

Poate era doar vântul. Dar poate că mişcarea era 
produsă de cineva care încerca s-o deschidă. 

Sau care ţintea prin ea. 

Poc. 

Se înfiora şi se dădu înapoi. 

— Hei, îi strigă unui ofiţer din Unitatea de Intervenţie, 
care tocmai ieşise din firma de import produse pe bază 
de plante, ia uită-te, vezi ceva în fereastra aceea? 

— Unde? 

— Aia. Sellitto ieşi din locul său ferit doar puţin şi 


arătă spre pătratul de sticlă neagră. 

— Nu. Dar clădirea a fost verificată. N-ai auzit? 

Sellitto ieşi şi mai mult din ascunzătoare, auzind poc, 
poc, poc. Văzând cum din ochii căprui dispare viaţa, îşi 
îngustă privirea şi, tremurând, cercetă cu atenţie 
fereastra. Apoi, cu colţul ochiului, văzu brusc mişcare în 
partea stângă şi auzi scârţâitul unei uşi ce se deschidea. 
Un licăr puternic de lumină când soarele rece se reflectă 
de pe ceva metalic. 

„Ele! 

— Doamne, şopti Sellitto. 

Puse mâna pe pistol, ghemuindu-se şi răsucindu-se 
spre locul de unde văzuse licărirea. Dar în loc să urmeze 
procedura standard pentru scoaterea rapidă a armei şi 
să-şi ţină arătătorul în afara buclei trăgaciului, smulse 
panicat pistolul Colt din tocul său. 

Motiv pentru care arma se descărcă o clipă mai 
târziu, trimițând glonţul direct spre locul unde Amelia 
Sachs tocmai ieşea pe uşa dinspre subsol a depozitului. 


Capitolul 14 


Stând la intersecţia dintre Canal şi Sixth, la câteva 
străzi distanţa de ascunzătoarea sa, Thompson Boyd 
aşteptă să se facă verde la semafor. Işi trase răsuflarea 
şi îşi şterse faţa umedă. 

Nu era tulburat, nu era înspăimântat - respiraţia îi 
era întretăiată şi transpirase fiindcă alergase să se 
salveze dar era totuşi curios cum de îl găsiseră. Era 
întotdeauna atât de atent în privinţa contactelor şi a 
telefoanelor pe care le folosea şi încerca întotdeauna să 
se asigure că nu era urmărit, aşa că presupunea că îl 
găsiseră pe baza unor probe fizice. Era logic - fiindcă 
era destul de sigur că femeia în alb, care străbătuse 
locul faptei din biblioteca muzeului ca un şarpe 
american cu clopoței, se aflase şi pe holul din faţa 
apartamentului de pe Elizabeth Street. Ce lăsase în 
urma sa la muzeu? Ceva din pachetul pentru viol? Urme 
de la pantofii sau din hainele sale? 

Erau cei mai buni anchetatori din câţi întâlnise. 
Trebuia să ţină cont de asta. 

Cu ochii la trafic, reflectă asupra fugii sale. Când îi 
văzuse pe poliţişti urcând pe scări, băgase repede în 
punga de cumpărături cartea şi obiectele luate de la 
magazinul de bricolaj, îşi luase geanta-diplomat şi 
pistolul, apoi acţionase întrerupătorul ce transmitea 
curent prin clanţa uşii. Spărsese peretele şi se refugiase 
în depozitul din vecini, urcase pe acoperişul acestuia, 
apoi o luase rapid spre sud, spre capătul blocului. 
Coborând pe scara de incendiu, se întorsese spre vest şi 
o luase la fugă, urmând traseul pe care îl plănuise şi 
exersase de zeci de ori. 

Acum, la intersecţia dintre Canal şi Sixth, era pierdut 
într-o mulţime care aştepta lumina verde a semaforului, 


auzind sirenele maşinilor de poliţie ce se alăturau 
efortului de căutare a lui. Faţa nu îi trăda nicio emoție, 
mâinile nu-i tremurau, nu era furios, nu era panicat. Aşa 
trebuia să fie. Văzuse asta de nenumărate ori - zeci de 
ucigaşi profesionişti pe care îi cunoscuse fuseseră prinşi 
din cauză că îşi pierduseră sângele-rece în faţa poliţiei şi 
cedaseră în cursul unor interogatorii de rutină. Ori asta, 
ori îşi pierdeau cumpătul în timpul executării sarcinii, 
lăsând în urmă probe sau martori în viaţă. Emoţiile - 
iubire, furie, teamă - te făceau neglijent. Trebuia să fii 
rece, calculat. 

Amorțit... 

Thompson puse mâna pe pistol, care era ascuns în 
buzunarul impermeabilului, urmărind mai multe maşini 
de poliţie ce goneau pe Sixth Avenue. Maşinile dădură 
colţul derapând uşor şi o luară spre est, pe Canal. 
Puneau în mişcare toate echipele ca să-l caute. Nu era 
surprinzător, după cum ştia Thompson. Cei mai buni 
agenţi din New York ar fi fost scoşi din sărite de 
îndrăzneala unui răufăcător de a electrocuta un om de- 
al lor (deşi, după părerea lui Thompson, vina îi aparţinea 
poliţistului fiindcă fusese neatent). 

Apoi un uşor sentiment de îngrijorare îşi făcu drum în 
mintea sa când văzu încă o maşină de poliţie oprind cu 
un scrâşnet de roţi la trei străzi distanţă. Din ea ieşiră 
câţiva poliţişti care începură să-i interogheze pe oamenii 
de pe stradă. Apoi o alta opri la doar şaizeci de 
metri de locul unde se afla el în acel moment. Şi 
înaintau spre el. Maşina lui era parcată lângă Hudson; 
cam la cinci minute distanţă. Trebuia să ajungă la ea 
imediat. Dar lumina semaforului rămânea roşie. 

Și mai multe sirene umplură aerul. 

Incepea să devină o problemă. 

Thompson privi mulţimea din jurul lui, majoritatea 
având privirile îndreptate spre est, atenţi la maşinile şi 
la agenţii de poliţie. Avea nevoie de o diversiune, ceva 
care să-i permită să traverseze strada. Doar ceva... Un 


foc într-un coş de gunoi, o alarmă de maşină, sunetul 
sticlei ce se sparge... Alte idei? Aruncând o privire spre 
sud, în stânga lui, Thompson observă un autobuz masiv 
cu navetişti ce se îndrepta spre Sixth Avenue. Se 
apropia de intersecţia unde stătea grupul de pietoni. Să 
dea foc unui coş de gunoi sau asta? Apoi Thompson 
Boyd decise. Se strecură mai aproape de curbă, în 
spatele unei fete asiatice, subţiri, de vreo douăzeci de 
ani. Nu avu nevoie decât s-o împingă uşor din spate ca s- 
o arunce în calea autobuzului. Zvârcolindu-se speriată, 
cu răsuflarea tăiată, ea alunecă şi căzu de pe trotuar. 

— A căzut, strigă Boyd pe un ton alert. Prindeţi-o! 

Strigătul ei fu curmat când oglinda din dreapta a 
autobuzului o lovi peste cap şi umăr şi îi aruncă trupul, 
rostogolindu-se, pe trotuar. Sângele se împrăştie pe 
fereastră şi pe cei din apropiere. Frânele ţipară. La fel şi 
câteva femei din mulţime. 

Autobuzul opri forţat în mijlocul Canal Street, blocând 
traficul, şi avea să fie nevoit să rămână acolo până la 
anchetarea accidentului. Un foc într-un coş de gunoi, o 
sticlă spartă, o alarmă de maşină - poate că acestea ar fi 
funcţionat. Dar hotărâse că ar fi fost mai eficient să o 
ucidă pe fată. 

Traficul se blocă imediat, prinzând şi două maşini de 
poliţie care se apropiau pe Sixth Avenue. 

Traversă strada încet, îndepărtându-se de mulţimea 
ce se forma din trecători îngroziţi, care plângeau sau 
strigau, sau doar se holbau şocaţi la corpul fără viaţă şi 
însângerat, făcut ghem lângă un gard din zale. Ochii ei 
orbi priveau goi spre cer. Aparent nimeni nu credea că 
tragedia ar fi fost altceva decât un accident teribil. 

Oamenii alergau spre ea, alţii sunau la 911 de pe 
telefoanele mobile... era haos. In acel moment, 
Thompson traversă calm strada, făcând slalom prin 
traficul blocat. Uitase deja de fata asiatică şi se gândea 
la probleme mai importante. Pierduse una dintre 
ascunzători. Dar cel puţin fugise cu armele sale, 


lucrurile pe care le cumpărase de la magazinul de 
bricolaj şi cartea de instrucţiuni. În apartament nu 
existau indicii care să ducă la el sau la bărbatul care îl 
angajase; nici măcar femeia în alb nu ar fi putut să 
găsească o legătură. Nu, problema nu era una gravă. 

Se opri la un telefon public, apelă căsuţa de 
mesagerie şi primi câteva veşti bune. Geneva Settle, 
află, învăţa la liceul Langston Hughes din Harlem. Află 
şi că era păzită de poliţie, ceea ce, desigur, nu era 
surprinzător. Thompson avea să afle mai multe detalii în 
scurt timp - probabil unde locuia sau chiar, cu puţin 
noroc, faptul că apăruse o oportunitate, iar fata fusese 
deja împuşcată mortal şi treaba terminată. 

Thompson Boyd îşi continuă apoi drumul spre maşină 
- un Buick de trei ani vechime, într-o nuanţă banală de 
albastru, o maşină comună, o maşină oarecare, pentru 
Tom Oarecare. Intră în trafic şi ocoli pe departe blocajul 
produs de accidentul de autobuz. Îşi croi drum spre 
podul de pe Fifty-ninth Street, meditând asupra 
lucrurilor pe care le învățase din cartea pe care o 
studiase în ora ce trecuse, cea plină ochi cu bileţele 
galbene, gândindu-se cum să-şi folosească noile abilităţi. 


— Nu ştiu... Nu ştiu ce să zic. 

Chinuit, Lon Sellitto ridică privirea spre căpitanul 
care venise acolo direct de la sediul central, imediat ce 
superiorii aflaseră despre incidentul de tragere. Sellitto 
era aşezat pe bordură, cu părul vâlvoi, cu burta 
revărsându-i-se peste curea şi pielea roz zărindu-se 
printre nasturi. Pantofii ponosiţi îi erau îndreptaţi spre 
exterior. Totul la el arăta şifonat în acel moment. 

— Ce s-a întâmplat? 

Căpitanul înalt, de culoare, cu început de chelie, luase 
revolverul lui Sellitto şi îl ţinea pe lângă corp, descărcat, 
cu cilindrul deschis, conform procedurilor poliţiei din 
New York după ce un ofiţer trăsese cu arma. 

Sellitto îl privi în ochi pe bărbatul cel înalt şi spuse: 


— Mi-am pierdut cumpătul. 

Căpitanul dădu încet din cap şi se întoarse spre 
Amelia Sachs. 

— Eşti în regulă. 

Ea ridică din umeri. 

— N-a fost nimic. Glonţul a trecut cu mult pe lângă 
mine. 

Sellitto îşi dădea seama că pentru căpitan era evident 
că ea încerca să îşi păstreze calmul în legătură cu 
incidentul, să nu facă mare caz. Faptul că ea îi lua 
apărarea îl făcu pe detectivul masiv şi mai nefericit. 

— Dar te-ai aflat în bătaia focului, spuse căpitanul. 

— N-a fost nicio... 

— Ai fost totuşi în bătaia puştii? 

— Da, domnule, spuse Sachs. 

Glonţul de calibru .38 trecuse la doar nouăzeci de 
centimetri de ea. Sellitto ştia asta. Şi ea ştia asta. 

Cu mult pe lângă mine... 

Căpitanul examina din priviri depozitul. 

— Dacă nu s-ar fi întâmplat asta, răufăcătorul ar fi 
scăpat oricum? 

— Da, spuse Bo Haumann. 

— Eşti sigur că nu a avut nicio legătură cu fuga lui? 
Se va discuta despre asta. 

Comandantul Unităţii de Intervenţie dădu din cap. 

— Am aflat acum că, se pare, subiectul a ajuns pe 
acoperişul depozitului şi a luat-o spre nord sau spre sud 
- probabil sud. Focul de armă - dădu din cap spre 
revolverul lui Sellitto - a avut loc după ce verificasem 
clădirile adiacente. 

Sellitto se întrebă din nou: „Ce se întâmplă cu mine?” 

Poc, poc, poc... 

Căpitanul întrebă: 

— De ce ai scos ama? 

— Nu mă aşteptam să apară cineva prin uşa de la 
subsol. 

— Nu ai auzit transmisia radio prin care se anunţa că 


toată clădirea fusese verificată? 

Ezită. 

— N-am auzit asta. 

Ultima dată când Lon Sellitto îşi minţise superiorii o 
făcuse pentru a proteja un boboc care nu respectase 
procedura în timp ce încerca să salveze victima unei 
răpiri, ceea ce reuşise să facă. Aceea fusese o minciună 
bună. Asta era o minciună de salvat propria piele, şi era 
al naibii de dureros să o spună. 

Căpitanul aruncă o privire în jur asupra locului. Mai 
mulţi poliţişti din echipa de intervenţie pierdeau vremea 
prin zonă. Niciunul dintre ei nu se uita la Sellitto. 
Păreau jenaţi pentru el. Într-un final, superiorul 
interveni: 

— Nu sunt răni, nu există daune grave asupra vreunei 
proprietăţi. Voi face un raport, dar constituirea unei 
comisii de anchetă a incidentului rămâne opţională. Nu 
o voi recomanda. 

Sellitto fu lovit de un val de uşurare. Constituirea unei 
astfel de comisii pentru o descărcare accidentală a 
armei se deosebea prea puţin de o anchetă a Afacerilor 
Interne din punct de vedere al efectului asupra 
reputației tale. Chiar dacă ancheta se încheia favorabil, 
ruşinea rămânea pe obraz pentru foarte, foarte mult 
timp. Uneori pentru totdeauna. 

— Vrei câteva zile libere? îl întrebă căpitanul. 

— Nu, domnule, spuse Sellitto ferm. 

Cel mai rău lucru din lume pentru el - pentru orice 
poliţist - era o perioadă de inactivitate după un astfel de 
episod. S-ar fi pierdut în gânduri negre, s-ar fi ghiftuit 
cu mâncare nesănătoasă, ar fi fost prost dispus cu toţi 
cei din jurul său. Şi ar fi devenit şi mai înspăimântat 
decât era acum. (Incă îşi amintea ruşinat cum tresărise 
ca o şcolăriţă, speriat de rateul camionului de mai 
devreme.) 

— Nu ştiu. 

Căpitanul avea autoritatea de a impune un concediu 


obligatoriu. Voia să-i ceară părerea lui Sachs, dar asta 
ar fi fost deplasat. Ea era nouă, printre detectivii de 
rang mic. Însă ezitarea căpitanului în a decide avea rolul 
de a-i oferi ei o şansă de a interveni. Să spună, poate: 
„Hei, Lon, da, ar fi o idee bună” Sau: „E în regulă. Ne 
descurcăm fără tine”. 

Însă ea nu spuse nimic. Ceea ce, ştiau toţi, era un vot 
în favoarea lui. Căpitanul întrebă: 

— Înţeleg că un martor a fost ucis chiar în faţa ta azi, 
corect? Asta are vreo legătură cu episodul de acum? 

„Futu-i da, futu-i nu...” 

— Nu-mi dau seama. 

O altă ezitare îndelungată. Dar orice s-ar spune 
despre ofiţerii superiori din poliţie, aceştia nu avansează 
în rangurile poliţiei din New York fără a şti totul despre 
viaţa în stradă şi despre efectele ei asupra poliţiştilor. 

— În regulă, te păstrez activ. Dar du-te să discuţi cu 
un consilier. 

Simţi că îi ia foc faţa. Un psihiatru. Dar spuse: 

— Desigur. Am să-mi fac programare imediat. 

— Bun. Şi ţine-mă la curent cum merge. 

— Da, domnule. Mulţumesc. 

Căpitanul îi dădu înapoi arma şi se întoarse la postul 
de comandă cu Bo Haumann. Sellitto şi Sachs o luară 
spre maşina de reacţie rapidă a Unităţii pentru scena 
crimei, care tocmai sosise. 

— Amelia... 

— Treci peste asta, Lon. S-a întâmplat. Asta este. 
Schimburile accidentale de focuri se întâmplă mereu. 

Din punct de vedere statistic, poliţiştii riscau mult mai 
mult să fie împuşcaţi de propriile gloanţe sau de cele ale 
altor colegi decât de cele ale unui răufăcător. 

Detectivul cel greoi clătină din cap. 

— Atâta că... 

Nu ştia ce să zică mai departe. 

Urmă un lung moment de tăcere, în vreme ce 
mergeau spre microbuz. Într-un final, Sachs spuse: 


— Încă ceva, Lon. O să se vorbească despre asta. Ştii 
cum e. Dar niciun civil nu va afla. Nu de la mine. 

Nefiind conectat la reţea - sistemul de bârfe şi 
zvonuri al poliţiei -, Lincoln Rhyme nu putea afla despre 
incident decât de la unul dintre ei. 

— N-aveam de gând să-ţi cer asta. 

— Ştiu, spuse ea. Îţi spun doar cum am de gând să 
abordez problema. 

Începu să descarce echipamentul pentru scena crimei. 

— Mulţumesc, spuse el pe o voce groasă. 

Şi observă că degetele mâinii stângi îi reveniseră 
asupra petei de sânge de pe obraz. 

Poc, poc, poc... 


— E cam subtire, Rhyme. 

— Dă-i bătaie, spuse el prin căşti. 

In costumul ei alb Tyvek, străbătea coroiajul în micul 
apartament - o ascunzătoare, concluzionaseră ei, dată 
fiind puţinătatea mobilierului. Majoritatea ucigaşilor 
aveau un loc ca acesta. Acolo îşi ţineau armele şi 
proviziile şi îl foloseau drept centru de pregătire pentru 
sarcinile de executat în apropiere şi ca gaură în care să 
se facă nevăzuţi dacă o execuţie dădea greş. 

— Ce e înăuntru? întrebă el. 

— Un pat de campanie, o masă de birou goală şi un 
scaun. O lampă. Un televizor conectat la o cameră de 
securitate instalată în holul din faţă. E un sistem Video- 
Tect, dar a dat jos autocolantul cu numărul de serie ca 
să nu aflăm când şi de unde a fost cumpărat. Am găsit 
fire şi câteva comutatoare pentru curentul electric cu 
care a echipat uşa. Amprenta electrostatică se 
potriveşte cu pantofii sport Bass. Am aplicat praf peste 
tot şi n-am găsit nici măcar o amprentă. A purtat mănuşi 
chiar şi în ascunzătoare - ce-a fost cu asta? 

Rhyme speculă: 

— În afară de faptul că e al naibii de inteligent? 
Probabil că nu păzea locul ăla cu prea multă atenţie şi 


ştia că va fi răscolit la un moment dat. Mi-ar plăcea Ja 
nebunie să obţinem o amprentă. În mod cert e 
înregistrat pe undeva. Poate în multe locuri. 

— Am găsit restul pachetului de tarot, dar nu are 
eticheta vreunui magazin. lar singura carte care lipseşte 
e numărul doisprezece, cea pe care a lăsat-o la scena 
crimei. OK, o să mai caut. 

Continuă să străbată caroiajul cu atenţie - deşi 
apartamentul era mic şi putea fi văzut în mare parte 
stând pur şi simplu în mijlocul lui şi rotindu-te la 360 de 
grade. Sachs găsi o probă ascunsă. Trecând de patul de 
campanie observă o mică fâşie de alb iţindu-se de sub 
pernă. O ridică, deschise cu grijă hârtia împăturită. 

— Am găsit ceva, Rhyme. O hartă cu strada pe care se 
află muzeul afro-american. Are o mulţime de detalii cu 
aleile, intrările şi ieşirile de la toate clădirile din jurul 
lui, zonele de încărcare, spaţiile de parcare, hidranti, 
guri de canal, telefoane publice. Omul ăsta e minuţios. 

Puţini ucigaşi erau dispuşi să investească atâta efort 
pentru o crimă la comandă. 

— Şi are pete pe ea. Şi câteva firimituri. Maronii. 
Sachs le mirosi. Usturoi. Firimiturile par a fi de la 
mâncare. 

Strecură harta într-un plic de plastic şi continuă 
căutarea. 

— Am mai găsit fibre, precum celelalte - frânghie de 
bumbac, aş spune. Puțin praf şi mizerie. Dar asta e tot. 

— Aş vrea să pot vedea locul. Vocea lui Rhyme se 
pierdu în tăcere. 

— Rhyme? 

— Mi-l imaginez, şopti el. O altă pauză. Apoi: Ce se 
găseşte pe suprafața mesei? 

— Nu e nimic. Ți-am spus... 

— Nu mă refer la ce e aşezat pe ea. Adică e pătată cu 
cerneală? Mâăzgălituri? Urme de cuţit? Urme de la cana 
de cafea? Adăugă cu îndârjire: Când răufăcătorii sunt 
atât de nepoliticoşi încât nu lasă în urma lor factura de 


curent, trebuie să ne descurcăm cu ceea ce găsim. 

Da, buna dispoziţie se evaporase oficial. 

Amelia examină blatul de lemn. 

— E pătat, da. Zgâriat şi crestat. 

— E din lemn? 

— Da. 

— la câteva probe. Foloseşte un cuţit şi răzuieşte 
suprafaţa. 

Sachs găsi un bisturiu în trusa de examinare. Exact ca 
acelea folosite de chirurgi, acesta era sterilizat şi sigilat 
în hârtie şi plastic. Răzui cu atenţie suprafaţa şi puse 
aşchiile rezultate în mici pungi de plastic. 

Aruncând o privire în jos, observă că lumina juca pe 
marginea mesei. Verifică mai atent. 

— Rhyme, am găsit câteva picături. Un lichid incolor. 

— Înainte de a lua probe din ele, testează una cu 
Mirage. Foloseşte Exspray 2. Tipului ăstuia îi plac mult 
prea mult jucăriile mortale. 

Mirage Technologies producea un sistem convenabil 
de detectare de explozivi. Exspray 2 detecta explozivii 
din grupa B, printre care se număra şi nitroglicerina, un 
lichid incolor, foarte instabil, din care şi o singură 
picătură ar fi fost suficientă pentru a smulge o mână. 

Sachs testă proba. Dacă substanţa ar fi fost explozivă, 
s-ar fi colorat în roz. Nu apăru nicio schimbare. Aplică şi 
Spray 3 asupra aceleiaşi probe, doar pentru siguranţă - 
această substanţă ar fi indicat eventuala prezenţă a unor 
nitrați, elementul de bază în majoritatea explozivilor, nu 
doar în nitroglicerină. 

— Negativ, Rhyme. 

Prelevă încă o picătură din respectivul lichid şi 
transferă proba într-o eprubetă de sticlă, apoi o sigilă. 

— Cam asta e tot, Rhyme. 

— Adu totul înapoi, Sachs. Trebuie să facem un pas 
decisiv spre individul ăsta. Dacă poate scăpa atât de 
uşor de o unitate de intervenţie, asta înseamnă că poate 
ajunge la Geneva la fel de repede. 


Capitolul 15 


Trecuse testul cu brio. 

La perfectie. 

Douăzeci şi patru de întrebări grilă - toate 
răspunsurile corecte, după cum credea Geneva Settle. Şi 
scrisese un răspuns de şapte pagini. La un eseu pentru 
care se cereau doar patru. 

Grozav... Îi povestea detectivului Bell despre cum se 
descurcase, iar el dădea din cap - ceea ce, pentru ea, 
însemna că nu o asculta, ci doar verifica din priviri 
coridoarele dar cel puţin îşi păstra un zâmbet pe faţă, 
iar ea se prefăcea că el o asculta. Şi era o nebunie, dar 
chiar se simţea bine făcând asta. Povestindu-i pur şi 
simplu despre capcana pe care le-o strecurase 
profesorul în eseu, despre felul în care Lynette 
Tompkins murmurase: „Doamne, ajută-mă”, când îşi 
dăduse seama că învățase subiectul greşit. Nimeni 
altcineva în afară de Keesh nu ar fi fost interesat să o 
asculte pălăvrăgind întruna despre asta. 

Acum avea testul la matematică de care trebuia să se 
ocupe. Nu îi plăcea prea tare analiza matematică, dar 
ştia materia, învățase, exersase la perfecţie ecuaţiile. 

— Fata mea! Lakeesha îşi potrivi pasul cu al ei. La 
naiba, eşti încă aici? Făcu ochi mari. Aproape c-ai fost 
omorâtă azi-dimineaţă şi tu nici nu te stresezi de asta. 
Asta e o nebunie, fată. 

— Guma. Se aude ca şi cum ai plesni din bici. 

Keesh continuă să facă baloane, după cum se şi 
aşteptase Geneva. 

— Ai deja o zece. De ce trebuie să mai dai testele 
alea? 

— Dacă nu dau acele teste, nu va mai fi un zece. 

Fata cea masivă îi aruncă o privire detectivului Bell, 


încruntându-se: 

— După părerea mea, ar trebui să-l cauţi pe fraierul 
ăla care a atacat-o pe prietena mea. 

— Sunt destui care fac asta. 

— Câţi anume? Şi unde sunt? 

— Keesh! şopti Geneva. 

Dai Bell zâmbi uşor. 

— Sunt destui. 

Snap. Snap. 

Geneva o întrebă pe prietena ei: 

— Deci, cum a fost la testul de eseistică? 

— Lumea asta nu-i normală. Lumea asta e cu fundu-n 
sus. 

— Dar nu ai chiulit? 

— Ţi-am zis c-o să merg. A fost grozav, fată. Am fost 
călare pe situaţie. Sunt destul de sigură că mi-am luat 
un şapte. Cel puţin. Poate chiar un opt. 

— Interesant. 

Ajunseră la o intersecţie de coridoare, iar Lakeesha o 
luă spre stânga. 

— Pe mai târziu, fată. Sună-mă după-masă. 

— Bineînţeles. 

Geneva râse în sinea ei în timp ce o privea pe prietena 
ei înaintând valvârtej pe coridoare. Keesh arăta ca 
oricare dintre celelalte fete de cartier: drăguţe, 
aranjate, croite după acelaşi calapod, cu hainele ei 
ţipătoare şi mulate, unghiile înspăimântătoare, codiţele 
colorate, bijuteriile masive ieftine. Dansa ca nebuna pe 
L.L. Cool J, Twista şi Beyonce. Era gata să sară la 
bătaie, ţinându-le piept chiar şi fetelor din găştile 
organizate (uneori purta la ea un cutter sau un briceag 
cu arc). Ocazional făcea pe DJ-ul, spunându-şi Def 
Mistress K când învârtea discurile la petrecerile 
organizate în şcoală - la fel şi în cluburi, unde gorilele 
alegeau să creadă că are douăzeci şi unu de ani. 

Dar fata nu era chiar atât de pătrunsă de spiritul de 
ghetou pe cât pretindea a fi. Purta această mască aşa 


cum îşi purta unghiile false trăsnite şi extensiile de 
câţiva bani. Pentru Gen indiciile erau evidente: dacă 
ascultai cu atenţie puteai să-ţi dai seama că engleza 
standard era prima ei limbă. Era ca acei comedianţi 
negri cu spectacole improvizate care se exprimă ca nişte 
băieţaşi de cartier, dar greşesc ritmul. Poate că fata 
spunea: „Oi fi fostă la Sammy aseară”. Dar cineva care 
folosea cu adevărat dialectul afro-american - noua 
expresie acceptată ca fiind perfect corectă era „engleză 
afro-americană autentică”, EAAA - nu ar fi spus asta: ar 
fi zis „Am fost la Sammy”. „Oi” se folosea doar pentru 
activităţi în desfăşurare sau viitoare, de genul: „Oi lucra 
la Blockbuster în fiecare weekend”. Sau: „Oi merge în 
Houston cu mătuşa mea luna viitoare”. 

Sau Keesh ar fi spus: „Eu prima care să mă înscriu”. 
Dar asta nu era EAAA, în care nu se renunţa niciodată la 
verbul „a fi” la persoana întâi, doar la a doua sau a treia. 
„El primul care se înscrie” era corect. Dar pentru 
ascultătorul neavizat, fata dădea impresia că se formase 
în cartier. 

Mai erau şi alte aspecte: multe dintre fetele din 
cartierele sociale se lăudau că şterpelesc lucruri din 
magazine. Dar Keesh nu furase niciodată nici măcar o 
sticluţă de ojă sau un pachet de extensii. Nici măcar nu 
cumpăra bijuterii de pe stradă de la persoane care, 
posibil, le furaseră de la un turist, iar fata cea masivă nu 
ezita niciodată să raporteze la 112 orice puşti suspect 
care îşi făcea de lucru în preajma holurilor din blocurile 
cu apartamente în timpul „sezonului de vânătoare” - 
acele zile din lună când în cutiile poştale începeau să 
sosească cecurile cu ajutoarele sociale, alocaţiile pentru 
copii sau ajutoarele de şomaj. 

Keesh plătea pentru ceea ce îşi dorea. Avea două 
locuri de muncă - aplica extensii şi împletea codițe pe 
cont propriu şi lucra la bar într-un restaurant patru zile 
pe săptămână (localul se afla în Manhattan, dar la mulţi 
kilometri în sud de Harlem, ca să se asigure că nu dă 


peste oameni din cartier, ceea ce i-ar fi stricat reputaţia 
de divă ţipătoare şi pasionată de muzică de pe 124th 
Street). Işi cheltuia banii cu atenţie şi punea deoparte 
ceea ce câştiga ca să-şi ajute familia. 

Mai exista un aspect legat de Keesh care o deosebea 
de multe fete din Harlem. Ea şi Geneva făceau parte 
amândouă din ceea ce era numit uneori „Clubul 
abstinenţei”. Care se referea la abstinenţa de la sex. (Ei 
bine, era în regulă să-ţi faci puţin de cap, dar, după cum 
spunea una dintre prietenele Genevei, „Niciun băiat n-o 
să-şi bage spurcăciunea în mine, pe cuvânt.”) Fetele 
respectau un pact de virginitate pe care ea şi Geneva îl 
trecuseră în gimnaziu. Asta făcea din ele o raritate. O 
foarte mare parte dintre fetele de la Langston Hughes 
se culcau deja cu băieţi de câţiva ani. 

Adolescentele din Harlem se împărțeau în două 
categorii, iar diferenţa era definită de o singură 
imagine: un cărucior. Erau unele care împingeau 
cărucioare pe stradă şi altele care nu. Şi nu conta dacă 
citeai Ntozake Shange sau Sylvia Plath sau erai 
analfabetă, nu conta dacă purtai maiouri portocalii şi 
codițe cumpărate de la magazin sau bluze albe şi fuste 
plisate... dacă ajungeai în categoria celor cu cărucioare, 
atunci viaţa ta se îndrepta într-o direcţie cu totul diferită 
faţă de cea a fetelor din cealaltă categorie. Un copil nu 
însemna neapărat renunţarea la şcoală şi la o meserie, 
dar, de cele mai multe ori, aşa era. Şi chiar dacă nu se 
întâmpla asta, o fată cu un cărucior se putea aştepta la o 
perioadă dureros de dificilă. 

Obiectivul fix al Genevei era să fugă din Harlem la 
prima ocazie, cu popasuri în Boston sau New Haven 
pentru a-şi lua o diplomă sau două, iar de acolo în 
Anglia, Franţa sau Italia. Chiar şi cel mai mic risc ca un 
obstacol, precum un bebeluş, să-i dea planurile peste 
cap era inacceptabil. Lakeesha nu ţinea prea mult la 
ideea de educaţie superioară, dar avea şi ea ambiţii. 
Avea să meargă la un colegiu de patru ani şi, ca femeie 


de afaceri a naibii de bine pregătită, avea să ia pe sus 
întregul Harlem. Fata avea să fie un Frederick Douglas 
sau Malcolm X al afacerilor din Uptown. 

Aceste puncte comune în gândire erau cele care le 
apropiau pe cele două fete, altfel diametral opuse. Şi, ca 
majoritatea prieteniilor profunde, legătura lor era, în 
ultimă instanţă, imposibil de definit. Keesh exprimase 
asta cel mai bine într-o zi fluturând din mâna încărcată 
de brățări şi unghiile cu vârfurile pictate cu buline şi 
spunând, într-o manieră ce respecta cu stricteţe 
dezacordul specific pentru persoana a treia singular în 
EAAA: „Cum o fi, fată. Funcţioneşte, este?” Şi da, 
funcţiona. 

Geneva şi detectivul Bell ajunseră acum la ora de 
matematică. El se aşeză în faţa uşii. 

— Voi fi aici. După test, aşteaptă înăuntru. O să 
vorbesc să vină o maşină prin faţă. 

Fata dădu din cap, apoi se întoarse să intre. Ezită, 
aruncă o privire înapoi. 

— Voiam să spun ceva, domnule detectiv. 

— Ce anume? 

__—Stiu că nu sunt foarte agreabilă uneori. 
Incăpăţânată şi stupidă, spun unii. De fapt, majoritatea 
spun că sunt o adevărată pacoste. Dar vă mulţumesc 
pentru ceea ce faceţi. N 

— Doar îmi fac datoria, domnişoară. În plus, jumătate 
din martorii şi oamenii pe care îi protejez nu valorează 
nici cât pământul pe care calcă. Mă bucur că am grijă de 
cineva decent. Acum, du-te să mai iei o dată punctajul 
maxim. 

Ea clipi. 

— Aţi ascultat? Credeam că nu eraţi atent. 

— Ba chiar am ascultat, da, domnişoară. Și te-am 
păzit. Deşi, trebuie să recunosc, să fac două lucruri 
deodată e cam limita mea. Să nu te aştepţi la mai mult 
de-atât. In regulă, acum - voi fi aici când ieşi. 

— Iar eu chiar am să vă dau înapoi banii de mâncare. 


— Ţi-am spus că ăia sunt decontaţi de primărie. 

— Atâta că aţi plătit personal - n-aţi luat bon. 

— Ei, ca să vezi. Şi tu observi chestii. 

Intrată în clasă, îl văzu pe Kevin Cheaney aşezat în 
spate, discutând cu câţiva dintre băieţii lui. El ridică 
privirea, salutând-o cu un zâmbet larg, şi veni până la 
ca. Aproape fiecare fată din clasă - indiferent dacă era 
drăguță sau banală - îi urmări mersul. Surpriza - apoi 
şocul - se reflectară în ochii lor când observară încotro 
se îndrepta. 

„Hei, le adresă ca în gând, triumfătoare, încercaţi să 
pricepeţi asta.” 

„Sunt în rai.“ Geneva Settle cobori privirea, cu faţa în 
flăcări. 

— Hei, fată, spuse el, apropiindu-se. 

li simţi mirosul loţiunii de ras. Se întrebă ce era. 
Poate avea să afle când era ziua lui şi să-i cumpere o 
sticluţă. N 

— Bună, spuse, cu voce tremurată. Îşi drese vocea. 
Bună. 

OK, se bucurase de momentul ei de glorie în faţa 
clasei - care avea să dureze o veşnicie. Dar acum, din 
nou, nu putea să se gândească decât la a-l ţine departe, 
pentru a se asigura că nu are de suferit din cauza ei. 
Avea să-i spună cât era de periculos să stea în preajma 
ei. „Las-o baltă cu lătratul şi glumele despre mă-ta. Fii 
serioasă. Spune-i ce simţi cu adevărat: că eşti 
îngrijorată pentru el.“ Dar înainte să apuce să-i spună 
ceva, el îi făcu semn spre fundul clasei. 

— Hai până acolo. Am ceva pentru tine. 

„Pentru mine?” se întrebă. Respiră adânc şi îl urmă în 
colţul încăperii. 

— Uite. Ţi-am luat un cadou. 

li strecură ceva în mână. Plastic negru. Ce era? Un 
telefon celular? Pager? Acestea erau interzise în şcoală. 
Insă inima Genevei bătea nebunește, întrebându-se care 
era sensul cadoului? Era menit să-i permită să-l sune 


dacă era în pericol? Sau poate ca el să poată lua 
legătura cu ea oricând voia? E 

— E grozav, spuse, examinându-l. Îşi dădu scama că 
nu era un telefon sau pager, ci o agendă şmecheră. Ca 
un Palm Pilot. 

— Are jocuri, internet, email. Toate prin conexiune 
wireless. E o nebunie cum funcţionează chestiile astea. 

— Mersi. Atâta că... ei bine, pare scump, Kevin. Nu 
ştiu ce să zic despre asta... 

— O, e în regulă, fată. Ai să munceşti să-l meriţi. 

Ea ridică privirea spre el. 

— Să muncesc să-l merit? 

— Ascultă. Nu-i mare scofală. Eu şi băieţii mei l-am 
testat. E conectat deja la al meu. Se lovi peste buzunarul 
de la cămaşă. Ceea ce faci tu, primul lucru care să-l ştii, 
să-l ţii între picioare. E mai bine dacă porţi o fustă. 
Profesorii nu se uită acolo, că se trezesc târâţi în 
judecată, ştii? Acum, la prima întrebare de la test, apeşi 
butonul ăla de acolo. Il vezi? Apoi apeşi butonul de 
spaţiu, apoi scrii răspunsul. Ai priceput? 

— Răspunsul? 

— Apoi, ascultă, asta e important. Trebuie să apeşi 
butonul ăsta ca să mi-l trimiţi. Butonul ăla mic cu o 
antenă pe el. Dacă nu-l apeşi, nu se trimite. A doua 
întrebare, apeşi doi. Apoi răspunsul. 

— Nu înţeleg. 

El râse, întrebându-se de ce nu pricepea. 

— Ce credeai? Avem o înţelegere, fată. Eu îţi apăr 
fundul în stradă. Tu-mi salvezi pielea la şcoală. 

Înțelegerea o lovi brusc şi usturător. Ridică ochii, 
sfredelindu-l cu privirea. 

— Adică să copiezi. 

El se încruntă. 

— Nu te apuca să spui rahaturi din astea tare. 

Privi în jur. 

— Glumeşti. Asta e o glumă. 

— Glumă? Nu, fată. Ai să mă ajuţi. 


Nu era o întrebare. Era un ordin. 

Simţi că era pe punctul de a se sufoca sau a voma. 
Respira sacadat. 

— N-am s-o fac. 

Îi întinse aparatul. El nu-l luă. 

— Care-i problema cu tine? O grămadă de fete mă 
ajută. 

— Alicia, şopti Geneva furioasă, dând din cap şi 
amintindu-şi de o fată care fusese în clasă cu ei până de 
curând, Alicia Goodwin, o fată deşteaptă, un geniu la 
matematică. 

Plecase din şcoală când familia ei se mutase în Jersey. 
Ea şi Kevin fuseseră apropiaţi. Deci asta era până la 
urmă: când îşi pierduse partenera, Kevin pornise în 
căutarea alteia şi o alesese pe Geneva, o elevă mai bună 
decât predecesoarea ei, dar nici pe departe la fel de 
drăguță. Geneva se întrebă cât de spre coada listei se 
plasase. Furia şi durerea se zvârcoleau în ea ca focul 
într-un cazan. Asta era chiar mai rău decât ceea ce se 
întâmplase la muzeu în acea dimineaţă. Cel puţin 
bărbatul cu mască nu se prefăcuse că i-ar fi prieten. 

Iuda... 

Geneva Îi spuse furioasă: 

— Ai o herghelie de fete care îţi oferă răspunsurile... 
Ce medie generală ai avea dacă nu te-ar ajuta ele? 

— Eu nu-s prost, fată, şopti el furios. Atâta că nu am 
nevoie să învăţ rahaturile astea. O să joc baschet şi o să 
câştig bani cu grămada pentru tot restul vieţii. E mai 
bine pentru toată lumea ca eu să mă antrenez în loc să 
învăţ. 

— Pentru toată lumea. Râse amar. Deci de acolo 
provin notele tale. Le furi aşa cum i-ai şterpeli cuiva un 
lanţ de aur în Times Square. 

— Hei, fată. Îți zic, ai grijă ce spui, şopti el 
ameninţător. 

— N-am să te ajut, murmură ea. 

Atunci el zâmbi, aruncându-i o privire pe sub 


sprâncene. 

— O să m-asigur că merită pentru tine. Poţi să vii pe 
la mine când vrei. O să te fut bine. O să ţi-o şi ling. Chiar 
mă pricep la capitolul ăsta. 

— Du-te dracului! strigă ea. 

Câteva capete se întoarseră. 

— Ascultă, mormăi el furios, prinzând-o tare de braţ. 
Simţi cum o cuprinde durerea. Ai un corp de puştoaică 
de zece ani şi te dai mare ca ceva blondă din Long 
Island, închipuindu-ţi că eşti mai bună decât toţi. O 
ştoarfă cu părul scămos ca tine nu poate fi prea 
pretențioasă când e vorba de un bărbat, ştii ce zic? 
Unde o să mai găseşti pe cineva aşa bun ca mine? 

Genevei i se tăie răsuflarea în faţa insultei. 

— Eşti dezgustător! 

— OK. Fata, bine. Eşti frigidă, nicio problemă. O să te 
plătesc să mă ajuţi. Cât vrei? O sută? Două? Am bani 
grămadă. Hai, spune-mi preţul. Trebe să trec testul ăsta. 

— Atunci învaţă! lătră ea şi aruncă agenda spre el. 

El prinse agenda într-o mână şi pe ea o trase mai 
aproape de el cu cealaltă. 

— Kevin! strigă aspru vocea unui bărbat. 

— Futu-i, murmură băiatul dezgustat, închizând ochii 
pentru o clipă, eliberându-i braţul 

Domnul Abrams, profesorul de matematică, veni şi luă 
aparatul. Îl examină. 

— Ce-i asta? 

— Voia să-l ajut să copieze, spuse Geneva. 

— Ştoarfa asta e sărită. E al ei şi.. 

— Haide, mergem la director, îi spuse acesta lui 
Kevin. 

Băiatul o fixă cu o privire rece. Ea îi răspunse cu o 
privire la fel de întunecată. 

Profesorul întrebă: 

— Eşti bine, Geneva? ; 

Ea îşi freca braţul acolo unde o prinsese el. Îşi cobori 
mâna şi dădu din cap. 


— Vreau doar să merg la baie câteva minute. 

— Du-te. Se adresă elevilor, care priveau toţi în 
tăcere. Vom avea o perioadă de pregătire de zece 
minute înainte de test. 

Profesorul îl escortă pe Kevin, scoţându-l pe uşa din 
spate a clasei. Care se umplu brusc de bârfe strigate la 
foc continuu, de parcă ar fi dezactivat cineva butonul de 
întrerupere sonor al unui televizor. Geneva aşteptă 
câteva secunde, apoi ieşi şi ea. 

Aruncând o privire pe coridor, îl văzu pe detectivul 
Bell stând cu braţele încrucişate lângă uşa din faţă. El 
nu 0 văzu. leşi în hol şi se pierdu printre grupurile de 
elevi care se îndreptau spre ore. 

Însă Geneva Settle nu se îndreptă spre baia fetelor. 
Ajunse la capătul holului şi trecu în forţă prin uşă, ieşind 
în curtea şcolii, care era pustie, şi gândindu-se: „Nimeni 
pe lume n-o să mă vadă plângând”. 


Era chiar acolo! La nici treizeci de metri de el. 

Inima lui Jax bubui puternic când o văzu pe Geneva 
Settle stând singură în curtea şcolii. Regele Graffiti era 
la intrarea pe o alee de peste drum, unde petrecuse 
ultimele şaizeci de minute, aşteptând să o vadă cât de 
puţin. Dar asta era chiar mai bine decât sperase. Era 
singură. Jax aruncă o privire spre clădire. In faţa şcolii 
era o maşină de poliţie fără marcaje, cu un poliţist 
înăuntru, dar era la o oarecare distanţă faţă de fată, iar 
polițistul nu privea curtea şcolii; nu ar fi putut s-o vadă 
de unde era nici dacă se întorcea. Poate că avea să fie 
mai uşor decât se aşteptase, 

„Aşa că nu mai sta pe loc, îşi spuse. Mişcă-cţi fundul 
odată. “ Scoase din buzunar o bandană neagră, îşi 
prinse sub ea părul creţ şi lung. Înaintând uşor, oprindu- 
se în spatele unei maşini fără geamuri, cam rablagită, 
fostul puşcăriaş cercetă terenul de joacă (care îi amintea 
foarte mult de curtea închisorii, mai puţin, desigur, 
sârma ghimpată şi turnurile de pază). Decise că putea 


traversa strada acolo şi să se ascundă în spatele unui tir 
Food Emporium parcat lângă trotuar, cu motorul la 
ralanti. Putea să se apropie de ea până la, poate, vreo 
şapte metri, fără a fi observat de Geneva sau de poliţist. 
Asta avea să fie suficient de aproape. 

Câtă vreme fata continua să privească în pământ, 
putea să se strecoare neobservat prin lanţul din zale. 
Avea să fie înspăimântată după tot ceea ce i se 
întâmplase şi, dacă l-ar fi văzut apropiindu-se, probabil 
s-ar fi întors şi ar fi fugit, strigând după ajutor. „Mergi 
încet, fii atent. Dar mişcă-te acum. S-ar putea să nu mai 
ai o astfel de şansă.“ Jax porni spre fată, păşind cu grijă 
ca nu cumva piciorul său şchiop să se târască prin 
frunze şi să-l dea de gol. 


Capitolul 16 


Oare aşa stăteau lucrurile întotdeauna? 

Oare băieţii voiau întotdeauna ceva de la tine? 

În cazul lui Kevin, el voia mintea ei. Ei bine, nu ar fi 
fost la fel de deranjată dacă ar fi avut constituţia lui 
Lakeesha, iar el s-ar fi dat la ea pentru fundul sau sânii 
ei? 

„Nu”, îşi spuse furioasă. Asta era altceva. Asta era 
normal. Consilierii şcolii vorbeau mult despre viol, 
despre cum să spui nu, despre ce să faci dacă un băiat 
devenea prea insistent. Ce să faci după, dacă se 
întâmplă. 

Dar nu spuneau niciodată nimic despre ce să faci dacă 
cineva voia să-ţi violeze mintea. 

„Rahat, rahat, rahat!” 

Strânse din dinţi şi-şi şterse lacrimile, alungându-le cu 
vârfurile degetelor. „Uită-l! E o zdreanţă ratată. Testul 
la analiză - doar asta contează.” 


d supra dx ori x la puterea n este egal cu.. 


Observă mişcare în stânga. Geneva privi în acea 
direcţie şi, mijindu-şi ochii în lumina soarelui, văzu o 
siluetă de cealaltă parte a străzii, în umbra unui bloc de 
locuinţe, un bărbat cu o bandană neagră pe cap şi 
îmbrăcat într-o jachetă verde-închis. Se îndreptase 
înspre curtea şcolii, dar apoi dispăruse în spatele unui 
tir mare din apropiere. Primul ei gând panicat fu: 
bărbatul de la bibliotecă venise după ea. Dar nu, tipul 
ăsta era negru. Relaxându-se, aruncă o privire la ceasul 
de la mână. „Du-te înapoi înăuntru.” 

Atâta că... 

Disperată, se gândi la privirile care aveau s-o 


întâmpine. Băieţii lui Kevin, care aveau să se uite urât la 
ea. Fetele pline de fiţe, care aveau s-o fixeze cu privirea 
şi să râdă. 

Puneţi-o la pământ, tăiaţi-o, tăiaţi-o pe curvă... 

„Uită de ei. Cui îi pasă ce cred ei? Testul e singurul 
lucru care contează.” 


d supra dx ori x la puterea n este egal cu nx la 
puterea n minus unu... 


Pornind înapoi spre uşa din spate, se întrebă dacă 
Kevin avea să fie suspendat. Sau poate exmatriculat. 
Spera că da. 


d supra dx ori... 


Atunci auzi fâsâitul paşilor pe asfalt. Geneva se opri şi 
se întoarse. Nu vedea pe nimeni clar, din cauza luminii 
orbitoare a soarelui foarte puternic. Oare bărbatul de 
culoare în jachetă verde venea spre ea? 

Sunetul paşilor se întrerupse. Ea se întoarse, o luă 
spre şcoală, dând la o parte orice gând ce nu ţinea de 
algoritmul de calcul pentru analiză matematică. 


„„„egal cu nx la puterea n minus unu... 


În acel moment auzi din nou paşi, mişcându-se rapid 
acum. Cineva venea în forţă, direct spre ea. Nu vedea 
nimic. „Cine e?” Ridică mâna pavăză împotriva luminii 
puternice a soarelui. 

Şi îl auzi pe detectivul Bell strigând: 

— Geneva! Nu te mişca! 

Bărbatul înainta în fugă, având pe cineva alături - 
polițistul Pulaski. 

— Domnişoară, ce s-a întâmplat? De ce ai ieşit? 

— Eram... 

Trei maşini de poliţie opriră cu scrâşnet de roţi în 


apropiere. Detectivul Bell ridică privirea spre maşina 
cea mare, mijind ochii din cauza soarelui. 

— Pulaski! E] e! Fugi, fugi, fugi! 

Aveau sub ochi silueta tot mai îndepărtată a 
bărbatului pe care îl văzuseră cu un minut în urmă, cel 
cu jacheta verde. Acesta se îndepărta în alergare, 
şchiopătând uşor. Pe o alee. 

— Mă ocup eu. 

Polițistul porni în fugă după el. Se strecură prin 
poartă şi dispăru pe alee, urmărindu-l pe bărbat. Apoi o 
jumătate de duzină de poliţişti apărură în curtea şcolii. 
Se răspândiră şi îi înconjurară pe Geneva şi pe detectivi. 

— Ce se întâmplă? întrebă ea. 

Zorind-o spre maşini, inspectorul Bell îi spuse că 
tocmai fuseseră contactaţi de un agent FBI, cineva pe 
nume Dellray, care lucra cu domnul Rhyme. Unul dintre 
informatorii săi aflase că un bărbat din Harlem se 
interesase de Geneva în acea dimineaţă, încercând să 
afle la ce şcoală învăţa şi unde locuia. Era afro-american 
şi purtat o jachetă verde-închis în stil milităresc. Fusese 
arestat sub acuzaţia de crimă în urmă cu câţiva ani, iar 
acum era înarmat. Fiindcă atacatorul de la muzeu din 
acea dimineaţă era alb şi era posibil să nu cunoască 
Harlemul prea bine, domnul Rhyme ajunsese la 
concluzia că hotărâse să apeleze la un complice care 
cunoştea cartierul. 

După ce aflase acest lucru, domnul Bell intrase în 
clasă după ea şi descoperise că se strecurase pe uşa din 
spate. Dar Jonette Monroe, fata sub acoperire, o 
urmărise discret şi o urmase. Apoi anunţase poliţia unde 
se afla Geneva. Acum, spuse detectivul, era cazul să se 
întoarcă imediat la locuinţa domnului Rhyme. 

— Cum rămâne cu testul? Eu... 

— Niciun test şi nicio şcoala până nu-l prindem pe 
tipul ăsta! spuse Bell ferm. Acum haide, domnişoară. 

Furioasă pe trădarea lui Kevin, furioasă că fusese 
târâtă în toată complicaţia asta, ea îşi încrucişa braţele. 


— Trebuie să dau acest test. 

— Geneva, nu ai idee cât de încăpățânat pot să fiu. 
Intenţionez să te ţin în viaţă, dacă asta înseamnă să te 
iau pe sus şi să te duc la maşină, fii sigură că o voi face. 
Ochii săi întunecaţi, ce păruseră atât de relaxaţi, erau 
acum duri ca piatra. 

— În regulă, bombăni ea. 

Îşi continuară drumul spre maşini, detectivul privind 
în jurul său, verificând zonele umbrite. Ea observă că îţi 
ţinea mâna pe lângă corp. Aproape de pistol. Polițistul 
cel blond li se alătură grăbit o clipă mai târziu. N 

— L-am pierdut, gâfâi el, trăgându-şi răsuflarea. Imi 
pare rău. 

Bell oftă. 

— Vreo descriere? 

— Negru, un metru optzeci, constituţie solidă. 
Şchiopătează. Bandană neagră. Nu are barbă sau 
mustaţa, Treizeci, maximum patruzeci de ani, 

— Ai mai văzut ceva, Geneva? 

Ea clătină din cap morocănoasă. 

Bell spuse: 

— În regulă. S-o tăiem de-aici. 

Ea urcă în spate în Fordul detectivului, avându-l 
alături pe polițistul cel blond. Bell porni spre portiera 
şoferului. Consilierul pe care îl întâlniseră mai devreme, 
doamna Barton, veni în grabă, încruntată. 

— Domnule detectiv, care e problema? 

— Trebuie s-o ducem pe Geneva de aici. S-ar putea ca 
unul dintre cei care vor să-i facă rău să fi fost prin 
apropiere. S-ar putea să fie încă aici, din câte bănuim. 

Femeia cea grasă privi în jurul ei, încruntându-se. 

— Aici? 

— Nu suntem siguri. E posibil, doar atât pot să spun. 
Dar e mai bine să fim prudenti. Apoi adăugă: Credem că 
a fost aici acum vreo cinci minute. Afro-american, un 
individ bine făcut, îmbrăcat cu o jachetă militară verde 
şi cu o bandană pe cap. Proaspăt ras. Şchiopătează. Era 


în celalalt capăt al curţii şcolii, lângă camionul ăla mare 
de acolo. Aţi putea să-i întrebaţi pe elevi şi pe profesori 
dacă îl cunosc sau dacă au mai văzut ceva? 

— Desigur. 

li ceru şi să verifice dacă nu fusese surprins pe vreuna 
dintre camerele de supraveghere ale şcolii. Făcură 
schimb de numere de telefon, apoi detectivul urcă la 
volan şi porni motorul. 

— Centurile, toată lumea. N-o să ieşim de-aici chiar pe 
aripile vântului. 

Exact în clipa în care Geneva îşi puse centura, 
polițistul călca acceleraţia, iar maşina se îndepărtă de 
bordură cu un scrâşnet şi porni într-o cursă cu obstacole 
pe străzile mizere din Harlem, lăsând în urmă liceul 
Langston Hughes - ultima ei fortăreață de normalitate şi 
confort. 


În timp ce Amelia Sachs şi Lon Sellitto organizau 
probele colectate din ascunzătoarea de pe Elizabeth 
Street, Rhyme se gândea la complicele Subiectului 910 - 
bărbatul care tocmai se apropiase al naibii de mult de 
Geneva la şcoala ei. 

Era posibil şi ca subiectul să se fi folosit de acest 
bărbat strict pentru supraveghere, însă dat fiind 
istoricul violent al fostului puşcăriaş şi faptul că era 
înarmat, probabil era dispus şi el să o ucidă. Rhyme 
sperase ca bărbatul să fi lăsat în urma sa câteva probe 
lângă curtea şcolii, dar nu era cazul - o echipă pentru 
scena crimei examinase zona cu atenţie şi nu găsise 
nimic. lar echipa de interogare nu găsise martori pe 
stradă care să-l fi văzut sau să fi observat unde fugise. 
Poate... 

— Bună, Lincoln, spuse o voce de bărbat. 

Tresărind, Rhyme ridică privirea şi văzu un bărbat în 
apropiere. În jur de patruzeci şi cinci de ani, cu umerii 
laţi, păr argintiu tuns scurt, breton. Purta un costum gri- 
închis, scump. 


— Doctore. Nu am auzit soneria. 

— Thom era afară. El mi-a deschis. 

Robert Sherman. Doctorul care supraveghea terapia 
fizică a lui Rhyme, conducea o clinică specializată în 
terapia pacienţilor care suferiseră traume ale coloanei 
vertebrale. El fusese cel care pusese la punct regimul 
special al lui Rhyme de terapie, bicicleta şi bandă de 
alergare medicală, precum şi hidroterapie şi exerciţiile 
tradiţionale de menţinere a mobilităţii, pe care Thom le 
făcea cu Rhyme. 

Doctorul şi Sachs se salutară, apoi el aruncă o privire 
prin laborator, observând forfota ce domnea acolo. Din 
punct de vedere terapeutic, era mulţumit că Rhyme 
avea de lucru. Faptul de a fi prins într-o activitate, 
spusese adesea, îmbunătăţea considerabil voinţa şi 
motivaţia unei persoane de a face progrese (deşi îl 
avertizase, ironic, pe Rhyme, să evite acele situaţii în 
care ar fi putut fi, de exemplu, carbonizat, aşa cum 
aproape se întâmplase într-un caz recent). 

Doctorul era talentat şi agreabil, şi al naibii de 
inteligent. Dar Rhyme nu avea timp pentru el în acel 
moment, când ştia că doi infractori înarmaţi erau pe 
urmele Genevei. Îl salută pe medic fără prea multă 
tragere de inimă. 

— Asistenta mi-a spus că ai anulat programarea de 
azi. Mă întrebam dacă eşti bine. 

Intrebare ce i-ar fi putut fi adresată cu uşurinţă prin 
telefon, îşi spuse criminalistul. 

Dar atunci doctorul nu ar fi putut face presiuni la fel 
de mari asupra lui Rhyme să-şi facă testele, aşa cum 
putea s-o facă venind personal. 

lar Sherman chiar făcea presiuni asupra lui de ceva 
vreme. Voia să ştie că programul de exerciţii dădea 
rezultate, nu doar de dragul pacientului, ci şi pentru ca 
doctorul însuşi să poată include informaţiile în studiile 
sale în desfăşurare. 

— Nu, totul e în regulă, spuse Rhyme. Tocmai ne-a 


aterizat un caz. Făcu un semn spre tabla cu probe. 
Sherman îi aruncă o scurtă privire. 

Thom îşi băgă capul pe uşă. 

— Doctore, vrei nişte cafea? Suc? 

— O, n-am vrea să răpim din timpul preţios al 
doctorului, spuse Rhyme rapid. Acum că ştie că totul e 
în regulă, sunt sigur că va dori să... 

— Un caz? întrebă Sherman, continuând să examineze 
tabla. 

După o clipă, Rhyme spuse pe un ton sec: 

— Unul dificil. E un bărbat foarte rău în libertate. 
Unul pe care tocmai eram ocupați să încercăm să-l 
prindem când ai apărut. 

Rhyme nu era dispus să cedeze niciun pas şi nu-şi 
ceru scuze pentru atitudinea nepoliticoasă. Dar doctorii 
şi terapeuţii care au de-a face cu pacienţi cu traume la 
coloana vertebrală ştiu că aceste cazuri sunt însoţite de 
bonusuri precum furie, atitudini negative şi limbi 
ascuţite. Sherman nu era câtuşi de puţin afectat de 
comportamentul lui Rhyme. Doctorul continuă să îl 
studieze pe Rhyme în timp ce răspunse: 

— Nu, nu vreau nimic, Thom, mulţumesc. Nu pot sta 
mult. 

— Eşti sigur? întrebă arătând din cap spre Rhyme. 
Nu-l băga în seamă. 

— Nu, nu e cazul. 

Dar deşi nu voia o băutură răcoritoare şi deşi nu 
putea sta prea mult, iată că era totuşi acolo, fără să dea 
semne că ar intenţiona să plece prea curând. De fapt, îşi 
trase un nenorocit de scaun şi chiar se aşeză. 

Sachs îi aruncă o privire lui Rhyme. El îi răspunse cu 
o privire goală şi se întoarse spre doctor, care îşi trase 
scaunul mai aproape. Apoi se aplecă în faţă şi şopti: 

— Lincoln, te opui testelor de luni întregi deja. 

— A fost o nebunie. Avem patru cazuri la care tot 
lucrăm. Acum cinci. Necesită mult timp, îţi dai seama... 
Şi sunt fascinante, dacă tot veni vorba. Probleme unice. 


Spera că doctorul îi va cere detalii, ceea ce ar fi 
schimbat cursul conversaţiei, cel puţin. 

Dar bărbatul nu o făcu, desigur. Doctorii care tratau 
astfel de pacienţi nu muşcau niciodată momeala. 
Văzuseră tot ce era de văzut. Sherman spuse: 

— Dă-mi voie să-ţi spun ceva. 

„Şi cum naiba aş putea să te împiedic?” îşi spuse 
criminalistul. 

— Ai lucrat mai din greu pe exerciţiile tale decât 
oricare altul dintre pacienţii mei. Ştiu că te opui testelor 
fiindcă ţi-e teamă să descoperi că exerciţiile nu au avut 
niciun efect. Am dreptate? 

— Nu prea, doctore. Sunt doar ocupat. 

Ca şi când n-ar fi auzit nimic, Sherman continuă: 

— Ştiu că vei constata o îmbunătăţire considerabilă a 
condiţiei tale generale şi a statusului funcţional. 

„Jargonul doctorilor poate fi la fel de colorat ca şi cel 
al poliţiştilor”, reflectă Rhyme. Răspunse: 

— Sper că da. Dar, dacă nu, crede-mă, nu contează. 
Mi-am îmbunătăţit masa musculară, densitatea osoasă... 
Plămânii şi inima sunt mai bine. Ăsta e țelul meu. Nu 
mobilitatea motorie. 

Sherman îl măsură din priviri. 

— Chiar crezi asta? 

— Sigur. Privind în jur, îşi cobori vocea, spunând: 
Exerciţiile astea n-au să-mi permită să umblu. 

— Nu, asta nu se va întâmpla. 

— Atunci de ce mi-aş dori o îmbunătăţire măruntă la 
degetul mic de la piciorul stâng? Nu are niciun rost. Voi 
face exerciţiile, mă voi menţine în cea mai bună formă 
posibilă, iar peste cinci sau zece ani, când veţi inventa o 
grefă miraculoasă sau clonă sau ceva, voi fi pregătit să 
încep din nou să umblu. 

Doctorul zâmbi şi-şi puse mânu pe piciorul lui Rhyme, 
gest pe care acesta nu-l simţi. Sherman dădu din cap. 

— Mă bucur foarte mult să te aud spunând asta, 
Lincoln. Cea mai mare problemă a mea apare atunci 


când pacienţii se dau bătuţi fiindcă descoperă că toate 
acele exerciţii şi eforturi nu le schimbă, de fapt, prea 
mult viaţa. Ei vor victorii şi vindecări majore. Nu-şi dau 
seama că acest gen de război se câştigă prin victorii 
mărunte. 

— Eu cred că am câştigat deja. 

Doctorul se ridică. 

— Aş dori oricum să-ţi faci şi testele. Avem nevoie de 
acele date. 

— Imediat ce... hei, Lon, eşti pe fază? Se pregăteşte 
un clişeu! Imediat ce dăm cărţile pe faţă. 

Sellitto, care n-avea habar despre ce vorbea Rhyme, 
sau nu-i păsa, îi aruncă o privire goală. 

— În regulă, spuse Sherman şi se îndreptă spre uşă. 
Şi mult succes în rezolvarea cazului. 

— O să rămânem optimişti, spuse Rhyme vesel. 

Bărbatul victoriilor mărunte părăsi camera, iar Rhyme 
se întoarse imediat la panoul cu indicii. 

Sachs răspunse la telefon şi ascultă o clipă, apoi 
închise. 

— M-a sunat Bo Haumann. Ştii băieţii ăia din Unitatea 
de Intervenţie? Cei care au fost electrocutaţi? Primul 
are câteva arsuri grave, dar va supravieţui. Celălalt a 
fost externat. 

— Slavă Domnului, spuse Sellitto, părând uşurat peste 
măsură. Doamne, cum trebuie să fi fost aşa ceva. Să-ţi 
treacă atâta curent prin corp. Închise ochii pentru o 
clipă. Arsurile. Şi mirosul. Isuse. Părul îi arsese 
cumplit... Am să-i trimit ceva. Nu, am să-i duc personal 
un cadou. Poate flori. Crezi că i-ar plăcea nişte fiori? 

Această reacţie, ca şi comportamentul său de mai 
devreme, nu era ceva tipic pentru Sellitto. Poliţiştii erau 
uneori răniţi şi uneori ucişii şi toţi cei din poliţie 
acceptau această realitate cum puteau. Mulţi poliţişti ar 
fi spus „Slavă Domnului că e în viaţă”, şi-ar fi făcut 
cruce şi s-ar fi dus în grabă la cea mai apropiată biserică 
să înalte mulţumiri. Dar Sellitto, de regulă, dădea din 


cap şi-şi vedea în continuare de treabă. Nu-i stătea în 
fire să se poarte aşa. 

— Habar n-am, spuse Rhyme. 

Flori? 

Mel Cooper îi anunţă: 

— Lincoln, la telefon e căpitanul Ned Seely. 

Tehnicianul discutase cu cei din divizia Texas Rangers 
în legătură cu crima din Amarillo pe care sistemul 
VICAP o raportase ca fiind similară cu incidentul de la 
muzeu. 

— Pune-l pe difuzor. 

Făcu asta, iar Rhyme spuse: 

— Bună ziua, căpitane? 

— Da, domnule, fu răspunsul, pe un ton tărăgănat. 
Domnul Rhyme? 

— Exact. 

— Am primit solicitarea partenerului dumneavoastră 
privind informaţii legate de cazul Charlie Tucker. Am 
scos ce aveam, dar nu e prea mult. Credeţi că e acelaşi 
tip care face valuri la voi? 

— Modalitatea de operare e similară cu un incident pe 
care l-am avut aici azi-dimineaţă. Pantofii erau de 
aceeaşi marcă - la fel şi uzura modelului de pe talpă. Şi 
a lăsat câteva probe false, ca să ne ducă pe o pistă falsă, 
tot aşa cum a lăsat acele lumânări şi semne oculte în 
locul unde l-a ucis pe Tucker. Ah. Da, şi infractorul 
nostru are accent de sudist. A existat o crimă similară şi 
în Ohio, câţiva ani mai târziu. Aia a fost o execuţie la 
comandă. 

— Deci voi credeţi că cineva l-a angajat pe tipu' ăsta 
să-l omoare pe Tucker? 

— Poate. Cine era? 

— Tucker? Un tip obişnuit. Tocmai ieşise la pensie din 
Departamentul de Justiţie - ăsta-i sectorul nostru de 
corecție de aici. Avea o căsnicie fericită, era bunic. Nu 
intra niciodată în bucluc. Mergea cu regularitate la 
biserică. 


Rhyme se încruntă. 

— Ce făcea la închisoare? 

— Era gardian. La închisoarea noastră de maximă 
securitate din Amarillo... Hmmm, credeţi că poate un 
deţinut să plătească pe cineva ca să se răzbune pentru 
ceva ce s-a întâmplat în închisoare? Abuzuri asupra 
deţinuţilor sau ceva de genul ăsta? 

— S-ar putea, spuse Rhyme. Au existat plângeri scrise 
împotriva lui Tucker? 

— N-avem nimic în registre în legătură cu asta. Poate 
vreţi să discutaţi cu cei de la închisoare. 

Rhyme notă numele directorului închisorii unde 
lucrase Tucker, apoi spuse: 

— Mulţumesc, căpitane. 

— Nu aveţi pentru ce. O zi bună tuturor. 

Câteva minute mai târziu Rhyme era la telefon cu J.T. 
Beauchamp, directorul închisorii de maximă securitate 
din Amarillo, nordul Texasului. Rhyme se prezentă şi 
spuse că era colaborator al Poliţiei din New York. 

— Acum, domnule director... 

— ].T., vă rog, domnule. 

— În regulă, J.T. 

Rhyme îi explică situaţia. 

— Charlie Tucker? Sigur, gardianul care a fost ucis. 
Linşat sau ce-o fi fost. Nu eram aici pe atunci. Tucker a 
ieşit la pensie cu puţin înainte să vin eu din Houston. O 
să-i caut dosarul. Vă pun în aşteptare. O clipă mai 
târziu, directorul se întoarse. Îl am în faţă. Nu, nu există 
plângeri oficiale împotriva lui, cu excepţia unui singur 
deţinut. Se plângea că Charlie îi cam făcea zile negre. 
Când Charlie a refuzat să înceteze, s-a ajuns la o mică 
dispută. 

— S-ar putea ca ăsta să fie omul nostru, remarcă 
Rhyme. 

— Atâta că deţinutul a fost executat o săptămână mai 
târziu. lar Charlie a sfârşit ucis doar după un an. 

— Dar poate Tucker a hărțuit un alt deţinut, care a 


angajat pe cineva ca să-şi regleze conturile. 

— Posibil. Dar să angajeze un profesionist pentru aşa 
ceva? E puţin cam prea sofisticat pentru oamenii noştri 
de-aici. 

Rhyme era tentat să-i dea dreptate. 

— Ei bine, poate infractorul nostru a fost el însuşi 
închis acolo. L-a executat pe Tucker imediat după ce a 
ieşit, apoi a înscenat totul ca să aducă a crimă ritualică. 
Aţi putea să discutaţi cu gardienii sau cu alţi angajaţi? 
Căutăm un bărbat alb, la vreo patruzeci de ani, 
constituţie medie, păr castaniu-deschis.  Încarcerat 
probabil pentru vreo infracţiune violentă. Şi probabil 
eliberat sau evadat... 

— N-au existat evadări, nu de aici, rosti directorul 
închisorii. 

— OK, atunci eliberat cu puţin înainte de uciderea lui 
Tucker. Cam asta e tot ce ştim. A, da, şi se pricepe la 
pistoale şi e un bun trăgător. 

— Asta n-o să ne ajute. Suntem în Texas. 

Chicoti. 

Rhyme continuă: 

— Avem un portret-robot realizat pe computer, cu faţa 
lui. Vă trimitem un exemplar pe e-mail. Aţi putea cere 
cuiva să-l compare cu fotografii ale deţinuţilor eliberaţi 
aproximativ în aceeaşi perioadă? 

— Sigur, domnule, o pun pe fata mea s-o facă. Are un 
ochi destul de bun. Dar s-ar putea să dureze o vreme. 
Am avut o grămadă de condamnaţi care au trecut pe 
aici. 

Le dădu adresa de e-mail şi închiseră. 

Exact în clipa în care se încheie convorbirea, sosiră 
Geneva, Bell şi Pulaski. 

Bell le explică despre complice şi cum fugise de la 
şcoală. Adăugă câteva detalii despre el, şi le spuse că 
cineva avea să discute cu elevii şi profesorii şi să caute o 
înregistrare a camerelor de supraveghere, dacă exista 
vreuna. 


— N-am apucat să-mi dau ultimul test, spuse Geneva 
nervoasă, de parcă ar fi fost vina lui Rhyme. 

_ Fata asta putea în mod cert să te scoată din sărite. 
Însă el răspunse răbdător: 

— Am noutăţi care s-ar putea să te intereseze. 
Strămoşul tău a supravieţuit săriturii în Hudson. 

— Serios? Faţa i se lumină şi se grăbi să citească 
paginile pe care era imprimat articolul din revista din 
1868. Apoi se încruntă. Îl prezintă într-o lumină destul 
de proastă. Ca şi cum ar fi plănuit asta de la început. El 
nu era aşa. Ştiu asta. Ridică privirea. Şi tot nu ştim cei 
s-a întâmplat, dacă a fost vreodată eliberat din 
închisoare. 

— Încă mai căutăm informaţii. Sper să putem afla mai 
multe. 

Calculatorul tehnicianului emise un semnal sonor, iar 
el îi aruncă o privire. 

— Poate găsim ceva aici. E un e-mail de la o 
profesoară de la Amherst, care are un site web de 
istorie afro-americană. E una dintre persoanele căreia i- 
am trimis un e-mail în legătură cu Charles Singleton. 

— Citeşte-l. 

— E din jurnalul lui Frederick Douglass. 

— Cine a fost ăsta? întrebă Pulaski. Scuze, probabil că 
ar fi trebuit să ştiu. Există o stradă cu numele lui şi toate 
alea. 

Geneva spuse: 

— Fost sclav. Cel mai important lider aboliţionist şi 
luptător pentru drepturi civile din secolul al XIX-lea. 
Scriitor şi conferenţiar. 

Bobocul se făcu roşu. 

— După cum ziceam, ar fi trebuit să ştiu. 

Cooper se aplecă în faţă şi cili de pe monitor: 

— „3 mai 1866. O altă seară pe Culmile 
Spânzurătorii...” 

— A, întrerupse Rhyme, cartierul nostru cel misterios. 

Cuvântul „spânzurătorii” îi aminti din nou de cartea 


de tarot cu Bărbatul Spânzurat, figura placidă atârnată 
de un picior într-un ştreang. Aruncă o privire spre carte, 
apoi îşi îndreptă din nou atenţia spre Cooper. 

— „..„.discutând întreprinderea noastră vitală, 
Amendamentul Paisprezece. Mai mulți membri ai 
comunităţii de culoare din New York şi eu, personal, ne- 
am întâlnit, printre alţii, cu venerabilul guvernator 
Fenton şi cu membri ai Comitetului Comun pentru 
Reconstrucţie, inclusiv senatorii Harris, Grimes şi 
Fessenden şi congresmenii Stevens şi Washburne şi 
democratul Andrew T. Rogers, care s-a dovedit a fi mult 
mai puțin partizan decât ne temusem. Guvernatorul 
Fenton a rostit un apel emoţionant, după care am 
început să prezentăm membrilor comisiei opiniile 
noastre privind diferite versiuni provizorii ale 
Amendamentului, făcând acest luciu pe larg. (Dl Charles 
Singleton şi-a exprimat deosebit de clar opinia că 
Amendamentul ar trebui să includă şi o condiţie de 
sufragiu universal pentru toţi cetăţenii, negri şi albi, 
femei şi bărbaţi, aspect luat în consideraţie de membrii 
comitetului.) Dezbaterile îndelungate s-au prelungit 
până târziu în noapte.” 

Geneva se aplecă peste umărul său şi citi. 

— Deosebit de clar, şopti tare. Şi voia drept de vot 
pentru femei. 

— Uite jurnalul din altă dată, spuse Cooper. 

— „25 iunie 1867. Sunt tulburat de progresul foarte 
lent. Amendamentul Paisprezece a fost prezentat 
statelor pentru ratificare în urmă cu un an şi, în mare 
grabă, douăzeci şi două dintre ele au ratificat măsura cu 
bunăvoință. Mai avem nevoie doar de şase, dar ne lovim 
de o rezistenţă de fier. Willard Fish, Charles Singleton şi 
Elijah Walker călătoresc prin toate aceste state care 
încă nu s-au angajat şi fac tot ce le stă în putere pentru 
a-i implora pe legislatorii din aceste state să voteze în 
favoarea Amendamentului. Dar la fiecare pas se lovesc 
de ignoranță în a înţelege înţelepciunea acestei legi şi 


de dispreţ, ameninţări şi furie la adresa lor. Am 
sacrificat atât de mult şi totuşi nu ne-am atins țelul... 
Oare faptul că am învins în Război nu va fi decât o 
victorie goală, una care ne-a costat enorm? Mă rog să 
nu se piardă cauza poporului nostru, cel mai important 
efort al nostru.” 

Cooper ridică privirea din monitor. 

— Asta e tot. 

Geneva spuse: 

— Deci Charles colabora cu Douglass şi cu ceilalţi la 
Amendamentul Paisprezece. Erau prieteni, se pare. 

„Oare chiar erau?” se întrebă Rhyme. Nu cumva 
autorii articolului din ziar aveau dreptate? Işi croise 
drum în cercul lor pentru a afla tot ce se putea afla 
despre Trustul pentru Foştii Sclavi şi pentru a-l jefui? 

Deşi pentru Lincoln Rhyme adevărul era unicul scop 
al oricărei anchete criminalistice, nutrea speranţa că 
Charles Singleton nu înfăptuise acea infracţiune. 

Îşi fixă privirea pe tabla cu probe, văzând mult mai 
multe semne de întrebare decât răspunsuri. 

— Geneva, poţi s-o suni pe mătuşa ta? Să vezi dacă a 
mai găsit alte scrisori sau orice altceva legat de 
Charles? 

Fata o sună pe femeia alături de care locuia mătuşa 
Lilly. Nu răspunse nimeni, dar lăsă un mesaj cerându-le 
ca una din ele să revină cu un telefon pe numărul lui 
Rhyme. Apoi dădu un alt telefon. Privirea i se lumină. 

— Mamă! Eşti acasă? 

„Slavă Domnului”, îşi spuse Rhyme. Părinţii ei se 
întorseseră în sfârşit. 

Dar, o clipă mai târziu, o umbră trecu pe chipul fetei. 

— Nu... Ce s-a întâmplat?... Când? 

Apăruse vreo întârziere, deduse Rhyme. Geneva o 
informă pe mama ei ce mai era nou, o asigură că era în 
siguranţă şi că era păzită de poliţie. Îi dădu telefonul lui 
Bell, care discută mai pe larg cu mama ei despre 
întreaga situaţie. Apoi îi dădu telefonul înapoi Genevei, 


iar ea îşi luă la revedere de la părinţi. Închise cu inima 
strânsă. 

Bell spuse: 

— Sunt blocaţi în Londra. Zborul a fost anulat şi nu au 
găsit nimic altceva pentru azi. Vor urca în primul avion 
ce decolează mâine - merge la Boston, iar de acolo vor 
lua următorul zbor. 

Geneva ridică din umeri, dar Rhyme îi văzu 
dezamăgirea în priviri. 

— Ar trebui să mă întorc acasă, spuse ea. Am nişte 
proiecte pentru şcoală. 

Bell se consultă cu poliţiştii săi din echipa de 
protecţie a martorilor şi cu unchiul Genevei. Totul părea 
sigur, raportă el. 

— Nu te vei duce la şcoală mâine? 

Ea ezită. Se strâmbă. Avea să urmeze o nouă 
confruntare? 

Atunci vorbi cineva. Era Pulaski, bobocul: 

— Adevărul e, Geneva, că nu mai e vorba doar despre 
tine. Dacă tipul ăla de azi, cel în jacheta de luptă, ar fi 
reuşit să se apropie şi ar fi început să tragă, poate ar fi 
fost răniţi sau ucişi şi alţi elevi. S-ar putea să încerce din 
nou când eşti în public, în faţa şcolii sau pe stradă. 

Rhyme văzu pe chipul ei că fusese afectată de aceste 
cuvinte. Poate că reflecta la moartea lui Barry. 

„Deci e mort din cauza mea...” 

— Sigur, zise ea încet. Am să stau acasă. 

Bell dădu din cap spre ea. 

— Mulţumesc. 

Şi îi aruncă o privire recunoscătoare bobocului. 

Inspectorul şi Pulaski o scoaseră pe fată pe uşă, iar 
ceilalţi se întoarseră la probele din ascunzătoarea 
subiectului. 

Rhyme se enervă văzând că nu aveau prea multe. 
Schița cu strada din faţa muzeului afro-american, pe 
care Sachs o găsise ascunsă în patul bărbatului, nu avea 
amprente. Hârtia nu era de o marcă anume, ci un 


produs banal, genul care se vindea la orice librărie. 
Cerneala era ieftină şi imposibil de identificat la sursă. 
Schița cuprindea mult mai multe detalii cu aleile şi 
clădirile de peste drum decât cu muzeul în sine - 
această hartă prezenta traseul de fugă al bărbatului, 
presupunea Rhyme. Dar Sachs verificase deja cu atenţie 
toate acele locuri, iar poliţiştii interogaseră potenţialii 
martori din firma de bijuterii şi din alte clădiri 
reprezentate pe plan. 

Găsiseră din nou fibre din frânghie - cea pe care o 
folosea pentru a strangula oamenii, presupuneau. 

Cooper analiză o porţiune din hartă cu cromatograful 
de gaze / spectometrul de masă, iar singura urmă găsită 
pe hârtie fu carbon pur. 

— Cărbune de la un vânzător stradal, de la 
sărbătoare? se întrebă. 

— Poate, spuse Rhyme. Sau poate a ars anumite 
probe. Notează asta pe diagramă. Poate vom găsi o 
legătură mai târziu. 

Celelalte urme de pe hartă - pete şi firimituri - erau 
tot din mâncare: iaurt şi năut măcinat, usturoi şi ulei de 
porumb. 

— Falafel, sugeră Thom, care era pasionat de gătit. 
Din Orientul Mijlociu. Şi servit adesea cu iaurt. Gustos, 
că tot veni vorba. 

— Şi extrem de comun, spuse Rhyme acru. Putem 
reduce numărul de surse la aproximativ două mii doar în 
Manhattan, nu credeţi? Ce naiba mai avem în afară de 
asta? 

În drumul lor înapoi spre locuinţa lui Rhyme, Sachs şi 
Sellitto se opriseră la agenţia imobiliară care se ocupa 
de clădirea de pe Elizabeth Street şi aflaseră câteva 
informaţii despre persoana care închiriase 
apartamentul. Femeia care deţinea agenţia le spusese 
că individul respectiv plătise chiria pe trei luni cu bani 
gheaţă, plus echivalentul a încă două luni ca garanţie, 
spunându-i să-i păstreze. (Banii, din păcate, fuseseră 


cheltuiţi; nu mai rămăsese nicio bancnotă de pe care să 
ia amprente.) Numele pe care îl dăduse pentru 
contractul de închiriere era Billy Todd Hamnmil, cu 
ultima adresă în Florida. Portretul-robot realizat de 
Sachs aducea cu bărbatul care semnase contractul de 
închiriere, deşi acesta purtase şapcă de baseball şi 
ochelari. Femeia confirmase că avea accent de sudist. 

O căutare în bazele de date generă 173 de rezultate 
pentru Billy Todd Hammil, din toate colţurile ţării, de pe 
parcursul ultimilor cinci ani. Dintre cei care erau albi şi 
aveau între treizeci şi cinci şi cincizeci de ani, niciunul 
nu se afla în zona New York. Cei din Florida erau toţi 
bătrâni sau foarte tineri, pe la vreo douăzeci de ani. 
Patru persoane cu numele Billy Todd aveau cariere 
penale, iar dintre aceştia trei erau încă în închisoare, iar 
unul murise cu şase ani în urmă. 

— A ales numele la întâmplare, murmură Rhyme. 
Examină imaginea generată pe calculator. 

„Cine eşti, Subiectul 910?” se întrebă. 

„Şi unde eşti?” 

— Mel, trimite-i imaginea pe e-mail lui J.T. 

— Cui? 

— Băiatul nostru bun, directorul închisorii din 
Amarillo. Arătă din cap spre fotografie. Eu încă tind să 
cred teoria că băiatul nostru e un puşcăriaş care a avut 
o confruntare cu gardianul acela care a fost linşat. 

— Am priceput, spuse Cooper. 

Trimise imaginea, apoi luă proba de lichid pe care o 
găsise Sachs în ascunzătoare, deschise eprubeta cu 
atenţie şi o pregăti pentru cromatograful de gaze / 
spectometrul de masă. 

La scurt timp după, rezultatele apărură pe monitor. 

— Asta e ceva nou pentru mine. Acetat de polivinil, 
povidon, clorură de benzalconiu; dextroză; clorură de 
potasiu; apă; bicarbonat de sodiu; clorură de sodiu... 

— Din nou sare, interveni Rhyme. Dar de data asta nu 
e popcorn. 


— Şi citrat de sodiu şi fosfat de sodiu. Câteva alte 
elemente. 

— O nenorocită de limbă străină pentru mine. Sellitto 
ridică din umeri şi ieşi pe hol, luând-o spre baie. 

Cooper dădu din cap spre lista de ingrediente. 

— Vreo idee ce-ar putea fi? 

Rhyme clătină din cap. 

— Baza noastră de date? 

— Nimic. 

— Trimite rezultatele la Washington. 

— Aşa am să fac. 

Tehnicianul trimise informaţiile la laboratorul FBI, 
apoi reveni la ultima dintre probele pe care le găsise 
Sachs: aşchii de lemn cu petele descoperite pe masă. 
Cooper pregăti o probă pentru cromatograf. 

În timp ce aşteptau rezultatele, Rhyme scană din 
priviri diagrama cu probe. Analiză diversele elemente 
când fu distras de o mişcare rapidă percepută cu colţul 
ochiului. Tresărind, se întoarse într-acolo. Dar nu se afla 
nimeni în acea parte a laboratorului. Ce văzuse? 

Apoi observă din nou o mişcare şi îşi dădu seama ce 
avea sub ochi: o reflexie în uşa de sticlă a unui dulăpior. 
Era Lon Sellitto, singur pe hol, crezând, aparent, că nu-l 
vedea nimeni. Mişcarea rapidă fusese a detectivului, 
care exersa scoaterea rapidă a pistolului. Rhyme nu îi 
vedea clar faţa, dar expresia sa părea chinuită. 

Ce mai era şi cu asta? 

Criminalistul surprinse privirea lui Sachs şi îi făcu 
semn din cap spre cadrul uşii. Ea se apropie discret de 
uşă şi privi, urmărindu-l pe detectiv scoţându-şi arma de 
mai multe ori, apoi clătinând din cap şi strâimbându-se. 
Sachs ridică din umeri. După două sau trei minute din 
acest exerciţiu, detectivul îşi puse pistolul la loc, intră în 
baie şi, fără a închide uşa, trase apa şi ieşi o secundă 
mai târziu. 

Se întoarse în laborator. 

— Isuse, Linc, când ai de gând să îţi amenajezi o budă 


normală? Parcă galbenul şi negrul nu mai sunt la modă 
de prin anii '70? 

— Ştii, nu prea ţin multe şedinţe în toaletă. 

Bărbatul cel masiv râse, prea tare. Hohotul, ca şi 
gluma care îl produsese, sunară fals. 

Dar indiferent ce l-ar fi preocupat pe Sellitto, Rhyme 
încetă imediat să se mai gândească la asta când pe 
monitorul calculatorului apărură rezultatele analizei cu 
cromatograful - fuseseră verificate aşchiile de pe masa 
din ascunzătoarea subiectului. Rhyme se încruntă. 
Analiza indicase că substanţa cu care fusese pătat 
lemnul era acid sulfuric pur, un aspect pe care Rhyme îl 
găsi deosebit de descurajator. Pentru început, din 
punctul de vedere al probelor, acidul sulfuric se găsea 
uşor. Şi astfel era practic imposibil să identifice o 
singură sursă pentru el. 

Dar şi mai tulburător era faptul că acesta era, poate, 
cel mai puternic - şi cel mai periculos - acid ce se putea 
cumpăra; ca armă, chiar şi o cantitate infimă ar fi putut, 
în doar câteva secunde, să ucidă sau să desfigureze 
permanent o persoană. 


SCENA DIN ASCUNZĂTOAREA DE PE 
ELIZABETH STREET 
e A folosit o capcană electrică împotriva nepoftiţilor 
e Amprente: nu există. Doar amprente de mănuşi 
e Camera şi monitorul de securitate; nu există 
niciun indiciu 
e Pachetul cu cărţi de tarot, din care lipseşte a 
douăsprezecea carte. Nu exista nici un indiciu. 
e Harta cu schiţa muzeului undea fost atacată G. 
Settle şi clădirile de peste drum. 
e Urme: 
e Falafel şi iaurt. 
e  Aşchii de lemn de pe birou cu urme de acid 
sulfuric pur. 
e Lichid incolor, nu e exploziv. Trimis la 


laboratorul FBI. 

Alte fibre de frânghie. Coardă de 
strangulare? 

Carbon pur găsit pe hartă 

Ascunzătoarea a fost închiriată, plătită cu 
bani gheaţă, pe numele Billy Todd Hammil. 
Se potriveşte cu descrierea Subiectului 910, 
dar nu există legături cu adevăratul Hammil. 


SCENA DE LA MUZEUL AFRO-AMERICAN 
e Pachetul pentru viol: 


Carte de tarot, a douăsprezecea din pachet. 
Bărbatul Spânzurat, însemnând căutarea 
spirituală 

Pungă cu o faţă zâmbitoare 

Prea comună pentru a i se identifica sursa 
Cutter 

Prezervative Trojan 

Bandă adezivă 

Miros de iasomie 

Obiect necunoscut cumpărat cu 5,95 $. 
Probabil căciulă de schi 

Bonul de cumpărături, indicând că 
magazinul se află în oraşul New York, 
magazin mixt sau dugheană cu preţuri mici 
Cumpărate cel mai probabil dintr-un 
magazin de pe Mulberry Street, Little Italy. 
Subiectul a fost recunoscut de vânzătoare. 


În baza IAFIS se confirmă că îi aparţin vânzătoarei. 


e Urme: 


Fibre de frânghie de bumbac, unele cu urme 
de sânge uman. Pentru strangulare? 
= Trimise spre analiză la CODIS 
= Nu s-au găsit date similare de ADN în 
CODIS. 


Popcorn şi vată de zahăr cu urme de urină 
de câine 


e Arme: 


e Baston sau armă de arte marţiale 

e Pistolul e un magnum de 22, North 
American Arms, model Black Widow sau 
Mini-Master. 

+ Îşi confecţionează singur muniţia, gloanţe 
găurite umplute cu ace. Nu s-au găsit date 
similare în bazele IBIS sau DRUGFIRE. 


e Motivul: 


Neclar. Violul a fost probabil înscenat. 
E posibil ca adevăratul mobil să fi fost cel de 
a fura microfişa cuprinzând numărul din 23 
iulie 1868 al revistei Coloreds' Weekly 
Illustrated şi de a o ucide pe G. Settle din 
cauza interesului ei pentru articol, din 
motive necunoscute. Articolul era despre 
strămoşul ei Charles Singleton (vezi 
diagrama alăturată). 
Bibliotecarul, victimă, a declarat că mai 
existase o persoană interesată să vadă 
articolul. 
Se cer listele de convorbiri telefonice ale 
bibliotecarului pentru a verifica acest lucru. 

= Nu există niciun indiciu. 
Se cer informaţii de la ceilalţi angajaţi 
privind cealaltă persoană care dorea să vadă 
articolul. 

= Nu există niciun indiciu. 
Se caută un alt exemplar din respectivul 
articol. 

= Mai multe surse raportează că 

bărbatul a solicitat acelaşi articol. Nu 
există indicii privind identitatea sa. 


Majoritatea exemplarelor sunt distruse 
sau rătăcite. S-a găsit una (vezi 
graficul alăturat) 

Concluzie: G. Settle e încă în pericol. 


e Profilul incidentului trimis către sistemele VICAP 
şi NCIC. 


Crimă în Amarillo, TX, acum cinci ani, 
Modus operandi similar - scena crimei a fost 
trucată (aparent crima ritualică, motivul real 
necunoscut). 
= Victima era un gardian de închisoare 
ieşit la pensie 
= Portretul-robot a fost trimis la 
închisoarea din Texas. 
Crima în Ohio, acum trei ani Modus 
operandi similar - scena crimei a fost 
trucată (aparent agresiune sexuală, motivul 
real probabil execuţie la comandă). 
Elemente din dosar pierdute. 


e PROFILUL SUBIECTULUI 910 


Bărbat alb 

1,80 m, 80 kg 

Vârstă mijlocie 

Voce comună 

S-a folosit de telefonul mobil pentru a se 
apropia de victimă. 

Poarta pantofi sport Bass, de cel puţin trei 
ani vechime, mărimea 44, maro-deschis. 
Piciorul drept uşor răsucit spre exterior. 
Parfum de iasomie 

Pantaloni de culoare închisă 

Mască de schi de culoare închisă 

Dispus să atace persoane nevinovate pentru 
a-şi ucide victima şi a scăpa. 

Foarte probabil să fie ucigaş plătit 


e Posibil fost deţinut în închisoarea din 
Amarillo, TX. 

Vorbeşte cu accent de sudist. 

Are păr castaniu-deschis, tuns scurt, e curat. 
Înfăţişare comună 

A fost văzut îmbrăcat într-un impermeabil de 
culoare închisă. 


PROFILUL ANGAJATORULUI SUBIECTULUI 910 


e Nu exista informaţii în momentul de faţa. 


PROFILUL COMPLICELUI SUBIECTULUI 910 


Bărbat de culoare 

30 spre 40 de ani 

Înălţimea 1,80 m 

Constituţie solidă 

Imbrăcat în jachetă kaki 

Fost puşcăriaş 

Şchiopătează. 

Se crede că e înarmat. 

Proaspăt ras 

Bandană neagră 

Se aşteaptă declaraţii ale unor martori şi 
înregistrări de la camerele de supraveghere. 


PROFILUL LUI CHARLES SINGLETON 


Fost sclav, strămoş al G. Settle. Căsătorit, un fiu. 
A primit de la stăpânul său o livadă în statul New 
York. A lucrat ca învăţător, a avut un rol important 
la începutul mişcării pentru drepturi civile. 
Charles a fost acurat că ar fi comis un furt în 
1868, ceea ce face subiectul articolului din 
microfişa furată. 

Se presupune că ar fi avut un secret ce ar putea 
avea legătură cu acest caz. Era îngrijorat ca 
dezvăluirea secretului ar putea provoca o 
tragedie. 


e A participat la întâlniri în cartierul Culmile 
Spânzurătorii din New York. 

e  Implicat în vreo activitate riscantă? 

e Infracţiunea, aşa cum a fost prezentată în 
Coloreds" Weekly Illustrated: 


Charles este arestat de detectivul William 
Simms pentru furtul unei sume 
considerabile din Trustul pentru Foştii 
Sclavi din NY. A spart seiful Trustului, 
martori l-au văzut plecând la scurt timp 
după. Uneltele sale au fost găsite în 
apropiere. Cea mai mare parte a banilor au 
fost recuperaţi. A fost condamnat la cinci ani 
închisoare. Nu există informaţii despre el 
după condamnare. Se crede că s-a folosit de 
relaţiile sale cu primii lideri ai mişcării 
pentru drepturi civile pentru a obţine acces 
la Trust. 


e  Corespondenţa lui Charles: 


Scrisoarea 1, către soţie: 

Privind: revoltele împotriva recrutării din 
1863, puternic  resentiment Împotriva 
negrilor în întregul stat NY,  linşaje, 
incendieri. Proprietăţile deţinute de negri 
sunt în pericol. 

Scrisoarea 2, către soţie: Charles în bătălia 
de la Appomattox de la sfârşitul Războiului 
Civil. 

Scrisoarea 3, către soţie: 

Implicat în mişcarea pentru drepturi civile. 
Ameninţat pentru eforturile sale. 

Tulburat de secretul său. 


Capitolul 17 


Străbătând o stradă din Queens, ducându-şi punga de 
cumpărături şi diplomatul, Thompson Boyd se opri 
brusc. Se prefăcu interesat de un ziar de la o gheretă şi, 
înclinându-şi capul plin de îngrijorare faţă de starea 
lucrurilor din lume, aruncă o privire în spatele lui. 

Nu-l urmărea nimeni, nu-l observase nimeni pe acest 
Tom Oarecare. 

Nu prea se aştepta să fie urmărit. Dar Thompson 
reducea întotdeauna riscurile la minimum. Nu puteai fi 
niciodată neglijent atunci când profesia ta era moartea, 
iar el era deosebit de atent după ce scăpase ca prin 
urechile acului, pe Elizabeth Street, de femeia în alb. 

Te-ar ucide cu o sărutare... 

Acum se întoarse din nou la colţul străzii. Nu văzu pe 
nimeni care să se pitească prin clădiri sau să-i întoarcă 
spatele rapid. Mulţumit, Thompson îşi văzu de drum în 
direcţia în care se îndreptase iniţial. 

Aruncă o privire la ceasul de mână. Era ora convenită. 
Se duse la o cabină telefonică şi formă numărul unui 
telefon public din centrul Manhattanului. După doar un 
apel, auzi: 

— Alo? 

— Eu sunt. Thompson şi interlocutorul său schimbară 
câteva replici de verificare - elemente de securitate, 
cum făceau spionii - ca să se asigure că fiecare ştia 
exact cine se afla la celălalt capăt al firului. Thompson 
îşi minimaliza accentul tărăgănat, tot aşa cum şi clientul 
său îşi schimba vocea. Nu ar fi putut păcăli un analizor 
de voce, desigur. Dar făceai tot ceea ce-ţi stătea în 
putere. 

Bărbatul avea să ştie deja că prima tentativă eşuase, 
fiindcă ştirea fusese prezentată în buletinele locale. 


Clientul său întrebă: 

— Cât e de grav? Avem o problemă? 

Ucigaşul îşi dădu capul pe spate şi-şi picură Murine în 
ochi. Clipind în vreme ce durerea se îndepărta, 
Thompson răspunse pe o voce la fel de inertă ca sufletul 
său: 

— Ei bine, acum, trebuie să înţelegeţi despre ce-i 
vorba aici. E ca orice altceva în viaţă. Nimic nu iese sută 
la sută. Nimic nu decurge aşa cum am vrea. Fata a 
reuşit să mă păcălească. 

— O fată de liceu? 

— Fata e învățată să supravieţuiască pe stradă, atâta 
tot. Are reflexe bune. Trăieşte într-o junglă. 

Thompson fu străbătut pentru o clipă de un regret 
faţă de comentariul pe care îl făcuse, gândindu-se că 
bărbatul ar fi putut crede că se referea la faptul că fata 
era neagră, o chestiune rasistă, deşi el voia doar să 
spună că trăia într-o zonă violentă a oraşului şi trebuia 
să ştie să se descurce. Thompson Boyd era persoana cu 
cele mai puţine prejudecăţi din lume. Aşa îl învăţaseră 
părinţii săi. Thompson însuşi cunoscuse oameni de 
diverse rase şi origini, iar reacţia lui faţă de ei se bazase 
strict pe comportamentul şi atitudinile lor, nu pe 
culoare. Lucrase pentru albi, negri, arabi, asiatici, 
indivizi de origine latină şi omorâse oameni din aceleaşi 
rase. Nu vedea nicio diferenţă între ei. Oamenii care îl 
angajaseră evitau cu toţii să-l privească în ochi şi erau 
sperioşi şi prudenţi. Oamenii care muriseră de mâna lui 
trecuseră la cele veşnice cu grade diferite de demnitate 
şi teamă, care nu aveau nicio legătură cu naționalitatea 
sau culoarea. 

— Nu era ceea ce v-aţi dorit, continuă el. Nu a fost 
nici ceea ce mi-am dorit eu, puteţi fi sigur de asta. Dar 
ceea ce s-a întâmplat a fost o situaţie rezonabilă. Are 
oameni pricepuţi care o păzesc. Acum ştim. Vom 
regândi operaţiunea şi îi dăm bătaie în continuare. Nu 
ne putem permite să ne implicăm emoţional. Data 


viitoare o rezolvăm. Am apelat la cineva care cunoaşte 
Harlemul destul de bine. Am aflat deja la ce şcoală 
învaţă, încercăm să aflăm unde locuieşte. Credeţi-mă, 
totul e sub control. 

— Am să verific mai târziu dacă sunt mesaje, spuse 
bărbatul. Şi închise brusc. Nu discutaseră mai mult de 
trei minute, timpul limită al lui Thompson Boyd. 

Ca la carte... 

Thompson închise - nu era nevoie să şteargă 
amprentele; purta mănuşi de piele. Cobori în continuare 
pe stradă. Zona era o fâşie agreabilă de case cu verandă 
pe partea de est a străzii şi cu apartamente pe cea de 
vest, un cartier vechi. Erau câţiva copii prin preajmă, 
abia întorşi de la şcoală. Înăuntrul caselor, Thompson 
vedea licărul televizoarelor pe care rulau telenovele şi 
talk-show-uri de după-amiază, în vreme ce femeile 
călcau şi găteau. Indiferent cum ar fi fost viaţa în restul 
oraşului, o mare parte din acest cartier nu depăşise 
niciodată epoca anilor 1950. li aducea aminte de parcul 
de rulote şi casa cu verandă din copilăria lui. O viaţă 
frumoasă, o viaţă plăcută. 

Viaţa sa de dinainte de închisoare, înainte de a se 
simţi amorţit, ca un braţ lipsă sau cu un picior muşcat 
de un şarpe american cu clopoței. 

Pe o stradă în faţa sa, Thompson văzu o fată blondă, 
în uniformă de şcoală, apropiindu-se de o casă bej. 
Pulsul i se acceleră puţin - doar foarte puţin - urmărind- 
o cum urcă firesc cele câteva trepte de beton, scoate o 
cheie din ghiozdan, deschide uşa şi intră. 

Avansă şi el spre aceeaşi casă, care era la fel de 
îngrijită precum celelalte, poate chiar ceva mai mult, şi 
care avea pe peluza minusculă, ce începea să 
îngălbenească, o statuetă a unui jocheu negru, vopsit în 
nuanţe închise complet antirasiste, şi câteva căprioare 
mici de ceramică ce păşteau acolo. Trecu încet pe lângă 
casă, privind dincolo de ferestre, apoi îşi continuă 
drumul. O pală de vânt lovi dintr-o parte punga de 


cumpărături, iar cutiile se loviră între ele cu un clinchet 
sec. „Hei, ai grijă”, îşi spuse. Şi opri mişcarea plasei. 

La capătul străzii cu case se opri şi privi în urma sa. 
Văzu un bărbat care ieşise să alerge, o femeie care 
încerca să facă o parcare laterală, un băiat care bătea 
mingea pe o alee acoperită de frunze. Nimeni nu-l băga 
în scamă. Thompson Boyd porni înapoi spre casă. 


În căsuţa ei cu verandă din Queens, Jeanne Starke îi 
spuse fiicei sale: 

— Fără ghiozdane pe hol, Brit. Pune-ţi cărţile în 
camera de lucru. 

— Mamă, oftă fata de zece ani, reuşind să întindă 
cuvântul pe cel puţin trei silabe. 

Îşi scutură părul blond, atârnă în cuier jacheta de la 
uniformă şi-şi ridică ghiozdanul greu,  gemând 
exasperată. 

— Teme? o întrebă mama ei cea drăguță, pe la vreo 
treizeci şi ceva de ani. Avea o bogăţie de păr brunet şi 
creţ, azi prins în coadă cu un elastic roşu pal. 

— N-am, spuse Britney. 

— Deloc. 

— Nu. 

— Ultima dată când ai spus că n-ai teme, aveai totuşi, 
remarcă mama ei. 

— Nu era temă adevărată. Era un referat. Doar să 
decupăm ceva dintr-o revistă. 

— Ai avut de făcut acasă ceva pentru şcoală. Temă 
acasă. 

— Ei bine, azi nu am nimic. 

Jeanne îşi dădu seama că mai era ceva. Ridică o 
sprânceană. 

— Atâta că trebuie să ducem ceva italian. Pentru o oră 
de prezentare. Ştii, e pentru ziua lui Columb. Ştiai că a 
fost italian? Eu credeam că a fost spaniol sau aşa ceva. 

Femeia, mamă a doi copii, chiar ştia asta. Terminase 
liceul şi avea o diplomă de asistentă medicală, obţinută 


la colegiu. Ar fi putut lucra, dacă ar fi vrut, dar prietenul 
ei câştiga foarte bine ca agent de vânzări şi se bucura s- 
o lase pe ea să se ocupe de casă, să meargă la 
cumpărături cu prietenele şi să-i crească pe cei doi 
copii. 

lar asta presupunea şi să se asigure că îşi făceau 
tema, indiferent ce formă ar fi luat ea, inclusiv o 
prezentare. 

— Doar atât? Sincer, sincer, pe cuvântul tău? 

— Maaaamă. 

— Sincer? 

— Dap. 

— Da. Nu „dap”. Tu ce-ai să duci? 

— Nu ştiu. Ceva de la restaurantul Barrini, poate. 
Ştiai despre Columb că s-a înşelat? Credea că 
descoperise Asia, nu America. Şi a venit aici de trei ori 
şi n-a nimerit-o niciodată. 

— Chiar aşa? 

— Dap... Da. Apoi Britney dispăru. 

Jeanne reveni în bucătărie, gândindu-se că asta era 
ceva ce nu ştiuse. Columb chiar credea că descoperise 
Japonia sau China? Trecu carnea prin făină, apoi prin 
ou, apoi prin pesmet şi începu să viseze cu ochi deschişi 
la o călătorie cu toată familia în Asia - inspirându-se din 
ceea ce văzuse la televizor. Fetelor le-ar fi plăcut la 
nebunie aşa ceva. Poate... Atunci aruncă întâmplător o 
privire pe fereastră şi, prin perdeaua opacă, văzu silueta 
unui bărbat ce încetinea apropiindu-se de casă. 

Asta îi trezi neliniştea. Prietenul ei, angajat la o firmă 
care producea componente de calculatoare pentru 
companii de stat, trezise o oarecare paranoia în ea. „Fii 
întotdeauna atentă la străini, îi spunea el. Dacă observi 
pe cineva încetinind când trece cu maşina pe lângă casă 
sau pe cineva care pare neobişnuit de interesat de 
copii... spune-mi imediat.” O dată, nu cu mult timp în 
urmă, se dusese cu fetele în parcul din cartier, iar ele se 
dădeau în leagăne când o maşină încetinise, iar şoferul, 


care purta ochelari, le aruncase o privire fetelor. 
Prietenul ei intrase în panică şi le ceruse să se întoarcă 
acasă. 

li explicase apoi: 

— Sunt spioni. 

— Poftim? 

— Nu, nu ca spionii de la CIA. Spioni industriali - din 
partea concurenţei. Firma mea a câştigat peste şase 
miliarde de dolari anul trecut, iar eu sunt responsabil de 
o felie importantă din acel câştig. Oamenii şi-ar dori 
foarte mult să afle ce ştiu despre piaţă. 

— Firmele chiar fac asta? întrebase Jeanne. 

— Pe oameni nu ajungi niciodată să-i cunoşti cu 
adevărat, fusese replica lui. 

Iar Jeanne Starke, care avea o tijă implantată în braţ 
acolo unde fusese făcut zob de o sticlă de whisky cu 
ceva ani în urmă, îşi spusese: „Nu ajungi, într-adevăr”. 
Acum îşi şterse mâinile pe şorţ, se duse la perdea şi 
privi afară. 

Bărbatul dispăruse. 

„OK, nu te mai băga singură în sperieţi. E...” 

Dar stai... Observă mişcare pe treptele din faţă. Şi i se 
păru că vede colţul unei pungi - o plasă de cumpărături 
- aşezată pe verandă. Bărbatul era acolo! 

Ce se întâmpla? 

Ar fi trebuit să-l sune pe prietenul ei? 

Ar fi trebuit să sune la poliţie? 

Dar aceştia erau la cel puţin zece minute distanţă. 

— E cineva afară, mami, strigă Britney. 

Jeanne pomi rapid în faţă. 

— Brit, tu rămâi în cameră. Văd eu. 

Dar fata tocmai deschidea uşa din faţă. 

— Nu, strigă Jeanne. 

Şi auzi: 

— Mulţumesc, scumpo, spuse Thompson Boyd pe un 
ton prietenos şi tărăgănat, intrând în casă cu plasa de 
cumpărături pe care o văzuse. 


— Mi-ai tras o spaimă, spuse Jeanne. 

Il îmbrăţişa, iar el o sărută. 

— Nu-mi găseam cheile. 

— Te-ai întors devreme. 

El se strâmbă. 

— Au fost probleme cu negocierile azi-dimineaţă. Au 
fost amânate până mâine. M-am gândit să vin acasă şi să 
fac ceva treabă pe-aici. 

Cealaltă fată a lui Jeanne, Lucy, de opt ani, intră în 
fugă pe hol. 

— Tommy! Putem să ne uităm la Judge Judy? 

— Nu azi. 

— Ooo, te rog. Ce e în plasă? 

— E ceea ce am de făcut. Şi am nevoie de ajutorul 
vostru. Puse plasa pe jos în hol, le privi solemn pe fete şi 
spuse: Sunteţi gata? 

— Eu sunt gata! spuse Lucy, 

Brit, fata cea mare, nu spuse nimic, dar asta fiindcă 
nu ar fi fost prea grozav să fie de acord cu sora ei; în 
mod cert era şi ea gata să ajute. 

— După ce mi s-a amânat şedinţa, m-am dus şi am 
cumpărat astea. Am tot citit despre asta toată 
dimineaţa. Thompson băgă mâna în plasa de 
cumpărături şi scoase borcane de vopsea, bureţi, role şi 
pensule. Apoi ridică o carte plină ochi cu post-it-uri 
galbene, „Decoraţiuni interioare pe înţelesul tuturor. 
Volumul 3: Cum să decoraţi camera copilului”. 

— Tommy! spuse Britney. Pentru camerele noastre? 

— Dap, răspunse el tărăgănat. Nici eu, nici mama 
voastră nu-l vrem pe Dumbo pe pereţii noştri, asta-i 
sigur. 

— Ai să-i pictezi pe Dumbo? se încruntă Lucy. Nu-l 
vreau pe Dumbo. 

Nici Britney nu-l voia. 

— O să pictez ce vreţi voi. 

— Lasă-mă să mă uit mai întâi. Lucy luă cartea de la 
el. 


— Nu, eu! 

— O să ne uităm toţi împreună, spuse Thompson. Staţi 
să-mi pun haina pe cuier şi să-mi pun diplomatul la loc. 
Porni spre biroul său, aflat în partea din faţă a casei. 

Iar Jeanne Starke se întoarse în bucătărie spunându-şi 
că, în pofida deplasărilor sale nesfârşite, a fricii obsesive 
legate de locul său de muncă, a faptului că nu punea 
suflet nici în bucurii, nici în tristeţe, a faptului că nu era 
un amant deosebit, ei bine, ştia că putea să facă alegeri 
mult mai proaste la capitolul iubit. 


Refugiindu-se pe o alee pentru a scăpa de poliţiştii din 
curtea liceului Langston Hughes, Jax se aruncase într-un 
taxi şi îi ceruse şoferului s-o ia spre sud, rapid, 
promiţându-i zece dolari în plus dacă trecea pe roşu. 
Apoi, cinci minute mai târziu, îi ceru omului să se 
întoarcă, şi cobori nu departe de şcoală. 

Avusese noroc să scape. Era evident că poliţiştii aveau 
de gând să facă orice era nevoie ca să împiedice pe 
oricine să se apropie de fată. Era neliniştit; fusese de 
parcă ei ar fi ştiut de el. Oare nenorocitul ăla cu 
pretenţii, Ralph, îl turnase până la urmă? 

Ei bine, Jax avea să fie nevoit să se dovedească mai 
deştept. Şi exact asta încerca să facă acum. Exact ca la 
închisoare - nu acţiona niciodată până nu ai verificat 
totul. 

Şi ştia unde să ceară ajutor. 

Bărbaţii din oraş se strângeau întotdeauna laolaltă, 
indiferent dacă erau tineri sau bătrâni, negri, hispanici 
sau albi, dacă locuiau în partea de est a New Yorkului 
sau în Bay Ridge, sau Astoria. În Harlem se adunau în 
biserici, baruri, cluburi şi cafenele de rap şi jazz, în 
sufragerii, pe băncile din parcuri şi pe trepte. Vara îi 
găseai pe treptele din faţă sau pe scările de incendiu, 
iarna în jurul butoaielor cu gunoaie, cărora le dădeau 
loc. La fel şi în frizerii - exact ca în filmul făcut cu câţiva 
ani în urmă (adevăratul nume mic al lui Jax, Alonzo, de 


fapt provenea de la Alonzo Henderson, fostul sclav din 
Georgia care devenise milionar creând un lanţ foarte 
popular de frizerii - un bărbat ale cărui motivaţie şi 
talent, sperase tatăl lui Jax, aveau să se prindă şi de 
băiat, speranţă ce se dovedise deşartă). 

Dar cel mai popular loc în care se adunau bărbaţii din 
Harlem erau terenurile de baschet. 

Mergeau acolo ca să joace, desigur. Dar mergeau şi 
ca să discute fleacuri, să rezolve problemele lumii, să 
vorbească despre femei ca lumea şi femei naşpa, să 
discute despre sport, să critice şi să se laude - într-o 
versiune modernă, fără inhibiţii, a duelurilor verbale de 
improvizație: arta tradiţională a povestitului despre 
caractere mitice din cultura negrilor, de exemplu, 
ucigaşul Stackolee sau fochistul de pe Titanic care a 
supravieţuit ciocnirii cu ghețarul înotând până la un 
liman sigur. 

Jax găsi acum parcul cel mai apropiat de Langston 
Hughes care avea terenuri de baschet. In ciuda aerului 
răcoros de toamnă şi a soarelui aproape apus, acestea 
erau cât se poate de aglomerate. Se strecură lângă cel 
mai apropiat dintre ele şi îşi dădu jos jacheta de armată, 
pe care poliţiştii o observaseră deja, o întoarse pe dos şi 
o atârnă pe braţ. Se sprijini de lanţul din zale, fumând şi 
arătând ca o versiune mai mare a faraonului Ralph. Îşi 
dădu jos bandana şi îşi aranja cu degetele părul creţ şi 
des. 

Îşi schimbase aspectul chiar la ţanc. Văzu o maşină de 
poliţie trecând pe acolo, încet, de-a lungul străzii de 
peste drum de terenul de sport. Jax rămase nemişcat. 
Nimic nu atrăgea poliţiştii mai rapid decât gestul de a 
pleca (fusese oprit de zeci de ori pentru infracţiunea de 
NIP - negru ieşit la plimbare). Pe terenul din faţa lui, o 
mână de băieţi de liceu se mişcau incredibil pe asfaltul 
cenuşiu şi ros de vreme al unei jumătăţi de teren, în 
vreme ce vreo alţi zece îi priveau. Jax văzu mingea maro 
prăfuită lovindu-se de pământ, apoi auzi şi sunetul 


întârziat. Privi mâinile ce se întindeau, corpurile ce se 
ciocneau între ele, privi mingea ce zbura spre panou. 

Maşina de poliţie dispăru, iar Jax se îndepărtă de gard 
şi se apropie de băieţii care stăteau pe marginea 
terenului. Fostul puşcăriaş îi examina cu atenţie. Nu 
erau o gaşcă, nici hbăieţaşi de cartier înarmaţi cu 
pistoale Glock. Doar o mână de băieţi - unii cu tatuaje, 
alţii fără, unii cu multe lanţuri, alţii doar cu o singură 
cruce, unii cu intenţii rele, alţii cu intenţii bune. 
Umflându-se în pene în faţa fetelor, dându-se mari în 
faţa puştilor mai tineri. Discutând, fumând. Fiind pur şi 
simplu tineri. A 

Privindu-i, Jax se lăsă cuprins de melancolie. Îşi dorise 
dintotdeauna o familie mare, dar, ca atâtea alte lucruri, 
acel vis nu se îndeplinise. Pierduse un copil care fusese 
dat spre adopţie şi un altul din cauza vizitei fatale făcute 
de prietena sa la clinica de pe 125th Street. Într-o zi de 
ianuarie, cu ceva ani în urmă, spre încântarea lui Jax, 
prietena sa îl anunţase că era gravidă. În martie avusese 
ceva dureri şi apelaseră la o clinică gratuită, care era 
singura lor opțiune pentru servicii medicale. 
Petrecuseră ore întregi în sala de aşteptare, mizerabilă 
şi supraaglomerată. Până să ajungă să fie consultată în 
sfârşit de un doctor, suferise un avort. 

Jax îl prinsese pe bărbat şi nu lipsise mult să-l bată 
măr. 

— Nu e vina mea, spusese indianul cel mărunt, 
chircindu-se lângă o targă pe roţi. Ne-au tăiat bugetul. 

Primăria, adică. Jax fusese cuprins de furie şi tristeţe. 
Trebuia să se răzbune pe cineva, să se asigure că aşa 
ceva nu se va mai întâmpla vreodată - nici ei, nici 
altcuiva. Nu-l consolă cu nimic când doctorul îi spuse că 
reuşiseră, cel puţin, să-i salveze viaţa prietenei sale - 
ceea ce probabil nu s-ar fi întâmplat dacă ar fi fost 
implementate şi alte reduceri de buget pentru serviciile 
medicale destinate săracilor, care erau deocamdată 
doar în faza de proiect. 


Cum putea un nenorocit de guvern să le facă aşa ceva 
oamenilor? Oare nu ăsta era rolul primăriei şi al 
capitalei statului, de a avea grijă de bunăstarea 
cetăţenilor? Cum puteau lăsa un bebeluş să moară? 

Nici doctorul, nici poliţiştii care îl scoseseră încătuşat 
din spital în acea seară nu fuseseră tentaţi să răspundă 
la acele întrebări. 

Durerea şi furia arzătoare trezite de acea amintire îi 
întăriră hotărârea de a face ceea ce avea de gând să 
facă. 

Cu o expresie mohorâtă, Jax îi privi pe băieţii de pe 
teren şi-i făcu un semn din cap unuia pe care îl 
identificase ca fiind un fel de lider. Îmbrăcat în pantaloni 
scurţi largi, adidaşi înalţi şi o bluză sport cu mânecă 
lungă. Părul îi era într-o stare jalnică - subţire într-o 
parte, pieptănat cu mult volum în cealaltă. Băiatul îl 
măsură din priviri. 

— Care-i treaba, moşule? 

Se auziră câteva hohote dinspre ceilalţi. 

Moşule. 

Altă dată, în Harlem - ei bine, poate altădată peste tot 
- faptul de a fi adult atrăgea respect. Acum te făcea 
tinta batjocurii. Un şmecher ar fi scos arma din şosetă şi 
l-ar fi făcut să danseze pe micuțul ăsta cu pretenţii. Dar 
Jax fusese călit de anii petrecuţi în strada şi de anii din 
închisoare şi ştia că nu asta era soluţia, nu aici. O luă ca 
o glumă şi râse. Apoi şopti: 

— Un teanc de verzişori? 

— Vrei? 

— Vreau să-ţi dau fie nişte verzişori. Dacă eşti 
interesat, idiotule. Jax se lovi peste buzunar, unde avea 
teancul de verzişori, îndoit şi gros. 

— Nu vând nimica. 

— Iar eu nu cumpăr ce crezi tu. Haide. Să facem paşi. 

Puştiul dădu din cap şi se îndepărtară de teren. 
Mergând, 

Jax simţi că băiatul îl examina, observânduii 


şchiopătatul. Da, era un şchiopătat de om ce fusese 
împuşcat, dar ar fi putut la fel de bine să fie un 
şchiopătat de gangster şmecher. Apoi îl privi pe Jax în 
faţă, în ochii reci precum pământul, apoi muşchii şi 
tatuajul din închisoare. Gândindu-se poate: după vârstă, 
Jax ar fi putut fi un G.A. de mare rang - şi dacă te puneai 
cu el, o făceai pe risc propriu. Gangsterii Autentici 
aveau automate Kalaşnikov şi mitraliere Uzi şi maşini 
Hummer şi o duzină de indivizi periculoşi în gaşca lor. 
Gangsterii Autentici erau cei care se foloseau de puşti 
de doisprezece ani pentru a le face felul unor martori şi 
dealeri rivali, fiindcă tribunalele nu-i condamnau la 
închisoare pe viaţă, aşa cum făceau cu cei de 
şaptesprezece sau optsprezece ani. 

Un G.A. te-ar fi făcut praf dacă îl numeai „moş”. 

Puştiul începu să pară neliniştit. 

— Hei, hei, ce anume vrei, omule? Unde mergem? 

— Numa’ până colo. Nu vreau să vorbim în faţa 
tuturor. 

Jax se opri în spatele unor tufişuri. Puştiul arunca 
priviri rapide în jur. Jax râse: 

— N-am de gând să te fut, băiete. Calmează-te. 

Puştiul râse şi el. Dar neliniştit. 

— Sunt în regulă, omule. 

— Trebuie să dau de bârlogul cuiva. Cineva care e 
elev la Langston Hughes. Acolo înveţi? 

— Da, majoritatea acolo învăţăm. Arătă din cap spre 
terenurile de baschet. 

— O caut pe fata care a fost la ştiri azi-dimineaţă. 

— Ea? Geneva? A văzut cum a fost lichidat unul sau 
ceva de genul? Ştoarfa aia cu zece pe linie? 

— Nu ştiu. Are zece pe linie? 

— Da. E deşteaptă. 

— Unde stă? 

Puştiul tăcu, prudent. Reflecta. Avea să-şi atragă 
belele dacă întreba ceea ce voia? Decise că nu. 

— Ziceai de ceva bani? 


Jax îi strecură câteva bancnote. 

— Eu personal n-o cunosc pe ştoarfa aia, omule. Dar 
pot să te combin cu un frate de-al meu care o cunoaşte. 
Un negru din gaşcă, îl cheamă Kevin. Vrei să-l sun? 

— Da. 

Din pantalonii scurţi ai băiatului răsări un telefon 
minuscul. 

— Hei, javră. Sunt Willy... La terenurile de baschet... 
Da. Ascultă, e aici un tip cu ceva bani care o caută pe 
ştoarfa aia a ta... Geneva. Ştoarfa aia de Settle... Hei, 
calmează-te, omule. Îi o glumă, ştii ce zic?... Exact. 
Acum, tipu’ ăsta, el... 

Jax smulse telefonul din mâna lui Willy şi spuse: 

— Două sute dacă îmi dai adresa. 

Urmă o ezitare. 

— Bani gheaţă? întrebă Kevin. 

— Nu! lătră Jax. Cu un nenorocit de American 
Express. Da, bani gheaţă. 

— S-ar putea să vin pe la terenuri. Ai sutele la tine? 

— Da, stau chiar lângă un Colt, dacă te interesează. Şi 
când spun Colt nu mă refer la malţul dintr-o tărie. 

— Sunt în regulă, omule. Doar întrebam. Nu umblu să 
fur de la oameni. 

— Eu o să fiu cu gaşca mea, spuse Jax, rânjindu-i lui 
Willy cel neliniştit. 

Închise telefonul şi i-l aruncă puştiului. Apoi se 
întoarse la gard şi se sprijini de el, privind meciul. 

Zece minute mai târziu sosi Kevin - spre deosebire de 
Willy, el era un şmecher adevărat, înalt, arătos, cu 
atitudine. Semăna cu un actor pe care Jax nu reuşea să-l 
identifice exact. Ca să se dea mare în faţa moşului, să 
arate că nu era prea dornic să câştige câteva sute - şi ca 
să le impresioneze pe câteva dintre fetele împopoţonate, 
desigur - Kevin nu se grăbi deloc. Se opri de câteva ori, 
se salutară din pumni, îmbrăţişă unu sau doi băieţi. 
Aruncă de câteva ori un „Hei, hei, omule”, apoi intră pe 
teren, luă mingea şi execută câteva aruncări la coş 


impresionante. 

Omul era bun la baschet, fără îndoială. 

Într-un final veni în trap mărunt până la Jax şi-l 
măsură din priviri, fiindcă asta trebuia să faci când un 
străin se băga în grup - indiferent dacă era pe un teren 
de baschet sau într-un bar, sau chiar în frizeriile din era 
victoriană ale lui Alonzo Henderson, presupuse Jax. 
Kevin încerca să-şi dea seama unde îşi ţinea Jax arma, 
câţi bani avea cu adevărat la el, ce era de capul lui. Jax 
spuse: 

— Zi-mi şi mie cât ai de gând să te mai uiţi chiorâş la 
mine, bine? Fiindcă încep să mă plictisesc. 

Kevin nu zâmbi. 

— Unde-s verzişorii? 

Jax îi strecură banii lui Kevin. 

— Unde e fata? 

— Haide. O să-ţi arăt. 

— Doar adresa. 

— Ţi-e frică de mine? 

— Doar adresa. Privirea nu i se clinti. 

Kevin rânji: 

— Nu ştiu numărul, omule. Ştiu clădirea. Am condus-o 
acasă primăvara trecută. Trebe’ să ţi-o arăt. 

Jax dădu din cap. 

O luară spre vest şi sud, ceea ce-l surprinse pe Jax; 
credea că fata locuia într-unul dintre cartierele mai dure 
- mai spre nord, înspre râul Harlem, sau spre est. 
Străzile de aici nu erau elegante, dar erau curate, şi 
multe clădiri fuseseră renovate, se părea. O mulţime de 
construcţii noi se înălţau. 

Jax se încruntă, privind în jur la străzile amenajate. 

— Eşti sigur că vorbim despre Geneva Settle? 

— Aia-i ştoarfa de care m-ai întrebat. Ăla e bârlogul 
pe care ţi-l arăt... Ascultă, omule, nu vrei să cumperi 
nişte iarbă, nişte coca? 

— Nu. 

— Eşti sigur? Am nişte marfă bună. 


— Mare păcat că ai ajuns surd aşa tânăr cum eşti. 

Kevin ridică din umeri. E 

Ajunseră la o zonă de lângă Morningside Park. În 
partea de sud a culmii de piatră se afla campusul 
Universităţii Columbia, loc pe care îşi lăsase adesea 
semnătura Jax 157 cu ani în urmă. 

Când să dea colţul, se opriră amândoi brusc. 

— Hei, ia uite, şopti Kevin. 

În faţa unei clădiri vechi văzură un Crown Vic - 
evident o maşină de poliţie fără însemne - parcată în 
dreptul alteia. 

— Acolo e bârlogul ei? Clădirea în faţa căreia e 
maşina? 

— Nu. Al ei e cu două blocuri mai încoace. Ăla de 
acolo. 

li arătă cu mâna. 

Era o clădire veche, dar perfect conservată. Cu flori în 
ghivecele de la ferestre, totul curat. Perdele frumoase. 
Zugrăveala părea nouă. 

Kevin întrebă: 

— Ai de gând s-o fuţi pe ştoarfa aia? 

Il măsură pe Jax din cap până în picioare. 

— Ce am de gând să fac mă priveşte. 

— Te priveşte, te priveşte... Sigur că da, spuse Kevin 
încet. Atâta că... de ce întreb e fiindcă, dacă s-ar 
întâmpla să fie futută - lucru care nu mă deranjează, ţin 
să-ţi spun - , dar dacă chiar i s-ar întâmpla ceva, să vezi 
treabă: aş şti că tu ai făcut-o. Şi s-ar putea să mă caute 
cineva şi să vrea să mă întrebe despre asta. Aşa că mă 
gândeam, cu tot teancul ăla de verzişori pe care îl porţi 
cu tine, poate că, dacă aş primi ceva mai mult din el, aş 
putea uita chiar şi că le-am văzut. Pe de altă parte, e 
posibil să-mi amintesc o groază despre tine şi despre 
faptul că te-ai interesat de ştoarfa aia mică. 

Jax văzuse destule în viaţă. Fusese rege graffiti, 
fusese soldat în campania Furtuna în Deşert, cunoscuse 
gangsteri şi în închisoare şi în afara ei, fusese 


împuşcat... Dacă exista vreo regulă în lumea asta 
nebună, aceasta era că, oricât de prost te-ar fi crezut 
oamenii, le făcea întotdeauna plăcere să fie şi mai 
proşti. 

Intr-o fracțiune de secundă, Jax îl prinse pe băiat de 
guler cu mâna stângă şi-şi împlântă pumnul cu forţă în 
burtă, de trei ori, patru, cinci... 

— La naiba, fu tot ce apucă să spună băiatul. 

Aşa cum te băteai în închisoare. Nu le laşi nicio clipă 
să-şi revină. 

Din nou şi din nou şi din nou... 

Jax îi dădu drumul, iar puştiul se rostogoli pe alee, 
gemând de durere. Cu mişcarea atentă şi lentă a unui 
jucător de baseball care-şi alege o bâtă, Jax se aplecă şi 
scoase pistolul din şosetă. În vreme ce Kevin, 
înspăimântat, îl urmărea neajutorat, fostul puşcăriaş 
trase glisiera pistolului automat pentru a încărca un 
cartuş, apoi îşi înfăşură bandana în jurul ţevii de mai 
multe ori. După cum aflase Jax de la DeLisle Marshall 
din aripa S, asta era una dintre cele mai bune şi cele 
mai ieftine modalităţi de a înăbuşi sunetul unui foc de 
armă. 


Capitolul 18 


În acea seară, la 19.30, Thompson Boyd tocmai 
terminase de pictat un urs, personaj de desene animate, 
pe peretele camerei lui Lucy. Se dădu înapoi şi aruncă o 
privire la opera sa. Făcuse ceea ce i se spusese în carte 
să facă şi, fără îndoială, aducea foarte mult a urs. Era 
prima dată în viaţă când picta ceva, în afara şcolii - de 
asta se străduise atât de mult să studieze cartea în 
ascunzătoarea sa de mai devreme. 

Fetele păreau încântate. Işi spuse că şi el ar fi trebuit 
să fie mulţumit de desen. Dar nu era sigur. Il privi 
îndelung, aşteptând să se simtă mândru. Nu se 
întâmplă. Ei, bine. leşi pe hol, aruncă o privire la 
telefonul mobil. 

— Am un mesaj, spuse absent. Formă un număr. 
Bună, sunt Thompson. Ce faci? Am văzut că m-ai sunat. 

Jeanne îi aruncă o privire şi continuă să şteargă 
vasele. 

— Nu, serios? 

Thompson chicoti. 

Pentru un bărbat care nu râdea, i se părea că sunase 
autentic. Desigur, făcuse acelaşi lucru şi în acea 
dimineaţă, la bibliotecă, râzând ca s-o liniştească pe fata 
aia, Settle, iar aia nu prea funcţionase. Îşi aminti să nu 
joace exagerat. 

— Omule, ce naşpa, rosti în telefonul mort. Sigur. N-o 
să dureze mult, nu? Mâine am iar negocierea aia, cea 
care a fost amânată... Lasă-mi zece minute şi ne vedem 
acolo. 

Închise clapeta telefonului şi-i spuse lui Jeanne: 

— Vern s-a dus la Joey. Are pană de cauciuc. 

Vernon Harber existase cândva, dar nu mai era cazul. 
Thompson îl omorâse cu ceva ani în urmă. Dar fiindcă îl 


cunoscuse pe Vern înainte de a muri, Thompson îl 
transformase într-un amic fictiv de cartier cu care se 
vedea ocazional, un prieten. Precum adevăratul Vern, 
care era mort, cel fictiv, încă în viaţă, avea o maşină 
Supra şi o prietenă pe nume Renee şi spunea o grămadă 
de poveşti amuzante despre viaţa pe docuri şi la 
măcelăria cu carne de porc şi în cartierul lui. Thompson 
ştia mult mai multe despre Vern şi nu uita detaliile. 
(Când minţeai, ştia el, trebuia să minţi din plin, cu mult 
curaj şi în detaliu.) 

— A trecut cu maşina peste o sticlă de bere. 

— Ele în regulă? întrebă. Jeanne. 

— Nu făcea decât să parcheze. Idiotul nu e în stare să 
dea singur roata jos. 

Viu sau mort, Vern Harber era o legumă fără vlagă. 

Thompson duse găleata cu pensule şi cartoanele în 
baia de serviciu şi le puse în cadă, dând drumul la apă 
să înmoaie pensula. Îşi luă jacheta. 

Jeanne îl rugă: 

— O, ai putea te rog să iei şi nişte lapte semidegresat 
în drum spre casă? 

— La 750 ml? 

— E bine. 

— Şi nişte acadele cu fructe, strigă Lucy. 

— Ce aromă? 

— Struguri. 

— În regulă. Brit? 

— Cireşe! spuse fata. Îşi aminti ceva. Te rog, adăugă. 

— Struguri şi cireşe, şi lapte, spuse el arătând spre 
fiecare dintre fete, conform comenzii fiecăreia. 

Thompson ieşi din casă şi porni pe un drum 
întortocheat în sus şi-n jos pe străzile din Queens, 
privind ocazional în urma sa pentru a se asigura că nu 
era urmărit. Inspirând aer rece în plămâni, expirându-l 
mai cald şi sub forma de note muzicale fluierate încet. 
Cântecul lui Celine Dion din Titanic. 

Ucigaşul o urmărise din priviri pe Jeanne când îi 


spusese că iese. Observase că îngrijorarea ei faţă de 
Vern părea reală şi că nu bănuia nimic, în ciuda faptului 
că ieşea să se vadă cu un bărbat pe care ea nu-l 
întâlnise niciodată. Dar asta era tipic, în seara asta, îşi 
ajuta un prieten. Uneori spunea că vrea să meargă să 
pună un pariu la cursele de cai. Sau că ieşea să se vadă 
cu băieţii la Joey pentru o rundă scurtă. Îşi folosea 
minciunile prin rotaţie. 

Bruneta zveltă cu păr creţ nu-l întreba niciodată prea 
multe despre locurile unde mergea sau despre pretinsul 
său post de agent de vânzări de computere, ce îi 
impunea deplasări frecvente. Nu cerea niciodată detalii 
despre motivele pentru care munca sa era atât de 
secretă şi de ce îşi ţinea încuiat biroul de acasă. Era 
inteligentă şi deşteaptă, două lucruri foarte diferite, şi 
aproape orice altă femeie inteligentă şi deşteaptă ar fi 
insistat să fie inclusă mai mult în viaţa lui. Dar nu şi 
Jeanne Starke. 

O cunoscuse într-un restaurant, aici în Astoria, în 
urmă cu câţiva ani, după ce se făcuse nevăzut în urma 
uciderii unui dealer de droguri din Newark, pe care 
fusese angajat să-l omoare. Aşezat lângă Jeanne în 
localul grecesc, ea îi ceruse ketchupul, apoi îşi ceruse 
scuze, menţionând că avea o mână ruptă şi nu putea să 
ajungă la el. O întrebase dacă era în regulă şi ce se 
întâmplase? Ea evitase să răspundă la întrebare, deşi 
ochii i se umpluseră de lacrimi. Continuaseră să discute. 

In scurt timp, începură să iasă împreună. Într-un final, 
află şi adevărul despre mâna ruptă, iar într-un weekend, 
Thompson îi făcu o vizită fostului ei soţ. Ulterior, Jeanne 
îi spuse că se întâmplase un miracol. Fostul ei soţ 
părăsise oraşul şi nici măcar nu le mai suna pe fele, aşa 
cum obişnuia să facă, o dată pe săptămână, când era 
beat şi răcnea la telefon insulte despre mama lor. 

O lună mai târziu Thompson se mută cu ea şi copiii ei. 

Aranjamentul era bun pentru Jeanne şi fiicele ei, se 
părea. Aveau un bărbat care nu striga şi nu scotea 


cureaua la nimeni, plătea chiria şi venea atunci când 
spunea că va veni - ba chiar lor li se părea că era cea 
mai bună partidă de pe pământ. (Inchisoarea îl învățase 
pe Thompson multe despre cum e să ai standarde 
scăzute.) 

Era un aranjament bun şi pentru ele, şi pentru un 
ucigaş profesionist. Cineva din domeniul său de 
activitate care are o soţie sau o prietenă şi copii e mult 
mai puţin suspect decât un burlac. 

Dar mai exista un motiv pentru care era cu ea, mai 
important decât simple aspecte de logistică şi 
comoditate. 

Thompson Boyd aştepta. Din viaţa sa lipsea de multă 
vreme ceva şi aştepta ca acel ceva să revină. Credea că 
cineva precum Jeanne Starke, o femeie care nu cerea 
exagerat de mult şi avea aşteptări reduse, putea să-l 
ajute să găsească acel lucru. 

Şi ce era acel lucru ce-i lipsea? Simplu: Thompson 
Boyd aştepta să scape de amorţeală şi să poată simţi din 
nou ceva în suflet, aşa cum îşi revine piciorul după cea 
fost amorţit. 

Thompson avea multe amintiri legate de copilăria sa 
din Texas, imagini cu părinţii săi şi mătuşa sa Sandra, 
verişori, prieteni de şcoală. Îşi amintea cum urmărea la 
televizor campionatele din Texas, cum stătea lângă orga 
electrică Sears, apăsând butonul pentru coarde, în 
vreme ce mătuşa sau tatăl său cânta melodia cât de bine 
putea cu degete grosolane (o trăsătură de familie). 
Cântând Onward Christian Soldier şi Tie a Yellow 
Ribbon şi piesa centrală din The Green Berets. Jucând 
cărţi, învățând cum să folosească uneltele alături de 
tatăl său în atelierul aflat în perfectă ordine. Plimbându- 
se prin deşert alături de el, minunându-se în faţa 
apusurilor de soare, a straturilor de lavă, a coioţilor, a 
şerpilor americani cu clopoței ce se unduiau fascinant, 
dar care puteau să te muşte mortal într-o secundă. 

Îşi amintea viaţa mamei sale dominată de mersul la 


biserică, împachetatul sendvişurilor, statul la plajă, 
măturatul prafului de Texas pe uşa rulotei şi odihna în 
scaune de aluminiu alături de prietenele ei. Işi amintea 
viaţa tatălui său de mers la biserică, colecţionat discuri, 
sâmbetele petrecute cu băiatul său şi zilele din timpul 
săptămânii în care căuta petrol cu ajutorul sondelor. Îşi 
amintea acele minunate seri de vineri în care mergea la 
Goldenlight Cafe de pe Route 66 după sendvişuri Harley 
şi cartofi pai, în timp ce din difuzoare răsuna muzica 
swing de Texas. 

Thompson Boyd nu era amortit pe atunci. 

Chiar şi în timpul acelei perioade dificile de după o 
tornadă de iunie ce le răpise rulota dublă şi braţul drept 
al mamei sale, chiar şi atunci când tatăl său rămăsese 
fără loc de muncă după concedierile în masă ce 
măturaseră Panhandle ca o furtună de nisip din 
Oklahoma, Thompson nu era amortit. 

Şi în mod cert nu era amortit când o văzuse pe mama 
sa oftând şi înăbuşindu-şi lacrimile pe străzile din 
Amarillo după ce un puşti strigase după ea „ciunga”, iar 
Thompson îl urmărise şi se asigurase că băiatul nu avea 
să-şi mai bată joc de nimeni niciodată. 

Dar apoi urmaseră anii petrecuţi la închisoare. Şi 
undeva în acele hale mirosind a Lysol, amorţeala se 
strecurase peste sentimente, adormindu-le. Aruncându- 
le într-un somn atât de adânc, încât nu simţi nici măcar 
un junghi când află că un şofer care aţipise în cabina 
unui camion Peterbilt îi omorâse pe părinţii şi pe mătuşa 
lui în acelaşi timp, singurul obiect care mai 
supravieţuise fiind setul de lustruit pantofii pe care 
băiatul îl făcuse pentru tatăl său, oferindu-i-l drept 
cadou la împlinirea vârstei de patruzeci de ani. Un somn 
atât de profund încât, după ce plecase din închisoare şi 
dăduse de urma gardianului Charlie Tucker, Thompson 
Boyd nu simţi nimic privindu-l pe acesta cum moare 
încet, cu faţa vineţie din cauza laţului, luptându-se cu 
disperare să se prindă de frânghie şi să se ridice pentru 


a opri strangularea. Ceea ce e pur şi simplu imposibil de 
făcut, oricât ai fi de puternic. 

Amorţit, când privise cum se leagănă cadavrul 
gardianului, răsucindu-se încet până se oprise. Amorţit, 
când aşezase lumânările la picioarele lui Tucker pentru 
a da impresia că uciderea fusese un act psihopat, 
satanist, şi aruncase o privire spre ochii sticloşi ai 
bărbatului. 

Amorțit... 

Dar Thompson credea că poate să se repare, exact aşa 
cum repara uşa de la baie şi balustrada scărilor de la 
casă, ce se clătina puţin. (Ambele erau sarcini, singura 
diferenţă fiind unde puneai virgula.) Jeanne şi fetele 
aveau să-i trezească din nou sentimentele. Tot ce avea 
de făcut era să facă paşii necesari. Să facă tot ceea ce 
făceau ceilalţi oameni, oamenii normali, oamenii care nu 
erau amorţiţi. Să picteze camerele copiilor, să se uite la 
Judge Judy cu ei, să meargă la picnicuri în parc. Să le 
aducă ceea ce ceruseră. Struguri, cireşe, lapte. 
Struguri, cireşe, lapte. Să folosească ocazional câte o 
înjurătură, la naiba, rahat... Fiindcă asta spuneau 
oamenii când erau furioşi. lar oamenii furioşi simțeau 
ceva. 

Tot ăsta era şi motivul pentru care fluiera - credea că 
muzica poate să-l transporte înapoi în timp, în acele 
timpuri de dinainte de închisoare. Oamenii cărora le 
plăcea muzica nu erau amorţiţi. Oamenii cure fluierau 
simțeau diverse lucruri, aveau familii, îi făceau pe 
necunoscuţi să îl privească datorită unui tril reuşit. Erau 
oameni pe care puteai să-i opreşti la colţul străzii şi să 
vorbeşti cu ei, oameni cărora puteai să le oferi un cartof 
prăjit, direct de pe farfuria ta cu sendvişuri Harley, cu 
muzică ameţitoare răsunând din încăperea alăturată, 
nu-i aşa că-s grozav muzicienii, băiete? Ce zici de asta? 

Dacă făcea totul ca la carte, amorţeala avea să 
dispară. Sentimentele aveau să revină. 

„Oare funcţionează, se întrebă, regimul impus ca să- 


mi reactivez sentimentele în suflet?” Fluieratul, recitatul 
gândurilor pe care credea că trebuie să le recite, 
struguri şi cireşe. Înjurături, râs? Poate că da, puţin, 
credea el. Îşi aminti cum o privise pe femeia în alb în 
acea dimineaţă, mergând înainte şi înapoi, înainte şi 
înapoi. Putea spune sincer că îi făcuse plăcere s-o 
privească muncind. O plăcere măruntă, dar era totuşi o 
senzaţie. Destul de bine. 

Stai! 

— Destul de al naibii de bine, murmură. 

Poftim, o înjurătură. 

Poate ar fi trebuit să încerce din nou treaba aia cu 
sexul (de regulă o dată pe lună, dimineaţa, reuşeau să o 
facă, dar adevărul era că pur şi simplu nu voia s-o facă - 
dacă nu exista chef nici Viagra nu ajuta prea mult). 
Acum reflectă. Da, asta avea să facă - să aştepte câteva 
zile, apoi să încerce cu Jeanne. Gândul îi provocă 
nelinişte. Dar poate avea să încerce. Avea să fie un test 
bun. Da, avea să încerce ca să vadă dacă era pe calea 
cea bună. 

Struguri, cireşe, lapte... 

Thompson se opri acum la un telefon public din faţa 
unui restaurant grecesc. Formă din nou numărul pentru 
mesageria vocală şi introduse codul. Ascultă un mesaj 
nou, care îi spuse că aproape existase o şansă de a o 
ucide pe Geneva Settle la şcoală, dar fusese păzită de 
prea mulţi poliţişti. Mesajul continuă, dând adresa ei, pe 
118th Street, şi raportând că cel puţin o maşină de 
poliţie fără însemne şi una oficială erau parcate în 
apropiere, schimbându-şi ocazional poziţia. Numărul de 
poliţişti care o păzeau părea să varieze între unu şi trei. 

Thompson memoră adresa şi şterse mesajul, apoi îşi 
continuă drumul întortocheat până la o clădire cu şase 
etaje într-o stare evident mai jalnică decât casa cu 
verandă a lui Jeanne. Ocoli prin spate şi deschise uşa. 
Urcă scările până la apartamentul care era 
ascunzătoarea sa principală. Intră, închise uşa şi 


dezactivă sistemul pe care îl implementase împotriva 
intruşilor. 

Acest apartament era ceva mai confortabil decât cel 
de pe Elizabeth Street. Era acoperit cu lambriuri de 
culoare deschisă şi avea un covor maro pluşat care 
mirosea exact aşa cum trebuia să miroasă pluşul maro. 
Existau cam şase piese de mobilier. Locul îi amintea lui 
Thompson de sala de relaxare pe care el şi tatăl său o 
amenajaseră în weekenduri în căsuţa din Amarillo, care 
înlocuise rulota distrusă de tornadă. 

Dintr-un dulap mare scoase mai multe borcane şi le 
puse pe masă, fluierând melodia principală din 
Pocahontas. Felelor le plăcuse la nebunie filmul. 
Deschise trusa de scule, îşi puse mănuşi groase de 
cauciuc şi o mască de faţă şi ochelari de protecţie, şi 
asamblă dispozitivul care avea să o ucidă pe Geneva 
Settle a doua zi - şi pe toţi cei de lângă ea. 

Cântecul se transformă în altceva: nu mai era Disney. 
Era Forever Young al lui Bob Dylan. 

Când termină dispozitivul, îl examina cu grijă şi fu 
mulţumit. Puse toiul la loc, îşi dădu jos mănuşile şi se 
spălă pe mâini de trei ori. Fluieratul se întrerupse când 
începu să-şi recite mantra acelei zile. 

„Struguri, cireşe, lapte... Struguri, cireşe, lapte.“ 

Nu înceta niciodată să se pregătească pentru ziua în 
care amorţeala avea să dispară. 


— Cum te descurci, domnişoară? 

— Sunt bine, domnule detectiv. 

Bell stătea în pragul uşii de la camera ei şi privea 
patul, care era acoperit cu cărţi de şcoală şi hârtii. 

— O, trebuie să recunosc, munceşti din greu. 

Geneva ridică din umeri. 

— Eu mă duc acasă la fiii mei acum. 

— Aveţi băieţi. 

— Da, am. Doi. Poate ai să-i cunoşti într-o zi. Dacă ți- 
ar plăcea. 


— Sigur, spuse ea, gândind: „Asta n-o să se întâmple 
niciodată”. Sunt acasă cu soţia dumneavoastră? 

— Sunt la bunicii lor acum. Am fost căsătorit, dar ea a 
murit. 

Cuvintele o atinseră pe Geneva drept în inimă. Vedea 
durerea pură din spatele lor - iar asta, destul de ciudat, 
tocmai în faptul că expresia sa nu se schimbase când 
vorbise despre asta. Era ca şi cum ar fi exersat rostirea 
acestor cuvinte în public fără să plângă. 

— Îmi pare rău. 

— O, asta s-a întâmplat cu ani în urmă. 

Ea dădu din cap. 

— Unde e ofiţerul Pulaski? 

— S-a dus acasă. Are o fiică. Iar soţia lui e însărcinată. 

— Băiat sau fată? întrebă Geneva. 

— Sincer să fiu, nu ştiu. Se întoarce mâine-dimineaţă 
devreme. Putem să-l întrebăm atunci. Unchiul tău e în 
camera alăturată, iar domnişoara Lynch rămâne aici la 
noapte. 

— Barbe? 

— Da, domniţă. 

— E drăguță. Mi-a povestit despre câţiva dintre câinii 
ei. Şi despre câteva emisiuni TV noi. Geneva arătă din 
cap spre cărţile ei. Nu prea am timp pentru televizor. 

Detectivul Bell râse. 

— Băieţilor mei le-ar prinde bine puţină influenţă de-a 
ta, domnişoară. Pe cuvântul meu că o să fac ceva să vă 
întâlniți. Acum, să strigi după Barbe pentru orice. Ezită. 
Chiar dacă ai un coşmar. Ştiu că e greu uneori, când 
părinţii tăi nu-s acasă. 

— Mă descurc bine singură, spuse ea. 

— Nu mă îndoiesc. Dar, oricum, strigă dacă vrei. De 
asta suntem aici. Se duse la fereastră, aruncă o privire 
pe furiş de după draperii, se asigură că fereastra era 
închisă şi cobori draperiile la loc. Noapte bună, 
domnişoară. Nu-ţi face griji. Îl prindem noi pe individul 
ăsta. E doar o chestiune de timp. 


— Noapte bună. 

Se bucura că pleacă. Poate că avea intenţii bune, dar 
Geneva detesta să fie tratată ca un copil la fel de mult 
pe cât detesta să i se amintească de această situaţie 
teribilă. Îşi strânse cărţile de pe pat şi le aranja ordonat 
lângă uşă, în aşa fel încât, dacă era nevoită să plece în 
grabă, să le poată găsi pe întuneric şi să le ia cu ea. Aşa 
făcea în fiecare seară. 

Băgă acum mâna în geantă şi găsi violeta uscată pe 
care i-o dăduse iluzionista, Kara. O privi timp de o clipă 
îndelungată, apoi o puse cu grijă în cartea aflată în 
vârful grămezii şi închise coperta. 

Făcu o vizită rapidă la baie, unde curăţă chiuveta de 
culoarea perlei după ce se spălă pe dinţi şi pe faţă. Râse 
în gând, amintindu-şi de dezastrul şi haosul ce domneau 
în baia lui Keesh. Pe hol, Barbe Lynch îi spuse noapte 
bună. Întoarsă în dormitor, Geneva încuie uşa, apoi ezită 
şi, simțindu-se ridicol, propti scaunul de birou sub 
clanţă. Se dezbrăcă şi îşi trase pe ea o pereche de 
pantaloni scurţi şi un tricou decolorat, apoi se băgă 
înapoi în pat. Stinse lumina şi stătu întinsă pe spate, 
neliniştită şi agitată, timp de douăzeci de minute, 
gândindu-se la mama ei, apoi la tatăl ei, apoi la Keesh. 

Chipul lui Kevin Cheaney îşi făcu apariţia; ea îl alungă 
furioasă. 

Apoi gândurile i se îndreptară spre strămoşul ei, 
Charles Singleton. 

Alergând, alergând, alergând... 

Săritura în râul Hudson. 

Gândindu-se la secretul lui. Ce era atât de important 
încât ar fi riscat totul ca să păstreze secretul? 

Gândindu-se la cât de mult îşi iubise soţia şi fiul. 

Dar bărbatul cel îngrozitor de la bibliotecă, din acea 
dimineaţă, îi revenea permanent în minte. O, se dăduse 
mare în faţa poliţiştilor. Dar bineînţeles că era speriată. 
Căciula de schi, bubuitura produsă când bastonul lovise 
manechinul, lipăitul paşilor săi după ea. lar acum mai 


era şi celălalt, bărbatul de culoare din curtea şcolii, care 
avea un pistol. 

Aceste amintiri îi alungară rapid somnul. 

Deschise ochii şi stătu întinsă aşa, trează, neliniştită, 
gândindu-se la o altă noapte fără somn, cu ani în urmă. 
Geneva, care pe atunci avea şapte ani, coborâse din pat 
şi venise în sufrageria apartamentului lor. Acolo pornise 
televizorul şi urmărise o emisiune stupidă timp de zece 
minute înainte ca în cameră să intre tatăl ei. 

— Ce faci aici, uitându-te la aşa ceva? 

Clipise din cauza luminii. 

— Nu pot dormi. 

— Citeşte o carte. E mai bună pentru tine. 

— N-am chef să citesc. 

— İn regulă. O s-o fac eu. Se dusese la rafturi. Asta o 
să-ţi placă. E una dintre cele mai bune cărţi scrise 
vreodată. 

Când el se aşezase în fotoliu, care scârţâia şi gemea 
sub greutatea lui, ea aruncase o privire la volumul ieftin 
şi ponosit, dar nu reuşise să vadă coperta. 

— Stai confortabil? o întrebase. 

— Da. 

Era întinsă pe canapea. 

— Închide ochii. 

— Nu mi-e somn. 

— Închide ochii ca să-ţi imaginezi ce îţi citesc. 

— OK. Ce...? 

— $s3. 

— Bine. 

El începuse să citească din Să ucizi o pasăre 
cântătoare. În săptămâna care urmase, momentele în 
care el îi citea cu voce tare înainte de culcare deveniră 
un ritual. 

Geneva Settle decise că era una dintre cele mai bune 
cărţi dintotdeauna - şi, chiar şi la acea vârstă, citise sau 
auzise multe cărţi. lubea personajele principale - tatăl 
văduv, calm şi puternic; fratele şi sora (Geneva îşi dorise 


dintotdeauna un frate). Şi povestea în sine, despre 
curajul care învinge în faţa urii şi a prostiei, acţiona ca o 
vrajă. 

Amintirea cărţii lui Harper Lee o însoţise permanent. 
Şi, ciudat lucru, când recitise cartea la unsprezece ani, 
înţelesese mult mai mult din ea. Apoi, la paisprezece, şi 
mai mult. O citise din nou cu un an în urmă şi scrisese o 
lucrare despre ea la engleză. Luase zece plus. 

Să ucizi o pasăre cântătoare era una dintre cărţile din 
teancul ce era aşezat lângă uşa dormitorului, cel pe care 
l-ar fi luat în cazul unei urgenţe. Era o carte pe care 
avea tendinţa s-o care cu ea în ghiozdan peste tot, chiar 
dacă nu o citea. Aceasta era cartea în care strecurase 
violeta amuletă primită de la Kara. 

În seara aceea însă, alese o altă carte din teanc. 
Charles Dickens, Oliver Twist. Se întinse pe spate, 
sprijini cartea pe piept şi o deschise la pagina unde era 
semnul de carte din paie împletite (nu îndoia niciodată 
paginile din vreo carte, nici măcar din ediţiile ieftine). 
Începu să citească. La început, scârţâiturile casei o 
înspăimântară, iar imaginea bărbatului cu mască reveni, 
dar în scurt timp se pierdu cu totul în poveste. Iar, după 
puţin timp, la circa o oră, ochii Genevei Settle deveniră 
grei, iar ea alunecă în sfârşit în somn - adormită nu de 
sărutul de noapte bună al unei mame sau de vocea 
profundă a unui tatu recitând o rugăciune, ci de o litanie 
de cuvinte frumoase aparţinând unui străin. 


Capitolul 19 


— E ora de culcare. 

— Poftim? întrebă Rhyme, ridicând privirea din 
monitorul computerului. 

— Culcare, repetă Thom. 

Era oarecum prudent. Uneori era o adevărată bătălie 
să-l faci pe Rhyme să lase munca deoparte. 

Dar criminalistul spuse: 

— Da. Culcare. 

Era într-adevăr epuizat - şi descurajat. Citea un e- 
mail de la directorul J.T. Beauchamp din Amarillo în 
care se spunea că nimeni din închisoare nu recunoscuse 
portretul-robot realizat pe computer al Subiectului 910. 

— O să aranjez puţin patul, spuse asistentul. Ne 
vedem sus. 

Amelia Sachs plecase acasă, unde avea să-şi petreacă 
noaptea şi să-şi viziteze mama, care locuia în apropiere 
de ea şi se simţise rău în ultima vreme - probleme cu 
inima. Sachs rămânea adesea peste noapte la Rhyme, 
dar îşi păstrase apartamentul din Brooklyn, unde avea 
alte rude şi prieteni. (Jennifer Robinson - poliţista de 
patrulă care le adusese pe adolescente la Rhyme în acea 
dimineaţă - locuia chiar lângă ea, pe aceeaşi stradă.) 
Mai mult, Sachs, ca şi Rhyme, avea nevoie de 
singurătate din când în când, iar aranjamentul era 
convenabil pentru amândoi. 

Rhyme sună şi vorbi puţin cu mama ei, urându-i să se 
facă bine. Sachs veni la telefon, iar el îi împărtăşi 
ultimele noutăţi - aşa puţine cum erau. 

— Eşti bine? îl întrebă Sachs. Pari preocupat. 

— Obosit. 

— A. Nu-l credea. Dormi puţin. 

— Şi tu. Somn uşor. 


— Te iubesc, Rhyme. 

— Şi eu te iubesc. 

După ce închise, se întoarse spre panoul cu indicii. 

Insă privirea nu îi stăruia asupra menţiunilor exacte 
notate de Thom în legătură cu acest caz. Privea foaia 
despre cartea de tarot, prinsă pe tablă, cea de-a 
douăsprezecea carte, Bărbatul Spânzurat. Reciti partea 
despre semnificația cărții. Studie chipul placid, 
răsturnat al bărbatului. Apoi se întoarse şi îşi duse 
scaunul până la micul lift ce făcea legătura între 
laboratorul de la etajul întâi şi dormitorul de la doi, îi 
comandă liftului să urce, apoi ieşi. 

Se gândi la cartea de tarot. Precum Kara, prietena lor 
iluzionistă, Rhyme nu credea în spiritualism şi fenomene 
metafizice. (Erau amândoi, în feluri diferite, oameni de 
ştiinţă.) Dar nu putea să nu fie impresionat de faptul că 
o carte ce înfăţişă un ştreang se întâmpla să se numere 
printre probele dintr-un caz în care cuvântul 
„spânzurătoare” juca un rol important. Termenul de 
„spânzurat” era şi el o coincidenţă bizară. Criminaliştii 
erau nevoiţi să cunoască toate metodele de a provoca 
moartea, desigur, iar Rhyme înţelegea exact cum 
funcţiona spânzurarea. Frângea gâtul de sus, chiar de 
sub baza craniului. (Adevărata cauză a morţii în cazul 
spânzurării în stil de execuţie era sufocarea, dar nu 
datorată închiderii forţate a căilor aeriene, ci prin 
întreruperea mesajelor neuronale către plămâni.) Asta 
era ceea ce aproape i se întâmplase şi lui Rhyme în acel 
accident de la scena crimei din metrou, cu câţiva ani în 
urmă. 

Culmile Spânzurătorii... Bărbatul Spânzurat... 

Semnificaţia cărţii de tarot era însă cel mai important 
aspect al acestei coincidenţe. „Apariţia sa în cursul unei 
sesiuni de ghicit indică o căutare spirituală ce duce la o 
decizie, o tranziţie, o schimbare de direcţie. Cartea 
prezice adesea un abandon în faţa experienţei, sfârşitul 
unei lupte, acceptarea a ceea ce este. Când această 


carte vă apare în timpul ghicitului trebuie să vă ascultați 
sinele, chiar dacă mesajul pare a fi contrar logicii.” 

Era amuzat fiindcă fusese prins din plin într-o 
căutare, în ultima vreme - înainte de cazul cu subiectul 
neidentificat 910 şi de apariţia cărţii de tarot. Lincoln 
Rhyme trebuia să ia o decizie. 

O schimbare de direcţie... 

Nu se opri în dormitor, ci merse în camera ce 
reprezenta epicentrul acestei dezbateri chinuitoare: 
salonul său de terapie, unde petrecuse sute de ore 
muncind din greu la programul de exerciţii al doctorului 
Sherman. 

Oprindu-şi scaunul cu rotile în prag, studie 
echipamentul de gimnastică de recuperare din 
încăperea slab luminată - bicicleta ergometrică, banda 
de alergare medicală. Apoi îşi privi mâna dreaptă, prinsă 
în dreptul încheieturii de braţul capitonat al scaunului 
său cu rotile Storm Arrow. 

O decizie... 

„Dă-i bătaie, îşi spuse. 

Încearcă. Acum. Mişcă-ţi mâna.“ 

Respira greu. Cu ochii fixaţi pe mâna sa dreaptă. 

Nu... 

Umerii i se gârboviră, atât cât era posibil, şi privi prin 
încăpere. Gândindu-se la toate exerciţiile extenuante. 
Sigur, efortul îi îmbunătăţise densitatea osoasă şi masa 
musculară, şi circulaţia, reducând infecțiile şi riscul unei 
crize neuro-vasculare. 

Dar adevărata întrebare din jurul exerciţiilor putea fi 
rezumată într-un eufemism de două cuvinte al 
specialiştilor în medicină: beneficii funcționale. 
Traducerea lui Rhyme era mai puţin vagă: senzaţie şi 
mişcare. 

Exact acele aspecte ale refacerii sale la care 
renunţase când discutase cu doctorul Sherman, cu 
câteva ore în urmă. 

Sincer vorbind, îl minţise pe doctor. În adâncul 


sufletului, ceea ce nu mărturisise nimănui, păstra 
dorinţa arzătoare de a şti un singur lucru: oare toate 
acele ore de tortură în care făcuse exerciţii îi 
permiseseră să îşi recapete sensibilitatea tactilă şi îi 
oferiseră capacitatea de a mişca muşchi ce nu se 
mişcaseră de ani de zile? Putea acum să răsucească 
butonul unui microscop Bausch&Lomb pentru a apropia 
o fibră sau un fir de păr? Putea să simtă atingerea 
palmei Ameliei Sachs peste a lui? 

În ceea ce privea senzațiile, poate că exista o uşoară 
îmbunătăţire. Dar un tetraplegic cu traumă de nivel C4 
pluteşte pe o mare de dureri fantomă şi senzaţii false, 
toate născocite de creier pentru a chinui şi a deruta. 
Simţi muşte ce ţi se plimbă pe piele acolo unde nu este 
nicio insectă. Nu simţi absolut nimic când îţi cobori 
privirea şi observi că un şuvoi de cafea fierbinte îţi arde 
straturi întregi din piele. Rhyme credea însă că îşi 
îmbunătăţise puţin simţul tactil. 

A, dar cum rămânea cu răsplata majoră - mobilitatea? 
Aceasta era bijuteria coroanei când venea vorba de 
recuperare după o traumă la măduva spinării. 

Îşi cobori din nou privirea asupra mâinii sale drepte, 
pe care nu reuşise să o mai mişte după accident. 
Această întrebare îşi putea găsi răspuns simplu şi 
definitiv. Fără probleme legate de dureri fantomă, fără 
reacţii de genul mi-se-pare-că-poate-simt-ceva. Putea 
afla răspunsul pe loc. Da sau nu. Nu avea nevoie de 
teste cu tomograful sau de măsurători ale rezistenţei 
dinamice sau orice altă născocire pe care doctorii o 
ţineau în cuferele lor negre. Chiar în acel moment putea 
pur şi simplu să trimită minuscule impulsuri electrice de 
mare viteză către muşchi, folosind autostrada 
reprezentată de neuroni, şi să vadă ce se întâmplă. 

Oare mesagerii aveau să ajungă la destinaţie şi să 
determine degetul să se curbeze - ceea ce ar fi fost 
echivalentul unui record mondial la săritura în lungime. 
Sau s-ar fi oprit brusc pe un fir mort de nerv? 


Rhyme se considera un bărbat curajos, atât din punct 
de vedere fizic, cât şi moral. În vremurile de dinainte de 
accident nu ar fi dat înapoi de la nimic pentru a-şi face 
treaba. Odată, când proteja o scenă a crimei, el şi un alt 
poliţist ţinuseră în frâu o mulţime înnebunită de 
patruzeci de oameni care încercau să jefuiască 
magazinul în care avusese loc un schimb de focuri, deşi 
poliţiştii ar fi putut cu uşurinţă să se refugieze undeva 
într-un loc sigur. Altă dată, examinase o scenă a crimei 
aflată la doar cincisprezece metri de un infractor care se 
baricadase şi încerca să tragă în el, doar pentru a găsi 
probe care le-ar fi putut indica locul exact unde o fată 
fusese răpită. Mai era şi acel episod în care îşi pusese în 
joc întreaga carieră arestând un ofiţer de poliţie de rang 
înalt care contamina o scenă a crimei doar pentru a da 
bine în faţa presei. 

Dar acum curajul îl părăsise. 

Sfredelea din priviri mâna dreaptă, nedezlipindu-şi 
ochii de la ea. 

Da, nu... 

Dacă încerca să-şi mişte degetul şi nu reuşea, dacă nu 
putea să-şi revendice nici măcar una dintre victoriile 
mărunte ale doctorului Sherman în această bătălie 
extenuantă pe care o purta de atâta timp, credea că ăsta 
avea să fie sfârşitul pentru el. 

Gândurile negre urmau să revină, ca o maree ce 
înaintează tot mai mult pe țărm, iar într-un final avea să 
apeleze din nou la un doctor - o, dar nu Sherman. Un 
doctor foarte diferit. Bărbatul de la Lethe Society, un 
grup de eutanasie. Cu ceva ani în urmă, când încercase 
să-şi pună capăt vieţii, nu era atât de independent pe cât 
era acum. Existau mai puţine calculatoare, nu avea un 
sistem operativ pe baza amprentei vocale şi nici 
telefoane. În mod ironic, acum că viaţa sa se 
îmbunătăţise, devenise şi mai autonom în a se sinucide. 
Doctorul putea să-l ajute să conecteze vreun dispozitiv 
special la sistemul său de recunoaştere vocală şi să lase 


pastile sau o armă în apropiere. 

Desigur, acum existau oameni în viaţa sa, nu ca acum 
câţiva ani. Sinuciderea sa avea să fie devastatoare 
pentru Sachs, într-adevăr, dar moartea fusese 
întotdeauna un aspect al iubirii lor. Având sânge de 
poliţist în vene, ea era adesea prima care intra în scenă 
pentru a aresta în forţă un suspect, deşi nu era nevoită 
să o facă. Fusese decorată pentru curajul ei în 
schimburile de focuri şi conducea ca un fulger - unii ar 
fi spus chiar că şi ea avea o vână suicidală. 

În cazul lui Rhyme, când se cunoscuseră - la un caz 
foarte, foarte dificil, un calvar de violenţă şi moarte, cu 
câţiva ani în urmă - el fusese foarte aproape de a se 
sinucide. Sachs înţelegea asta despre el. 

Thom accepta şi el acest aspect. (Rhyme îi spusese 
asistentului în cursul primei lor conversații: „S-ar putea 
să nu o mai duc prea mult. Asigură-te că îţi încasezi 
cecul de salariu de cum îl primeşti”.) 

Cu toate astea, detesta să se gândească la cum i-ar fi 
afectat moartea lui, pe ei şi pe alţi oameni pe care îi 
cunoştea. Plus faptul că unele infracţiuni ar fi rămas 
nerezolvate şi unele victime ar fi murit dacă n-ar mai fi 
existat el pe pământ să îşi facă meseria ce reprezenta o 
parte esenţială din sufletul lui. 

Acesta era motivul pentru care tot amânase testul. 
Dacă nu ar îi constatat nicio îmbunătăţire, ar fi fost 
suficient să îl împingă în prăpastie. 

Da... 

„Cartea prezice adesea un abandon în faţa 
experienţei, sfârşitul unei lupte, acceptarea a ceea ce 
este.“ 

„sau nu? 

„Când această carte vă apare în timpul ghicitului 
trebuie să vă ascultați sinele.” 

Acela fu momentul în care Lincoln Rhyme luă o 
hotărâre: Avea să renunţe. Avea să înceteze exerciţiile, 
avea să renunţe să mai analizeze posibilitatea unei 


intervenţii pe coloană. 

În fond, dacă nu aveai nicio speranţă, speranţa nu-ţi 
putea fi distrusă. Işi crease o viaţă bună. Existenţa lui 
nu era perfectă, dar era tolerabilă. Lincoln Rhyme avea 
să accepte acest curs şi să se mulţumească totuşi cu 
ceea ce refuzase Charles Singleton: să fie un bărbat 
incomplet, un bărbat de trei cincimi. 

Mulţumit, cât de cât. 

Folosindu-se de inelarul stâng, Rhyme îşi întoarse 
scaunul cu rotile şi se duse în dormitor exact la timp 
pentru a se întâlni cu Thom în prag. 

— Eşti gata de culcare? îl întrebă asistentul 

— Să ştii că sunt, răspunse Rhyme vesel. 


III 
Culmile Spânzurătorii 


MIERCURI, 10 OCTOMBRIE 


Capitolul 20 


La ora 8 dimineaţa, Thompson Boyd îşi scoase maşina 
din garajul la stradă de lângă căsuţa din Astoria, unde o 
parcase cu o zi în urmă, după ce fugise din 
ascunzătoarea de pe Elizabeth Street. Strecură Buickul 
albastru în traficul aglomerat, îndreptându-se spre 
podul Queensborough şi, odată ajuns în Manhattan, o 
luă spre centru. 

Amintindu-şi adresa din mesajul lăsat în căsuţa 
vocală, intră cu maşina în partea de vest a Harlemului şi 
parcă la două străzi distanţă de apartamentul familiei 
Settle. Era înarmat cu pistolul său North American Arms 
de calibru 22 şi cu bastonul, şi ducea cu el plasa de 
cumpărături, care azi nu conţinea nicio carte despre 
decoraţiuni; înăuntru se afla dispozitivul pe care îl 
confecţionase cu o noapte în urmă şi pe care îl ţinea cu 
foarte multă grijă, înaintând încet pe trotuar. Verifică de 
câteva ori strada, într-o parte şi-n cealaltă, aruncând 
priviri distrate, văzând oameni aflaţi, probabil, în drum 
spre locul de muncă, studenţi ce se îndreptau spre 
Columbia - biciclete, ghiozdane, bărbi... Dar nu văzu 
nimic ameninţător. 

Thompson Boyd se opri lângă bordură şi studie 
clădirea în care locuia fata. 

Văzu un Crown Vic parcat la câteva scări distanţă de 
apartament - era o chestie deşteaptă din partea lor să 
nu marcheze exact locul apartamentului. După colţ mai 
era o maşină fără însemne speciale, lângă un hidrant. 
Lui Thompson i se păru că detectează mişcare pe 
acoperişul apartamentului. „L.unetist?” se întrebă. Poate 
că nu, dar era cineva acolo, în mod cert, fără îndoială, 
un poliţist. Luau cazul ăsta foarte în serios. 

Tom Oarecare se răsuci pe călcâie şi se întoarse la 


maşina sa cea comună, urcă şi porni motorul. Era nevoit 
să dea dovadă de răbdare. Aici era prea riscant să facă o 
încercare; trebuia să aştepte ocazia potrivită. La radio 
începu piesa lui Harry Chapin Cat in the Cradle. Închise 
radioul, dar continuă să fluiere piesa pentru sine, fără a 
falsa nici măcar o notă, nici măcar cu un semiton. 


Mătuşa ei găsise ceva. 

În apartamentul Genevei, Roland Bell primi un telefon 
de la Lincoln Rhyme, care îi spuse că mătuşa tatălui 
Genevei, Lilly Hall, găsise câteva cutii vechi cu scrisori, 
suvenire şi artefacte în magazia clădirii în care locuia. 
Nu ştia dacă exista ceva util în ele - ochii nu o ajutau 
deloc dar cutiile erau pline de hârtii. Oare Geneva şi 
poliţiştii voiau să se uite printre ele? 

Rhyme ar fi vrut să trimită pe cineva să ridice totul, 
dar mătuşa sa refuzase, insistase să le dea personal 
nepoatei sale. Nu avea încredere în nimeni altcineva. 

— Nici măcar în poliţie? îl întrebase Bell pe Rhyme, 
care replicase, la rândul său: 

— Mai ales în poliţie. 

Amelia Sachs intervenise atunci în conversaţie, 
sugerând ceea ce, înţelese Bell, era adevărata 
explicaţie: 

— Eu cred că vrea să-şi vadă nepoata. 

— A, da, doamnă. Am priceput. 

Deloc surprinzător, Geneva Settle era mai mult decât 
dornică să meargă. Roland Bell prefera cu adevărat să 
păzească oameni fricoşi, oameni care nu voiau să pună 
piciorul pe asfaltul trotuarelor din New York City, 
cărora le plăcea să stea în casă cu jocuri pe calculator şi 
cărţi groase. Bagă-i într-o cameră de interior, fără 
ferestre, fără vizitatori, fără acces de pe acoperiş şi 
comandă-le mâncare chinezească sau pizza în fiecare zi. 

Dar Geneva Settle nu semăna cu nimeni dintre cei pe 
care îi păzise vreodată. 

„Cu domnul Goades, vă rog... Am fost martoră la o 


infracţiune şi sunt reţinută de poliţie. E împotriva 
voinţei mele şi...” 

Detectivul solicită două maşini pentru pază. Bell avea 
să urce cu Geneva şi cu Pulaski în maşina sa Crown Vic. 
Luis Martinez şi Barbe urmau să fie în Chevroletul lor. 
Un poliţist în uniformă, în maşină oficială de poliţie, 
avea să rămână, parcat lângă apartamentul familiei 
Settle cât erau plecaţi. 

Aşteptând sosirea celei de-a doua maşini, Bell întrebă 
dacă mai ştia ceva nou despre părinţii ei. Ea spuse că 
erau pe Heathrow în acel moment, aşteptând următorul 
zbor. 

Bell, care avea doi băieţi, avea ceva de spus despre 
părinţii care îşi lăsau fiica în grija unui unchi, apoi 
porneau la plimbare prin Europa. (Mai ales acest unchi. 
Să nu-i dea fetei bani de mâncare? Asta nu era uşor de 
suportat.) Deşi Bell îşi creştea singur copiii şi avea o 
profesie solicitantă, oricum le pregătea băieţilor micul 
dejun dimineaţa, le punea pachete cu sendvişuri şi 
pregătea cina de cele mai multe ori, oricât de 
neinteresante şi seci ar fi fost mâncărurile („dieta 
Atkins” nu era un termen care să se regăsească în 
enciclopedia gastronomică a lui Bell). 

Dar treaba lui era să o ţină pe Geneva Settle în viaţă, 
nu să comenteze despre părinţi prea puţin pricepuţi în 
creşterea copiilor. Lăsă acum deoparte gândurile 
personale şi ieşi, cu mâna lângă pistolul Beretta, 
examinând fațadele şi ferestrele, şi  acoperişurile 
clădirilor, şi maşinile din apropiere, căutând orice ar fi 
fost ieşit din comun. 

Maşina de poliţie de rezervă trase în faţa clădirii şi 
parcă, în vreme ce Martinez şi Lynch urcară în 
Chevrolet, imediat după colţ faţă de apartamentul 
Genevei. 

Vorbind în staţia de emisie-recepţie, Bell spuse: 

— Liber. Aduceţi-o. 

Pulaski îşi făcu apariţia, înghesuind-o grăbit pe 


Geneva în maşina Crown Victoria. Intră imediat după ea, 
iar Bell urcă la volan. Împreună, cele două maşini 
străbătură în viteză oraşul şi în cele din urmă ajunseră 
la o zonă de locuit veche. La est de Fifth Avenue, în el 
barrio. 

Cea mai mare parte din această zonă era locuită de 
portoricani şi dominicani, dar tot aici trăiau şi alte 
persoane de naţionalitate latină, cei din Haiti, Bolivia, 
Ecuador, Jamaica, America Centrală - atât negri, cât şi 
alte rase. Existau şi mici enclave de imigranţi noi, legali 
sau nu, din Senegal, Liberia şi ţări din Africa Centrală. 
Majoritatea agresiunilor xenofobe de aici nu erau între 
hispanici şi negri; erau între cei născuţi în America şi 
imigranţi, indiferent de rasa ori naționalitatea acestora. 
„Aşa e lumea”, reflectă Bell cu tristeţe. 

Acum detectivul parcă unde îi arătase Geneva şi 
aşteptă ca şi ceilalţi poliţişti să coboare din maşina de 
politie din spatele lor şi să verifice strada. După ce Luis 
Martinez îi confirmă cu un semn că totul era în regulă, 
se grăbiră toţi s-o ducă pe Geneva înăuntru. 

Clădirea era ponosită, holul mirosea a bere şi a carne 
stricată. Geneva păru jenată de starea acelui loc. După 
cum făcuse şi la şcoală. li sugeră din nou detectivului să 
aştepte afară, dar o făcu doar cu jumătate de gură, ca şi 
cum s-ar fi aşteptat la răspunsul lui: 

— Probabil ar fi mai bine să intru cu tine. 

La etajul doi bătu la uşă, iar o voce bătrânicioasă 
întrebă: 

— Cine-i? 

— Geneva. Am venit s-o văd pe mătuşica Lilly. 

Se auzi zăngănitul a două lanţuri şi zgomotul a două 
încuietori. Uşa se deschise. O femeie micuță într-o 
rochie decolorată îl privi pe Bell cu prudenţă. 

— Bună dimineaţa, doamnă Watkins, spuse fata. 

— Bună, scumpo. E în sufragerie. Aruncă o altă 
privire nesigură către detectiv. 

— E un prieten de-al meu. 


— Ăsta e prieten? 

— Exact, îi spuse Geneva. 

Chipul femeii sugera că nu îi convenea ca fata să-şi 
petreacă timpul în compania unui bărbat care avea de 
trei ori vârsta ei, chiar dacă era poliţist. 

— Rolland Bell, doamnă. Îşi prezentă legitimaţia. 

— Zicea Lilly că e ceva legat de poliţie, spuse ea 
neliniştită. Bell continuă să zâmbească şi nu mai spuse 
nimic. Femeia repetă. Ei bine, e în sufragerie. 

Mătuşa Genevei, o femeie fragilă, în vârstă, îmbrăcată 
într-o rochie roz, se uita la televizor prin ochelari mari şi 
groşi. O privi pe fată şi pe chip îi apăru un zâmbet: 

— Geneva, dragă. Ce mai faci? Şi dumnealui cine e? 

— Roland Bell, doamnă. Încântat de cunoştinţă. 

— Eu sunt Lilly Hall. Dumneavoastră sunteţi cel care 
e interesat de Charles? 

— Exact. 

— Aş vrea să fi ştiut mai multe. I-am spus Genevei tot 
ce ştiu despre el. S-a ales cu ferma aia, apoi a fost 
arestat. Asta e tot ce-am auzit. Nici nu ştiam dacă a 
ajuns sau nu în închisoare. 

— Se pare că da, mătuşico. Nu ştim ce s-a întâmplat 
după aceea. Asta vrem să aflăm. 

Pe tapetul cu flori, pătat, din spatele ei, se aflau trei 
fotografii: Martin Luther King Jr, John F. Kennedy şi 
faimoasa fotografie reprezentând-o pe Jackie Kennedy în 
doliu, avându-i alături pe tânărul John John şi pe 
Caroline. 

— Alea sunt cutiile, de acolo. 

Femeia făcu un semn din cap spre trei cutii mari de 
carton cu hârtii şi cărţi prăfuite şi obiecte de plastic. 
Erau aşezate în faţa unei măsuţe de cafea al cărei picior 
fusese rupt şi prins la loc cu bandă adezivă. Geneva se 
aplecă şi căută prin cea mai mare dintre cutii. 

Lilly o urmări. După o clipă, femeia spuse: 

— Îl simt uneori. 

— Ce faceţi?... întrebă Bell. 


— Strămoşul nostru, Charles. Îl simt. Ca pe ceilalţi 
moroi. 

Moroi... Bell cunoştea termenul din Carolina de Nord. 
Un termen vechi al negrilor pentru „fantomă”. 

— E neliniştit, simt eu, spuse mătuşa cea bătrână. 

— Nu ştiu ce să zic despre asta, spuse nepoata ei cu 
un zâmbet. 

Nu, îşi spuse Bell, Geneva nu prea părea genul care 
să creadă în fantome sau în supranatural. Detectivul 
însă nu era chiar sigur. 

— Ei bine, poate că ceea ce facem noi aici îi va aduce 
puţină odihnă, zise el. 

— Ştiţi, spuse femeia, împingându-şi mai sus pe nas 
ochelarii groşi, dacă vă interesează așa tare de Charles, 
mai avem câteva rude prin toată ţara. Iți aminteşti de 
vărul lui taică-tău din Madison? Şi de soţia lui, Ruby? Aş 
putea să-i sun să-i întreb. Sau pe Genna-Louise, în 
Memphis. Sau aş face-o, atâta că n-am un telefon al 
meu. Aruncă o privire spre vechiul model Princess 
aşezat pe o masă de televizor lângă bucătărie, expresia 
ei mohorâtă stând mărturie pentru disputele din trecut 
cu femeia cu care locuia. Mătuşa cea în vârstă adăugă: 
Iar cartelele telefonice sunt aşa scumpe. 

— Am putea suna noi, mătuşico. 

— O, nu m-ar deranja să vorbesc cu unii dintre ei. A 
trecut ceva timp. Mi-e dor să am familia prin preajmă. 

Bell băgă mâna în buzunarul de la blugi. 

— Doamnă, fiindcă asta e ceva la care eu şi Geneva 
lucrăm împreună, daţi-mi voie să vă iau o cartelă 
telefonică. 

— Nu. Asta veni din partea Genevei. O fac eu. 

— Nu trebuie... 

— Mă ocup eu, spuse ea ferm, iar Bell puse banii la 
loc. 

Îi dădu femeii o bancnotă de douăzeci de dolari. 

Mătuşa privi plină de respect bancnota şi spuse: 

— Îmi cumpăr cartela aia şi sun chiar azi. 


— Dacă afli ceva, sună-ne din nou la numărul la care 
ai sunat şi înainte, adăugă Geneva. 

— De ce e interesată poliţia de Charles? Omu' a murit 
acum o sută de ani, poate şi mai mult. 

Geneva surprinse privirea lui Bell şi clătină din cap; 
femeia nu auzise că Geneva era în pericol, iar nepoata 
voia ca asta să rămână neschimbat. Prin lentilele ei cât 
fundul unei sticle, femeia nu observă privirea. Geneva îi 
explică: 

— Mă ajută să demonstrez că nu a comis infracţiunea 
de care a fost acuzat. 

— Chiar aşa? După atâţia ani? 

Bell nu era sigur că femeia o credea pe nepoata ei. 
Detectivul avea şi el o mătuşă, cam tot de aceeaşi vârstă 
ca femeia asta, şi care era cât se poate de 
pătrunzătoare. Nu-i scăpa nimic. 

Dar Lilly spuse: 

— Ar fi tare frumos din partea voastră. Bella, hai să le 
facem nişte cafea acestor oameni. Şi cacao pentru 
Geneva. Ţin minte că asta îi place. 

Cât timp Roland Bell privea cu atenţie printr-o fantă 
dintre draperiile trase, Geneva începu din nou să caute 
prin cutie. 


Pe această stradă din Harlem: 

Doi băieţi se întreceau în figuri pe skateboard, 
coborând pe balustrada înaltă a unui case din gresie, 
sfidând legile gravitaţiei şi pe cele ale chiulului. 

O negresă stătea pe o verandă, udând câteva flori 
spectaculoase de muşcate roşii, pe care îngheţul recent 
nu le ofilise. 

O veveriţă îngropa sau dezgropa ceva în cea mai mare 
grămadă de pământ din apropiere: un dreptunghi de 
1,50 pe 1,20, presărat cu iarbă gălbuie, în mijlocul 
căruia se odihnea carcasa unei maşini de spălat. 

lar pe East I23rd Street, lângă Biserica Adventistă 
Iglesia, având pe fundal drumul în pantă către podul 


Triborough, trei agenţi de poliţie supravegheau cu 
atenţie o clădire dărăpănată din gresie şi străzile din 
jurul său. Doi dintre ei - un bărbat şi o femeie - erau 
îmbrăcaţi în civil; polițistul de pe alee era în uniformă. 
Străbătea aleea în sus şi în jos ca un novice în paza 
persoanelor. 

Acestea erau lucrurile pe care le privea Thompson 
Boyd, care o urmărise pe Geneva Settle şi paznicii ei 
până aici, iar acum stătea într-o clădire baricadată cu 
scânduri aflată peste drum şi la câteva scări distanţă 
spre vest. Trăgea cu ochiul printre crăpăturile unui 
panou publicitar dezmembrat, ce făcea reclamă la 
împrumuturi ipotecare. 

Era bizar că o scoseseră pe fată de la adăpost. Nu era 
ca la carte. Dar asta era problema lor. 

Thompson analiză aspectele logistice: presupunea că 
era vorba de o vizită rapidă - o operaţiune fulger, cum s- 
ar spune, având în vedere că autoturismul Crown 
Victoria şi cealaltă maşină erau parcate în paralel şi nu 
se făcuse niciun efort pentru a le ascunde. Decise să se 
mişte repede şi să profite de situaţie. leşind în grabă din 
clădirea în ruine, pe uşa din spate, Thompson încercui 
acum blocul, oprindu-se doar atât cât să cumpere un 
pachet de ţigări dintr-o băcănie. Strecurându-se pe 
aleea din spatele blocului în care se afla acum Geneva, 
Thompson aruncă o privire furişă afară. Aşeză cu grijă 
plasa de cumpărături pe asfalt şi înaintă încă un metru. 
Ascuns în spatele unei grămezi de saci de gunoi, îl 
urmări pe polițistul cel blond patrulând pe alee. 
Ucigaşul începu să numere paşii bărbatului. Unu, doi... 

La treisprezece, polițistul ajunse în spatele clădirii şi 
se întoarse. Asigura o fâşie întinsă ca parte a sarcinii de 
pază: probabil i se ceruse să supravegheze întreaga 
alee, atât partea din faţă, cât şi pe cea din spate, şi să 
arunce o privire şi către ferestrele clădirii de peste 
drum. 

La doisprezece, ajunse pe trotuarul din faţă şi se 


întoarse, luând-o înapoi. Unu, doi, trei... 

Făcu din nou doisprezece paşi ca să ajungă la partea 
din spate a clădirii. Aruncă o privire în jur, apoi veni din 
nou în faţă, în ritmul său, făcând treisprezece paşi. 

Următorul drum îi luă unsprezece paşi, apoi 
doisprezece. 

Nu era chiar o precizie de ceasornic, dar era suficient. 
Thompson Boyd ar fi avut la dispoziţie cel puţin 
unsprezece paşi pentru a se strecura nevăzut în partea 
din spate a clădirii, cât timp băiatul era cu spatele. Apoi 
ar fi avut alţi unsprezece până ajungea din nou acolo, în 
spate. Îşi trase căciula de schi peste cap. 

Acum polițistul se întoarse şi o luă din nou spre 
stradă. 

Într-o clipă, Thompson ieşi din ascunzătoare şi alergă 
spre partea din spate a blocului de apartamente, 
numărând... trei, patru, cinci, şase... 

Fără a face gălăgie cu pantofii săi sport Bass, 
Thompson urmări din priviri spatele bărbatului. 
Polițistul nu privi în jur. Ucigaşul ajunse la zid la opt, se 
lipi de el, trăgându-şi răsuflarea; apoi se întoarse spre 
aleea unde avea să apară în scurt timp polițistul în 
uniformă. 

Unsprezece. Probabil polițistul tocmai ajunsese la 
stradă şi se întorcea, pornind înapoi. Unu, doi, trei... 

Thompson Boyd îşi calmă respiraţia. 

Șase, şapte... 

Thompson Boyd prinse bâta cu ambele mâini. 

Nouă, zece, unsprezece... 

Pe pavajul murdar se auzi târşâit de picioare. 

Thompson ieşi repede de pe alee, legănând bastonul 
ca pe o bâtă de baseball, rapid ca atacul unui şarpe 
american cu clopoței. Remarcă expresia de şoc pur de 
pe chipul bărbatului. Auzi şuieratul bastonului şi icnetul 
surprins al poliţistului, care amuţi în aceeaşi clipă în 
care bâta îl lovi în frunte. Bărbatul căzu în genunchi, 
scoțând din gât un sunet gâlgâitor. Apoi ucigaşul îl lovi 


în creştetul capului. 

Polițistul căzu în faţă pe asfaltul murdar. Thompson îl 
târi pe tânărul care tremura, încă parţial conştient, prin 
spatele clădirii, într-un loc de unde nu puteau fi văzuţi 
din stradă. 


Auzind focul de armă, Roland Bell sări la fereastra 
apartamentului, se uită afară cu atenţie. Işi descheie 
nasturii sacoului şi luă staţia de emisie-receptie. 

O ignoră pe prietena mătuşii Lilly, care spuse, făcând 
ochi mari: 

— Doamne, ce se întâmplă? 

Mătuşa cea bătrână îşi fixă şi ea privirea, fără o 
vorbă, pe pistolul de la şoldul detectivului. 

— Bell, rosti detectivul în microfon. Cum stăm? 

Luis Martinez îi răspunse cu răsuflarea tăiată: 

— Foc de armă. A venit din spatele clădirii, şefu'. 
Pulaski era acolo, Barbe s-a dus să verifice. 

— Pulaski, apelă Bell prin staţia radio. Răspunde. 

Nimic. 

— Pulaski! 

— Ce se întâmplă? întrebă Lilly înspăimântată. 
Doamne. 

Bell ridică un deget. Vorbi în staţie: 

— Poziţii, raportați. 

— Sunt încă la intrarea din faţă, răspunse Martinez. 
Nimic de la Barbe. 

— Deplasează-te în mijlocul holului de la parter, nu 
scăpa din ochi uşa din spate. Pe acolo aş intra, dacă aş fi 
în locul lui. Dar supraveghează ambele intrări. 

— Recepţionat. 

Bell se întoarse spre Geneva şi spre cele două femei 
în vârstă. 

— Plecăm. Acum. 

— Dar... 

— Acum, domnişoară. Te iau pe sus dacă trebuie, dar 
asta va creşte riscul. 


Barbe Lynch transmise în sfârşit: 

— Pulaski e la pământ. 

Transmise prin staţie codul 10-13, poliţist care 
necesită îngrijiri, şi ceru o ambulanţă. 

— Intrarea din spate e sigură? întrebă. 

Lynch răspunse: 

— Uşa e închisă şi încuiată. Doar atât îţi pot spune. 

— Rămâi pe poziţie, acoperă aleea din spate. O scot 
de aici. Să mergem, îi spuse fetei. 

Sfidarea pălise. 

— Nu le las aici, spuse ea făcând un semn din cap 
spre femei. 

— Să-mi spui chiar acum ce e cu asta, ceru mătuşa, 
aruncându-i priviri furioase lui Bell. 

— E o problemă de poliţie. E posibil să încerce cineva 
să-i facă rău Genevei. Vreau să plecaţi. Aveţi vreun 
apartament, la o prietenă, unde să puteţi sta o vreme? 

— Dar... 

— Sunt nevoit să insist, doamnelor. Aveţi? Spuneţi-mi 
repede. 

Ele schimbară o privire înspăimântată şi dădură din 
cap. 

— La Ann Marie, cred, spuse mătuşa. Mai sus, pe 
coridor. 

Bell se duse la uşă şi privi afară. Coridorul gol se 
căsca spre el. 

— OK, acum. Mergeţi. 

Femeile mai în vârstă străbătură rapid holul, Bell le 
văzu bătând la o uşă. Aceasta se deschise şi se auziră 
voci vorbind în şoaptă, apoi în prag se ivi chipul unei 
negrese bătrâne. Femeile dispărură înăuntru, uşa se 
închise şi urmă un zgomot de lanţuri şi încuietori. 
Detectivul şi fata coborâră scările în grabă, Bell 
oprindu-se la fiecare palier pentru a se asigura că etajul 
inferior era liber, ţinând în mână pistolul automat, mare 
şi negru. 

Geneva nu spuse nimic. Chipul îi era neclintit; furia 


înmugurise în ea din nou. 

Se opriră în holul de la intrare. Detectivul o trimise pe 
Geneva în umbrele din spatele său. 

— Luis? strigă el. 

— Etajul ăsta e liber, şefu' cel puţin deocamdată, 
anunţă polițistul cu un murmur aspru, din mijlocul 
coridorului slab luminat ce ducea la uşa din spate. 

Vocea calmă a lui Barbe rosti: 

— Pulaski e încă în viaţă. L-am găsit cu pistolul în 
mână - a tras un foc. Aia a fost împuşcătura pe care am 
auzit-o. Nu sunt semne că ar fi lovit ceva. 

— Ce spune? 

— E inconştient. 

„Deci poate că tipul a luat-o la goană”, îşi spuse Bell. 

Sau poate plănuise altceva. Era mai sigur să aştepte 
acolo întăriri? Acela era răspunsul logic. Adevărata 
problemă însă era alta: era acesta răspunsul corect la 
întrebarea la care se gândea Subiectul 910? 

Bell luă o hotărâre. 

— Luis, o scot de aici. Acum. Am nevoie de ajutorul 
tău. 

— Te susţin, şefu'. 


Thompson Boyd se afla din nou în clădirea incendiată 
de peste drum de blocul în care intraseră Geneva Settle 
şi poliţiştii. 

Deocamdată planul lui funcţiona. 

După ce-l lovise pe poliţist în cap, scosese un glonţ 
din pistolul Glock al acestuia. Folosind un elastic de 
cauciuc, ataşase glonţul de o ţigară aprinsă - un fitil, de 
fapt - şi aşezase pocnitoarea artizanală pe alee. Pusese 
pistolul în mâna poliţistului inconştient. 

Işi dăduse jos masca, se strecurase pe o altă alee, la 
est de clădire, ieşind în stradă. Când ţigara ajunsese la 
capăt şi detonase glonţul, iar cei doi poliţişti în civil 
dispăruseră, alergase la maşina Crown Victoria. Avea la 
el o rangă subţire ca să forţeze uşa, dar nu fusese 


nevoie de ea; maşina era descuiată. Scosese din plasa de 
cumpărături mai multe dintre obiectele pe care le 
pregătise cu o seară înainte, apoi le asamblase şi le 
ascunsese sub scaunul şoferului şi închisese cu grijă uşa 
maşinii. 

Dispozitivul improvizat era destul de simplu: un 
borcan scund cu gura lată, conţinând acid sulfuric, în 
care se afla un sfeşnic scurt de sticlă. lar deasupra 
acestora era aşezată o biluţă de staniol ce conţinea mai 
multe linguri mari de praf de cianură fin măcinat. Orice 
mişcare a maşinii avea să determine căderea biluţei în 
acid, care avea să topească staniolul şi să dizolve otrava. 
Gazul letal avea să se ridice şi să-i învăluie pe ocupanţii 
maşinii înainte să apuce să deschidă o uşă sau o 
fereastră. La scurt timp după aceea aveau să fie morţi - 
sau în moarte cerebrală. 

Aruncă o privire furişă prin crăpătura dintre panoul 
publicitar şi ceea ce mai rămăsese din zidul frontal al 
clădirii. Il văzu la intrare pe detectivul cu păr castaniu, 
care părea să fie şeful serviciului de pază. Lângă el se 
afla polițistul în civil, iar între ei fata. 

Cei trei se opriră lângă uşa blocului, în timp ce 
detectivul scană strada, acoperişurile, maşinile, aleile. 

Avea un pistol în mâna dreaptă. Cheile în cealaltă. 
Aveau să traverseze în fugă până la maşina mortală. 

Perfect. 

Thompson Boyd se întoarse şi părăsi rapid clădirea. 
Trebuia să se îndepărteze de locul acela. Deja veneau şi 
alţi poliţişti; sirenele se auzeau toi mai tare. 
Strecurându-se pe uşa din spate a clădirii, auzi maşina 
detectivului pornind. Urmă scrâşnitul anvelopelor. 

„Respiraţi adânc”, le spuse în gând pasagerilor din 
maşină. Acest lucru îi trecu prin minte din două motive. 
Mai întâi că, desigur, voia să termine odată cu sarcina 
asta dificilă. Dar le trimise acest mesaj şi dintr-un alt 
motiv. Moartea prin cianură putea fi extrem de 
neplăcută. Să le ureze o moarte rapidă şi nedureroasă 


era un lucru demn de o persoană sensibilă, cineva care 
nu mai era amorţit. 

Struguri, cireşe, lapte... 

Respiraţi adânc. 


Resimţind vibrația violentă a motorului - îi scutura 
mâinile, picioarele şi spatele -, Amelia Sachs goni spre 
zona spaniolă din Harlem. Ajunsese la 95 de kilometri la 
oră înainte de a schimba treapta de viteză. 

Era la Rhyme când aflase vestea: Pulaski fusese 
doborât, iar ucigaşul reuşise să strecoare un fel de 
dispozitiv în maşina lui Rolland Bell. Coborâse scările în 
fugă, pornise maşina Camaro roşie din 1969 şi o luase 
rapid spre scena atacului din partea de est a 
Harlemului. 

Trecând ca fulgerul la lumina verde a semaforului, 
încetinind până pe la cincizeci la ora pe roşu - asigurare 
din stânga, asigurare din dreapta, treaptă inferioară de 
viteză, calc-o! 

Zece minute mai târziu aluneca pe East 123rd Street, 
mergând împotriva traficului, ratând la mustață o 
camionetă. Vedea în faţă girofarurile ambulanţelor şi ale 
altor trei maşini de la un post de poliţie din apropiere. 
Plus o duzină de poliţişti în uniformă şi o mână de agenţi 
ai serviciilor de urgenţă, care se deplasau de-a lungul 
trotuarelor. Se mişcau cu prudenţă, ca nişte soldaţi 
aflaţi în bătaia focului. 

Păziţi-vă spatele... 

Amelia frână brusc, făcând să fumege anvelopele, şi 
sări din maşină, aruncând o privire asupra aleilor din 
apropiere şi a ferestrelor goale, în căutarea ucigaşului şi 
a pistolului său cu gloanţe cu ace. Intrând în fugă pe 
alee,  prezentându-şi  legitimaţia, văzu medici de 
ambulantă ocupându-se de Pulaski. Acesta era întins pe 
spate, iar medicii îi puseseră o mască să respire mai 
uşor - cel puţin era în viaţă. Dar sângerase mult, iar faţa 
îi era îngrozitor de umflată. Ea sperase că băiatul va 


putea să-i spună ceva, dar era inconştient. 

Se părea că puştiul fusese surprins de atacatorul său, 
care aşteptase ascuns cât timp el străbătuse aleea. 
Bobocul fusese prea aproape de marginea clădirii. 
Fusese luat complet prin surprindere, probabil, când îl 
atacase bărbatul. Intotdeauna trebuia să mergi pe 
mijlocul trotuarelor şi al aleilor ca nimeni să nu poată 
sări asupra ta şi să te ia prin surprindere. 

„Nu ştiai...” 

Se întrebă dacă avea să supravieţuiască şi să-şi înveţe 
lecţia. 

— Cum se simte? 

Doctorul nu ridică privirea. 

— Nu ne putem pronunţa. Avem noroc că mai e în 
viaţă. Apoi către partenerul său. OK, hai să-l ducem. 
Acum. 

În timp ce aceştia îl aşezară pe Pulaski pe o targă şi-l 
duseră la ambulanţă, Sachs îndepărtă pe toată lumea de 
la scena atacului pentru a conserva eventualele probe ce 
ar fi putut exista acolo. Apoi se întoarse la intrarea pe 
alee şi îşi puse costumul Tyvek alb. 

Chiar în momentul în care îi închidea fermoarul, un 
sergent de la postul local veni spre ea. 

— Tu eşti Sachs, aşa-i? 

Ea dădu din cap. 

— Aţi dat cumva de urma infractorului? 

— Nu, nimic. Tu ai să gestionezi scena atacului? 

— Da. 

— Vrei să vezi maşina inspectorului Bell? 

— Sigur. 

Porni înainte. 

— Stai, spuse bărbatul. Îi dădu o mască de faţă. 

— E chiar atât de rău? 

El îşi puse propria mască. Prin cauciucul gros, auzi 
vocea lui tulburată spunând: 

— Urmează-mă. 


Capitolul 21 


Ajutaţi şi de echipa de intervenţie, doi poliţişti din 
unitatea de genişti de la Secţia Şase stăteau ghemuiţi pe 
bancheta din spate a maşinii Crown Victoria a lui Roland 
Bell. Nu purtau costume de protecţie împotriva 
bombelor, ci erau îmbrăcaţi în salopete de apărare 
împotriva riscului biologic. 

Purtând costumul mai subţire, alb, Amelia Sachs 
stătea în spate, la zece metri distanţă. 

— Ce-ai găsit, Sachs? întrebă Rhyme în microfon. 

Ea tresări. Apoi dădu sunetul mai încet. Firul de la 
staţia ei de transmisie fusese băgat în masca de gaze. 

— Nu m-am apropiat încă; deocamdată e îndepărtat 
dispozitivul. E cu cianură şi acid. 

— Probabil acidul sulfuric din care am găsit urme pe 
birou, spuse el. 

Foarte încet, echipa înlătură dispozitivul de sticlă şi 
staniol. Sigilară elementele în containere speciale 
pentru materiale periculoase. 

O altă transmisie - de la agenţii unităţii de genişti: 

— Detectiv Sachs, am securizat maşina. Puteţi să o 
examinaţi, dacă doriţi. Dar păstraţi-vă masca înăuntru. 
Nu este gaz, dar vaporii de acid ar putea fi periculoşi. 

— Bine. Mulţumesc. 

Porni. 

Vocea lui Rhyme se auzi din nou prin staţie: 

— Stai o clipă... Reveni. Sunt în siguranţă, Sachs. Ei 
sunt în sediu. 

— Bun. 

Adică aceia care ar fi trebuit să fie victimele otrăvii 
lăsate în maşina Crown Victoria, Roland Bell şi Geneva 
Settle. Fuseseră foarte aproape de moarte. Dar, în timp 
ce se pregăteau să traverseze în fugă spaţiul dintre 


apartamentul mătuşii şi maşină, Bell îşi dăduse seama 
că era ceva în neregulă cu scena atacului asupra lui 
Pulaski. Barbe Lynch îl găsise pe boboc ţinând arma în 
mână. Dar atacatorul era prea deştept ca să lase un 
pistol în mâna unui poliţist doborât, chiar dacă era 
inconştient. Nu, l-ar fi dosit undeva, cel puţin, dacă nu 
voia să-l ia cu el. Bell concluzionase că, într-un mod sau 
altul, atacatorul trăsese chiar el acel foc şi lăsase 
pistolul în urmă pentru a-i face să creadă că bobocul 
trăsese. Scopul său? Să-i îndepărteze pe poliţişti din faţa 
apartamentului. 

Şi de ce? Răspunsul era evident: ca să lase maşinile 
nesupravegheate. 

Maşina Crown Vie fusese lăsată neîncuiată, ceea ce 
însemna că atacatorul ar fi putut să strecoare înăuntru 
un dispozitiv exploziv. Aşa că luase cheile de la 
Chevroletul încuiat cu care veniseră Martinez şi Lynch 
şi se folosise de acea maşină pentru a dispărea în grabă 
cu Geneva, îndepărtând-o de pericol, şi avertizându-i pe 
toţi să stea departe de Fordul fără însemne speciale, 
până apucau cei din echipa de genişti să-l verifice. 
Folosind camere cu fibră optică, aceştia căutaseră şi în 
interior, şi sub maşină şi descoperiseră dispozitivul sub 
scaunul şoferului. 

Acum Sachs examina scena: maşina, drumul ce ducea 
până la ea şi aleea unde fusese atacat Pulaski. Nu găsi 
mare lucru în afară de amprente de pantofi sport Bass, 
care confirmară că atacul fusese executat de Subiectul 
910, şi un alt dispozitiv, unul improvizat: un glonţ din 
încărcătorul lui Pulaski fusese prins cu elastice de 
cauciuc de o ţigară aprinsă. Atacatorul îl lăsase să ardă 
pe alee şi se strecurase pe ocolite până în faţa clădirii. 
Când glonţul explodase, „focul de armă” îi atrăsese pe 
poliţişti în spate, dându-i ocazia să planteze dispozitivul 
în maşina lui Bell. 

„La naiba, ce şmecherie”, îşi spuse ea cu o admiraţie 
sumbră. 


Nu era niciun indiciu că partenerul său, bărbatul de 
culoare cu jachetă de armată, s-ar fi aflat - sau că se afla 
- prin apropiere. 

Punându-şi din nou masca, examină cu atenţie 
elementele de sticlă ale dispozitivului de preparare a 
otrăvii, dar nu găsi pe acestea nici amprente, nici indicii, 
ceea ce nu surprinse pe nimeni. Poate că cianura sau 
acidul aveau să le spună ceva. Descurajată, îi raportă lui 
Rhyme rezultatele. 

El o întrebă: 

— Şi ce anume ai verificat? 

— Ei bine, maşina şi aleea din jurul lui Pulaski. Iar 
apoi intrarea şi traseele de ieşire şi intrare pe alee, 
strada de pe care s-a apropiat de maşina Crown Vic - 
din ambele direcţii. 

Se instală o clipă de tăcere, în vreme ce Rhyme 
analiză toate acestea în gând. 

Ea se simţi neliniştită. li scăpase ceva? 

— La ce te gândeşti. Rhyme? 

— Ai căutat ca la carte, Sachs. Acelea erau locurile 
potrivite. Dar ai examinat scena în totalitate? 

— Capitolul doi din cartea ta. 

— Bun. Tot a citit-o cineva. Dar ai făcut ceea ce spun 
eu? 

Deşi timpul era întotdeauna o coordonată critică în 
examinarea unei scene a crimei, una dintre practicile 
asupra căreia Rhyme insista întotdeauna era aceea de a 
petrece câteva momente încercând să-ţi faci o idee 
despre întreaga scenă în lumina unei anumite 
infracţiuni. Exemplul pe care îl citase în manualul său 
de criminalistică era o crimă reală din Greenwich 
Village. Principala scenă a crimei era locul unde fusese 
găsită victima strangulată, apartamentul acesteia. Scena 
secundară era ieşirea de incendiu de care se folosise 
ucigaşul pentru a fugi. Dar de-abia cea de-a treia scenă, 
una prea puţin probabilă, fusese cea în care Rhyme 
găsise chibriturile ce purtau amprentele ucigaşului: un 


bar de homosexuali aflat la trei străzi distanţă. Nimănui 
nu i-ar fi dat prin cap să verifice barul, însă Rhyme 
găsise câteva casete porno cu homosexuali în 
apartamentul victimei; în urma interogatoriilor din cel 
mai apropiat bar de homosexuali, descoperise un 
barman care identificase victima şi îşi amintise că 
acesta băuse ceva în compania unui bărbat mai devreme 
în acea noapte. Laboratorul prelevase amprente latente 
de pe cutia de chibrituri aflată pe bar lângă locul unde 
stătuseră cei doi bărbaţi; amprentele îi conduseseră la 
ucigaş. 

— Hai să ne gândim în continuare, Sachs. Inventează 
planul acesta - improvizat, dar complex - pentru a-i 
distrage pe agenţii noştri şi a plasa dispozitivul în 
maşină. Asta însemna că trebuia să ştie unde erau toţi 
jucătorii, ce făceau aceştia şi cum putea să-şi asigure 
timp suficient ca să planteze dispozitivul. Ce ne spune 
asta? 

Sachs scana deja strada. 

— Privea totul. 

— Da, într-adevăr, Sachs. Bun. Şi de unde e posibil să 
fi făcut asta? 

— Locul cu cea mai bună vizibilitate ar fi fost peste 
drum. Dar sunt zeci de clădiri în care s-ar fi putut afla. 
Habar n-am în care dintre ele. 

— E adevărat. Dar Harlem e un cartier, corect? 

— Eu... 

— Înţelegi ce zic? 

— Nu prea. 

— Familii, Sachs. Acolo locuiesc familii, grupuri 
numeroase ce locuiesc împreună, nu celibatari tineri. 
Dacă ar fi spart o locuinţă, asta nu ar fi trecut 
neobservat. După cum nu ar fi trecut neobservat nici 
cineva care bântuia pe holuri sau pe alei. E un cuvânt 
bun, nu-i aşa? A bântui. Foarte expresiv. 

— Unde vrei să ajungi, Rhyme? 

Buna lui dispoziţie revenise, dar pe ea o irita faptul că 


era mai interesat de enigmele acestui caz decât, de 
exemplu, de şansele lui Pulaski de a se reface sau de 
faptul că Roland Bell şi Geneva Settle fuseseră la un pas 
de a fi ucişi. 

— Nu e un apartament. Nu e un acoperiş - oamenii lui 
Roland verifică întotdeauna acoperişurile. Trebuie să 
existe un alt loc de unde privea, Sachs. Unde crezi că ar 
putea fi? 

Scană din nou străzile... 

— Este un panou publicitar pe o clădire abandonată. E 
plin de graffiti şi de afişe - foarte ticsit, ar fi greu să 
observi pe cineva care se ascunde în spatele lui. Mă duc 
să văd. 

Verificând cu atenţie eventualele semne că subiectul 
s-ar mai fi aflat prin preajmă şi negăsind niciunul, 
traversă strada şi merse în spatele clădirii vechi - un 
magazin distrus într-un incendiu, se părea. Urcând pe 
fereastra din spate, văzu că podeaua era prăfuită - 
suprafaţa perfectă pentru urme de picior şi, într-adevăr, 
observă imediat pantofii sport Bass ai Subiectului 910. 
Cu toate acestea, îşi puse elastice de cauciuc peste 
ghetele costumului Tyvek - truc pe care îl inventase 
Rhyme pentru a se asigura că niciun poliţist ajuns la 
scena unei crime nu îşi confunda propriile urme cu cele 
ale suspectului. Detectivul porni prin încăpere, cu 
pistolul Glock în mână. 

Mergând după urmele subiectului până în faţă, se 
oprea din când în când, încercând să detecteze 
eventuale zgomote. Sachs auzi o dată sau de două ori 
zgomot de paşi mărunți, dar, nefiind străină de sunetele 
specifice părţilor mai sordide din New York, îţi dădu 
seama imediat că intrusul era un şobolan. 

Ajunsă în faţă, privi prin spaţiul dintre placajele 
panoului publicitar, acolo unde stătuse el, şi observă că, 
într-adevăr, oferea o perspectivă perfectă asupra străzii. 
Îşi luă câteva instrumente de bază pentru activitatea de 
criminalist, apoi se întoarse şi aplică pe pereţi spray de 


identificare cu ultraviolete. Sachs porni sursa de lumină 
alternativă, îndreptând-o spre pereţi. 

Dar singurele urme pe care le găsi erau amprente de 
mănuşi de latex. 

Îi comunică lui Rhyme ce găsise, apoi spuse: 

— Am să colectez probe din locul unde s-a aflat, dar 
nu văd prea multe. Pur şi simplu nu ne lasă nimic. 

— E un profesionist, oftă Rhyme. De fiecare dată când 
suntem mai şmecheri decât el, se dovedeşte că tot ela 
fost mai şmecher decât noi. Ei bine, adu ce ai găsit, 
Sachs. O să ne uităm peste probe. 


În timp ce aşteptau întoarcerea lui Sachs, Rhyme şi 
Sellitto luară o hotărâre. Deşi credeau că Subiectul 910 
părăsise zona din preajma apartamentului, hotărâră 
totuşi ca mătuşa Genevei, Lilly Hall, şi prietena ei, să fie 
mutate într-o cameră de hotel pentru o vreme. 

În ceea ce-l privea pe Pulaski, era la Terapie 
Intensivă, încă inconştient în urma rănilor suferite. 
Doctorii nu puteau prognoza dacă avea să 
supravieţuiască sau nu. În laboratorul lui Rhyme, 
Sellitto trânti furios receptorul când închise, după ce 
primi această veste. 

— Era un nenorocit de boboc. Nu ar fi trebuit să-l 
recrutez pentru echipa lui Bell. Ar fi trebuit să merg eu 
personal. 

— E ciudat că spui asta, Lon, spuse Rhyme, tu eşti 
ofiţer. Ai promovat din poziţia de gardă de corp, când? 
Acum douăzeci de ani? 

Dar polițistul cel masiv nu se lăsă consolat. 

— L-am vârât în mai mult decât putea duce. O 
tâmpenie din partea mea. La naiba! 

Mâna lui freca din nou punctul roşu de pe obraz. 
Detectivul era tensionat şi părea deosebit de şifonat azi. 
De obicei purta cam acelaşi lucru pe care îl avea acum: 
cămaşă de culoare deschisă şi un costum de culoare 
închisă. Dar Rhyme se întrebă dacă nu cumva erau 


aceleaşi haine pe care le purtase şi cu o zi în urmă. Aşa 
s-ar fi părut. Da, avea o picătură de sânge pe mâneca de 
la sacou, de la episodul împuşcăturilor din faţa muzeului 
- de parcă ar fi purtat aceleaşi haine, ca pe o penitenţă. 

Se auzi soneria. 

Thom reveni o clipă mai târziu însoţit de un bărbat 
înalt şi costeliv. Ten palid, postură incorectă, barbă 
încâlcită şi păr castaniu, creţ. Era îmbrăcat într-un 
sacou din catifea cafenie-roşiatică şi pantaloni largi 
maro. Sandale Birkenstock. 

Examină din priviri întregul laborator, apoi îi aruncă o 
privire lui Rhyme şi îl măsură de sus până jos. Fără a 
zâmbi, spuse: 

— Geneva Settle e aici? 

— Dar tu cine eşti? întrebă Sellitto. 

— Eu sunt Wesley Goades. 

A, Terminatorul legal - care nu era fictiv, după cum 
constată Rhyme cu oarecare surpriză. Sellitto îi verifică 
actele şi confirmă din cap. 

Degetele lungi ale bărbatului erau ocupate în 
permanenţă să aranjeze ochelarii groşi cu ramă metalică 
sau să tragă absent de barba lungă, şi nu privea pe 
nimeni în ochi mai mult de o jumătate de secundă. 
Această instabilitate a privirii îi amintea lui Rhyme de 
prietena Genevei, Lakeesha Scott, fata care mesteca 
zgomotos gumă. 

Îi oferi o carte de vizită lui Thom, care i-o arătă lui 
Rhyme. Goades era director al Corporaţiei de Servicii 
Legale din Harlemul Central, şi era afiliat la Uniunea 
Americană pentru Libertăţi Civile. Textul mărunt din 
partea de jos arăta că avea dreptul să practice 
avocatura în statul New York, în tribunalele districtuale 
federale din New York şi Washington D.C., precum şi în 
faţa Curţii Supreme a SUA. 

Poate că vremurile în care reprezentase companiile 
capitaliste de asigurări îl determinaseră să treacă în 
tabăra opusă. 


Răspunzând privirilor întrebătoare ale lui Rhyme şi 
Sellitto, spuse: 

— Am fost plecat din oraş. Am primit un mesaj că 
Geneva m-a sunat ieri la birou. Ceva legat de faptul că 
ar fi martor într-un caz. Voiam doar să văd ce face. 

— E bine, spuse Rhyme. Au existat câteva tentative de 
a o ucide, dar îi asigurăm protecţie permanentă. 

— E reţinută aici? Împotriva voinţei sale? 

— Nu reținută, nu, spuse criminalistul ferm. Locuieşte 
acasă. 

— Cu părinţii ei? 

— Cu un unchi. 

— Ce-i cu toată povestea asta? întrebă avocatul fără 
să zâmbească, plimbându-şi rapid privirea de la un chip 
la altul, examinând tablele cu probe, echipamentul, 
cablurile. 

Ca întotdeauna, Rhyme ezita să discute cu un străin 
despre un caz în desfăşurare, dar era posibil ca avocatul 
să deţină informaţii utile. 

— Geneva crede că există cineva îngrijorat de 
documentarea făcută recent de ea pentru un proiect la 
şcoală. Despre un strămoş de-al ei. V-a spus vreodată 
ceva despre asta? 

— O, ceva despre un fost sclav? 

— Exact. 

— Aşa am şi ajuns s-o întâlnesc. A intrat în biroul meu 
săptămâna trecută şi m-a întrebat dacă nu ştiu unde ar 
putea găsi documente legate de infracțiunile de altădată 
din oraş - de prin secolul al XIX-lea. I-am dat voie să 
răsfoiască vreo câteva registre vechi de-ale mele, dar e 
aproape imposibil să găseşti documente de tribunal atât 
de vechi. Nu am putut s-o ajut. Bărbatul cel slab ridică 
dintr-o sprânceană. A vrut să mă plătească pentru 
timpul meu. Majoritatea clienților mei nici măcar nu se 
obosesc să facă asta. 

Aruncând din nou o privire asupra livingului, Goades 
păru mulţumit că situaţia era aşa cum se prezenta. 


— Sunteţi cât de cât pe punctul de a-l prinde pe tipul 
ăsta? 

—Avem câteva piste, spuse Rhyme fără a destăinui 
ceva anume. 

— Ei bine, spuneţi-i că am trecut pe aici, bine? lar 
dacă are nevoie de ceva, oricând, să mă sune. 

Arătă din cap spre cartea de vizită, apoi plecă. 

Mel Cooper chicoti: 

— Pariu pe-o sută de dolari că a fost mare mahăr la un 
anumit moment al carierei sale. 

— Nu te contrazice nimeni, bombăni Rhyme. Şi ce am 
făcut ca să merităm toate aceste întreruperi? Înapoi la 
lucru. Să-i dăm bătaie! 

Douăzeci de minute mai târziu Bell şi Geneva sosiră 
cu o cutie de documente şi alte materiale din 
apartamentul mătuşii ei, pe care le adusese o polițistă la 
sediul unde se aflau. Rhyme îi spuse că Wesley Goades 
trecuse pe acolo. 

— Ca să vadă ce fac, aşa-i? V-am spus că e bun. Dacă 
vreodată dau pe cineva în judecată, pe el o să-l iau. 

Avocat de distrugere în masă... 

Amelia Sachs intră cu probele de la scena atacului, 
salutându-i din cap pe Geneva şi pe ceilalţi. 

— Să vedem ce ai, spuse Rhyme nerăbdător. 

Ţigara pe care o folosise Subiectul 910 ca fitil pentru 
„focul de armă” de diversiune era fabricată de Merit, 
comună şi imposibil de identificat la sursă. Ţigara fusese 
aprinsă, dar nu şi fumată - cel puţin, nu găsiră urme de 
dinţi sau salivă pe filtru. Asta însemna că nu era fumător 
obişnuit, foarte probabil. Nu găsiră nici amprente 
digitale pe ţigară, desigur. Iar elasticul de cauciuc pe 
care îl folosise pentru a prinde ţigara de glonţ nu avea 
nici el nimic distinctiv. Nu găsiră indicatori ai 
producătorului de cianură. Acidul putea fi cumpărat din 
numeroase locuri. Dispozitivul improvizat care era menit 
să amestece acidul şi otrava în maşina lui Bell era 
confecţionai din obiecte casnice: un borcan de sticlă, 


staniol şi un sfeşnic. Nimic nu avea semne sau 
indicatorii care i-ar fi putut duce la o anumită locaţie. 

În clădirea abandonată folosită de ucigaş pentru a 
supraveghea strada, Sachs descoperise noi urme din 
lichidul misterios pe care îl colectase din ascunzătoarea 
de pe Elizabeth Street (lichid trimis FBl-ului spre 
analiză, rezultat pe care Rhyme îl aştepta nerăbdător). 
Mai mult, colectase câteva aşchii minuscule de vopsea 
portocalie, în nuanţa folosită pentru indicatoarele 
rutiere sau pentru cele de avertizare de pe şantiere de 
construcţii sau demolări. Sachs era sigură că acestea îi 
aparţineau atacatorului, fiindcă descoperise aşchiile de 
vopsea în două locuri diferite, chiar lângă urmele paşilor 
lui, şi nicăieri altundeva în magazinul abandonat. Rhyme 
speculă că atacatorul se dădea, poate, drept muncitor la 
drumuri, în construcţii sau utilităţi. Sau poate că asta 
era adevărata sa profesie. Intre timp, Sachs şi Geneva 
căutaseră prin cutia cu suvenire de familie din casa 
mătuşii ei. Conţinea o duzină de cărţi şi de reviste vechi, 
hârtii, fragmente, note, reţete, obiecte cu valoare 
sentimentală şi cărţi poştale. 

Şi, după cum ieşi la iveală, o scrisoare îngălbenită cu 
caligrafia distinctivă a lui Charles Singleton. Însă scrisul 
de pe această scrisoare era cu mult mai puţin elegant 
decât cel din celelalte scrisori ale sale. 

Ceea ce era de înţeles, date fiind circumstanţele. 

Sachs o citi cu voce tare: 

„15, 1868.“ 

— Ziua de după furtul de la Trustul pentru Foştii 
Sclavi, remarcă Rhyme. 

Continuă: 

„Violet - Ce nebunie este! Atât cât am reuşit să-mi 
dau seama, aceste evenimente sunt un plan menit să mă 
discrediteze, să mă facă de ruşine în ochii colegilor mei 
şi ai onorabililor soldaţi în războiul pentru libertate. 

Azi am aflat că aş putea să-mi fac dreptate, iar în 
seara asta m-am dus la Potters' Field, înarmat cu 


pistolul meu Navy Colt. Dar eforturile mele s-au încheiat 
catastrofal, iar singura mea şansă de salvare e îngropată 
acum pentru totdeauna sub pământ. 

Îmi voi petrece noaptea ascunzându-mă de poliţişti - 
care acum mă caută peste tot - iar dimineaţă o voi porni 
pe furiş spre New Jersey. Trebuie să fugi şi tu cu fiul 
nostru; mă tem că vor încerca să se răzbune şi pe voi. 
Mâine la amiază veniţi să ne întâlnim pe debarcaderul 
John Stevens din New Jersey. Vom merge împreună în 
Pennsylvania, dacă sora ta şi soţul ei vor accepta să ne 
găzduiască. 

E aici un bărbat care locuieşte în clădirea de 
deasupra grajdului în care mă ascund acum, şi pare să 
fie înţelegător faţă de situaţia meu cumplită. M-a 
asigurat că îţi va transmite acest mesaj”. 

Sachs ridică privirea. 

— Aici e ceva ce a fost tăiat. Nu-mi dau seama ce. 
Apoi continuă: 

„E întuneric acum. Sunt flămând şi obosit, pus la 
încercare precum lov. Dar lacrimile mele - petele pe 
care le vezi pe foaie, draga mea - nu izvorăsc din 
durere, ci din regretul faţă de nenorocirea pe care am 
abătut-o asupra noastră. Şi totul din cauza nenorocitului 
de secret al meu! Dacă aş fi proclamat adevărul de pe 
acoperişul primăriei, poate că toate aceste evenimente 
nefericite nu ar mai fi avut loc. Acum e prea târziu 
pentru adevăr. Ilartă-mi, te rog, egoismul, şi distrugerea 
provocată de înşelăciunea mea”. 

Sachs ridică privirea. 

— Semnează doar „Charles”. 

A doua zi dimineaţă, îşi aminti Rhyme, fusese urmărit 
şi arestat, aşa cum se arăta în revista pe care o citea 
Geneva când fusese atacată. 

— Singura lui şansă? Îngropată sub pământ? Rhyme 
privi din nou scrisoarea, pe care Sachs o ţinea în faţa 
lui. Nu spune nimic exact despre secret... Şi ce s-a 
întâmplat în Potters’ Field? Ăla e cimitirul săracilor, nu? 


Cooper intră pe internet şi accesă câteva pagini. Îi 
anunţă că cimitirul pentru săraci al oraşului se afla pe 
insula Hart, lângă Bronx. Insula servise ca bază militară, 
iar cimitirul fusese amenajat acolo cu puţin timp înainte 
ca Charles să pornească în misiunea sa misterioasă, 
înarmat cu pistolul Colt. 

— Bază militară? întrebă Rhyme, încruntându-se. Îşi 
aminti ceva. Arată-mi celelalte scrisori. 

Cooper i le prezentă. 

— Priviţi, aici a fost cantonată divizia lui Charles. Mă 
întreb dacă asta e legătura. Mai există ceva despre 
cimitir? 

Cooper citi. 

— Nu. N-am găsit decât două sau trei rezultate. 

Rhyme scană tabla albă. 

— Oare ce naiba făcea Charles? Culmile 
Spânzurătorii, Potters’ Field, Frederick Douglass, lideri 
ai mişcării pentru drepturi civile, congresmeni, 
politicieni, Amendamentul  Paisprezece... Care e 
elementul comun în toate astea? După o tăcere 
prelungă, criminalistul spuse: Haideţi să apelăm la un 
expert. 

— Cine e mai expert decât tine, Lincoln? 

— Nu mă refer la criminalistică, Mel. Spuse Rhyme. 
Vorbesc despre istorie. Există câteva subiecte în care nu 
sunt specialist. 


Capitolul 22 


Profesorul Richard Taub Mathers era subţire şi înalt, 
cu pielea de culoar ca mahonului, ochi vioi şi părea un 
intelectual care avea la activ mai multe diplome 
postuniversitare. Îşi purta părul în stil afro scurt, dat pe 
spate, şi avea o atitudine modestă. Ţinuta vestimentară 
era, ei bine, profesorală: sacou de tweed şi papion 
(lipsindu-i doar peticele de velur la coate). 

li salută din cap pe Rhyme, mimând scurt surpriza în 
faţa scaunului cu rotile, şi dădu mâna cu restul 
persoanelor prezente. 

Rhyme ţinea ocazional cursuri de criminalistică la 
facultăţi din zonă, în special la John Jay şi Fordham; nu 
apărea decât rar la instituţii măreţe precum 
Universitatea Columbia, însă un profesor pe care îl 
cunoştea de la Universitatea George Washington din 
capitală îi făcuse legătura cu Mathers care era, se 
părea, o adevărată somitate în Morningside Heights. 
Era profesor la facultatea de Drept - predând drept 
penal, constituţional şi de drepturi civile, precum şi 
diverse cursuri ezoterice postuniversitare - şi era 
conferenţiar în studii afro-americane ce făceau parte din 
programa facultăţii. 

Mathers îl ascultă cu atenţie pe Rhyme povestindu-i 
ce ştiau despre Charles Singleton şi mişcarea pentru 
drepturi civile, despre secretul său, despre faptul că era 
posibil să-i fi fost înscenat un jaf. Apoi îi spuse 
profesorului ce i se întâmplase Genevei pe parcursul 
ultimelor două zile. 

Profesorul clipi a surpriză, aflând acest lucru. 

— A încercat să te ucidă? şopti el. 

Geneva nu spuse nimic. Susţinându-i privirea, 
confirmă uşor din cap. 


Rhyme îi spuse lui Sachs: 

— Arată-i ce avem până acum. Scrisorile. 

Mathers îşi descheie nasturii sacoului şi scoase o 
pereche de ochelari subțiri şi  eleganţi. Citi 
corespondenţa lui Charles Singleton cu atenţie şi fără 
grabă. Dădu din cap o dată sau de două ori, zâmbi vag. 
Când termină, le mai privi o dată. 

— Un om fascinant. Sclav eliberat, fermier, a făcut 
parte din primul corp american de armată cu persoane 
de culoare - şi a participat la bătălia de la Appomattox. 

Citi încă o dată scrisorile, în vreme ce Rhyme îşi 
înăbuşi dorinţa de a-l zori. Într-un sfârşit, bărbatul îşi 
dădu jos ochelarii, lustrui cu atenţie lentilele cu un 
şerveţel şi medita cu voce tare: 

— Deci a fost implicat în promulgarea 
Amendamentului Paisprezece? Profesoral zâmbi din nou. 
Era în mod evident intrigat. Ei bine, asta ar putea fi 
interesant. Ar putea fi ceva. 

Încercând să nu-şi piardă răbdarea, Rhyme îl întrebă: 

— Da, şi despre ce anume ar fi vorba? Acel „ceva 
interesant”? 

— Mă refer la controversă, desigur. 

Dacă ar fi putut, Rhyme l-ar fi apucat pe bărbat de 
umeri şi ar fi strigat la el să se grăbească. Dar se 
încruntă distrat. 

— Şi care e controversa? 

— Puţină istorie? întrebă el. 

Rhyme oftă. Sachs îi aruncă o privire întunecată, iar 
criminalistul cedă: 

— Spuneţi. 

— Constituţia Statelor Unite e documentul prin care s- 
a constituit guvernul american - instituţia Preşedinţiei, 
Congresul şi Curtea Supremă. Tot Constituția 
controlează modul în care funcționează guvernarea şi 
deține supremaţia față de orice altă lege şi 
reglementare din ţară. In ţara asta ne-am dorit 
dintotdeauna să existe un echilibru: un guvern suficient 


de puternic ca să ne apere de forţele străine şi să ne 
asigure un cadru legal de trai, dar nu atât de puternic 
încât să devină opresiv. Când fondatorii naţiunii au 
recitit Constituţia după ce fusese semnată, şi-au făcut 
griji că era prea puternică - că ar fi putut genera o 
guvernare centrală represivă. Aşa că au revizuit-o - au 
implementat zece amendamente, Carta Drepturilor. 
Primele opt sunt cele cu adevărat esenţiale. Acestea 
prezintă drepturi fundamentale ce protejează cetăţenii 
de eventuale abuzuri ale guvernului federal. De 
exemplu, FBl-ul nu poate să te aresteze fără o cauză 
probabilă. Congresul nu poate să-ţi confişte casa pentru 
a construi o autostradă interstatală, fără a-ţi oferi o 
compensație. Ai parte de un proces corect, cu un juriu 
imparţial. Nu poţi fi supus unor pedepse crude şi 
neobişnuite, şi aşa mai departe. Insă, aţi remarcat 
cuvântul-cheie? 

Rhyme îşi spuse că efectiv îi punea la încercare, dar 
Mathers continuă înainte să apuce cineva să vorbească: 

— Federal. În America suntem conduşi de două 
guverne diferite: guvernul federal din Washington şi 
guvernul statului în care locuim. Carta Drepturilor 
limitează doar ceea ce poate să ne facă guvernul 
federal: Congresul şi agenţiile federale, cum sunt FBI şi 
DEA. Carta Drepturilor nu ne apară, practic, câtuşi de 
puţin de încălcări ale drepturilor omului şi ale 
drepturilor civile venind din partea autorităţilor de stat. 
Iar legile statului sunt adesea cele care ne afectează 
vieţile mult mai direct decât guvernul federal - 
majoritatea problemelor ce ţin de codul penal, lucrări 
publice, proprietăţi imobiliare, maşini, relaţii interne, 
testamente, procese civile, toate sunt probleme ale 
statului. Aţi înţeles până aici? Constituţia şi Carta 
Drepturilor ne apără doar de abuzurile de la centru, nu 
şi de cele ale statelor New York sau Oklahoma. 

Rhyme confirmă din cap. 

Bărbatul îşi aşeză corpul deşirat pe un taburet de 


laborator, aruncând o privire nesigură spre un vas Petri 
ce conţinea mucegai verde, apoi continuă: 

— Să ne întoarcem în amil 1860. Sudul prosclavie a 
pierdut Războiul Civil, aşa că am promulgat 
Amendamentul 13, care interzice sclavia. [ara era 
reunificată, sclavia involuntară era scoasă în afara 
legii... libertatea şi armonia aveau să domnească în ţară. 
Corect? 

Râse cinic. 

— Greşit. Interzicerea sclaviei nu a fost suficientă. 
Existau şi mai multe resentimente împotriva negrilor 
decât înainte de război - chiar şi în Nord - fiindcă atât 
de mulţi tineri muriseră în numele eliberării lor. 
Organele legislative din state au promulgat sute de legi 
care îi discriminau pe negri. Li se interzicea să voteze, 
să deţină un post public, să aibă proprietăţi, să 
folosească servicii publice, să depună mărturie la 
tribunal... Pentru cei mai mulţi dintre ei viaţa era 
aproape la fel de grea ca în timpul sclaviei. Dar acestea 
erau legi ale statelor, nu uitaţi, Carta Drepturilor nu 
putea să le împiedice. Prin urmare, Congresul a decis că 
toţi cetăţenii aveau nevoie de proiecţie în faţa 
guvernelor statelor. Pentru a rezolva această problemă, 
Congresul a propus Amendamentul  Paisprezece. 
Mathers aruncă o privire spre computer. Imi daţi voie să 
accesez internetul? 

— Chiar te rog, îi spuse Rhyme. 

Profesorul căută ceva în motorul Alta Vista, iar o clipă 
mai târziu descărca un text. Decupă şi copie un pasaj 
într-o fereastră separată, care le apăru tuturor pe 
monitoarele cu ecran plat din întreaga încăpere. 


Niciun Stat na va redacta sau promulga o lege care să 
limiteze privilegiile sau imunităţile cetăţenilor Statelor 
Unite; şi niciun Stat nu va priva o persoană de viaţă, 
libertate sau proprietate fără un proces corect la tribunal; 
nici nu va refuza unei persoane din jurisdicţia sa protecţie 


egală din partea legilor. 


— Asta e o parte din secţiunea unu a Amendamentului 
Paisprezece, explică el. El limitează drastic puterea 
statelor asupra cetăţenilor. O altă parte, pe care nu am 
extras-o, încuraja statele să le dea drept de vot negrilor 
- adică bărbaților negri. Deci, e clar până aici? întrebă 
profesorul. 

— Vă urmărim. 

— Acum, pentru ca un amendament la Constituţie să 
fie valabil, el trebuie să fie aprobat de către Congresul 
de la Washington, apoi de trei pătrimi din numărul total 
de state. Congresul a aprobat Amendamentul 
Paisprezece în primăvara lui 1866, iar de acolo a fost 
trimis statelor, pentru a fi ratificat. Doi ani mai târziu, 
fusese în sfârşit ratificat de numărul necesar de state. 
Clătină din cap. Dar încă de atunci au existat zvonuri că 
nu ar fi fost niciodată promulgat şi ratificat corect. Asta 
e controversa la care mă refeream. Mulţi cred că 
amendamentul nu e valid. 

Rhyme se încruntă. 

— Chiar aşa? Şi ce pretind că n-ar fi în regulă legat de 
promulgare? 

— Au existat câteva conflicte. Mai multe state şi-au 
retras aprobarea după ce votaseră în favoarea ratificării, 
dar Congresul le-a ignorat retragerile. Unii spun că nu a 
fost prezentat sau aprobat cum se cuvine nici la 
Washington. Au existat şi acuzaţii de vot fraudulos în 
corpurile legislative ale statelor, mită, chiar şi 
ameninţări. 

— Ameninţări? Sachs arătă din cap spre scrisori. 
După cum spunea şi Charles! 

Mathers explică: 

— Viaţa politică era diferită pe atunci. Vorbim de o 
epocă în care J.P. Morgan şi-a alcătuit o armată 
particulară şi a iniţiat un schimb de focuri cu forţele 
concurenţilor său, Jay Gould şi Jim Fisk, într-o încercare 


de preluare a unei căi ferate. Iar poliţia şi guvernul au 
stat cuminţi şi au urmărit toată treaba. Şi trebuie să 
înţelegeţi şi că oamenii erau cât se poate de pasionaţi de 
Amendamentul  Paisprezece: ţara noastră fusese 
aproape distrusă, o jumătate de m ilion de oameni 
muriseră - cam tot atâţia câţi au murit în toate celelalte 
războaie la un loc. Fără Amendamentul Paisprezece, 
Congresul ar fi putut să sfârşească sub controlul 
Sudului, şi ar fi fost posibil ca ţara să se împartă din nou 
în două. Poate chiar să se ajungă la un al doilea război 
civil. 

Flutură din mână spre materialul din faţa lui. 

— Acest domn Singleton al vostru a fost, se pare, unul 
dintre cei care călătoreau în diverse state pentru a 
încerca să câştige susţinerea lor faţă de amendament. 
Nu cumva a găsit o dovadă a faptului că amendamentul 
nu era valid? Aşa ceva ar fi putut fi cu siguranţă genul 
de secret care să-l chinuiască. 

— Aşadar, speculă Rhyme, poate că un grup de 
susţinători ai amendamentului i-a înscenat furtul pentru 
a-l discredita. Astfel încât, chiar dacă spunea ceea ce 
ştia, nimeni nu l-ar fi crezut. 

— Nu marii lideri de atunci, desigur, nu Frederick 
Douglass sau Stevens, sau Sumner. Dar da, existau cu 
siguranţă o mulţime de politicieni care voiau ca 
amendamentul să fie adoptat şi care ar fi făcut orice ca 
să se asigure de asta. Profesorul se întoarse spre 
Geneva. Aşa s-ar explica de ce e în pericol această 
tânără. 

— De ce? întrebă Rhyme. Urmărise fără probleme 
povestea, dar implicaţiile mai largi îl depăşeau puţin. 

Thom fu cel care spuse: 

— Nu trebuie decât să deschizi un ziar. 

— Şi ce înseamnă asta? lătră Rhyme. 

Mathers răspunse: 

— Înseamnă că auzim zilnic poveşti despre cum sunt 
afectate vieţile noastre de Amendamentul Paisprezece. 


Poate că nu îl vei auzi menţionat exact, dar e şi în 
prezent una dintre cele mai puternice arme din 
arsenalul nostru pentru drepturile omului. Exprimarea e 
foarte vagă - ce înseamnă „proces corect”? Sau 
„protecţie egală”? „Privilegii şi imunităţi?” Caracterul 
vag a fost intenţionat, desigur, astfel încât Congresul şi 
Curtea Supremă să poată crea noi protecţii care să fie 
adecvate circumstanțelor fiecărei generaţii. Din acele 
câteva cuvinte s-au născut sute de legi despre orice vă 
puteţi imagina, mult mai multe decât doar discriminare 
rasială. Amendamentul a fost folosit pentru a anula legi 
fiscale discriminatoare, pentru a proteja oamenii fără 
adăpost şi minorii intraţi în câmpul muncii, pentru a 
garanta servicii medicale de bază pentru săraci. El stă la 
baza drepturilor homosexualilor şi e folosit în mii de 
cazuri privind drepturile deţinuţilor în fiecare an. Poate 
cel mai controversat aspect a fost faptul că acest 
amendament a fost folosit pentru a apăra dreptul la 
avort. Fără el, statele ar putea decide că doctorii care 
fac avorturi sunt vinovaţi de o crimă capitulă. Iar acum, 
după 11 septembrie, în contextul gândirii specifice 
Departamentului de Securitate Internă, Amendamentul 
Paisprezece e cel care împiedică statele să ia pe sus 
musulmani nevinovaţi şi să-i ţină închişi cât are chef 
poliţia. Chipul îi trăda sentimentul de nelinişte. Dacă 
amendamentul nu e valid, din cauza a ceva ce a aflat 
Charles Singleton al vostru, asta ar putea fi sfârşitul 
libertăţii aşa cum o ştim. 

— Dar, spuse Sachs, să presupunem că într-adevăr a 
aflat asta şi că era nevalid. Amendamentul ar putea fi 
pur şi simplu ratificat din nou, nu? 

De data aceasta râsul profesorului fu în mod evident 
cinic. 

— Ar fi imposibil. Singurul lucru asupra căruia sunt 
de acord toți cercetătorii e faptul că Amendamentul 
Paisprezece a fost aprobat în singura fereastră de timp 
din istoria noastră când ar fi putut fi aprobat. Nu, dacă 


amendamentul ar fi declarat nevalid de Curtea 
Supremă, ei bine, am putea să promulgăm din nou unele 
legi, dar cea mai importantă armă pentru drepturi şi 
libertăţi civile va fi dispărut definitiv. 

— Dacă acesta e motivul, întrebă Rhyme, cine s-ar afla 
în spatele atacului asupra Genevei? Pe cine ar trebui să 
căutăm? 

Mathers clătină din cap. 

— O, lista e nesfârşită. Zeci de mii de oameni vor să 
se asigure că amendamentul rămâne valid. Pot fi liberali 
sau radicali din punct de vedere politic, sau membri ai 
unui grup minoritar - ca rasă ori orientare sexuală - sau 
susţinători ai unor programe sociale, ai serviciilor 
medicale pentru săraci, ai dreptului la avort, ai 
drepturilor homosexualilor, ale deținuților, ale 
muncitorilor... Ne gândim la extremişti ca reprezentând 
aripa dreaptă în religie - mame care îşi pun copiii să se 
întindă pe aleile de intrare din faţa clinicilor de avorturi 
- sau la oameni care bombardează clădiri federale. Dar 
ei nu au monopolul asupra crimelor făcute în numele 
unor principii. Majoritatea actelor de terorism din 
Europa au fost opera unor radicali de aripă stângă. 
Clătină din cap. Nici n-aş şti de unde să încep dacă ar 
trebui să ghicesc cine se află în spatele tentativelor de a 
o ucide. 

— Trebuie să reducem cumva aria de căutare, spuse 
Sachs. 

Rhyme dădu din cap încet, gândindu-se: accentul 
principal în cazul lor trebuia să fie pus pe a-l prinde pe 
Subiectul 910 şi să spere că el le va spune cine îl 
angajase sau să găsească probe care să-i conducă la 
acea persoană. Dar simţea instinctiv că şi asta era o 
pistă importantă. Dacă în prezent nu existau răspunsuri 
legate de cine se afla în spatele tentativelor de a o ucide 
pe Geneva Settle, aveau să fie nevoiţi să caute în trecut. 

— Oricine ar fi, e evident că ştie ceva mai mult decât 
noi despre ceea ce s-a întâmplat în 1868. Dacă am putea 


afla ceva - despre ce a descoperit Charles, de ce se 
apucase, care era secretul lui, despre jaf -, asta ne-ar 
putea indica o direcţie anume. Vreau informaţii 
suplimentare despre acea perioadă din istoria New 
Yorkului, despre Culmile Spânzurătorii, Potters’ Field, 
tot ce putem găsi. Se încruntă amintindu-şi ceva. I se 
adresă lui Cooper: Când ai căutat pentru prima dată 
informaţii despre Culmile Spânzurătorii, ai găsit un 
articol despre clădirea aia din apropiere, Fundaţia 
Sanford. 

— Exact. 

— Îl mai ai? 

Mel Cooper salva totul. Redeschise pe computer 
articolul din Times. Texul îi apăru pe ecran. 

— Îl am aici. 

Rhyme citi articolul şi află că Fundaţia Sanford avea o 
amplă arhivă de documente despre istoria Upper West 
Side. 

— Sună-l pe directorul instituţiei - William Ashberry. 
Spune-i că avem nevoie să-i consultăm biblioteca. 

— În regulă. Cooper ridică un receptor. Purtă o scurtă 
conversaţie, apoi închise şi anunţă: Sunt încântați să ne 
ajute. Ashberry o să ne pună în legătură cu un curator al 
arhivelor. 

— Trebuie să meargă cineva să le consulte, spuse 
Rhyme, privind-o pe Sachs cu o sprânceană ridicată. 

— „Cineva”? Am picat eu la sorţi fără să fi fost vreo 
tragere? La cine altcineva se putea gândi? Pulaski era în 
spital. Bell şi echipa lui o păzeau pe Geneva. Cooper era 
şoarece de laborator. Sellitto era prea înalt în rang 
pentru a face o muncă atât de măruntă. Rhyme o 
mustră: 

— Nu există scene mărunte, există doar anchetatori 
mărunți. 

— Foarte amuzant, răspunse ea acru. Îşi îmbrăcă 
sacoul şi îşi luă poşeta. 

— Un singur lucru, spuse Rhyme, serios acum. 


Ea ridică dintr-o sprânceană. 

— Ştim că e pe urmele noastre. 

Adică ale poliţiştilor 

— Gândeşte-te la vopseaua aia portocalie. Fii atentă la 
muncitorii de la drumuri sau din construcţii... De fapt, în 
cazul lui, fii atentă la toată lumea. 

— Am înţeles, spuse ea. 

Luă adresa fundaţiei şi ieşi. 

După plecarea ei, profesorul Mathers se mai uită o 
dată peste scrisori şi alte documente, apoi i le dădu 
înapoi lui Cooper. li aruncă o privire Genevei. 

— Când eram de vârsta ta, nici nu se făceau studii 
afro-americane la şcoală. Cum e programul acum? Faci 
două semestre? 

Geneva se încruntă. 

— Studii afro-americane? Nu m-am înscris. 

— Atunci pe ce-ţi faci lucrarea de sfârşit de an? 

— Studii lingvistice. 

— Aha. Deci vei avea studii afro-americane anul 
viitor? 

Ea ezită: 

— N-am să le fac deloc. 

— Chiar aşa? 

Geneva detecta evident o notă critică în întrebare. 

— E un curs fără credite, doar cu promovat/respins. 
Nu trebuie decât să-ţi faci apariţia la curs. Nu vreau să 
am o asemenea notă în foaia mea matricolă. 

— N-are cum să strice. 

— Ce rost are? întrebă ea direct. Sunt toate lucrurile 
pe care le-am auzit până la refuz... Amistad, negustori 
de sclavi, John Brown, legile Jim Crow, cazul Brown vs. 
Consiliul Educaţional, Martin Luther King Jr., Malcom 
X... Tăcu. 

Cu detaşarea unui profesor cu vocaţie, Mathers o 
întrebă: 

— Doar văicăreli despre trecut? 

Geneva aprobă din cap într-un final. 


— Cred că eu aşa le consider, da. Adică, suntem în 
secolul XXI, E cazul să mergem mai departe. Toate acele 
bătălii s-au încheiat. 

Profesorul zâmbi, apoi îi aruncă o privire rapidă lui 
Rhyme. 

— Ei bine, mult succes. Anunţă-mă dacă pot să te mai 
ajut. 

— Aşa vom face. 

Bărbatul cel subţire se îndreptă spre uşă. Se opri şi se 
întoarse: 

— O, Geneva? 

— Da? 

— Gândeşte-te la un singur lucru - spus de cineva 
care a trăit ceva mai mulţi ani decât tine. Uneori mă 
întreb dacă bătăliile chiar s-au încheiat. Arătă din cap 
spre panoul cu probe. Şi cu scrisorile lui Charles. Poate 
că e doar mai dificil să recunoşti inamicul. 


Capitolul 23 


„Ca să vezi, Rhyme, există scene mărunte. 

Ştiu asta fiindcă am una în faţă.” 

Amelia Sachs stătea pe West Eighty-second Street, 
imediat după ieşirea de pe Broadway, în faţa 
impresionantului conac Hiram Sanford. O clădire 
victoriană masivă şi întunecată. Aici se afla Fundaţia 
Sanford. După cum se cuvenea, în jurul clădirii se 
regăseau elemente specifice New Yorkului istoric. Pe 
lângă conacul propriu-zis, care avea peste o sută de ani 
vechime, mai existau un muzeu de artă ce data din 1910 
şi un şir de case de oraş frumoase, tipice. Şi nu avea 
nevoie de subiecţi neidentificaţi îmbrăcaţi în salopete 
pătate cu vopsea portocalie ca să se simtă 
înspăimântată; chiar lângă fundaţie se afla straniul hotel 
Sanford (se zvonea că filmul Rosemary's Baby” ar fi 
trebuit iniţial să fie filmat în acest hotel). 

O duzină de gargui o priveau pe Sachs de sus, de pe 
cornişele lor, ca şi cum şi-ar fi bătut joc de sarcina ei din 
acel moment. 

Înăuntru fu îndrumată spre bărbatul cu care tocmai 
discutase Mel Cooper, William Ashberry, directorul 
fundaţiei şi unul dintre principalii directori executivi ai 
Sanford Bank & Trust, care deţinea organizaţia non- 
profit. Bărbatul îngrijit de vârstă mijlocie o întâmpină cu 
o expresie de entuziasm nedumerit: 

— N-am avut parte niciodată de vizita unui poliţist, 
îmi cer scuze, a unei polițiste, adică, vreau să spun. De 
niciun fel, de fapt. 

Păru dezamăgit când ea îi oferi o explicaţie vagă cum 
că ar fi avut nevoie doar de câteva informaţii de bază 


3 Referire la filmul după cartea lui Ira Lenin publicat în traducere 
cu titlul Un copil pentru Rosemary (n. red.) 


despre istoria cartierului şi că nu urma să folosească 
fundaţia pentru o punere sub supraveghere sau o 
operaţiune sub acoperire. 

Ashberry era mai mult decât încântat să-i dea voie să 
scormonească prin arhivele şi biblioteca lor, deşi nu 
putea s-o ajute el personal; domeniul său de expertiză 
tinea de finanţe, imobiliare şi legislaţie fiscală, nu de 
istorie. 

— Eu sunt, de fapt, bancher, îi mărturisi el, de parcă 
Sachs nu ar fi putut să-şi dea seama după costumul lui 
de culoare închisă, cămaşa albă, cravata cu dungi şi 
documentele de afaceri şi tabelele de neînțeles aşezate 
în teancuri ordonate pe biroul lui. 

Cincisprezece minute mai târziu se afla în grija unui 
curator - un tânăr în costum de tweed care o conduse 
de-a lungul unor coridoare întunecate până la arhivele 
din subsol. Ea îi arătă portretul robot al Subiectului 910, 
gândindu-se că poate ucigaşul trecuse şi el pe acolo, 
căutând articolul despre Charles Singleton. Dar 
curatorul nu îl recunoscu şi nu-şi amintea să fi întrebat 
cineva recent despre vreun număr din Coloreds' Weekly 
Illustrated. li arătă unde erau rafturile şi, la scurt timp 
după, ea se aşeză, tensionată şi extenuată, pe un scaun 
tare din separeul strâmt ca un sicriu, înconjurată de zeci 
de cărţi şi reviste, documente scoase la imprimantă, 
hărţi şi desene. 

Abordă această căutare în acelaşi mod în care o 
învățase Rhyme să gestioneze o scenă a crimei: 
formându-şi o imagine de ansamblu, apoi organizând un 
plan logic, apoi executând căutarea. Pentru început, 
Sachs separă materialele în patru teancuri: informaţii 
generale, istoria West Side şi Culmile Spânzurătorii, 
drepturi civile la mijloc de secol al XIX-lea şi Potters’ 
Field. Se ocupă de cimitir mai întâi. Citi fiecare pagină, 
confirmă comentariul lui Charles Singleton referitor la 
faptul că regimentul său fusese cantonat pe insula Hart. 
Află cum fusese înfiinţat cimitirul şi cât fusese de 


aglomerat, în special în timpul epidemiilor de holeră şi 
gripă de la mijlocul şi dinspre sfârşitul secolului al XIX- 
lea, când insula era presărată de sicrie ieftine din lemn 
de brad, în grămezi înalte, ce aşteptau să fie îngropate. 

Detalii fascinante, dar inutile. Işi îndreptă atenţia 
asupra materialelor despre drepturile civile. Citi o 
cantitate ameţitoare de informaţii, inclusiv referiri la 
controversa asupra Amendamentului Paisprezece, dar 
nimic care să aibă legătură cu aspectele pe care 
profesorul Mathers le sugerase ca motiv pentru a i se 
înscena un jaf lui Charles Singleton. Citi într-un articol 
din 1867 din New York Times că Frederick Douglass şi 
alţi lideri importanţi ai mişcării pentru drepturi civile 
din acea perioadă îşi făcuseră apariţia într-o biserică din 
cartierul Culmile Spânzurătorii. Douglass îi spusese 
ulterior reporterului că venise în zonă pentru a se întâlni 
cu mai mulţi bărbaţi, ca parte a efortului de promovare 
a ratificării amendamentului. Dar ea ştia asta deja, din 
scrisorile lui Charles. Nu dădu nicăieri peste numele lui 
Charles Singleton, dar găsi totuşi o referinţă la un 
articol lung din New York Sun despre foşti sclavi şi 
bărbaţi eliberaţi care îl ajutau pe Douglass. Însă acel 
număr al publicaţiei nu se găsea în arhive. 

Pagină după pagină, citind fără oprire... Ezitând 
uneori, îngrijorată că poate ratase acele câteva 
propoziţii vitale care ar fi putut face lumină în acest caz. 
În repetate rânduri, reveni asupra propriilor paşi şi 
reciti un paragraf sau două pe care le privise fără a le 
citi efectiv. Întinzându-se, foindu-se, rozându-şi unghiile, 
scărpinându-se în cap. 

Apoi  cufundându-se din nou în documente. 
Materialele pe care le citise se strângeau vraf pe masă, 
dar pe bucata de hârtie din faţa ei nu se afla nici măcar 
o singură notiţă. 

Indreptându-şi atenţia spre istoria New Yorkului, 
Sachs află mai multe despre Culmile Spânzurătorii. Era 
una dintre cele câteva prime aşezări din partea Upper 


West Side a New Yorkului; de fapt, nişte sate separate, 
precum Manhattanville şi Vandewater Heights (acum 
Morningside). Aşezarea Culmile  Spânzurătorii se 
întindea spre vest de la actualul Broadway până la râul 
Hudson şi spre nord aproximativ de la Seventy-second 
Street la Eighty-sixth. Numele data din perioada 
colonială, când flamanzii construiseră o spânzurătoare 
în vârful unui deal din centrul aşezării. După 
cumpărarea teritoriului de către britanici, călăii 
acestora executaseră zeci de vrăjitoare, infractori, sclavi 
rebeli şi colonişti chiar în acel loc, până la construirea a 
diverse tribunale şi eşafoduri în centrul oraşului New 
York. 

În 1811, arhitecţii oraşului împărţiseră întregul 
Manhattan în loturile folosite şi în prezent, deşi, pe 
parcursul următorilor cincizeci de ani, în cartierul 
Culmile Spânzurătorii (şi în mare parte din restul 
oraşului), acele linii despărțitoare nu au existat decât pe 
hârtie. La începutul secolului al XVIII-lea, zona 
reprezenta o încâlceală de drumuri de ţară, terenuri 
virane, păduri, adăposturi ale unor oameni fără căpătâi, 
fabrici şi docuri uscate pe râul Hudson, şi câteva 
proprietăţi elegante, întinse. Până la mijlocul secolului 
al XIX-lea cartierul Culmile Spânzurătorii îşi dezvoltase 
o personalitate multiplă, reflectată de harta pe care o 
găsise Mel Cooper mai devreme. Proprietăţile imobiliare 
întinse se aflau în aceeaşi zonă cu apartamente ale 
clasei muncitoare şi cu case mai mici. Cartierele sărace 
invadate de bande organizate înaintau dinspre sud, 
prinzând valul extinderii oraşului. Şi, la fel de bandit 
precum hoţii din stradă - deşi la o scară mai mare şi mai 
şmecher - William „Boss” Tweed dicta o mare parte din 
ceea ce se întâmpla în corupta maşinărie democrată 
Tammany Hall din barurile şi sălile de mese din 
cartierul Culmile Spânzurătorii (Tweed era obsedat să 
profite de pe urma dezvoltării cartierului; în cadrul unei 
scheme tipice, bărbatul încasase 6 000 de dolari drept 


comision pentru a vinde primăriei un lot minuscul ce 
valora mai puţin de 35 de dolari). 

Zona respectivă era în prezent un luxos cartier din 
Upper West Side, şi printre cele mai plăcute şi bogate 
din oraş, desigur. Apartamentele se închiriau cu mii de 
dolari pe lună. (Şi, după cum îşi aminti acum cu iritare 
Amelia Sachs, din temniţa ei de „scenă măruntă”, zona 
numită altădată Culmile Spânzurătorii găzduia în 
prezent câteva dintre cele mai bune magazine de 
delicatese şi brutării din oraş; nu mâncase nimic în ziua 
respectivă). 

Istoria stufoasă îi fugea pe sub ochi, dar nimic nu 
avea legătură cu acel caz. La naiba, ar fi trebuit să stea 
să analizeze materiale de la scena crimei sau, şi mai 
bine, să iasă pe străzile din jurul ascunzătorii 
subiectului, încercând să găsească vreo legătură cu 
locuinţa sa, să-i afle numele. Ce naiba era în capul lui 
Rhyme? 

Intr-un sfârşit, ajunse la ultima carte din teanc. Cinci 
sute de pagini, estimă ea (îşi formase deja ochiul); se 
dovedi că erau 504. Indexul nu dădu la iveală nimic 
important legat de căutare. Sachs răsfoi paginile, dar în 
cele din urmă nu mai rezistă. Aruncând cartea de-o 
parte, se ridică în picioare, se frecă la ochi şi se întinse. 
Claustrofobia ei începea să se facă simțită, din pricina 
atmosferei sufocante a arhivelor, aflate cu două rânduri 
de scări sub nivelul pământului. Chiar dacă fundaţia 
fusese renovată cu o lună în urmă, locul acela rămânea 
subsolul iniţial al conacului Sanford, presupunea ea; 
avea tavane joase şi o duzină de coloane şi ziduri de 
piatră ce făceau ca spaţiul să pară şi mai strâmt. 

Asta deja era destul de rău, dar cel mai rău lucru era 
lipsa de mişcare. Amelia Sachs detesta să stea într-un 
loc. 

„Când te mişti, nu te pot prinde.. 

„Nu există scene mărunte, Rhyme? O, Doamne” 

Făcu un pas să plece. 


Dar, odată ajunsă la uşă se opri, uitându-se din nou la 
material, reflectând: câteva propoziţii în una dintre 
aceste cărţi prăfuite sau într-unul dintre ziarele 
îngălbenite ar putea însemna diferenţa dintre viaţă şi 
moarte pentru Geneva Settle - şi pentru ceilalţi inocenți 
pe care i-ar puica ucide într-o bună zi Subiectul 910. 

Îi auzi pe Rhyme vorbindu-i în minte: „Când străbaţi 
caroiajul la o scenă a crimei, o verifici o dată, apoi din 
nou, iar când ai terminat o mai verifici o dată. Şi când ai 
terminat asta, o verifici din nou. Şi...” 

Aruncă o privire spre ultima carte - cea care reuşise 
s-o înfrângă. Sachs oftă, se aşeză din nou, trase spre ea 
volumul de 504 pagini şi îl citi conştiincioasă, apoi răsfoi 
fotografiile din mijloc. 

Ceea ce se dovedi a fi o idee bună. 

Înlemni, fixând cu privirea o fotografie ce reprezenta 
West Eightieth Street, făcută în 1867. Râse, citi legenda 
şi textul de pe pagina următoare. Apoi scoase celularul 
de la curea şi apăsă pe butonul de apelare rapidă 1. 

— Am găsit Potters's Field, Rhyme. 

— Știm unde se află, lătră el în microfonul aflat lângă 
gură. O insulă de pe... 

— Mai există unul. 

— Un al doilea cimitir? 

— Nu un cimitir. Era o cârciumă. În cartierul Culmile 
Spânzurătorii. 

— O cârciumă? „Ei bine, asta e interesant”, îşi spuse. 

— Am în faţă fotografia, sau dagherotipul, sau ce-o fi 
fiind. Un bar numit Potters' Field. Se afla pe West 
Eightieth Street. 

„Deci se înşelaseră”, reflectă Rhyme. Poate că acea 
întâlnire fatală a lui Charles Singleton nu avusese loc pe 
insula Hart, până la urmă. 

— Şi, devine şi mai interesant - localul a ars din 
temelii. S-a suspectat o incendiere intenţionată. Făptaşii 
şi motivul au rămas necunoscute. 

— Mă înşel dacă presupun că asta s-a întâmplat în 


aceeaşi zi în care Charles Singleton s-a dus acolo să... 
cum spunea el? Să-şi facă dreptate? 

— Da. Pe 15 iulie. 

„Îngropată pentru totdeauna sub pământ.. 

— Mai ce şi altceva despre el? Sau despre cârciumă? 

— Încă nu. 

— Caută în continuare. 

— Bineînţeles, Rhyme. 

Încheiară apelul. 

Sachs fusese ascultată la difuzor; Geneva auzise. 
Întrebă furioasă: 

— Credeţi că Charles a ars localul din temelii? 

— Nu neapărat. Dar unul dintre motivele principale 
pentru a incendia ceva este distrugerea probelor. Poate 
că asta încerca să facă Charles, să ascundă ceva legat 
de jaf. 

Geneva spuse: 

— Uitaţi-vă la scrisoarea lui... spune că furtul i-a fost 
înscenat pentru a-l discredita. Nu aţi ajuns până acum la 
concluzia că e nevinovat? 

Vocea fetei era joasă şi fermă, şi îl sfredelea din 
priviri pe Rhyme. 

Criminalistul îi răspunse cu o privire la fel de fixă. 

— Ba da. 

Ea dădu din cap. Zâmbi uşor în faţa recunoaşterii lui. 
Apoi se uită la ceasul ei cel vechi. 

— Ar trebui să merg acasă. 

Bell îşi făcea probleme că subiectul aflase unde locuia 
Geneva. Aranjase o ascunzătoare pentru ea, dar nu avea 
să fie disponibilă decât începând din acea seară. 
Deocamdată, el şi echipa de protecţie aveau să fie 
nevoiţi pur şi simplu să rămână deosebit de vigilenţi. 

Geneva strânse scrisorile lui Charles. 

— Pe alea va trebui să le păstrăm deocamdată, spuse 
Rhyme. 

— Să le păstraţi? Adică drept probe? 

— Doar până îi dăm de capăt acestei poveşti. 


Geneva le privea ezitând. Părea să ascundă un dor în 
priviri. 

— O să le ţinem undeva în siguranţă. 

— În regulă. 

I le înmână lui Mel Cooper. 

El îi privi expresia tulburată. 

— Ai vrea copii după scrisorile lui? 

Ea păru jenată. 

— Da, aş vrea. Atâta că... sunt, ştiţi, din familie. De 
asta sunt oarecum importante. 

— Nu e absolut nicio problemă. 

Le puse în copiatorul Xerox şi îi dădu copiile. Ea le 
împături cu grijă, apoi le făcu să dispară în geanta ei. 

Bell preluă un apel, ascultă o clipă, apoi spuse: 

— Grozav, trimiteţi-o aici cât de repede posibil. 
Mulţumesc mult. Dădu adresa locuinţei lui Rhyme, apoi 
închise. De la şcoală. Au găsit caseta camerei de 
supraveghere din curtea şcolii, de ieri, când a fost acolo 
complicele subiectului. Ne-o trimit încoace. 

— O, Doamne, spuse Rhyme acru, vrei să spui că 
există o pistă reală în acest caz? Şi nu e veche de o sută 
de ani? 

Bell trecu staţia pe frecvenţa radio destinată 
comunicărilor secrete şi îi comunică lui Luis Martinez ce 
planuri aveau. Apoi o contactă prin staţia de emisie- 
recepţie pe Barbe Lynch, poliţista care păzea strada din 
faţa casei Genevei. Ea spuse că strada era liberă, şi avea 
să-i aştepte. 

În sfârşit polițistul din Carolina de Nord apăsă 
butonul pentru difuzor al telefonului lui Rhyme şi îl sună 
pe unchiul fetei, pentru a se asigura că era acasă. 

— Alo? răspunse bărbatul. 

Bell se prezentă. 

— Ea e bine? întrebă unchiul. 

— E bine. Pornim înapoi acum. E totul în regulă 
acolo? 

— Da, domnule, sigur că e. 


— Aţi mai vorbit cu părinţii ei? 

— Da. Fratele meu m-a sunat din aeroport. Au iarăşi o 
întârziere. Dar vor pleca în curând. 

În trecut, Rhyme zburase la Londra frecvent pentru a 
se consulta cu Scotland Yard şi alte departamente de 
poliţie din Europa. Călătoriile peste ocean nu erau, la 
acea vreme, cu nimic mai complicate decât un zbor până 
în Chicago sau California. Acum nu mai era aşa. „Bine 
aţi venit în lumea călătoriilor internaţionale de după 11 
septembrie”, îşi spuse. Era furios că dura atât de mult 
întoarcerea acasă a părinţilor ei. Geneva era probabil 
cel mai matur copil pe care-l cunoscuse vreodată, dar 
era totuşi un copil şi ar fi trebuit ca părinţii ei să fie 
alături de ea. 

În acel moment, Bell recepționa un mesaj prin staţia 
radio, iar vocea lui Luis Martinez, modificată de staţie, 
raportă: 

— Sunt afară, şefu'. Maşina e în faţă, cu uşa deschisă. 

Bell închise telefonul şi se întoarse spre Geneva. 

— Oricând doreşti, domnişoară. 


— Iaca, poftim, îi spuse Jon Earle Wilson lui 
Thompson Boyd, care era aşezat într-un restaurant din 
centrul Manhattanului, pe Broad Street. 

Bărbatul alb şi slăbănog care avea o tunsoare cu 
creastă şi o pereche de blugi de culoare bej - niciuna din 
ele prea curate - îi dădu plasa de cumpărături lui Boyd, 
iar acesta aruncă o privire înăuntru. 

Wilson era aşezat în separeul de vizavi de el. Boyd 
continuă să studieze punga. Înăuntru se afla o cutie UPS 
de mari dimensiuni. Lângă ea era o plasă mai mică. De 
la Dunkin' Donuts, deşi în mod cert nu conţinea 
prăjiturele. Wilson folosea plasele acestui lanţ de 
magazine fiindcă erau puţin ceruit şi protejau împotriva 
umezelii. 

— Mâncăm ceva? întrebă Wilson. 

Văzu o salată trecând pe lângă el. li era foame. Dar 


deşi se întâlnea adesea cu Boyd în cafenele sau 
restaurante, nu mâncaseră niciodată împreună efectiv. 
Mâncarea preferată a lui Wilson era pizza şi suc, pe care 
le consuma singur în garsoniera lui, plină ochi de unelte, 
fire şi cipuri de calculatoare. 

Deşi avea oarecum impresia că, după câtă muncă 
făcea pentru Boyd, individul ar fi putut să-i facă cinste 
cu un nenorocit de sendviş sau aşa ceva. 

Dar ucigaşul spuse: 

— Trebuie să plec într-un minut sau două. 

Ucigaşul avea în faţă o farfurie cu un shish chebap de 
miel pe jumătate mâncat. Wilson se întrebă dacă avea să 
i-l ofere lui. Boyd nu o făcu. Se mulţumi să-i zâmbească 
fetei care servea când veni să ia farfuria. Boyd zâmbind 
- asta era o noutate. Wilson nu îl mai văzuse niciodată 
zâmbind (deşi, trebuia să recunoască, era un zâmbet al 
naibii de ciudat). 

Wilson întrebă: 

— E grea, nu? aruncând o privire spre plasă. 

Avea o strălucire de mândrie în ochi. 

— Este. 

— Cred c-o să-ţi placă. 

Era mândru de ceea ce făcuse şi puţin iritat că Boyd 
nu reacţiona. 

Apoi Wilson întrebă: 

— Deci cum îţi mai merge? 

— Merge. 

— Totu-i în regulă? 

— Un mic obstacol. De asta... 

Arătă din cap spre plasă şi nu mai spuse nimic. Boyd 
fluieră slab, încercând să redea notele melodiei 
tradiţionale ce răsuna din difuzorul de deasupra lor. 
Muzica suna ciudat. Sitare sau vreun alt instrument din 
India sau Pakistan, sau cine ştie de unde. Dar Boyd 
nimerea notele destul de bine. Ucisul oamenilor şi 
fluieratul - cele două lucruri pe care bărbatul ăsta ştia 
cum să le facă. 


Chelneriţa dădu drumul unui platou cu vase în 
căruciorul ajutorului de chelner, făcând un zgomot 
uriaş. Când clienţii se întoarseră să privească, Wilson 
simţi ceva ce îl lovea pe picior pe sub masă. Puse mâna 
pe plic, îl strecură în buzunarul blugilor săi evazaţi. 
Părea surprinzător de subţire ca să conţină 5 000 de 
dolari. Dar Wilson ştia că erau toţi acolo. Un lucru 
cunoscut la Boyd: plătea ceea ce datora, şi plătea la 
timp. 

Se scurse un moment. Deci, nu luau masa împreună. 
Stăteau doar, Boyd savura un ceai şi lui Wilson îi era 
foame. Deşi Boyd trebuia să plece „într-un minut sau 
două”. 

Despre ce era vorba? 

Apoi primi un răspuns. Boyd aruncă o privire pe geam 
şi văzu o camionetă albă învechită, fără însemne, 
încetinind şi intrând pe aleea ce ducea în spatele 
restaurantului. Wilson îl observă pentru o clipă pe şofer, 
un bărbat mărunt cu piele cafenie şi barbă. 

Boyd urmări atent din priviri maşina. Când aceasta 
dispăru pe alee, se ridică în picioare, trăgând după el 
plasa de cumpărături. Lăsă pe masă banii pentru notă şi 
îl salută din cap pe Wilson. Apoi porni spre uşă. Se opri, 
se întoarse: 

— Ţi-am mulţumit? 

Wilson clipi. 

— Dacă mi-ai... 

— Ţi-am mulţumit? 

Arătă din cap spre plasă. 

— Păi, nu. 

Thompson Boyd zâmbind şi mulţumindu-le oamenilor. 
Probabil că era o nenorocită de lună plină. 

— Îţi sunt recunoscător, spuse ucigaşul. Pentru 
eforturile tale, adică. Serios. 

Cuvintele ieşiră ca din gura unui actor prost. Apoi, şi 
asta era tot un gest ciudat, o salută pe chelneriţă 
făcându-i cu ochiul şi ieşi pe uşă, păşind pe străzile 


aglomerate, ocolind pe alee până în spatele 
restaurantului, având în mână plasa grea. 


Capitolul 24 


Pe 118th Street, Roland Bell îşi strecură noua maşină 
Crown Victoria până în faţa clădirii unde locuia Geneva. 

Barbe Lynch îi făcu semn din cap din postul ei de 
observaţie: maşina Chevy Malibu, pe care Bell le-o 
dăduse înapoi. Intră rapid cu Geneva şi urcară în fugă 
treptele până la apartament, unde unchiul ei o îmbrăţişă 
afectuos şi îi strânse din nou mâna lui Bell, mulţumindu- 
i că avea grijă de fată. Spuse că voia să cumpere câte 
ceva de la alimentară şi ieşi. 

Geneva se duse în camera ei. Bell aruncă o privire 
înăuntru şi o văzu aşezată pe pat. Işi deschisese geanta 
cu cărţi şi scotocea prin ea. 

— Pot să te ajut cu ceva, domnişoară? Ţi-e foame? 

— Sunt destul de obosită, spuse ea. Cred că doar o să- 
mi fac tema acum. Poate trag un pui de somn. 

— Ei, asta e o idee bună, după toate câte ţi s-au 
întâmplat. 

— Ce mai face ofiţerul Pulaski? întrebă ea. 

— Am vorbit mai devreme cu superiorul lui. E încă 
inconştient. Nu se ştie cum va fi. Mi-aş dori să-ţi pot 
spune altceva, dar aşa stau lucrurile. Am să trec pe la el 
mai târziu să îl văd. 

Ea găsi o carte şi i-o întinse lui Bell. 

— Aţi putea să-i daţi asta? 

Detectivul o luă. 

— Am să i-o dau, sigur... Deşi nu ştiu, chiar dacă se 
trezeşte, dacă va fi în stare s-o citească, să-ţi spun drept. 

— Să sperăm că va fi bine. Dacă se trezeşte, poate i-o 
citeşte cineva cu voce tare. S-ar putea să ajute. Uneori 
ajută. Simplul fapt de a auzi o poveste. O, şi spune-i lui 
sau familiei sale că înăuntru se găseşte o amuletă care 
să-i aducă noroc. 


— Asta e de-a dreptul drăguţ din partea ta. 

Bell închise uşa şi se duse în sufragerie să-şi sune 
băieţii şi să le spună că avea să ajungă acasă în scurt 
timp. Discută apoi cu ceilalţi agenţi din echipa de 
protecţie, care îi raportară că totul era în regulă. 

Se instala în sufragerie, sperând că unchiul Genevei 
făcea cumpărături serioase la magazinul alimentar. 
Biata lui nepoată avea cu siguranţă nevoie de ceva 
carne pe oase. 


În drumul său spre apartamentul Genevei Settle, 
Alonzo „Jax” Jackson străbătu încet unul dintre pasajele 
înguste ce separau casele de gresie feruginoasă din 
partea de vest a Harlemului. 

Dar în acel moment dat nu mai era Jax, fostul 
puşcăriaş şchiop, sângerosul rege graffiti al Harlemului 
de altădată. Era doar un nenorocit fără adăpost şi fără 
nume, îmbrăcat în blugi prăfuiţi şi o bluză gri, 
împingând un cărucior de cumpărături furat, ce 
conţinea ziare de vreo cinci dolari, toate aruncate 
grămadă. Şi câteva cutii goale pe care le scosese dintr- 
un container pentru reciclare. Se îndoia că, dacă ar fi 
fost privit îndeaproape, ar fi fost suficient de 
convingător - era puţin cam curat pentru a fi un 
adevărat vagabond dar nu avea nevoie să păcălească 
decât vreo câteva persoane; de exemplu, poliţiştii care o 
păzeau cu stricteţe pe Geneva Settle. 

leşi de pe alee, traversă strada, intră pe o alta. Era la 
aproximativ trei cvartale distanţă de uşa din spate a 
blocului de apartamente pe care i-l arătase idiotul ăla 
jalnic de Kevin Cheaney. 

Frumoasă clădire, la naiba! 

Se simţea din nou ca naiba, gândindu-se la propriile 
planuri legate de familie, care eşuaseră. 

„Domnule, trebuie să vă spun ceva. Îmi pare rău. 
Copilul... Nu am putut să-l salvăm. 

Era băiat? 


Îmi pare rău, domnule. Am făcut tot ce-am putut, pe 
cuvântul meu, dar... 

Era băiat...” 

Alungă acele gânduri. Chinuindu-se cu o roată defectă 
a căruciorului, care o tot lua spre stânga, vorbind 
singur, Jax înaintă încet, dar hotărât, spunându-şi: 
„Frate, ar fi tare dacă m-ar încolţi fiindcă am furat un 
cărucior de cumpărături”. Dar apoi decise că nu, n-ar fi 
fost tare deloc. Ar fi fost chiar tipic pentru un poliţist să 
decidă să-l ia la şuturi pentru ceva de genul ăsta, iar 
apoi să descopere pistolul. Apoi i-ar fi verificat 
identitatea şi i-ar fi paraşutat fundul direct înapoi în 
Buffalo. Sau în alt loc şi mai rău. 

Clanc, clanc, clanc - pasajul plin de gunoaie era un 
adevărat coşmar pentru roata stricată a căruciorului. Se 
chinuia să-l ţină în linie dreaptă. Dar era nevoit să 
rămână pe acel culoar întunecat. Dacă s-ar fi apropiat 
de o casă drăguță de oraş venind dinspre trotuar, în 
această parte mai aranjată a Harlemului, ar fi dat 
naştere la suspiciuni. Pe aleea din spate însă nu era 
chiar aşa ciudat să vezi un om cu un cărucior. Oamenii 
bogaţi aruncă mai multe chestii decât săracii. Cât 
despre gunoi, era de calitate mai bună pe aici. Desigur, 
un vagabond ar fi preferat să scormonească prin 
gunoaie în partea de vest a Harlemului decât în cea 
centrală. 

Cât mai era? 

Jax vagabondul ridică ochii şi aruncă o privire furişă. 
Doar două străzi până la apartamentul fetei. 

Aproape ajunsese. Era aproape de realizare. 

k 


Simţi o mâncărime. 

În cazul lui Lincoln Rhyme, mâncărimea ar fi putut fi 
reală - îşi păstrase sensibilitatea senzorială pe gât, 
umeri şi cap şi, de fapt, era o senzaţie normală de 
noninvalid de care s-ar fi putut lipsi; pentru un 
tetraplegic, incapacitatea de a scărpina o mâncărime 


era cel mai al naibii de frustrant lucru din lume. 

Dar mâncărimea pe care o simţea acum era la figurat. 

Ceva nu era în regulă. Ce anume? 

Thom îl întrebă ceva. El nu-l băgă în seamă. 

— Lincoln? 

— Mă gândesc. Nu vezi? 

— Nu, asta se întâmplă pe dinăuntru, replică 
asistentul. 

— Ei bine, taci. 

Care era problema? 

Privi din nou diagramele cu probe, profilul, scrisorile 
şi decupajele vechi, expresia bizară de pe chipul 
răsturnat al Bărbatului Spânzurat... Dar avea impresia, 
cumva, că mâncărimea nu avea nicio legătură cu 
probele. 

Caz în care, presupuse, ar fi trebuit s-o ignore. 

„Întoarce-le la...” 

Rhyme înclină capul într-o parte. Aproape prinsese 
gândul de un capăt. li scăpă. 

Era ceva ciudat, nişte cuvinte spuse de cineva de 
curând, care nu se potriveau. 

Apoi: 

— O, la naiba, izbucni. Unchiul! 

— Poftim? întrebă Mel Cooper. 

— Isuse, unchiul Genevei. 

— Ce-i cu el? 

— Geneva a spus că e fratele mamei ei. 

— Şi? 

— Când am vorbit cu el recent a spus că discutase cu 
fratele lui. 

— Păi probabil voia să spună cumnat. 

— Dacă vrei să spui cumnat, atunci asta spui... 
Comandă, apelează Bell. 


Telefonul sună, iar detectivul răspunse la prima notă 
a tonului de apel care îi arăta că apelul venea de pe 
telefonul din casa lui Lincoln Rhyme. 


— Sunt Bell. 

— Roland, eşti acasă la Geneva? 

— Da. 

— Telefonul tău nu are difuzor, aşa-i? 

— Nu. Dă-i bătaie. 

Instinctiv, detectivul îşi dădu deoparte haina şi 
desfăcu chinga în care se afla cel mai mare dintre cele 
două pistoale ale sale. Vocea îi era la fel de calmă 
precum mâna, deşi pulsul i se accelerase uşor. 

— Unde e Geneva? 

— În camera ei. 

— Unchiul? 

— Nu ştiu. Tocmai s-a dus până la magazin. 

— Ascultă. A dat-o în bară cu povestea despre relaţiile 
lor de rudenie. Ela spus că e fratele tatălui ei. Ea a spus 
că e fratele mamei. 

— Drace, e un impostor. 

— Du-te la Geneva şi stai cu ea până ne lămurim. Mai 
trimit câteva maşini de poliţie cu staţii radio. 

Bell se îndreptă rapid spre camera fetei, Bătu la uşă, 
dar nu primi niciun răspuns. 

Cu inima bătându-i nebuneşte acum, îşi scoase 
pistolul Beretta. 

— Geneva! 

Nimic. 

— Roland, întrebă Rhyme, ce se întâmplă? 

— Stai o clipă, şopti inspectorul. 

Ghemuindu-se în poziţie de tragere, împinse uşa şi, 
ridicând arma, intră. 

Camera era goală. Geneva Settle dispăruse. 


Capitolul 25 


— Centrala, am un cod 10-29, posibilă răpire. 

Pe tonul său calm şi tărăgănat, Bell repetă mesajul de 
rău augur şi descrise locul. 

— Victima e o fată de culoare, de şaisprezece ani, unu 
cincizeci şi opt, patruzeci şi cinci de kg. Suspectul e un 
bărbat de culoare, scund şi îndesat, patruzeci şi ceva de 
ani, păr scurt. 

— Recepţionat. Echipajele sunt pe drum. Terminat. 

Bell îşi prinse staţia radio la curea şi îi trimise pe 
Martinez şi Lynch să caute prin clădirea de 
apartamente, în vreme ce el cobori scările în grabă. 
Străzile din faţa clădirii fuseseră supravegheate de 
Lynch, în vreme ce Martinez se aflase pe acoperiş. Dar 
se aşteptaseră ca Subiectul 910 sau complicele lui să se 
îndrepte spre clădire, nu să se îndepărteze de ea. Lui 
Martinez i se păruse că vede o fată cu un bărbat, care ar 
fi putut fi unchiul ei, îndepărtându-se de apartament, în 
urmă cu aproximativ trei minute. Nu îi băgase în seamă. 

Scanând strada, Bell nu văzu pe nimeni în afară de 
câţiva oameni de afaceri. Străbătu în fugă aleea de 
serviciu de lângă clădire. Observă un bărbat fără 
adăpost care împingea un cărucior de cumpărături, dar 
era la două blocuri distanţă. Bell intenţiona să discute 
imediat cu el să afle dacă o văzuse pe fată. Deocamdată 
optă pentru alţi potenţiali martori, câteva fete care 
săreau coarda. 

— Bună. 

Coarda căzu fără vlagă când ridicară privirile spre 
detectiv. 

— Salutare. Sunt poliţist. Caut o fată, adolescentă. E 
de culoare, slabă, are părul scurt. E însoţită de un 
bărbat mai în vârstă. 


Sirenele maşinilor de politie care răspundeau apelului 
umplură aerul, apropiindu-se. 

— Ai insignă? întrebă o fată. 

Bell îşi tempera anxietatea, continuă să zâmbească şi 
scoase legitimaţia. 

— Uau! 

— Da, i-am văzut, spuse o fată măruntă şi drăguță. Au 
luat-o pe strada aia. Au făcut dreapta. 

— Nu, stânga. 

— Tu nu te-ai uitat. 

— Ba da. Ai pistol, nene? 

Bell o luă la fugă spre strada pe care o indicaseră. La 
un cvartal distanţă, în dreapta lui, văzu o maşină ce 
tocmai se îndepărta de bordură. Puse mâna pe staţia 
radio: 

— Către unităţile de răspuns pentru codul 10-29. E 
cineva lângă Strada 1-1-7... e o maşină berlină maro ce 
se îndreaptă spre vest. Opriţi-o şi verificaţi ocupanţii. 
Repet: căutăm o fată de culoare, de şaisprezece ani. 
Suspectul e un bărbat de culoare, circa patruzeci de ani, 
terminat. Se presupune că e înarmat. 

— Echipajul  şapte-şapte-doi. Aproape am ajuns, 
terminat... Da, am văzut maşina. O să-i facem semn să 
oprească. 

Bell văzu maşina de poliţie cu girofarul pornit gonind 
în urma berlinei maro, care frână puternic. Cu inima 
bătându-i frenetic, Bell porni spre ei, în vreme ce din 
maşina de poliţie cobori un agent care se opri lângă 
fereastra berlinei şi se aplecă, cu mâna pe patul 
pistolului. 

„Te rog, fă să fie ea.” 

Polițistul îi făcu semn maşinii să plece mai departe. 

„La naiba”, îşi spuse Bell. Alergând după poliţist. 

— Detective. 

— Nu erau ei? 

— Nu, domnule. O femeie de culoare. Pe la treizeci de 
ani. Era singură. 


Bell ceru ca maşina de poliţie să facă ture pe străzile 
din apropiere, din partea sudică, şi transmise prin staţie 
celorlalte echipaje să se ocupe de direcţiile opuse, Se 
întoarse şi alese la întâmplare o altă stradă. Înaintând 
pe ea. li sună celularul. 

— Sunt Bell. 

Lincoln Rhyme întrebă ce se întâmplă. 

— N-a văzut-o nimeni. Dar nu înţeleg, Lincoln. Oare 
Geneva nu-şi cunoaşte propriul unchi? 

— O, mie îmi trec prin minte câteva scenarii în care 
subiectul ar fi putut să infiltreze un impostor. Sau poate 
chiar colaborează cu subiectul. Nu ştiu. Dar ceva e în 
mod clar în neregulă. Gândeşte-te la cum vorbeşte. Nu 
prea seamănă cu fratele unui profesor. Are o oarecare 
educaţie primită în stradă. 

— Asta-i drept... Vreau să mă consult cu echipa mea. 
Te sun eu înapoi. Bell închise, apoi îşi apelă prin radio 
partenerii. Luis, Barbe, raportați. Ce-aţi găsit? 

Femeia spuse că oamenii cu care discutase pe 118th 
Street nu îi văzuseră nici pe fată, nici pe unchi. Martinez 
raportă că aceştia nu se aflau în niciunul dintre spaţiile 
comune ale clădirii, şi nu existau semne că cineva ar fi 
intrat nepoftit sau ar fi forţat intrarea. Il întrebă pe Bell: 

— Unde eşti? 

— Lângă strada de la est de clădire, mă îndrept spre 
est. Am pus maşinile de poliţie să verifice toate străzile. 
Unul din voi să vină aici cu mine. Celălalt să ţină 
apartamentul sub supraveghere. 

— Recepţionat. 

— Încheiat. g 

Bell traversa în fugă strada şi privi în stânga sa. Il 
văzu din nou pe bărbatul fără adăpost oprindu-se, 
aruncându-i o privire, apoi aplecându-se şi scărpinându- 
se pe gleznă. Bell porni spre el să-l întrebe dacă văzuse 
ceva. 

Dar atunci auzi sunetul unei portiere trântite. De 
unde venise? Sunetul reverberă de ziduri şi nu reuşi să- 


şi dea seama. 

Un motor începu să se ambaleze. 

În faţa lui... Porni înainte. 

Nu, la dreapta. 

O luă la fugă pe stradă. Exact atunci văzu un Dodge 
gri ramolit ce se îndepărta de bordură. Pomi în faţă, dar 
opri cu zgomot când o maşină de poliţie trecu încet prin 
intersecţie. Şoferul din Dodge porni în marşarier şi se 
apropie iar de bordură, intrând pe un loc liber, unde să 
nu fie văzuţi de maşina de poliţie. Lui Bell i se părea că 
văzuse doi oameni înăuntru... Miji ochii. Da! Erau 
Geneva şi bărbatul care pretindea că i-ar fi unchi. 
Maşina se scutură puţin când o băgă în viteză. 

Bell luă staţia şi anunţă maşinile de poliţie, cerându-le 
să blocheze ambele intersecţii. 

Dar polițistul aflat la volanul celei mai apropiate 
maşini intră pe stradă, în loc să se mulţumească s-o 
baricadeze; unchiul Genevei îl văzu. Puse maşina în 
marşarier, călcă la maximum acceleraţia şi, derapând 
uşor, descrise un cerc în spaţiul liber şi dispăru pe alee, 
în spatele unui şir de clădiri. Maşina Dodge dispăru de 
sub privirile lui Bell. Alergă după ea, scoţându-şi pistolul 
Beretta din toc. Fugi cât putu de repede şi dădu colţul. 

Bell înlemni. 

Cu anvelopele scârţâind, maşina dădea cu spatele 
spre el, în viteză, fugind de maşina de poliţie ce îi bloca 
drumul. 

Bell râmase pe poziţii. Ridică pistolul. Văzu privirea 
panicată a unchiului şi expresia îngrozită a Genevei, cu 
gura deschisă într-un țipăt. Dar nu putea să tragă. 
Maşina de poliţie era chiar în spatele Dodge-ului. Chiar 
dacă îl nimerea pe răpitor, gloanţele trase ar fi putui să 
treacă direct prin ţintă şi prin maşină şi să-i rănească pe 
poliţişti. 

Bell sări într-o parte, dar pietrele de pavaj erau 
lunecoase din cauza gunoiului şi se prăvăli pe-o parte, 
gemând. Era întins chiar în calea maşinii. Detectivul 


încercă să se târască într-un loc sigur. Dar cum maşina 
venea atât de repede, nu avea să mai apuce. 

Dar... dar ce se întâmplă? 

Unchiul călca pedala de frână. Maşina opri cu zgomot 
la un metru jumătate de Bell. Portierele se deschiseră în 
forţă, iar Geneva şi unchiul ei ieşiră, alergând spre el, 
iar bărbatul strigă: 

— Sunteţi bine? Sunteţi bine? 

Tresărind de durere, Bell îşi îndreptă pistolul cel mare 
spre unchi şi spuse: 

— Nu mişca niciun nenorocit de muşchi. 

— Detectiv Bell... începu Geneva. 

— O clipă, domnişoară. 

Unchiul făcu ce i se ceruse. Bell îi puse cătuşele, în 
vreme ce poliţiştii din echipele de intervenţie apărură în 
grabă pe alee. 

— Percheziţionaţi-l. 

— Da, domnule. 

Unchiul spuse: 

— Ascultaţi, nu ştiţi ce faceţi, domnule. 

— Linişte, îi ceru Bell, şi o luă pe Geneva deoparte, 
ducând-o într-un loc ferit, în pragul unei uşi, pentru a fi 
la adăpost de tirul oricui s-ar fi aflat pe acoperişurile din 
apropiere. 

— Roland! 

Barbe Lynch străbătu în grabă aleea. 

Bell se sprijini de zidul de cărămidă, trăgându-şi 
răsuflarea. Aruncă o privire spre stânga şi-l observă pe 
vagabondul de mai devreme mijindu-şi ochii neliniştit 
spre poliţie, apoi întorcându-se şi luând-o în direcţia 
opusă. Bell îl ignoră. 

— Nu trebuia să faceţi asta, îi spuse Geneva 
detectivului, arătând din cap spre bărbatul încătuşat. 

— Dar nu e unchiul tău, spuse inspectorul, calmându- 
se încet, nu-i aşa? 

— Nu. 

— Şi ce făcea cu tine adineaori? 


Ea cobori privirea cu o expresie de suferinţă. 

— Geneva, spuse Bell sever, e o problemă serioasă. 
Spune-mi ce se întâmplă. 

— L-am rugat să mă ducă undeva. 

— Unde? 

Ea înclină capul. 

— La serviciu, spuse. Nu-mi puteam permite să-mi 
ratez tura. Îşi deschise jacheta, dând la iveală o 
uniformă de McDonald's. 

Pe ecusonul vesel prins pe piept scria: „Bună, numele 
meu e Gen”. 


Capitolul 26 


— Care-i explicaţia? întrebă Lincoln Rhyme. 

Era îngrijorat, dar, în ciuda spaimei provocate de 
dispariţia ei, vocea lui nu avea un ton acuzator. 

Geneva era aşezată pe un scaun de lângă scaunul lui 
cu rotile, la parterul casei sale. Sachs stătea în picioare 
lângă ea, cu braţele încrucişate. Tocmai sosise cu un 
teanc gros de materiale pe care le adusese de la 
arhivele Fundaţiei Sanford, unde făcuse descoperirea 
despre Potters’ Field. Era aşezat pe o masă lângă 
Rhyme, ignorat acum din cauza acestei noi drame. 

Fata îl privi în ochi cu o expresie sfidătoare. 

— L-am plătit să se dea drept unchiul meu. 

— Şi părinţii tăi? 

— N-am părinţi. 

— N-ai... 

— ... părinţi, repetă ea strângând din dinţi. 

— Continuă, spuse Sachs blând. _ 

Nu spuse nimic timp de o clipă. Intr-un sfârşit: 

— Când aveam zece ani, tatăl meu ne-a părăsit, pe 
mine şi pe mama. S-a mutat în Chicago cu o femeie şi s- 
a căsătorit. Şi-a format o familie nou-nouţă. Eu am fost 
distrusă - oh, a fost dureros. Dar în adâncul sufletului 
nu-l învinovăţeam prea mult. Viaţa noastră era un 
dezastru. Maică-mea era dependentă de cocaină şi nu 
putea să se lase. Se certau foarte rău - de fapt, ea se 
certa. De cele mai multe ori el încerca s-o scoată la 
liman, iar ea se enerva pe el. Ca să-şi cumpere droguri, 
fura chestii de prin magazine. Geneva îi susţinu privirea 
lui Rhyme când adăugă: Şi mergea în casele prietenelor 
ei şi aduceau bărbaţi - ştiţi voi pentru ce. Tatăl meu ştia 
despre asta. Presupun că a răbdat cât a putut, apoi şi-a 
văzut de viaţa lui. Inspiră adânc şi continuă: Apoi maică- 


mea s-a îmbolnăvit. Era infectată cu HIV, dar nu lua 
medicamente. A murit de la o infecţie. Am locuit o 
vreme cu sora ei în Bronx, dar apoi ea s-a mutat înapoi 
în Alabama, iar pe mine m-a lăsat în apartamentul 
mătuşii Lilly. Dar nici ea nu avea bani şi era în 
permanenţă evacuată din casă, mergând să locuiască pe 
la prietene, exact ca acum. Nu-şi permitea să mă ţină, 
oricum. Aşa că am vorbit eu administratorul clădirii 
unde lucrase cândva mama mea, făcând curat. A zis că 
pot să locuiesc la subsol - dacă îi plătesc. Am acolo un 
pat de campanie, un dulap vechi, un cuptor cu 
microunde, un raft de cărţi. Ca adresă de corespondenţă 
am dat numărul apartamentului lui. 

Bell spuse: 

— Nu păreai să te simţi prea acasă în locuinţa aia. A 
cui era? 

— Un cuplu de pensionari. Locuiesc aici jumătate de 
an şi merg în Carolina de Sud pe durata toamnei şi a 
iernii. Willy are o cheie de rezervă. Adăugă: Am să le 
dau banii pentru factura la curent şi am să pun la loc 
berea şi alte lucruri pe care le-a luat Willy. 

— Nu trebuie să-ţi faci griji pentru asta. 

— Ba da, spuse ea ferm. 

— Cu cine am vorbit mai devreme, dacă nu era mama 
ta? întrebă Bell. 

— Scuze, spuse Geneva oftând. Aia a fost Lakeesha. I- 
am cerut să se dea drept maică-mea. E puţin actriţă. 

— Pe mine m-a păcălit. 

Detectivul rânji gândindu-se cât de uşor se lăsase 
amăgit. 

— Şi exprimarea ta? întrebă Rhyme. Cu siguranţă 
vorbeşti ca fiica unui profesor. 

Ea începu să vorbească în registru de stradă: 

— Nu me lua ca pe-o fetiţă de cartier, ştii ce zic? Râse 
amar. M-am străduit să învăţ engleza standard încă de 
pe la şapte sau opt ani. Chipul i se întristă. Singurul 
lucru bun legat de tatăl meu - m-a încurajai 


dintotdeauna să citesc. Obişnuia să-mi citească şi el. 

— Am putea să-l găsim şi... 

— Nu! spuse Geneva pe un ton aspru. Nu vreau să am 
nimic de-a face cu el. Oricum, are proprii copii acum. Nu 
vrea să aibă nimic de-a face cu mine. 

— Şi nu a aflat nimeni că eşti fără adăpost? întrebă 
Sachs. 

— De ce ar fi făcut-o? Nu am solicitat niciodată ajutor 
social sau bonuri de masă şi nu m-a căutat niciodată 
niciun asistent social. Nici măcar nu m-am înscris la 
mese gratuite la şcoală, fiindcă mi-aş fi stricat 
acoperirea. Am falsificat numele părinţilor mei pe 
documentele şcolare când am avut nevoie de 
semnăturile lor. Şi am un serviciu de mesagerie vocală. 
Tot Keesh s-a ocupat. A înregistrat mesajul de răspuns, 
prefăcându-se că e mama mea. 

— Iar la şcoală nu s-a prins nimeni? 

— Uneori eram întrebată de ce nu venea nimeni la 
şedinţele cu părinţii, dar nimeni nu şi-a bătut capul cu 
asta fiindcă aveam zece pe linie. Nu primeam ajutor 
social, aveam note bune, nu aveam probleme cu poliţia... 
Nu te remarcă nimeni dacă nu e nimic în neregulă. 
Râse. Ştiţi cartea lui Ralph Ellison, Omul invizibil? Nu, 
nu filmul acela SF. E vorba despre ce înseamnă să fii 
negru în America, să fii invizibil. Ei bine, eu sunt fata 
invizibilă. 

Lucrurile începeau să se lege acum: hainele 
sărăcăcioase şi ceasul ieftin, nici pe departe ceea ce ar 
fi cumpărat un cuplu de părinţi bogaţi pentru fiica lor. 
Şcoala publică, nu privată. 

Prietena ei, fata de cartier Keesh - nu genul care s-ar 
fi tras de şireturi cu fiica unui profesor universitar, 

Rhyme dădu din cap. 

— De fapt, nu te-am văzut sunându-ţi părinţii în 
Anglia. Dar l-ai sunat într-adevăr pe administratorul 
clădirii, ieri, după ceea ce s-a întâmplat la muzeu, nu-i 
aşa? L-ai pus să se dea drept unchiul tău? 


— A zis că e de acord s-o facă dacă îl plătesc în plus, 
da. Voia să locuiesc la el - dar aia nu ar fi fost o idee 
bună. Ştiţi ce zic? Aşa că i-am spus să folosească 
apartamentul 2B, fiindcă soţii Reynold sunt plecaţi. I-am 
cerut să dea jos numele lor de pe cutia poştală. 

— Omul ăla nu mi s-a părut niciodată prea înrudit cu 
tine, spuse Bell, iar Geneva răspunse cu un râs 
dispreţuitor. Ce-aveai de gând să spui când se dovedea 
că părinţii tăi nu mai apar? 

— Nu ştiam. Vocea îi deveni gâtuită şi, timp de o 
clipă, păru disperat de copilă şi de pierdută. Apoi îşi 
reveni. Am fost nevoită să improvizez toată povestea. 
Ţineţi minte când m-am dus ieri să iau scrisorile lui 
Charles? Îi aruncă o privire lui Bell, care confirmă din 
cap. M-am strecurat pe uşa din spate şi am coborât la 
subsol. Acolo erau scrisorile. 

— N-ai măcar vreo rudă pe aici? întrebă Sachs. În 
afară de mătuşa ta? 

— lo n-am Nicio... Străfulgerarea de groază 
neprefăcută din privirea fetei era prima pe care o vedea 
Rhyme. Şi nu fusese provocată de un ucigaş plătit, ci de 
faptul că aproape lunecase în detestata gramatică de 
cartier. Clătină din cap. Nu am pe nimeni. 

— De ce nu apelezi totuşi la serviciile de asistenţă 
socială? o întrebă Sellitto. Ăsta e rolul lor. 

Bell adăugă: 

— Tu, mai mult decât oricine, ai dreptul la ele. 

Fata se încruntă, iar ochii ei negri deveniră şi mai 
întunecaţi. 

— Nu accept nimic pe gratis. Clătină din cap. În plus, 
un asistent social ar veni să vadă cum stau lucrurile şi ar 
descoperi situaţia mea. Aş fi trimisă hăt departe, la 
mătuşa mea din Alabama. Ea locuieşte într-un orăşel de 
lângă Selma, cu trei sute de locuitori. Ştiţi ce fel de 
educaţie aş primi acolo? Sau rămân aici şi sfârşesc într- 
o casă de tip familial din Brooklyn, locuind într-o singură 
cameră cu patru fete dintre cele care se organizează în 


bande, cu boxele răsunând de hip-hop şi muzică de 
negri, non-stop, târâtă la biserică... 

Se înfiora şi clătină din cap. 

— De asta te-ai angajat. 

Rhyme aruncă o privire spre uniformă. 

— De asta m-am angajat. Cineva mi-a făcut legătura 
cu un tip care face permise de conducere false. După el, 
am optsprezece ani. Râse. Nu-mi arăt vârsta, ştiu. Dar 
am încercat să mă angajez într-un loc unde managerul 
era un tip alb bătrân. I-a fost imposibil să-şi dea seama 
ce vârstă am doar uitându-se la mine. Am tot lucrat 
acolo de atunci. N-am pierdut nici măcar o tură. Până 
acum. Oftă. Şeful meu o să afle. O să fie nevoit să mă 
concedieze. Şi tocmai mi-am pierdut celălalt loc de 
muncă săptămâna trecută. 

— Ai avut două locuri de muncă? 

Fata confirmă din cap. 

— Curăţăm graffiti. Se renovează foarte mult în 
Harlem. E ceva foarte comun acum. Vine o firmă mare 
de asigurări sau imobiliare, repară clădirile vechi şi le 
dă în chirie pe o grămadă de bani. Muncitorii au angajat 
câţiva puşti să curețe zidurile. Erau bani foarte frumoşi. 
Dar am fost concediată. 

— Din cauză că erai minoră? 

— Nu, din cauză că am văzut câţiva muncitori, trei 
indivizi albi masivi, care lucrau pentru ceva la compania 
de imobiliare. Hărţuiau un cuplu de bătrâni care locuise 
de-o viaţă în acea clădire. Le-am spus să înceteze, altfel 
chem politia... Ridică din umeri. M-au concediat. Am 
chemat într-adevăr poliţia, dar nu au fost interesaţi... 
Cam cu asta te alegi când faci fapte bune. 

— Şi de asta n-ai vrut să te ajute doamna Barton, 
consilierul, spuse Bell. 

— Dacă descoperă că n-am adăpost, zbang, mă bagă 
în adoptii. Se înfioră. Am fost atât de-aproape să 
reuşesc! Aş fi reuşit, încă un an jumătate şi aş fi plecat. 
Aş fi ajuns la Harvard sau Vassar. Apoi apare tipul ăsta 


de la muzeu ieri şi strică tot! 

Geneva se ridică şi se duse la diagrama pe care se 
găseau detaliile despre Charles Singleton. Il privi cu 
atenţie. 

— De asta scriam o lucrare despre el. Trebuia să aflu 
că a fost nevinovat. Voiam ca el să fie bun la suflet şi 
soţ, şi tată bun. Scrisorile erau minunate. Ştia să scrie 
atât de frumos, toate acele cuvinte. Chiar şi caligrafia lui 
era frumoasă. Adăugă dintr-o răsuflare: Şi a fost erou în 
Războiul Civil şi a fost profesor pentru copii, şi a salvat 
orfanii din mâna celor care se răzvrătiseră împotriva 
recrutării. Brusc aveam o rudă care era un om bun, 
după toate celelalte. Care era inteligent, care cunoştea 
oameni faimoşi. Voiam ca el să fie cineva pe care să-l pot 
admira, nu ca pe tatăl sau mama mea. 

Luis Martinez îşi băgă capul pe uşă. 

— Identitatea lui se confirmă. Numele şi adresa sunt 
corecte, nu are antecedente, n-a mai fost arestat. 

Verificase numele falsului unchi. În acel moment, 
Rhyme şi Bell nu mai aveau încredere în nimeni. 

— Cred că te simţi singură, spuse Sachs. 

Urmă o pauză. 

— Tatăl meu m-a dus la biserică o vreme, înainte de a- 
şi lua tălpăşiţa. Îmi amintesc un cântec de acolo. Era 
preferatul nostru. Se numeşte Nu am timp să mor. Aşa e 
şi viaţa mea. Nu am timp să mă simt singură. 

Dar Rhyme învățase s-o citească pe Geneva. Se 
prefăcea. 

— Deci ai un secret exact ca strămoşul tău. Cine îl ştie 
pe al tău? întrebă el. g 

— Keesh, administratorul blocului, soția lui. Atât. Il 
fixă pe Rhyme cu o privire sfidătoare. O să mă daţi pe 
mâna serviciilor sociale, nu-i aşa? 

— Nu poţi să trăieşti singură, spuse Sachs. 

— Aşa am trăit, timp de doi ani, izbucni ea. Am cărţile 
mele, şcoala. N-am nevoie de nimic altceva. 

— Dar... 


— Nu. Dacă mă turnaţi, se duce totul de râpă. 
Adaugă: Vă rog. 

Cuvântul se auzi înăbuşit, de parcă i-ar fi fost foarte 
greu să-l pronunţe. 

Se instală tăcerea pentru o clipă. Sachs şi Sellitto se 
uitară la Rhyme, singura persoană din încăpere care nu 
era nevoită să se supună superiorilor ierarhici şi 
reglementărilor. El spuse: 

— Nu-i nevoie să luăm o decizie chiar acum. Avem 
destule pe cap cu prinderea subiectului. Dar mă 
gândesc că ar trebui să stai aici, nu într-o ascunzătoare. 
Îi aruncă o privire lui Thom. Cred că putem să-ţi găsim o 
cameră la etaj, nu-i aşa? 

— Sigur că putem. 

— Aş prefera... începu fata. 

Rhyme spuse: 

— Cred că vom insista de data asta. 

— Dar serviciul meu. Nu-mi permit să-l pierd. 

— Mă ocup eu de asta. 

Rhyme luă numărul de la ea şi îl sună pe şeful fetei de 
la restaurantul McDonald's, explicându-i în termeni 
generali despre atac, şi îi spuse că Geneva nu avea să 
vină la lucru timp de câteva zile. Managerul păru cu 
adevărat îngrijorat şi îi spuse că Geneva era cel mai 
conştiincios angajat al lor. Putea să-şi ia cât de mult 
timp liber voia şi putea sta liniştită că îşi va găsi locul de 
muncă la întoarcere. 

— E cel mai bun angajat al nostru, repetă omul la 
telefonul pus pe difuzor. O adolescentă care e mai 
responsabilă decât cineva de două ori mai în vârstă. Nu 
vezi aşa ceva prea des. 

Rhyme şi Geneva schimbară un zâmbet, iar el închise 
telefonul. 

În acel moment se auzi soneria de la uşă. Bell şi Sachs 
intrară imediat în alertă, strecurându-şi mâinile spre 
arme. Sellitto, remarcă Rhyme, arăta în continuare 
înspăimântat şi, deşi aruncase o privire spre armă, nu 


puse mâna pe ea. Degetele îi rămaseră pe obraz, 
frecându-l uşor. De parcă gestul ar fi dus la apariţia unui 
duh care să-i liniştească sufletul tulburat. 

Thom apăru în prag. li spuse lui Bell: 

— E aici o doamnă Barton, de la şcoală. A adus o 
copie după o casetă de supraveghere. 

Fata clătină din cap consternată. 

— Nu, şopti ea. 

— Pofteşte-o înăuntru, spuse Rhyme. 

Intră o femeie masivă, de origine afro-americană, 
îmbrăcată într-o rochie violet. Bell o prezentă. Salută 
din cap pe toată lumea şi, ca majoritatea consilierilor pe 
care îi întâlnise Rhyme personal, nu manifestă nicio 
reacţie faţă de condiţia lui de invalid. 

— Bună, Geneva, zise ea. 

Fata salută din cap. Faţa îi era o mască împietrită. 
Rhyme îşi dădea seama că se gândea la ameninţarea pe 
care o reprezenta pentru ea femeia asta. Alabama rurală 
sau plasamentul într-o casă de timp familial. 

Barton continuă: 

— Ce mai faci? 

— Sunt bine, în regulă, mulţumesc, spuse fata, cu o 
politeţe ce nu-i stătea în fire. 

— Cred că ţi-e greu cu toate astea, spuse femeia. 

— Am avut şi perioade mai bune. 

Geneva încercă acum să râdă. Suna lipsit de viaţă. Îi 
mai aruncă o privire femeii, apoi îşi feri ochii. 

— Am discutat cu vreo zece - doisprezece oameni 
despre bărbatul ăla de lângă curtea şcolii, de ieri, zise 
Barton. Doar doi sau trei îşi amintesc să fi văzut pe 
cineva. Nu au putut să-l descrie, cu excepţia faptului că 
era negru, purta o jachetă kaki veche şi pantofi de lucru 
vechi. 

— Asta e nou, spuse Rhyme. Pantofii. 

Thom notă observaţia pe tablă. 

— lar aici aveţi caseta de la departamentul nostru de 
securitate. 


Îi dădu lui Cooper o casetă video, iar el o rulă. 

Rhyme îşi aduse scaunul aproape de ecran şi simţi 
tensiunea ce îi cuprinse gâtul în vreme ce studia 
imaginile. 

Nu îi ajuta prea mult. Camera era îndreptată în 
special spre curtea şcolii, nu spre trotuarele şi străzile 
din preajmă. La marginea imaginii înregistrate se 
vedeau siluete vagi ale unor trecători, dar nimic 
distinctiv. Fără a avea prea mari speranţe că ar putea 
identifica pe cineva, Rhyme îi ceru lui Cooper să trimită 
caseta la laboratorul din Queens să vadă dacă putea fi 
îmbunătăţită digital. Tehnicianul completă formularul de 
transmitere de probe în custodie şi o împachetă, apoi 
chemă o maşină s-o ridice. 

Bell îi mulţumi femeii pentru ajutor. 

— Facem tot ce putem. Făcu o pauză şi o măsură pe 
fată din priviri. Dar trebuie neapărat să discut cu 
părinţii tăi, Geneva. 

— Părinţii mei? 

Ea dădu încet din cap. 

— Trebuie să recunosc - am discutat cu o parte dintre 
elevi şi profesori şi, sinceră să fiu, majoritatea spun că 
părinţii tăi nu prea s-au implicat în activitatea ta. De 
fapt, nu am găsit pe nimeni care să-i fi cunoscut efectiv. 

— Notele mele sunt bune. 

— O, ştiu asta. Suntem foarte mulţumiţi de 
performanţele tale şcolare, Geneva. Dar şcoala 
presupune ca elevii şi părinţii să lucreze împreună. 
Chiar mi-aş dori să vorbesc cu ei. Care e numărul lor de 
mobil? 

Fata înlemni. 

Se instala o tăcere grea. 

Pe care o întrerupse într-un final Lincoln Rhyme: 

— Am să vă spun adevărul. 

Geneva cobori privirea. Mâinile îi erau strânse în 
pumni. 

Rhyme îi spuse lui Barton: 


— Tocmai am discutat la telefon cu tatăl ei. 

Toţi ceilalţi din încăpere se întoarseră şi se holbară la 
el. 

— Au ajuns înapoi acasă? 

— Nu şi nici nu vor ajunge o vreme. 

— Nu? 

— Le-am cerut să nu vină. 

— Chiar aşa? De ce? 

Femeia se încruntă. 

— Decizia îmi aparţine. Am făcut-o pentru siguranţa 
Genevei. După cum vă va spune Roland Bell, aici de faţă 
- o scurtă privire spre detectivul din Carolina, care dădu 
din cap, un gest destul de credibil având în vedere că n- 
avea nici cea mai vagă idee ce se întâmpla - când 
asigurăm protecţia unei persoane, uneori suntem nevoiţi 
să-i separăm pe cei pe care-i păzim de familiile lor. 

— Nu ştiam asta. 

— Altfel, continuă Rhyme, improvizând, atacatorul s- 
ar putea folosi de rudele lor pentru a-i atrage în public. 

Barton încuviinţă din cap. 

— E logic. 

— Cum îi spune, Roland? Rhyme îi aruncă din nou o 
privire detectivului. Şi răspunse tot el: Izolarea 
Persoanelor Dependente, corect? 

— IPD, spuse Bell, dând din cap. Aşa îi spunem. O 
tehnică foarte importantă. 

— Ei bine, mă bucur să aflu asta, spuse consilierul. 
Dar ai să fii în grija unchiului tău, nu? 

Sellitto spuse: 

— Nu, credem că e mai bine ca Geneva să rămână 
aici. 

— Aplicăm procedura IPD şi cu unchiul ei, spuse Bell. 
Invenţia părea deosebit de şmecheră venind din partea 
unui ofiţer al legii cu accent tărăgănat de sudist. Vrem 
să ne asigurăm că nu se face prea mult văzut. 

Barton înghiţi toată povestea, după cum îşi dădu 
seama Rhyme. Consilierul îi spuse Genevei: 


— Ei bine, după ce se termină toate astea, spune-le, te 
TOg, să mă sune. Se pare că faci faţă situaţiei destul de 
bine. Dar în mod cert există un impact psihologic. 
Trebuie să discutăm puţin şi să rezolvăm unele aspecte. 
Adăugă cu un zâmbet: Nu e nimic atât de stricat încât să 
nu poată fi reparat. 

Frază care era, probabil, întipărită pe o placă de pe 
masa ei de birou sau pe o cană de cafea din biroul ei. 

— Bine, spuse Geneva prudent. Vom vedea. 

După ce femeia plecă, Geneva se întoarse spre 
Rhyme. E 

— Nu ştiu ce să zic. Înseamnă atât de mult pentru 
mine ceea ce aţi făcut. 

— Motivul principal,  murmură el, jenat de 
recunoştinţa ei, a fost confortul nostru. Nu prea pot să 
m-apuc să dau telefoane la Direcţia de Protecţie a 
Copilului şi să te caut prin case de tip familial de fiecare 
dată când avem o întrebare legală de caz. 

Geneva râse. 

— Puteţi să vă prefaceţi oricât, spuse. Mulţumesc 
oricum. 

Se apropie apoi de Bell şi îi spuse de ce cărţi, haine şi 
alte obiecte avea nevoie din subsolul clădirii de pe 118th 
Street. Detectivul zise şi că avea să recupereze de la 
falsul unchi tot ceea ce-i plătise ea pentru înşelăciune. 

— N-o să vă dea nimic înapoi, spuse ca. Nu-l 
cunoaşteţi. 

Bell zâmbi şi spuse amabil: 

— O, îi va da înapoi. 

Replică dată de un bărbat cu două pistoale. 

Geneva o sună pe Lakeesha şi îi spuse prietenei sale 
că avea să locuiască în casa lui Rhyme, apoi, închizând, 
îl urmă pe Thom la etaj, în camera de oaspeţi. 

Sellitto întrebă: 

— Dar dacă află consilierul, Linc? 

— Ce să afle? 

— Ei bine, despre faptul că ai minţit în legătură cu 


părinţii Genevei şi ai inventat proceduri poliţieneşti? Ce 
naiba a fost aia? DIP? 

— IPD, îi aminti Bell. 

— Şi ce-o să-mi facă? mârâi Rhyme. O să mă pună să 
rămân după ore? Arătă spre panoul cu probe cu un gest 
brusc din cap. Acum putem să ne întoarcem la treabă? 
Avem un ucigaş în libertate. Care are un partener. Şi 
cineva i-a angajat. Vă mai aduceţi aminte? Aş vrea să 
aflăm cine sunt ăştia undeva nu mai târziu de următorii 
zece ani. 

Sachs se duse la masă şi începu să organizeze 
dosarele şi copiile după materialele pe care, cu 
permisiunea lui William Ashberry, le împrumutase din 
biblioteca fundaţiei - „minora scenă a crimei”. Spuse: 

— Astea sunt în cea mai mare parte despre Culmile 
Spânzurătorii - hărţi, desene, articole. Câte ceva despre 
Potters' Field. 

li dădu documentele lui Cooper unul câte unul. El 
prinse pe tablă mai multe desene şi hărţi reprezentând 
Culmile Spânzurătorii, pe care Rhyme le fixă cu privirea 
câtă vreme Sachs le spuse ce aflase despre acel cartier. 
Apoi se duse lângă desen şi arătă o clădire comercială 
de două etaje. 

— Potters’ Field a fost exact aici. West Eightieth 
Street. Răsfoi câteva documente. S-ar părea că era 
destul de rău famat, o grămadă de escroci stăteau pe 
acolo, oameni precum Jim Fisk ţi Boss Tweed şi 
politicieni asociaţi maşinăriei Tammany Hall. 

— Vezi cât pot fi de valoroase scenele minore, Sachs? 
Eşti o comoară de informaţii utile. 

Ea îi aruncă o privire uşor amenințătoare, apoi luă în 
mână o fotocopie: 

— Asta e un articol despre incendiu. Se spune că în 
noaptea în care Potters’ Field a ars din temelii, martorii 
au auzit o explozie la subsol şi, aproape imediat, 
clădirea a fost înghițită de flăcări. Au existat suspiciuni 
că ar fi existat o mână criminală în spatele incendiului, 


dar nu a fost nimeni arestat. Nu au fost victime. 

— Pentru ce s-a dus Charles acolo? se întrebă Rhyme 
cu voce tare. La ce se referea când spunea „dreptate”? 
Şi ce e îngropat pentru totdeauna sub pământ? 

Să fi fost un indiciu, o probă, un document care ar fi 
putut răspunde la întrebarea cine voia s-o omoare pe 
Geneva Settle? 

Sellitto clătină din cap. 

— Păcat că s-a întâmplat acum o sută patruzeci de 
ani. Oricum ar fi, a trecut acum. Nu vom afla niciodată. 

Rhyme se uită la Sachs. Ea îi surprinse privirea. 
Zâmbi. 

— O, aveţi noroc într-un fel, le explică David Yu, un 
tânăr inginer cu părul ţepi care era angajat al primăriei. 

— Ne-ar prinde bine, spuse Amelia Sachs. Nişte 
noroc, adică. 

Se aflau pe West Eightieth Street, cam la jumătate de 
stradă distanţă spre est de Riverside Park, privind o 
clădire de trei etaje din gresie feruginoasă. În apropiere 
aştepta un microbuz cu echipamente pentru scena 
crimei, precum şi o altă prietenă a lui Sachs, o polițistă 
pe nume Gail Davis, de la unitatea canină, şi câinele ei 
Vegas. Majoritatea câinilor din poliţie erau ciobăneşti 
germani, ciobăneşti belgieni Malinois şi - pentru 
detectare bombe - câini labrador retriever. Vegas însă 
era Briard, o rasă franceză cu o istorie îndelungată de 
servicii militare; aceşti câini sunt cunoscuţi pentru nasul 
foarte fin şi abilitatea supranaturală de a delecta 
amenințările faţă de animale domestice şi oameni. 
Rhyme şi Sachs se gândiseră că în gestionarea unei 
scene a crimei veche de 140 de ani le-ar fi prins bine 
câteva metode de modă veche, pe lângă sistemele de 
înaltă tehnologie ce aveau să fie utilizate. 

Inginerul, Yu, arătă din cap spre clădirea ce fusese 
construită pe locul unde arsese cârciuma Potters’ Field. 
Data de pe piatra de temelie era 1879. 

— Pentru a construi o astfel de clădire pe atunci nu s- 
ar fi făcut excavații şi nu s-ar fi turnat o placă. Ar fi 
săpat doar o fundaţie perimetrală, ar fi turnat betonul şi 
ar fi aşezat zidurile. Asta era structura portantă. Nivelul 
de la subsol era doar din pământ. Dar regulile de 
construcţie s-au schimbat. La începutul acestui secol ar 
fi trebuit să toarne o podea de beton. Insă, din nou, nu 
din motive structurale. Ţinea de sănătate şi securitate. 


Deci constructorii n-ar fi făcut nici de data asta 
excavații. 

— Deci partea cu norocul e că, orice s-ar fi aflat acolo 
dedesubt, prin anii 1860, ar putea fi încă în acel loc, 
spuse Sachs. 

Ingropat pentru totdeauna... 

Corect. 

— Iar ghinionul e că se află sub beton. 

— Cam da. 

— La vreo treizeci de centimetri adâncime? 

— Poate mai putin. 

Sachs ocoli clădirea, posomorâtă şi neinteresantă, 
deşi ştia că apartamentele din ea se închiriau cu circa 4 
000 de dolari pe lună. În spate exista o intrare de 
serviciu ce ducea la subsol. 

Tocmai se întorcea în faţa clădirii când îi sună 
telefonul. 

— Detectiv Sachs. 

Apelul era din partea lui Lon Sellitto. Aflase numele 
proprietarului clădirii, un om de afaceri care locuia la 
câteva străzi distanţă. Omul pornise încolo ca să le 
deschidă. Rhyme trecu la telefon o clipă mai târziu, iar 
ea îi raportă ce spusese Yu. 

— Noroc, ghinion, spuse el, clar iritat. Ei bine, am 
cerut să fie trimisă o echipă de P&M cu un RPS şi un 
ultrasonograf. 

Chiar atunci sosi proprietarul clădirii, un bărbat 
scund, cu chelie pronunţată, purtând un costum şi o 
cămaşă albă  descheiată la gât. Sachs încheie 
convorbirea pe celular cu Rhyme şi îi explică pe scurt 
bărbatului că aveau nevoie să examineze subsolul. El o 
măsură suspicios din priviri, apoi deschise uşa de la 
subsol şi se dădu înapoi, cu braţele încrucişate, stând 
lângă Vegas. Câinele poliţist nu păru să-l placă prea 
mult. 

Apăru un Chevy Blazer care opri, iar din el ieşiră trei 
membri ai unităţii de Percheziţii şi Monitorizare din 


cadrul NYPD. Ofițerii P&M erau un soi de amestec între 
ingineri şi savanţi, a căror sarcină era de a-i ajuta pe cei 
din echipele tactice localizând infractorii şi victimele de 
la scenele crimelor cu telescoape, camere dotate cu 
vedere pe timp de noapte, infraroşii, microfoane şi alte 
echipamente. li salutară din cap pe tehnicienii de la 
scena crimei, apoi îşi descărcară diplomatele negre 
ponosite, semănând foarte mult cu cele în care Sachs îşi 
ținea propriul echipament pentru scena crimei. 
Proprietarul îi urmări încruntat. 

Ofițerii P&M intrară în subsolul întunecat şi rece, ce 
mirosea a mucegai şi a păcură, urmaţi de Sachs şi de 
proprietar. Montară sonde ce păreau capetele unui 
aspirator şi le  conectară la echipamentul lor 
computerizat. 

— İntreaga suprafață? o întrebă unul dintre ei pe 
Sachs. 

— Da. 

— Asta n-o să strice nimic, nu? întrebă proprietarul. 

— Nu, domnule, replică un tehnician. 

Se apucară de lucru. Bărbații deciseră să apeleze la 
RPS mai întâi. Acesta, un radar de penetrare suprafețe, 
emitea unde radio şi înregistra informații despre 
obiectele de care se loveau, exact ca un radar tradițional 
de la bordul unui vas sau avion. Singura diferență era că 
RPS-ul putea trece prin obiecte precum pământ şi 
pietriş. Funcţiona cu viteza luminii şi, spre deosebire de 
ultrasonograf, nu trebuia să ia contact cu suprafaţa 
pentru a executa o citire. 

Timp de o oră scanară podeaua, apăsând pe butoane 
de computer, luând notițe, în vreme ce Sachs stătea 
deoparte, încercând să nu dea din picioare sau să nu se 
foiască  nerăbdătoare, gândindu-se că ar fi putut 
influenţa măsurătorile instrumentelor. 

După ce scanaseră podeaua cu radarul, echipa 
consultă monitorul unităţii, apoi, pe baza a ceea ce 
aflaseră, străbătură din nou podeaua, lipind senzorul 


ultrasonografului de beton în puncte pe care le 
selectaseră ca fiind importante. 

Când terminară, îi chemară în faţa computerului pe 
Sachs şi pe Yu, să vizualizeze câteva imagini. Ecranul 
gri-închis era imposibil de citit pentru ea: era plin cu 
pete şi dungi, inul te dintre ele având alături mici casete 
cu cifre şi litere indescifrabile. 

Unul dintre tehnicieni spuse: 

— Cele mai multe dintre astea sunt obiecte normale 
sub o clădire de o asemenea vechime. Bolovani, un strat 
de pietriş, pungi cu lemn putrezit. Acolo e o porţiune de 
canalizare. 

Arătă spre o parte a ecranului. 

— Există o structură anexă pentru un bazin de 
colectare a apei pluviale ce se varsă în canalizarea 
principală ce se îndreaptă spre Hudson, spuse Yu. 
Probabil aia e. 

Proprietarul se aplecă peste umărul lui. 

— Scuzaţi-mă, domnule? bombăni Sachs. 

Bărbatul se dădu înapoi posomorât. 

Tehnicianul dădu din cap. 

— Dar aici... Lovi un degetul un punct de lângă zidul 
din spate. Am găsit ceva, dar nu-l putem identifica, 

— N-aveţi... 

— Când înregistrăm ceva ce computerul recunoaşte, 
acesta sugerează ce ar putea fi. Dar pentru acest obiect 
identificarea a fost negativă. 

Sachs nu văzu decât o zonă mai puţin întunecată pe 
ecranul întunecat. 

— Aşa că l-am analizat cu ultrasonograful şi am 
obţinut asta. 

Partenerul său tastă o comandă şi se deschise un alt 
ecran, unul de culoare mult mai deschisă şi cu o imagine 
mai clară pe el: un cerc neregulat, în interiorul căruia se 
afla un obiect rotund şi opac din care părea să iasă un 
fir de ceva. Cercul era umplut, în spaţiul de sub obiectul 
mai mic, cu ceva ce semăna cu o grămadă de bețe sau 


scânduri - poate, speculă Sachs, un cufăr ce se spărsese 
de-a lungul timpului. 

Unul dintre ofiţeri spuse: 

— Cercul exterior are aproximativ şaizeci de 
centimetri diametru. Obiectul din interior e 
tridimensional - o sferă. Are un diametru de 20-22 de 
centimetri. 

— E aproape de suprafaţă? 

— Placa e la aproximativ 18 centimetri adâncime, iar 
obiectul ăsta e la circa 15-20 de centimetri sub ea. 

— Unde anume? 

Bărbatul ridică privirea din monitorului computerului, 
privi podeaua, apoi din nou monitorul. Se duse până la 
un loc aflat chiar lângă zid, în fundul subsolului, lângă 
uşa ce ducea afară. Desenă cu cretă un semn. Obiectul 
era chiar lângă zid. Oricine ar fi fost cel care construise 
zidul, trecuse la doar câţiva centimetri pe lângă ei. 

— Presupun că a fost un puţ sau un rezervor. Poate un 
COŞ. 

— De ce ar fi nevoie ca să trecem prin beton? îl 
întrebă Sachs pe Yu. 

— De permisiunea mea, spuse proprietarul. Pe care n- 
o veţi primi. Nu vă las să-mi spargeţi podeaua. 

— Domnule, spuse Sachs răbdătoare, e o problemă a 
poliţiei. 

— Orice ar fi obiectul ăla, e al meu. 

— Dreptul de proprietate nu e o problemă. Ar putea fi 
relevant pentru o anchetă a politiei. 

— Ei bine, va trebui să obţineţi un ordin judecătoresc. 
Sunt avocat. Nu o să-mi spargeţi podeaua. 

— E foarte important să aflăm ce anume e. 

— Important? întrebă bărbatul. De ce? 

— Are legătură cu un caz penal de acum câţiva ani. 

— Câţiva ani? spuse bărbatul, prinzând imediat 
punctul slab al cazului ei. Câţi anume înseamnă 
„câţiva”? 

Era probabil un avocat foarte bun. 


Dacă minţi oamenii, asta se întoarce împotriva ta. 
Spuse: 

— O sută patruzeci. Cu aproximaţie. 

El râse. 

— Asta nu e o anchetă. Ăsta e Discovery Channel. Nu 
băgaţi ciocanul pneumatic. A-ha. 

— N-aţi vrea să cooperaţi puţin, domnule? 

— Faceţi rost de un ordin judecătoresc. Nu trebuie să 
cooperez până nu sunt forţat să o fac. 

— Atunci aia nu mai e cooperare, nu? izbucni Sachs, 
în replică. 

Îl sună pe Rhyme. 

— Ce se întâmplă? întrebă el. 

Ea îl informă pe scurt despre ce găsiseră. 

— Un cufăr vechi într-un puț sau un rezervor, în 
interiorul unei clădiri arse din temelii. Cu greu ai putea 
găsi o ascunzătoare mai bună. 

Rhyme le ceru tehnicienilor de la P&M să îi trimită 
imaginile pe e-mail. Aceştia se executară. 

— Am aici imaginea, Sachs, spuse după un moment. 
Habar n-am ce e. 

Ea îi spuse despre proprietarul lipsit de atitudine 
civică. 

— Şi am să mă opun, spuse avocatul, auzind 
conversaţia. Am să apar personal în faţa magistratului. 
Îi cunosc pe toţi. Ne vorbim la per tu. 

Îl auzi pe Rhyme discutând problema cu Sellitto. Când 
reveni la telefon, nu era prea fericit. 

— Lon o să încerce să obţină un mandat, dar o să 
dureze. Şi nici măcar nu e sigur că judecătorul va semna 
hârtia într-un astfel de caz. 

— N-aş putea pur şi simplu să-l iau la pumni pe tipul 
ăsta? bombăni ea, şi închise. Se întoarse spre 
proprietar. Vom repara podeaua. Impecabil. 

— Eu am chiriaşi. Vor fi nemulţumiţi. Şi eu voi fi cel 
care va trebui să mă ocup de asta. Nu voi. Voi veţi fi 
plecat de mult. 


Sachs flutură dezgustată din mână, gândindu-se chiar 
să-l aresteze pentru - ei bine, pentru ceva. Apoi să sape 
oricum prin nenorocita aia de podea. Cât avea să dureze 
să obţină un mandat? Probabil o veşnicie, credea ea, 
având în vedere că judecătorii aveau nevoie de un 
interes  „convingător” pentru a permite poliţiei să 
invadeze locuinţa cuiva. 

Îi sună telefonul şi răspunse: 

— Sachs, întrebă Rhyme, tipul ăla, inginerul, e acolo? 

— David? Da. E chiar lângă mine. 

— Am o întrebare. 

— Care? 

— Întreabă-l cine e proprietarul aleilor? 


Răspunsul, în acest caz anume, deşi nu întotdeauna, 
era: oraşul. Avocatul deţinea doar perimetrul clădirii în 
sine şi ceea ce se afla înăuntru. 

Rhyme spuse: 

— Cere-le inginerilor să ducă nişte echipamente lângă 
zidul exterior şi să sape o gaură verticală, apoi un tunel 
sub zidul lui. Ar merge aşa? 

Departe de urechile proprietarului, ea îi puse 
întrebarea lui Yu, care spuse: 

— Da, am putea face asta. Nu riscăm să producem 
avarii structurale dacă facem gaura îngustă. 

„Îngustă, îşi spuse politista suferind de claustrofobie. 
Exact ce îmi trebuia...” Închise, apoi îi spuse inginerului: 

— În regulă, vreau un... Sachs se încruntă. Cum le 
spune la chestiile alea echipate cu o cupă mare? 

Cunoştinţele ei legate de vehicule a căror viteză 
maximă era de cincisprezece kilometri la oră erau 
extrem de limitate. 

— Retroexcavator? 

— Aşa cred. În cât timp poţi aduce unul aici? 

— O jumătate de oră. 

Ea îi aruncă o privire plină de suferinţă. 

— Să văd ce pot face. 


Douăzeci de minute mai târziu, un retroexcavator 
aparţinând administraţiei locale se apropie de marginea 
clădirii emițând semnale zgomotoase de avertizare la 
mersul în marşarier. Era imposibil să-şi ascundă în 
continuare strategia. Proprietarul veni în faţă, fluturând 
din mâini. 

— Vreţi să intraţi sub pământ venind de afară! Nu 
puteţi să faceţi nici asta. Eu deţin proprietatea, din 
ceruri până în miezul pământului. Aşa spuse legea. 

— Ei bine, domnule, spuse tânărul şi  zveltul 
funcţionar public Yu. Există o structură anexă de 
utilitate publică sub clădire. Şi avem dreptul de acces la 
ea. După cum ştiţi, sunt sigur. 

— Dar nenorocita de structură anexă e pe cealaltă 
parte a proprietăţii. 

— Nu prea cred. 

— E chiar pe ecranul acesta de aici. 

Arătă spre computer - chiar în clipa în care monitorul 
se întunecă. 

— Ups, spuse unul dintre ofiţerii P&M, care tocmai îl 
stinsese. A naibii maşinărie, tot timpul se strică. 

Proprietarul îi aruncă o privire mânioasă, apoi îi spuse 
lui Yu: 

— Nu este nicio structură anexă acolo unde aveţi de 
gând să săpaţi. 

Yu ridică din umeri. 

— Păi, ştiţi, când cineva contestă locaţia unei 
structuri anexe, lui îi revine sarcina de a obţine un ordin 
judecătoresc pentru a ne împiedica. S-ar putea să vreţi 
să-i sunaţi pe unii dintre prietenii magistrați. Şi ştiţi ce, 
domnule? Ar fi bine s-o faceţi repede, fiindcă noi intrăm 
acum. 

— Dar... 

— Dă-i bătaie! strigă el. 

— E adevărat? şopti Sachs. Despre clădirile anexe? 

— Nu ştiu. Dar el a crezut, se pare. 

— Mulţumesc. 


Excavatorul se apucă de treabă. Nu dură mult. Zece 
minute mai târziu, sub coordonarea echipei P&M, 
excavatorul săpase o tranşee de un metru douăzeci 
lăţime şi trei metri adâncime. Fundaţia clădirii se 
sfârşea la aproximativ un metru optzeci adâncime, iar 
sub ea se afla un zid de sol închis la culoare şi argilă 
cenuşie. Sachs avea să fie nevoită să coboare pe fundul 
excavaţiei şi să sape orizontal doar vreo patruzeci cinci 
de centimetri până să dea de rezervor sau puț. Îşi puse 
costumul Tyvek şi o cască de protecţie cu sursă de 
lumină. Îl contactă din nou pe Rhyme prin staţia radio - 
nu era sigură cum va îi semnalul odată ajunsă în groapă. 

— Sunt gata, îi spuse. 

Gail Davis, ofiţerul de la unitatea canină, veni cu 
Vegas, care se smucea în lesă, zgâriind marginea gropii. 

— E ceva acolo, spuse poliţista. 

„De parcă n-aş fi destul de speriată” îşi spuse Sachs, 
privind chipul alarmat al câinelui. 

— Ce-i cu sunetul ăla, Sachs? 

— E Gail aici. Câinele ei e deranjat de locul ăsta. 

— E ceva anume? o întrebă Sachs pe Davis. 

— Nu. Ar putea simţi orice. 

Atunci Vegas urlă şi dădu cu laba peste piciorul lui 
Sachs. Davis îi spusese lui Sachs că o altă abilitate a 
rasei Briard era triajul pe câmpul de luptă - fuseseră 
folosiţi de medicii militari pentru a stabili care dintre 
răniţi mai puteau fi salvaţi şi care nu. Se întrebă dacă nu 
cumva Vegas o indica dinainte ca făcând parte din cea 
de-a doua categorie. 

— Stai pe aproape, îi spuse Sachs lui Davis, cu un râs 
neliniştit. În caz că va trebui să mă scoateţi de sub 
pământ. 

Yu se oferi să coboare el în groapă (spuse că îi 
plăceau tunelurile şi peşterile, ceea ce o uimi pe Amelia 
Sachs). Dar ea refuză. În fond, era vorba de o scenă a 
crimei, chiar dacă avea 140 de ani vechime, iar sfera şi 
cufărul, orice ar fi fost, erau probe ce trebuiau colectate 


şi conservate conform procedurile specifice unei scene a 
crimei. 

Muncitorii primăriei coborâră o scară în tranşee, pe 
care Sachs o privi oftând. 

— Sunteţi în regulă? o întrebă Yu. 

— Sunt bine, răspunse ea vesel şi începu să coboare. 

„Claustrofobia din arhivele Fundaţiei Sanford n-a fost 
nimic în comparaţie cu asta. “Ajungând la fund, luă 
lopata şi târnăcopul pe care i le dăduse Yu şi începu să 
sape. 

Transpirând de la efort, tremurând din cauza valurilor 
de panică, săpă neobosită, imaginându-şi la fiecare 
lopată cum tranşeea se prăbuşea şi o îngropa şi pe ea. 

Scoţând pietrele, dislocând pământul compact. 

Îngropat pentru totdeauna sub pământ... 

— Ce se vede, Sachs? o întrebă Rhyme prin staţia 
radio. 

— Pământ, nisip, viermi, câteva conserve de tablă, 
pietre. 

Avansa circa treizeci de centimetri sub clădire, apoi 
încă treizeci. 

Cazmaua scoase un sunet metalic şi se opri brusc. 
Îndepărtă solul şi se trezi faţă în faţă cu un zid rotund 
de cărămidă, foarte vechi, cu  mortarul întins 
neîndemânatic între cărămizi. 

— Am găsit ceva. Partea laterală a rezervorului. 

De pe marginile tranşeei se prăvăliră câţiva bulgări de 
pământ până jos. O sperie mai tare decât dacă ar fi 
văzut un şobolan alergându-i pe coapsă. În minte îi 
apăru o imagine rapidă: era imobilizată, în vreme ce 
pământul se revărsa peste ea, zdrobindu-i pieptul, apoi 
umplându-i nasul şi gura. Înecată cu pământ... 

„OK, relaxează-te.“ Sachs inspiră adânc de câteva ori. 
Îndepărtă şi mai mult sol. Încă vreo câţiva metri din acel 
pământ se revărsară peste genunchii ei. 

— N-ar trebui să consolidăm asta, ce zici? îi strigă lui 
Yu. 


— Poftim? întrebă Rhyme. 

— Vorbeam cu inginerul. 

Yu îi strigă: 

— Cred că va rezista, probabil. Solul e suficient de 
umed ca să rămână compact. 

Probabil. 

Inginerul continuă: 

— Dacă doriţi, putem s-o facem, dar va dura câteva 
ore să construim cadrul. 

— Nu-i cazul, îi strigă ea. În difuzor întrebă: Lincoln? 

Urmă o pauză. 

Simţi un fior, dându-şi seama că îi folosise numele 
mic. Niciunul dintre ei nu era superstiţios, dar exista o 
regulă pe care o respectau. Aducea ghinion să-şi 
folosească prenumele în timpul serviciului. 

Ezitarea lui îi arătă că şi el era conştient că încălcase 
regula. Într-un sfârşit, spuse: 

— Continuă. 

Un nou val de pietriş şi pământ se revărsă pe 
marginea tranşeei, stropind-o pe gât şi umeri. Lovi 
costumul Tyvek, ceea ce amplifică sunetul. Sări în spate, 
crezând că se prăbuşeau pereţii. Icni. 

— Sachs? Eşti bine? 

Ea privi în jur. Nu, pereţii rezistau. 

— Sunt bine. Continuă să răzuiască pământ de pe 
rezervorul circular din cărămidă. Folosea târnăcopul 
pentru a îndepărta mortarul în aşchii. Il întrebă pe 
Rhyme: Ai vreo idee despre ce ar putea fi înăuntru? 

Întrebarea era menită mai mult s-o liniştească, 
auzindu-i vocea. 

O sferă cu coadă. 

— Habar n-am. 

O izbitură puternică a târnăcopului. O cărămidă căzu 
afară. Apoi două. Pământul se revărsă din interiorul 
puţului şi îi acoperi genunchii. 

„La naiba, urăsc asta.“ 

Alte cărămizi, şi mai mult nisip şi pietricele, şi 


pământ. Se opri, îndepărtă grămada greoaie de pe 
picioarele ei îngenuncheate şi se întoarse la treabă. 

— Cum te descurci? întrebă Rhyme 

— Rezist, răspunse ea încet, şi mai dădu la o parte 
câteva cărămizi. 

Avea în jur cam o duzină. Întoarse capul, proiectând 
fasciculul de lumină spre ceea ce se afla dincolo de 
cărămizi; un zid de pământ negru, cenuşă, bucăţi de 
cărbune şi fragmente de lemn. 

Începu să sape prin pământul dens şi uscat ce se afla 
în rezervor. „Nenorocitul ăsta de pământ nu e câtuşi de 
puţin compact”, îşi spuse, privind firişoarele de pământ 
ce se scurgeau în jos, strălucind sub raza de lumină a 
lămpii de pe casca ei. 

— Sachs! strigă Rhyme. Opreşte-te! 

Ei i se tăie respiraţia. 

— Ce... 

— Tocmai am recitit articolul despre incendiere. Scrie 
că a avut loc o explozie în subsolul cârciumii. Grenadele 
de la acea vreme erau sfere cu fitil. Probabil Charles a 
dus două cu el. Asta e sfera din puț! Eşti chiar lângă cea 
care n-a explodat. Bomba ar putea fi la fel de instabilă 
ca nitroglicerina. Asta simţise şi câinele, explozibil! leşi 
de acolo rapid. 

Ea se prinse de peretele puţului pentru a se ridica în 
picioare. 

Dar cărămida de care se ţinea cedă brusc, iar ea căzu 
pe spate, în vreme ce din puț se revărsă o avalanşă de 
pământ uscat. În jurul ei curgeau pietre şi pietriş şi 
pământ, ţintuindu-i picioarele îndoite, chinuite de dureri 
şi întinzându-se rapid spre pieptul şi faţa ei. 

Ţipă, încercând cu disperare să se ridice în picioare. 
Dar nu reuşi; valul de pământ îi ajunsese la braţe. 

— Sa... Auzi vocea lui Rhyme înainte ca echipamentul 
de transmisie radio să-i fie smuls. 

Un nou val de pământ se revărsă peste corpul ei, 
înţepenit fără speranţă sub greutatea zdrobitoare ce se 


ridica precum apele unei viituri. 

Apoi Sachs ţipă din nou - când sfera, adusă de 
curentul de pământ, căzu prin gaura căscată în zidul de 
cărămidă şi se rostogoli peste corpul ei imobilizat. 


Jax ieşise din mediul lui familiar. 

Lăsase Harlemul în urma sa - atât locul, cât şi starea 
de spirit. Lăsase în urmă terenurile virane pline cu sticle 
de bere tare, lăsase în urmă pavilioanele din faţa 
magazinelor, reclamele spălate de ploi la leşia Red 
Devil, pe care negrii o foloseau altădată pentru a-şi 
întinde părul, în epoca Malcolm X, lăsase în urmă puştii 
cu pretenţii de rapperi şi ansamblurile de percuție 
alcătuite din găleți, din Marcus Garvey Park, standurile 
unde se vindeau jucării, şi sandale, şi bijuterii ieftine, şi 
covoare pentru pereţi din ţesături kente. Lăsase în urmă 
toate construcțiile de renovare, lăsase în urmă 
autocarele de turişti. 

Se afla acum în unul dintre puţinele locuri unde nu 
desenase niciodată un Jax 157, nu acoperise niciun zid 
de sus până jos. 

Partea elegantă a Central Park West. 

Fixa cu privirea clădirea în care se afla acum Geneva 
Settle. 

După incidentul de pe alee, de lângă casa ei de pe 
118th Street, cu Geneva şi tipul din maşina gri, Jax se 
aruncase într-un alt taxi şi urmărise până aici maşinile 
de poliţie. Nu ştia ce să creadă despre acea clădire: 
avea două maşini de poliţie în faţă, iar de la trepte la 
trotuar exista o rampă precum cele construite pentru 
persoanele în scaun cu rotile. 

Şchiopătând încet prin parc, pândind clădirea. Ce 
făcea fata înăuntru? Incercă să arunce o privire. Dar 
jaluzelele erau trase. 

O altă maşină - Crown Vic, genul din care poliţia avea 
multe - opri în faţă şi din ea ieşiră doi poliţişti, purtând 
o valiză ieftină, prinsă cu bandă adezivă, şi nişte cutii de 


cărţi. Probabil ale Genevei, presupuse el. Se muta acolo. 

O  protejau şi mai îndeaproape, îşi spuse el, 
descurajat. 

Intră în tufişuri pentru a vedea mai bine când se 
deschidea uşa, dar exact în acel moment trecu o altă 
maşină de poliţie prin faţă. Mergând încet. Părea că 
polițistul dinăuntru scana şi parcul, şi trotuarul. Jax 
memora numărul clădirii, apoi se întoarse şi dispăru în 
parc. O luă spre nord, pornind pe jos înapoi spre 
Harlem. 

Simţea pistolul ascuns în şosetă, simțindu-se tras de 
mânecă de ofiţerul său de eliberare condiţionată, aflat la 
350 de kilometri spre nord, care se gândea, poate, să-i 
facă o vizită surpriză în apartamentul său din Buffalo 
chiar în acel moment, Jax îşi aminti o întrebare pe care 
i-o adresase Ralph, prinţul egiptean căruia îi plăcea să 
se sprijine de garduri. Ceea ce făcea merita atâtea 
riscuri? 

Se gândi la asta acum, în timp ce se întorcea acasă. 

Meritase riscul, cu douăzeci de ani în urmă, de a sta 
cocoţat pe cornişa de fier de cincisprezece centimetri 
lăţime pasajului de peste Grand Central Parkway, 
pentru a scrie Jax 157, la nouă metri deasupra traficului 
ce se scurgea cu o sută de kilometri pe oră? 

Meritase riscul când, cu şase ani în urmă, încărcase 
un glonţ de 12 în ţeava pistolului şi i-o vârâse în faţă 
şoferului de camion blindat, doar pentru a obţine acei 
50 000 sau 60 000 de dolari? Suficient cât să-l ajute să 
meargă mai departe, să-şi pună din nou viaţa pe linia de 
plutire? 

Şi ştia că, fir-ar să fie, întrebarea lui Ralph nu îşi avea 
rostul, fiindcă sugera că ar fi avut de ales. Atunci şi 
acum, corect sau greşit, nu conta. Alonzo „Jax” Jackson 
avea să-şi vadă în continuare de treabă. Dacă treaba 
ieşea bine, avea să-şi recupereze viaţa pe care o merita 
în Harlem, casa sa, locul care, la bine sau la rău, îl 
modelase în ceea ce era acum - şi locul la a cărui 


modelare contribuise şi el, cu mii de tuburi de vopsea 
spray. Pur şi simplu făcea ceea ce trebuia să facă. 


Atent. 

În ascunzătoarea sa din Queens, Thompson Boyd 
purta o mască de gaz cu filtru şi mănuşi groase. 
Amesteca încet acid şi apă, verificând apoi concentraţia. 

Atent... 

Asta era partea dificilă. Desigur, praful de cianură de 
potasiu aşezat în apropiere era periculos - suficient cât 
să ucidă treizeci sau patruzeci de oameni dar în forma 
sa uscată era relativ stabil. Exact ca în cazul bombei pe 
care o plantase în maşina de poliţie, praful alb trebuia 
să fie amestecat cu acid sulfuric pentru a produce gazul 
mortal (celebrul Zyklon-B utilizat de nazişti în duşurile 
lor de exterminare). 

Dar marele semn de întrebare e acidul sulfuric. O 
concentraţie prea slabă va produce gazul încet, ceea ce 
le-ar putea da victimelor o şansă de a detecta mirosul şi 
de a fugi. Dar un acid prea puternic - cu o concentraţie 
de peste 20% - va determina cianura să explodeze 
înainte de a se dizolva, disipând o mare parte din efectul 
mortal urmărit. 

Thompson avea nevoie ca acidul să fie într-o 
concentraţie cât mai apropiată de 20% dintr-un motiv 
simplu: locul în care avea să monteze dispozitivul - 
vechea casă din Central Park West unde locuia Geneva 
Settle - nu avea să fie nicidecum etanşă. După ce aflase 
că acolo se ascundea fata, Thompson se ocupase 
personal să supravegheze casa din oraş şi remarcase cu 
ferestrele nu erau etanşe şi că exista un sistem învechit 
de încălzire şi de aer condiţionat. Avea să fie dificil să 
transforme acea structură masivă într-o cameră de 
gazare. 

„... trebuie să înţelegeţi despre ce-i vorba aici. E ca 
orice altceva în viaţă. Nimic nu iese sută la sută. Nimic 
nu decurge aşa cum am vrea...” 


leri îi spusese angajatorului său că următoarea 
tentativă de a o ucide pe Geneva avea să fie încununată 
de succes. Dar acum nu mai era atât de sigur de asta. 
Poliţiştii erau mult prea buni. 

„Vom  regândi operaţiunea şi îi dăm bătaie în 
continuare. Nu ne putem permite să ne implicăm 
emoţional.” 

Ei bine, el nu se implicase emoţional şi nu-şi făcea 
griji. Dar trebuia să ia măsuri drastice - pe mai multe 
fronturi. Dacă gazul otrăvitor din casă reuşea acum s-o 
ucidă pe Geneva, era foarte bine. Dar nu ăsta era scopul 
lui principal. Trebuia să-i lichideze măcar pe o parte 
dintre cei care se aflau înăuntru - anchetatorii care îi 
căutau pe el şi pe clientul său. Să-i ucidă, să ajungă în 
comă, să le producă leziuni cerebrale - nu conta. 
Important era să-i scoată din funcţiune. 

Thompson verifică din nou concentraţia şi o modifică 
puţin, compensând pentru aerul care avea să modifice 
echilibrul pH-ului. Mâinile îi erau uşor nesigure, aşa că 
luă o pauză de o clipă pentru a se calma. 

Cântecul pe care îl fluierase se transformă în Stairway 
to Heaven. 

Thompson se lăsă pe spate şi se gândi cum să 
introducă bomba cu gaz în casa vizată. li veniră câteva 
idei - inclusiv una sau două care era destul de sigur că 
ar funcţiona. Testă din nou concentraţia acidului, 
fluierând distrat prin aparatul de respirat al măştii. 
Analizorul îi indică o concentraţie de 19,99394 %: 
Perfect. 

Noua piesă care îi răsună în cap era Oda bucuriei din 
Simfonia a IX-a a lui Beethoven. 


Amelia Sachs nici nu murise zdrobită sub argila şi 
pământ, nici nu fusese aruncată în aer de un obuz 
instabil din secolul al XIX-lea. 

Stătea acum în laboratorul lui Rhyme, după ce făcuse 
duş şi-şi luase haine curate, examinând ceea ce îi căzuse 


în poală din rezervorul uscat cu jumătate de oră înainte. 

Nu era o bombă veche. Dar nu încăpea nicio îndoială 
că obiectul fusese lăsat în puț de Charles Singleton în 
noaptea de 15 iulie 1868. 

Scaunul lui Rhyme era oprit în faţa mesei de 
examinare, lângă Sachs, iar ei priveau cutia de carton în 
care erau colectate probele. Cooper era lângă «i, 
punându-şi mănuşi de latex. 

— Va trebui să-i spunem Genevei, zise Rhyme. 

— Trebuie? spuse Sachs ezitând. Eu nu vreau. 

— Ce să-mi spuneţi? 

Sachs se întoarse rapid. Rhyme se îndepărtă de masă 
şi întoarse ezitant scaunul Storm Arrow, gândindu-se: 
„La naiba. Ar fi trebuit să fim mai atenţi”. 

Geneva Settle era în pragul uşii. 

— Aţi găsit ceva legat de Charles în subsolul acelei 
cârciumi, nu-i aşa? Aţi aflat că într-adevăr a furat banii. 
Asta era secretul lui, pună la urmă? 

Rhyme îi aruncă o scurtă privire lui Sachs, apoi spuse: 

— Nu, Geneva. Nu. Am găsit altceva. Arătă din cap 
spre cutie. Acolo. Uită-te. 

Fata se apropie. Se opri, clipind, holbându-se la 
craniul de om de culoare maro. Asta era ceea ce 
văzuseră pe imaginea ultrasonografului şi ceea ce i se 
rostogolise în braţe lui Sachs. Cu ajutorul lui Vegas, 
câinele Briard al lui Gail Davis, inspectorul reuşise să 
recupereze oasele rămase. Aceste oase - pe care Sachs 
le confundase cu scânduri dintr-un cufăr - îi aparţineau 
unui bărbat, după cum constatase Rhyme. Cadavrul, se 
părea, fusese pus forţat în poziţie verticală în rezervorul 
din subsolul cârciumii Potters’ Field, chiar înainte ca 
Charles să pornească incendiul. Scanarea cu 
ultrasonograful înregistrase partea de sus a craniului şi 
o coastă de sub el, ceea ce îl făcuse să semene cu un fitil 
de bombă. 

Oasele erau într-o altă cutie pe masa de lucru. 

— Suntem destul de siguri că e un bărbat pe care l-a 


omorât Charles. 

— Nu! 

— lar apoi a dat foc tavernei pentru a ascunde crima. 

— N-aveţi de unde să știți asta, izbucni Geneva. 

— Nu, n-avem. Dar e o deducție rezonabilă, explică 
Rhyme. Spunea în scrisoare că merge la Potters' Field 
înarmat cu revolverul său Navy Colt. Ăsta era un pistol 
din Războiul Civil. Nu funcţiona ca pistoalele de la ora 
actuală, în care încarci un glonţ în partea din spate a 
cilindrului. Fiecare rundă trebuia încărcată din faţă cu 
un glonţ şi praf de puşcă. 

Ea dădu din cap. Privirea îi era fixată pe oasele negre 
şi maro, pe craniul fără ochi. 

— Am găsit câteva informaţii despre astfel de pistoale 
în baza noastră de date. E de calibru .36, dar 
majoritatea soldaţilor din Războiul Civil au învăţat să 
folosească gloanţe de calibru .39 în ele. Sunt ceva mai 
mari şi stau mai bine în ţeavă. Astfel pistolul devine mai 
precis. 

Sachs ridică o mică pungă de plastic. 

— Asta se găsea în cutia craniană. Înăuntru se afla o 
mică sferă de plumb. E un glonţ de calibru .39 care a 
fost tras dintr-un pistol de calibru .36. 

— Dar asta nu dovedeşte nimic. 

Fixa cu privirea gaura din fruntea craniului. 

— Nu, spuse Rhyme blând. Doar sugerează. Dar 
sugerează cu tărie că Charles l-a ucis. 

— Cine era? întrebă Geneva. 

— Habar n-avem. Chiar dacă avea vreun document de 
identitate la el, a ars ori s-a dezintegrat împreună cu 
hainele lui. Am găsit glonţul, un pistol mic pe care 
probabil îl avea la el, câteva monede de aur şi un inel pe 
care scria... ce scria, Mel? 

— Winskinskie. 

Ridică o punguţă de plastic în care se afla inelul de 
aur cu sigiliu. Deasupra inscripţiei era gravat profilul 
unui amerindian. 


Cooper aflase în scurt timp că respectivul cuvânt 
însemna „uşier” sau „portar” în limba indienilor 
Delaware. Poate că acesta era numele mortului, deşi 
structura osoasă a craniului său sugera că nu era de 
origine amerindiană. Era mai probabil, credea Rhyme, 
ca termenul să fi fost un slogan al vreunei fraternităţi, 
şcoli sau lojă, iar Cooper le scrisese câtorva antropologi 
şi profesori de istorie pe e-mail, pentru a verifica dacă 
aceştia auziseră de acel cuvânt. 

— Charles n-ar fi făcut aşa ceva, rosti încet urmaşa sa. 
Nu ar fi ucis pe nimeni. 

— Glonţul a fost tras în frunte, spuse Rhyme. Nu din 
spate. lar pistolul - un Derringer - pe care Sachs l-a 
găsit în rezervor îi aparţinea probabil victimei. Asta 
sugerează că e posibil să fi fost împuşcat în legitimă 
apărare. 

Deşi rămânea valabil faptul că Charles se dusese de 
bunăvoie la cârciumă înarmat cu un pistol. Probabil că 
se aşteptase la oarecare violenţă. 

— N-ar fi trebuit să încep toate astea de la bun 
început, murmură Geneva. E o prostie. Nici măcar nu-mi 
place trecutul. Nu are rost. Il urăsc! 

Se întoarse şi fugi pe hol, apoi la etaj. 

Sachs o urmă. Se întoarse câteva minute mai târziu. 

— Citeşte. Zice că vrea să fie singură. Cred că va fi 
bine. 

Insă vocea ei era ezitantă. 

Rhyme examina informaţiile de la cea mai veche 
scenă a crimei de care se ocupaseră vreodată - de 140 
de ani. Întregul scop al căutării era de a afla ceva care i- 
ar fi putut duce la cel care îl angajase pe Subiectul 910, 
oricine ar fi fost el. Dar nu reuşiseră decât aproape s-o 
omoare pe Sachs şi s-o dezamăgească pe Geneva cu 
vestea că strămoşul ei omorâse un om. 

Privi copia cărţii de tarot cu Bărbatul Spânzurat, care 
îl fixa cu o privire placidă de pe panoul cu probe, 
bătându-şi joc de frustrarea lui Rhyme. 


— Hei, am ceva aici, spuse Cooper. 

Se uita în monitorul computerului. 

— Winskinskie? întrebă Rhyme. 

— Nu. Ascultaţi. Un răspuns legat de substanţa 
noastră misterioasă - cea pe care Amelia a găsit-o în 
ascunzătoarea subiectului de pe Elizabeth Street şi 
lângă locuinţa mătuşii Genevei. Lichidul. 

— Era şi cazul. Ce naiba e? Toxină? întrebă Rhyme. 

— Băiatul nostru cel rău suferă de uscăciune a 
ochilor, spuse Cooper. 

— Poftim? 

— E Murine. 

— Picături oculare? 

— Corect. Compoziţia este exact aceeaşi. 

— În regulă. Adaugă asta pe panou, îi ceru Rhyme lui 
Thom. S-ar putea să fie doar temporar - din cauză că a 
lucrat cu acid. Caz în care nu ne ajută. Dar s-ar putea şi 
să fie o afecţiune cronică. Asta ar fi bine. 

Criminaliştilor le plăceau la nebunie infractorii cu 
maladii fizice. Rhyme avea o întreagă secţiune în cartea 
sa despre cum puteai da de urma cuiva folosind 
medicamente eliberate cu reţetă sau fără, ace 
hipodermice aruncate, ochelari luaţi pe reţetă, uzura 
unică a tălpii pantofilor provocată de probleme 
ortopedice şi aşa mai departe. 

În acel moment sună telefonul lui Sachs, După ce 
ascultă o clipă, rosti: 

— În regulă. Ajung în cincisprezece minute. Poliţista 
închise şi îi aruncă o privire lui Rhyme. Ei bine, asta e 
interesant. 


Capitolul 28 


Când Amelia Sachs intră în Secţia de terapie intensivă 
a Spitalului Prezbiterian Columbia, văzu doi Pulaski. 

Unul era în pat, înfăşurat în bandaje şi conectat la 
tuburi transparente de plastic ce arătau înfiorător. Ochii 
îi erau ceţoşi, gura moale. 

Celălalt stătea lângă patul lui, arătând ciudat în 
scaunul inconfortabil de plastic. La fel de blond, cu un 
chip la fel de proaspăt, în aceeaşi uniformă albastru 
crud a Departamentului de poliţie din New York pe care 
o purta Ron Pulaski când fusese abordat de Sachs în 
faţa muzeului afro-american, cu o zi în urmă, şi îi 
spusese să se prefacă interesat de o grămadă de gunoi. 

„Cât zahăr?...” 

Clipi, privind imaginea în oglindă. 

— Eu sunt Tony. Fratele lui Ron. După cum probabil 
aţi ghicit. 

— Bună, doamnă detectiv, reuşi Ron să rostească fără 
suflare. 

Vocea nu i se auzea prea bine. Era înceată, 
nedesluşită. 

— Cum te simţi? 

— Ce face Geneva? 

— E bine. Sunt sigură că ai auzit - l-am oprit la 
apartamentul mătuşii ei, dar a reuşit să scape... Ai 
dureri? Probabil că da. 

El arătă din cap spre perfuzie. 

— Cocteil de fericire... Nu simt nimic. 

— Va fi bine. 

— Voi fi bine, reluă Ron cuvintele fratelui său. 

Inspiră de câteva ori adânc, clipi. 

— O lună, aproximativ, explică Tony. Puţină terapie. 
Va reveni în serviciu. Câteva fracturi. Nu prea are 


leziuni interne. Are capul tare. Cum spunea întotdeauna 
tata. 

— Ciapul, rânji Ron. 

— Aţi fost colegi la academia de poliţie? 

Îşi trase un scaun şi se aşeză. 

— Corect. 

— Şi tu la ce secţie eşti? 

— Şase, răspunse Tony. 

Secţia Şase se afla în centrul părţii de vest a 
Greenwich Village. Nu erau prea multe tâlhării sau 
furturi de maşini, sau trafic de droguri. In general 
poliţia intervenea în spargeri, certuri de cuplu între 
homosexuali şi incidente produse de artişti şi scriitori cu 
tulburări emoţionale, care  uitaseră să-şi ia 
medicamentele. Tot la Secţia Şase se aflu şi unitatea de 
genişti. 

Tony era tulburat, desigur, dar şi furios. 

— Tipul a continuat să dea în el chiar şi după ce l-a 
pus la pământ. Nu era nevoit s-o facă. 

— Dar poate, ieşiră cu dificultate cuvintele lui Ron, a 
stat pai mult... A stat mai mult timp pe mine. Şi n-a 
apucat... n-a apucat să meargă după Geneva. 

Sachs zâmbi. 

— Tu eşti genul care vede jumătatea plină a 
paharului. 

Nu îi spuse că fusese aproape omorât în bătaie pur şi 
simplu pentru ca Subiectul 910 să poată folosi un glonţ 
din arma lui ca diversiune. 

— Cam aşa sunt. Să-i mulţumiţi Jenevei. Ge-nevei din 
partea mea. Pentru carte. 

Nu prea putea să-şi mişte capul, dar privirea îi 
alunecă spre marginea noptierei, unde se afla un 
exemplar din Să ucizi o pasăre căutătoare. 

— Tony îmi cişeşte. Poa’ citi chiar şi cuvinşele lungi. 

Fratele lui râse. 

— Ce tembel eşti. 

— Deci ce poţi să ne spui, Ron? Tipul ăsta e deştept şi 


încă e în libertate. Avem nevoie de ceva ce să putem 
folosi. 

— Nu ştiu. Eu merjeam în sus şi-n jos pe alee. S-a 
ascuns când m-am fus pe... dus pe stradă. S-a întors în 
spate, pe alee... Nu şciam că e aculu. Acolo. Era după 
colţ, ştiţi, lângă căldire... clădire. M-am dus în colţ. Am 
văjut un tip cu o mască, ca o mască de schi. Apoi un 
obiect. Bâtă, baston. M-a lovit prea rupid. Nu l-am văjut. 
M-a lovit rău. Clipi din nou, închise ochii. Neglijent. Am 
foşt prea aproape de zid. N-o să mai fac asta. 

Nu ştiai. Acum ştii. 

— Un vâjâit. 

Tresări de durere. 

— Eşti bine? îl întrebă fratele lui. 

— Sunt bine. 

— Un vâjâit, îl încuraja Sachs, trăgându-şi scaunul 
mai aproape. 

— Ce? 

— Ai auzit un vâjâit. 

— Da, am auzit, doamnă. Nu „doamnă”. Doamnă 
detectiv. 

— E în regulă, Ron. Spune-mi cum vrei. Ai văzut ceva? 
Orice? 

— Un obiect. Ca o bâtă. Nu, nu în sensul de prost 
bâtă. Ha. O bâtă de baseball. Drept în faţă. O, v-am spus 
asta. Şi am căzut. Adică, detective. Nu „doamnă”. 

— E în regulă, Ron. Ce îţi aminteşti, apoi? 

— Nu ştiu. Îmi amintesc că eram întins pe jos. 
Gândindu-mă... Mă gândeam că o să-mi ia arma. Am 
încercat să-mi controlez arma. Iera... era în carte, să nu- 
i dai drumul. „Păstraţi în permanenţă controlul asupra 
armei” Dar n-am reuşit. Mi-a luat-o oricum. Eram mort. 
Ştiam că sunt mort. 

Ea îl încuraja încet: 

— Îţi aminteşti ce ai văzut? 

— Un trei unchi. 

— Un ce? 


El râse: 

— N-am vrut să zic trei unchi. Un triunghi. Carton. Pe 
jos. Nu mă puteam mişca. Doar asta vedeam. 

— Şi cartonul ăsta? Era al subiectului? 

— Tliunghiul? Nu. Adică triunghiul. Nu, era doar 
gunoi. Adică doar atâta vedeam. Am încercat să mă 
târăsc. Nu cred c-am reuşit. 

Sachs oftă: 

— Ai fost găsit pe spate, Ron. 

— leram... Eram pe spate? 

— Aminteşte-ţi. Ai văzut cerul, poate? 

El îşi miji ochii. 

Pulsul ei se acceleră. Reuşise să vadă ceva? 

— Siunge. 

— Ce? 

— Aveam deja siunge în ochi. 

— Sânge? sugeră fratele lui. 

— Da. Sânge. Nu vedeam nimic atunci. Nici tliunghi, 
nici clădire. Mi-a luat arma. A stat prin preazmă câteva 
minute. Apoi nu-mi mai amintesc nimic alceva. 

— A stat prin preajmă? Cât de aproape? 

— Nu ştiu. Nu aproape. Nu vedeam, Prea mult siunge. 
Sachs dădu din cap. Bietul om părea extenuat. Respira 
cu greu, privirea îi era mult mai înceţoşată de cât când 
sosise ea, Se ridică: g 

— O să-l las să se odihnească. 1l întrebă: Ai auzit de 
Terry Dobyns? 

— Nu. leste... Cine eşte? Pe chipul poliţistului rănit 
apăru o grimasă. Cine este? 

— Psihologul de serviciu. Îi aruncă o privire lui Ron, 
zâmbind. Asta o să te stoarcă de vlagă o vreme. Ar 
trebui să discuţi cu el despre asta. El e omul de bază. E 
cel mai tare. 

Ron spuse: 

— N-am nevoie să... 

— Agent? spuse ea, sever. 

El ridică o sprânceană, tresărind. 


— E un ordin. 

— Da, doamnă. Adică... doamnă. 

Anthony spuse: 

— Am să mă asigur eu de asta. j 

— O să-i mulţumiţi... Genevei din partea mea? Imi 
place cartea. 

— Aşa am să fac. Sachs îşi trecu geanta peste umăr şi 
porni spre uşă. Tocmai trecuse pragul când se opri 
brusc şi se întoarse. Ron? 

— Şeie? 

Se întoarse la căpătâiul patului, se aşeză din nou. 

— Ron, ai spus că subiectul a fost lângă tine câteva 
minute. 

— Duh. 

— Ei bine, dacă nu-l vedeai fiindcă aveai sânge în 
ochi, de unde ai ştiut că era acolo? 

Tânărul ofiţer se încruntă: 

— A... da. E cevra ce am uitat să vă spun. 


— Băiatul nostru are un obicei, Rhyme. 

Amelia Sachs intră din nou în laborator. 

— Ce anume? 

— Fluieră. 

— După taxiuri? 

— Muzică. Pulaski l-a auzit. După ce încasase prima 
lovitură şi era întins la pământ, subiectul i-a luat arma 
şi, presupun, a petrecut câteva minute prinzând glonţul 
de ţigară. Cât timp făcea asta, fluiera. Foarte încet, a 
spus Ron, dar cu siguranţă fluiera. 

— Niciun profesionist nu fluieră în timpul serviciului, 
spuse Rhyme, 

— Aşa s-ar crede. Dar l-am auzit şi eu. La 
ascunzătoarea de pe Elizabeth Street. Am crezut că era 
radioul sau ceva - era bun. 

— Cum se simte bobocul? întrebă Sellitto. 

În ultima vreme nu-şi mai frecase pata de sânge 
invizibilă, dar era oricum tensionat. 


— Doctorii spun că se va face bine. După aproximativ 
o lună de terapie. I-am spus să discute cu Terry Dobyns. 
Ron era destul de ameţit, dar era şi fratele lui acolo. Elo 
să aibă grijă de Ron. E poliţist şi el. Geamăn identic. 

Rhyme nu era surprins. Vocaţia de poliţist era adesea 
o trăsătură de familie. „Poliţai” ar fi putut fi numele unei 
gene umane. 

Dar Sellitto clătină din cap aflând că avea un frate. 
Păru cu atât mai tulburat, de parcă ar fi fost vina lui că o 
întreagă familie fusese afectată de atac. 

Însă nu aveau timp să se ocupe de demonii 
inspectorului. Rhyme spuse: 

— În regulă, avem câteva informaţii noi. Să ne folosim 
de ele. 

— Cum? întrebă Cooper. 

— Uciderea lui Charlie Tucker rămâne cea mai 
apropiată pistă a noastră legată de Domnul Nouă-Unu- 
Zero. Deci, evident, adăugă criminalistul, sunăm în 
Texas. 

— Să-i dăm bătaie, spuse Sachs, şi apăsă butonul 
difuzorului pe telefon. 


SCENA DE LA POTTERS’ FIELD 
(1868) 

e Taverna din cartierul Culmile Spânzurătorii - 
aflată în anii 1800 în Upper West Side, cartier 
mixt în anii 1860. 

e E posibil ca Potters’ Field să fi fost locul de 
întâlnire al lui Boss Tweed şi a altor politicieni 
corupți din New York. 


e Charles a venit aici pe 15 iulie 1868. 

e Locul a ars din temelii după o explozie, se 
presupune că imediat după vizita lui Charles. 
Pentru a-i ascunde secretul? 

e Cadavru în subsolul clădirii, bărbat, se presupune că 
a fost ucis de Charles Singleton. 


e Împuşcat în frunte cu pistol Navy Colt de 
calibru .36, încărcat cu glonţ de calibru .39 
(tipul de armă deținută de Charles 
Singleton). 
Monede de aur 
Bărbatul era înarmat cu un Derringer 
Neidentificat 
Avea un inel inscripţionat cu „Winskinskie”. 

= Înseamnă „uşier” sau „portar” în limba 

indienilor Delaware. 
= În prezent se caută şi alte semnificaţii. 


SCENA DIN EAST HARLEM (APARTAMENTUL 
MĂTUŞII GENEVEI) 

e A folosit o ţigară şi un glonţ de 9 mm ca 
dispozitiv exploziv pentru a distrage atenţia 
poliţiştilor. Marca Merit, imposibil de 
identificat sursa. 

e Amprente palmare: nu există. 

e Doar amprente de mănuşi. 

e Dispozitiv cu gaz otrăvitor: 

e Borcan de sticlă, staniol, sfeşnic. 
Imposibil de identificat sursa. 

e Cianură şi acid sulfuric. Niciuna nu 
conţine indicatori ai producătorului. 
Imposibil de identificat sursa. 

e Lichid incolor similar cu cel găsit pe 
Elizabeth Street, 

e S-a determinat că e Murine. 

e Mici aşchii de vopsea portocalie. Se da drept 
muncitor în construcţii sau drumuri? 


SCENA DIN ASCUNZĂTOAREA DE PE ELIZABETH 
STREET 
e A folosit o capcană electrică împotriva 
intruşilor. 
e Amprente: nu există. Doar amprente de 


mănuşi. 

Camera şi monitorul de securitate; nu există 
niciun indiciu. 

Pachetul cu cărţi de tarot, din care lipseşte a 
douăsprezecea carte. Nu există niciun 
indiciu. 

Harta cu schiţa muzeului unde a fost atacata 
G. Settle şi clădirile de peste drum. 

Urme: 

e Falafel şi iaurt 

e  Aşchii de lemn de pe birou cu urme de 

acid sulfuric pur 

e Lichid incolor, nu e exploziv. Trimis la 

laboratorul FBI. 

e S-a determinat că e Murine. 

e Alte fibre de frânghie. Coardă de 

strangulare? 

e Carbon pur găsit pe hartă. 
Ascunzătoarea a fost închiriată, plătită cu 
bani gheaţă, pe numele Billy Todd Hammil. 
Se potriveşte cu descrierea Subiectului 910, 
dar nu exista legături cu un Hammil 
adevărat. 


SCENA DE LA MUZEUL AFRO-AMERICAN 


Pachetul pentru viol: 

e Carte de tarot, a douăsprezecea din 
pachet, Bărbatul Spânzurat, însemnând 
căutare spirituală 

e Pungă cu o fata zâmbitoare 

e Prea comună pentru a i se identifica 

sursa 

Cuţit pentru cutii 

Prezervative Trojan 

Banda adezivă 

Miros de iasomie 

Obiect necunoscut cumpărat cu 5.95 $ 


Probabil căciulă de schi 

Bonul de cumpărături, indicând că 
magazinul se află în oraşul New York, 
magazin mixt sau dugheană cu preţuri 
mici. 

Cumpărate cel mai probabil dintr-un 
magazin de pe Mulberry Street, Little 
Italy. Subiectul a fost recunoscut de 
vânzătoare. 


e Amprente: 


Subiectul a purtat mânuşi de latex sau 
vinil. 

Amprentele de pe obiectele din 
pachetul pentru viol îi aparţineau unei 
persoane cu mâini mici, neidentificate 
în baza IAFIS. Se confirmă că îi aparţin 
vânzătoarei. 


e Urme: 


Fibre de frânghie de bumbac, unele cu 
urme de sânge uman. Pentru 
strangulare? 

= Trimise spre analiză la CODIS 

= Nu s-au găsit dale similare de 

ADN în CODIS. 

Popcorn şi vată de zahăr cu urme de 
urină de câine 


e Arme: 

e Baston sau armă de arte marţiale 

e Pistolul e un magnum de 22, North American 
Arms, model Black Widow sau Mini-Master 

e Îşi confecţionează singur muniţia, gloanţe 
găurite umplute cu ace. Nu s-au găsit date 
similare în bazele IBIS sau DRUGFIRE. 


Motivul: 


Neclar. Violul a fost probabil înscenat. 
E posibil ca adevăratul mobil să fi fost cel de 
a fura microfişa cuprinzând numărul din 23 
iulie 1868 al revistei Coloreds' Weekly 
Illustrated şi de a o ucide pe G. Settle din 
cauza interesului ei pentru articol, din 
motive necunoscute. Articolul era despre 
strămoşul ei Charles Singleton (vezi 
diagrama alăturată). 
Bibliotecarul, victimă, a declarat că mai 
existase o persoană interesată să vadă 
articolul. 
= Se cer listele de convorbiri telefonice 
ale bibliotecarului pentru a verifica 
acest lucru. Nu exista niciun indiciu. 
= Se cer informaţii de la angajați cu 
privire la cealaltă persoana care dorea 
să vadă articolul 
= Nu există niciun indiciu. 
Se caută un alt exemplar din respectivul 
articol. 
= Mai multe surse raportează că 
bărbatul a solicitat acelaşi articol. Nu 
există indicii privind identitatea sa. 
Majoritatea exemplarelor sunt distruse 
sau rătăcite. S-a găsit una (vezi 
graficul alăturat). 
Concluzie: G. Settle e încă în pericol. 
Motivul ar putea fi acela de a păstra ascuns 
faptul că strămoşul ei a descoperit că 
Amendamentul Paisprezece din Constituţie 
nu e valid, ceea ce ar ameninţa majoritatea 
legilor legate de drepturile şi libertăţile 
civile din SUA. 


Profilul incidentului trimis către sistemele VICAP 


şi NCIC. 

e Crima în Amarillo, TX, acum cinci ani, 
Modus operandi similar - scena crimei a fost 
trucată (aparent crima ritualică, motivul real 
necunoscut). 

= Victima era un gardian de închisoare 
ieşit la pensie. 

= Portretul robot a fost trimis la 
închisoarea din Texas. 

= Nerecunoscut 

e Crimă în Ohio, acum trei ani, Modus 
operandi similar - scena crimei a fost 
trucată (aparent agresiune sexuală, motivul 
real probabil execuție la comandă). 
Elemente din dosar pierdute. 


PROFILUL SUBIECTULUI 910 
Bărbat alb 
1,80 m; 80 kg 
Vârstă mijlocie 
Voce comună 
S-a folosit de telefonul mobil pentru a se apropia 
de victimă. 
Poartă pantofi sport Bass, de cel puţin trei ani 
vechime, mărimea 44, maro-deschis. Piciorul drept 
uşor răsucit spre exterior. 
Parfum de iasomie 
Pantaloni de culoare închisă 
Mască de schi de culoare închisă 
Dispus să atace persoane nevinovate pentru a-şi 
ucide victima şi a scăpa. 
E cel mai probabil ucigaş plătit. 
Posibil fost deţinut în închisoarea din Amarillo, TX. 
Vorbeşte cu accent de sudist. 
Are păr castaniu-deschis, tuns scurt, e proaspăt 
ras. 
Infăţişare comună 


A fost văzut îmbrăcat într-un impermeabil de 
culoare închisă. 

Probabil nu e fumător înrăit. 

Lucrător în construcţii, amenajări, drumuri? 
Foloseşte Murine. 

Fluieră. 


PROFILUL ANGAJATORULUI SUBIECTULUI 910 
Nu există informaţii în momentul de faţă. 


PROFILUL COMPLICELUI SUBIECTULUI 910 
Bărbat de culoare 
Treizeci spre patruzeci de ani 
Înălţime 1,80 m 
Constituţie solidă 
Îmbrăcat în jachetă kaki de armată 
Fost puşcăriaş 
Şchiopătează 
Se crede că e înarmat. 
Proaspăt ras 
Bandană neagră 
Se aşteaptă martori suplimentari şi înregistrări de 
la camerele de supraveghere 
Înregistrarea nu e conclusivă, a fost trimisa la 
laborator pentru analiză. 
Pantofi de lucru vechi 


PROFILUL LUI CHARLES SINGLETON 

Fost sclav, strămoş al lui G. Settle. Căsătorit, un 
fiu. A primit de la stăpânul sau o livadă în statul 
New York. A lucrat şi ca învăţător. A avut un rol 
important în prima parte a mişcării pentru 
drepturi civile. 

Charles a fost acuzat că ar fi comis un furt în 1868 
- face subiectul articolului din microfişa furată. 

Se presupune că ar fi avut un secret ce ar putea 
avea legătură cu acest caz. Era îngrijorat că 


dezvăluirea secretului ar putea provoca o 
tragedie. 

A participat la întâlniri în cartierul Culmile 
Spânzurătorii din New York. 

Implicat în vreo activitate riscantă? 

A colaborat cu Frederick Douglas şi alţii pentru a 
obţine ratificarea Amendamentului Paisprezece la 
Constituţie. 

Infracţiunea, aşa cum a fost prezentata în 
Coloreds' Weekly Illustrated: 

e Charles este arestat de detectivul William 
Simms pentru furtul unei sume 
considerabile din Trustul pentru Foştii 
Sclavi din NY. A spart seiful Trustului, 
martorii l-au văzut plecând la scurt timp 
după. Uneltele sale au fost găsite în 
apropiere. Cea mai mare parte a banilor a 
fost recuperată. A fost condamnat la cinci 
ani închisoare. Nu exista informaţii despre el 
după condamnare. Se crede ca s-a folosit de 
relaţiile sale cu primii lideri ai mişcării 
pentru drepturi civile pentru a obţine acces 
la Trust. 

Corespondenţa lui Charles: 

e Scrisoarea 1, către soţie: 

Privind: revoltele împotriva recrutării din 1863, 
puternic resentiment împotriva negrilor în întregul 
stat NY, linşaje, incendieri. Proprietăţile deţinute 
de negri sunt în pericol. 

e Scrisoarea 2, către soţie: Charles la bătălia 
de la Appomattox de la sfârşitul Războiului 
Civil. 

e Scrisoarea 3, către soţie: Implicat în 
mişcarea pentru drepturi civile. Ameninţat 
pentru eforturile sale. Tulburat de secretul 
său. 

e Scrisoarea 4, către soţie: S-a dus la Potters’ 


Field înarmat cu pistolul său pentru a face 
„dreptate”. Rezultatele au fost catastrofale. 
Adevărul este ascuns acum în Potters' Field 
Toată această suferinţa a fost provocată de 
secretul său. 


— Alo? 

— Bună, ].T. Sunt Lincoln Rhyme din New York. 

Când vorbeai cu cineva care se prezenta cu inițialele 
şi locuia în Texas - ca să nu mai vorbim de tonul său 
tărăgănat - aveai tendinţa să foloseşti cuvinte precum 
„hei” şi „ian ascult” foarte lesne. 

— A, da, domnule, ce mai faceţi? Ştiţi, am citit despre 
dumneavoastră după ce am vorbit ultima dată. Nu ştiam 
că sunteţi celebru. 

— A, sunt doar un fost funcţionar civil, spuse Rhyme, 
cu o modestie ce suna fals. Nici mai mult, nici mai puţin. 
Aţi mai reuşit ceva cu imaginea aia pe care v-am trimis- 
0? 

— Îmi pare rău, detectiv Rhyme. Adevărul e că 
seamănă cu jumătate din tipii albi care şi-au făcut 
veacul pe aici. În plus, suntem ca majoritatea 
instituţiilor corecţionale - angajaţii noştri se schimbă în 
ritm rapid. Nu prea mai avem pe nimeni din perioada în 
care a fost ucis Charlie Tucker. 

— Avem ceva mai multe informaţii despre el. Asta v-ar 
putea ajuta să mai reduceţi din potenţialii candidaţi. 
Aveţi o clipă? 

— Ascult. 

— S-ar putea să aibă probleme cu ochii. Foloseşte 
Murine cu regularitate. Poate e ceva recent, dar poate o 
făcea şi pe când era deţinut acolo. Şi credem că, 
eventual, obişnuia să fluiere. 

— Să fluiere? Adică după femei şi dintr-astea? 

— Nu, să fluiere o melodie. Cântece. 

— Ok. OK. Staţi puţin. După cinci minute imposibil de 
lungi, reveni la telefon. Îmi pare rău. Nu-şi aminteşte 


nimeni nimic despre cineva care să fi fluierat sau să fi 
avut probleme cu ochii, nimeni anume. Dar o să căutăm 
în continuare. 

Rhyme îi mulţumi şi închise. Fixă cu privirea panoul 
cu indicii, frustrat. La începutul anilor 1900, unul dintre 
cei mai mari criminalişti ai tuturor timpurilor, Edmond 
Locard, din Franţa, inventase ceea ce el numea 
„principiul schimbului”, conform căruia la fiecare scenă 
a crimei există un anumit schimb de probe, oricât de 
mărunt, între infractor şi scenă sau victimă. 
Descoperirea acelor probe era scopul criminalistului, 
însă principiul lui Locard nu mergea până acolo încât să 
garanteze că simplul fapt de a stabili legătura putea să 
te ducă la uşa infractorului. 

Oftă. Ei bine, ştiuse că şansele erau slabe. Ce aveau? 
Un portret-robot vag, o posibilă afecţiune oculară, un 
posibil obicei, un resentiment împotriva unui gardian de 
închisoare. 

„Ce altceva ar fi trebuit...?” 

Rhyme se  încruntă. Avea sub ochi cea de-a 
douăsprezecea carte din pachetul de tarot. 

„Bărbatul Spânzurat nu se referă la o pedeapsă 
aplicată cuiva...” 

Poate că nu, dar ilustra oricum un bărbat atârnând pe 
un eşafod. 

În mintea lui se realiză o conexiune. Aruncă din nou o 
privire la indicii. Remarcă: bastonul, capcana de curent 
de pe Elizabeth Street, gazul otrăvitor, cele trei gloanţe 
trase în inimă, linşarea lui Charlie Tucker, fibrele de 
frânghie cu urme de sânge... 

— O, la dracu”! strigă. 

— Lincoln? Ce e? 

Cooper îi aruncă o privire şefului său, îngrijorat. 

Rhyme strigă: 

— Comandă, reapelează! 

Computerul răspunse pe monitor: „Nu am înţeles ce 
ai spus. Ce vrei să fac?” 


— Reapelează numărul. 

„Nu am înţeles ce ai spus.“ 

— La dracu’! Mel, Sachs... cineva să apese butonul de 
reapelare. 

Cooper făcu acest lucru şi, câteva minute mai târziu, 
criminalistul discuta din nou cu directorul închisorii din 
Amarillo: 

— J.T., sunt tot eu, Lincoln. 

— Da, domnule? 

— Lasă-i deoparte pe deţinuţi. Vreau să ştiu despre 
gardieni. 

— Gardieni? 

— Cineva care s-a numărat printre angajaţii voştri. Cu 
probleme la ochi. Care fluiera. Şi e posibil să fi lucrat în 
aripa condamnaților la moarte înainte sau în jurul 
perioadei în care a fost ucis Tucker. 

— Noi nu ne-am gândit deloc la angajați. Şi, iarăşi, cei 
mai mulţi dintre angajaţii noştri nu erau aici acum cinci, 
şase ani. Dar staţi puţin. Să întreb lumea. 

Imaginea Bărbatului Spânzurat fusese cea care îi 
sugerase acest gând lui Rhyme. Apoi se gândise la 
armele şi tehnicile pe care le folosise Subiectul 910. 
Erau metode de execuţie: cianură în formă gazoasă, 
electricitate, spânzurare, execuţie prin împuşcare în 
inimă, precum în faţa unui pluton. lar arma pe care o 
folosea pentru a-şi dobori victimele era un baston, de 
genul celor folosite de gardienii de închisoare. 

O clipă mai târziu auzi: 

— Hei, sunteţi pe fir, detectiv Rhyme? 

— Dă-i bătaie, J.T. 

— Evident, cineva s-a gândit că sună familiar. L-am 
sunat acasă pe unul dintre gardienii noştri pensionati, 
care a lucrat în echipa de execuţii. Îl cheamă Pepper. A 
fost  de-acord să vină la birou să discute cu 
dumneavoastră. Locuieşte în apropiere. Trebuie să 
ajungă în câteva minute. Vă sunăm noi imediat. 

Aruncă din nou o privire spre cartea de tarot. 


O schimbare de direcţie... 

La capătul a zece minute insuportabile, sună 
telefonul. 

Se făcură rapid prezentările. Halbert Pepper, ofiţer în 
retragere din cadrul Departamentului de Justiţie al 
statului Texas, vorbea pe un ton atât de tărăgănat încât, 
prin contrast, accentul lui J.T. Beauchamp aducea a 
engleză britanică: 

— Mă gândii că poate reuşesc să vă ajut niţel. 

— Spune-mi, zise Rhyme. 

— Până acu' vreo cinci ani am avut un ofiţer de 
supraveghere a execuțiilor care se potriveşte cu ceea ce 
i-aţi descris lui J.T. Omu’ avea probleme cu ochii şi 
fluiera de numa-numa. Eu pe-atunci taman eram 
aproape de pensionare, dar am lucrat cu el niţel. 

— Cine era? 

— Un tip de-l chema Thompson Boyd. 


IV 
Mortul viu 


Capitolul 29 


Vorbind la telefonul comutat pe difuzor, Pepper 
explică: 

— Boyd a crescut prin zonă. Taică-su era sondor... 

— De ţiţei? 

— Muncitor, da, domnule. Mama era casnică. N-aveau 
alţi copii. O copilărie normală, s-ar fi zis. Destul de 
plăcută, din câte se aude. Vorbea întruna despre familia 
lui, îi iubea. Făcea multe pentru maică-sa, care-şi 
pierduse un braţ sau un picior, sau ceva într-un uragan. 
Avea întotdeauna grijă de ea. Odată, de exemplu, am 
auzit că un puşti de pe stradă şi-a bătut joc de ea, iar 
Boyd l-a urmărit şi l-a ameninţat că-i strecoară în pat un 
şarpe american cu clopoței dacă nu-şi cerea scuze. 

În fine, după liceu şi un an sau doi de facultate s-a dus 
o vreme să lucreze la firma unde era şi taică-său, până 
au început să dea oameni afară în masă. A fost 
concediat. Şi tatăl lui la fel. Vremurile erau grele şi pur 
şi simplu nu-şi găsea de lucru aici, aşa că a plecat din 
stat. Nu ştiu unde. Şi-a găsit de lucru la o închisoare. A 
început ca gardian de aripă. Apoi au fost ceva probleme 
- ofiţerul lor însărcinat cu execuțiile s-a îmbolnăvit, cred 
- şi nu era altcineva care să-i facă treaba, aşa că a făcut- 
o Boyd. Prăjeala a mers aşa bine... 

— Poftim? 

— Scuze. Electrocutarea a mers aşa de bine că i-au 
dat lui postul. A stat o vreme, dar s-a tot mutat din stat 
în stat, fiindcă era foarte căutat. A devenit expert în 
execuţii. Se pricepea la scaune... 

— Scaune electrice? 

— Da, domnule, ca bătrânul nostru Scânteiuş de-aici. 
Faimosul. Şi se pricepea şi la gaz, era expert la 
pregătirea camerei de gazare. Ştia şi să facă un laţ de 


spânzurătoare, şi puţini oameni din SUA au competenţe 
în aşa ceva, daţi-mi voie să spun. Postul de ofiţer de 
supraveghere a execuțiilor a devenit disponibil aici, iar 
el s-a grăbit să-l ocupe. Trecuserăm la injecții letale, ca 
majoritatea celorlalte închisori, şi a devenit un geniu şi 
în domeniul ăsta. Chiar a studiat problema ca să le 
poată da replica protestatarilor. Is unii care zic c-ar fi 
dureroase chimicalele astea. Eu unu' cred că ăia îs 
critici ignoranţi şi democrați, care nu se obosesc să 
cerceteze faptele. E apă de ploaie. Adică, am avut 
nişte... 

— În legătură cu Boyd? întrebă Lincoln Rhyme, 
nerăbdător. 

— Da, domnule, scuze. Deci e aici şi lucrurile merg 
bine o vreme. Nimeni nu-l prea băga în seamă. Era 
parcă invizibil cumva. Tom Oarecare era porecla lui. 
Dar, în timp, ceva s-a întâmplat. Ceva s-a schimbat. 
După o vreme a început să se poarte ciudat. 

— Cum aşa? 

— Cu cât supraveghea mai multe execuţii, cu atât 
devenea mai nebun. Parcă tot mai gol şi mai gol. 
Inţelegeţi? Ca şi cum n-ar fi fost tocmai prezent. Să vă 
dau un exemplu: v-am spus că el şi ai lui erau foarte 
apropiaţi, se înțelegeau grozav. Se întâmplă ca ei să fie 
ucişi într-un accident de maşină, deodată cu mătuşa lui, 
iar Boyd nici măcar n-a clipit. La naiba, nici măcar nu s- 
a dus la înmormântare. S-ar fi spus că era în stare de 
şoc. Dar n-a fost aşa. Pur şi simplu nu părea să-i pese. 
Şi-a făcut tura ca de obicei şi, când lumea a aflat, l-au 
întrebat de ce era acolo. Mai erau două zile până la 
următoarea execuţie. Ar fi putut să-şi ia liber. Dar n-a 
vrut. A spus că se va duce mai încolo la mormintele lor. 
Nu ştiu dacă a făcut-o vreodată. 

Vedeţi, era ca şi cum s-ar fi apropiat tot mai mult de 
deținuți - prea mult, credea o grămadă de lume. Aşa 
ceva nu se face. Nu-i sănătos. A început să nu mai stea 
cu ceilalţi gardieni şi-şi petrecea timpul alături de 


condamnaţi. Îi numea „oamenii mei”. Se zvoneşte că 
odată s-a aşezat chiar în vechiul nostru scaun electric, 
care e într-un fel de muzeu. Doar ca să vadă cume. A 
adormit acolo. Imaginaţi-vă. 

Cineva l-a întrebat pe Boyd despre asta, despre cum 
era să fii aşezat într-un scaun electric. A zis că nu era 
nicicum. Că se simţise doar „oarecum amorţit”. Spunea 
asta des, spre sfârşit. Se simţea amortit. 

— Spui că părinţii lui au fost ucişi? El s-a mutat în 
casa lor? 

— Cred că da. 

— Mai e acolo? 

Texanii erau şi ei comutaţi pe difuzor, iar J.T. 
Beauchamp interveni: 

— Verific eu, domnule. Îi puse cuiva o întrebare. Ar 
trebui să aflăm într-un minut, două, domnule Rhyme. 

— Şi aţi putea să vă interesaţi despre alte rude de 
prin zonă? 

— Da, domnule. 

Sachs întrebă: 

— 'Ţineţi minte să fi fluierat mult, ofiţer Pepper? 

— Da, doamnă. Şi era cu adevărat bun la asta. Uneori 
le fluiera condamnaților un cântec sau două, înainte de 
execuţie. 

— Şi cum e cu ochii lui? 

— Şi asta, spuse Pepper. Thompson avea un bai cu 
ochii. Povestea e că supraveghea o execuţie - eu n-am 
fost acolo - şi ceva n-a mers bine. Se mai întâmpla 
uneori, când se folosea scaunul. A izbucnit un incendiu... 

— Bărbatul care era executat? întrebă Sachs, 
tresărind. 

— Exact, doamnă. Omu' a luat foc. Posibil să fi fost 
mort deja sau inconştient. Nu ştie nimeni. Incă se mai 
zbătea, dar toţi fac aşa. Aşa că Thompson dă buzna cu 
un pistol folosit în caz de revolte, vrea să-l împuşte pe 
bietu' om, să-i curme suferinţa. Acuma, asta nu face 
parte din protocol, să ştiţi de la mine. Se consideră 


crimă dacă omori un condamnat înainte să moară 
conform mandatului de execuţie. Dar Boyd avea de gând 
s-o facă oricum. Nu putea să-l lase pe unul dintre 
„oamenii lui” să moară aşa. Dar focul s-a întins. S-a 
aprins izolaţia de pe cabluri sau ceva plastic ori altceva, 
iar Boyd a leşinat din cauza fumului. N-a văzut nimic o zi 
sau două. 

— Şi deţinutul? întrebă Sachs. 

— Thompson n-a fost nevoit să-l împuşte. L-a rezolvat 
curentul. 

— Şi a plecat acum cinci ani? întrebă Rhyme. 

— În legătură cu asta, rosti Pepper tărăgănat. Şi-a dat 
demisia. Cred că s-a dus altundeva, la vreo închisoare 
din partea central-vestică. N-am mai auzit nimica despre 
el după aia. 

Partea central-vestică - poate Ohio. Locul unde 
avusese loc cealaltă crimă ce se potrivea profilului: 

— Ia legătura cu cineva de la Instituţia de Corecţie 
din Ohio, îi şopti Rhyme lui Cooper, care dădu din cap şi 
luă un alt telefon. 

— Cum rămâne cu Charlie Tucker, gardianul care a 
fost ucis? Boyd a plecat aproximativ în aceeaşi perioadă 
când a avut loc crima? 

— Da, domnule, aşa e. 

— Au avut conflicte ei doi? 

Pepper spuse: 

— Charlie a lucrat în subordinea lui Thompson timp 
de un an înainte de a se retrage. Atâta că Charlie era 
genul căruia noi îi spuneam orator biblic, un baptist de 
neînduplecat. Uneori îi bombarda pe condamnaţi cu 
pasaje întinse din Biblie, spunându-le că o s-ajungă în 
iad şi aşa mai departe. Lui Thompson nu-i plăcea asta. 

— Deci poate că Boyd l-a ucis ca să se răzbune fiindcă 
le făcea zile negre deţinuţilor. 

Oamenii mei... 

— Posibil. 

— Dar portretul-robot pe care l-am trimis? Era Boyd? 


— J.T. tocmai mi l-a arătat, spuse Pepper. Şi da, e 
posibil să fi fost el. Deşi era mai mare, mai gras adică, 
pe atunci. Şi era ras în cap şi purta bărbiţă - mulţi 
dintre noi făceam asta, încercând să arătăm la fel de 
duri ca deţinuţii. 

— În plus, zise directorul de închisoare, noi căutam 
deţinuţi, nu gardieni. 

„Ceea ce a fost greşeala mea”, îşi spuse Rhyme furios. 

— O, la naiba! 

Era vocea directorului din nou. 

— Ce e, J.T.? 

— Fata mea s-a dus să scoată dosarul personal al lui 
Boyd. Şi... 

— Lipseşte. 

— Exact. 

— Deci şi-a furat dosarul ca să ascundă orice legătură 
cu uciderea lui Charlie Tucker, spuse Sellitto. 

— Aşa aş zice, spuse J.T. Beauchamp. 

Rhyme clătină din cap. 

— Şi îşi făcea griji pentru amprente din cauză că 
fusese amprentat ca angajat al statului, nu ca infractor. 

— Stati puţin, spuse directorul pe un ton tărăgănat. 
Discută cu o femeie. Reveni la telefonul comutat pe 
difuzor. Tocmai am vorbit cu cineva de la registrul 
districtual. Boyd a vândut casa familiei sale acum cinci 
ani. Nu şi-a cumpărat nimic altceva în statul ăsta. Cel 
puţin, nu pe numele lui. Probabil a luat banii şi s-a făcut 
nevăzut... Şi nu ştie nimeni să aibă vreo rudă. 

— Care e numele lui întreg? întrebă Rhyme. 

Pepper spuse: 

— Cred că inițiala celui de-al doilea nume era G., dar 
nu ştiu de la ce venea. Apoi adăugă: Atâta o să spun 
despre el, Thompson Boyd ştia ce face. Cunoştea PE-ul 
de la cap la coadă. 

— PE-ul? 

— Protocolul de execuţie. E o carte mare de-a noastră, 
în care se prezintă toate detaliile despre cum să executi 


pe cineva. Îi obliga pe toţi cei care se ocupau de execuţii 
să memoreze cartea şi îi punea să îşi spună în 
permanenţă, cu voce tare: „Trebuie s-o fac ca la carte, 
trebuie s-o fac ca la carte”. Thompson spunea 
întotdeauna că nu poţi s-o iei pe scurtătură când e vorba 
de moarte. 


Mel Cooper închise telefonul. 

— Ohio? întrebă Rhyme. 

Tehnicianul încuviinţă din cap. 

— Închisoarea de maximă securitate Keegan Falls. 
Boyd a lucrat acolo doar un an. Directorul şi-l aminteşte 
fiindcă avea probleme cu ochii şi într-adevăr fluiera. A 
spus că Boyd le-a făcut probleme încă de la început. Se 
lua la bătaie cu gardienii din cauza tratamentului aplicat 
deţinuţilor şi petrecea mult timp socializând cu aceştia, 
ceea ce era împotriva regulamentului. Directorul crede 
că îşi aduna contacte pe care să le folosească ulterior 
pentru a-şi găsi clienţi ca ucigaş plătit. 

— Cum ar fi să-l cunoască pe cel care l-a angajat să-l 
ucidă pe martorul ăla. 

— Poate. 

— Şi dosarul de angajare de acolo? A fost furat? 

— Lipseşte, da. Nimeni nu ştie unde locuia şi nimic 
altceva despre el. A devenit invizibil. 

Tom Oarecare... 

— Ei bine, nu mai e problema celor din Texas sau 
Ohio. E problema noastră. Fă o căutare completă. 

— Am înţeles. 

Cooper execută căutarea standard - titluri de 
proprietate, înregistrare la registrul auto, hoteluri, 
amenzi de circulaţie, taxe... totul. După cincisprezece 
minute sosiră rezultatele. Existau mai multe persoane 
cu numele Thompson G. Boyd şi o persoană T.G. Boyd. 
Dar vârstele şi semnalmentele lor nu semănau deloc cu 
cele ale suspectului. Tehnicianul încercă şi cu grafii 
alternative ale numelor şi obţinu aceleaşi rezultate. 


— Porecle sau nume alternative? întrebă Rhyme. 

Majoritatea infractorilor profesionişti, în special 
ucigaşii plătiţi, foloseau nume alternative. Acestea erau 
alese, de regulă, precum parolele la computere şi ATM- 
uri - reprezentau o anumită variaţie a unui nume care 
avea o oarecare semnificaţie pentru infractor. Odată ce 
le descopereai, nu-ţi venea să crezi cât se simplă fusese 
alegerea. Dar încercarea de a le ghici era, de regulă, 
imposibilă. Cu toate acestea, încercară. Schimbară între 
ele numele mic şi cel de familie („lhompson” era, 
desigur, mai comun ca nume de familie). Cooper apelă 
chiar şi la un generator de anagrame pentru a rearanja 
literele din „Thompson Boyd”, dar nu găsi nimic care să 
se potrivească în bazele de date. 

„Nimic îşi spuse Rhyme, chinuit de frustrare. Ştim 
cum îl cheamă, ştim cum arată, ştim că e în oraş... Dar 
nu putem să-l găsim naibii.” 

Sachs miji ochii, privind indiciile strânse, şi îşi plecă 
într-o parte capul. Spuse: 

— Billy Todd Hammil. 

— Cine? întrebă Rhyme. 

— Numele pe care l-a folosit pentru a închiria 
ascunzătoarea de pe Elizabeth Street. 

— Ce-i cu el? 

Ea răsfoi printre câteva hârtii. Ridică privirea. 

— A murit acum şase ani. 

— Se spune şi unde. 

— Nu. Dar pun pariu că e în Texas. 

Sachs sună din nou la închisoare şi întrebă de 
Hammil. O clipă mai târziu închise telefonul şi dădu din 
cap. 

— Asta e. A omorât un vânzător într-un magazin cu 
preţuri reduse, acum doisprezece ani. Boyd a 
supravegheat execuţia lui. Se pare că are o legătură 
bizară cu oamenii pe care i-a ucis. Şi modul lui de 
operare are legătură cu perioada în care era ofiţer de 
execuţii. De ce n-ar fi valabil şi pentru identitățile lui? 


Rhyme nu ştia şi nici nu-i păsa despre „legăturile 
bizare”, dar oricare ar fi fost motivul lui Boyd, sugestia 
lui Sachs avea o oarecare logică. Lătră: 

— Faceţi rost de o listă cu toţi cei pe care i-a executat 
şi confruntaţi-o cu registrul auto de aici. Începeţi cu cei 
din Texas, apoi vom trece şi la alte state. 

J.T. Beauchamp le trimise o listă cu şaptezeci şi nouă 
de prizonieri la a căror moarte Thompson Boyd asistase 
în calitate de ofiţer de execuţii în Texas. 

— Atât de mulţi? întrebă Sachs, încruntându-se. Deşi 
Sachs nu ar fi ezitat nicio clipă să tragă ca să ucidă 
atunci când era vorba de salvat vieţi, Rhyme ştia că avea 
oarecare dubii legate de pedeapsa cu moartea, fiindcă 
era adesea hotărâtă în urma unor procese ce 
presupuneau probe circumstanţiale sau incorecte, sau 
uneori chiar modificate intenţionat. 

Rhyme se gândi la alte implicaţii ale numărului de 
execuţii: că undeva pe parcursul a aproape optzeci de 
execuţii, Thompson Boyd îşi pierduse complet 
capacitatea de a distinge între viaţă şi moarte. 

„Se întâmplă ca ei să fie ucişi într-un accident de 
maşină... lar Boyd nici măcar n-a clipit. La naiba, nici 
măcar nu s-a dus la înmormântare.” 

Cooper confruntă numele bărbaţilor condamnaţi şi 
executaţi cu registrele guvernamentale. 

Nimic. 

— Rahat! izbucni Rhyme. Va trebui să aflăm în ce alte 
state a lucrat şi pe cine a executat acolo. O să dureze o 
veşnicie. Apoi îi veni o idee. Stai puţin. Femei. 

— Poftim? întrebă Sachs. 

— Încearcă numele femeilor pe cure le-a executat. Cu 
variaţii. 

Cooper luă această listă, mai scurtă, şi confruntă 
numele, cu toate variantele de scriere, cu registrul auto 
computerizat. 

— OK, s-ar putea să avem ceva aici, spuse tehnicianul 
entuziasmat. Acum opt ani, o femeie pe nume Randi Rae 


Silling - o prostituată - a fost executată în Amarillo 
fiindcă jefuise şi omorâse doi clienţi. Există o persoană 
cu acelaşi nume de familie şi în registrul auto al New 
Yorkului, dar e bărbat, Randy scris cu Y şi al doilea 
nume R-A-Y. Vârsta şi descrierea se potrivesc. Adresa e 
în Queens - Astoria. Are un Buick Century albastru, de 
trei ani. 

Rhyme ordonă: 

— Trimiteţi pe cineva în civil să arate portretul-robot 
şi să discute cu vreo câţiva vecini. 

Cooper îl sună pe inspectorul adjunct - şeful secţiei 
locale de poliţie 114. Secţia sa era cea de care aparţinea 
şi Astoria, un cartier în mare parte grecesc. li dădu 
câteva detalii legate de caz, apoi îi trimise pe e-mail 
portretul lui Boyd. Inspectorul adjunct spuse că avea să 
trimită câţiva agenţi în civil care să-i interogheze discret 
pe chiriaşii din locuinţa lui Randy Silling. 

Pe parcursul unei jumătăţi de oră tensionate - în care 
nu aflară nimic de la echipa de interogatorii din Queens 
- Cooper, Sachs şi Sellitto luară legătura cu birourile de 
evidenţă a populaţiei din Texas, Ohio şi New York, 
căutând orice ar fi putut afla despre Boyd, sau Hammil, 
sau Silling. 

Nimic. 

Într-un final primiră din nou un telefon de la 
inspectorul de la Secţia 114: 

— Căpitane? întrebă bărbatul. Mulţi ofiţeri cu 
vechime încă i se mai adresau lui Rhyme cu vechiul titlu. 

— Ascult. 

— Doi oameni ne-au confirmat că omul vostru 
locuieşte la adresa din registrul auto, spuse bărbatul. 
Cum doriţi să ne organizăm priorităţile în abordare, 
domnule? 

„Rangurile superioare”, oftă Rhyme. Renunţă să dea o 
replică acidă limbajului birocratic şi se mulţumi să 
răspundă, uşor distrat: 

— Să mergem să-l încolţim. 


Capitolul 30 


O duzină de ofiţeri tactici din cadrul Unităţii de 
Intervenţie se plasau pe poziţii în spatele blocului de 
apartamente cu şase etaje al lui Thompson Boyd, de pe 
Fourteenth Street, din Astoria, Queens. 

Sachs, Sellitto şi Bo Haumann se aflau la postul de 
comandă improvizat în grabă în spatele unui microbuz al 
Unităţii de Intervenţie, fără însemne speciale. 

— Am ajuns, Rhyme, şopti Sachs în microfonul ei. 

— Dar el e acolo? întrebă criminalistul nerăbdător. 

— Trupele P&M sunt pe poziţii... Stai puţin. Primesc 
un raport. 

Un agent din cadrul unităţii de Percheziţii şi 
Monitorizare veni la ei. 

— Aţi aruncat o privire înăuntru? întrebă Haumann. 

— Negativ, domnule. A mascat ferestrele din faţă. 

Agentul P&M din Echipa 1 arătă că se apropiase de 
ferestrele din faţă ale apartamentului cât de mult 
îndrăznise; cea de-a doua echipă ocolise prin spate. 
Acum polițistul adăugă: 

— Am auzit sunete, voci, apă curgând. Şi copii, s-ar 
părea. 

— Copii, la naiba, bombăni Haumann. 

— Posibil să fi fost televizorul sau radioul. Pur şi 
simplu nu ştiu sigur. 

Haumann dădu din cap. 

— Postul de comandă către P&M 2. Raportaţi. 

— P&M 2. E o crăpătură mică pe lângă draperie - dar 
nu prea mult. Nu e nimeni în dormitorul din spate din 
câte am văzut. Dar unghiul e îngust. Sunt lumini în faţă. 
Se aud voci, cred. Muzică, terminat. 

— Se văd jucării de copii sau ceva? 

— Negativ. Dar nu am decât un unghi vizual de zece 


grade asupra dormitorului. Doar atât se vede, terminat. 

— Mişcare? 

— Negativ, terminat. 

— Recepţionat. Infraroşii? 

Detectoarele cu infraroşii pot detecta poziția 
animalelor, a oamenilor sau a altor surse de căldură din 
interiorul unei clădiri. 

Un al treilea tehnician P&M proiectă o imagine 
asupra apartamentului. 

— İnregistrez indicatori de căldură, dar sunt prea 
slabi pentru a stabili exact sursa, terminat. 

— Sunete, terminat? 

— Scârțâituri şi murmure. Ar putea fi stabilizarea 
structurii, utilități, sistemul de încălzire şi aerul 
condiţionat. Sau ar putea fi el, mergând de colo-colo sau 
foindu-se într-un scaun. Presupun că e acolo, dar nu vă 
pot spune unde. A baricadat foarte bine apartamentul, 
terminat. 

— OK, P&M, continuaţi monitorizarea. Încheiat. 

Sachs rosti în microfonul ei: 

— Rhyme, ai recepționat ceva din asta? 

— Cum aş fi putut? răspunse el iritat. 

— Tehnicienii cred că există activitate în 
apartamentul lui. 

— Ultimul lucru de care avem nevoie e un schimb de 
focuri, bombăni el. O confruntare tactică era una dintre 
cele mai eficiente modalităţi de a distruge urme şi alte 
indicii de la o scenă a crimei. Trebuie să conservăm cât 
mai multe probe posibil - ar putea fi singura noastră 
şansă de a afla cine l-a angajat şi cine e complicele lui. 

Haumann examina din nou apartamentul din priviri. 
Nu păru încântat. lar Sachs - care era pe jumătate ofiţer 
tactic în suflet - înţelegea de ce. Avea să fie o arestare 
dificilă, care să necesite mulţi poliţişti. Subiectul avea 
două ferestre în faţă, trei în spate şi şase în lateral. Boyd 
ar fi putut sări cu uşurinţă prin oricare dintre ele şi să 
încerce să fugă. Mai era şi o clădire învecinată, la doar 


un metru douăzeci distanţă - i-ar fi fost uşor să sară de 
pe acoperiş dacă reuşea să ajungă acolo. Totodată, ar fi 
fost protejat din spate de faţada înaltă a clădirii şi ar li 
putut să tragă în oricine se afla jos. Peste drum, faţă în 
faţă cu apartamentul ucigaşului, erau alte case. Dacă se 
ajungea la un schimb de focuri, un glonţ rătăcit ar fi 
putut cu uşurinţă să rănească ori să ucidă vreun 
trecător. Boyd ar fi putut să tragă şi intenţionat mai 
multe focuri asupra acelor clădiri, în speranţa de a răni 
oameni la întâmplare. Sachs îşi amintea că Boyd 
obişnuia să tragă în oameni nevinovaţi doar pentru a 
crea o diversiune. Nu aveau motive să creadă că avea să 
procedeze diferit în cazul de faţă. Aveau să fie nevoiţi să 
securizeze toate acele locuinţe înainte de intervenţie. 

Haumann transmise prin staţie: 

— Tocmai am introdus un agent pe hol. Nu sunt 
camere precum cele pe care le avea Boyd pe Elizabeth 
Street. Nu va şti că venim. Ofiţerul tactic adăugă însă 
sumbru: Doar dacă nu cumva are alt mijloc de 
supraveghere. Şi s-ar putea să fie aşa, cunoscându-l pe 
nenorocitul acesta. 

Sachs auzi şuieratul unei respiraţii lângă ca şi se 
întoarse.  Îmbrăcat cu echipamentul antiglont şi 
atingând distrat mânerul pistolului său de serviciu, bine 
înfipt în toc, Lon Sellitto examina apartamentul. Şi el 
părea tulburat. Dar Sachs îşi dădu seama imediat că nu 
dificultatea unei intervenţii în locuinţă era cea care îl 
deranja. Vedea cât e de sfâşiat. In calitate de anchetator 
cu grad superior, nu avea niciun motiv să facă parte 
dintr-o echipă de intervenţie - de fapt, dat fiind fizicul 
său greoi şi abilităţile rudimentare de trăgător, ar fi avut 
toate motivele din lume să nu se implice într-o 
intervenţie în forţă. 

Dar logica nu avea nimic de-a face cu adevăratul 
motiv pentru care se afla acolo. Văzându-l cum duce din 
nou mâna la obraz, obsedant, şi freacă pata fantomatică 
de sânge şi ştiind că, în acel moment, retrăia episodul 


zilei de ieri, când îşi descărcase arma accidental, şi cel 
în care Barry fusese împuşcat mortal în faţa sa, Sachs 
înţelese. Pentru Lon Sellitto sosise momentul luatului la 
trântă. 

Expresia îi aparținuse tatălui ei, care făcuse 
numeroase fapte curajoase ca agent de poliţie, dar 
dovedise, probabil, cel mai mare curaj în cursul ultimei 
sale lupte, cea împotriva cancerului care îl omorâse, 
fără a-l fi învins însă. Fiica lui era deja polițistă pe- 
atunci, iar el se obişnuise să-i dea sfaturi profesionale. 
Odată îi spusese că avea să se afle, uneori, în situaţii în 
care nu va avea de ales decât să facă faţă de una 
singură unor riscuri sau provocări: 

— Eu îi spun „moment de luat la trântă”, Amie. Ceva 
ce trebuie să reuşeşti prin forţă. Lupta asta ar putea fi 
împotriva unui infractor, ar putea fi împotriva unui 
partener. Ar putea fi chiar împotriva întregului 
departament de poliţie din New York. 

Uneori, îi spusese, cea mai dificilă bătălie se ducea în 
sufletul tău. 

Sellitto ştia ce să facă. Trebuia să fie primul care să 
intre pe uşă. 

Dar după incidentul de ieri de la muzeu era paralizat 
de teamă gândindu-se la asta. 

Momentul luatului la trântă... Avea să-i facă faţă sau 
nu? 

Haumann îşi împărţi acum ofiţerii de intervenţie în 
trei echipe şi trimise alţi câţiva agenţi la colţurile străzii 
să oprească traficul şi încă unul în umbrele de lângă 
intrarea principală a clădirii ca să surprindă pe oricine 
s-ar fi întâmplat să intre în clădire - şi care să fie 
pregătit să-l prindă chiar şi pe Boyd dacă se întâmpla să 
iasă cu vreo treabă, fără a suspecta nimic. Un poliţist 
urcă pe acoperiş. Alţi câţiva agenţi din trupele de 
intervenţie asigurară apartamentele învecinate cu ale lui 
Boyd - în caz că încerca să fugă, aşa cum o făcuse pe 
Elizabeth Street. 


Haumann îi aruncă o privire lui Sachs. 

— Intri cu noi? 

— Da, replică ea. Trebuie cineva să securizeze locul 
de la scena crimei. Încă nu ştim cine l-a angajat pe 
nemernicul ăsta şi trebuie să aflăm. 

— Din care echipă vrei să faci parte? 

— Oricare ar fi cea care intră pe uşa din faţă, spuse 
ea. 

— Aia e echipa lui Jenkins. 

— Da, domnule. 

Le explică apoi despre locuinţele de peste drum şi le 
aminti că era posibil ca Boyd să tragă în civilii aflaţi 
acolo în încercarea de a se salva. Haumann dădu din 
cap. 

— Am nevoie de cineva care să securizeze acele 
locuinţe, cel puţin să-i ţină pe oameni departe de 
ferestrele din faţă şi să nu-i lase să iasă în stradă. 

Nimeni nu-şi dorea această sarcină, desigur. Dacă 
agenţii din Unitatea de Intervenţie ar fi fost cowboy, 
ceea ce le cerea Haumann acum era să se ofere cineva 
voluntar pentru a fi bucătar. 

Liniştea fu întreruptă de o voce: 

— La naiba, o s-o fac eu! Era Lon Sellitto. E perfect 
pentru un moş ca mine. 

Sachs îi aruncă o privire scurtă. Detectivul tocmai 
dăduse bir cu fugiţii în momentul luatului la trântă. Îşi 
pierduse curajul. Oferi un rânjet nepăsător, poate cel 
mai trist zâmbet pe care îl văzuse Sachs vreodată. 

Vorbind în microfon, şeful Unităţii de Intervenţie 
spuse: 

— Către toate echipele, ocupaţi-vă poziţiile în 
perimetrul de asediu. Agenţii P&M, anunţaţi-mă imediat 
ce apare vreo schimbare în perimetru, terminat. 

— Recepţionat. Incheiat. 

Sachs rosti în microfon: 

— Intrăm, Rhyme. O să te-anunţ ce se întâmplă. 

— Am înţeles, spuse el rapid. 


Nu mai schimbară niciun alt cuvânt. Lui Rhyme nu-i 
plăcea când ea intra în luptă. Dar ştia cât de hotărâtă 
era, cât de mult o înfuria orice ameninţare la adresa 
unei persoane nevinovate, cât era de important pentru 
ea să se asigure că oameni precum Thompson Boyd nu 
rămâneau neprinşi. Asta făcea parte din firea ei, iar el 
nu i-ar fi sugerat niciodată să stea deoparte în astfel de 
momente. 

Dar asta nu însemna că era bucuros. 

Dar apoi gândurile despre Lincoln Rhyme păliră când 
începură să-şi ocupe poziţiile. 

Sachs şi Sellitto urcau pe alee, ea pentru a se alătura 
echipei de intervenţie, el pentru a merge mai departe la 
locuinţele de peste drum şi a-i pune la adăpost pe 
oamenii de acolo. Rânjetul fals al locotenentului 
dispăruse. Faţa îi arăta umflată şi era punctată de 
picături de transpiraţie, în ciuda aerului răcoros. Se 
şterse, scărpină pata invizibilă de sânge şi o observă pe 
Sachs privindu-l. 

— Nenorocita asta de vestă antiglonţ. Mi-e cald. 

— O urăsc, spuse Sachs. 

Inaintară în acelaşi ritm pe alee, până se apropiară de 
partea din spate a apartamentului lui Boyd, unde tocmai 
veneau să se instaleze agenţii. Brusc îl apucă pe Sellitto 
de braţ şi îl trase în spate. 

— Ne urmăreşte cineva... 

Dar când se apropiară de clădire, Sachs se împiedică 
de un sac de gunoi şi căzu, rănindu-şi piciorul. Icni, 
tresărind de durere şi protejându-şi genunchiul. 

— Eşti bine? 

— Sunt în regulă, spuse ea ridicându-se în picioare cu 
o strâmbătură. Anunţă în staţie, pe o voce gâtuită. Cinci- 
opt-cinci-opt, am văzut mişcare la o fereastră la etajul 
doi, în spatele clădirii. Unitatea P&M, puteţi confirma? 

— Nu sunt ostili. E unul dintre oamenii noştri cel pe 
care îl vezi, terminat. 

— Recepţionat. Incheiat. 


Sachs pomi înainte, şchiopătând. 

— Amelia, eşti rănită. 

— Nu-i nimic. 

— Spune-i lui Bo. 

— Nu-i nicio problemă. 

Faptul că suferea de artrită era bine cunoscut în 
cercul ei de apropiaţi - Rhyme, Mel Cooper şi Sellitto -, 
dar cam atât. Făcea mari eforturi pentru a-şi ascunde 
boala, îngrijorată că superiorii ierarhiei ar fi scos-o pe 
tuşă din motive medicale dacă aflau. Băgă mâna în 
buzunarul pantalonilor şi scoase un pachet de 
analgezice, îl deschise cu dinţii şi înghiţi pilulele fără 
apă. În staţia radio auzi vocea lui Haumann: 

— Toate echipajele, adunarea, terminat. 

Sachs înainta spre echipa de la intrarea principală. 
Şchiopătatul i se agravase. 

Sellitto o trase deoparte. 

— Nu poţi să intri. 

— Nu se pune problema să mă năpustesc peste el şi 
să-l pun la pământ, Lon. O să mă ocup doar de 
securizarea scenei. 

Detectivul se întoarse spre microbuzul post de 
comandă, sperând să găsească pe cineva cu care să se 
consulte în această situaţie, dar Haumann şi restul îşi 
ocupaseră deja poziţiile. 

— E mai bine. E în regulă. 

Înainta şchiopătând. 

Unul dintre ofiţerii din echipa A o întrebă în şoaptă pe 
Sachs: 

— Sunteţi gata? 

— Da. 

— Ba nu, nu e. Sellitto se întoarse spre ofiţer. Ea o să 
se ocupe de îndepărtarea civililor. Intru eu cu voi. 

— Dumneavoastră? 

— Da, eu. E vreo nenorocită de problemă? 

— Nu, domnule. 

— Lon, şopti ea, sunt în regulă. 


Detectivul cel masiv răspunse: 

— Ştiu destule despre o scenă a crimei cât să pot 
securiza perimetrul. Rhyme mă bate la cap de ani de zile 
ca să învăţ. 

— N-o să am de alergat. 

— Da, poate că nu, dar ai putea să te arunci în poziţie 
de luptă dacă te ia în vizor cu nenorocitul ăla de pistol al 
lui? 

— Da, aş putea, răspunse ea ferm. 

— Ei bine, nu prea cred. Aşa că lasă discuţiile şi 
asigură-te că toţi civilii din preajmă sunt în siguranţă. 

Îşi strânse pe el vesta antiglont şi-şi scoase arma. 

Ea ezită. 

— E un ordin, detectiv. 

Ea îi aruncă o privire întunecată. Dar oricât de 
independentă ar fi fost Sachs - unii ar fi spus chiar 
„rebelă” -, fiica de poliţist de patrulă îşi cunoştea locul 
în ierarhia NYPD. Spuse: 

— În regulă... dar poftim, ia ăsta. 

Îşi scoase pistolul Glock cu cincisprezece gloanţe şi i-l 
dădu, împreună cu un cartuş suplimentar. Ea luă 
revolverul lui cu şase gloanţe. 

El cobori privirea spre automatul negru şi masiv. Era 
un pistol cu trăgaci fin precum aripa unei molii. Dacă 
mânuia greşit această armă, aşa cum făcuse pe 
Elizabeth Street cu o zi în urmă, putea cu uşurinţă să se 
omoare sau să omoare pe cineva din echipa de 
intervenţie. Frecându-şi din nou obrazul, Sellitto aruncă 
o privire spre apartament. Şi se grăbi să se alăture 
celorlalţi. 

Traversând strada pentru a securiza apartamentele şi 
casele, Sachs aruncă o privire în spate şi îi urmări 
plecând. Se întoarse şi-şi continuă drumul spre 
apartamentele şi casele de peste drum. 

Şchiopătatul dispăruse. 

De fapt, singura durere pe care o simţea era 
dezamăgirea că nu făcea parte din echipa de 


intervenţie. Dar fusese nevoită să însceneze căderea şi 
rănirea. De dragul lui Lon Sellitto. Nu putea concepe 
nicio altă modalitate de a-l salva decât forțându-l să îşi 
asume sarcina. Evaluase riscul presupus de intrarea lui 
în echipă şi hotărâse că nu era o ameninţare prea mare 
nici pentru el, nici pentru altcineva - existau întăriri din 
belşug, toată lumea purta vestă antiglont şi aveau să-l ia 
prin surprindere pe infractor. Sellitto demonstrase şi o 
oarecare capacitate de a-şi controla teama. Işi aminti 
prudenţa cu care ţinuse şi examinase pistolul Glock, 
felul în care privirea sa ageră cercetase apartamentul 
infractorului. 

Dar, în orice caz, nu prea avea de ales. Sellitto era un 
poliţist grozav. Dar dacă rămânea sperios, avea să 
înceteze cu totul să mai fie poliţist, iar asta ar fi 
însemnat sfârşitul pentru el. Acele aşchii de îndoială de 
sine aveau tendinţa să-ţi infecteze tot sufletul. Sachs ştia 
asta; se lupta şi ea cu ele, în permanenţă. Dacă nu 
reintra acum în luptă, avea să se dea bătut. 

Grăbi pasul; în fond, chiar avea o sarcină importantă 
aici, securizarea locuinţelor de peste drum, şi trebuia să 
se mişte repede; echipa de intervenţie avea să intre din 
clipă în clipă. Sachs începu să sune pe la uşi şi să scoată 
oamenii din camerele din faţă şi să se asigure că 
rămâneau înăuntru deocamdată, cu uşile încuiate. Il 
contactă prin staţie pe Bo Haumann, folosind frecvenţa 
tactică sigură şi îi spuse că locuinţele din imediata 
vecinătate erau securizate; avea să continue cu cele mai 
îndepărtate, din ambele capete ale străzii. 

— OK, noi intrăm, spuse bărbatul scurt, şi închise. 

Sachs îşi continuă drumul. Observă că îşi înfipsese 
unghia în degetul mare. Reflectă asupra ironiei: Sellitto 
era neliniştit înainte de a intra în luptă; Amelia Sachs 
era tensionată când trebuia să stea la adăpost de rele. 


Capitolul 31 


Lon Sellitto îi urma pe cei patru poliţişti, urcând 
scările slab luminate până la palierul de la etajul doi, 
unde se afla apartamentul. 

Respirând cu dificultate din cauza urcuşului, se opri, 
trăgându-şi răsuflarea. Agenţii tactici se grupară 
laolaltă, aşteptând ca Haumann să-i anunţe că 
alimentarea cu energie electrică a apartamentului 
fusese întreruptă - nu-şi doreau alte electrocutări. 

În timp ce aşteptau, detectivul cel masiv purtă o 
discuţie interioară: „Eşti gata pentru asta?” 

„Gândeşte-te bine. Acum e momentul să decizi. Pleci 
sau rămâi?” 

Tap, tap, tap... 

Toate i se învolburau prin minte: sângele stropindu-l, 
dezgustător, acele din glonţ sfâşiind carnea. Ochii 
căprui ce fuseseră plini de viaţă, apoi sticlind a moarte o 
clipă mai târziu. Valul îngheţat de panică absolută când 
se deschisese uşa de la subsolul clădirii de pe Elizabeth 
Street şi pistolul lui se descărcase cu o explozie uriaşă, 
plină de forţă, făcând-o pe Amelia Sachs să se crispeze, 
ducând mâna la armă, în vreme ce glonţul desfăcuse 
bucăţi de piatră din zid, la doar câteva zeci de 
centimetri de ea. 

„Glonţul din nenorocitul de pistol al meu!” 

„Ce se întâmplă?” se întrebă. Îşi pierduse nervul? 
Râse amar în sinea sa, comparând genul de nerv la care 
se gândea el cu cel al lui Lincoln Rhyme, al cărui nerv 
fizic, din coloana sa vertebrală, fusese efectiv distrus. 
„Ei bine, Rhyme s-a descurcat al naibii de bine cu ceea 
ce i s-a întâmplat. Eu de ce nu pot?” 

Era o întrebare căreia trebuia să-i găsească răspuns, 
căci dacă intra în acţiune acum şi ceda nervos sau dădea 


greş în arestare din nou, era posibil să moară oameni. 
Probabil chiar ar fi murit, dat fiind faptul că urmăreau 
un infractor dur ca piatra. 

Dacă rămânea în urmă, dacă se retrăgea din misiune, 
cariera lui s-ar fi sfârşit, dar cel puţin nu ar fi pus în 
pericol pe nimeni altcineva. 

„Poţi s-o faci?” se întrebă. 

Liderul de echipă spuse: 

— Intrăm în circa treizeci de secunde. Spargem uşa, 
ne despărţim şi verificăm apartamentul. Puteţi intra 
după aceea să securizaţi scena crimei. Sunteţi de-acord? 

„Să plec ori să rămân? se întrebă locotenentul. Poţi 
pur şi simplu să cobori la parter. Asta va fi tot. Renunţi 
la insignă, te angajezi drept consultant în securitate la 
vreo firmă. Te alegi cu salariu dublu. Nu vei mai fi 
niciodată ţinta unui foc de armă.” 

Tap. Tap, tap... 

„N-ai să mai vezi ochi tresărind şi viaţa stingându-se 
în ei la doar câţiva centimetri de tine.” 

Tap... 

— Sunteţi de acord? repetă liderul. 

Sellitto îi aruncă o privire poliţistului. 

— Nu, şopti. Nu. 

Ofiţerul de la Unitatea de Intervenţie se încruntă. 

Detectivul spuse: 

— Spargeţi uşa cu berbecul, apoi intru eu. Primul. 

— Dar... 

Sellitto murmură: 

— Ai auzit ce-a spus detectivul Sachs. Infractorul ăsta 
nu e pe cont propriu. Avem nevoie de tot ce putem găsi 
care să ne ducă la mizerabilul care l-a angajat. Eu voi şti 
ce să caut şi pot securiza scena dacă el încearcă s-o dea 
peste cap. 

— Daţi-mi voie să mă consult cu superiorii, spuse 
bărbatul nesigur. 

— Ofiţer, spuse detectivul calm, aşa stau lucrurile. Eu 
sunt de rang mai mare aici. 


Liderul de echipă îl privi pe adjunctul său. Ridicară 
din umeri. 

— Este... decizia dumneavoastră. 

Sellitto presupuse că, iniţial, cel de-al doilea cuvânt 
din propoziţie ar fi trebuit să fie „îinmormântarea”. 

— Imediat ce se întrerupe curentul, intrăm, spuse 
ofiţerul de la unitatea de intervenţie. 

lşi puse masca de gaze. Restul agenţilor îşi puseră şi 
ei măştile, la fel şi Sellitto. Prinse pistolul Glock al lui 
Sachs - ţinându-şi degetul în afara gărzii trăgaciului - şi 
se lipi de perete, lângă uşă. 

Auzi în cască: 

— Întrerupem curentul în trei... doi... unu. 

Conducătorul îl bătu pe umăr pe polițistul cu berbecul 
de spart uşi. Bărbatul cel masiv lovi uşa cu avânt, iar 
aceasta se deschise cu zgomot. 

Insufleţit de adrenalină, uitând de orice altceva în 
afară de infractor şi probe, Sellitto intră în forţă, urmat 
de ofiţerii tactici, care îl acoperiră, deschizând uşile cu 
piciorul şi verificând încăperile. Cea de-a doua echipă 
intră prin bucătărie. 

Nu văzură nicio urmă imediată de Boyd. Pe un 
televizor mic rula o emisiune - sursa de voci şi, cel mai 
probabil, sursa de căldură şi zgomot pe care o 
detectaseră cei din unitatea P&M. 

Cel mai probabil. 

Dar poate că nu. 

Aruncând o privire în stânga şi-n dreapta când intră în 
sufragerie, şi nevăzând pe nimeni, Sellitto se duse direct 
spre biroul lui Boyd, pe care se aflau teancuri înalte de 
probe: hârtii, muniţie, mai multe plicuri, bucăţi de 
cabluri de plastic, un temporizator digital, borcane cu 
lichid şi cu praf alb, un radio pe tranzistori, frânghie. 
Folosind un şerveţel, Sellitto verifică atent un dulăpior 
de metal aflat lângă birou, căutând capcane. Nu găsi 
niciuna şi îl deschise, observând alte borcane şi cutii. 
Alte două pistoale. Câteva teancuri de bancnote noi - 


aproape 100 000 de dolari, estimă detectivul. 

— Camera e verificată, anunţă unul dintre poliţiştii de 
la Unitatea de Intervenţie. 

Apoi se auzi altcineva, dintr-o altă cameră. 

In sfârşit, o voce: 

— Aici liderul echipei A, către postul de comandă, am 
verificat scena, terminat. _ 

Sellitto râse cu voce tare. Reuşise. Infruntase 
demonul care îl torturase, oricare ar fi fost el. 

„Dar să nu devii prea îngâmfat, îşi spuse, punând în 
buzunar pistolul Glock al lui Sachs. Ai urcat în caruselul 
ăsta dintr-un motiv anume, ţii minte? Ai de lucru. Aşa că 
securizează naibii probele.” 

Examinând apartamentul din priviri, îşi dădu seama 
că îl deranja ceva. 

Ce anume? 

Examină bucătăria, holul, biroul. Ce era ciudat? Ceva 
nu era în regulă. 

Apoi îşi dădu seama. 

Radio pe tranzistori? 

Se mai fabrica aşa ceva? Ei bine, chiar dacă da, 
rareori mai vedeai câte unul, acum că existau atâtea 
aparate sofisticate şi ieftine: casetofoane, CD-playere, 
MP3-uri. 

„Rahat. E o capcană, un dispozitiv exploziv!” Şi era 
aşezat chiar lângă un borcan mare cu lichid incolor, 
având deasupra un dop de sticlă, ceea ce, după cum ştia 
Selliito de la orele de chimie, era un recipient folosit 
pentru acid. 

— Hristoase! 

Cât timp avea până sărea în aer? Un minut, două? 

Sellitto se întinse în faţă şi luă radioul, intră în baie, 
băgându-l în chiuvetă. 

Unul dintre ofiţerii tactici întrebă: 

— Ce €...? 

— Avem un dispozitiv exploziv improvizat! leşiţi din 
apartament! strigă detectivul, dându-şi jos masca de 


gaze. 

— leşi dracului! strigă ofiţerul. 

Sellitto îl ignoră. Când confecţionează dispozitive 
explozive improvizate, oamenii nu se obosesc niciodată 
să-şi ascundă amprentele sau alte indicii, fiindcă după 
explozia dispozitivului cea mai mare parte a probelor 
este distrusă. Cunoşteau identitatea lui Boyd, desigur, 
dar era posibil să existe pe dispozitiv urme sau alte 
amprente care i-ar fi dus, poate, la cel care îl angajase 
sau la complicele său. 

— Anunţaţi unitatea de genişti, transmise cineva. 

— Taci. Sunt ocupat. 

Radioul avea un buton de pornit/oprit, dar nu avea 
încredere că aşa se dezactiva încărcătura explozivă. 
Crispându-se, detectivul desfăcu încet carcasa de plastic 
din partea din spate a radioului. 

„Cât timp, cât timp?” 

Cât i-ar lua lui Boyd, în mod rezonabil, să intre în 
apartament şi să dezarmeze capcana? 

Dând jos capacul din spate şi aplecându-se deasupra 
radioului, Sellitto se trezi că are în faţă jumătate de 
baton de dinamită - nu un exploziv plastic, dar mai mult 
decât suficient de puternic pentru a-i smulge mâna şi a-l 
orbi. Nu exista niciun ecran. Doar bombele din filme 
aveau temporizatoare digitale uşor de citit care afişau 
timpul rămas până la zero. Sellitto tinu batonul de 
dinamită nemişcat cu o unghie - pentru a se asigura că 
nu şterge eventuale amprente. Incepu să desfacă 
detonatorul de pe dinamită. 

Întrebându-se cât de sofisticat fusese subiectul (cei 
care se ocupau serios de confecţionarea bombelor 
utilizau detonatoare secundare pentru a-i lichida pe cei 
precum Sellitto, care îşi băteau joc de ceea ce creaseră 
ei), trase detonatorul de pe dinamită. 

Nu existau detonatoare secundare sau alte... 

Explozia, un bang uriaş şi răsunător, produse un 
sunet ce se propagă în toată baia, reverberând de pe 


bucăţile de gresie. 

— Ce-a fost asta? întrebă Bo Haumann prin staţie. A 
tras cineva? Sunt focuri de armă? Către toate unităţile, 
raportați. 

— Explozie în baia locuinţei subiectului, anunţă 
cineva. Trimiteţi ambulanţă la scena crimei, servicii 
medicale de urgenţă la scena crimei, 

— Negativ, negativ. Calmaţi-vă, toată lumea. Sellitto 
îşi ţinea degetele arse sub un jet de apă rece. Am nevoie 
doar de un pansament steril. 

— Dumneavoastră sunteţi, locotenente? 

— Da. A sărit în aer detonatorul. Boyd avea o capcană 
menită să distingă probele. Am salvat cea mai mare 
parte din ea... Îşi băgă degetele sub braţ şi strânse. 
Futu-i, ce ustură! 

— Cât de mare era dispozitivul? întrebă Haumann. 

Sellitto aruncă o privire spre biroul din încăperea 
alăturată. 

— Suficient de mare cât să arunce spectaculos în aer 
ceva ce seamănă cu un borcan de patru litri cu acid 
sulfuric, aş crede. Şi văd câteva borcane cu praf. 
Probabil cianură. Ar fi spulberat cea mai mare parte a 
probelor - şi pe oricine s-ar fi aflat prin preajmă. 

O parte dintre membrii Unităţii de Intervenţie îi 
aruncară lui Sellitto o privire plină de recunoştinţă. 
Unul dintre ei spuse: 

— Frate, ăsta-i un infractor pe care vreau să-l arestez 
personal. 

Haumann, rămas prototipul poliţistului detaşat, 
întrebă practic: 

— Care e statusul subiectului? 

— Nici urmă de el. Căldura detectată prin infraroşii 
era de la frigider, televizor şi razele soarelui reflectate 
pe mobilă, se pare, transmise unul dintre poliţişti. 

Sellitto aruncă o privire asupra încăperii şi transmise 
prin radio: 

— Am o idee, Bo. 


— Spune. 

— Hai să reparăm uşa repede. Rămânem eu şi câţiva 
băieţi înăuntru, îi evacuăm pe toţi restul de pe stradă. S- 
ar putea să se întoarcă în scurt timp. Îl înhăţăm atunci. 

— Recepţionat, Lon. Îmi place. Să-i dăm bice. Cine se 
pricepe la tâmplărie? 

— Mă ocup eu, spuse Sellitto. E un hobby de-al meu. 
Doar faceţi-mi rost de nişte unelte. Şi ce rahat de echipă 
de intervenţie e asta? N-are nimeni un nenorocit de 
pansament steril? 


Cu câteva case mai jos de apartamentul lui Boyd, 
Amelia Sachs asculta schimburile transmise în legătură 
cu operaţiunea de intrare în forţă. Se părea că planul ei 
legat de Sellitto funcţionase, probabil - chiar mai bine 
decât sperase. Nu era tocmai sigură ce se întâmplase, 
dar era clar că făcuse ceva îndrăzneţ şi detecta o 
oarecare încredere nou descoperită în vocea lui. 

Confirmă mesajul privind planul de a retrage toate 
unităţile de pe stradă şi de a aştepta ca Boyd să se 
întoarcă, apoi adăugă că avea să-i avertizeze şi pe 
ultimii locuitori de peste drum de ascunzătoarea 
acestuia şi, după aceea, avea să se alăture celorlalţi în 
operaţiunea de punere sub supraveghere. Bătu la uşa 
din faţă şi îi spuse femeii care deschise să nu intre în 
partea din faţă a casei până nu auzea că se putea ieşi în 
siguranţă. Poliţia desfăşura o acţiune peste drum. 

Ochii femeii erau larg deschişi. 

— E periculos? 

Sachs îi oferi replica standard: „Ne luăm doar măsuri 
de precauţie, nu aveţi de ce să vă alarmaţi” şi aşa mai 
departe. Nimic specific, liniştitor. Jumătate din munca 
unui poliţist ţine de relaţii publice. Uneori, cea mai mare 
parte din munca unui poliţist. Sachs observase jucării de 
copii în curtea femeii. Erau acasă în acel moment? 

În acel moment, Sachs văzu un bărbat ieşind de pe o 
alee dinspre capătul străzii. Mergea încet înspre 


apartament, ţinând capul plecat, purtând o pălărie. Şi 
un palton lung. Nu-i vedea faţa. 

Femeia îi spunea pe un ton îngrijorat: 

— Acum suntem doar eu şi prietenul meu. Copiii sunt 
la şcoală. De obicei vin acasă pe jos, dar ar trebui să 
mergem după ei? 

— Doamnă, bărbatul acela, de peste drum? 

Ea făcu un pas în faţă şi îi aruncă o privire. 

— El? 

— Îl cunoaşteţi? 

— Sigur. Locuieşte în clădirea aia de acolo. 

— Cum îl cheamă. 

— Larry Tang. 

— A, e chinez? 

— Cred că da. Sau japonez sau ceva de genul. 

Sachs se relaxă. 

— El nu-i implicat în nimic, nu-j aşa? întrebă femeia. 

— Nu, nu e. În ceea ce-i priveşte pe copiii 
dumneavoastră, probabil ar fi bine să... 

O, Isuse... 

Privind dincolo de femeie, Amelia Sachs se holbă într- 
unul din dormitoarele căsuţei, ce era în curs de 
renovare. Pe perete erau pictate câteva personaje din 
desene animate. Unul dintre ele era din Winnie-the-Pooh 
- personajul Tigger. 

Nuanţa portocalie a vopselei se potrivea perfect cu 
nuanţa probelor pe care le găsise lângă apartamentul 
mătuşii Genevei din Harlem: portocaliu aprins. 

Apoi aruncă o privire pe podeaua din holul de la 
intrare. Pe un pătrat de ziare se afla o pereche veche de 
pantofi. Maro-deschis. Reuşi să vadă eticheta din 
interior. Erau marca Bass. Aproximativ mărimea 44. 

Amelia Sachs înţelese brusc că prietenul la care se 
referise femeia era Thompson Boyd, iar apartamentul de 
peste drum nu era locuinţa lui, ci doar o altă 
ascunzătoare. Motivul pentru care era goală în acel 
moment, desigur, era faptul că se afla undeva chiar în 


această casă. 


Capitolul 32 


Amelia Sachs îşi spuse: „Scoate-o afară pe femeie. 
Ochii ei nu sunt vinovaţi. Ea nu face parte din asta”. 

Îşi spuse: „Desigur, Boyd e înarmat”. 

Îşi spuse: „lar eu tocmai mi-am dat automatul Glock 
pe un nenorocit de pistol cu şase gloanţe”. 

„Scoate-o de aici. Rapid.“ 

Mâna lui Sachs aluneca discret spre brâu, unde se 
afla micuțul pistol al lui Sellitto. 

— A, încă ceva, doamnă, spuse ea calm. Am văzut o 
camionetă mai sus pe stradă. Mă întrebam dacă îmi 
puteţi spune cui îi aparţine. 

„Ce era zgomotul acela?” se întrebă Sachs. Ceva 
dinăuntrul casei. Metalic. Dar nu ca sunetul unei arme, 
un clinchet slab. 

— O camionetă? 

— Da, nu se vede de aici. E în spatele acelui copac. 
Sachs se dădu în spate, făcându-i semn să vină în faţă. 
Aţi putea ieşi să aruncaţi o privire, vă rog? Ne-ar ajuta 
mult. 

Femeia însă rămase unde se afla, în prag, aruncând o 
privire spre dreapta. De unde se auzise sunetul: 

— Iubito? Femeia se încruntă. Care e problema? 

Clinchetul, înţelese Sachs brusc, fusese produs de 
jaluzele orizontale. Boyd auzise conversaţia cu prietena 
lui şi privise pe fereastră. Văzuse un membru al echipei 
de intervenţie sau o maşină de poliţie lângă 
ascunzătoarea lui. 

— E foarte important, încercă Sachs. Dacă aţi putea 
doar... 

Dar femeia înlemni, căscând larg ochii: 

— Nu! Tom! Ce faci...? 

— Doamnă, veniţi aici! strigă Sachs, scoțând pistolul 


Smith & Wesson. Acum! Sunteţi în pericol! 

— Ce faci cu ăla? Tom! Se dădu înapoi din faţa lui 
Boyd, dar rămase în coridor, ca un iepure surprins de 
lumina farurilor. Nu! 

— La pământ! şopti Sachs aspru, aruncându-se în 
poziţie ghemuită şi avansând în casă. Boyd, ascultă-mă, 
strigă Sachs. Dacă ai o armă, las-o jos. Arunc-o undeva 
la vedere. Apoi culcă-te la podea. Şi asta acum! Sunt o 
duzină de ofiţeri afară! 

Tăcere, cu excepţia hohotelor de plâns ale femeii. 

Sachs execută o fentă rapidă, aruncând o privire după 
colţ, spre stânga, rămânând ghemuită. Îl văzu pe bărbat 
cu colţul ochiului, cu chipul calm, ţinând în mână un 
pistol negru şi mare. Nu pistolul magnum North 
American de calibru 22. ci unul automat, care avea 
probabil gloanţe cu putere de oprire şi o capacitate a 
încărcătorului de circa cincisprezece gloanţe. Se 
strecură din nou la adăpost. Boyd se aşteptase să fie o 
ţintă mai înaltă şi cele două gloanţe pe care le trase 
trecură pe lângă ea, deşi la doar câţiva centimetri, 
aruncând în aer bucăţi de tencuială şi aşchii de lemn. 
Bruneta ţipa cu fiecare răsuflare, complet ieşită din fire, 
mutându-şi privirea de la Sachs la locul unde se afla 
Boyd. 

— Nu, nu, nu! 

Sachs îi strigă: 

— Aruncă-ţi arma! 

— Tom, te rog? Ce se întâmplă? 

Sachs îi strigă: 

— La podea, doamnă! 

Urmă un moment îndelungat de tăcere deplină. Ce 
voia Boyd să facă? Părea că stă pe gânduri ce să facă 
mai departe. 

Apoi trase un singur glonţ. 

Inspectorul tresări. Însă glonţul trecu la mare distanţă 
pe lângă ea. Rată complet peretele unde stătea Sachs. 

Dar, după cum se dovedi, Boyd nici măcar nu ţintise 


spre ea, iar glonţul îşi atinse într-adevăr ţinta. 

Bruneta se prăbuşea în genunchi, cu mâinile pe 
coapsa, din care ţâşnea sânge: 

— Tom, şopti. De ce?... O, Tom. 

Se rostogoli pe spate şi continuă să-şi strângă 
piciorul, icnind de durere. 

Exact ca la muzeu, Boyd împuşcase pe cineva pentru 
a distrage atenţia poliţiei, pentru a-i da o şansă să 
scape. Dar de data asta era prietena lui. 

Sachs auzi zăngănit de sticlă când Boyd sări printr-o 
fereastră, spărgând-o, ca să se salveze. 

Femeia murmura în continuare cuvinte pe care Sachs 
nu le putea auzi. Îl contactă pe Haumann prin staţie şi îi 
transmise starea şi poziţia ei, iar el trimise imediat o 
ambulanţă şi întăriri. Apoi îşi spuse: „Va dura câteva 
minute până să ajungă aici ambulanţa. Trebuie s-o 
salvez. Un garou ar încetini sângerarea. Pot să-i salvez 
viaţa”. 

Dar apoi: „Nu. Nu-l las să scape”. Privi rapid de după 
colţ, ascunsă, şi îl văzu pe Boyd sărind de pe fereastra 
din hol în curtea laterală. : 

Sachs ezită, privind-o din nou pe femeie. Îşi pierduse 
cunoştinţa, iar mâna îi căzuse de pe rana îngrozitoare 
de la picior. Deja sub trunchiul ei se forma o baltă de 
sânge. 

„Hristoase...” 

Porni spre ea. Apoi se opri. „Nu. Ştii ce trebuie să 
faci.“ Amelia Sachs fugi la fereastra laterală. Aruncă o 
privire afară, mişcându-se din nou rapid, în caz că el ar 
fi aşteptat-o. Dar nu, Boyd se aştepta ca ea să o salveze 
pe femeie. Sachs îl văzu fugind cu toată viteza pe aleea 
pavată, îndepărtându-se de locuinţă, fără a privi înapoi. 

Privi în jos. O săritură de un metru optzeci până la 
sol. Povestea ei despre durerea de la căzătură, pe care i- 
o spusese lui Sellitto cu douăzeci de minute în urmă, era 
falsă; durerea cronică însă nu era. 

O, frate. 


Se caţără pe pervaz, curăţat de sticla spartă, şi-şi 
scoase picioarele afară, apoi se împinse. Încercând să 
amortizeze şocul aterizării, Sachs îşi ţinu genunchii 
îndoiţi. Dar sărise de la înălţime şi, când ateriză, piciorul 
stâng cedă, iar ea se rostogoli pe pietriş şi iarbă, ţipând 
de durere. 

Respirând cu greutate, se chinui să se ridice în 
picioare şi porni după Boyd, încetinită de un şchiopătat 
real de data aceasta. „Dumnezeu te pedepseşte dacă 
minţi”, îşi spuse. 

Croindu-şi drum printr-un şir de tufişuri anemice, 
Sachs ieşi din curte intrând pe o alee ce se întindea prin 
spatele caselor şi al apartamentelor. Privi în dreapta şi-n 
stânga. Nici urmă de el. 

Apoi, la vreo trei metri în faţa ei, văzu o uşă mare de 
lemn deschizându-se. Asta era tipic pentru zonele mai 
vechi din New York - garaje neîncălzite, individuale, 
înşirate de a lungul aleilor în spatele şirurilor de case. 
Era logic ca Boyd să-şi ţină maşina într-un garaj; cei din 
echipa de percheziţii şi monitorizare nu o găsiseră 
nicăieri pe lângă blocurile din împrejurimi. Alergând în 
faţă cât de repede putea, Sachs contactă postul de 
comandă prin staţie şi raportă locul unde se afla Boyd. 

— Recepţionat, cinci-opt-cinci-opt. Suntem pe drum, 
terminat. 

Avansând nesigur pe strada pavată, deschise 
încărcătorul pistolului Smittie al lui Sellitto şi se 
strâmbă văzând că acesta se număra printre deţinătorii 
mai prudenţi de pistoale; locul de sub cocoş era gol. 

Cinci gloanţe. 

Împotriva pistolului automat al lui Boyd, cu de trei ori 
mai multe gloanţe şi eventual şi un încărcător sau două 
de rezervă, în buzunar. 

Alergând spre intrarea pe alee, auzi sunetul unui 
motor ce pornea şi, o clipă mai târziu, Buickul albastru 
ieşi cu spatele spre ea. Aleea era prea îngustă pentru ca 
Boyd să poată întoarce dintr-o manevră, aşa că era 


nevoit să oprească, să dea în faţă, apoi din nou în spate. 
Asta îi oferi lui Sachs şansa de a se apropia în fugă de 
garaj până la un metru optzeci sau doi. 

Boyd termină manevra şi, folosind uşa de la garaj ca 
scut între el şi Sachs, acceleră, îndepărtându-se rapid. 

Sachs se aruncă brusc pe pavaj şi văzu că singurul loc 
unde putea tinti era sub un spaţiu îngust de la uşa 
garajului: în roţile din spate. 

Culcată, Sachs ţinti spre roata din dreapta. 

Una dintre regulile schimburilor de focuri în mediu 
urban era de a nu trage niciodată dacă nu „ştiai 
fundalul”, adică unde ar fi ajuns glonţul dacă nu 
nimereai ţinta - sau dacă trecea prin ţintă şi mergea mai 
departe. Când maşina lui Boyd se îndepărtă de ea, Sachs 
se gândi la acest protocol timp de o fracțiune de 
secundă, apoi - gândindu-se la Geneva Settle - inventă o 
regulă proprie: „Nu-l las pe ratatul ăsta să scape”. 

Tot ce putea face pentru a controla tirul era să 
ţintească într-un punct jos, astfel încât glonţul să 
ricoşeze în sus şi să se înfigă în caroseria maşinii, dacă 
rata. 

Armând pistolul pentru foc cu foc, pentru ca apăsarea 
trăgaciului să fie mai fină, tinti şi trase două focuri, al 
doilea ceva mai sus decât primul. 

Gloanţele zburară pe sub uşa garajului şi cel puţin 
unul găuri anvelopa roții din dreapta spate. Când 
maşina derapă spre dreapta şi se lovi în forţă de zidul de 
cărămidă al aleii, Sachs se ridică şi porni în fugă spre 
maşina lovită, cu chipul schimonosit de durere. Ajunsă 
la uşa garajului, se opri şi privi în jur. Se dovedi că 
ambele roţi din dreapta aveau pană; o nimerise şi pe cea 
din faţă. Boyd încercă să îndepărteze maşina de zid, dar 
roata din faţă era îndoită şi blocată lângă şasiu. Cobori, 
balansându-şi pistolul în faţă şi-n spate, căutând-o pe 
cea care trăsese. 

— Boyd! Aruncă arma! 

El răspunse trăgând cinci sau şase focuri spre uşă. 


Sachs răspunse cu un glonţ, care lovi caroseria maşinii 
la doar câţiva centimetri de el, apoi se rostogoli spre 
dreapta şi se ridică rapid, observând că Boyd fugea de 
ea, intrând pe strada din spate. 

De data asta vedea fundalul - un zid de cărămidă de 
peste drum, aflat la mare distanţă - şi trase încă un foc. 

Dar chiar în clipa în care detonă pistolul, Boyd viră 
într-o parte, de parcă s-ar fi aşteptat la asta. Glonţul 
zbură pe lângă el, din nou la câţiva centimetri distanţă. 
Trase şi el, un baraj de focuri, iar ea se aruncă din nou 
la pământ pe pavajul murdar, făcându-şi praf staţia 
radio. Boyd dispăru după colţ, la stânga. 

Îi mai rămăsese doar un glonţ. „Ar fi trebuit să 
folosesc doar unul pentru roţi”, îşi spuse furioasă, 
ridicându-se şi alergând după el cât de tare îi permitea 
piciorul dureros. Se opri scurt la colţ, în punctul unde 
aleea se intersecta cu trotuarul, aruncând o privire 
rapidă spre stânga. li văzu silueta solidă îndepărtându- 
se în fugă de ea. 

Puse mâna pe staţia Motorola şi apăsă butonul de 
transmisie. Nu, era mort. Rahat. Să sune la 112 de pe 
mobil? Erau prea multe de explicat, n-avea suficient 
timp cât să transmită un mesaj. Probabil că cineva dintr- 
una dintre clădiri sunase în legătură cu împuşcăturile. Îl 
urmări în continuare pe Boyd, cu răsuflarea tăiată, paşii 
ei răsunând pe pavaj. 

La intersecţia îndepărtată, de la capătul lotului, opri o 
maşină de poliţie. Agenţii nu coborâră; nu auziseră 
împuşcăturile şi nu ştiau că ucigaşul şi Sachs erau aici. 
Boyd ridică privirea şi îi văzu. Se opri brusc şi sări peste 
un gard mic, apoi se ascunse sub scările unui bloc de 
apartamente ce duceau la etajul întâi. Sachs îl auzi 
izbind ceva, când el încercă să spargă uşa 
apartamentului de la subsol. 

Sachs le făcu un semn cu mâna agenţilor de poliţie, 
dar aceştia măsurau strada din priviri şi nu o văzură. 

În acel moment, un cuplu de tineri ieşi pe uşa din faţă 


a apartamentului aflat exact faţă în faţă cu Boyd, peste 
drum. Închizând uşa în urma lor, tânărul îşi trase 
fermoarul de la vestă, căci vremea era răcoroasă, iar 
femeia îl prinse de braţ. Incepură să coboare scările. 

Sunetul izbiturilor încetă. 

O, nu... Sachs înţelese ce urma să se întâmple. Nu-l 
vedea pe Boyd, dar ştia ce avea să facă. li luase în vizor 
pe cei doi tineri acum. Avea să-l împuşte pe unul sau pe 
amândoi, să le fure cheile şi să se strecoare în 
apartamentul lor - sperând din nou că poliţiştii aveau 
să-şi împartă forţele ca să se îngrijească de răniţi. 

— La pământ! strigă Sachs. 

Aflaţi la aproape treizeci de metri distanţă, cei doi 
tineri nu o auziră. 

În acel moment, Boyd îşi aţintea probabil pistolul 
asupra lor, aşteptând să se apropie. 

— La pământ! 

Sachs se ridică şi porni şchiopătând spre ei. 

Cuplul o observă, dar nu reuşi să înţeleagă ce spunea. 
Se opriră, încruntându-se. 

— La pământ! repetă ea. 

Bărbatul îşi făcu mâna pâlnie la ureche, clătinând din 
cap. 

Sachs se opri, inspiră adânc şi trase ultimul glonţ într- 
o pubelă de metal aflată la circa şase metri de cuplu. 

Femeia ţipă şi se întoarseră, urcând în grabă scările şi 
intrând în apartament. Uşa se trânti în urma lor. 

Cel puţin reuşise să... 

Un bloc de calcar explodă chiar lângă Sachs, stropind- 
o cu plumb fierbinte şi bucăţi de piatră. O jumătate de 
secundă mai târziu auzi bubuitul pistolului lui Boyd. 

Urmă încă un foc, apoi un altul, obligând-o pe Sachs 
să dea înapoi, sub tirul de gloanţe ce loveau la doar 
câteva zeci de centimetri de ea. Înaintă nesigur prin 
curte, împiedicându-se de un gărduleţ de sârmă de vreo 
treizeci de centimetri înălţime şi câteva ornamente de 
grădină din ghips, căprioare şi pitici. Un glonţ o lovi în 


vestă, tăindu-i răsuflarea cu forţa impactului. Se aruncă 
la pământ pe un strat al grădinii. Alte gloanţe loviră în 
apropiere. Apoi Boyd se întoarse spre agenţii de poliţie 
ce tocmai ieşeau din maşină. Ciurui maşina de poliţie cu 
mai multe gloanţe, găurind cauciucurile şi obligându-i 
pe poliţişti să se adăpostească în spatele maşinii. Agenţii 
nu puteau să intervină, dar cel puţin anunţaseră atacul, 
cel mai probabil, şi întăririle erau pe drum. 

Ceea ce însemna, desigur, că Boyd nu avea decât o 
singură opţiune - să vină spre ea. Sachs se ascunse în 
spatele unor tufişuri, la adăpost. Boyd îşi încetase tirul, 
dar îi auzea paşii apropiindu-se. Era la vreo şaizeci de 
centimetri distanţă, estimă ea. Apoi la treizeci. Era 
sigură că, din clipă în clipă, avea să-i vadă chipul, urmat 
de ţeava pistolului. Apoi avea să moară... 

Boc. 

Boc. 

Ridicându-se într-un cot, îl văzu pe ucigaş în 
apropiere, izbind uşa unui alt apartament de la subsol, 
care începea, treptat, să cedeze. Chipul îi era bizar de 
calm - precum cel al Bărbatului Spânzurat din cartea de 
tarot pe care intenţionase s-o lase lângă cadavrul 
Genevei. Credea probabil că o nimerise pe Sachs, 
fiindcă ignora locul unde căzuse şi se concentra să 
spargă uşa - singura cale de salvare rămasă. Privi în 
spate o dată sau de două ori, spre capătul îndepărtat al 
blocului, de unde poliţiştii în uniformă avansau spre el - 
deşi încet, fiindcă se întorcea ocazional şi trăgea spre ei. 

Şi el avea să rămână fără muniţie în scurt timp, socoti 
ea. Probabil că... 

Boyd scoase încărcătorul din pistol şi băgă un altul în 
locul lui. Reîncărca. 

Aşa, bine... 

Putea să rămână unde se afla, în siguranţă, şi să spere 
că toţi ceilalţi poliţişti îl vor ajunge din urmă înainte să 
fugă. 

Dar Sachs se gândi la bruneta care zăcea însângerată 


în casa ei - care poate murise deja. Se gândi la polițistul 
electrocutat, la bibliotecarul ucis cu o zi în urmă. Se 
gândi la tânărul boboc Pulaski, cu faţa stâlcită în bătaie 
şi însângerată. Şi, mai ales, se gândi la biata tânără 
Geneva Settle, care avea să fie în pericol în fiecare clipă 
câtă vreme Boyd era liber şi bântuia pe străzi. 
Strângând în mână pistolul descărcat, luă o hotărâre. 


Thompson Boyd izbi din nou, cu putere, uşa de la 
subsol. Începea să cedeze. Avea să intre şi să... 

— Nu mişca, Boyd. Aruncă arma. 

Clipind surprins din ochii ce îl usturau, Thompson 
întoarse capul. Cobori piciorul, care fusese ridicat 
pentru o nouă lovitură. 

Ei bine, ce e asta? 

Ţinându-şi pistolul jos, îşi întoarse încet capul şi o 
privi. Da, după cum crezuse, era femeia pe care o 
văzuse ieri-dimineaţă la scena crimei din biblioteca 
muzeului. Prinsă într-o mişcare de du-te-vino, du-te-vino, 
ca un şarpe american cu clopoței. Păr roşcat, costum 
alb. Cea pe care o privise cu plăcere, admirând-o. Avea 
multe de admirat la ea, îşi spuse. Şi era şi o bună 
trăgătoare. 

Era surprins să o vadă încă în viaţă. Era convins că o 
nimerise vreun glonţ în cursul ultimului tir. 

— Boyd, am să trag. Aruncă pistolul şi întinde-te pe 
trotuar. 

Boyd îşi spuse că după încă vreo câteva izbituri uşa 
avea să cedeze. De acolo ar fi fugit pe aleea din spatele 
apartamentului. Sau poate cei care locuiau acolo aveau 
maşină. Putea lua cheile şi putea să îi împuşte pe 
ocupanţi, să-i rănească, să distragă atenţia mai multor 
poliţişti. Să fugă. 

Dar, desigur, era o întrebare la care trebuia să 
răspundă mai întâi: femeia mai avea muniţie în armă? 

— Mă asculţi, Boyd? 

— Deci tu eşti. Strânse din ochi, care îl usturau. Nu 


mai folosise Murine în ultima vreme. M-am gândit că s- 
ar putea să fii tu. 

Ea se încruntă. Nu ştia la ce se referea. Poate se 
întreba dacă o mai văzuse uneori, întrebându-se de unde 
o cunoştea. 

Boyd evită cu grijă să se mişte. Trebuia să lămurească 
asta. Să o împuşte sau nu? Dar dacă făcea o mişcare cât 
de mică spre ea, iar ea mai avea gloanţe, avea să-l 
împuşte. Ştia asta fără urmă de îndoială. Femeia asta nu 
avea nici urmă de scrupule. 

Te-ar ucide cu o sărutare... 

Cântări în minte situaţia. Pistolul ei era un Smith & 
Wesson special de calibru 38. Trăsese cinci focuri. 
Thompson Boyd număra întotdeauna focurile (ştia că el, 
personal, mai avea încă opt în încărcătorul din pistol şi 
un alt încărcător de paisprezece gloanţe în buzunar). 

Oare ea îşi reîncărcase pistolul? Iar dacă nu, mai avea 
sau nu un glonţ? 

Unii poliţişti păstrau o cameră goală sub cocoşul 
revolverului în cazul puţin probabil că l-ar scăpa 
accidental, făcându-l să se descarce. Dar ea nu părea a 
fi genul acela de persoană. Se pricepea prea bine la 
pistoale. Nu ar fi scăpat niciodată arma accidental, în 
plus, se ocupa de aspecte tactice, deci ar fi avut nevoie 
de toate gloanţele posibile. Nu, nu era genul de poliţist 
care să umble cu un pistol din care să lipsească vreun 
glonţ. 

— Boyd, n-am de gând să repet! 

Pe de altă parte, reflectă el, pistolul ăsta nu era al ei. 
Ieri, la muzeu, avea la şold un pistol automat, un Glock. 
Chiar şi acum avea la centură tocul unui Glock. Oare 
pistolul Smittie era o armă de rezervă? Pe vremuri, când 
toţi poliţiştii aveau pistoale cu încărcător de şase 
gloanţe, îşi luau uneori un al doilea pistol pe care îl 
purtau într-un toc la gleznă. Dar mai nou, de când cu 
pistoalele automate în care intrau cel puţin 
douăsprezece gloanţe şi două încărcătoare suplimentare 


la centură, de regulă nu se mai oboseau să poarte oa 
doua armă. 

Nu, putea pune pariu că fie îşi pierduse pistolul 
automat, fie îl împrumutase cuiva, luându-l pe acesta în 
schimb, ceea ce însemna că, probabil, nu avea un 
încărcător de rezervă. Următoarea întrebare: Oare 
persoana care îi imprumutase pistolul Smittie obişnuia 
să păstreze o cameră goală sub cocoş? La această 
întrebare nu putea ghici răspunsul, desigur. 

Deci totul se reducea la ce fel de persoană era ea. 
Boyd îşi aminti de ea la muzeu, cum o privise căutând ca 
un şarpe cu clopoței. Se gândi la ea pe holul din faţa 
ascunzătorii de pe Elizabeth Street, spărgând uşa în 
căutarea lui. Se gândi la cum îl urmărise acum - lăsând- 
o pe Jeanne să moară de la rana făcută de glonţ în 
coapsa ei. 

Decise. Femeia mergea la cacialma. Dacă ar fi avut un 
glonţ, l-ar fi împuşcat deja. 

— Ai rămas fără muniţie, o anunţă. Se întoarse spre 
ea şi ridică pistolul. 

Ea se strâmbă, iar pistolul îi căzu moale pe lângă 
corp. Boyd avusese dreptate. Ar fi trebuit s-o ucidă? Nu, 
doar să tragă cât s-o rănească. Dar unde era cel mai bun 
loc? Dureros şi potenţial fatal. Ţipetele şi o baie de 
sânge, asta ar fi atras foarte multă atenţie. Îşi menaja un 
picior; avea să tragă în cel care o durea, în genunchi. 
După ce o punea la pământ, avea să mai tragă un glonţ 
în umăr. Şi să fugă. 

— Deci ai câştigat, spuse ea. Ce urmează? Mă iei 
ostatică? 

Boyd nu se gândise la asta. Ezită. Avea rost? l-ar fi 
prins bine? De regulă, ostaticii însemnau mai degrabă 
belele decât beneficii. j 

Nu, era mai bine s-o împuşte. Incepu să apese pe 
trăgaci în vreme ce ea se aplecă să arunce pistolul pe 
trotuar, învinsă. El îi aruncă o privire, gândindu-se: 
„Ceva nu e în regulă aici... Ce e?” 


Femeia ţinuse revolverul în mâna stângă. Dar tocul 
era pe şoldul drept. 

Privirea lui Thompson reveni asupra ei şi icni când 
văzu strălucirea cuţitului ce se răsucea în aer spre faţa 
lui. 

Femeia scosese cuțitul cu mâna dreaptă în scurtul 
răstimp cât el aruncase o privire spre pistolul ei. 

Briceagul automat nu se înfipse în el, nici măcar nu-l 
tăie - mânerul fu cel care îl izbi în obraz - dar ea i-l 
aruncase direct în ochii lui suferinzi. Thompson se feri 
instinctiv, ridicând arma pentru a se apăra. Înainte să 
apuce să se dea înapoi să ţintească, femeia se năpustise 
asupra lui, legănând o piatră pe care o luase din 
grădină. Simţi o lovitură năucitoare în tâmplă şi icni de 
durere. 

Apăsă o dată pe trăgaci şi arma se descărca. Dar 
glonţul îşi rată ţinta şi, înainte să apuce să mai tragă o 
dată, piatra îl lovi peste mâna dreaptă. Pistolul căzu la 
pământ. Urlă şi-şi prinse protector degetele rănite. 

Crezând că va încerca să ajungă la pistol, încercă să-şi 
pună corpul în calea ei. Dar ea nu era interesată de 
pistol. Avea singura armă care-i trebuia; o piatră îl izbi 
din nou peste faţă. 

— Nu, nu... Încercă s-o lovească, dar era mare şi 
puternică şi o altă lovitură cu piatra îl făcu să cadă în 
genunchi, apoi pe-o parte, răsucindu-se pentru a se feri 
de lovituri. Stai, stai! îi strigă. 

Dar, în replică, simţi o altă lovitură cu piatra peste 
obraz. 

Din gâtlejul ei răsună un răget de furie. 

Te-ar ucide... 

Ce făcea femeia? se întrebă şocat. Câştigase... De ce 
făcea asta, încălcând regulile? Cum putea să facă asta? 
Asta nu era ca la carte. 

„„.CU O sărutare. 

Într-adevăr, când poliţiştii în uniformă apărură în 
fugă, o clipă mai târziu, unul dintre ei îl prinse pe 


Thompson Boyd şi-i puse cătuşele. Celălalt îşi petrecu 
braţul pe după polițistă şi se chinui să-i smulgă piatra 
însângerată din strânsoare. Prin durerea ce-i vuia în 
urechi, Thompson îl auzi pe poliţist repetându-i la 
nesfârşit: 

— E în regulă, e în regulă, detective. E bine, vă puteţi 
relaxa. Nu mai fuge, nu mai fuge, nu mai fuge... 


Capitolul 33 


„Te rog, te rog...” 

Amelia Sachs se grăbi să se întoarcă în casa lui Boyd, 
alergând cât de repede putea, ignorând felicitările din 
partea colegilor ei şi încercând să ignore durerea din 
picior. 

Transpirând, cu respiraţia tăiată, se duse glonţ la 
primul medic de ambulanţă pe care îl văzu şi întrebă: 

— Femeia care era în casa aia? 

— Acolo? 

Arătă din cap spre casă. 

— Da. Bruneta care locuieşte acolo. 

— O, ea. Am veşti proaste, mă tem. 

Sachs trase adânc aer în piept, simțind cum groaza o 
străbate ca un val de gheaţă. Reugşise să-l prindă pe 
Boyd, dar femeia pe care ar fi putut s-o salveze era 
moartă. Îşi înfipse unghia în cuticula degetului mare şi 
simţi durere, simţi sânge. Spunându-şi: „Am făcut exact 
acelaşi lucru ca şi Boyd. Am sacrificat viaţa unui om 
nevinovat de dragul profesiei”. 

Medicul de pe ambulanţă continuă: 

— A fost împuşcată. 

— Ştiu, murmură Sachs. 

Fixându-şi privirea în pământ. O, Doamne, avea să fie 
greu să trăiască mereu cu asta... 

— N-aveţi de ce să vă faceţi griji. 

— Griji? 

— Femeia va fi bine. 

Sachs se încruntă: 

— Aţi spus că aveţi veşti proaste. 

— Păi, da, să fii împuşcat e o veste destul de proastă. 

— Hristoase, ştiam că a fost împuşcată. Eram aici 
când s-a întâmplat. 


— Oh. 

— Credeam că vreţi să spuneţi că a murit. 

— Nu. A sângerat mult, dar am ajuns la timp. Va fi 
bine. E la Urgenţe la spitalul St. Luke. E în stare stabilă. 

— OK, mulţumesc. 

Am veşti proaste... 

Sachs se îndepărtă, şchiopătând, şi îi găsi pe Sellitto 
şi Haumann în faţa ascunzătorii. 

— L-ai înhăţat cu o armă goală? întrebă Haumann, 
nevenindu-i să creadă. 

— De fapt, l-am înhăţat cu o piatră. 

Şeful Unităţii de Intervenţie clătină cap, ridicând 
dintr-o sprânceană - cel mai frumos compliment din 
partea lui. 

— Boyd a zis ceva? întrebă ea. 

— Şi-a înţeles drepturile. Apoi s-a închis în muţenie. 

Sachs şi Sellitto făcură schimb de arme. El îşi 
reîncărcă pistolul. Ea îşi verifică automatul Glock şi-l 
puse înapoi în toc. 

Sachs întrebă: 

— Cum stă treaba cu perimetrul? 

Haumann îşi trecu o mână peste tunsoarea 
soldăţească foarte scurtă şi spuse: 

— Se pare că micuta vilă în care locuia era închiriată 
pe numele prietenei lui, Jeanne Starke. Ea are doi copii, 
două fete. Nu sunt ale lui Boyd. Am sunat la Protecţia 
Copilului. Locuinţa aceea - arătă din cap spre 
apartament - era o ascunzătoare. Plină de unelte 
specifice meseriei, să ştii. 

Sachs spuse: 

— Ar fi bine să mă ocup de scena crimei. 

— Am securizat-o, spuse Haumann. De fapt, el a făcut- 
o. Arătă din cap spre Sellitto. Apoi Haumann adăugă: 
Trebuie să raportez superiorilor. Vei fi prin zonă după ce 
termini cu scena crimei? Vor dori o declaraţie. 

Sachs confirmă din cap. Porni spre ascunzătoare 
alături de detectivul cel masiv. Intre ei plutea o tăcere 


grea. Într-un sfârşit, Sellitto aruncă o privire spre 
piciorul ei şi spuse: 

— A revenit şchiopătatul. 

— A revenit? 

— Da, când evacuai casele de peste drum, m-am uitat 
pe fereastră. Mi s-a părut că păşeşti fără probleme. 

— Uneori se rezolvă singur. 

Sellitto ridică din umeri. 

— Interesant cum se întâmplă chestiile astea. 

— Interesant. 

Sellitto ştia ce făcuse pentru el. Asta îi spunea. Apoi 
adăugă: 

— În regulă, am prins criminalul. Dar asta e doar 
jumătate din muncă. Ne trebuie nenorocitul ăla care i-a 
angajat pe el şi pe complicele lui - despre care trebuie 
să presupunem că a preluat sarcina lui Boyd. Apucă-te 
de străbătut caroiajul, detective. Sellitto spuse asta pe 
un ton atât de aspru cum numai Rhyme mai folosea. 

Era cea mai bună recompensă pe care i-ar fi putut-o 
oferi: simplul fapt de a şti că îşi revenise. 


Adesea, proba cea mai importantă e cea pe care o 
găseşti la sfârşit. 

Orice poliţist priceput în percheziţionarea unei scene 
a crimei începea prin a evalua scena şi a se concentra 
imediat asupra elementelor fragile care ar fi putut 
dispărea prin evaporare, contaminate de ploaie sau 
risipite de vânt. Şi aşa mai departe, lăsând pentru mai 
târziu probele evidente - cum ar fi proverbialul pistol 
încă fierbinte. 

Dacă scena e securizată, spunea adesea Lincoln 
Rhyme, bunătăţile nu dispar nicăieri. 

Atât din locuinţa lui Boyd, cât şi din ascunzătoarea lui 
Sachs colectase probe latente, urme, colectase probe de 
fluid din toaletă pentru analize ADN, răzuise suprafaţa 
podelelor şi a obiectelor de mobilier, tăiase fragmente 
de covor pentru eşantioane din fibre, făcuse fotografii şi 


filmase ambele scene în întregime. De-abia apoi îşi 
îndreptă atenţia spre elementele mai mari şi mai 
evidente. Solicită ca acidul şi cianura să fie transportate 
la centrul de păstrare a probelor potenţial periculoase 
din cadrul departamentului de poliţie, cu sediul în 
Bronx; şi prelucră dispozitivul exploziv improvizat ce 
fusese descoperit în radioul pe tranzistori. 

Examină şi înregistră armele şi muniţia, banii, colacii 
de frânghie, uneltele. Zeci de alte obiecte ce s-ar fi putut 
dovedi utile. 

Într-un sfârşit, Sachs ridică un plic alb mic, aşezat pe 
un raft lângă uşa din faţă a ascunzătorii. 

Înăuntru se afla o singură bucată de hârtie. 

O citi. Apoi râse scurt. Citi scrisoarea din nou. Şi îl 
sună pe Rhyme, spunându-şi: „Frate, ce ne-am mai 
înşelat”. 


— Deci, îi spuse Rhyme lui Cooper, în vreme ce 
amândoi fixau cu privirea ecranul computerului. Pun 
pariu pe o sută de dolari că ai să găseşti din nou carbon 
pur, exact ca acela care se afla pe harta ascunsă sub 
perna lui pe Elizabeth Street. Vrei să punem pariu? Se 
bagă cineva? 

— Prea târziu, spuse tehnicianul, când analizorul piui, 
iar în faţa lor apăru analiza elementelor de pe hârtie. 
Oricum nu aş fi pus pariu. Îşi împinse ochelarii mai sus 
pe nas şi spuse. Da, carbon. Sută la sută. 

Carbon. Care se găsea în cărbune sau cenuşă sau alte 
câteva substanţe. 

Dar care putea fi şi praf de diamant. 

— Care e cea mai recentă insultă la adresa limbii 
engleze din lumea afacerilor? întrebă criminalistul, din 
nou binedispus. Ne-am înşelat cu o sută optzeci de 
grade în povestea asta. 

O, nu greşiseră în aprecierea lor că Boyd era 
infractorul şi că fusese angajat pentru a o ucide pe 
Geneva. Nu, motivul era cel în privinţa căruia dăduseră 


greş complet. Tot ceea ce speculaseră despre perioada 
timpurie a mişcării pentru drepturi civile, despre 
implicaţiile din prezent legate de episodul în care lui 
Charles Singleton îi fusese înscenat jaful asupra 
Trustului pentru Foştii Sclavi, despre conspirația din 
jurul  Amendamentului  Paisprezece... se  înşelaseră 
complet. 

Geneva Settle fusese aleasă să moară pur şi simplu 
fiindcă văzuse ceva ce n-ar fi trebuit să vadă: pregătiri 
pentru un jaf de bijuterii. 

Scrisoarea pe care o găsise Amelia în ascunzătoare 
cuprindea diagrame cu diverse clădiri din Midtown, 
inclusiv muzeul afro-american. În textul scrisorii se 
spunea: 


O fată de culoare, etajul cinci din această fereastră, 
octombrie 2, aproximativ 08.30. A văzut camioneta mea de 
livrări când era parcat într-o aleea în spatele la bursa de 
bijuterii. 

A văzut destul cât să ghicească ale mele planuri. 
Omoaro. 


Pe lângă greşelile de ortografie, limbajul în care era 
redactată nota era neobişnuit, ceea ce, pentru un 
criminalist, era bine; e mult mai uşor să dai de urma a 
ceva neobişnuit decât a ceva comun. Rhyme îi ceru lui 
Cooper să îi trimită o copie lui Parker Kincaid, fost 
agent FBI specialist în documente, din apropierea 
capitalei, care avea în prezent o firmă privată. Precum 
Rhyme, Kincaid era uneori recrutat de către fostul său 
angajator sau de alte agenţii de apărare a legii drept 
consultant în cazuri în care apăreau documente şi hârtii 
olografe. În e-mailul său de răspuns, Kincaid spunea că 
va lua legătura cu ei cât de repede posibil. 

Privind scrisoarea, Amelia Sachs clătină din cap 
furioasă. Povesti incidentul cu bărbatul înarmat pe care 
ea şi Pulaski îl văzuseră lângă muzeu cu o zi în urmă - 


cel care se dovedise a fi agent de securitate, care le 
spusese despre marfa foarte valoroasă de la bursa de 
pietre preţioase, despre livrările în valoare de multe 
milioane de dolari ce veneau din Amsterdam şi Ierusalim 
în fiecare zi. 

— Ar fi trebuit să menţionez asta, spuse ea, clătinând 
din cap. 

Dar cine şi-ar fi imaginat că Thompson Boyd fusese 
angajat să o ucidă pe Geneva doar fiindcă privise pe 
fereastră la momentul nepotrivit? 

— Dar de ce a furat microfişa? întrebă Sellitto. 

— Ca să ne ducă pe o pistă falsă, desigur. Ceea cea şi 
reuşit al naibii de bine, oftă Rhyme. Iar noi ne agitam şi 
ne băteam capul cu teorii conspiraţioniste legate de 
dreptul constituţional. Boyd probabil nici n-avea habar 
despre ce citea Geneva. Se întoarse spre fată. Care era 
aşezată în apropiere, având în mâini o cană de ciocolată 
caldă. Cineva, oricine ar fi fost cel care a scris acea 
notă, te-a văzut din stradă. El sau Boyd au luat legătura 
cu bibliotecarul ca să afle cine eşti şi când te întorci, ca 
Boyd să poată sta acolo, aşteptându-te. Dr. Barry a fost 
ucis fiindcă ar fi putut face legătura între tine şi ei... 
Acum, adu-ţi aminte de acum o săptămână. Te-ai uitat 
pe fereastră la opt şi jumătate şi ai văzut o camionetă şi 
pe cineva pe alee. Îţi aminteşti ce ai văzut? 

Fata miji ochii şi cobori privirea: 

— Nu ştiu. Mă uit destul de mult pe fereastră. Când 
obosesc să citesc, mă plimb puţin prin încăpere. Nu-mi 
amintesc nimic anume. 

Timp de zece minute Sachs discută cu Geneva, 
încercând să-i retrezească amintirile pentru a obţine o 
imagine. Dar să-şi amintească o anumită persoană şi 
camionetă de livrări pe străzile aglomerate din Midtown 
doar pe baza unei priviri fugare aruncate cu o 
săptămână în urmă era un efort prea mare pentru 
memoria fetei. 

Rhyme îl sună pe directorul de la Bursa Americană 


pentru Pietre Preţioase şi îi spuse ce aflaseră. Întrebat 
dacă avea habar cine s-ar fi putut afla în spatele unei 
tentative de jaf, bărbatul răspunse: 

— La naiba, habar n-am. Dar se întâmplă mai des 
decât s-ar crede. 

— Am găsit urme de carbon pur pe unele dintre 
probe. Praf de diamante, credem. 

— O, asta ar însemna că au cercetat aleea de lângă 
docul de încercare, probabil. Nimeni din afară nu poate 
ajunge lângă camerele de tăiere, dar, hei, când şlefuieşti 
pietre, produci praf. Praful ajunge în sacii aspiratoarelor 
şi pe tot ceea ce aruncăm. Bărbatul chicoti, prea puţin 
tulburat de vestea jafului posibil: Daţi-mi voie să vă spun 
totuşi că oricine ar fi cel care vrea să ne jefuiască are 
curaj, nu glumă. Avem cel mai bun afurisit sistem de 
siguranţă din oraş. Toată lumea crede că e ca la 
televizor. Vin nişte tipi să cumpere inele pentru 
prietenele lor şi privesc în jur şi ne întreabă unde-s 
razele alea invizibile pentru care trebuie să porţi 
ochelari speciali ca să le vezi, ştiţi? Ei bine, răspunsul e 
că nu se fac deloc nenorocite de maşini cu raze 
invizibile. Fiindcă dacă ai putea să eviţi razele când 
porţi ochelari speciali, atunci infractorii şi-ar cumpăra 
astfel de nenorociţi de ochelari speciali şi le-ar ocoli, nu- 
i aşa? Sistemele de alarmă adevărate nu sunt aşa. Dacă 
o muscă trage un vânt în seiful nostru, se declanşează 
alarma. Şi adevărul e că sistemul e atât de bine protejat, 
încât o muscă n-ar reuşi nici măcar să intre. 

— Ar fi trebuit să-mi dau seama! izbucni Rhyme după 
ce închise. Uitaţi-vă la diagramă! Uitaţi-vă la ceea ce am 
găsit în prima lui ascunzătoare. Dădu din cap spre 
referinţa la harta ce fusese găsită pe Elizabeth Street. 
Prezenta doar o schiţă vagă a perimetrului bibliotecii 
unde fusese atacată Geneva. Bursa de peste drum era 
desenată mult mai detaliat. La fel şi aleile din apropiere, 
uşile şi docurile de încărcare - rutele de intrare şi ieşire 
din instituţia respectivă, nu din muzeu. 


Doi detectivi de la sediul central îl interogaseră pe 
Boyd pentru a afla identitatea persoanei din spatele 
jafului, a celui care îl angajase, dar acesta se închisese 
în muţenie. 

Sellitto discută apoi cu cei de la Departamentul de 
furturi al poliţiei din New York. Cerând eventuale 
rapoarte despre activități suspecte din districtul 
diamantelor, dar nu existau piste specifice care să pară 
relevante. Fred Dellray luă o pauză de la anchetarea 
zvonurilor privind un potenţial atentat terorist cu bombă 
pentru a răsfoi fişierele FBI legate de eventuale anchete 
federale care implicau şi furturi de bijuterii. Deoarece 
furturile nu reprezentau infracţiuni federale, nu existau 
prea multe cazuri, dar câteva dintre ele - majoritatea 
legate de activităţi de spălare de bani în zona New 
Yorkului - erau active, iar el promise să aducă imediat 
rapoartele. 

Îşi îndreptară acum atenţia asupra probelor din 
ascunzătoarea şi locuința lui Boyd, sperând să 
descopere cine era autorul moral al jafului. Examinară 
pistoalele, chimicalele, uneltele şi restul obiectelor, dar 
nu găsiră nimic nou: alte aşchii de vopsea portocalie, 
pete de acid, firimituri de falafel şi urme de iaurt, 
mâncarea principală a lui Boyd, s-ar fi zis. Verificară 
seriile bancnotelor, dar nu aflară nimic de la Trezorerie 
şi niciuna dintre bancnote nu le oferi amprente digitale. 
Retragerea unei sume atât de mari din cont ar fi fost 
riscantă pentru cel care îl angajase pe Boyd, fiindcă 
astfel de tranzacţii mari trebuiau raportate, conform 
reglementărilor împotriva spălării de bani. Dar o 
verificare rapidă a retragerilor masive de numerar din 
băncile din zonă nu le oferi nicio pistă. Asta era bizar, 
reflectă Rhyme, deşi  concluzionă că, probabil, 
infractorul retrăsese în timp banii, în sume mici, pentru 
a-i plăti onorariul lui Boyd. 

Subiectul era unul dintre puţinii oameni din lume, se 
părea, care nu deţinea telefon mobil sau, dacă avea 


unul, era cu cartelă preplătită - nu existau registre de 
facturare - şi reuşise să scape de el înainte de a fi prins. 
Examinară succint lista de convorbiri de pe telefonul de 
acasă al lui Jeanne Starke, dar nu găsiră nimic suspect 
în afară de câteva apeluri către telefoane publice din 
Manhattan, Queens sau Brooklyn, dar locurile unde 
suna nu respectau un tipar regulat. 

Insă fapta eroică a lui Sellitto le oferise câteva probe 
consistente: amprentele de pe batonul de dinamită şi de 
pe firele radioului pe tranzistori. După o verificare în 
baza de date locală şi în baza IAFIS a FBl-ului, obţinură 
un nume: Jon Earle Wilson. Fusese închis în Ohio şi New 
Jersey pentru o varietate de infracţiuni, inclusiv 
incendiere, confectionare bombe şi fraude cu asigurări. 
Dar dispăruse de sub ochii autorităţilor locale, raportă 
Cooper. Ultima adresă cunoscută era în Brooklyn, dar la 
numărul indicat era un teren viran. 

— Nu mă interesează ultima adresă cunoscută. Mă 
interesează actuala. Cere ajutor şi din partea agenţilor 
federali. 

— Aşa am să fac. 

Se auzi soneria. Toţi erau tensionaţi fiindcă 
principalul infractor şi complicele încă nu fuseseră 
găsiţi, şi priviră spre uşă cu prudenţă. Sellitto fusese cel 
care răspunsese la uşă şi intră în laborator urmat de un 
băiat de culoare, de-abia ajuns la adolescenţă, înalt, cu 
pantaloni trei sferturi şi o bluză Knicks. Purta o plasă de 
cumpărături grea. Clipi a surpriză când îl văzu pe 
Lincoln Rhyme - şi toate celelalte lucruri din încăpere. 

— Hei, hei, Geneva. Cum merge? 

Ea îl privi, încruntându-se. 

— Hei, sunt Rudy. Râse. Nu-ţi aminteşti de mine? 

Geneva dădu din cap. 

— Ba da. Cred. Eşti... 

— Fratele lui Ronelle. 

Fata îi spuse lui Rhyme: 

— O colegă de clasă. Cum ai ştiut că sunt aici? 


— Aşa umblă vorba. Ronee a auzit de la cineva. 

— Keesh, probabil. Ei i-am spus, îi zise Geneva lui 
Rhyme. 

Băiatul aruncă din nou o privire prin laborator, apoi 
înapoi spre Geneva: 

— Hei, uite ce e, o parte din fete ţi-au strâns nişte 
treburi. Ştii, n-o să vii la şcoală şi toate alea, aşa că s-au 
gândit că ti-ar plăcea, poate, ceva de citit. Eu zic, la 
naiba, daţi-i fetei un Gameboy, da’ ele nu, cică îţi plac 
cărţile. Aşa că ţi-au strâns astea. 

— Serios? 

— Pe cuvânt, Nu sunt teme sau ceva de genu'. Treburi 
pe care le poţi citi de plăcere. 

— Cine? 

— Ronelle, alte câteva fete, nu ştiu. Poftim. Cântăresc 
o tonă. 

— Păi, mulţumesc. 

Luă plasa. 

— Fetele zic să-ţi transmit că totul o să fie bine. 

Geneva râse acru şi îi mulţumi din nou, spunându-i să 
transmită salutări celorlalţi colegi de clasă. Băiatul 
plecă. Geneva aruncă o privire în plasă. Scoase o carte 
de Laura Ingalls Wilder. Geneva râse din nou. 

— Nu ştiu unde le-a stat capul. Am citit cartea asta 
acum şapte ani cred. li dădu drumul înapoi în plasă. În 
orice caz, a fost drăguţ din partea lor. 

— Şi util, remarcă Thom. Nu prea ai mare lucru de 
citit pe-aici, mă tem. Îi aruncă o privire acră lui Rhyme. 
Mă tot chinui cu el. Muzică. Ascultă multă muzică acum. 
Chiar ameninţă că va scrie şi el câteva piese. Dar să 
citească ficţiune? N-am ajuns încă atât de departe. 

Geneva îi aruncă un zâmbet amuzat şi, luând plasa 
cea grea, porni spre hol, chiar când Rhyme spuse: 

— Mulţumesc că ai spălat rufele murdare în public, 
Thom. În orice caz, acum Geneva poate citi după placul 
inimii, şi sunt sigur că ar prefera să facă asta decât să 
asculte morala ta plictisitoare. Cât despre timpul meu 


liber? Presupun că nu am prea mult, ştii, fiindcă încerc 
să prind ucigaşi şi altele treburi din astea. Privirea îi 
reveni asupra diagramelor cu probe. 


LOCUINŢA LUI THOMPSON BOYD Şi 
ASCUNZĂTOAREA PRINCIPALĂ 

e Noi urme de falafel şi iaurt, de vopsea 
portocalie, ca înainte 

e 100 000 de dolari în numerar, în bancnote noi 
(onorariul pentru crimă?) Imposibil de 
identificat proveniența. Retraşi probabil în sume 
mici de-a lungul timpului. 

e Arme (pistoale, baston de gardian, frânghie) 
asociate unor scene anterioare ale crimei 

e Acid şi cianură asociată unor scene anterioare 
ale crimei, nu s-au găsit legături cu 
producătorii. 

e Nu s-a găsit niciun telefon celular. Listele de 
convorbiri de la alte telefoane nu au dat 
rezultate. 

e Unelte asociate unor scene anterioare ale crimei 

e Scrisoare în care se arată că G. Settle urma să 
fie ucisă deoarece a fost martoră la planificarea 
unui jaf de bijuterii. Noi urme de carbon pur - 
identificat ca fiind urme de praf de diamant. 

e Trimisă lui Parker Kincaid din 
Washington, D.C., pentru examinarea 
documentului. 

e Dispozitiv exploziv improvizat, parte a capcanei 
împotriva nepoftiţilor. Amprentele digitale îi 
aparțin lui Jon Earle Wilson, condamnat pentru 
confecţionare de bombe. În prezent este căutat. 


SCENA DE LA POTTERS’ FIELD (1868) 
e Tavernă din cartierul Culmile Spânzurătorii - 
aflată în anii 1800 în Upper West Side, cartier 
mixt în anii 1860. 


E posibil ca Potters' Field să fi fost locul de 
întâlnire al lui Boss Tweed şi altor politicieni 
corupți din New York. 

Charles a venit aici pe 15 iulie 1868. 

A ars din temelii după o explozie, se presupune că 
imediat după vizita lui Charles. Pentru a-i ascunde 
secretul? 

Cadavrul în subsolul clădirii, bărbat, se presupune 
că a fost ucis de Charles Singleton. 

* Împuşcat în frunte cu pistol Navy Colt de 
calibru .36, încărcat cu glonţ de calibru .39 
(tipul de armă deținută de Charles 
Singleton) 

Monede de aur 

Bărbatul era înarmat cu un Derringer 
Neidentificat 

Avea un inel inscripţionat cu „Winskinskie”. 

= Înseamnă „uşier” sau „portar” în limba 

indienilor Delaware. 

= În prezent se caută şi alte semnificaţii. 


SCENA DIN EAST HARLEM (APARTAMENTUL 
MĂTUŞII GENEVEI) 

A folosit o ţigară şi un glonţ de 9 mm ca dispozitiv 

exploziv pentru a distrage atenţia poliţiştilor. 

Marca Merit, imposibil de identificat sursa. 

Amprente palmare: nu există Doar amprente de 

mânuşi. 

Dispozitiv cu gaz otrăvitor: 

e Borcan de sticlă, staniol, sfeşnic. Imposibil 
de identificat sursa. 

e Cianură şi acid sulfuric. Niciuna nu conţine 
indicatori ai producătorului. Imposibil de 
identificat sursa. 

Lichid incolor similar cu cel găsit pe Elizabeth 
Street. 
S-a determinat că e Murine 


Mici aşchii de vopsea portocalie. 
Se dă drept muncitor în construcţii sau drumuri? 


SCENA DIN ASCUNZĂTOAREA DE PE ELIZABETH 


STREET 

A folosit o capcană electrică împotriva intruşilor. 
Amprente: nu există. Doar amprente de mănuşi. 
Camera şi monitorul de securitate; nu există 
niciun indiciu. 
Pachetul cu cărţi de tarot, din care lipseşte a 
douăsprezecea carte. Nu există niciun indiciu 
Harta cu schiţa muzeului unde a fost atacată G. 
Settle şi clădirile de peste drum. 
Urme: 

e Falafel şi iaurt 

e  Aşchii de lemn de pe birou cu urme de acid 

sulfuric pur 
e Lichid incolor, nu e exploziv. Trimis la 
laboratorul FBI. 
= S-a determinat că e Murine. 

e Alte fibre de frânghie. 

e Coardă de strangulare? 

e Carbon pur găsit în hartă. 

= S-a determinat că e tot praf de 
diamante. 

Ascunzătoarea a fost închiriată, plătită cu bani 
gheată, pe numele Billy Todd Hamnmil. 
Se potriveşte cu descrierea Subiectului 910, dar 
nu există legături cu un Hammil adevărat. 


SCENA DE LA MUZEUL AFRO-AMERICAN 
Pachetul pentru viol: 

e Carte de tarot, a douăsprezecea din pachet. 
Bărbatul  Spânzurat, însemnând căutare 
spirituală. 

e Pungă cu o fată zâmbitoare 

= Prea comună pentru a i se identifica 


sursa 

Cuţit pentru cutii 

Prezervative Trojan 

Bandă adezivă 

Miros de iasomie 

Obiect necunoscut cumpărat cu 5.95 $ 

Probabil căciulă de schi 

e Bonul de cumpărături, indicând că 
magazinul se afla în oraşul New York, 
magazin mixt sau dugheană cu preţuri mici 

e Cumpărate cel mai probabil dintr-un 
magazin de pe Mulberry Street, Little Italy. 
Subiectul a fost recunoscut de vânzătoare. 


Amprente: 
e Subiectul a purtat mănuşi de latex sau vinil. 
e Amprentele de pe obiectele din pachetul 
pentru viol îi aparţineau unei persoane cu 
mâini mici, neidentificate în baza IAFIS. Se 
confirmă că îi aparţin vânzătoarei. 


Urme: 

e Fibre de frânghie de bumbac, unele cu urme 
de sânge uman. Pentru strangulare? 

e Trimise spre analiză la CODIS 

= Nu s-au găsit date similare de ADN în 
CODIS. 

e Popcorn şi vata de zahăr cu urme de urină 

de câine 


Arme: 
e Baston sau armă de arte marţiale 
e Pistolul e un magnum de .22, North 
American Arms, model Black Widow sau 
Mini-Master. 
e Îşi confecţionează singur muniţia, gloanţe 
găurite umplute cu ace. Nu s-au găsit date 


similare în bazele IBIS sau DRUGFIRE. 


Motivul: 

e G. Settle a fost martoră la o infracţiune în 
curs de planificare - la Bursa Americană 
pentru Pietre Preţioase de peste drum de 
muzeul afro-american. 


Profilul incidentului trimis către sistemele VICAP 
şi NVCIC. 

e Crimă în Amarillo, TX, acum cinci ani. 
Modus operandi similar - scena crimei a fost 
trucată (aparent crimă ritualică, motivul real 
necunoscut). 

= Victima era un gardian de închisoare 
ieşit la pensie. 

= Portretul-robot a fost trimis la 
închisoarea din Texas. 

= Identificat drept Thompson G. Boyd, 
ofiţer de supraveghere a execuțiilor. 

e Crima în Ohio, acum trei ani. Modus 
operandi similar - scena crimei a fost 
trucată (aparent agresiune sexuală, motivul 
real probabil execuție la comandă). 
Elemente din dosar pierdute. 


PROFILUL SUBIECTULUI 910 
A fost identificat ca fiind Thompson G. Boyd, 
fost ofiţer de supraveghere a execuțiilor, din 
Amarillo, TX. 
În prezent se afla în custodia politiei. 


PROFILUL ANGAJATORULUI SUBIECTULUI 910 


Nu există informații în momentul de față. 


PROFILUL COMPLICELUI SUBIECTULUI 910 
Bărbat de culoare 


Treizeci spre patruzeci de ani 
Înălţime 1,80 m 
Constituţie solidă 
Îmbrăcat în jachetă kaki de armată 
Fost puşcăriaş 
Şchiopătează. 
Se crede că e înarmat. 
Proaspăt ras 
Bandana neagră 
Se aşteaptă martori suplimentari şi înregistrări 
de la camerele de supraveghere. 
e Înregistrarea nu e conclusivă, a fost 
trimisă la laborator pentru analiză. 
e Pantofi de lucru vechi. 


PROFILUL LUI CHARLES SINGLETON 
Fost sclav, strămoş al lui G Settle. Căsătorit, un 
fiu. A primit de la stăpânul său o livadă în statul 
New York. A lucrat şi ca învăţător. A avut un rol 
important în prima parte a mişcării pentru 
drepturi civile. 
Charles a fost acuzat că ar fi comis un furt în 
1868, ceea ce face subiectul articolului din 
microfişa furată. 
Se presupune că ar fi avut un secret ce ar putea 
avea legătură cu acest caz. Era îngrijorat că 
dezvăluirea secretului ar putea provoca o 
tragedie. 
A participat la întâlniri în cartierul Culmile 
Spânzurătorii din New York. 
Implicat în vreo activitate riscantă? 
A colaborat cu Frederick Douglass şi cu alţii 
pentru a obţine ratificarea Amendamentului 
Paisprezece la Constituţie 
Infracţiunea, aşa cum a fost prezentată în 
Coloreds" Weekly Illustrated: 

e Charles este arestat de detectivul William 


Simms pentru furtul unei sume 
considerabile din Trustul pentru Foştii 
Sclavi din NY. A spart seiful Trustului, 
martorii l-au văzut plecând la scurt timp 
după aceasta. Uneltele sale au fost găsite în 
apropiere. Cea mai mare parte a banilor a 
fost recuperată. A fost condamnat la cinci 
ani de închisoare. Nu există informaţii 
despre el după condamnare. Se crede că s-a 
folosit de relaţiile sale cu primii lideri ai 
mişcării pentru drepturi civile pentru a 
obţine acces la Trust. 


e  Corespondenţa lui Charles: 


Scrisoarea 1, către soţie: 

Privind: revoltele împotriva recrutării din 
1863, puternic  resentiment împotriva 
negrilor în întregul stat NY,  linşaje, 
incendieri. Proprietăţile deţinute de negri 
sunt în pericol. 

Scrisoarea 2, către soţie: Charles la bătălia 
de la Appomattox de la sfârşitul Războiului 
Civil. 

Scrisoarea 3, către soţie: Implicat în 
mişcarea pentru drepturi civile. Ameninţat 
pentru eforturile sale. Tulburat de secretul 
său. Scrisoarea 4, către soţie: S-a dus la 
Potters’ Field înarmat cu pistolul său pentru 
a obţine „dreptate“. Rezultatele au fost 
catastrofale. 

Adevărul este ascuns acum în Potters’ Field. 
Toată această suferinţă a fost provocată de 
secretul său. 


Capitolul 34 


Jax juca din nou rolul unui vagabond, dar fără coşul 
de cumpărături. 

Nu făcea pe nebunul în acel moment, ca înainte. 
Regele Graffiti se dădea drept unul dintre numeroşii 
foşti veterani care se treziseră concediaţi, plângându-şi 
de milă, cerşind mărunţiş, cu o şapcă Mets ponosită 
trântită pe trotuarul presărat cu gume de mestecat şi 
umplută cu - Dumnezeu să te aibă-n pază - treizeci şi 
şapte de centi. 

Zgârciţi nenorociţi. 

Jax, care renunţase la jacheta militară kaki şi la bluza 
gri, purtând în schimb un tricou negru decolorat sub o 
jachetă sport zdrenţuită (scoasă din gunoi exact aşa cum 
ar fi făcut cineva cu adevărat fără adăpost), era aşezat 
pe o bancă de peste drum de casa din Central Park 
West, ţinând în mâini o doză de băutură învelită într-o 
pungă soioasă de hârtie maro. „Ar fi trebuit să fie bere 
tare”, îşi spuse acru. Şi-ar fi dorit să fie aşa. Dar nu era 
decât ceai rece Arizona. Stătea sprijinit pe spate, ca şi 
cum s-ar fi gândit la ce fel de slujbă să-şi încerce 
norocul, dar savurând în acelaşi timp şi aerul răcoros al 
zilei de toamnă, şi sorbi din nou din băutura dulce de 
piersici. Îşi aprinse o ţigară şi suflă fumul spre cerul de 
un albastru uluitor. 

Il privea pe puştiul de la Langston Hughes, care se 
apropia, cel care tocmai ieşise din casa aceea din 
Central Park West, unde îi livrase plasa Genevei Settle. 
Tot nu se vedea nimeni care să supravegheze strada din 
interior, dar asta nu însemna că nu era nimeni acolo. În 
plus, în faţă se aflau două maşini ale poliţiei, una cu 
însemne oficiale şi cealaltă nemarcată, chiar lângă 
rampa pentru scaunul cu rotile. Aşa că Jax aşteptase 


aici, la distanţă de o stradă, cât timp băiatul livrase 
pachetul. 

Puştiul cel slăbănog se apropie şi se aruncă pe bancă 
lângă sângerosul Rege Graffiti, care doar se prefăcea că 
e fără adăpost. 

— Hei, hei, omule. 

— De ce tot spuneţi hei, voi, puştii? întrebă Jax, iritat. 
Şi de ce naiba o spuneţi de două ori? 

— Toată lumea aşa zice. Care-i problema ta, omule? 

— I-ai dat plasa? 

— Care-i faza cu nenea ăla de n-are picioare? 

— Cine? 

— Un nenea de-acolo n-are picioare. Sau poate are 
picioare, dar nu funcţionează. 

Jax nu ştia despre ce vorbea puştiul. Ar fi preferat să 
trimită un puşti mai deştept ca să livreze pachetul în 
casa aceea, dar asta era singurul pe care îl găsise prin 
zonă lângă curtea liceului Langston Hughes şi care să fi 
avut o oarecare legătură cu Geneva Settle - sora lui o 
cunoştea oarecum. Repetă: 

— I-ai dat plasa? 

— l-am dat-o, da. 

— Ce a spus? 

— Nu ştiu. Ceva chestii. Mersi. Nu ştiu. 

— Te-a crezut? 

— A părut că nu ştia cine sunt la început, apoi s-a 
relaxat, da. Când am zis de sora mea. 

Îi dădu puştiului câteva bancnote. 

— Grozav... Hei, nu mai ai să-mi dai ceva de făcut? 
Sunt în regulă, omule. Eu... 

— Dispari de-aici! 

Puştiul ridică din umeri şi începu să se îndepărteze. 

Jax spuse: 

— Stai. 

Băiatul, pornit la pas, se opri. Se întoarse. 

— Ea cum era? 

— Ştoarfa? Cum arăta? 


Nu, nu de asta era curios. Dar Jax nu ştia exact cum 
să formuleze întrebarea. Apoi decise să nu-i mai pună 
nicio întrebare. Clătină din cap. 

— Du-te în treaba ta. 

— Pe mai târziu, omule. 

Puştiul se îndepărtă în pas lejer. 

O parte din mintea lui Jax îl îndemnă să rămână acolo 
unde se afla. Dar asta ar fi fost o prostie. Era mai bine 
să se îndepărteze puţin de locul acela. Avea să afle în 
scurt timp, într-un fel sau altul, ce se întâmplase după 
ce fata avea să se uite în plasă. 


Geneva se aşeză pe pat, se întinse pe spate, închise 
ochii, întrebându-se de ce anume se simţea atât de bine. 

Ei bine, reuşiseră să-l prindă pe ucigaş. Dar imposibil 
ca doar asta să fi provocat sentimentul, pentru că omul 
care îl angajase încă mai era în libertate. Şi mai era şi 
bărbatul cu pistolul, cel din curtea şcolii, bărbatul cu 
jacheta militară. 

Ar fi trebuit să fie înspăimântată, deprimată. 

Dar nu era. Se simţea liberă, plină de avânt. 

De ce? 

Apoi înţelese. Era din cauză că îşi dezvăluise secretul. 
Îşi uşurase sufletul în legătură cu faptul că trăia 
singură, în legătură cu părinţii ei. Şi nimeni nu fusese 
oripilat şi şocat, şi nu o detestase nimeni din cauza 
minciunii. Domnul Rhyme şi Amelia chiar o susţinuseră, 
la fel şi detectivul Bell. Nu intraseră în panică şi n-o 
turnaseră consilierului. 

La naiba, era o senzaţie plăcută! Cât de greu îi fusese 
să poarte cu ea acel secret - exact aşa cum Charles îşi 
purtase secretul lui (oricare ar fi fost el). Dacă fostul 
sclav ar fi împărtăşit cuiva secretul, ar fi evitat oare 
toate suferinţele care urmaseră? Conform scrisorii lui, 
se părea că el aşa credea. 

Geneva aruncă o privire spre plasa de cumpărături 
plină de cărţi pe care fetele de la Langston Hughes le 


adunaseră pentru ea. Cuprinsă de curiozitate, decise să 
se uite peste ele. Ridică plasa pe pat. După cum spusese 
şi fratele lui Ronelle, cântărea o tonă. 

Băgă mâna înăuntru şi scoase cartea de Laura Ingalls 
Wilder. Apoi pe următoarea. Geneva râse cu voce tare. 
Asta era şi mai ciudată: era un roman poliţist pentru 
copii din seria Nancy Drew. Nu era o nebunie? Se uită la 
câteva dintre celelalte titluri, cărţi de Judy Blume, Dr. 
Seuss, Pat McDonald. Cărţi pentru copii şi adolescenţi. 
Autori minunati, îi cunoştea pe toţi. Dar citise poveştile 
lor cu ani în urmă. Ce era cu toate astea? Oare Ronelle 
şi colegii ei nu o cunoşteau? Cele mai recente cărţi pe 
care le citise în timpul liber fuseseră romane pentru 
adulţi. Rămâăşiţele zilei de Kazuo Ishiguro şi Iubita 
locotenentului francez de John Fowles. Ultima dată când 
citise Ouă verzi cu şuncă fusese în urmă cu zece ani. 

Poate găsea ceva mai bun la fund. Se întinse după 
carte. 

O bătaie în uşă o făcu să tresară. 

— Intră. 

Intră 'Thom, ducând o tavă cu Pepsi şi cu câteva 
gustări pe ea. 

— Salut, spuse. 

— Salut. 

— M-am gândit că ţi-ar trebui nişte mâncare. 

Deschise sucul pentru ea. Geneva clătină din cap în 
faţa paharului în care se pregătea să toarne. 

— Beau din doză, spuse. Voia să păstreze toate 
recipientele goale că să ştie exact cât de mult avea să-i 
ramburseze domnului Rhyme. 

— Şi... mâncare pentru sănătate. 

Îi întinse o ciocolată Kit Kat şi râseră. 

— Poate mai târziu. 

Toată lumea încerca să o îngraşe. Adevărul era că pur 
şi simplu nu era obişnuită să mănânce. Asta era ceva ce 
se făcea alături de familie, aşezat la o masă, nu de una 
singură, ghemuită deasupra unei mese instabile dintr-o 


pivniţă, în timp ce citea o carte sau îşi lua notițe pentru 
un eseu despre Hemingway. 

Geneva sorbi din suc, în vreme ce Thom prelua el 
sarcina de a scoate cărţile din plasă. Le ridică una câte 
una. Era un roman de C.S. Lewis. Şi un altul: Grădina 
secretă. 

Încă nimic pentru adulţi. 

— Este una mare la fund, spuse el, ridicând-o. 

Era o carte cu Harry Potter, prima din scrie. O citise 
imediat ce apăruse. 

— O vrei? întrebă Thom. 

Ea ezită: 

— Sigur. 

Asistentul îi întinse volumul cel greu. 


Un bărbat pe la patruzeci de ani, ieşit la alergat, se 
apropie, aruncând o privire spre Jax, veteranul fără 
adăpost, îmbrăcat în jacheta culeasă din gunoi, cu un 
pistol ascuns în şosetă şi având în buzunar treizeci şi 
şapte de cenți primiţi pomană. 

Expresia alergătorului nu se schimbă când trecu de 
el. Dar bărbatul îşi modifică traseul foarte puţin, doar 
atât cât să mai lase vreo treizeci de centimetri între el şi 
negrul cel masiv, un ocol atât de mărunt încât de-abia se 
putea observa. Atâta că, pentru Jax, era la fel de clar ca 
şi cum bărbatul s-ar fi oprit, s-ar fi întors şi-ar fi fugit de 
el, strigându-i: „Stai departe de mine, cioroiule!” 

Era sătul de tot rahatul ăsta în care oamenii se fereau 
de negri. Era întotdeauna la fel. Oare avea să se 
schimbe vreodată? 

Da. Nu. 

Cine naiba ştia? 

Jax se aplecă fără o intenţie anume şi îşi aranjă 
pistolul care era îndesat în ciorap şi îl apăsa pe os, 
inconfortabil, apoi îşi continuă drumul pe stradă, 
mişcându-se încet din cauza şchiopătatului produs de 
vechea rană. 


— Hei, ai ceva mărunți? 

Auzi vocea din spatele lui când se apropie un bărbat. 

Aruncă o privire în spate şi văzu un bărbat înalt, 
cocârjat, cu piele foarte închisă la culoare, aflat la trei 
metri în urma lui. Tipul repetă: 

— Hei, ai mărunți, omule? 

Il ignoră pe cerşetor, spunându-şi: „Ca să vezi 
treabă”. Îşi petrecuse toată ziua dându-se drept un tip 
oarecare fără adăpost, iar acum dădea peste unul 
adevărat. „Să-mi fie învăţătură de minte“ 

— Hei, ai mărunți? 

Spuse brusc: 

— Nu, n-am. 

— Ei, hai. Toată lumea are mărunți. Şi sunt ai naibii 
de enervanţi. Vor să scape de ei. Atâtea monede e grele 
şi nu poţi cumpăra treburi cu ele. Îţi fac o favoare, frate. 
Haide. 

— Dispari. 

— Nu mâncai de două zile. 

Jax aruncă o privire în spate, apoi izbucni: 

— Normal că nu. Fiindcă ţi-ai cheltuit toţi banii pe 
treningul Calvin Klein. 

Aruncă o privire spre hainele bărbatului - un trening 
Adidas murdar, dar în rest foarte drăguţ, de culoare 
albastru-azur. 

— Du-te la muncă. 

Jax se întoarse şi-o luă în sus pe stradă. 

— Biiine, spuse vagabondul. Dacă nu-mi dai mărunți, 
atunci ce-ar fi să-mi dai nenorocitele alea de mâini ale 
tale? 

— Ce să...? 

Jax se trezi că cineva îl trage de picioare. Căzu greoi 
cu faţa în jos, pe trotuar. Inainte să apuce să se 
răsucească şi să-şi ia pistolul, ambele încheieturi îi erau 
imobilizate la spate, iar în spaţiul îngust din spatele 
urechii simţi ceva ce aducea cu un pistol mare. 

— Ce dracu” faci, omule? 


— Gura. 

O pereche de mâini îl pipăi până jos şi găsi pistolul 
ascuns. 

I se puseră cătuşe şi Jax fu ridicat cu o smucitură. Se 

trezi în faţă cu o legitimaţie FBI. Numele mic de pe ea 

era Frederick. Numele de familie, Dellray. 

— O, frate, spuse Jax, pe un ton gol. N-am nevoie de 
rahatul ăsta. 

— Păi, ştii ce, fiule, te îndrepţi spre o grămadă mult 
mai mare de rahat. Aşa că ar fi bine să te obişnuieşti cu 
asta. Agentul se ridică şi, o clipă mai târziu, Jax auzi: 
Sunt Dellray. Sunt afară. Cred că l-am prins pe prietenul 
lui Boyd. Tocmai l-am văzut strecurându-i nişte 
bancnote unui puşti care ieşea din casa lui Lincoln. Un 
băiat de culoare, pe la treisprezece ani. Ce făcea acolo? 
... O plasă? Futu-i, e vreun dispozitiv? Probabil cu gaz. 
Boyd i-a dat-o probabil gunoiului ăsta s-o strecoare în 
casă. Scoateţi pe toată lumea afară şi anunţaţi cod 10 - 
33... Şi trimiteţi pe cineva la Geneva în clipa asta! 


În laboratorul lui Rhyme, bărbatul cel masiv era 
aşezat pe un scaun, având cătuşe la mâini şi lanţuri la 
picioare, şi era înconjurat de Dellray, Rhyme, Bell, 
Sachs şi Sellitto. li luaseră pistolul, portofelul, cuțitul, 
cheile, un telefon celular, ţigările şi banii. 

Timp de o jumătate de oră, casa lui Lincoln Rhyme 
fusese stăpânită de un haos total. Bell şi Sachs o luaseră 
efectiv pe sus pe Geneva, scoţând-o în grabă pe uşa din 
spate şi băgând-o în maşina lui Bell, care demarase în 
trombă în caz că exista un alt agresor care intenţiona să 
o atace pe Geneva afară. Toţi ceilalţi fuseseră evacuaţi 
pe alee. Unitatea de genişti, purtând din nou costume de 
protecţie, urcase la etaj şi verificase cărţile cu raze X, 
apoi le testaseră chimic. Nu găsiseră nici explozivi, nici 
gaz otrăvitor. Erau doar cărţi, trimise, după cum 
presupunea Rhyme, cu scopul de a-i face să creadă că se 
afla un dispozitiv în plasă. După ce evacuau casa, 


complicele urma să se strecoare pe uşa din spate sau să 
intre deodată cu pompierii sau poliţiştii şi să aştepte 
ocazia potrivită pentru a o ucide pe Geneva. 

Aşadar, acesta era bărbatul despre care auzise 
Dellray zvonuri cu o zi în urmă, cel care aproape că 
ajunsese la Geneva în curtea şcolii Langston Hughes, 
care aflase unde locuia şi care o urmărise până la 
locuinţa lui Rhyme pentru a încerca din nou să o ucidă. 

Tot el era cel care, spera Rhyme, ar fi putut să le 
spună cine îl angajase pe Boyd. 

Criminalistul îl măsură din priviri cu atenţie pe 
bărbatul masiv, care nu zâmbea. Işi înlocuise jacheta 
militară cu o haină sport de culoarea bronzului, 
zdrenţuită, presupunând probabil că fusese observat la 
şcoală, cu o zi în urmă, purtând jacheta kaki. 

Clipi şi cobori privirea spre podea, umilit de arestare, 
dar nu şi intimidat de semicercul de poliţişti din jurul 
lui. Într-un sfârşit, spuse: 

— Ascultaţi, nu ştiţi ce... 

— Şşş, spuse Dellray ameninţător şi continuă să 
frunzărească portofelul bărbatului, în timp ce le 
povestea celorlalţi ce se întâmplase. 

Agentul se îndrepta spre ei pentru a le transmite 
rapoartele de anchetă ale FBl-ului privind spălările de 
bani din domeniul bijuteriilor, când îl observase pe 
adolescentul care ieşea din casa lui Rhyme. 

— L-am văzut pe animalul ăsta dându-i câteva 
bancnote puştiului, apoi ridicându-şi fundul de pe bancă 
şi plecând. Descrierea şi şchiopătatul se potriveau cu 
ceea ce auzisem. Mi s-a părut ciudat, mai ales când am 
văzut că avea o gleznă deformată. 

Agentul arătă din cap spre micul pistol automat de 
calibrul 32 pe care îl găsise în ciorapul bărbatului. 
Dellray arătă cum îşi dezbrăcase propria jachetă, o 
înfăşurase în jurul dosarelor şi le strecurase în spatele 
unor tufişuri, apoi se mânjise cu pământ pe trening 
pentru a se da drept vagabond, rol care îl făcuse faimos 


în New York pe vremea când era agent sub acoperire. 
Apoi îl înhăţase pe bărbat. 

— Daţi-mi voie să spun ceva, începu partenerul lui 
Boyd. 

Dellray flutură un deget uriaş spre bărbat. 

— O să-ţi arătăm foarte clar prin gestul ăsta mititel 
când vrem să auzim vreun cuvânt ieşind din gura ta. Ne- 
am înţeles în privinţa asta? 

— Eu... 

— Ne-am înţeles? 

Celălalt confirmă din cap, sumbru. 

Agentul FBI arătă ceea ce găsise în portofel: bani, 
câteva fotografii de familie, o fotografie îndoită şi 
decolorată. 

— Ce-i asta? întrebă. 

— Semnătura mea. 

Agentul aduse fotografia mai aproape de Rhyme. Era 
un metrou vechi şi pătrăţos din New York City. In 
graffiti-ul colorat de pe laterala sa scria Jax 157. 

— Pictor de graffiti, spuse Sachs, ridicând o 
sprânceană. Şi încă unul destul de bun. 

— Mai foloseşti numele de Jax? întrebă Rhyme. 

— De regulă. 

Dellray ţinea în mână o legitimaţie cu fotografie. 

— Poate că erai numit Jax de tipii ăia de treabă de la 
Autoritatea de Transport, dar s-ar părea că pentru restul 
lumii erai Alonzo Jackson. Cunoscut şi sub revelatoarea 
poreclă de  Deţinutul  Doi-doi-zero-nouă-trei-patru, 
aparţinând de Departamentul Corecţional al frumosului 
oraş Alden, din New York. 

— Asta e în Buffalo, aşa-i? întrebă Rhyme. 

Complicele lui Boyd confirmă din cap. 

— Din nou o legătură cu închisoarea. Aşa l-ai 
cunoscut? 

— Pe cine? 

— Pe Thompson Boyd. 

— Nu cunosc pe nimeni pe nume Boyd. 


Dellray lătra: 

— Atunci cine te-a angajat pentru misiunea asta? 

— Nu ştiu despre ce mă întrebaţi. Despre vreo 
misiune? Jur că nu ştiu. Părea sincer derutat. Şi toate 
celelalte treburi, despre gaz sau mai ştiu eu ce ziceaţi. 
Eu... 

— O căutai pe Geneva Settle. Ai cumpărat un pistol şi 
ţi-ai făcut apariţia la şcoala ei ieri, sublinie Sellitto. 

— Da, aşa e. 

Părea năucit de nivelul lor de informare. 

— Apoi ţi-ai făcut apariţia aici, continuă Dellray. Asta 
e misiunea despre care ne tot batem gura. 

— Nu există nicio misiune. Nu ştiu la ce vă referiti. 
Sincer. 

— Care-i treaba cu plasa de cărţi? întrebă Sellitto. 

— Sunt doar cărţi pe care fiica mea le citea când era 
mică. Erau pentru ea. 

Agentul bombăni: 

— Minunat. Dar explică-ne de ce ai plătit pe cineva să 
le ducă la... 

Ezită şi se încruntă. Pentru prima dată, Fred Dellray 
păru că nu-şi mai poate găsi cuvintele. 

Rhyme întrebă: 

— Ce ziceai? 

— Aşa e, oftă Jax. Geneva. E fetiţa mea. 


Capitolul 35 


— De la început, spuse Rhyme. 

— OK. Ce s-a întâmplat e că am fost arestat acum şase 
ani. Am luat între şase şi nouă la Wende. 

Închisoarea de maximă securitate a Departamentul 
Corecţional din Buffalo. 

— Pentru ce? izbucni Dellray. Jaful armat şi crima 
despre care am auzit? 

— Un cap de acuzare jaf armat. Un cap de acuzare 
port ilegal de arme. Un cap de acuzare agresiune. 

— Articolul douăzeci şi cinci, douăzeci şi cinci? 
Crima? 

Jax replică pe un ton ferm: 

— Ăla nu a fost un cap de acuzare legitim. A fost 
redus la agresiune. Şi, oricum, n-am făcut-o eu. 

— De parcă n-am mai auzit asta niciodată, bombăni 
Dellray. 

— Dar ai fost autorul jafului? întrebă Sellitto. 

Se strâmbă. 

— Da. 

— Continuă. 

— Anul trecut am fost mutat la Alden, închisoare de 
minimă securitate. Eliberat în sistem de muncă. Lucram 
şi făceam şcoală acolo. Am fost eliberat pe perioadă de 
probă acum şapte săptămâni. 

— Povesteşte-mi despre jaful armat. 

— OK. Acu' vreo câţiva ani, eram pictor, lucram în 
Harlem. 

— Graffiti? întrebă Rhyme, arătând din cap spre 
fotografia vagonului de metrou. 

Râzând, Jax spuse: 

— Zugrăveam case. Din graffiti nu câştigi bani decât 
dacă eşti Keith Haring şi gaşca lui. Iar ei erau doar nişte 


fițoşi cu pretenţii. În fine, eram sufocat de datorii. Ştiţi, 
Venus - mama Genevei - avea probleme serioase. A dat- 
o mai întâi pe cocaină, apoi heroină, apoi ţigări - 
cocaină pură, ştiţi? Şi aveam nevoie de bani şi pentru 
cauţiune şi pentru avocaţi. 

Suferinţa de pe chipul lui părea reală. 

— Au existat semne că era un suflet chinuit încă de 
când ne-am cuplat. Dar, ştiţi cum e, dragostea te 
orbeşte şi te prosteşte. In fine, urma să fim daţi afară 
din apartament şi nu aveam bani pentru hainele Genevei 
sau pentru cărţile ei de şcoală, uneori nici măcar pentru 
mâncare. Fata avea nevoie de o viaţă normală. M-am 
gândit că dacă aş fi reuşit să fac rost de ceva verzişori 
aş fi băgat-o pe Venus în tratament sau ceva, s-o pun pe 
picioare, iar dacă ea ar fi refuzat, aş fi luat-o pe Geneva 
de lângă ea, i-aş fi oferit fetei un cămin bun. 

S-a întâmplat că un amic de-al meu, Joey Stokes, mi-a 
zis despre o învârteală de-a lui din Buffalo. Se zvonea că 
era o maşină blindată ce transporta sume babane în 
fiecare sâmbătă, colectând încasările mall-urilor de 
lângă oraş. Câţiva paznici leneşi. Avea să meargă totul 
ca pe roate. 

Eu şi Joey am plecat sâmbătă dimineaţă crezând c-o 
să ne întoarcem cu câte cincizeci, şaizeci de mii fiecare, 
în seara aia. Clătină trist din cap. O, frate, nu ştiu ce mi- 
a venit să-l ascult pe tipul ăla plin de ifose. Din clipa în 
care şoferul ne-a dat banii, totul a luat-o razna. Avea o 
alarmă secretă despre care noi nu ştiam. A acţionat-o şi 
în câteva clipe s-au auzit sirene de peste tot. 

Am luat-o spre sud, dar am ajuns la o trecere de cale 
ferată pe care n-o observasem. Acolo era oprit un tren 
de marfă. Ne-am întors şi am luat-o pe nişte drumuri 
care nu erau pe hartă şi a trebuit să traversăm un câmp. 
Două roţi au făcut pană şi am fugit pe jos. Poliţiştii ne- 
au ajuns din urmă după o jumătate de oră. Joey a vrut să 
opunem rezistenţă, dar eu am zis nu şi am strigat că ne 
predăm. Dar Joey s-a enervat şi m-a împuşcat în picior. 


Poliţiştii statali au crezut că tragem în ei. De aici şi 
tentativa de crimă. 

— Infracţiunile nu se merită, spuse Dellray, cu 
intonaţia, dar nu şi corectitudinea gramaticală a 
filosofului care era. 

— Am fost ţinuţi într-o celulă provizorie timp de o 
săptămână, zece zile, înainte să-mi dea voie să dau un 
telefon. Oricum nu puteam s-o sun pe Venus; telefonul 
nostru fusese suspendat. Avocatul meu era ceva puşti 
din oficiu, care n-a făcut nimic pentru mine. Am sunat 
câţiva prieteni, dar nimeni nu ştia unde erau Venus sau 
Geneva. Fuseseră date afară din apartamentul nostru. 

Am tot scris scrisori în închisoare. Mi se întorceau 
întotdeauna. l-am sunat pe toţi cei care îmi veneau în 
minte. Voiam atât de tare s-o găsesc! Eu şi mama 
Genevei am pierdut un copil cu ceva timp în urmă. lar 
apoi am pierdut-o pe Geneva când am intrat la 
închisoare. Îmi voiam familia înapoi. 

După ce am fost eliberat, am venit aici s-o caut. Mi-am 
cheltuit chiar puţinii bani ca să-mi iau un computer 
vechi, să văd dacă nu pot s-o găsesc pe internet ori ceva. 
Dar n-am avut noroc. Am aflat doar că Venus murise, iar 
Geneva dispăruse. În Harlem e uşor să te faci nevăzut. 
Nu reuşeam s-o găsesc nici pe mătuşa mea, cu care 
locuiseră o vreme. Apoi ieri-dimineaţă o femeie pe care 
o cunoşteam de mai demult, care lucrează în Midtown, a 
văzut vânzoleala asta de la muzeul negrilor, despre ceva 
fată care fusese atacată, şi a aflat că o chema Geneva şi 
că avea şaisprezece ani şi locuia în Harlem. Ştia că îmi 
căutam fata şi m-a sunat. Am luat legătura cu un tip cu 
pretenţii de şmecher care umblă prin Uptown, şi el a 
verificat ieri şcolile. 

A aflat că învaţă la liceul Langston Hughes. M-am dus 
acolo s-o găsesc. 

— Atunci te-au observat, spuse Sellitto. Lângă curtea 
şcolii. 

— Exact. Eram acolo. Când au pornit toţi după mine, 


mi-am luai tălpăşiţa. Dar m-am întors şi am aflat de la 
un puşti unde locuia, în West Harlem, lângă 
Morningside. M-am dus acolo azi, aveam de gând să-i 
las cărţile, dar apoi v-am văzut băgând-o într-o maşină şi 
dispărând. 

Dădu din cap spre Bell. 

Inspectorul se încruntă. 

— Împingeai un cărucior. 

— Da, mă prefăceam. Am urcat într-un taxi şi v-am 
urmărit până aici. 

— Cu un pistol, remarcă Bell. 

El izbucni: 

— Cineva încercase să-i facă rău fetiţei mele! Pe toţi 
dracii, normal că mi-am luat un pistol. N-aveam de gând 
să las să i se întâmple ceva. 

— Ai folosit-o? întrebă Rhyme. Arma? 

— Nu. 

— O s-o testăm. 

— N-am făcut decât s-o scot şi să bag spaima în 
gunoiul ăla de puşti care mi-a spus unde locuia Geneva, 
un băiat de-l cheamă Kevin, care vorbea urât despre fata 
mea. Cel mai rău lucru care i s-a întâmplat e că s-a pişat 
în pantaloni când am îndreptat pistolul spre el... ceea ce 
a meritat. Dar asta e tot ce-am făcut - pe lângă că l-am 
aranjat puţin. Puteţi să-l căutaţi şi să-l întrebaţi. 

— Cum o cheamă pe femeia care te-a sunat ieri? 

— Betty Carlson. Lucrează chiar lângă muzeu. Arătă 
din cap spre telefonul lui. Numărul ei apare pe lista de 
apeluri primite. Şapte-zero-opt - ăla e codul zonei. 

Sellitto luă telefonul bărbatului şi ieşi pe hol. 

— Cum rămâne cu familia ta din Chicago? 

— Cu ce? se încruntă. 

— Mama Genevei i-a spus că te-ai mutat în Chicago cu 
cineva, te-ai căsătorit cu ea, îi explică Sachs. 

Jax închise ochii, dezgustat. 

— Nu, nu... Era o minciună. Nici măcar n-am fost 
vreodată în Chicago. Venus i-a spus asta fetei probabil 


ca s-o stârnească împotriva mea... Femeia aia, de ce m- 
oi fi îndrăgostit de ea? 

Atunci Rhyme îi aruncă o scurtă privire lui Cooper. 

— Sună la Departamentul Corecţional. 

— Nu, nu, vă rog, spuse Jax, pe chip oglindindu-i-se 
disperare. O să mă azvârle înapoi în închisoare. N-am 
voie să mă îndepărtez de Buffalo cu mai mult de 
patruzeci de kilometri. De două ori am cerut 
permisiunea de a ieşi din jurisdicție şi de fiecare dată m- 
au refuzat. Am venit oricum. 

Cooper se gândi la asta. 

— Aş putea să fac o verificare generală în baza de 
date a Departamentului Corecţional. Nu va ieşi în 
evidenţă. Ofiţerul de eliberare condiţionată n-o să afle. 

Rhyme aprobă din cap. O clipă mai târziu apăru pe 
monitor o fotografie a lui Alonzo Jackson şi dosarul lui. 
Cooper citi: 

— Se confirmă ceea ce a spus. Eliberat mai devreme 
pentru bună purtare. A făcut echivalentul câtorva 
cursuri universitare. Şi există o referinţă la o fiică, 
Geneva Settle, ca fiind cea mai apropiată rudă. 

— Mulţumesc pentru asta, spuse Jax, uşurat. 

— Care-i povestea cu cărţile? 

— Nu puteam să mă prezint în faţa voastră şi să vă 
spun cine eram - aş fi fost azvârlit înapoi în închisoare - 
aşa că am cumpărat câteva exemplare din cărţile pe 
care le-a citit Geneva când era mică. Ca să ştie că 
bileţelul era într-adevăr din partea mea. 

— Ce bileţel? 

— I-am scris un bileţel, l-am pus într-una dintre cărţi. 

Cooper scotoci prin plasă. Într-un exemplar ponosit 
din Grădina secretă se afla o bucată de hârtie. Erau 
câteva cuvinte scrise într-o caligrafie îngrijită: „Geneva, 
puiule, asta e de la tatăl tău. Te rog, sună-mă”. Sub 
acest mesaj era numărul lui de telefon. 

Sellitto reveni în prag. Dădu din cap. 

— Am vorbit cu femeia aceea, Carlson. Se confirmă 


tot ce-a zis el. 

Rhyme întrebă: 

— Mama Genevei îţi era prietenă, nu soţie. De asta 
Geneva n-a luat numele de Jackson? 

— Exact. 

— Unde locuieşti? întrebă Bell. 

— Am o cameră în Harlem. Pe 130th. După ce o 
găseam pe Geneva intenţionam s-o iau cu mine în 
Buffalo până primeam permisiunea să mă întorc acasă. 
Faţa îi înlemni, iar Rhyme citi în ochii lui ceva ce, 
credea el, era suferinţă pură. Dar nu prea cred că sunt 
şanse să se întâmple asta acum. 

— De ce? întrebă Sachs. 

Jax zâmbi trist: 

— Am văzut unde locuieşte, apartamentul ăla de lângă 
Morningside. M-am bucurat pentru ea, desigur, m-am 
bucurat foarte tare. Are probabil doi părinţi adoptivi 
buni care au grijă de ea, poate şi un frate sau o soră, 
ceea ce şi-a dorit dintotdeauna, dar asta nu a mai fost 
posibil după experienţa atât de grea a lui Venus de la 
clinică. De ce ar vrea Geneva să vină înapoi cu mine? 
Are viaţa pe care o merită, tot ceea ce n-am putut să-i 
ofer eu. 

Rhyme îi aruncă o privire lui Sachs, care ridică dintr-o 
sprânceană. Jax nu-i observă. 

Povestea lui i se părea credibilă lui Rhyme. Dar avea 
în el o doză serioasă de scepticism polițienesc. 

— Vreau să-ţi pun câteva întrebări. 

— Orice. 

— Cine e mătuşa pe care ai pomenit-o? 

— Sora tatălui meu. Lilly Hall. A fost printre cei care 
m-au crescut. De două ori văduvă. Ar fi împlinit nouăzeci 
de ani anul ăsta. În august. Dacă mai e printre noi. 

Rhyme n-avea nici cea mai vagă idee despre vârsta 
sau ziua ei de naştere, dar acesta era numele pe care îl 
dăduse Geneva. 

— E încă în viaţă, da. 


Jax zâmbi. 

— Mă bucur de asta. Mi-a fost dor de ea. Nici pe ea n- 
am reuşit s-o găsesc. 

— I-ai spus Genevei ceva despre cuvântul „domnule”. 
Ce anume era? întrebă Bell. 

— l-am spus chiar şi când era mică să privească 
oamenii în ochi şi să fie întotdeauna politicoasă, dar să 
nu se adreseze nimănui cu „domnule” sau „doamnă” 
dacă nu şi-au câştigat acest drept. 

Inspectorul din Carolina dădu din cap spre Rhyme şi 
Sachs. 

Criminalistul întrebă: 

— Cine e Charles Singleton? 

Jax clipi surprins. 

— De unde ştiţi despre el? 

— Răspunde-i omului, gunoiule! izbucni Dellray. 

— E, nici nu ştiu, stră-stră-stră-stră-bunicul meu, sau 
ceva de genul ăsta. 

— Continuă, îl încurajă Rhyme. 

— Ei bine, a fost sclav în Virginia. Stăpânul lui l-a 
eliberat, pe el şi pe soţia lui, şi le-a dat o fermă undeva 
în nord. Apoi s-a înrolat voluntar în Războiul Civil, ştiţi, 
ca în filmul ăla, Glorie. S-a întors acasă după aia, şi-a 
îngrijit livada şi a predat la o şcoală - era o şcoală 
gratuită pentru africani. A făcut bani vânzând cidru 
pentru muncitorii care construiau bărci la mică distanţă 
de ferma lui. Ştiu că a primit medalii în război. S-a 
întâlnit chiar şi cu Abraham Lincoln, o dată, în 
Richmond, imediat după ce a fost ocupat de armatele 
unioniste. Cel puţin, aşa mi-a spus tatăl meu. Râse din 
nou, trist. Mai era apoi şi povestea că ar fi fost arestat 
fiindcă furase nişte aur sau bani sau aşa ceva şi a fost 
trimis la închisoare. Exact ca mine. 

— Ştii ce s-a întâmplat cu el după închisoare? 

— Nu. N-am mai auzit nimic despre asta. Deci, mă 
credeţi că sunt tatăl Genevei? 

Dellray îl privi pe Rhyme, ridică din sprânceană. 


Criminalistul îl măsură din priviri. 
— Aproape. Încă ceva. Deschide gura. 


— Eşti tatăl meu? 

Cu respiraţia tăiată, aproape ameţită de veste, 
Geneva Settle îşi simţea inima bubuind. Îl măsură atent 
din priviri, studiindu-i chipul, umerii, mâinile. Prima ei 
reacţie fusese de neîncredere deplină, dar nu putea să 
nege că îl recunoştea. Încă mai purta inelul cu granat pe 
care i-l dăduse mama ei, Venus, de Crăciun - pe vremea 
când încă mai sărbătoreau Crăciunul, însă imaginea pe 
care şi-o amintea şi cu care îl compara pe bărbatul 
acesta era vagă, ca atunci când priveşti pe cineva care 
are soarele strălucitor în spate. 

În pofida permisului de conducere, a pozei cu ea 
bebeluş, alături de el şi mama ei, a fotografiei cu una 
dintre vechile lui opere graffiti, ea ar fi negat în 
continuare legătura dintre ei, până în pânzele albe, dacă 
nu ar fi fost testul ADN pe care îl făcuse domnul Cooper. 
Nu încăpea îndoială că erau rude. 

Erau singuri la etaj - singuri, fireşte, cu excepţia 
detectivului Bell, umbra ei protectoare. Restul 
poliţiştilor erau jos, lucrând la caz, încă încercând să 
afle cine se afla în spatele jafului de la bursa de pietre 
preţioase. 

Dar domnul Rhyme şi Amelia şi toţi ceilalţi - precum 
şi ucigaşul şi toate detaliile legate de evenimentele 
înspăimântătoare din ultimele câteva zile - fuseseră 
alungate din gândurile ei, pentru moment. Întrebarea 
care o preocupa acum pe Geneva era: cum ajunsese 
tatăl ei acolo? Şi de ce? 

Şi, mai ales: „Ce înseamnă asta pentru mine?” 

Arătă din cap spre plasa de cumpărături. Luă cartea 
lui Dr. Seuss. 

— Nu mai citesc cărţi pentru copii. Era singurul lucru 
pe care îl putea spune. Am împlinit şaisprezece ani 
acum două luni. 


Intenţia ei, presupuse, era să-i amintească despre 
toate zilele de naştere pe care le petrecuse singură. 

— Ţi-am adus astea doar ca să ştii că sunt de la mine. 
Ştiu că eşti prea mare pentru ele. 

— Cum rămâne cu cealaltă familie a ta? îl întrebă ea 
rece. 

Jax clătină din cap. 

— Mi-au spus ce ţi-a zis Venus, Genie. 

Era furioasă că folosea porecla pe care i-o dăduse cu 
ani în urmă. Prescurtare şi de la Geneva şi de la „geniu”. 

— A inventat povestea aia. Ca să te stârnească 
împotriva mea. Nu, nu, Genie. Nu te-aş părăsi niciodată. 
Am fost arestat. 

— Arestat? 

— E adevărat, domnişoară, interveni Roland Bell. I-am 
văzut dosarele. A fost arestat în ziua de după ce v-a 
părăsit, pe tine şi pe mama ta. A fost în închisoare de 
atunci. Tocmai a ieşit. 

Îi spuse apoi o poveste despre un jaf, despre cât 
fusese de disperat să facă rost de bani pentru a le oferi 
o viaţă mai bună, pentru a o ajuta pe mama ei. 

Dar cuvintele erau obosite, consumate. li oferea doar 
una dintre miile de pretexte jalnice pe care le auzea atât 
de des în cartier. Dealerul de droguri, cel care fura din 
magazine, şarlatanul care trăia din alocaţii, hoţul de 
lănţişoare. 

„Pentru tine am făcut-o, puiule...” 

Cobori privirea spre cartea din mâna ei. Era folosită. 
Cui îi aparținuse când era nouă? Unde era părintele 
care o cumpărase iniţial pentru copilul său? Era la 
închisoare, spăla vase, conducea un Lexus, era 
neurochirurg? 

O furase tatăl ei dintr-un anticariat? 

— M-am întors după tine, Genie. Am încercat cu 
disperare să te găsesc. Şi am devenit şi mai disperat 
când m-a sunat Betty şi mi-a spus că ai fost atacată... Ce 
s-a întâmplat ieri? Cine e pe urmele tale? Nu mi-a spus 


nimeni nimic. 

— Am văzut ceva, spuse ea fără alte comentarii, 
hotărâtă să nu-i ofere prea multe informaţii. Poate 
cineva care a comis o infracţiune. Geneva nu era deloc 
interesată de turnura luată de discuţia lor. Îl măsură din 
priviri şi îi spuse pe un ton mai crud decât intenţionase: 
Ştii că mama a murit? 

El clătină din cap. 

— Nu am ştiut până m-am întors. Apoi am auzit. Dar 
nu am fost surprins. Era o femeie chinuită. Poate e mai 
fericită acum. 

Geneva nu credea asta. Şi, în orice caz, nici toată 
fericirea din rai nu putea să compenseze pentru 
nefericirea de a muri singură aşa cum murise ea, cu 
trupul împuţinat şi faţa umflată ca o lună galbenă. 

Şi nu putea să compenseze nici pentru nefericirea de 
dinainte - când îşi vindea corpul pe casa scărilor pentru 
câteva biluţe de cocaină, în vreme ce fiica ei aştepta 
afară, în faţa uşii. 

Geneva nu spuse nimic despre asta. 

El zâmbi. 

— Ai un apartament foarte frumos acolo unde 
locuieşti. 

— Era temporar. Nu mai locuiesc acolo. 

— Nu? Unde locuieşti acum? 

— Nu sunt sigură încă. 

Regretă că spusese asta. li oferea lui, îşi dădu seama, 
un punct de sprijin ca să insiste. Şi, evident, se folosi de 
el: 

— O să îl întreb din nou pe ofiţerul meu de eliberare 
condiţionată dacă pot să mă mut înapoi aici. Ştiind că 
am o familie de care trebuie să am grijă, s-ar putea să 
fie de acord. 

— Nu ai familie aici. Nu mai ai. 

— Ştiu că eşti supărată, puiule. Dar o să mă revanşez. 
O să... 

Ea trânti cartea de pământ. 


— Şase ani şi niciun semn. Niciun cuvânt. Niciun 
telefon. Nicio scrisoare. 

Spre iritarea ei, ochii i se umplură de lacrimi. Se 
şterse cu mâini tremurătoare. 

El şopti: 

— Şi unde aş fi putut să scriu? Unde aş fi putut să 
sun? Am încercat mereu în toţi aceşti şase ani să iau 
legătura cu tine. O să-ţi arăt teancurile de scrisori pe 
care le am, mi-au fost trimise toate înapoi la închisoare. 
Sunt cam o sută, cred. Am încercat orice mi-a dat prin 
minte. Numai că n-am reuşit să te găsesc. 

— Păi, mulţumesc pentru scuze, să ştii. Asta dacă e o 
scuză. Dar cred că e timpul să pleci. 

— Nu, puiut, dă-mi voie... 

— Nu „puiuţ”, nu „Genie”, nu „fiică”. 

— O să mă revanşez, repetă. 

Işi şterse ochii. 

Ea nu simţi absolut nimic văzându-i suferinţa - sau ce- 
o fi fost. Nimic, adică, în afară de furie: 

— Pleacă! 

— Dar, puiuţ, eu... 

— Nu. Doar pleacă! 

Incă o dată, detectivul din Carolina de Nord, expert în 
paza de persoane, îşi făcu treaba elegant şi fără 
şovăială. Se ridică şi, fără un cuvânt, dar cu fermitate, îl 
scoase pe tatăl ei pe hol. O salută pe fată din cap, îi 
aruncă un zâmbet liniştitor şi închise uşa în urma lui, 
lăsând-o pe Geneva singură. 


Capitolul 36 


Cât timp fata şi tatăl ei se aflaseră la etaj, Rhyme şi 
ceilalţi analizaseră diferite piste privind potenţiale jafuri 
ale unor magazine de bijuterii. 

Fără a avea vreun succes. 

Materialele aduse de Fred Dellray în legătură cu 
scheme de spălare de bani ce presupuneau şi bijuterii se 
refereau la operaţiuni mărunte şi niciuna nu era 
localizată în Midtown. Şi nu aveau rapoarte din partea 
Interpolului sau a agenţiilor locale de apărare a legii 
care să cuprindă ceva relevant pentru caz. 

Criminalistul clătina din cap, frustrat, când îi sună 
telefonul. 

— Sunt Rhyme. 

— Lincoln. Sunt Parker. 

Expertul în grafologie care analizase bileţelul din 
ascunzătoarea lui Boyd. Parker Kincaid şi Rhyme 
schimbară câteva replici despre sănătate şi familie. 
Rhyme află că prietena lui Kincaid, care locuia cu el, 
agentul FBI Margaret Lukas, era bine, la fel şi copiii lui 
Parker, Stephie şi Robby. 

Sachs transmise şi ea salutări, apoi Kincaid trecu la 
subiect: 

— Am lucrat non-stop pe scrisoarea voastră după ce 
mi-aţi trimis documentul scanat. Am realizat un profil al 
autorului. 

Adevărata analiză a scrisului de mână nu încearcă 
niciodată să determine personalitatea cuiva în funcţie de 
cum sunt desenate literele; caligrafia în sine e relevantă 
doar când se compară un document cu altul, de exemplu 
când se stabileşte un fals. 

Dar Rhyme nu era interesat de asta în acel moment. 
Nu, conceptul despre care vorbea Parker Kincaid ţinea 


de deducerea unor caracteristici despre autor pe baza 
limbajului pe care îl folosise - acea sintaxă 
„neobişnuită” pe cure o remarcase Rhyme mai devreme. 
Acesta putea fi extrem de util în identificarea 
suspecţilor. Analiza gramaticală şi sintacticii a biletului 
de răscumpărare în cazul răpirii bebeluşului Lindbergh, 
de exemplu, oferise un profil perfect al răpitorului, 
Bruno Hauptmann. 

Cu entuziasmul pe care îl resimțea de obicei pentru 
profesia sa, Kincaid continua: 

— Am găsit câteva lucruri interesante. Aveţi bileţelul 
la îndemână? 

— E chiar în faţa noastră. 

„O fată de culoare, etajul cinci din această fereastră, 
octombrie 2, aproximativ 08.30. A văzut camioneta mea 
de livrări când era parcat într-o aleea în spatele la bursa 
de bijuterii. A văzut destul cât să ghicească ale mele 
planuri. Omoaro.“ 

— Pentru început, e de naţionalitate străină. Sintaxa 
ciudată şi greşelile de ortografie îmi spun asta. La fel şi 
modul în care menţionează data - punând luna înaintea 
zilei. Iar ora e exprimată în sistem de douăzeci şi patru 
de ore. Asta e rar în America. 

Expertul în caligrafie continuă: 

— Acum, un alt aspect important: el... 

— Sau ea, întrerupse Rhyme. 

— Tind să cred că e bărbat, replică Kincaid. Am să vă 
spun imediat de ce. A făcut acordul la masculin 
referindu-se la camioneta lui, se pare. Asta e specific 
pentru mai multe limbi străine diferite. Dar ceea ce 
reduce semnificativ numărul de posibilităţi este fraza 
nominală din trei părţi a construcţiei genitivale. 

— Ce anume? întrebă Rhyme. 

— Construcţia genitivală - un mijloc de a exprima 
posesiunea. Subiectul vostru a scris la un moment dat 
„camioneta mea”. 

Rhyme scană bileţelul: 


— Am găsit. 

— Dar apoi a scris „ale mele planuri”. Asta mă face să 
cred că băiatul nostru e vorbitor nativ de arabă. 

— Arabă? 

— Aş zice că e o probabilitate de nouăzeci la sută. 
Există în limba arabă o construcţie genitivală numită 
i.daafah. Posesivul se formează, de regulă, spunând „a 
lui John maşină”. Cu sensul de „maşina Jui John”. Sau, în 
bileţelul vostru, „ale mele planuri”. Dar regulile 
gramaticale ale limbii arabe permit ca pentru obiectul 
posedat să se folosească doar un singur cuvânt - 
„camioneta de livrări” nu ar fi o construcţie validă în 
arabă; e o expresie din două cuvinte, deci nu poate 
folosi i.daafah. Spune pur şi simplu „camioneta mea de 
livrări”. Celălalt indiciu e utilizarea greşită a articolului 
din expresia „într-o aleea”. Asta e frecvent printre 
vorbitorii de arabă; în limba lor nu există articole 
nehotărâte, doar articolele hotărâte, adăugă Kincaid. 
Asta e valabil şi pentru galeză, dar nu cred că tipul ăsta 
e din Cardiff. 

— Bun, Parker, spuse Sachs. Foarte subtil, dar bun. 

Din telefonul pus pe difuzor se auzi un râs slab: 

— Să-ţi spun ceva, Amelia, toată lumea din industrie 
s-a pus serios pe buchisit arabă în ultimii câţiva ani. 

— De asta crezi că e bărbat. 

— Cât de des vezi infractori arabi femei? 

— Nu prea des. Mai e ceva? 

— Daţi-mi şi alte texte şi le voi compara, dacă vreţi. 

— S-ar putea chiar s-o facem. 

Rhyme îi mulţumi lui Kincaid şi închiseră telefonul. 
Rhyme clătină din cap, fixând cu privirea panourile cu 
indicii. Râse dispreţuitor. 

— La ce te gândeşti, Rhyme? 

— Ştii ce pune la cale, nu-i aşa? întrebă criminalistul 
pe un ton de rău augur. 

Sachs încuviinţă din cap. 

— Nu are de gând să jefuiască bursa de bijuterii. Are 


de gând s-o arunce în aer. 

— Da. 

Dellray interveni: 

— Sigur - toate rapoartele alea pe care le-am primit, 
despre terorişti hotărâți să atace obiective israeliene din 
zonă. 

— Paznicul de peste drum de muzeu a spus că 
primesc zilnic transporturi cu pietre preţioase din 
Ierusalim... adăugă Sachs. OK, o să cer să fie evacuată 
şi verificată clădirea. Işi scoase telefonul mobil. 

Rhyme aruncă o privire spre panoul cu indicii şi le 
spuse lui Sellitto şi Cooper: 

— Falafel şi iaurt... Şi o camionetă de livrări. Aflaţi 
dacă există prin apropierea bursei restaurante care 
servesc mâncare din Orientul Mijlociu, iar dacă da, cine 
le asigură aprovizionarea şi când. Şi ce fel de camionetă 
folosesc. 

Dellray clătină din cap. _ 

— Jumătate din oraş mănâncă treburi dintr-astea. [ţi 
poţi cumpăra gyros şi falafel de la fiecare colţ de stradă 
din oraş, Sunt... 

Agentul se întrerupse când privirea lui se întâlni cu 
cea a lui Rhyme. 

— Standurile vânzătorilor ambulanți. 

— Erau vreo jumătate de duzină dintr-astea ieri în 
jurul muzeului, zise Sellitto. 

— Sunt perfecte pentru supraveghere, izbucni Rhyme. 
Şi ce acoperire! El îi aprovizionează în fiecare zi, aşa că 
nu-l bagă nimeni în seamă. Vreau să ştiu cine furnizează 
marfa pentru vânzătorii stradali. Mişcaţi-vă! 


Conform comisiei sanitare, doar două firme furnizau 
mâncare din Orientul Mijlociu pentru standurile 
vânzătorilor ambulanți din zonele din preajma bursei de 
pietre preţioase. 

În mod ironic, cea mai mare dintre ele era 
proprietatea a doi fraţi evrei care aveau familie în Israel 


şi erau activi în templul pe care îl frecventau; erau prea 
puţin suspecți. 

Cealaltă firmă nu era proprietară a standurilor, dar 
vindea gyros, kebap şi falafel, plus condimente şi sucuri 
(alături de păgânii, dar întotdeauna profitabilii hotdogi 
de porc), aprovizionând zeci de standuri din Midtown. 
Sediul central al operaţiunii era un restaurant de pe 
Broad Street, ai cărui proprietari angajaseră un om care 
să livreze marfa în tot oraşul. 

Inconjuraţi de Dellray şi de încă o duzină de alţi 
agenţi şi poliţişti, aceşti proprietari deveniră extrem - 
aproape plângăcios - de cooperanţi. Numele celui care 
se ocupa de livrări pentru ei era Bani al-Dahab, şi era 
cetăţean saudit, rămas acolo cu mult după ce îi expirase 
viza. Avusese o oarecare profesie în Jeddah şi lucrase o 
vreme ca inginer în SUA, dar după ce îi expirase dreptul 
de şedere legal se mulţumise cu orice loc de muncă i se 
oferise - gătind ocazional şi livrând mâncare către 
standurile vânzătorilor mobili şi alte restaurante cu 
specific din Orientul Mijlociu, de prin Manhattan şi 


Brooklyn. 
Bursa fusese evacuată şi verificată - nu se găsise 
niciun dispozitiv -, iar o echipă de urgenţă pentru 


localizarea vehiculelor. Fusese trimisă după camioneta 
de livrări a lui al-Dahab care, conform proprietarilor, s- 
ar fi putut afla oriunde în oraş; bărbatul era liber să-şi 
stabilească singur programul. 

In astfel de momente, Rhyme s-ar fi învârtit ca un leu 
în cuşcă, dacă ar fi putut. Unde dracu' era? Oare umblă 
de colo-colo cu o maşină plină de explozivi, chiar în acel 
moment? Poate renunţase la bursa de pietre preţioase şi 
se orientase spre un obiectiv secundar: o sinagogă sau o 
agenţie a El-Al Airlines. 

— Să-l aducem pe Boyd aici, să facem presiuni asupra 
lui, izbucni el. Vreau să ştiu unde dracu' e tipul ăsta! 

În acel moment sună telefonul lui Mel Cooper. 

Apoi cel al lui Sellitto, urmat de al Ameliei Sachs. 


În sfârşit, şi telefonul din laborator începu să ţârâie. 

Apelanţii erau diferiţi, dar mesajul era practic acelaşi. 

Întrebarea lui Rhyme despre unde se afla atentatorul 
tocmai îşi găsise răspuns. 


Şoferul fu singurul care îşi pierdu viaţa. 

Ceea ce, având în vedere forţa exploziei şi faptul că 
maşina se aflase în intersecţia dintre Ninth Avenue şi 
Fifty-fourth, înconjurată de alte maşini, era destul de 
miraculos. 

Când fusese detonată bomba, direcţia undei de şoc 
fusese în cea mai mare parte îndreptată în sus, prin 
acoperiş, şi ieşise pe ferestre, aruncând în aer bucăţi de 
metal şi sticlă şi rănind o mulţime de oameni, dar cele 
mai intense distrugeri se produseseră doar în interiorul 
maşinii E250. Camioneta în flăcări înaintase haotic până 
pe trotuar, unde se lovise de un stâlp de iluminat. O 
echipă de la postul de pompieri de pe Eighth Avenue 
stinsese flăcările rapid şi tinu mulţimea la distanţă. Cât 
despre şofer, nu avea rost nici măcar să se încerce 
salvarea lui; cele mai mari două fragmente din 
rămăşiţele lui se aflau la distanţă de câţiva metri unul de 
celălalt. 

Unitatea de genişti verificase şi securizase scena, iar 
principala sarcină a poliţiştilor era acum să aştepte 
medicul legist şi echipa pentru scena crimei. 

— Ce-i mirosul ăsta? întrebă detectivul de la secţia 
din Midtown North. 

Polițistul înalt, cu început de chelie, era oripilat de 
miros, crezând că e de la carne de om arsă. Problema 
era că mirosea bine. 

Unul dintre agenţii din echipa de genişti râse de 
detectivul cu faţa îngreţoşată. 

— Gyros. 

— Giro-cum? întrebă inspectorul, crezând că era o 
prescurtare de la ceva - de genul CPP, însemnând 
„ciopârţii peste poate”. 


— Priviţi. 

Polițistul din unitatea de genişti ridică o bucată de 
carne arsă în mâinile sale îmbrăcate în mănuşi de latex. 
O mirosi. Gustos. 

Detectivul de la secţia din Midtown North râse şi nu 
trădă cât era de aproape de un acces de vomă. 

— E carne de miel. 

— E... 

— Şoferul transporta mâncare. Asta era slujba lui. 
Partea din spate a maşinii e plină de carne, şi falafel, şi 
alte treburi de astea. 

— O. Polițistul nu se simți cu nimic mai puţin 
îngreţoşat. 

În acel moment, un Camaro SS roşu - o maşină pe 
cinste - opri cu zgomot în mijlocul străzii, de-abia 
atingând panglica galbenă a poliţiei. Din ea cobori o 
roşcată uluitoare, care aruncă o privire asupra scenei, 
salutându-l din cap pe detectiv. 

— Bună, spuse el. 

Poliţista îşi conectă un set de căşti la staţia Motorola 
şi făcu un semn cu mâna microbuzului pentru scena 
crimei, care tocmai sosea, apoi adulmecă aerul, 
inspirând adânc de câteva ori. Dădu din cap. 

— Nu am verificat încă scena, rosti în microfon, dar 
judecând după miros, Rhyme, aş zice că l-am prins. 

De-abia atunci detectivul cel înalt şi fără păr înghiţi şi 
spuse: 

— Mă întorc imediat. 

Porni în fugă spre o cafenea Starbucks din apropiere, 
rugându-se să ajungă la timp la baie. 


Avându-l alături pe detectivul Bell, Geneva intra în 
încăperea-laborator din casa lui Rhyme, de la parter. li 
aruncă o scurtă privire tatălui ei, care îi răspunse cu 
ochi de căţelandru trist. 

„La naiba.“ Îşi feri privirea. 

Domnul Rhyme spuse: 


— Avem ceva noutăţi. Bărbatul care l-a angajat pe 
Boyd e mort. 

— Mort? Cel care voia să jefuiască bursa? 

— Lucrurile nu stăteau chiar aşa cum credeam, spuse 
Rhyme. Ne-am - de fapt, eu m-am înşelat. Credeam că 
individul ăsta, oricine ar fi fost, voia să jefuiască bursa. 
Dar nu, el voia s-o arunce în aer. 

— Terorişti? întrebă ea. 

Domnul Rhyme arătă din cap spre un dosar de plastic 
din mâna Ameliei. Înăuntru se afla o scrisoare adresată 
publicaţiei The New York Times. Se spunea în ea că 
atentatul asupra bursei de pietre preţioase era doar un 
alt pas în războiul sfânt împotriva Israelului sionist şi a 
aliaţilor săi. Era aceeaşi hârtie ce fusese folosită şi 
pentru bileţelul despre uciderea Genevei şi pentru harta 
ce ilustra West Fifty-fifth Street. 

— Cine e? întrebă ea, încercând şi-şi amintească o 
camionetă şi un bărbat din Orientul Mijlociu pe care să-l 
fi văzut pe stradă în faţa muzeului, cu circa o săptămână 
în urmă. 

Nu reuşi. 

— Un imigrant ilegal saudit, spuse inspectorul 
Sellitto. Lucra pentru un restaurant din centru. 
Proprietarii s-au speriat destul de tare, desigur. Cred că 
noi îi considerăm o operaţiune de acoperire pentru Al- 
Qaida sau ceva de genul. Chicoti. Şi s-ar putea să fie 
aşa. Vom continua verificările. Dar au ieşit toţi curaţi - 
au cetăţenie, sunt aici de ani întregi, unii chiar au copii 
în armată. Pot spune că sunt o grămadă de oameni 
foarte neliniştiţi în momentul de faţă. 

— Cel mai important aspect legat de atentator, 
continuă Amelia cu explicaţiile, era faptul că acesta, 
Bani al-Dahab, nu părea a fi asociat cu niciun presupus 
terorist. Femeile cu care ieşise recent şi colegii de 
muncă spuneau că nu ştiau să se fi întâlnit vreodată cu 
oameni care ar fi putut face parte dintr-o celulă 
teroristă, iar moscheea pe care o frecventa avea vederi 


religioase şi politice moderate. Amelia îi verificase 
apartamentul din Queens şi nu găsise probe sau legături 
cu alte celule teroriste. Însă în prezent îi erau verificate 
listele de convorbiri telefonice, pentru a se identifica 
eventuale legături cu alţi fundamentalişti. 

— Vom analiza în continuare probele, spuse domnul 
Rhyme, dar suntem nouăzeci şi nouă la sută siguri că nu 
avea complici. Cred că asta înseamnă că eşti, probabil, 
în siguranţă. 

Îşi duse scaunul la masa cu probe şi examina câteva 
punguţe cu bucăţi arse de metal şi plastic. li spuse lui 
Cooper: 

— Adaugă asta pe diagramă, Mel: explozivul a fost 
TOVEX, şi avem bucăţi din receptor - detonatorul - 
carcasa, cabluri, o bucată din capsa detonatoare. Toate 
puse într-un colet UPS adresat bursei de pietre 
preţioase, în atenţia directorului. 

— De ce a explodat prea devreme? întrebă Jax 
Jackson. 

Domnul Rhyme îi explică - era foarte periculos să 
foloseşti o bombă controlată prin radio în oraş fiindcă 
existau o mulţime de unde radio ambientale - de la 
detonatoare de pe şantiere, staţii de emisie-recepţie şi 
alte sute de surse. 

Inspectorul Sellitto adăugă: 

— Sau e posibil să se fi sinucis. Poate aflase că Boyd a 
fost arestat, iar la bursă se făceau verificări pentru a 
detecta o eventuală bombă. S-o fi gândit că, mai 
devreme sau mai târziu, avea sa fie înhăţat. 

Geneva se simţea neliniştită, derutată. Oamenii ăştia 
din jurul ei deveniseră brusc străini. Motivul pentru care 
se adunaseră laolaltă iniţial nu mai exista. Cât despre 
tatăl ei, îi era mai străin chiar decât poliţiştii. Voia să se 
întoarcă în camera ei de la subsol, din Harlem, cu cărţile 
şi planurile ei de viitor despre facultate, la visurile 
despre Florenţa şi Paris. 

Dar apoi observă că Amelia o privea cu atenţie. 


Poliţista o întrebă: 

— Ce ai de gând să faci acum? 

Geneva îi aruncă o privire tatălui ei. Ce avea să se 
întâmple? Avea un părinte, era adevărat, dar unul care 
era fost puşcăriaş, care nici măcar nu avea voie să se 
afle în acel oraş. Probabil că statul ar fi încercat oricum 
s-o bage în sistemul de plasament. 

Amelia îi aruncă o privire lui Lincoln Rhyme. 

— Până se lămuresc lucrurile, ce-ar fi să urmăm în 
continuare planul nostru? S-o ţinem pe Geneva aici 
pentru o vreme. 

— Aici? întrebă fata. 

— Tatăl tău trebuie să se întoarcă în Buffalo şi să se 
ocupe de problemele de acolo. 

„Nu că ar fi o opţiune să locuiesc cu el, oricum”, îşi 
spuse Geneva. Dar nu împărtăşi gândul nimănui. 

— E o idee excelentă. Replica îi aparţinea lui Thom. 
Cred că asta vom face. Vocea îi era fermă. Vei sta aici. 

— Eşti de-acord? o întrebă Amelia pe Geneva. 

Geneva nu era sigură de ce îi cereau să rămână. 
Iniţial avu dubii. Dar trebuia să îşi amintească în 
permanentă că, după ce trăise atâţia ani singură, 
îndoielile o pândeau mereu din umbră. Se gândi la o altă 
regulă, referitor la viaţă - ca şi cea pe care o ducea ea: 
Îţi accepti familia aşa cum este. 

— Sigur, spuse. 


Legat cu lanţuri, Thompson Boyd fu adus în 
laboratorul lui Rhyme, şi doi gardieni îl aşezară în faţa 
poliţiştilor şi a lui Rhyme. Geneva era din nou la etaj, în 
camera ei, păzită în acel moment de Barbe Lynch. 

Criminalistul rareori făcea asta, să se întâlnească faţă 
în faţă cu infractorii. Pentru el, ca om de ştiinţă, singura 
parte pasionantă a muncii sale era jocul în sine, 
vânătoarea, nu şi prezenţa fizică a infractorului. Nu 
simţea deloc nevoia să îşi desfete privirile cu omul pe 
care îl capturase. Scuzele şi rugăminţile nu-l înduioşau, 


iar amenințările nu-l tulburau. 

Dar acum voia să se asigure pe deplin că Geneva 
Settle era în siguranţă. Voia să-l evalueze personal pe 
cel care o atacase. 

Cu faţa bandajată şi plină de vânătăi în urma 
confruntării cu Sachs din momentul arestării, Boyd 
examina din priviri laboratorul. Echipamentul, listele cu 
indicii de pe panou. 

Scaunul cu rotile. 

Nu trădă absolut nicio emoție, nicio tresărire de 
surpriză sau interes. Nici măcar când o salută din cap 
pe Sachs. Era de parcă ar fi uitat că ea îi stâlcise faţa în 
bătaie cu o piatră. 

„Cineva l-a întrebat pe Boyd despre asta, despre cum 
era să fii aşezat într-un scaun electric. A zis că nu era 
nicicum. Că se simţise doar «oarecum amorţit». Spunea 
asta des, spre sfârşit. Se simţea amortit.“ 

Îi întrebă: 

— Cum m-ati găsit? N 

— Au fost mai multe lucruri, răspunse Rhyme. In 
primul rând, ai ales greşit cartea de tarot pe care să ne- 
o laşi drept probă. M-a dus cu gândul la execuții. 

— Bărbatul Spânzurat, spuse Boyd, confirmând din 
cap. Mare dreptate aveţi. Asta nu mi-a trecut prin minte. 
Mi s-a părut pur şi simplu oarecum înspăimântătoare. 
Ca să vă induc în oroare, ştiţi. 

Rhyme continuă: 

— Dar ceea ce ne-a permis să-ţi aflăm numele a fost 
obiceiul tău. 

— Obiceiul? 

— Fluieri. 

— Da, fac asta. Încerc să nu, în timpul serviciului. Dar 
uneori îmi scapă. Deci aţi discutat cu... 

— Da, nişte oameni din Texas. 

Dând din cap, Boyd îşi îndreptă spre Rhyme ochii 
mijiţi, înroşiţi. 

— Deci ştiaţi de Charlie Tucker? Zdreanţa aia 


mizerabilă cu pretenţie de om. Care otrăvea ultimele 
zile pe pământ ale oamenilor mei. Le spunea că o să 
ardă în iad, vorbea tot felul de tâmpenii despre Isus şi 
mai ştiu cu ce. 

Oamenii mei... 

Sachs întrebă: 

— Bani al-Dahab a fost singurul care te-a angajat? 

Boyd clipi surprins; părea prima emoție adevărată 
care îi străbătea chipul. 

— De unde...? 

Tăcu. 

— Bomba a fost detonată prea devreme. Ori s-a 
sinucis. 

Boyd clătină din cap. 

— Nu, nu era atentator sinucigaş. S-o fi detonat din 
greşeală. Individu' era neglijent. Prea înfierbântat, ştiţi. 
Nu făcea lucrurile ca la carte. Probabil a armat-o prea 
devreme. 

— Cum l-ai cunoscut? 

— El m-a sunat. Mi-a aflat numele de la cineva din 
închisoare, cu legături cu Națiunea Islamului. 

Deci asta era. Rhyme se întrebase cum anume 
ajunsese un gardian de închisoare din Texas să lucreze 
cu terorişti islamici. 

— Sunt nebuni, spuse Boyd. Dar au bani, arabii ăştia. 

— Şi Jon Earl Wilson? El îţi făcea bombele? 

— Jonny, da, domnule. Clătină din cap. Ştiţi şi despre 
el? Sunteţi buni, trebuie să recunosc. 

— Unde e? 

— Asta nu ştiu. Ne lăsam mesaje de pe telefoane 
publice într-o căsuţă de mesagerie vocală. Şi ne 
întâlneam în public. N-am schimbat niciodată mai mult 
de câteva cuvinte. 

— FBl-ul o să te întrebe despre al-Dahab şi despre 
bombă. Pe noi ne interesează Geneva. Mai există cineva 
care îi vrea răul? 

Boyd clătină din cap. 


— Din câte mi-a spus mie, al-Dahab lucra singur. 
Presupun că discuta într-o oarecare măsură cu oameni 
de prin Orientul Mijlociu. Dar nimeni de aici, n-avea 
încredere în nimeni. 

Accentul tărăgănat de Texas se făcea simţit doar 
ocazional, ca şi cum ar fi făcut eforturi să scape de el. 

Sachs rosti ameninţător: 

— Dacă ne minţi, dacă i se întâmplă ceva, o să ne 
asigurăm că restul vieţii tale va fi complet mizerabil. 

— Cum anume? întrebă Boyd, sincer curios, s-ar fi zis. 

— L-ai ucis pe bibliotecar, pe dr. Barry. Ai atacat şi ai 
încercat să ucizi mai mulţi agenţi de poliţie. Ai putea să 
te alegi cu mai multe condamnări pe viaţă. Şi anchetăm 
în prezent şi moartea unei tinere, de ieri, pe Canal 
Street. Cineva a împins-o în faţa unui autobuz în 
apropierea locului unde tu fugeai de pe Elizabeth Street. 
Confruntăm fotografia ta cu diverşi martori. Ai să fii 
închis pe veşnicie. 

El ridică din umeri. 

— Nu prea contează. 

— Nu-ţi pasă? întrebă Sachs. 

— Ştiu că voi nu mă înţelegeţi. Nu vă port pică pentru 
asta. Dar, vedeţi, mie nu-mi pasă de închisoare. Nu-mi 
pasă de nimic. Voi toţi nu puteţi să-mi faceţi nimic. Sunt 
mort deja. Nu-mi pasă dacă omor pe cineva, nu-mi pasă 
dacă salvez o viaţă. Îi aruncă o privire Ameliei Sachs, 
care îl fixa insistent. Văd cum mă priviţi, reluă Boyd. Vă- 
ntrebaţi ce fel de monstru e individu’ ăsta? Ei bine, 
adevărul e că voi toţi m-aţi făcut ceea ce sunt. 

— Chiar aşa? întrebă ea. 

— O, da, doamnă... Ştiţi care e meseria mea. 

— Ofiţer de supraveghere de execuţii, spuse Rhyme. 

— Da, domnule. Acum să vă zic eu ceva despre genul 
ăsta de muncă: puteţi găsi numele tuturor persoanelor 
executate legal în aceste State Unite. Care sunt multe. 
Şi puteţi găsi numele tuturor guvernatorilor care au 
aşteptat până la miezul nopţii sau mai ştiu eu când ca să 


le comute pedeapsa dacă aşa aveau chef. Puteţi găsi 
numele tuturor victimelor pe care le-au ucis 
condamnaţii şi de multe ori şi numele rudelor lor. Dar 
ştiţi ale cui nume nu le veţi găsi? Îi măsură din priviri pe 
ofiţerii din jurul său. Ale noastre, ale oamenilor care 
apasă pe bulon. Călăii. Noi suntem uitaţi. Toată lumea 
îşi bate capul despre cum sunt afectate familiile celor 
condamnaţi la pedeapsa capitală. Sau societatea. Sau 
familiile victimelor. Ca să nu mai vorbim despre 
bărbatul sau femeia care sunt ucişi ca nişte animale în 
cursul acestui proces. Dar nimeni nu-şi bate câtuşi de 
puţin capul cu noi, călăii. Nimeni nu stă să se gândească 
la ce se întâmplă cu noi. 

Zi după zi, trăiam alături de oamenii noştri - bărbaţi, 
şi femei desigur, care urmau să moară, ajungând să-i 
cunosc. Vorbind cu ei. Despre câte în lună şi-n stele. 
Auzind un negru că întreabă cum de tipul alb care a 
făcut exact aceeaşi crimă scapă cu închisoare pe viaţă 
sau poate chiar mai puţin, dar el, unul, o să moară? 
Mexicanul care jură că nu a violat-o şi ucis-o pe fata aia. 
Nu făcea decât să-şi cumpere bere de la minimarket 
când apare poliţia şi se trezeşte că e condamnat la 
moarte. Iar, la un an după ce l-au îngropat, poliţia face 
un test ADN şi constată că într-adevăr au condamnat pe 
cine nu trebuie şi că omul era nevinovat. 

Bineînţeles, chiar şi cei vinovaţi erau fiinţe umane. 
Trăiai alături de ei toţi, zi după zi. Te purtai decent cu ei 
fiindcă şi ei se purtau decent cu tine. Ajungeai să-i 
cunoşti. După care... după care îi omorai. Tu, personal. 
Cu mâinile tale, apăsând butonul, trăgând maneta... 
Asta te schimbă. 

Ştiţi cum se spune? Aţi mai auzit asta. „Mortul viu.“ 
Se presupune că se referă la deţinuţi. Dar, de fapt, noi 
suntem ăia. Călăii. Morţii vii. 

Sachs murmură: 

— Dar prietena ta? Cum ai putut s-o împuşti? 

El tăcu. Pentru prima dată, faţa îi fu umbrită de un 


nor. 

— M-am gândit dacă să trag sau nu acel foc. Speram 
că, poate, o să am senzația că n-ar trebui s-o fac. Că 
însemna prea mult pentru mine. Aş fi lăsat-o în pace şi 
aş fi fugit, mi-aş fi asumat riscul. Dar... Clătină din cap. 
Nu s-a ajuns la asta. Am privit-o şi n-am simţit nimic, 
eram amorţit. Şi ştiam că ar fost util s-o împuşc. 

— Dar dacă ar fi fost copiii acasă, nu ea? oftă Sachs. I- 
ai fi împuşcat pe unul din copii ca să te salvezi? 

El se gândi o clipă la întrebare. 

— Ei bine, doamnă, cred că ştim că asta ar fi fost 
eficient, nu-i aşa? V-aţi fi oprit sigur să salvaţi una din 
fete în loc să mă urmăriţi pe mine. După cum îmi spunea 
tatăl meu: „Totul ţine de unde pui virgula”. 

Umbra păru să i se îndepărteze de pe chip, ca şi cum 
ar fi primit în sfârşit un răspuns ori ar fi ajuns la o 
concluzie într-o dezbatere ce îl chinuise mai multă 
vreme. 

„Bărbatul Spânzurat... Cartea prezice adesea un 
abandon în faţa experienţei, sfârşitul unei lupte, 
acceptarea a ceea ce este.” 

Îi aruncă o privire lui Rhyme. 

— Acum, dacă nu vă supăraţi, cred că e timpul să mă 
întorc acasă. 

— Acasă? 

Îi privi cu o expresie bizară. 

— La închisoare. 

Ca şi cum, la ce altceva s-ar fi putut referi? 


Tatăl şi fiica se dădură jos din metrou pe 135th Street 
şi o luară spre est, spre liceul Langston Hughes. 

Ea nu-şi dorise să vină şi el, dar el insistase să aibă 
grijă de ea - lucru asupra căruia insistaseră şi domnul 
Rhyme şi detectivul Bell. În plus, reflectă ea, avea să se 
întoarcă în Buffalo a doua zi şi se gândea că ar putea să- 
l rabde timp de o oră sau două. 

El arătă din cap înspre metrou, rămas în spate: 


— Înainte îmi plăcea la nebunie să deseneze pe 
garnituri de metrou. Vopseaua se prindea foarte bine... 
Ştiam că multă lume o să-l vadă. Am vopsit unul de la 
cap la coadă în 1976. Ala a fost anul Bicentenarului. 
Erau în oraş maşinile alea grozave. Opera mea a fost pe 
una dintre acele maşini, plus Statuia Libertăţii. Râse. 
Cei de la transporturi n-au curăţat garnitura aia cel 
puţin o săptămână, aşa am auzit. Poate că au fost doar 
ocupați, dar vreau să cred că a fost cineva căruia i-a 
plăcut ce-am pictat şi a păstrat opera mai mult decât ar 
fi fost normal. 

Geneva mârâi printre dinţi. Se gândea că ea avea o 
poveste pentru el. La o stradă distanţă se vedea 
eşafodajul de construcţii din faţa aceleiaşi clădiri la care 
lucra şi ea în momentul în care fusese concediată. Ce-ai 
fi zis tatăl ei dacă afla că ea fusese angajată tocmai 
pentru a da jos desenele graffiti de pe clădirile în 
renovare? Poate chiar ştersese unele dintre desenele lui. 
Era tentată să-i spună. Dar se abţinu. 

La primul telefon public funcţional pe care îl găsiră pe 
Frederick Douglass Boulevard, Geneva se opri şi scoase 
câteva monede. Tatăl ei îi oferi telefonul lui mobil. 

— Nu, mulţumesc. 

— Ia-l. 

Ea îl ignoră, introduse fisele şi o sună pe Lakeesha, în 
vreme ce tatăl ei puse telefonul în buzunar şi se apropie 
de bordură, cercetând cartierul ca un copil în faţa 
tejghelei cu bomboane dintr-o băcănie. 

Ea se întoarse când răspunse prietena ei: 

— Alo? 

— S-a terminat, Keesh. Îi explică despre bursa de 
pietre preţioase, despre bombă. 

— Despre asta era vorba? La naiba! Un terorist? E un 
rahat destul de urât. Dar tu eşti bine? 

— Sunt în regulă. Serios. 

Geneva auzi o altă voce, de bărbat, spunându-i ceva 
prietenei ei, care acoperi receptorul cu mâna timp de o 


clipă. Schimbul de replici, înăbuşit, părea aprins. 

— Mai eşti acolo, Keesh? 

— Da. 

— Cine e ăla? 

— Nimeni. Tu unde eşti? Nu mai eşti în casa de la 
subsol, nu? 

— Sunt tot acolo unde ţi-am spus - cu polițistul acela 
şi prietena lui. Cel care e în scaunul cu rotile. 

— Acolo eşti acum? 

— Nu, sunt în Uptown. Mă duc la şcoală. 

— Acuma? 

— Să-mi iau temele. 

Fata făcu o pauză. Apoi: 

— Ascultă. O să ne întâlnim la şcoală. Vreau să te văd, 
fată. Când ajungi? 

Geneva aruncă o privire spre tatăl ei, aflat în 
apropiere, cu mâinile în buzunare, care încă privea 
strada. Decise că nu voia să-i spună despre el lui 
Keesha, nici altcuiva, deocamdată. 

— Hai s-o lăsăm pe mâine, Keesh. N-am timp acum. 

— La naiba, fată! 

— Serios. Mai bine mâine. 

— Cum zici tu. 

Geneva auzi sunetul făcut de telefon când se închise. 
Dar mai rămase unde se afla câteva clipe, amânând 
momentul întoarcerii la tatăl ei. 

Intr-un sfârşit i se alătură şi-şi continuară drumul spre 
şcoală. 

— Ştii ce era acolo, la trei sau patru străzi distanţă? 
întrebă el, arătând spre nord. Strada Luptătorilor. Ai 
văzut-o vreodată? 

— Nu, bombăni ea. 

— O să te duc acolo într-o zi. Cu sute de ani în urmă, 
un investitor în construcţii, pe nume King, a construit 
astea trei blocuri mari de apartamente şi zeci de case. A 
angajat trei dintre cei mai buni arhitecţi din ţară şi i-a 
pus la lucru. Locuinţe minunate. King Model Homes era 


adevăratul nume al complexului, dar erau atât de 
scumpe şi de luxoase, aşa se zice, încât locul a primit 
numele de Strada Luptătorilor fiindcă trebuia să te lupti 
ca să ajungi să locuieşti acolo. W.C. Handy a locuit acolo 
o vreme. Îl ştii? Părintele muzicii blues. Cel mai de 
seamă muzician al tuturor timpurilor. Am desenat odată 
un graffiti acolo. Ţi-am povestit vreodată despre asta? 
Mi-a luat treizeci de tuburi ca să-l desenez. Şi n-a fost 
un desen dintr-o bucată; mi-a luat două zile să-l termin. 
Am făcut un portret al lui W.C. însuşi. Un fotograf de la 
Times i-a făcut o poză şi-a publicat-o. Arăta din cap spre 
nord. A fost acolo timp de... 

Ea se opri brusc. Îşi lovi palmele peste şolduri. 

— Ajunge? 

— Genie? 

— Opreşte-te odată! Nu vreau să ascult toate astea. 

— Tu... 

— Nu mă interesează nimic din ce-mi spui. 

— Eşti supărată pe mine, scumpo. Cine n-ar fi după 
tot ce s-a întâmplat? Ascultă, am făcut o greşeală, spuse, 
pe o voce ce-i trăda suferinţa. Asta a fost în trecut. Sunt 
un alt om acum. Totul o să fie altfel. N-o să mai pun 
niciodată pe nimeni înaintea ta, aşa cum am făcut când 
eram cu mama ta. Tu eşti cea pe care ar fi trebuit să 
încerc s-o salvez - şi nu mergând atunci în Buffalo. 

— Nu! Nu pricepi! Nu are legătură cu ce-ai făcut tu. E 
toată nenorocita asta de lume a ta din care nu vreau să 
fac parte. Nu mă interesează Strada Luptătorilor, 
indiferent despre ce-ar fi vorba, nici despre Apollo sau 
Cotton Club. Sau Renaşterea din Harlem. Nu-mi place 
Harlemul. Urăsc locul ăsta. E plin de pistoale, şi 
cocaină, şi violuri, şi oameni cărora li se dă în cap 
pentru a li se fura un gablonţ ieftin de tablă şi cercei 
luaţi de la minimarket. De fete pe care le interesează 
doar extensiile şi codiţele. Şi... 

— Şi pe Wall Street există şarlatani, iar în New Jersey 
există mafie, iar în Westchester parcuri de rulote, 


replică el. 

Ea de-abia dacă-l auzi. 

— E plin de băieţi pe care-i interesează doar să 
tăvălească fetele. De oameni ignoranţi cărora nu le pasă 
cum vorbesc. E... 

— Ce nu-ţi convine la EAAA? 

Ea clipi: 

— De unde ştii despre asta? 

El însuşi nu vorbise niciodată în limbaj de ghetou - 
propriul său tată se asigurase că învaţă bine la şcoală 
(cel puţin până se lăsase de ea pentru a se lansa în 
„cariera” de mânjit proprietăţi publice). Dar majoritatea 
celor care locuiau aici nu ştiau că numele oficial al limbii 
pe care o vorbeau era engleză afro-americană autentică. 

— Cât am fost închis, îi explică el, mi-am luat diploma 
de liceu şi am făcut echivalentul unui an de facultate. 

Ea nu spuse nimic. 

— Am studiat în special cititul şi cuvintele. Poate că 
nu mă va ajuta să-mi găsesc de lucru, dar asta m-a 
atras. Mi-au plăcut dintotdeauna cărţile şi altele, ştii 
asta. Eu sunt cel care te-a învăţat să citeşti încă de la 
început... Am studiat engleza standard. Dar am studiat 
şi EAAA. Şi nu mă deranjează cu nimic. 

— Dar n-o vorbeşti, remarcă ea acid. 

— Nu am vorbit-o din copilărie. Dar nu am vorbit din 
copilărie nici franceză sau mandingo. 

— M-am săturat să tot aud oamenii zicând „Stai să-ţ 
pui o întrebare”. 

Tatăl ei ridică din umeri: 

— „Să-ţ pui” e doar o versiune mai veche pentru „să-ţi 
pun”. 

Şi nobilii obişnuiau s-o folosească. Există traduceri ale 
Bibliei în care apare aşa ceva: „să-ţ pui o rugăminte, 
Doamne”. Nu c o chestiune ce ţine de limbajul negrilor, 
cum cred oamenii. Combinația dintre „ţi” şi „pun” unul 
lângă altul e dificil de pronunţat. E mai uşor de 
prescurtat. Cât despre „nu-s”? A existat în limba engleză 


încă de pe vremea lui Shakespeare. 

Ea râse: 

— Încearcă să te angajezi undeva vorbind EAAA. 

— Ei bine, cum ar fi dacă cineva din Franţa sau Rusia 
ar încerca să obţină şi ei acel loc de muncă? Nu crezi că 
şeful le-ar da o şansă, i-ar asculta, ar urmări să vadă 
dacă lucrează din greu, dacă sunt deştepţi, chiar dacă 
vorbesc o altfel de engleză? Poate problema e că şeful 
se foloseşte de limbajul cuiva drept pretext ca să nu îl 
angajeze. Râse. Locuitorii din New York ar face al naibii 
de bine să înceapă să înveţe spaniolă şi chineză în 
următorii câţiva ani. De ce nu şi EAAA? 

Logica lui nu făcea decât s-o enerveze şi mai tare. 

— Mie îmi place limba noastră, Genie. Mi se pare că 
sună firesc. Mă face să mă simt ca acasă. Ascultă, ai tot 
dreptul să fi furioasă pe mine pentru ceea ce am făcut. 
Dar nu şi pentru cine sunt şi de unde m-am ridicat. Aici 
e acasă. Şi ştii ce trebuie să faci cu propria casă, nu? 
Schimbi ce trebuie schimbat şi înveţi să fii mândru de ce 
nu poţi schimba. 

Geneva închise strâns ochii şi îşi acoperi faţa cu 
mâinile. Atâţia ani visase la un părinte - nici măcar la 
luxul de a avea doi, ci doar o singură persoană care să 
fie acolo când se întorcea acasă după-amiaza, să se uite 
peste temele ei, să o trezească dimineaţa. lar când asta 
nu mai era o posibilitate, când reuşise în sfârşit să se 
pună pe linia de plutire pe cont propriu şi începuse să 
muncească pentru a se salva din locul acela uitat de 
Dumnezeu, iată că trecutul se năpustea peste ea s-o 
sufoce şi s-o târască înapoi. N 

— Dar nu asta îmi doresc, şopti ea. Imi doresc ceva 
mai mult decât mizeria asta. Arătă cu un gest vag al 
mâinii spre stradă. 

— O, Geneva, înţeleg asta. Nu sper decât că, poate, ne 
vom bucura de câţiva ani frumoşi împreună, înainte să 
pleci în lumea largă. Dă-mi o şansă să mă revanşez 
pentru ceea ce v-am făcut, ţie şi mamei tale. Meriţi să ai 


lumea întreagă... Dar, scumpo, trebuie să-ţi zic - poţi să- 
mi spui un singur loc care e perfect? Unde toate străzile 
sunt pavate cu aur? Unde toată lumea îşi iubeşte 
aproapele? Râse şi trecu în registrul afro-american. Zici 
că-i mizerie aici? Ei, ba bine că nu. Dar unde nu-i 
mizerie într-un fel sau altu”, fetiţo? Unde nu-i? 

Îşi puse braţul în jurul ei. Ea se crispă, dar nu opuse 
rezistenţă. Porniră spre şcoală. 


Lakeesha Scott era aşezată pe o bancă din Marcus 
Garvey Park, unde stătea de-o jumătate de oră, de când 
se întorsese de la slujba ei de la barul restaurantului din 
centru. 

Îşi aprinse o altă ţigară Merit, spunându-şi: „Unele 
chestii le facem pentru că e vreme, alte chestii le facem 
pentru că trebe’. Chestii ce ţin de supravieţuire”. 

lar ceea ce era ea pe punctul de-a face era unul dintre 
acele lucruri necesare. 

De ce naiba nu venise Geneva să-i spună că după 
toate rahaturile astea avea de gând să urce într-un tren 
cu care o să plece din oraş şi că n-o să se mai întoarcă 
niciodată? 

Că se ducea în Detroit sau Alabama? 

„Îmi pare rău, Keesh, nu putem să ne mai întâlnim. 
Vreau să zic niciodată. Pa.“ 

Aşa, toată nenorocita asta de problemă ar fi fost 
rezolvată definitiv. 

De ce, de ce, de ce? 

Ba mai mult, Gen îi spusese exact unde avea să se afle 
timp de câteva ore. Keesh n-avea nicio scuză să nu se 
vadă cu fata acum. O, da, reuşise s-o dea tot pe 
pălăvrăgeala de ghetou când discutaseră mai devreme, 
ca prietena ei să nu se prindă că era ceva. Dar acum, 
stând singură, o cuprinse tristeţea. 

„Frate, ce naşpa mă simt. Dar n-am de ales.“ 

Chestii pe care le facem pentru că trebe’... 

„Haide, Keesha, îşi spuse. Trebuie s-o faci odată. Să-i 


dăm bătaie. Haide...” 

Işi stinse ţigara şi ieşi din parc, luând-o spre vest, apoi 
la nord pe Malcolm X, trecând de biserică după biserică. 
Erau peste tot. Biserica Înălţării Mt. Morris, 
Comunitatea Bisericii Bethel, Biserica Adventistă 
Ephesus, biserici baptiste - o mulțime. O moschee sau 
două, o sinagogă. 

Şi magazine, şi baticuri: Papaya King, un magazin 
ezoteric, unul de închiriat costume, o agenție de 
împrumuturi nebancare. Trecu de o firmă de taxiuri în 
comandă, al cărei proprietar stătea afară, ținând în 
mână stația de coordonare a comenzilor, prinsă cu 
bucăți de bandă adezivă şi cu un cablu lung ce se 
pierdea în biroul neluminat. Acesta îi zâmbi agreabil. 
Cât de mult îi invidia Lakeesha: preoţii de pe verandele 
sobre, sub cruci din tuburi de neon, bărbaţii fără griji 
care îndesau crenvurşti fierbinţi în chiflele aburinde, 
bărbatul cel gras aşezat în scaunul ieftin, cu ţigara şi 
microfonul făcut praf. 

Ei nu trădează pe nimeni, îşi spuse. 

Ei n-o trădează pe cea care le-a fost una dintre cele 
mai bune prietene ani la rândul. 

Mestecă zgomotos guma, strângând cureaua poşetei 
cu degetele grăsuţe ornate cu unghii în negru şi galben. 
Ignoră trei băieţi dominicani. 

— Psssst. 

Auzi „cur”. Auzi „ştoarfă”. 

— Pssssst. 

Keesh băgă mâna în poşetă şi luă briceagul cu arc. 
Aproape că l-ar fi deschis, doar ca să-i vadă tresărind. 
Le aruncă o privire întunecată, dar lăsă lama lungă şi 
ascuţită la locul ei. Hotărând că avea să-i ajungă 
grămada de probleme ce o aşteptau la şcoală. O lăsă 
baltă deocamdată. 

— Pssst. 

lşi continuă drumul, deschizând cu mâini agitate un 
pachet de gumă. Vârând în gură două bucăți cu aromă 


de fructe, Lakeesha se chinui să scoată la iveală 
gândurile furioase. 

„Ambalează-te, fată. Gândeşte-te la tot ce a făcut 
Geneva care să te enerveze, gândeşte-te la tot ce e ea şi 
tu nu vei fi niciodată.” O durea faptul că fata era atât de 
deşteaptă, că venea la şcoală în fiecare nenorocită de zi, 
că-şi păstra silueta ei slăbănoagă de albă fără să semene 
cu o ştoarfă cu SIDA, că reuşea să-şi ţină picioarele 
lipite şi le spunea şi altor fete să facă la fel, precum o 
mămică sclifosită. 

Purtându-se ca şi cum ar fi mai bună decât ele toate. 

Dar nu era. Geneva Settle era doar un alt copil normal 
dintr-o familie în care mama era dependentă de droguri, 
iar tatăl le părăsise. 

„E una dintre noi.“ 

„Enervează-te, aminteşte-ţi cum te privea în ochi şi-ţi 
spunea: «Poţi s-o faci, fată, poţi s-o faci, poţi s-o faci. 
Poţi să scapi de-aici, ai lumea întreagă înainte».“ 

Ei bine, nu, ştoarfă, uneori pur şi simplu nu poţi. 
Uneori e pur şi simplu prea al naibii de greu de 
suportat. Ai nevoie de ajutor ca să mergi mai departe. Ai 
nevoie de cineva cu verzişori, cineva care să-ţi păzească 
spatele. 

Şi, timp de o clipă, furia faţă de Geneva îi clocoti în 
suflet, iar ea strânse şi mai tare mânerul poşetei. 

Dar nu o ţinu mult. Furia se evaporă, dispăru ca şi 
cum n-ar fi fost nimic mai mult decât pudra de bebeluşi 
rozalie pe care o presăra peste fundurile celor doi 
verişori gemeni ai ei când le schimba scutecele. 

Trecând visătoare pe lângă Lenox Terrace, în drum 
spre şcoală, unde avea să ajungă în curând şi Geneva 
Settle, Lakeesha înţelese că nu se putea baza pe furie 
sau pe scuze. 

Nu se putea baza decât pe nevoia de supravieţuire. 
„Uneori trebe’ să ai grijă de tine şi să accepţi mâna care 
ţi se întinde”. 

Chestii pe care te facem pentru că trebe’... 


Capitolul 37 


Ajunsă la şcoală, Geneva îşi luă temele şi, ca să vezi, 
următorul ei eseu pentru studii lingvistice era despre 
cartea lui Claude McKay, Home to Harlem, opera lui din 
1928 care fusese şi primul roman de mare succes al 
autorului de culoare. 

— Nu aş putea să am c.e. cummings? întrebă ea. Sau 
John Cheever? 

— Suntem la partea de literatură afro-americană, 
Gen, remarcă profesorul ei de lingvistică, zâmbind. 

— Atunci Frank Yerby, negocie ea. Sau Octavia 
Butler. 

— A, sunt autori minunaţi, Gen, spuse profesorul ei, 
dar nu scriu despre Harlem. Şi asta studiem acum. Dar 
ţi l-am dat pe McKay fiindcă m-am gândit că o să-ţi 
placă. E unul dintre cei mai controversaţi autori produşi 
de Renaştere. McKay a fost adesea atacat din cauză că a 
vorbit despre straturile de jos ale vieţii din Harlem. A 
scris despre aspectele primitive ale cartierului. Asta l-a 
deranjat pe Dubois şi pe numeroşi gânditori de la acea 
vreme. E chiar domeniul tău. 

Poate că tatăl ei ar fi putut s-o ajute să interpreteze 
cartea, îşi spuse cinic, din moment ce iubea atât de mult 
cartierul şi dialectul specific lui. 

— Încearcă, spuse bărbatul. S-ar putea să-ţi placă. 

„O, ba nu, n-o să-mi placă”, îşi spuse Geneva. 

leşind din şcoală, i se alătură tatălui ei. Ajunseră la 
staţia de autobuz şi închiseră amândoi ochii când un 
curent de aer rece şi plin de praf se iscă în jurul lor. 
Reuşiseră să se împace cât de cât, iar ea fusese de- 
acord să-i permită s-o ducă la un restaurant jamaican la 
care tot visase să ajungă pe parcursul ultimilor şase ani. 

— Mai există restaurantul? întrebă ea rece. 


— Nu ştiu. Dar o să găsim noi ceva. Va fi o aventură. 

— Nu am prea mult timp. 

Tremura uşor de frig. 

— Unde-i autobuzul ăla, întrebă el. 

Geneva aruncă o privire peste drum şi se încruntă. 
„O, nu... Uite-o pe Lakeesha.“ Asta o caracteriza clar; 
nici măcar nu ascultase ce-i spusese Geneva şi venise 
aici oricum. 

Keesh îi făcu semn cu mâna. 

— Cine e? întrebă tatăl ei. 

— Prietena mea. 

Lakeesha aruncă o privire nesigură spre tatăl ei, apoi 
îi făcu semn Genevei să treacă strada. 

„Ce era în neregulă?” Chipul fetei era zâmbitor, dar 
era clar că era preocupată de ceva. Poate se întreba ce 
căuta Geneva lângă un bărbat mai în vârstă. 

— Aşteaptă-mă aici, îi spuse tatălui ei. 

Şi porni spre Lakeesha, care clipi şi păru să inspire 
adânc. 

Deschise poşeta şi băgă mâna înăuntru. 

„Care-i povestea cu treaba asta?” se întrebă Geneva. 
Traversă strada şi se opri pe bordură. Keesha ezită, apoi 
făcu un pus înainte: 

— Gen, spuse, în timp ce ochii i se întunecară. 

Geneva se încruntă: 

— Fată, ce... 

Keesh se opri brusc când o maşină frână lângă 
bordură, trecând de Geneva, care clipi surprinsă. La 
volan se afla consilierul şcolar, doamna Barton. Femeia 
îi făcu semn elevei spre maşină. Geneva ezită, îi spuse 
lui Keesh să aştepte o clipă, apoi se duse la consilier. 

— Bună, Geneva. Te-am căutat la şcoală, dar tocmai 
plecaseşi. 

— Bună. Fata era prudentă, nefiind sigură cât ştia 
femeia aceea şi cât nu despre părinţii ei. 

— Asistentul domnului Rhyme mi-a spus că l-au prins 
pe bărbatul care a încercat să-ţi facă rău. Şi că s-au 


întors în sfârşit părinţii tăi. 

— Tatăl meu. Îl arătă cu mâna. E cel de-acolo. 

Consilierul îl privi pe bărbatul voinic îmbrăcat cu o 
jachetă ponosită. 

— Şi totul e în regulă? 

Aflată prea departe pentru a auzi, Lakeesha le 
urmărea încruntată. Expresia ei era şi mai tulburată 
decât înainte. Păruse veselă la telefon, dar acum că 
Geneva se gândea mai bine, poate că doar se prefăcuse. 
Şi cine era tipul cu care discutase? 

Nimeni... 

„Nu prea cred...” 

— Geneva, întrebă doamna Barton. Eşti bine? 

Ea îşi întoarse privirea spre consilier. 

— Scuze. Da, e în regulă. 

Femeia îl studie din nou cu atenţie pe tatăl ei, apoi îşi 
întoarse ochii căprui către fată, care îşi feri privirea. 

— E ceva ce ai vrea să-mi spui? 

— Ăăă.., 

— Care-i adevărul în povestea asta? 

— Eu.. 

Era una dintre acele situaţii în care adevărul avea să 
iasă la iveală oricum. 

— Bine, ascultați doamnă Barton, îmi cer scuze. Nu 
am fost complet sinceră. Tatăl meu nu e profesor. A fost 
la închisoare. Dar a fost eliberat. 

— Şi unde ai locuit, totuşi? 

— Pe cont propriu. 

Fără urmă de critică în priviri, femeia dădu din cap. 

— Şi mama ta? 

— E moartă. 

Ea se încruntă. 

— Îmi pare rău... El o să preia custodia ta? 

— Nu am prea discutat despre asta. Orice ar vrea să 
facă trebuie aprobat mai întâi de tribunal. Spuse asta 
pentru a câştiga timp. Geneva îşi imaginase în linii mari 
un plan în care tatăl ei revenea, prelua custodia ei, 


practic, dar ea avea să continue să trăiască pe cont 
propriu. Timp de câteva zile o să mai rămân cu domnul 
Rhyme şi Amelia, în casa lor. 

Femeia îl examină din nou pe tatăl ei, care zâmbi vag 
în direcţia lor. 

— Asta e destul de ieşit din comun. 

Geneva spuse sfidător: 

— N-am să intru într-un centru de plasament. N-am să 
pierd tot ceea ce am câştigat prin muncă. O să fug. O 
să... 

— Hei, ia-o încet. Consilierul zâmbi. Nu cred că-i cazul 
să facem mare tam-tam din nimic deocamdată. Ai trecut 
prin destule. O să discutăm peste câteva zile. Unde 
mergi acum? 

— Acasă la domnul Rhyme. 

— Te duc eu. 

Geneva îi făcu semn tatălui ei să vină şi el. Bărbatul 
se apropie de maşină, iar fata făcu prezentările. 

— Mă bucur să vă cunosc, doamnă. Şi mulţumesc că 
aţi avut grijă de Geneva. 

— Haide, urcă. 

Geneva aruncă o privire peste drum. Keesh era încă 
acolo. 

Îi strigă: 

— Trebe’ să plec. Te sun eu. 

Mimă gestul de a duce un telefon la ureche. 

Lakeesha confirmă din cap nesigură, scoase mâna din 
poşetă. 

Geneva urcă pe bancheta din spate, chiar după tatăl 
ei. Aruncă o privire prin lunetă spre chipul mohorât al 
lui Keesh. 

Apoi doamna Barton se îndepărtă de trotuar, iar tatăl 
ei începu o nouă lecţie ridicolă de istorie, bătând câmpii 
la nesfârşit, ştiţi că am făcut acolo un desen despre 
fraţii Collyer? Homer şi Langley. Locuiau la intersecţia 
dintre 128th şi Fifth. Erau nişte singuratici şi cei mai 
ciudaţi oameni care au trăit vreodată. Erau 


înspăimântați de infracțiunile din Harlem şi s-au 
baricadat în apartament, au improvizat capcane, nu 
aruncau niciodată nimic. Unul din ei a fost zdrobit sub 
un teanc de ziare pe care îl înălţase până sus. Când au 
murit, poliţiştii au fost nevoiţi să scoată peste o sută de 
tone de gunoaie din apartamentul lor. Întrebă: 

— Aţi auzit vreodată despre ei? 

Consilierul spuse că da, credea că da. 

— Nu, răspunse Geneva. „Şi nici că îmi pasă”, se 
gândi. 


Lincoln Rhyme îi explică lui Mel Cooper cum să 
organizeze probele pe care le colectaseră de la scena 
atentatului, citind, printre picături, şi câteva dintre 
rapoartele de analiză asupra probelor ce le fuseseră 
trimise. 

O echipă federală, sub conducerea lui Dellray, reuşise 
să dea de urma lui Jon Earle Wilson, bărbatul ale cărui 
amprente digitale se aflau pe bomba din radioul cu 
tranzistori din ascunzătoarea lui Boyd. Fusese înhăţat, şi 
câţiva agenţi aveau să-l aducă în faţa lui Rhyme pentru a 
fi interogat, ca să scoată la liman cazul împotriva lui 
Thompson Boyd. 

În acel moment sună telefonul lui Bell. Răspunse: 

— Sunt Bell... Luis, ce s-a întâmplat? 

Îşi lăsă capul într-o parte ca să asculte. 

Luis... 

Trebuia să fie Martinez, care îi urmărise pe Geneva şi 
pe tatăl ei pe jos, după ce plecaseră din casa lui Rhyme, 
până la Langston Hughes. Erau convinşi că Jax, Alonzo 
Jackson, era tatăl ei şi nu reprezenta o ameninţare 
pentru fată, şi că teroristul nu avusese alţi complici. Dar 
asta nu însemna că Bell şi Rhyme aveau de gând s-o lase 
pe Geneva să meargă undeva în viitorul apropiat fără a-i 
asigura protecţie. 

Dar ceva nu era în regulă. Rhyme vedea asta în 
privirea lui Bell. Detectivul îi spuse lui Cooper: 


— Avem nevoie de o verificare în registrul auto. 
Repede, 

Mâzgăli un număr de înmatriculare pe un post-it apoi 
închise şi îi dădu hârtiuţa tehnicianului. 

— Ce se întâmplă? întrebă Sachs. 

— Geneva şi tatăl cu erau într-o staţie de autobuz de 
lângă şcoală. O maşină a oprit lângă ei. Au urcat. Luis 
nu se aştepta la asta şi nu a apucat să traverseze 
suficient de repede cât să-i oprească. 

— O maşină? Cine era la volan? 

— O femeie solidă de culoare. După cum a descris-o, 
s-ar spune că e posibil să fi fost consilierul acela, 
Barton. 

„Nu e neapărat ceva de care să ne facem griji, 
reflectă Rhyme. Poate că femeia doar i-a văzut în staţia 
de autobuz şi s-a oferit să-i ducă ea.“ 

Pe monitor se afişară informaţiile trimise de registrul 
auto. 

— Ce avem, Mel? întrebă Rhyme. 

Cooper miji ochii citind informaţiile. Mai scrise ceva. 
Ridică privirea, căscând ochi mari de sub ochelarii groşi. 

— O problemă. Avem o problemă. 


Doamna Barton se îndrepta spre partea central-sudică 
a cartierului Harlem, înaintând încet prin traficul de 
sfârşit de după-amiază. Încetini când trecură de încă un 
şantier pentru locuinţe noi. 

Tatăl ei clătină din cap. 

— Uitaţi-vă la toate astea. Arătă din cap spre panouri. 
Dezvoltatori, bănci, arhitecţi. Râse amar. Pun pariu că 
nu-i nici măcar un negru printre cei care le gestionează. 

„Jalnic”, îşi spuse Geneva. Ar fi vrut să nu-l mai audă. 
Văicăreli despre trecut... 

Consilierul aruncă o privire spre şantier, ridică din 
umeri. 

— Sunt multe dintr-astea pe-aici. Frână şi intră pe o 
alee aflată între una dintre clădirile vechi, ce era 


curățată pe dinăuntru, şi un şantier cu o excavaţie 
adâncă. 

În replică la privirea întrebătoare a tatălui ei, doamna 
Barton spuse: 

— E o scurtătură. 

Dar tatăl ei privi în jur. 

— Scurtătură? 

— Doar ca să evităm valurile de trafic ce se îndreaptă 
spre sud. 

El privi din nou în jur, mijindu-şi ochii. Apoi izbucni: 

— Pe naiba! 

— Tată! strigă Geneva. 

— Cunosc lotul ăsta. Drumul e închis în faţă. Se 
demolează o fabrică veche. 

— Nu, spuse doamna Barton. Am venit doar pe aici 
şi... Dar tatăl ei apucă frâna de mână şi trase cât putu 
de tare, apoi smuci volanul mult spre stânga. Maşina 
derapa lovindu-se de zidul de cărămidă cu sunetul 
scrâşnit făcut de metal şi plastic frecându-se de piatră. 

Apucând braţul consilierului, bărbatul strigă: 

— E cu ei, fetiţo. Vrea să-ţi facă rău! leşi din maşină, 
fugi! 

— Tată, nu, eşti nebun! Nu poţi... 

Dar confirmarea veni o clipă mai târziu când din 
buzunarul femeii apăru un pistol. Il îndreptă spre 
pieptul tatălui ei şi apăsă pe trăgaci. El clipi surprins şi 
fu aruncat în spate, apăsându-şi mâinile peste rană. 

— Oh. Oh, Doamne, şopti. 

Geneva sări în spate când femeia întoarse pistolul 
argintiu spre ea. Exact în clipa în care apăsă pe trăgaci, 
tatăl ei lansă un pumn spre falca femeii şi o ameti. Faţa 
Genevei fu acoperită pentru o clipă de o flacără şi puţin 
praf de puşcă, dar glonţul nu o nimeri. Sparse luneta 
maşinii în mii de cuburi minuscule. 

— Fugi, fetiţo! murmură tatăl ei, prăbuşindu-se peste 

bord. 

Puneţi-o la pământ, tăiaţi-o, tăiaţi-o pe curvă... 


Plângând în hohote, Geneva se târi afară prin luneta 
făcută ţăndări şi căzu pe pământ. Se ridică greoi în 
picioare şi o luă la fugă în josul rampei, intrând pe 
şantierul de demolări plin de noroi. 


Capitolul 38 


Alina Frazier - femeia cave se dăduse drept 
consilierul Patricia Barton - nu avea acelaşi sânge rece 
ca partenerul ei. Thompson Boyd era ca de gheaţă. Nu 
se ambala niciodată. Dar Alina fusese dintotdeauna o 
persoană emotivă. Era furioasă şi înjura, în timp ce se 
chinuia să treacă peste corpul tatălui Genevei şi să iasă 
pe alee, privind în stânga şi-n dreapta după fată. 

Furioasă că Boyd era la închisoare, furioasă că fata îi 
scăpa. 

Respirând adânc, examinând din priviri ambele 
capete ale aleii pustii. Străbătând-o în sus şi-n jos. Unde 
ar fi putut fugi ştoarfa aia mică... 

Văzu pentru o clipă ceva gri în dreapta: Geneva se 
strecura târâş din spatele unei lăzi de gunoi albastre 
scorojite, dispărând şi mai adânc în inima şantierului. 
Femeia porni în urmărirea ei, gâfâind. Era solidă, într- 
adevăr, dar era şi foarte puternică şi se mişca repede. 
Inchisoarea te putea înmuia sau te putea întări. Ea 
optase pentru cea de-a doua variantă. 

Frazier fusese bătăuşă de cartier pe la începutul 
anilor 1990, conducătoarea unui grup de fete agresive 
care făcuseră ravagii prin Times Square şi Upper East 
Side, unde turiştii şi locuitorii din zonă - care ar fi fost 
cu băgare de seamă faţă de un grup de băieţi 
adolescenţi - nu-şi băteau deloc capul cu o mână de fete 
gălăgioase îmbrăcate cu tricouri Daily Dan şi purtând 
plase de cumpărături de la Macy's. Asta, desigur, până 
scoteau cuţitele sau pistoalele, iar curvele bogate 
rămâneau fără bani şi bijuterii. După ce intrase de 
câteva ori la casa de corecție, trecuse la fapte mai 
serioase şi intrase la puşcărie pentru omucidere - ar fi 
trebuit să fie crimă, dar procurorul, un boboc, dăduse 


greş în stil mare. După ce fusese eliberată, se întorsese 
la New York. Aici îl cunoscuse pe Boyd prin tipul cu care 
locuia ea, iar când Frazier se despărţise de şmecheraş, 
Boyd o sunase. Iniţial crezuse că era una dintre chestiile 
alea când tipilor albi li se aprind călcâiele după câte-o 
negresă. Dar când acceptase invitaţia lui la cafea, el nu 
se dăduse deloc la ea. O măsurase doar cu privirea aia 
ciudată a lui, lipsită de viaţă, şi îi spusese că i-ar fi prins 
bine ajutorul unei femei la nişte treburi. O întrebase 
dacă era interesată. 

— Treburi? întrebase ea, gândindu-se la droguri, 
gândindu-se la pistoale, gândindu-se la televizoare 
furate. 

Dar el îi explicase în şoaptă care era domeniul lui de 
activitate. 

Ea clipise. 

Apoi el adăugase că-i putea da în mână până la 
cincizeci de mii de dolari pentru ceva ce se putea face în 
câteva zile. 

O scurtă pauză. Apoi un rânjet. 

— Da’ cum să nu. 

Însă pentru treaba cu Geneva Settle câştigau de cinci 
ori mai mult. Ceea ce se dovedi un preţ corect, fiindcă 
era cea mai dificilă vânătoare la care porniseră 
vreodată. După ce tentativa de la muzeu, cu o zi în 
urmă, dăduse greş, Boyd o sunase şi-i ceruse ajutorul 
(promiţându-i chiar 50 000 de dolari în plus dacă o 
omora chiar ea pe fată). Frazier, mereu fata mai 
deşteaptă din grup, venise cu ideea de a se da drept 
consilier şi obținuse o legitimaţie falsă de membru în 
consiliul educaţional. Incepuse să dea telefoane pe la 
şcolile publice din Harlem, cerând să discute cu vreunul 
dintre profesorii Genevei Settle, şi primise zeci de 
variaţii ale răspunsului: „Nu e elevă la noi. Ne pare 
rău”. Până ajunsese la liceul Langston Hughes, unde un 
funcţionar de birou îi spusese că da, aceasta era şcoala 
ei. Apoi Frazier îşi pusese pur şi simplu un costum 


formal ieftin, îşi agăţase legitimaţia falsă deasupra 
pieptului voluminos şi intrase în liceu cu un aer de 
încredere deplină. 

Acolo aflase despre părinţii misterioşi ai fetei, despre 
apartamentul de pe 118th Street şi - de la detectivul 
Bell şi ceilalţi poliţişti - despre casa din Central Park 
West şi cine o păzea pe Geneva. li comunicase toate 
aceste informaţii lui Boyd ca să-l ajute la planificarea 
crimei. 

Supraveghease apartamentul fetei de lângă 
Morningside - până devenise prea riscant din cauza 
celor care o păzeau pe Geneva. (Fusese surprinsă în 
flagrant în acea după-amiază, când o maşină de poliţie îi 
făcuse semn să oprească, dar se dovedise că nu pe ea o 
căuta poliţia.) 

Frazier discutase cu un paznic de la Langston Hughes 
şi îl convinsese să-i dea caseta de la camera de 
supraveghere din curtea liceului, şi sub acest pretext 
reuşise să intre în casa bărbatului invalid, unde aflase şi 
mai multe informaţii despre fată. 

Dar apoi Boyd fusese prins - el îi spusese încă de la 
început cât de buni erau poliţiştii iar acum Alina Frazier 
trebuia să termine singură treaba dacă îşi dorea restul 
onorariului, de 125 000 de dolari. 

Respirând cu dificultate, femeia cea solidă se opri 
după o coborâre de nouă metri pe o rampă ce ducea la 
nivelul de fundaţie al şantierului excavat. Ferindu-şi 
privirea de lumina strălucitoare a soarelui ce apunea, 
încercă să dibuiască unde reuşise să dispară pramatia 
aia mică. „La naiba, fată, arată-te.“ 

Apoi: mişcare din nou, Geneva alerga spre capătul 
îndepărtat al şantierului pustiu, în viteză, ascunzându-se 
pe după malaxoare de ciment, utilaje de construcţii şi 
grămezi de bârne şi materiale. Fata dispăru în spatele 
unui butoi de petrol. 

Intrând într-un loc umbrit pentru a vedea mai bine, 
Frazier ţinti spre mijlocul butoiului şi trase, lovind 


metalul cu un zăngănit răsunător. 

I se păru că văzuse şi pământ sărind în aer chiar 

lângă container. Reuşise oare s-o atingă şi pe fată? 

Dar nu, fata se ridicase şi înainta rapid spre un zid 
scund de moloz - cărămizi, piatră, ţevi. Chiar în clipa în 
care ajunse la el, Frazier trase din nou. 

Fata se rostogoli de cealaltă parte a zidului cu un 
țipăt ascuţit. Văzu un mic vârtej în aer. Era din pământ 
şi aşchii de piatră? Sau sânge? 

Reuşise oare Frazier s-o nimerească pe fată? Era o 
trăgătoare bună - ea şi fostul ei prieten, un 
contrabandist de arme din Newark, petrecuseră ore 
întregi trăgând în şobolanii din clădirile abandonate de 
la periferia oraşului, pentru a-i testa marfa. Credea că 
nimerise de data asta. Dar nu putea aştepta prea mult 
ca să afle; oamenii auziseră cu siguranţă focurile de 
armă. Unii aveau să le ignore, sigur, şi unii aveau să 
creadă că pe şantier mai erau muncitori lucrând cu 
utilaje grele. Dar era posibil ca măcar unul sau doi 
oameni cu simţ civic să sune la 112 chiar atunci. 

„Ei bine, du-te şi vezi.” 

Începu să coboare încet rampa pentru camioane, fiind 
atentă să nu cadă - panta era foarte abruptă. Deodată 
un claxon puternic se auzi din spatele şi de deasupra ei. 
Venea dinspre maşina ei. 

„La naiba, îşi spuse furioasă, tatăl fetei e încă în 
viaţă.” 

Frazier ezită. Apoi decise. Era cazul s-o taie dracului 
de-aici. Să-şi încheie socotelile cu tăticul. Geneva era 
probabil împuşcată şi rănită şi nu avea să 
supravieţuiască mult timp. Dar chiar şi dacă nu era 
rănită, Frazier putea să-i dea de urmă mai încolo. Aveau 
să fie destule ocazii. 

Nenorocit de claxon... Părea mai zgomotos chiar 
decât sunetul focului de armă şi în mod cert atrăgea 
atenţia. Ce era şi mai grav era că ar fi acoperit sunetul 
sirenelor unor maşini de poliţie. Frazier urcă rampa 


murdară până la nivelul străzii, gâfâind din cauza 
efortului. Dar când ajunse la maşină se încruntă. În 
scaunul şoferului lui nu se afla tatăl Genevei, până la 
urmă. O dâră de sânge ducea la o alee din apropiere, 
unde era întins corpul lui. Frazier aruncă o privire în 
maşină. lată ce se întâmplase: înainte de a se târî afară, 
bărbatul scosese cricul maşinii şi îl sprijinise fix de 
butonul de claxon de pe volan. 

Furioasă, Frazier îl smulse de acolo. 

Sunetul asurzitor încetă. 

Azvârli cricul pe bancheta din spate şi îşi întoarse 
privirea spre bărbat. Era mort? Ei bine, chiar dacă nu, 
avea să fie în scurt timp. Se duse până la el, ţinând 
pistolul pe lângă corp. Apoi se opri, încruntându-se... 
Cum reuşise un om atât de grav rănit ca zdreanţa asta 
nenorocită să deschidă portbagajul, să deşurubeze 
cricul, să-l târască până la scaunul din faţă şi să-l fixeze 
sprijinit de volan? 

Frazier începu să privească în jur. 

Observă o umbră vagă în dreapta ei, apoi auzi 
şuieratul aerului când un levier se abătu de sus şi îi 
zdrobi încheietura, zburându-i pistolul din mână şi 
provocându-i un junghi de durere ce îi străbătu tot 
corpul. Femeia cea solidă ţipă şi căzu în genunchi, 
întinzându-se după pistol cu mâna stângă. Chiar în clipa 
în care puse mâna pe el, Geneva ridică din nou levierul 
şi o lovi pe femeie peste umăr, cu o bufnitură grea. 
Frazier se rostogoli pe jos, pistolul alunecându-i prea 
departe ca să-l mai poată ajunge. Orbită de durere şi de 
furie, femeia sări şi o atacă pe Geneva înainte să apuce 
să mai lovească o dată cu levierul. Geneva căzu cu o 
bufnitură ce-i tăie respiraţia. 

Femeia se întoarse spre locul unde se afla pistolul, 
dar, înecându-se şi sufocându-se, Geneva se târi în faţă, 
o prinse de braţul drept şi muşcă încheietura zdrobită a 
lui Frazier. O durere formidabilă o străbătu ca un fulger 
uriaş. Frazier îşi înfipse pumnul în faţa Genevei, lovind-o 


în falcă. Fata strigă şi izbucni în lacrimi, rostogolindu-se 
neajutorată pe spate. Frazier se ridică nesigură în 
picioare, protejându-şi încheietura însângerată, ruptă, şi 
o lovi pe fată în stomac. Adolescenta începu să se 
chircească. 

Clătinându-se, Frazier căută pistolul, care era la trei 
metri distanţă. „N-am nevoie de el, nu-l vreau”. Levierul 
avea să-i fie suficient. Fierbând de furie, îl ridică şi porni 
înainte. li aruncă fetei o privire de ură pură şi ridică 
ranga de metal deasupra capului. Geneva se crispă şi-şi 
acoperi faţa cu mâinile. 

Atunci o voce din spatele femeii strigă: 

— Nu! 

Frazier se întoarse şi o văzu pe poliţista roşcată din 
apartamentul bărbatului invalid, înaintând încet, cu 
ambele mâini pe pistolul automat mare. 

Alina Frazier cobori privirea spre revolverul din 
apropiere. 

— Aş vrea să aud explicaţia, spuse poliţista. Chiar aş 
vrea. 

Frazier îşi pierdu vlaga, aruncă levierul şi, simţindu- 
se slăbită, se lasă să cadă în genunchi. Îşi apără mâna 
făcută zob. 

Poliţista se apropie şi lovi cu piciorul în levier şi 
pistol, îndepărtându-le, în vreme ce Geneva se ridică în 
picioare şi se îndreptă clătinându-se spre cei doi medici 
de pe ambulanţă care veneau spre ea. Fata le arătă 
unde se afla tatăl ei. 

Cu lacrimi de durere în ochi, Frazier spuse: 

— Am nevoie de un doctor. 

— Va trebui să stai la rând, murmură poliţista şi îi 
strecură un set de cătuşe în jurul încheieturii, dând 
dovadă chiar de multă fineţe, după cum admise Frazier, 
date fiind circumstanţele. 


— Starea lui este stabilă, anunţă Lon Sellitto. 
Răspunsese unui apel telefonic din partea unui poliţist 


de serviciu de la Spitalul Prezbiterian Columbia. Nu ştiu 
ce înseamnă asta. Dar aşa stau lucrurile. 

Rhyme dădu din cap aflând această veste despre Jax 
Jackson. Indiferent ce ar fi însemnai faptul că era 
„stabil”, cel puţin, bărbatul era în viaţă, lucru pentru 
care Rhyme era extrem de recunoscător - de dragul 
Genevei. 

Fata primise şi ea tratament pentru contuzii şi julituri, 
apoi fusese externată. 

Fusese o cursă cu adevărat spectaculoasă pentru a o 
salva de complicele lui Boyd. Mel Cooper verificase 
numărul de înmatriculare al maşinii în care urcaseră 
fata şi tatăl ei şi descoperise că era înregistrat pe 
numele unei anume Alina Frazier. O căutare rapidă în 
bazele de date a NCIC şi în cea a statului dezvăluise că 
aceasta avea cazier: o acuzaţie de omucidere în Ohio şi 
două agresiuni cu arme mortale în New York, plus o 
mulţime de infracţiuni din perioada când era minoră. 

Sellitto apelase la o echipă de urgenţă de localizare a 
vehiculelor, care îi anunţase pe toţi apărătorii legii din 
zonă să caute berlina lui Frazier. Un poliţist de la 
Rutieră le transmisese prin staţia radio, la scurt timp 
după, că maşina fusese văzută lângă un şantier de 
demolare din partea de sud a cartierului Harlem. În 
apropiere se raportaseră şi focuri de armă. Aflată acasă 
la Rhyme, Amelia Sachs sărise în maşina ei Camaro şi, 
călcând acceleraţia, pornise spre locul faptei, ajungând 
chiar înainte ca Frazier să apuce să o omoare pe Geneva 
în bătaie. 

Frazier fusese interogată, dar nu era cu nimic mai 
cooperantă decât complicele ei. Rhyme presupuse că 
trebuia să te gândeşti mult şi bine înainte de a decide 
să-l trădezi pe Thompson Boyd, mai ales în închisoare, 
dată fiind ampla influenţă a relaţiilor lui de aici. 

Era Geneva în sfârşit în siguranţă? Cel mai probabil, 
da. Cu doi ucigaşi arestaţi şi personajul principal 
sfârtecat în bucăţi. Sachs verificase apartamentul Alinei 


Frazier şi nu găsise nimic în afară de arme şi bani - 
nicio informaţie care să sugereze că ar mai fi existat 
cineva care voia s-o ucidă pe Geneva Settle. Jon Earle 
Wilson, fostul puşcăriaş din New Jersey care 
confecţionase bomba capcană din ascunzătoarea din 
Queens a lui Boyd, se afla în acel moment în drum spre 
casa lui Rhyme, iar criminalistul spera că acesta avea să 
le confirme concluziile, însă Rhyme şi Bell hotărâseră să 
îl însărcineze pe un poliţist în uniformă şi cu o maşină 
oficială să asigure paza Genevei. 

Deodată, unul dintre computere emise semnalul 
primirii unui mesaj, iar Mel Cooper privi monitorul. 
Sosise emailul. 

— A, misterul s-a rezolvat. 

— Şi despre ce mister ar fi vorba? 

Rhyme spusese asta pe un ton morocănos. Buna lui 
dispoziţie, întotdeauna fragilă, avea tendinţa să se strice 
spre sfârşitul unui caz, când apărea spectrul plictiselii. 

— Winskinskie. 

Cuvântul indian de pe inelul pe care îl găsise Sachs pe 
falanga scheletului de sub ruinele cârciumii Potters’ 
Field. 

— Şi? 

— E-mailul e de la un profesor de la Universitatea din 
Maryland. Pe lângă traducerea literară din limba 
indienilor Delaware, „Winskinskie” era şi un titlu în 
Societatea Tammany. 

— Un titlu? 

— Ceva de genul „ofiţer al clubului”. Boss Tweed era 
Marele Sachem, marele şef. Băiatul nostru - arătă din 
cap spre oasele şi craniul pe care le găsise Sachs în 
rezervor - avea funcţia de Winskinskie, adică uşier. 

— Tammany Hall... Rhyme dădu din cap reflectând 
asupra informaţiei, lăsându-şi mintea să călătorească 
înapoi în timp, dincolo de acest caz, intrând în lumea în 
alb-negru a New Yorkului din secolul al XIX-lea. Iar 
Tweed umbla prin Potters' Field. Aşa că probabil el şi 


maşinăria Tammany Hall au fost cei care i-au înscenat 
jaful lui Charles. 

li ceru lui Cooper să adauge pe panoul cu indicii 
descoperirile recente. Apoi îşi petrecu vreo câteva clipe 
examinând informaţiile. Dădu din cap. 

— Fascinant. 

Sellitto ridică din umeri. 

— Cazul s-a încheiat, Linc. Ucigaşul, mă scuzati, 
ucigaşul şi ucigaşa au fost înhăţaţi. Teroristul e mort. De 
ce e atât de fascinant ceva ce s-a întâmplat acum o sută 
de ani? 

— Aproape o sută patruzeci de ani, Lon. Să fim exacţi. 
Se încruntă, fixând cu privirea diagrama de probe, 
hărţile şi chipul placid al Bărbatului Spânzurat. Iar ca 
să-ţi răspund la întrebare: ştii cât de mult detest 
misterele nerezolvate. 

— Da. Dar ce-i nerezolvat? 

— Care e singurul lucru de care am uitat toţi în focul 
luptei, dacă ne-am putea aventura din nou pe un câmp 
minat cu clişee, Lon? 

— Mă dau bătut, mormăi Sellitto. 

— Secretul lui Charles Singleton. Chiar dacă nu are 
nicio legătură cu dreptul constituţional sau cu teroriştii, 
eu, unul, mor de curiozitate să ştiu care era. Cred că ar 
trebui să aflăm. 


SCENA EXPLOZIEI CAMIONETEI 

e Camioneta înregistrată pe numele lui Bani al- 
Dahab (vezi profil) 

e Furniza mâncare către restaurante şi standuri 
mobile de mâncare din Orientul Mijlociu. 

e S-a recuperat o scrisoare prin care îşi revendica 
atentatul cu bombă asupra bursei. 

e Hârtia se potriveşte cu cea din documentele 
anterioare 

e S-au recuperat componente ale dispozitivului 
exploziv: reziduuri de Tovex, cabluri, baterie, 


detonator prin receptor radio, bucăţi din 
container, cutie de UPS. 


LOCUINŢA LUI THOMPSON BOYD ŞI 
ASCUNZĂTOAREA PRINCIPALĂ 
Noi urme de falafel şi iaurt, urme de vopsea 
portocalie, ca înainte. i 
100 000 $ în numerar. În bancnote noi (onorariul 
pentru crimă?) Imposibil de identificat 
proveniența. Retraşi probabil în sume mici de-a 
lungul timpului. 
Arme (pistoale, baston de gardian, frânghie) 
asociate unor scene anterioare ale crimei. 
Acid şi cianură asociate unor scene anterioare ale 
crimei, nu s-au găsit legături cu producătorii. 
Nu s-a găsit niciun telefon celular. Listele de 
convorbiri de la alte telefoane nu au dat rezultate. 
Unelte asociate unor anterioare scene ale crimei 
Scrisoare în care se arată că G. Settle urma să fie 
ucisă deoarece a fost martoră la planificarea unui 
jaf de bijuterii. Noi urme de carbon pur - 
identificat ca fiind urme de praf de diamant. 
e Trimisă lui Parker Kincaid din Washington, 
D.C., pentru examinarea documentului. 
e Autorul e cel mai probabil vorbitor nativ de 
arabă. 
Dispozitiv exploziv improvizat, parte a capcanei 
împotriva  nepoftiţilor. Amprentele digitale îi 
aparţin lui Jon Earle Wilson, condamnat pentru 
confecţionare de bombe. 
e Localizat. În prezent este în drum spre 
laboratorul lui Rhyme pentru a fi interogat. 


SCENA DE LA POTTERS' FIELD (1868) 
Tavernă din cartierul Culmile Spânzurătorii - 
aflată în anii 1800 în Upper West 5ide. Cartier 
mixt în anii 1860. 


E posibil ca Potters' Field să fi fost locul de 
întâlnire al lui 
Boss Tweed şi al altor politicieni corupți din New 
York. 
Charles a venit aici în 15 iulie 1868. 
A ars din temelii după o explozie, se presupune că 
imediat după vizita lui Charles. Pentru a-i ascunde 
secretul? 
Cadavru în subsolul clădirii, bărbat, se presupune 
că a fost ucis de Charles Singleton. 
Împuşcat în frunte cu pistol Navy Colt de 
calibru .36, încărcat cu glonţ de calibru .39 (tipul 
de armă deţinută de Charles Singleton). 
Monede de aur 
Bărbatul era înarmat cu un Derringer 
Neidentificat. 
Avea un inel cu numele „Winskinskie” pe el. 
e Înseamnă „uşier” sau „portar” în limba 
indienilor Delaware. 
e În prezent se caută şi alte semnificaţii. 
= Era titlul unui ofiţer din maşinăria 
politică Tammany Hall a lui Boss 
Tweed. 


PROFILUL SUBIECTULUI 910 
e A fost identificat ca fiind Thompson G. Boyd, 
fost ofiţer de supraveghere a execuțiilor, din 
Amarillo, TX. 
e În prezent se află în custodia politiei. 


PROFILUL ANGAJATORULUI SUBIECTULUI 910 

e Bani al-Dahab, cetăţean arab, aflat ilegal în ţară 
după expirarea vizei. 

e Decedat 

e Verificarea din apartamentul său nu a dat la 
iveală alte legături teroriste, în prezent îi sunt 
verificate listele de convorbiri telefonice. 


e În prezent se fac verificări asupra angajatorilor 
săi, pentru a depista eventuale legături 
teroriste. 


PROFILUL COMPLICELUI SUBIECTULUI 910 
e S-a stabilit că nu e bărbatul descris iniţial, ci 
Alina Frazier, aflată în prezent în custodie. 
e  Verificările din apartamentul ei au dat la iveală 
arme şi bani, nimic altceva relevant pentru caz. 


PROFILUL LUI CHARLES SINGLETON 
Fost sclav, strămoş al G. Settle. Căsătorit, un fiu. 
A primit de la stăpânul său o livadă în statul New 
York. A lucrat şi ca învăţător. A avut un rol 
important în prima parte a mişcării pentru 
drepturi civile. 
Charles a fost acuzat că ar fi comis un furt în 
1868, ceea ce face subiectul articolului din 
microfişa furată. 
Se presupune că ar fi avut un secret ce ar putea 
avea legătură cu acest caz. Era îngrijorat că 
dezvăluirea secretului ar putea provoca o 
tragedie. 
A participat la întâlniri în cartierul Culmile 
Spânzurătorii din New York. 
Implicat în vreo activitate riscantă? 
A colaborat cu Frederick Douglas şi cu alţii pentru 
a obţine ratificarea Amendamentului Paisprezece 
la Constituţie. 
Infracţiunea, aşa cum a fost prezentată în 
Coloreds" Weekly Illustrated: 

e Charles este arestat de detectivul William 
Simms pentru furtul unei sume 
considerabile din Trustul pentru Foştii 
Sclavi din NY. A spart seiful trustului, 
martorii l-au văzut plecând la scurt timp 
după. Uneltele sale au fost găsite în 


apropiere. Cea mai mare parte a banilor a 
fost recuperată. A fost condamnat la cinci 
ani de închisoare. Nu există informaţii 
despre el după condamnare. Se crede că s-a 
folosit de relaţiile sale cu primii lideri ai 
mişcării pentru drepturi civile pentru a 
obţine acces la trust 


e  Corespondenţa lui Charles: 


Scrisoarea 1, către soţie: 

Privind: revoltele împotriva recrutării din 1863, 
puternic resentiment împotriva negrilor în 
întregul stat NY,  linşaje, incendieri. 
Proprietăţile deţinute de negri sunt în pericol. 
Scrisoarea 2, către soţie: Charles la bătălia de 
la Appomattox de la sfârşitul Războiului Civil. 
Scrisoarea 3, către soţie: Implicat în mişcarea 
pentru drepturi civile. Ameninţat pentru 
eforturile sale. Tulburat de secretul său. 
Scrisoarea 4, către soţie: S-a dus la Potters’ 
Field înarmat cu pistolul său pentru a obţine 
„dreptate”. Rezultatele au fost catastrofale. 
Adevărul este ascuns acum în Potters’ Field. 
Toată această suferinţă a fost provocată de 
secretul său. 


V 
Secretul fostului sclav 


DE VINERI, 12 OCTOMBRIE PÂNĂ VINERI, 26 
OCTOMBRIE 


Capitolul 39 


Bărbatul alb de patruzeci şi patru de ani, care purta 
un costum Brooks Brothers, era într-unul din cele două 
birouri ale sale din Manhattan, cufundat într-o 
dezbatere cu sine însuşi. 

„Da sau nu?” 

Întrebarea era importantă, efectiv o problemă de 
viaţă şi de moarte. 

William  Ashberry Jr., un bărbat îngrijit, cu o 
constituţie solidă, se lăsă pe spate într-un scaun ce 
trosnea şi privi linia orizontului din New Jersey. Biroul 
acesta nu era la fel de elegant sau de stilat precum cel 
din sudul Manhattanului, dar era favoritul lui. Încăperea 
de şase pe nouă metri se afla în clădirea istorică a 
conacului Sanford de pe Upper West Side, proprietate a 
băncii la care el era unul dintre cei mai importanţi 
directori. 

Reflectă: „Da? Nu?” 

Ashberry era conservator când venea vorba de finanţe 
şi investiţii, în sensul că, de exemplu, ignorase vulturul 
internetului când se avântase spre ceruri înalte şi nu 
fusese câtuşi de puţin tulburat când acesta se întorsese 
împotriva stăpânilor săi, mulţumindu-se să-i consoleze 
superficial pe acei clienţi care nu îi ascultaseră sfatul. 
Acest refuz de a se lăsa ispitit de curente trecătoare, 
combinat cu investiţii solide în companii de mare 
valoare şi, în special, în proprietăţi imobiliare din New 
York, atrăsese un câştig financiar enorm, atât pentru el, 
cât şi pentru banca şi trustul Sanford. 

Era conservator, desigur, dar până la un punct. Da, 
ducea viaţa pe care i-o permitea salariul anual de peste 
un milion de dolari, plus mult râvnitele bonusuri, care 
era unul dintre stâlpii Wall Streetului, avea mai multe 


case, era membru în cluburi sociale exclusiviste, avea 
fiice drăguţe şi bine educate şi legături cu mai multe 
fundaţii de caritate pe care el şi soţia sa le susțineau cu 
plăcere. Un avantaj important era avionul privat 
Grumman destinat călătoriilor sale nu tocmai rare peste 
ocean. 

Dar Ashberry era, totodată, diferit de directorii 
executivi tipici care ajungeau în topurile de afaceri 
Forbes. Dacă scormoneai dincolo de suprafaţă, dădeai 
cam tot peste acelaşi puşti dur din South Philly, al cărui 
tată fusese muncitor în fabrică şi bătăuş şi al cărui bunic 
lucrase pentru Angelo Bruno - „Donul cel Blând” - pe 
post de bucătar şi pe alte posturi mai dure iar mai apoi 
pentru Phil „Bărbatul Găină” Testa. Ashberry însuşi îşi 
făcuse de lucru cu un grup de băieţi tăi, scoțând bani 
din cuțite şi chestii deştepte, şi făcuse câteva lucruri 
care ar fi putut să-i otrăvească din plin viitorul dacă nu 
s-ar fi asigurat fără urmă de îndoială că erau îngropate 
pentru totdeauna. Dar când de-abia trecuse de douăzeci 
de ani avusese prezenţa de spirit de a înţelege că, dacă 
ar fi continuat să se ocupe de camătă şi de bătut oameni 
pentru a-i obliga să plătească taxă de protecţie şi de 
pierdut vremea pe străzile Dickson şi Reed din Philly, nu 
avea să fie recompensat decât cu mărunţiş cât să-şi 
cumpere o friptură şi o şansă destul de mare de a intra 
la puşcărie. Dacă aplica aproximativ aceleaşi practici în 
lumea afacerilor şi-şi muta sediul de activitate la capătul 
de jos al bulevardului Broadway şi în Upper West Side 
din Manhattan, avea să devină al naibii de bogat şi ar fi 
avut o şansă considerabilă la o funcţie înaltă în Albany 
sau în Washington. Ar fi putut chiar să încerce să-i ia 
locul lui Frank Rizzo. De ce nu? 

Aşa că făcuse Dreptul la seral, obținuse o licenţă în 
imobiliare şi, în cele din urmă, un post la banca Sanford 
- mai întâi în calitate de casier, apoi croindu-şi drum 
spre poziţiile ierarhice superioare. Banii începură într- 
adevăr să se reverse spre el, încet la început, apoi într- 


un flux constant. Ajunsese în scurt timp la conducerea 
celui mai activ sector al băncii, cel care se ocupa de 
tranzacţii imobiliare, înlăturând concurenţa atât din 
interiorul băncii, cât şi din exterior - cu abordarea sa 
curajoasă şi agresivă faţă de afaceri. Apoi obţinu poziţia 
de şef al Fundaţiei Sanford, un segment filantropic al 
băncii, care era, după cum constatase, cea mai bună 
cale de a-ţi construi relaţii politice. 

Aruncă o nouă privire spre linia orizontului din New 
Jersey, urmată de un nou moment de dezbatere, în 
vreme ce-şi freca obsedant mâna de coapsa toată fibră 
datorită orelor de tenis, alergare, golf, yachting. Da sau 
nu? 

Viaţă şi moarte... 

Calculat, păstrându-şi în permanenţă rădăcinile în 
locuinţa de pe Seventeenth Street din South Philly, Bill 
Ashberry juca acum cu băieţi mari. 

Bărbaţi, spre exemplu, precum Thompson Boyd. 

Ashberry obținuse numele ucigaşului de la un 
piroman care făcuse greşeala de a incendia una dintre 
proprietăţile comerciale ale lui Ashberry - cu câţiva ani 
în urmă - şi care fusese surprins şi arestat. După ce îşi 
dăduse seama că era nevoit să o ucidă pe Geneva Settle, 
angajase un detectiv particular ca să dea de urma 
piromanului, eliberat condiţionat, şi îi oferise 20 000 de 
dolari ca să îl pună în legătură cu un ucigaş profesionist. 
Bărbatul cel neîngrijit (ce naiba îi venise să-şi tundă 
părul creastă?) îi sugerase să apeleze la Boyd. Ashberry 
fusese impresionat de alegere. Boyd era al dracului de 
înspăimântător, într-adevăr, dar nu în stilul exagerat, 
având acel tupeu specific băieţilor din South Philly. 
Ceea ce era înspăimântător la el era faptul că era atât 
de calm, de inert. Nici urmă de emoție în ochii lui, nu 
scotea niciodată pe gură un „mă-sa” sau „gunoiule”. 

Bancherul îi explicase ce anume îi trebuia şi 
stabiliseră preţul - o jumătate de milion de dolari (nici 
măcar acea cifră nu îl făcuse pe Boyd să tresară; părea 


mai degrabă interesat - nu se putea spune chiar 
entuziasmat - de perspectiva de a ucide o tânără, ca şi 
cum n-ar mai fi făcut asta niciodată). 

O vreme avusese impresia că Boyd avea să-şi 
îndeplinească misiunea, iar fata avea să moară, 
rezolvând astfel toate problemele lui Ashberry. 

Dar apoi, dezastru: Boyd şi complicele lui, femeia 
aceea, Frazier, fuseseră arestaţi. 

De unde şi dezbaterea: Da, nu... Era oare cazul ca 
Ashberry s-o ucidă personal pe Geneva Settle? 

Abordând atitudinea sa tipică faţă de afaceri, analiză 
riscurile. 

În pofida personalităţii sale aparent adormite, Boyd 
fusese la fel de inteligent, pe cât era de înspăimântător. 
Era priceput în domeniul morţii, ştia câte ceva şi despre 
cum se anchetau crimele şi cum puteai să te foloseşti de 
motiv pentru a le da poliţiştilor o pistă falsă. Inventase 
mai multe motive false pentru a-i induce în eroare pe 
anchetatori. Mai întâi o tentativă de viol, care dăduse 
greş. Cea de-a doua era mai subtilă. Plantase seminţe 
acolo unde ştia că îşi vor găsi un sol fertil în ziua de azi: 
inventase o legătură teroristă. El şi complicele lui 
găsiseră un amărât de arăboi care livra mâncare pentru 
standurile mobile şi restaurantele cu mâncare din 
Orientul Mijlociu de lângă bursa de pietre preţioase, 
clădirea de peste drum de locul unde avea să fie ucisă 
Geneva Settle. Boyd identificase restaurantul unde lucra 
acesta şi supraveghease locul, descoperind care era 
camioneta lui. Apoi Boyd şi partenera lui plantaseră o 
serie de indicii false ca să dea impresia că fraierul ăla de 
arab era un terorist care plănuia un atentat şi dorea ca 
Geneva să moară fiindcă îl văzuse pregătind atentatul. 

Boyd făcuse efortul de a fura câteva foi din hârtiile 
aruncate în gunoiul din spatele bursei. Desenase o hartă 
pe una dintre ele, iar pe cealaltă un bileţel despre fată, 
într-o engleză cu nuanţe de arabă (un site de limba 
arabă se dovedise util pentru asta) - pentru a-i induce în 


eroare pe poliţişti. Boyd intenţiona să lase bileţelele 
lângă scenele crimei, dar planul ieşise chiar mai bine; 
poliţia le descoperise în ascunzătoarea lui Boyd înainte 
ca el să le fi plantat, ceea ce făcuse şi mai credibilă 
povestea cu terorismul. Folosiseră indicii legate de 
mâncăruri din Orientul Mijlociu şi dăduseră câteva 
telefoane la FBI pentru a anunţa false ameninţări 
teroriste, folosind telefoane publice din zonă. 

Boyd nu intenţionase să ducă mai departe acea 
şaradă. Dar apoi o nenorocită de polițistă - acel detectiv 
Sachs - îşi făcuse apariţia chiar aici, la fundaţie, să 
scormonească prin arhivele lor! Ashberry încă mai ţinea 
minte cum se chinuise să rămână calm, făcând 
conversaţie uşoară cu frumoasa roşcată şi poftind-o să-şi 
bage nasul în hârtiile lui. Îşi folosise întreaga voinţă 
pentru a se abţine să nu coboare şi el la subsol şi s-o 
întrebe, aparent indiferent, ce anume o interesa. Dar ar 
fi fost prea mare riscul ca asta să trezească suspiciuni. 
Fusese de acord s-o lase să ia câteva materiale cu ea, iar 
când verificase registrul, după plecarea ei, nu găsise 
nimic prea îngrijorător. 

Însă simpla ei prezenţă la fundaţie şi faptul că voia să 
verifice nişte materiale îi arătaseră bancherului că 
poliţia nu muşcase momeala motivului terorist. Ashberry 
îl sunase imediat pe Boyd şi îi ceruse să facă povestea 
mai credibilă. Ucigaşul cumpărase o bombă adevărată 
de la piromanul care îi făcuse lui Ashberry legătura cu 
Boyd. Acesta plantase dispozitivul în camioneta de 
livrări, împreună cu o scrisoare furioasă despre sionişti, 
adresată publicaţiei Times. Boyd fusese arestat imediat 
după aceea, dar partenera lui - negresa din Harlem - 
detonase bomba, iar într-un final poliţia pricepuse că 
era vorba de terorism. 

Şi, din moment ce arăboiul era mort, aveau să 
înceteze să-i mai asigure pază fetei. 

Ceea ce îi oferea Alinei Frazier şansa de a termina 
treaba. 


Dar poliţia se dovedise mai abilă, iar Frazier fusese 
arestată. 

Acum, cea mai importantă întrebare era asta: oare 
poliţiştii credeau că fata scăpase, în sfârşit, de pericol, 
acum când cel care plănuise totul era mort, iar cei doi 
ucigaşi profesionişti fuseseră arestaţi? 

Hotări că, poate, nu erau complet convinşi, dar aveau 
să fie cu garda jos. 

Aşadar, care era nivelul de risc dacă îşi vedea în 
continuare de plan? 

Minim, decise. 

Geneva Settle avea să moară. 

Acum avea nevoie doar de o oportunitate. Ştia de la 
Boyd că se mutase din apartamentul ei din West Harlem 
şi locuia altundeva. Singura legătură pe care o avea 
Ashberry era şcoala ei. 

Se ridică, ieşi din birou şi cobori cu liftul decorat într- 
un mod fabulos. Apoi ieşi pe bulevardul Broadway şi 
găsi o cabină telefonică. („Intotdeauna de pe telefoane 
publice, niciodată de pe telefoane fixe personale. Şi 
absolut niciodată nu de pe telefoane mobile.” 
Mulţumesc, Thompson.) 

Obţinu un număr de la Informaţii şi sună. 

— Liceul Langston Hughes, răspunse femeia. 

Aruncă o privire spre laterala unei camionete de 
livrări de la un depozit de distribuţie din apropiere şi îi 
spuse recepţionerei: 

— Sunt detectivul Steve Macy de la Departamentul de 
poliţie. Vreau să vorbesc cu cineva din administraţie. 

O clipă mai târziu i se făcu legătura cu un director 
adjunct. 

— Cu ce vă pot ajuta? întrebă bărbatul iritat. 

Ashberry auzi o duzină de voci pe fundal. (Omul de 
afaceri detestase el însuşi fiecare clipă petrecută în 
şcoală.) 

Se prezentă din nou, apoi adăugă: 

— Vă sun în legătură cu un incident în care a fost 


implicat unul dintre elevii dumneavoastră, Geneva 
Settle? 

— Oh. A fost martoră în cazul acela, nu? 

— Da. Trebuie să-i duc câteva documente în după- 
amiaza asta. Procurorul districtual îi va pune sub 
acuzare pe o parte dintre cei implicaţi în acest caz şi 
avem nevoie de semnătura ei pe o declaraţie. Pot să 
vorbesc cu ea? 

— Sigur. Aşteptaţi. 

Urmă o pauză cât timp acesta întrebă pe altcineva din 
încăpere despre programul fetei. Ashberry auzi ceva 
cum că ar fi absentă. Directorul reveni la telefon. 

— Nu e la şcoală azi. Se întoarce luni. 

— Oh, e acasă? 

— Aşteptaţi, numai o clipă... 

O altă voce îi vorbea directorului, sugerându-i ceva. 

„Te rog”, îşi spuse Ashberry... 

Bărbatul reveni la telefon: 

— Unul dintre profesorii ei crede că e la Columbia în 
după-amiaza asta, lucrând la un proiect. 

— La universitate? 

— Da. Întrebaţi de profesorul Mathers. Nu-i ştiu 
numele mic, îmi pare rău. 

Adjunctul părea preocupat, dar ca să se asigure că 
omul nu avea să sune la poliţie doar ca să-l verifice, 
Ashberry adăugă pe un ton lejer: 

— Ştiţi, am să-i sun doar pe ofiţerii care o păzesc. 
Mulţumesc. 

— Da, pe curând. 

Ashberry închise şi făcu o pauză, privind strada 
aglomerată. Nu-şi dorise decât să afle adresa ei, dar 
poate că asta avea să funcţioneze chiar mai bine - deşi 
directorul nu păruse surprins când Ashberry pomenise 
despre paznici, ceea ce însemna că era posibil să fi avut 
în continuare protecţie. Avea să fie nevoit să ţină cont 
de asta. Apelă centrala principală a Universităţii 
Columbia şi află că, pentru ziua respectivă, orele de 


consultare ale profesorului Mathers erau între unu şi 
şase. 

Cât timp avea să rămână Geneva acolo? se întrebă 
Ashberry. Spera că pentru tot restul zilei; el avea multe 
de făcut. 


La patru şi jumătate în după-amiaza acelei zile, 
William Ashberry străbătea cartierul Harlem în maşina 
lui BMW M5, fiind atent în jurul lui. Nu privea acel loc 
dintr-o perspectivă rasială sau culturală. Il privea ca pe 
o oportunitate. Pentru el valoarea unui om era 
determinată de capacitatea lui de a-şi plăti datoriile la 
timp, mai exact, şi dintr-un punct de vedere egoist, de 
capacitatea unui om de a face rost de banii de chirie sau 
pentru rata la ipoteca pe care a contractat-o pentru unul 
dintre proiectele de renovare desfăşurate de Sanford 
Bank în Harlem. Dacă cel care lua împrumutul era 
negru sau hispanic, sau alb, sau asiatic, dacă era dealer 
de droguri sau director executiv la o agenţie de 
publicitate... nu conta. Atâta timp cât semna lunar cecul. 

Acum, pe 125th Street, trecu chiar pe lângă una 
dintre clădirile pe care o renova banca lui. Desenele 
graffiti fuseseră şterse, interioarele golite, materialele 
aşezate în vrafuri la parter. Vechii locatari fuseseră 
motivaţi să se mute. Câţiva locatari care ezitaseră 
fuseseră „îndemnaţi” să o facă şi pricepuseră aluzia. Mai 
mulţi noi chiriaşi semnaseră deja contracte de închiriere 
pe bani frumoşi, deşi construcţia avea să fie finalizată 
doar peste şase luni. 

Se întoarse spre o stradă comercială aglomerată, 
privind vânzătorii. Nu era ceea ce îi trebuia. Bancherul 
îşi continuă căutarea - ultimul lucru de făcut într-o 
după-amiază deja foarte aglomerată, iar asta era puţin 
spus. După ce plecase din biroul său din cadrul 
Fundaţiei Sanford, gonise cu maşina până la casa de 
vacanţă din New Jersey. Acolo descuiase dulăpiorul de 
arme şi scosese puşca de vânătoare cu ţeavă dublă. Pe 


masa de lucru din garaj scurtase ţevile, lăsându-le de 
doar 45 de centimetri - ceea ce se dovedise surprinzător 
de greu de făcut şi îi consumase o jumătate de duzină de 
lame de fierăstrău electric. Aruncând bucăţile de ţeava 
în iazul din spatele casei, bancherul făcuse o pauză 
pentru a privi în împrejurimi, gândindu-se că pontonul 
respectiv era locul unde fiica sa cea mare avea să facă 
nunta în anul următor, după ce avea să absolve 
facultatea la Vassar. 

Rămăsese acolo un moment îndelungat, privind 
soarele ce se lovea de apa rece şi albastră. Apoi 
încărcase puşca scurtată şi aşezase o duzină de gloanţe 
într-o cutie de carton, le acoperise cu câteva cărţi, ziare 
şi reviste vechi. Nu avea nevoie de o recuzită mai 
complexă de-atât; profesorul şi Geneva nu aveau să 
supravieţuiască suficient de mult ca să apuce să se uite 
în interiorul cutiei. 

Îmbrăcat într-o jachetă sport ce nu se potrivea deloc 
cu costumul, cu părul pieptănat pe spate şi purtând 
ochelari fără dioptrii - cea mai bună deghizare pe care 
reuşise s-o încropească -, Ashberry traversase apoi în 
mare viteză podul George Washington şi intrase în 
Harlem, unde se afla şi în prezent, căutând ultimul 
element de recuzită pentru scena pe care o pregătea. 

„Ah, uite...” 

Bancherul parcă şi cobori din maşină. Se duse la 
vânzătorul stradal din organizaţia Națiunea Islamului şi 
cumpără un kufi, o pălărie islamică ce se mula după 
forma capului, fără ca în ochii vânzătorului să apară nici 
cea mai mică scânteie de surpriză. Ashberry, care luă 
pălăria în mâna protejată de mănuşă (mulţumesc din 
nou, Thompson), se întoarse apoi la maşină. Neobservat, 
se aplecă şi frecă şapca de podeaua murdară dintr-o 
cabină telefonică, unde, presupuse, se aflaseră foarte 
mulţi oameni pe parcursul ultimelor câtorva zile. Pălăria 
avea să se contamineze cu pământ şi alte probe - ideal 
ar fi fost şi un fir de păr sau două - care ar fi oferit 


poliţiei şi mai multe piste false în sensul unei acţiuni 
teroriste. Frecă partea interioară a pălăriei cu 
receptorul telefonului pentru a adăuga salivă şi 
transpiraţie din care să se preleveze probe ADN. 
Strecurând pălăria în cutia în care se aflau pistolul, 
revistele şi cărţile, urcă înapoi în maşină şi porni spre 
Morningside Heights, iar de acolo spre campusul 
Universităţii Columbia. 

Găsi vechea clădire a facultăţii în care se afla biroul 
lui Mathers. Omul de afaceri observă o maşină de poliţie 
parcată în faţă, iar în ea un poliţist care supraveghea cu 
atenţie strada. Deci avea totuşi paznic. 

Ei bine, putea să se descurce cu asta. Trecuse cu bine 
şi prin situaţii mai dificile - pe străzile din South Philly şi 
în sălile de şedinţă de pe Wall Street. Surpriza era cel 
mai bun avantaj - puteai avea succes chiar şi în pofida 
unor limitări covârşitoare, dacă făceai ceva ce nu fusese 
prevăzut de nimeni. 

Inaintând pe stradă, întoarse maşina şi o parcă în 
spatele clădirii, lăsând-o la mare distanţă de locul unde 
ar fi putut fi observată, şi orientată spre ieşire, ca să 
poată dispărea repede. Cobori şi privi în jur. Da. Era 
posibil să meargă, putea să se apropie de birou dintr-o 
parte, apoi să se strecoare pe uşa din faţă când polițistul 
se uita în altă parte. 

Cât despre fugă... clădirea avea o uşă în spate. Şi 
două ferestre la parter. Dacă polițistul alerga spre 
clădire în clipa în care auzea împuşcăturile, Ashberry 
putea să-l împuşte de la una din ferestrele din faţă. In 
orice caz, ar fi avut timp suficient să lase pălăria kufi pe 
post de probă şi să ajungă la maşină înainte de sosirea 
poliţiei. 

Găsi un telefon public. Apelă centrala principală a 
scolii. 

— Universitatea Columbia, îi răspunse o voce. 

— Cu profesorul Mathers, vă rog. 

— O clipă. 


O voce cu inflexiuni de negru îi răspunse: 

— Alo? 

— Profesorul Mathers? 

— Exact. 

Prezentându-se din nou drept Steve Macy, Ashberry 
spuse că era un autor din Philadelphia care făcea 
cercetări la biblioteca Lehman - instituţia Universităţii 
Columbia ce era dedicată ştiinţelor sociale şi 
jurnalismului (Fundația Sanford  donase sume 
importante unor biblioteci şi şcoli precum aceasta. 
Ashberry participase la evenimente de caritate acolo; 
putea s-o descrie lesne, dacă era nevoit). Apoi spuse că 
unul dintre bibliotecari auzise că Mathers se interesase 
de istoria din secolul al XIX-lea a New Yorkului, în 
special de epoca Reconstrucţiei. Aşa era? 

Profesorul râse surprins. 

— Chiar aşa e, sincer vorbind. Nu e pentru mine, de 
fapt. Ajut o elevă de liceu. E chiar aici lângă mine acum. 

„Slavă Domnului. Fata e încă acolo. Pot să termin 
treaba acum şi să-mi văd mai departe de viaţă.“ 

Ashberry spuse că adusese destul de multe materiale 
din Philly. Ar fi fost interesaţi profesorul şi eleva lui să 
se uite peste ele? 

Profesorul spuse că erau fără îndoială interesaţi, îi 
mulţumi, apoi îl întrebă când ar fi fost o oră convenabilă 
pentru el să le facă o vizită. 

Pe când avea şaptesprezece ani, Billy Ashberry ţinuse 
un cutter lipit de coapsa unui vânzător în vârstă şi îi 
amintise bărbatului că întârziase cu plata taxei de 
protecţie. Lama avea să taie câte doi centimetri 
jumătate pentru fiecare zi de întârziere a plăţii, dacă nu 
plătea chiar în acel moment. În acel moment vocea îi 
fusese la fel de calmă pe cât îi era acum, când îi spuse 
lui Mathers: 

— Eu plec diseară, dar aş putea să vă fac o vizită 
acum. Puteţi face copii, dacă doriţi. Aveţi un copiator? 

— Am, da. 


— Ajung în câteva minute. 

Inchiseră. Ashberry băgă mâna în cutie şi dezactiva 
butonul de siguranţă de pe puşca de vânătoare. Apoi 
ridică în braţe cutia de carton şi porni spre clădire, 
străbătând un nor de frunze de toamnă pe care briza 
rece le spulbera în mici vârtejuri. 

— Domnule profesor? 

— Dumneavoastră sunteţi Steve Macy? 

Profesorul în haine demodate, care purta papion şi 
jachetă de tweed, era aşezat în spatele teancurilor de 
hârtii ce îi acopereau biroul. 

El zâmbi. 

— Da, domnule. 

— Eu sunt Richard Mathers. Ea e Geneva Settle. 

O adolescentă scundă, cu pielea la fel de închisă 
precum cea a profesorului, îi aruncă o privire şi dădu 
din cap. Apoi se uită nerăbdătoare la cutia pe care o 
avea în braţe. Era atât de tânără. Chiar va putea s-o 
ucidă? 

Atunci îi apăru brusc în minte o imagine cu nunta 
fiicei sale, pe docul de la casa lui de vară, imagine 
urmată de o serie de gânduri rapide: maşina Mercedes 
AMG pe care şi-o dorea soţia lui, cât costa faptul că era 
membru la clubul de golf din Augusta, planurile pentru 
cina pe care urma s-o ia în acea seară la restaurantul 
L'Etoile, care tocmai fusese răsplătit cu trei stele de 
către The New York Times. 

Acele imagini îi oferiră răspunsul la întrebare. 

Ashberry puse cutia pe podea. Nu erau poliţişti 
înăuntru, remarcă el cu uşurare. Dădu mâna cu 
Mathers. Şi îşi spuse: „La naiba, se pot preleva 
amprente de pe piele”. După ce îi împuşca avea să fie 
nevoit să zăbovească pentru a-i şterge palmele 
bărbatului. (Îşi aminti ce îi spusese Thompson Boyd: 
„Când e vorba de moarte, trebuie să faci totul ca la 
carte sau să nu te apuci deloc de treabă”.) 

Ashberry îi zâmbi fetei. Nu-i strânse mâna. Examină 
din priviri biroul, analizând posibilităţile. 


— Îmi cer scuze pentru dezordine, spuse Mathers. 

— Nici al meu nu-i mai curat, spuse el, râzând încet. 

Încăperea era plină de cărţi, reviste şi teancuri întregi 
de copii xerox. Pe perete se aflau câteva diplome. 
Mathers era, după cum se dovedi, profesor de drept, nu 
de istorie. Şi încă unul binecunoscut, aparent. Ashberry 
avea în faţă o fotografie în care profesorul apărea 
alături de Bill Clinton, şi o alta cu fostul primar Giuliani. 

Văzând aceste fotografii, remuşcarea se făcu din nou 
simțită, dar în acel moment nu mai era decât o emotie 
foarte slabă. Ashberry acceptase senin gândul că se afla 
în încăpere cu doi oameni morţi. 

Făcură conversaţie preţ de câteva minute, timp în 
care Ashberry vorbi în termeni vagi spre şcolile şi 
bibliotecile din Philadelphia, evitând orice observaţie 
directă despre ceea ce studia. Rămase în ofensivă, 
întrebându-l pe profesor: 

— Ce anume cercetaţi dumneavoastră? 

Mathers îi dădu cuvântul Genevei, care îi spuse că 
încercau să afle informaţii despre strămoşul ei, Charles 
Singleton, un fost sclav. 

— A fost destul de ciudat, spuse ea. Poliţia a crezut că 
există o legătură între el şi unele infracţiuni ce au avut 
loc foarte recent. Asta s-a dovedit a fi o mare nebunie. 
Adică, s-au înşelat. Dar suntem toţi curioşi ce i s-a 
întâmplat. Nimeni nu pare să ştie. 

— Haideţi să ne uităm la ceea ce aveți 
dumneavoastră, spuse Mathers, făcând loc într-un colţ 
pe o masă joasă din faţa biroului lui. Mă duc să mai aduc 
un scaun. 

„Asta e”, îşi spuse Ashberry. Inima începu să-i bată 
nebuneşte. Apoi îşi aminti cum lunecase lama cuţitului, 
intrând în carnea vânzătorului, tăind cinci centimetri 
pentru cele două zile în care întârziase cu banii, 
Ashberry de-abia auzind tipetele bărbatului. 

Îşi aminti toţi acei ani în care muncise pe brânci 
pentru a ajunge unde se afla în prezent. 


Îşi aminti ochii fără expresie ai lui Thompson Boyd. 

Îşi recapătă instant calmul. 

Imediat ce Mathers ieşi pe hol, bancherul aruncă o 
privire pe fereastră. Polițistul era încă în maşină, la cel 
puţin cincisprezece metri distanţă, iar clădirea era atât 
de solidă încât era posibil chiar să nici nu audă focurile 
de armă. Având biroul între el şi Geneva, se aplecă, 
răsfoind printre hârtii. Luă puşca în mână. 

— Aţi găsit cumva şi fotografii? întrebă Geneva. Mi-aş 
dori foarte mult să aflu mai multe despre cum arăta 
cartierul la vremea aceea. 

— Am câteva, cred. 

Mathers era pe punctul de a se întoarce. 

— Cafea? strigă de pe hol. 

— Nu, mulţumesc. 

Ashberry se întoarse spre uşă. 

„Acum!” 

Începu să se ridice, scoțând puşca din cutie, ţinând-o 
jos, încă în afara perimetrului vizual al Genevei. 

Ţintind spre uşă, cu degetul pe trăgaci. 

Dar ceva nu era în regulă. Mathers nu-şi făcea 
apariţia. 

În acel moment Ashberry simţi o atingere metalică pe 
ureche. 

— William Ashberry, eşti arestat. Sunt înarmată. Era 
vocea fetei, deşi suna cu totul altfel, ca vocea unui adult. 
Pune jos arma, pe birou. Incet. 

Ashberry înlemni. 

— Dar... 

— Puşca de vânătoare. Pune-o jos. Femeia îl înghionti 
în cap cu pistolul. Sunt agent de poliţie. Şi am să-mi 
folosesc arma. 

„O, Doamne, nu... Era o capcană!” 

— Ascultă acum, fă cum îţi spune. 

Acesta era profesorul - deşi, desigur, nu era câtuşi de 
puţin Mathers. Şi el era un înlocuitor, un poliţist ce să 
dăduse drept profesorul Mathers. Aruncă o privire într-o 


parte. Bărbatul revenise în birou printr-o uşă laterală. 
De gât îi atârna o legitimaţie FBI. Şi el avea un pistol în 
mână. Cum naiba reuşiseră să ajungă la el? se întrebă 
Ashberry scârbit. 

— Şi să nu mişti ţeava aia niciun milimetru cât de 
mititel. Ne-am înţeles cu asta? 

— N-am de gând să-ţi spun din nou, spuse tânăra pe 
un ton calm. Fă-o acum. 

El tot nu se mişcă. 

Ashberry se gândi la bunicul său, mafiotul, se gândi la 
cum ţipase vânzătorul, se gândi la nunta fiicei sale. 

Ce ar fi făcut Thompson Boyd? 

Ar fi jucat ca la carte şi s-ar fi dat bătut. 

La naiba, nu. Ashberry se aruncă în poziţie ghemuită 
şi se răsuci, rapid ca fulgerul, ridicând puşca. 

Cineva strigă: 

— Nu! 

Ultimul cuvânt pe care îl mai auzi vreodată. 

— Ce mai privelişte, spuse Thom. 

Lincoln Rhyme aruncă o privire pe fereastră spre râul 
Hudson, la stâncile Palisade de pe celălalt mal al râului 
şi la dealurile îndepărtate din New Jersey. Poate şi 
Pennsylvania. Se întoarse imediat, afişând o expresie ce 
arăta că peisajele panoramice, precum şi oamenii care 
le prezentau îl plictiseau peste măsură. 

Se aflau în biroul din cadrul Fundaţiei Sanford a 
răposatului William Ashberry, de la etajul conacului 
Hiram Sanford de pe West Eighty-second Street. 
Comunitatea de pe Wall Street încă mai încerca să 
proceseze veştile legale de moartea acestuia şi de 
implicarea lui într-o serie de infracţiuni apărute pe 
parcursul ultimelor câtorva zile. Nu că asta ar fi 
provocat un blocaj major în comunitatea financiară; în 
comparaţie, de exemplu, cu trădările suferite de către 
acţionarii şi angajaţii companiilor Enron şi Global 
Crossing, trădări orchestrate de către directorii lor 
executivi, moartea unui director necinstit al unei 
companii profitabile nu se număra printre veştile care să 
atragă atenţia publicului foarte larg. 

Amelia Sachs verificase deja biroul şi ridicase probe 
ce îl asociau pe Ashberry cu Boyd şi interzisese accesul 
în unele părţi ale încăperii. Această întâlnire se 
desfăşura într-o zonă izolată şi care se întâmpla să aibă 
ferestre cu vitralii şi lambriuri din lemn de trandafir. 

Lângă Rhyme şi Thom erau aşezaţi Geneva Settle şi 
avocatul Wesley Goades. Rhyme se amuza la gândul că, 
timp de câteva clipe, chiar îl suspectase pe Goades de 
complicitate în acel caz - datorită faptului că îşi făcuse 
brusc apariţia în apartamentul lui Rhyme, căutând-o pe 
Geneva, şi ţinând cont şi de implicarea Amendamentului 


Paisprezece, acest luciu îl intrigă; avocatul ar fi avut un 
motiv puternic să se asigure că nimic nu punea în 
pericol o armă importantă pentru cei care luptau pentru 
drepturi civile. Rhyme se întrebase şi dacă nu cumva 
loialitatea bărbatului faţă de foştii săi angajatori de la 
compania de asigurări îl determinase să o trădeze pe 
Geneva. 

Dar Rhyme nu-şi exprimase suspiciunile legale de 
avocat, aşadar nu se impuneau scuze. După ce Rhyme şi 
Sachs  descoperiseră că povestea luase o turnură 
neaşteptată, criminalistul sugerase să apeleze la Goades 
pentru ceea ce avea să urmeze. Geneva Settle, desigur, 
fusese cât se poate de acord să îl angajeze. 

De cealaltă parte a mesei de marmură se aflau 
Gregory Hanson, preşedintele băncii şi trustului 
Sanford, asistenta lui, Stella Turner, şi partenerul senior 
al aripii legale a grupului Sanford, un avocat îngrijit, pe 
la vreo patruzeci şi cinci de ani, pe nume Anthony Cole. 
Toţi manifestau o atitudine de îngrijorare care, 
presupunea Rhyme, se declanşase spre sfârşitul zilei 
precedente, când îl sunase pe Hanson pentru a-i 
propune o întâlnire în cadrul căreia să discute 
„problema Ashberry”. 

Hanson fusese de acord, dar adăugase rapid şi cu 
prudenţă că era la fel de şocat ca tot restul lumii de 
moartea bărbatului în cursul schimbului de focuri de la 
Universitatea Columbia, ce avusese loc cu câteva zile în 
urmă. Nu ştia nimic despre asta - sau despre jefuirea 
unui magazin de bijuterii sau despre vreun atac terorist 
- cu excepţia a ceea ce aflase din ziare. Ce anume voiau 
Rhyme şi poliţia? 

Rhyme îi oferise răspunsul standard în limbaj 
polițienesc: 

— Doar răspunsuri la câteva întrebări de rutină. 

Acum că trecuseră de amabilităţi, Hanson întrebă: 

— Puteţi să ne spuneţi despre ce e vorba? 

Rhyme trecu direct la subiect. Le spuse că William 


Ashberry îl angajase pe Thompson Boyd, ucigaş 
profesionist, să o omoare pe Geneva Settle. 

Trei perechi de ochi aruncară priviri oripilate spre 
tânăra fată din faţa lor. Ea îi întoarse calm privirea 
fiecăruia. 

Continuând,  criminalistul adăugă că  Ashberry 
considerase esenţial ca nimeni să nu afle motivul pentru 
care dorea moartea fetei, de aceea el şi Boyd 
înscenaseră mai multe motive false pentru uciderea ei. 
Iniţial crima ar fi trebuit să sugereze un viol. Rhyme 
însă văzuse imediat falsitatea acelui motiv, iar când ei 
continuaseră să-l caute pe ucigaş, el şi echipa sa 
găsiseră ceea ce părea a fi adevăratul motiv al crimei: 
faptul că Geneva ar fi putut identifica un terorist ce 
pregătea un atentat. 

— Dar existau câteva probleme în teoria asta: 
moartea atentatorului av fi trebuit să însemne că nu mai 
era nevoie ca Geneva să fie ucisă. Dar nu s-a întâmplat 
aşa. Complicea lui Boyd a încercat din nou. Ce se 
întâmpla? Am dat de urma celui care îi vânduse bomba 
lui Boyd, un piroman din New Jersey. FBl-ul l-a arestat. 
Am făcut legătura între câteva bancnote găsite asupra 
lui şi ascunzătoarea lui Boyd. Asta îl făcea complice la 
crimă, aşa că a negociat o înţelegere. Ne-a spus că eli-a 
pus în legătură pe Ashberry şi pe Boyd şi că... 

— Totuşi, treaba asta cu terorismul, spuse sceptic 
avocatul băncii, râzând acru. Bill Ashberry şi teroriştii? 

— Ajungem  şi-acolo, spuse Rhyme, la fel de acru. 
Poate chiar mai mult de-atât. Işi continuă explicaţia: 
Declaraţia celui care a confecţionat bomba nu fusese 
suficientă pentru a obţine un mandat de arestare pentru 
Ashberry. Aşa că Rhyme şi Sellitto hotărâseră să-l 
forţeze să se dea de gol. Plasaseră un agent la şcoala 
Genevei, un bărbat care să se dea drept director 
adjunct. Indiferent cine suna să întrebe de Geneva, avea 
să primească informaţia că se afla la Columbia împreună 


cu un profesor de la Facultatea de Drept. Adevăratul 
profesor fusese de acord să-i lase să folosească nu doar 
numele lui, ci şi biroul. Fred Dellray şi Jonette Monroe, 
bătăuşa sub acoperire de la liceul Genevei, fuseseră mai 
mult decât încântați să joace rolul profesorului şi al 
elevei. Se mişcaseră rapid, dar bine, pregătind farsa, 
prelucrând chiar câteva fotografii în Photoshop pentru 
a-l pune pe Dellray alături de Bill Clinton şi Rudy 
Giuliani, ca să se asigure că Ashberry nu se prindea de 
înşelăciune şi nu dădea bir cu fugiţii. 

Rhyme le explică acum aceste evenimente lui Hanson 
şi Cole, adăugând detaliile despre tentativa de crimă din 
biroul lui Mathers. 

Clătină din cap. 

— Ar fi trebuit să-mi dau seama că infractorul avea 
unele legături cu o bancă. Fusese capabil să retragă 
sume mari în numerar şi să măsluiască extrasele de 
cont. Dar - Rhyme arătă din cap spre avocat - în ce 
naiba era implicat? Înţeleg că anglicanii nu sunt chiar 
un teren fertil pentru terorismul fundamentalist. 

Nu zâmbi nimeni. Rhyme îşi spuse că nici bancherii, 
nici avocaţii nu aveau pic de simţ al umorului. Continuă: 

— Aşa că m-am întors asupra probelor şi am observat 
ceva ce mă deranja: nu exista niciun transmiţător radio 
care să fi detonat bomba. Ar fi trebuit să se afle în 
rămăşiţele maşinii, dar nu era. De ce nu? Un posibil 
răspuns ar fi că Boyd şi partenera sa plantaseră bomba 
şi păstraseră ei transmiţătorul ca să-l ucidă pe agentul 
de livrări arab, realizând astfel o diversiune ce ne-ar fi 
împiedicat să aflăm adevăratul motiv pentru a o ucide 
pe Geneva. 

— OK, spuse Hanson. Adevăratul motiv. Care anume 
era? 

— A trebuit să mă gândesc puţin la asta. Iniţial m-am 
gândit că poate Geneva văzuse nişte chiriaşi care erau 
evacuaţi ilegal în timp ce curăța desene graffiti de pe 
clădiri vechi, pe un şantier de renovare. Dar m-am 


interesat unde se întâmplase asta şi am aflat că banca 
Sanford nu era implicată în reconstrucţia acelor clădiri. 
Astfel ce ne mai rămânea? Nu puteam decât să mă 
întorc la ceea ce crezusem iniţial... 

Le explică despre numărul vechi din Coloreds” Weekly 
Illustrated pe care îl furase Boyd. 

— Am uitat că cineva încercase să găsească acea 
revistă înainte de data la care se presupune că Geneva 
ar fi observat camioneta teroristului. Cred că ceea ce s-a 
întâmplat e că Ashberry a dat peste acel articol luna 
trecută, când Fundaţia Sanford şi-a renovat arhivele. Şi 
a cercetat în continuare şi a descoperit ceva foarte 
îngrijorător, ceva ce ar fi putut să-i distrugă întreaga 
viaţă. S-a  descotorosit de exemplarul existent la 
fundaţie, apoi a decis că trebuia să distrugă toate 
exemplarele din acea revistă. Pe parcursul ultimelor 
câteva săptămâni le-a găsit aproape pe toate - dar mai 
rămăsese unul în zonă: bibliotecarul de la muzeul afro- 
american din Midtown a scos exemplarul lor din depozit 
şi probabil i-a spus lui Ashberry că, printr-o coincidenţă, 
mai era o fată care se interesase de acelaşi număr. 
Ashberry şi-a dat seama că trebuia să distrugă articolul 
şi s-o ucidă pe Geneva, precum şi pe bibliotecar, fiindcă 
acesta putea face legătura între ei. 

— Dar tot nu înţeleg de ce, spuse Cole, avocatul. 

Acreala i se transformase în iritare deplină. 

Rhyme îi explică ultima piesă din puzzle. Îi relată 
povestea lui Charles Singleton, a fermei pe care o 
primise de la stăpânul său şi a jafului de la Trustul 
pentru Foştii Sclavi - şi îi spuse că fostul sclav avea un 
secret. 

— Acela era adevăratul motiv pentru care lui Charles i 
se înscenase jaful în 1868. Şi e totodată motivul pentru 
care Ashberry era nevoit să o ucidă pe Geneva. 

— Un secret? întrebă Stella, asistenta. 

— O, da. Mi-am dat seama în cele din urmă care era 
acesta. Mi-am amintit ceva ce îmi spusese tatăl Genevei. 


El a zis că Charles fusese învăţător la o şcoală gratuită 
pentru negri de lângă casa lui şi că vindea cidru pentru 
muncitorii care construiau bărci în vecini. Rhyme clătină 
din cap. Am făcut o presupunere neglijentă. Am înţeles 
că ferma lui se afla în statul New York... şi aşa şi era. 
Atâta că nu era în partea rurală a statului, aşa cum 
credeam noi. 

— Nu? Dar unde era? întrebă Hanson. 

— Asta e uşor de descoperit, continuă el, dacă ţineţi 
cont de faptul că în oraşul ăsta au existat ferme 
operaţionale până spre sfârşitul anilor 1800. 

— Vreţi să spuneţi că ferma lui era în Manhattan? 
întrebă Stella. 

— Ba mai mult, spuse Rhyme. Aproape relaxat. Era 
chiar pe locul acestei clădiri. 

— Am găsit o hartă reprezentând Culmile 
Spânzurătorii din perioada aceea, pe care apar trei sau 
patru domenii acoperite de copaci. Unul dintre ele se 
întindea pe acest tot şi pe cele din jurul său. Peste drum 
de el se afla o şcoală gratuită pentru negri. E posibil ca 
aceea să fi fost şcoala unde preda? Iar pe râul Hudson - 
Rhyme aruncă o scurtă privire pe fereastră - chiar 
acolo, pe Eighty-first Street, se aflau un doc şi un şantier 
de bărci. E posibil ca muncitorii de acolo să fi fost cei 
cărora Charles le vindea cidru? 

Dar era al lui domeniul? Exista o modalitate simplă de 
a afla. Thom a verificat registrul funciar din Manhattan 
şi a găsit o înregistrare privind actul prin care stăpânul 
lui Charles îi transfera acestuia proprietatea. Deci da, 
era a lui. Apoi toate celelalte piese şi-au găsit locul. 
Toate acele referințe pe care le-am găsit, despre 
întâlnirile din zona Culmile Spânzurătorii - la care 
participau politicieni şi lideri ai mişcării pentru drepturi 
civile. Întâlnirile acelea se țineau în casa lui Charles. 
Acela era secretul lui - faptul că deţinea cincisprezece 
acri de teren de prima mână în Manhattan. 

— Dar de ce era un secret? întrebă Hanson. 

— O, nu îndrăznea să spună nimănui că el era 
proprietarul. Ar fi vrut s-o facă, desigur. Asta era 
motivul pentru care era atât de chinuit. Era mândru că 
deţinea o fermă de mari dimensiuni în oraş. Credea că 
ar fi putut servi drept model pentru alţi foşti sclavi. Să le 
arate că puteau fi trataţi ca oameni întregi, respectaţi. 
Că puteau să deţină pământ şi să-l lucreze, să fie 
membri ai comunităţii. Dar văzuse revoltele provocate 
de recrutare, linşajele negrilor, incendierile. Aşa că el şi 
soţia sa au pretins că doar au grijă de fermă. li era 


teamă că cineva ar putea afla că un fost sclav era 
proprietar peste o bucată întinsă de teren de cea mai 
bună calitate, şi s-o distrugă. Sau, mai probabil, să i-o 
fure. 

— Ceea ce s-a şi întâmplat, spuse Geneva. 

Rhyme continuă: 

— Când Charles a fost condamnat, întreaga lui 
proprietate a fost confiscată - inclusiv ferma - şi 
vândută... Acum, asta e o teorie interesantă: să-i 
înscenezi cuiva acuzaţii false ca să-i furi proprietatea. 
Dar existau dovezi? E o misiune dificilă să le găseşti 
după o sută patru zeci de ani - ăsta da caz... Ei bine, 
existau unele dovezi. Seiturile Exeter Strongbow - tipul 
de seif pe care Charles era acuzat că l-ar fi spart în 
Trustul pentru Foştii Sclavi - erau produse în Anglia, 
aşa că am sunat un prieten de la Scotland Yard. El a 
discutat cu un criminalist specializat în lăcătuşărie, care 
i-a spus că un seif Exeter din secolul al XIX-lea nu ar fi 
putut fi nicidecum spart doar cu un ciocan şi cu o daltă, 
adică uneltele găsite la scena crimei. Chiar şi cu 
sfredelele cu aburi care existau la acea vreme ar fi durat 
trei sau patru ore iar în articolul despre jaf se spune că 
Charles s-a aflat în clădirea Trustului doar timp de 
douăzeci de minute. 

Următoarea concluzie: altcineva jefuise Trustul şi 
plantase o parte din uneltele lui Charles la scena crimei, 
apoi mituise un martor ca să mintă în privinţa lui. Cred 
că adevăratul hoţ e un bărbat pe care l-am găsit 
îngropat în subsolul tavernei Potters’ Field. 

Le explică despre inelul Winskinskie şi despre 
bărbatul care îl purtase - despre faptul că acesta fusese 
unul dintre agenţii maşinăriei politice corupte Tammany 
Hall. 

— Era unul dintre apropiații lui Boss Tweed. lar un 
altul era William Simms, căpitanul care l-a arestat pe 
Charles. Simms a fost pus ulterior sub acuzare pentru 
mită şi pentru plantarea de probe false legate de 


suspecți. Simms, tipul cu funcţia de Winskinskie, 
judecătorul şi procurorul au pus la cale condamnarea lui 
Charles. Şi au păstrat acea parte din banii Trustului 
care nu a mai fost găsită. Deci, am stabilit că Charles 
deţinea o proprietate întinsă pe Culmile Spânzurătorii şi 
că i s-a înscenat un jaf astfel încât cineva să i-o poată 
fura. Ridică din sprâncene. Următoarea întrebare care 
derivă logic? Cea importantă? 

Nimeni nu spuse nimic. 

— Desigur. Cine naiba era infractorul? izbucni Rhyme. 
Cine îl jefuise pe Charles? Ei bine, având în vedere că 
motivul înscenării era de a-i fura ferma, n-am avut 
altceva de făcut decât să aflu cine devenise ulterior 
proprietar peste teren. 

— Şi cine era? întrebă Hanson, tulburat, dar aparent 
captivat de drama istorică. 

Asistenta îşi netezi fusta şi sugeră: 

— Boss Tweed? 

— Nu. A fost un coleg al lui. Un bărbat care umbla cu 
regularitate la taverna Potters’ Field, împreună cu alte 
câteva personaje faimoase de la acea vreme - Jim Fisk, 
Jay Gould şi căpitanul Simms. Aruncă rapid câte o 
privire spre fiecare dintre persoanele de la celălalt capăt 
al mesei. Numele lui era Hiram Sanford. 

Femeia clipi. După o clipă, spuse: 

— Fondatorul băncii noastre. 

— Chiar el. 

— E absurd, spuse Cole, avocatul. Cum ar fi putut să 
facă aşa ceva? Era unul dintre stâlpii societăţii din New 
York. 

— Exact ca William Ashberry? întrebă criminalistul 
sarcastic. Lumea afacerilor nu era foarte diferită pe 
atunci de cea de acum. Foarte multe speculaţii 
financiare - într-una dintre scrisorile lui Charles e dat 
un citat din New York Tribune ce se referă la „explozia 
unor bule” de pe Wall Street. La vremea aceea, căile 
ferate erau echivalentul companiilor de internet din 


prezent. Acţiunile lor au fost supraevaluate şi s-au 
prăbuşit. Sanford probabil şi-a pierdut averea când s-a 
întâmplat asta, iar Tweed a fost de-acord să-i salveze 
pielea. Dar, fiind vorba de Tweed, evident că voia să se 
folosească de banii altcuiva pentru a face asta. Aşa că ei 
doi i-au înscenat jaful lui Charles, iar Sanford a 
cumpărat livada la o licitaţie măsluită, plătind doar o 
fracțiune din valoarea ei. A dărâmat casa lui Charles şi 
şi-a construit conacul acesta în locul ei, cel în care ne 
aflăm chiar în acest moment. Arătă din cap pe fereastra 
ce dădea spre blocurile din apropiere. Apoi el şi urmaşii 
lui au început să construiască pe acest domeniu sau l-au 
vândut bucată cu bucată. 

— Dar Charles nu şi-a susţinut vinovăția, nu le-a spus 
ce s-a întâmplat? întrebă Hanson. 

Rhyme pufni dispreţuitor: 

— Un fost sclav împotriva maşinăriei politice anti- 
negri reprezentată de Tammany Hall? Ce şanse de 
succes ar fi avut? În plus, îl omorâse pe bărbatul de la 
tavernă. 

— Deci a fost un ucigaş, remarcă imediat Cole, 
avocatul. 

— Bineînţeles că nu! izbucni Rhyme. Avea nevoie de 
acest Winskinskie în viaţă - ca să-şi dovedească 
nevinovăția. L-a omorât în legitimă apărare. Dar Charles 
nu a avut de ales şi a ascuns cadavrul ca să acopere 
schimbul de focuri. Dacă s-ar fi aflat, ar fi fost 
spânzurat. 

Hanson clătină din cap. 

— Atâta că este un singur lucru ce n-are deloc logică: 
de ce l-ar fi afectat pe Bill Ashberry ceva ce a făcut 
Hiram Sanford cu atâta timp în urmă? Recunosc, ar fi 
fost o lovitură de imagine urâtă - faptul că fondatorul 
unei bănci furase proprietatea unui fost sclav. Ar fi dat 
foarte rău preţ de zece minute la ştirile de noapte. Dar, 
sincer, există experţi în publicitate care se pot ocupa de 
astfel de probleme. Nu e ceva pentru care să merite să 


ucizi pe cineva. 

— A, confirmă Rhyme din cap. E o întrebare foarte 
bună... Am făcut câteva cercetări. Ashberry se afla în 
fruntea diviziei de imobiliare a companiei, nu? 

— Aşa e. 

— lar dacă divizia s-ar fi prăbuşit, el şi-ar fi pierdut 
slujba şi cea mai mare parte din avere. 

— Presupun că da. Dar de ce să se prăbuşească? E 
cea mai profitabilă unitate a noastră. 

Rhyme îşi întoarse privirea spre Goades. 

— E rândul tău. 

Avocatul aruncă o scurtă privire spre persoanele de la 
celălalt capăt al mesei, apoi cobori din nou ochii. 
Bărbatul pur şi simplu nu putea privi pe nimeni în ochi. 
Şi nici nu era genul lui să se lanseze în explicaţii acide - 
sau digresiuni ocazionale - cum făcea Rhyme. Spuse 
simplu: 

— Suntem aici pentru a vă informa că domnişoara 
Settle intenţionează să intenteze un proces împotriva 
băncii dumneavoastră, solicitând compensaţii pentru 
pierderile ei. 

Hanson se încruntă şi-l privi pe Cole. Care le aruncă o 
privire înţelegătoare. 

— Pe baza faptelor pe care mi le-aţi prezentat, o 
solicitare de daune înaintată împotriva băncii pentru 
provocarea de suferinţe emoţionale nu v-ar duce, 
probabil, prea departe. Vedeţi dumneavoastră, problema 
e că domnul Ashberry a acţionat în nume propriu, nu în 
calitate de reprezentant al băncii. Noi nu suntem 
responsabili de acţiunile lui. li aruncă o privire lui 
Goades, cu o notă indefinită de condescendenţă. După 
cum vă va spune excelentul dumneavoastră avocat, aici 
de faţă. 

Hanson adăugă repede, adresându-i-se Genevei: 

— Dar suntem cât se poate de înţelegători faţă de 
ceea ce ai avut de suferit. Stella Turner dădu din cap. 
Păreau să fie sinceri în această privinţă. Ne vom 


revanşa. Îi zâmbi duios. Cred că vei constata că putem fi 
destul de generoşi. 

Avocatul lui adăugă ceea ce trebuia să adauge: 

— În limite rezonabile. 

Rhyme îl privi cu atenţie pe preşedintele băncii. 
Gregory Hanson părea un om bun. Pe la vreo cincizeci 
de ani, dar arătând ca un băiat, cu un zâmbet relaxat. 
Probabil unul dintre acei oameni de afaceri cu vocaţie - 
genul care era un şef şi un tată de familie decent, care 
îşi făcea treaba în mod competent, muncea peste 
program de dragul acţionarilor, zbura la clasa 
economică pe banii companiei, ţinea minte zilele de 
naştere ale angajaţilor. 

Criminalistul aproape că se simţea prost pentru ceea 
ce avea să urmeze. 

Wesley Goades însă nu manifestă nici urmă de 
remuşcare când spuse: 

— Domnule Hanson, pierderea despre care e vorba nu 
e tentativa de ucidere a domnişoarei Settle făcută de un 
reprezentant al companiei dumneavoastră care - aşa 
cum formulăm noi actul - nu e o „suferinţă emoţională”. 
Nu, procesul ei e în numele moştenitorilor lui Charles 
Singleton, pentru a recupera proprietatea furată de 
Hiram Sanford, precum şi daune financiare... 

— Stati, şopti preşedintele cu un râs slab. 

— ... daune reprezentând echivalentul chiriilor şi al 
profiturilor pe care banca dumneavoastră le-a obţinut de 
pe urma proprietăţii începând cu data la care tribunalul 
a transferat titlul de proprietate. Consultă o bucată de 
hârtie. Asta ar fi 4 august 1868. Banii vor fi transferați 
într-un trust în beneficiul tuturor  moştenitorilor 
domnului Singleton, distribuţia lor fiind supravegheată 
de tribunal. Nu avem încă cifra exactă. In sfârşit, 
Goades ridică privirea şi o susţinu pe cea a lui Hanson. 
Dar o aproximăm la un minimum de circa 970 de 
milioane de dolari. 


Capitolul 43 


— Acesta e motivul pentru care William Ashberry era 
dispus să ucidă, explică Rhyme. Pentru a păstra secret 
faptul că proprietatea lui Charles fusese furată. Dacă 
cineva afla acest lucru, iar moştenitorii ridicau pretenţii, 
asta ar fi însemnat sfârşitul segmentului de imobiliare şi 
ar fi putut provoca chiar falimentul întregii bănci 
Sanford. 

— Ei bine acum, asta e absurd, bolborosi avocatul din 
celălalt capăt al mesei. 

Cei doi oponenti legali erau la fel de înalţi şi de zvelţi, 
deşi Cole avea un bronz mai atrăgător. Rhyme suspecta 
că Wesley Goades nu prea frecventa terenurile de tenis 
sau de golf. 

— Priviţi în jurul vostru. Loturile sunt amenajate! 
Fiecare centimetru pătrat e construit. 

— Nu avem pretenţii asupra construcţiilor, spuse 
Goades, ca şi cum asta ar fi fost clar. Vrem doar 
proprietatea asupra terenului şi chiriile ce au fost plătite 
în legătură cu acesta. 

— Timp de o sută patruzeci de ani? 

— Nu e problema noastră că atunci l-a jefuit Sanford 
pe Charles. 

— Dar cea mai mare parte din proprietate a fost 
vândută pe bucăţi, spuse Hanson. Banca nu mai deţine 
decât cele două blocuri de apartamente de pe acest lot 
şi conacul acesta. 

— Desigur, vom demara şi o procedură de luare în 
evidenţă pentru a stabili ce s-a întâmplat cu 
proprietăţile pe care banca dumneavoastră le-a vândut 
ilegal. 

— Dar vânzarea pe bucăţi s-a desfăşurat pe parcursul 
a peste o sută de ani. 


Goades vorbi adresându-se doar mesei: 

— Vă spun din nou: e problema dumneavoastră, nu a 
noastră. 

— Nu! izbucni Cole. Nici nu se pune problema. 

— De fapt, domnişoara Settle e chiar destul de 
modestă în pretenţiile ei privitoare la daune. Se poate 
susţine cu succes că, dacă nu ar fi existat proprietatea 
strămoşului ei, banca s-ar fi prăbuşit complet în anii 
1860 şi că ea are dreptul la toate câştigurile 
dumneavoastră, din lumea întreagă. Dar noi nu urmărim 
asta. Ea nu doreşte ca actualii acţionari ai băncii să aibă 
prea mult de suferit. 

— A naibii generozitate, bombăni avocatul. 

— Decizia i-a aparţinut. Eu, unul, aş fi vrut să vă 
lichidez. 

Cole se aplecă în faţă. 

— Ascultaţi, ce-ar fi să vă treziţi la realitate? Nu aveţi 
caz. În primul rând, termenul de prescripţie a expirat. 
Veţi fi daţi afară din tribunal încă de la prima înfăţişare. 

— Aţi observat vreodată, întrebă Rhyme, nereuşind să 
se abţină, că oamenii întotdeauna încep cu cel mai slab 
argument?... Scuze, iertaţi-mi observaţia marginală. 

— Cât despre perioada de prescripţie, spuse Goades, 
putem demonstra cu argumente solide că a fost 
suspendată şi avem dreptul să intentăm proces pornind 
de la principiul echităţii. 

Avocatul îi explicase lui Rhyme că în unele cazuri 
perioada de timp în care se putea intenta proces putea fi 
„Suspendată” - extinsă - dacă acuzatul ascundea o 
infracţiune astfel încât victimele să nu ştie că ea a avut 
loc, sau dacă victimele nu puteau intenta proces, de 
exemplu în situaţiile în care tribunalele şi procurorii 
erau în cârdăşie cu infractorul, aşa cum se întâmplase în 
cazul lui Singleton. Goades repetă acum acest lucru. 

— Dar orice ar fi făcut Hiram Sanford, sublinie 
celălalt avocat, nu are nicio legătură cu clientul meu - 
actuala bancă. 


— Am identificat proprietarii băncii încă de la 
fondarea companiei iniţiale, Banca şi Trustul Hiram 
Sanford, care a fost persoana juridică ce a preluat titlul 
de proprietate asupra fermei Singleton. Sanford s-a 
folosit de bancă drept faţadă. Din păcate... pentru voi, 
adică. 

Goades spuse asta pe cât de vesel putea fi un bărbat 
care nu zâmbea niciodată. 

Cole nu se dădea bătut: 

— Ei bine, cum puteţi dovedi că proprietatea ar fi fost 
lăsată moştenire urmaşilor? Acest Charles Singleton ar 
fi putut s-o vândă pe cinci sute de dolari în 1870 şi să 
risipească apoi banii. 

— Avem dovezi că intenţiona să păstreze ferma în 
familie. Rhyme se întoarse spre Geneva. Ce spunea 
Charles? 

Fata nici nu avu nevoie să-şi privească notițele. 

— Intr-o scrisoare către soţia lui îi spunea că nu vrea 
să vândă ferma vreodată. A spus: „Vreau ca pământul să 
treacă neştirbit în mâinile fiului nostru şi ale urmaşilor 
săi; meseriile şi negoţurile cresc şi se prăbuşesc, pieţele 
financiare sunt instabile, dar pământul este marea 
constantă a lui Dumnezeu - iar în cele din urmă ferma 
noastră ne va câştiga respectabilitatea în ochii celor 
care nu ne respectă acum. Va fi salvarea copiilor noştri 
şi a generaţiilor următoare”. 

Savurându-şi rolul de conducător de galerie, Rhyme 
spuse: 

— Închipuiţi-vă doar cum va reacţiona un juriu la aşa 
ceva. Nu va fi nimeni fără lacrimi în ochi. 

Cole se aplecă furios spre Goades. 

— O, ştiu ce se întâmplă aici. Vreţi să o faceţi să apară 
ca o victimă. Dar ăsta e doar şantaj. Ca toate celelalte 
rahaturi de compensaţii pentru sclavie, nu? Îmi pare rău 
că Charles Singleton a fost sclav. Îmi pare rău că el sau 
tatăl lui sau mai ştiu eu cine a fost adus aici în pofida 
voinţei sale. Cole flutură din braţ, ca şi cum ar fi 


încercat să alunge o albină, apoi îi aruncă o privire 
Genevei. Ei bine, tânără domnişoară, asta s-a întâmplat 
cu mult, mult timp în urmă. Străbunicul meu a murit de 
antracoză. Dar nu mă vezi dând în judecată firma West 
Virginia Coal & Shale, încercând să câştig nişte bani 
uşor. Voi, oameni buni, trebuie să terminaţi odată cu 
asta. Vedeţi-vă în continuare de vieţile voastre. Dacă aţi 
petrece tot atâta timp... 

— Stai puţin! izbucni Hanson. 

Atât el, cât şi asistenta îi aruncară o privire 
amenințătoare avocatului. 

Cole îşi linse buzele şi se lăsă pe spate. 

— Îmi cer scuze. Nu a ieşit aşa cum am vrut. Am zis 
„voi oameni buni”, dar nu mă refeream la... 

Îl privea pe Wesley Goades. 

Dar Geneva fu cea care vorbi: 

— Domnule Cole, la fel cred şi eu. Sincer, chiar cred 
în ceea ce a spus Frederick Douglass: „Poate că oamenii 
nu obţin în viaţă toate cele pentru care muncesc, dar în 
mod cert trebuie şi muncească pentru toate câte le 
obţin”. Nu vreau deloc bani câştigaţi uşor. 

Avocatul o privi nesigur. Cobori privirea după o clipă. 
Geneva nu o făcu. Continuă: 

— Ştiţi, am discutat cu tatăl meu despre Charles. Am 
afla câte ceva despre el. De exemplu, faptul că bunicul 
lui a fost răpit de negustorii de sclavi şi luat de lângă 
familia lui din Yorubaland şi trimis în Virginia. Tatăl lui 
Charles a murit la patruzeci şi doi de ani fiindcă 
stăpânul lui s-a gândit că ar fi mai ieftin să cumpere un 
sclav nou, mai tânăr, decât să-l trateze pe el de 
pneumonie. Am aflat că mama lui Charles a fost vândută 
unei plantaţii din Georgia când Charles avea 
doisprezece ani şi nu a mai văzut-o niciodată. Dar, ştiţi 
ce? întrebă calm. Nu cei niciun penny din cauza acelor 
lucruri. Nu. E foarte simplu. Charles avea ceva ce iubea, 
iar acel lucru i-a fost furat. lar eu voi face orice e nevoie 
ca să mă asigur că hoţul plăteşte pentru asta. 


Cole murmură o altă scuză, dar calităţile sale de 
avocat nu-i dădeau voie să abandoneze cauza clientului 
său. Îi aruncă o privire lui Hanson, apoi continuă: 

— Apreciez ceea ce spui şi vom fi înţelegători pornind 
de la faptele domnului Ashberry. Dar în ceea ce priveşte 
pretenţiile asupra proprietăţii, nici nu se pune 
problema. Nici măcar nu ştim că ai un statut legal care 
să-ţi permită să intentezi proces. Ce dovadă ai că eşti 
într-adevăr urmaşa lui Charles Singleton? 

Lincoln Rhyme îşi mişcă uşor degetul pe interfaţa 
tactilă şi-şi aduse scaunul imposibil de aproape de masă: 

— N-ar cam fi cazul să întrebe cineva de ce am venit 
şi eu până aici? 

Tăcere. 

— Eu nu ies prea mult, după cum vă puteţi imagina. 
Deci ce anume credeţi că m-a determinat să mă 
deplasez atâtea străzi spre vest? 

— Lincoln, îl mustră Thom. 

— Bine, bine, trec la subiect. Proba A. 

— Ce probă? întrebă Cole. 

— Glumeam. Scrisoarea. 

Îi aruncă o privire Genevei. Ea îşi deschise ghiozdanul 
şi scoase un dosar. Scoase o copie xerox şi o puse pe 
masă. 

Reprezentanţii Sanford o priviră. 

— Una dintre scrisorile lui Singleton? întrebă Hanson. 

— Frumoasă caligrafie, observă Rhyme. Asta era 
important pe atunci. Nu ca acum, cu scrisul la calculator 
şi mâzgălitul neglijent... În regulă, îmi cer scuze - nu 
mai intru în digresiuni. lată care e ideea: i-am cerut unui 
coleg din D.C., un tip pe nume Parker Kincaid, să 
compare acest scris cu toate eşantioanele existente de 
texte scrise de Charles Singleton, inclusiv documente 
legale păstrate în arhivele din Virginia. Parker e fost 
agent FBI - el e expertul în grafologie la care apelează 
toţi atunci când au îndoieli asupra unui document. Ne-a 
redactat o declaraţie scrisă în care afirmă că scrisul e 


identic cu cel din eşantioanele cunoscute ce cuprind 
scrisul lui Singleton. 

— OK, acceptă Cole, e scrisoarea lui. Şi ce dacă? 

— Geneva, zise Rhyme, ce spune Charles? 

Ea arătă din cap spre scrisoare şi recită, din nou din 
memorie. 

„Dar sursa lacrimilor mele - petele pe care le vezi pe 
foaie, draga mea - nu izvorăsc din durere, ci din 
regretul faţă de nenorocirea pe care am atras-o asupra 
noastră.“ 

— Scrisoarea originală conţine mai multe pete, 
explică Rhyme. Le-am analizat şi am găsit lizozimă, 
lipocalin şi lactoferină - proteine, dacă vreţi să ştiţi - şi 
o varietate de enzime, lipide şi metaboliți. Acestea, 
împreună cu apa, desigur, alcătuiesc lacrimile umane... 
Apropo, ştiaţi că şi compoziția lacrimilor diferă 
considerabil în funcţie de ceea ce le-a produs, durere 
sau emoție? Aceste lacrimi - arătă din cap spre 
document - au fost vărsate de emoție. Pot dovedi asta. 
Presupun că şi juriul va găsi acest lucru înduioşător. 

Cole oftă: 

— Aţi făcut un test ADN pe lacrimi şi se potriveşte cu 
ADN-ul domnişoarei Settle? 

Rhyme ridică din umeri şi murmură cuvântul ce era la 
ordinea zilei: 

— Evident. 

Hanson îl privi pe Cole, ai cărui ochi săreau de la 
scrisoare la notițele lui şi înapoi. Preşedintele îi spuse 
Genevei: 

— Un milion de dolari. Îţi scriu chiar acum un cec de 
un milion de dolari, dacă tu şi tutorele tău semnaţi o 
derogare de responsabilitate. 

Goades spuse rece: 

— Domnişoara Settle insistă să solicite compensaţii 
echivalente ca valoare cu daunele elective - sume de 
care se vor bucura toţi descendenţii lui Charles 
Singleton, nu doar ea. Ridică din nou privirea spre 


preşedintele băncii. Sunt sigur că nu sugeraţi că 
intenţionaţi să-i oferiţi doar ei plata, ca stimulent, poate, 
ca ea să nu-şi informeze rudele despre ceea ce s-a 
întâmplat. 

— Nu, nu, bineînţeles că nu, spuse Hanson repede. 
Daţi-mi voie să ridic problema în consiliul de 
administraţie. Vom stabili o sumă pentru a vă oferi o 
înţelegere. 

Goades îşi strânse hârtiile şi le îndesă în servietă. 

— Am să depun plângerea oficială peste două 
săptămâni. Dacă doriţi să discutaţi crearea voluntară a 
unui trust pentru reclamanţi, mă puteţi suna la numărul 
acesta. 

Împinse o carte de vizită peste masă. 

Când aceştia ajunseră la uşă, Cole, avocatul băncii, 
spuse: 

— Geneva, aşteaptă, te rog. Ascultă, îmi cer scuze 
pentru ce am spus mai devreme. Sincer. A fost... 
deplasat. Îmi pare sincer rău pentru ceea ce vi s-a 
întâmplat ţie şi strămoşului tău. Şi chiar mă gândesc la 
binele tău. Ţine minte doar atât, că o înţelegere ar fi de 
departe cel mai bun lucru pentru tine şi rudele tale. Să- 
ţi spună avocatul tău cât de dificil ar fi un astfel de 
proces, cât de mult ar dura, cât de mult ar costa. Zâmbi. 
Crede-mă. Chiar suntem de partea ta. 

Geneva îl măsură din priviri. Răspunse: 

— Bătăliile sunt aceleaşi dintotdeauna. E doar mai 
dificil să recunoşti inamicul. 

Se întoarse şi ieşi pe uşă. 

Avocatul, evident, nu avea habar despre ce vorbea 
fata. 

Ceea ce, presupuse Rhyme, demonstra într-o oarecare 
măsură că ea avea dreptate. 


Capitolul 44 


Erau primele ore ale unei dimineţi de miercuri, cu 
aerul de toamnă rece şi curat ca gheaţa proaspătă. 

Geneva tocmai îşi vizitase tatăl la Spitalul 
Prezbiterian Columbia şi se îndrepta spre liceul 
Langston Hughes. Îşi terminase eseul despre Home to 
Harlem. Până la urmă cartea nu era chiar aşa rea (deşi 
ar fi preferat oricum să scrie despre Octavia Butler; „pe 
toți dracii, femeia aia ştie să scrie!”) şi era destul de 
mulţumită de lucrarea ei. 

Ceea ce era cu adevărat grozav însă era faptul că 
Geneva o scrisese pe un procesor de text, unul dintre 
computerele Toshiba din laboratorului domnului Rhyme, 
pe care Thom o învățase cum să-l folosească. La şcoală 
puţinele computere care funcționau erau atât de 
aglomerate încât nu apucai să stai mai mult de 
cincisprezece minute în faţa unuia, cu atât mai puţin să-l 
foloseşti pentru a scrie un eseu întreg. lar ca să afle 
anumite date sau să efectueze o căutare nu trebuia 
decât să „minimizeze” WordPerfect şi să acceseze 
internetul. Un miracol. O lucrare pe care ar fi scris-o 
altfel în două zile o terminase acum în doar câteva ore. 

Traversând strada, vru s-o ia pe scurtătura ce trecea 
prin curtea şcolii primare PS 288, care îi reducea cu 
câteva minute drumul până la staţia de tren de pe 
Eighth Avenue ce o ducea la Langston Hughes. Gardul 
din zale din jurul curţii şcolii arunca o umbră în formă 
de plasă pe asfaltul de un gri-albicios. Fata cea subţire 
se strecură cu uşurinţă prin deschizătura făcută în 
poartă, care, cu mult timp în urmă, fusese lărgită 
suficient cât să permită trecerea unui băiat adolescent 
cu mingea lui de baschet. Era încă devreme, curtea era 
pustie. 


Traversase deja trei metri din curte când auzi o voce 
strigând-o, de dincolo de gard. 

— Prietena mea, hei. 

Se opri. 

Lakeesha stătea pe trotuar, îmbrăcată în pantaloni 
elastici strâmţi de culoare verde, o bluză portocalie 
lungă, mulată peste sâni, cu geanta de cărţi 
bălăngănindu-se, bijuteriile şi codiţele strălucindu-i sub 
soare. Chipul ei avea aceeaşi expresie sumbră pe care o 
observase Geneva şi cu o săptămână în urmă, când 
femeia aceea nebună de Frazier încercase să-i ucidă pe 
ea şi pe tatăl ei. 

— Hei, fată, pe unde ai umblat? 

Keesh privi nesigură gaura făcută în gardul de zale; 
nu ar fi putut să treacă prin ea. 

— Hai încoace. 

— Ne vedem la şcoală. 

— Nu. Vreau să vorbim doar noi. 

Geneva reflectă. Chipul prietenei ei îi spunea că era 
ceva important. Se strecură prin poartă şi se apropie de 
fata cea mătăhăloasă. Porniră încet la plimbare, una 
lângă cealaltă. 

— Pe unde-ai umblat, Keesh? Geneva se încruntă. Ai 
chiulit de la ore? 

— Nu mă simt bine. 

— Ciclul? 

— Nu, nu-i asta. Maică-mea a trimis un bileţel. 
Lakeesha privi în jur. Cine era tipul ăla bătrân cu care 
erai acu' câteva zile? 

Deschise gura să mintă şi spuse în schimb: 

— Tatăl meu. 

— Nu! 

— Pe cuvânt, spuse Geneva. 

— Parcă locuia în Chicago sau ceva de genul, aşa mi- 
ai zis. 

— Maică-mea a minţit. A fost la puşcărie. l-au dat 
drumul acum câteva luni. A venit să mă caute. 


— Unde-i acum? 

— La spital. A fost rănit 

— E bine? 

— Da. O să se facă bine. 

— Şi voi doi? Sunteţi în regulă? 

— Poate. Nu prea îl cunosc. 

— La naiba, să apară aşa - cred c-a fost ciudat. 

— Asta aşa-i, fată. 

Intr-un sfârşit fata cea masivă încetini. Apoi se opri. 
Geneva privi ochii evazivi ai prietenei ei, apoi o urmări 
cum bagă mâna în poşetă, apucând ceva de acolo. Ezită. 

— Ce e? întrebă Geneva. 

— Poftim, şopti fata repede, ridicând mâna şi 
întinzând-o în faţă. Între degetele ei, ce se încheiau cu 
unghii acrilice cu pătrăţele alb-negru, se afla un lănţişor 
de argint, cu o inimioară la capătul lanţului. 

— Ăsta e... 

— Ce mi-ai dat luna trecută de ziua mea. 

— Mi-l dai înapoi? 

— Nu pot să-l păstrez, Gen. O să-ţi trebuiască 
verzişori oricum. Poţi să-l vinzi sau să-l amanetezi. 

— Nu vorbi prostii, fată. Doar nu l-am luat de la 
Tiffany's. 

Ochii fetei masive, cea mai drăguță parte a chipului 
ei, înotau în lacrimi. Îşi coborî mâna: 

— Mă mut săptămâna viitoare. 

— Te muţi? Unde? 

— BK. 

— Brooklyn? Cu toată familia? Gemenii? 

— Ei nu merg. Nimeni din familie nu merge. 

Fata fixă cu privirea trotuarul. 

— Ce-i cu toată povestea asta, Keesh? 

— O să-ţi spun ceva ce mi s-a întâmplat. 

— Nu am chef de exagerări, fată, izbucni Geneva. Ce 
tot spui acolo? 

— Kevin, continuă Lakeesha, încet. 

— Kevin Cheaney? 


Keesh confirmă din cap. 

— Îmi pare rău, fată. Eu şi el ne iubim. Are un 
apartament în care se mută. Mă duc cu el. 

Geneva tăcu o clipă. Apoi: 

— El era cel cu care vorbeai când te-am sunat 
săptămâna trecută? 

Ea dădu din cap afirmativ. 

— Ascultă, eu n-am vrut să se întâmple aşa, dar s-a 
întâmplat. Trebe' să înţelegi. E o chestie, între mine şi 
el. Nu seamănă cu nimic din ce-am simţit vreodată. Ştiu 
că vrei să fii cu el. Vorbeşti întruna despre el, te uiţi la 
el în fiecare zi. Ai fost aşa fericită atunci când te-a 
condus acasă. Ştiam asta şi oricum te-am trădat. O, fată, 
mi-am făcut griji întruna, gândindu-mă cum să-ţi spun. 

Geneva simţi că o străbate un fior, dar nu avea nimic 
de-a face cu pasiunea ei pentru Kevin, care dispăruse în 
clipa în care el îşi dăduse arama pe faţă, la ora de mate. 
O întrebă: 

— Eşti gravidă, aşa-i? 

„Nu m-am simţit bine...” 

Keesh îşi plecă fruntea şi privi fix lănţişorul ce se 
legăna. 

Geneva închise ochii pentru o clipă. Apoi întrebă: 

— Cât ai? 

— Două luni. 

— Ia legătura cu un doctor. O să mergem la o clinică, 
tu şi cu mine. O să... 

Prietena ei se încruntă: 

— De ce să fac asta? Doar nu m-am apucat eu să-i fac 
copil. A zis că o să folosească protecţie dacă zic eu, dar 
că el chiar vrea un copil cu mine. A zis că va fi ca o 
bucată din amândoi. 

— Era doar o replică, Keesh. Te manipulează. 

Prietena ei îi aruncă o privire întunecată. 

— O, ce rece eşti. _ 

— Nu. Aşa-i pe cuvânt, fată. A jucat teatru. Încearcă 
să obţină ceva. 


Geneva se întrebă ce voia de la ea. Nu era vorba de 
note, nu în cazul lui Keesha. Probabil bani. Toată lumea 
din şcoală ştia că fata lucra din greu în două locuri şi 
punea deoparte ce câştiga. Şi părinţii ei aveau venituri. 
Mama ei lucra la poştă de ani de zile, iar tatăl ei avea un 
loc de muncă la CBS şi un altul de noapte la hotelul 
Sheraton. Fratele ei lucra şi el. Kevin urmărea probabil 
banii întregii familii. 

— I-ai împrumutat ceva bani? întrebă Geneva. 

Prietena ei privi în pământ. Nu spuse nimic. Ceea ce 
însemna că da. 

— Am avut o înţelegere noi două. Aveam de gând să 
terminăm liceul, să mergem la facultate. 

Lakeesha îşi şterse cu mâna grăsuţă lacrimile de pe 
faţa rotundă. 

— Ei, Gen, eşti aşa o visătoare. Pe ce planetă trăieşti? 
Noi vorbim, noi două, despre facultate şi profesii 
sofisticate, dar pentru mine sunt doar vorbe goale. Tu-ţi 
scrii eseurile de parcă n-ar fi nimic greu şi treci toate 
testele şi eşti cea mai bună la toate. Ştii că eu nu-s aşa. 

— Tu ar fi trebuit să ai succes, cu afacerea ta. Mai ţii 
minte, fată? Eu aş ajunge profesoară săracă pe undeva, 
mâncând peşte din conservă şi cereale Cheerios la cină. 
Tu eşti cea care va da lovitura. Cum rămâne cu 
magazinul tău? Cu emisiunea ta TV? Clubul tău? 

Keesh clătină din cap, legănându-şi codiţele. 

— Rahat, fată, astea sunt doar fiţe. Eu nu merg 
nicăieri. Cel mai bun lucru la care pot spera e ce fac 
acum - să servesc salate şi sendvişuri la fast-food în 
zilele de vineri. Sau să fac codițe şi extensii până le 
trece moda. Ceea ce, după părerea mea, o să fie în 
maximum şase luni. 

Geneva zâmbi uşor. 

— Am spus întotdeauna c-o să se întoarcă frezele afro. 

Keesha râse: 

— Pe cuvânt. Pentru afro nu-ți trebuie decât un 
pieptene şi spray; nu-i nevoie de artiste inspirate ca 


mine. Îşi răsuci propriile extensii blonde în jurul 
degetului, apoi îşi cobori braţele şi zâmbetul îi păli. De 
una singură o s-ajung ca o pungă veche şi uzată. 
Singurul mod în care pot să merg mai departe e cu un 
bărbat. 

— Acum cine vorbeşte rahaturi despre ea, fată? Kevin 
ţi-a tot spus căcaturi. Nu vorbeai niciodată aşa. 

— El o să aibă grijă de mine. Îşi caută întruna de 
lucru. Şi a promis că o să mă ajute să am grijă de copil. 
E diferit. Nu-i ca restul băieţilor cu care umblă. 

— Ba da, e. Nu poți să te dai bătută, Keesh. Nu face 
asta! Rămâi la şcoală, cel puţin. Dacă vrei neapărat un 
copil, bine, dar rămâi la şcoală. Poţi... A 

— Nu eşti tu maică-mea, fată! izbucni Keesh. Îmi ştiu 
treaba mea. Furia sclipi în ochii fetei - cu atât mai 
dureroasă pentru Geneva fiindcă era exact aceeaşi furie 
ce se ivise pe chipul rotund al fetei când ieşise în faţă s- 
o apere pe Geneva de fetele din proiectul Delano sau 
cele de la St. Nicholas, când o atacau pe stradă. 

Puneţi-o la pământ, tăiaţi-o, tăiaţi-o pe curvă... 

Apoi Keesh adăugă încet: 

— Problema e, fată, că el zice că nu mai pot să mă văd 
cu tine. 

— Nu poti... 

— Kevin zice că te-ai purtat urât cu el la şcoală. 

— M-am purtat urât? Râse rece. Voia să-l ajut să 
copieze. Am refuzat. 

— l-am spus că e aiurea ce vrea el, că eu şi cu tine 
suntem aşa apropiate şi toate alea. Dar el n-a vrut să 
asculte. A zis că nu pot să te văd deloc. 

— Deci îl alegi pe el, spuse Geneva. 

— Nu am de ales. Fata cea masivă cobori privirea. Nu 
pot accepta un cadou de la tine. Poftim. 

Aruncă lănţişorul în mâna Genevei şi-i dădu drumul 
repede, cum ar fi dat drumul unei tigăi fierbinţi. 
Lănţişorul căzu pe trotuarul murdar. 

— Nu face asta, Keesh. Te rog! 


Geneva se întinse după fată, dar degetele ei nu 
atinseră decât aerul rece. 


Capitolul 45 


La zece zile după ce se întâlnise la banca Sanford cu 
preşedintele Gregory Hanson şi cu avocatul lui, Lincoln 
Rhyme vorbea la telefon cu Ron Pulaski, tânărul boboc, 
care se afla în concediu medical, dar se aştepta să se 
întoarcă la muncă în aproximativ o lună. Memoria 
începea să-i revină şi îi ajuta să pună la punct cazul 
împotriva lui Thompson Boyd. 

— Deci mergeţi la o petrecere de Halloween? întrebă 
Pulaski. Apoi făcu o pauză şi adăugă rapid: Sau nu 
contează. 

Ultimele două cuvinte erau menite, probabil, să 
corecteze eventuala gafă de a fi sugerat că un 
tetraplegic ar putea merge la petreceri. 

Dar Rhyme îl făcu să se relaxeze, spunându-i: 

— Chiar merg, să ştii. Mă deghizez în Glenn 
Cunningham. 

Sachs îşi înăbuşi un hohot de râs. 

— Serios? întrebă bobocul. Ăăă, şi cine anume e ăla? 

— Ce-ar fi să cauţi tu mai multe informaţii, agent. 

— Da, domnule, aşa voi face. 

Rhyme închise telefonul şi măsură din priviri panoul 
cu indicii şi probe, în mijlocul căreia era prinsă cu bandă 
adezivă cea de-a douăsprezecea carte din pachetul de 
tarot, Bărbatul Spânzurat. 

Sfredelea cartea cu privirea când se auzi soneria de la 
uşă. 

Lon Sellitto, probabil. Trebuia să se întoarcă în scurt 
timp de la o şedinţă de terapie. Încetase să-şi mai frece 
pata de sânge invizibilă şi să-şi exerseze scoaterea 
rapidă a pistolului în stil Billy the Kid - gest pe care încă 
nu i-l explicase nimeni lui Rhyme. Încercase s-o întrebe 
pe Sachs despre asta, dar ea nu ştia sau nu voia să-i 


spună prea multe. Ceea ce era în regulă. Uneori, credea 
Lincoln Rhyme cu tărie, pur şi simplu nu era cazul să ştii 
toate detaliile. 

Dar vizitatorul din acel moment se dovedi a nu fi 
detectivul cel şifonat. 

Rhyme aruncă o privire spre prag şi o văzu acolo pe 
Geneva Settle, sprijinindu-se de geanta cu cărţi. 

— Bine ai venit, îi spuse el. 

Sachs o salută şi ea, dându-şi jos ochelarii de 
protecţie pe care îi purtase cât timp completase 
formulare de transfer în custodie a unor probe de sânge 
pe care le colectase de la scena unei omucideri în acea 
dimineaţă. 

Wesley Goades pregătise toate documentele pentru a 
intenta proces împotriva băncii Sanford şi îi raportă 
Genevei că se putea aştepta la o ofertă realistă din 
partea lui Hanson cam pe luni. Dacă nu, acest 
distrugător legal îşi avertizase oponenții că avea să 
intenteze proces a doua zi. Evenimentul avea să fie 
însoţit de o conferinţă de presă (Goades considera că 
publicitatea negativă avea să dureze considerabil mai 
mult decât „zece minute urâte”). 

Rhyme o măsură pe fată din priviri. Din cauza vremii 
nefireşti de calde, puloverele de cartier şi şepcile nu-şi 
aveau locul, aşa era îmbrăcată în blugi albaştri şi un 
tricou fără mâneci pe care scria Guess! cu litere 
strălucitoare, de-a latul pieptului. Se îngrăşase puţin, 
avea părul mai lung. Chiar se machiase puţin (Rhyme se 
întrebase ce anume se afla în plasa pe care i-o 
strecurase Thom, pe ascuns, cu o zi în urmă). Fata arăta 
bine. 

Viaţa  Genevei atinsese un oarecare nivel de 
stabilitate. Jax Jackson fusese externat din spital şi făcea 
terapie fizică. Graţie unor intervenţii ale lui Sellitto, 
bărbatul fusese transferat oficial pe mâna şi în grija 
autorităţilor de eliberare condiţionată din New York. 
Geneva locuia în apartamentul lui minuscul din Harlem, 


un aranjament care nu era chiar atât de rău pe cât se 
aşteptase ea (fata îi mărturisise asta nu lui Rhyme sau 
Roland Bell, ci lui Thom - care devenise un fel de cloşcă 
pentru ea şi o invita cu regularitate în casa lui Rhyme ca 
să-i dea lecţii de gătit, să se uite împreună la televizor şi 
să discute despre cărţi şi politică, subiecte faţă de care 
Rhyme nu era deloc interesat). Imediat ce îşi puteau 
permite o locuinţă mai mare, sa şi tatăl ei aveau s-o 
cheme şi pe mătuşa Lilly să locuiască împreună cu ei. 

Fata renunţase la serviciul ei de feliat carne la 
McHash şi lucra acum, după ore, la biroul lui Wesley 
Goades, ca asistent de cercetări legale şi om bun la 
toate. Îl ajuta şi la înfiinţarea Trustului Charles 
Singleton, prin care aveau să fie alocaţi banii obţinuţi 
din înţelegere către urmaşii fostului sclav. Dorinţa 
Genevei de a fugi din oraş cu prima ocazie pentru a trăi 
la Londra sau Roma nu fusese cu nimic ştirbită, dar 
cazurile despre care Rhyme o auzise întâmplător 
discutând cu pasiune păreau să implice toţi locuitorii din 
Harlem care suferiseră discriminări din cauză că erau 
negri, de origine latină, musulmani, femei sau săraci. 

Geneva era implicată şi într-un proiect pe care îl 
numea „salvarea prietenei ei”, dar nici pe ăsta nu-l 
discuta cu el; consilierul ei pentru acest demers părea a 
fi Amelia Sachs. 

— Voiam să vă arăt ceva. 

Fata avea în mână o bucată de hârtie îngălbenită ce 
cuprindea mai multe paragrafe cu o caligrafie pe care 
Rhyme o recunoscu imediat ca aparţinându-i lui Charles 
Singleton. 

— O altă scrisoare? întrebă Sachs. 

Geneva confirmă din cap. Ţinea hârtia cu foarte mare 
grijă. 

— Mătuşa Lilly a fost contactată de ruda aia a noastră 
din Madison. Ne-a trimis câteva lucruri pe care le-a 
găsit la el în beci. Un semn de carte al lui Charles, o 
pereche de ochelari de-ai lui. Şi o duzină de scrisori. 


Asta e cea pe care voiam să v-o arăt. Cu ochii 
strălucitori, Geneva adăugă: A fost scrisă în 1875, după 
ce a ieşit din închisoare. 

— Hai s-o vedem, zise Rhyme. 

Sachs o aşeză în scanner şi, o clipă mai târziu, 
imaginea apăru pe mai multe monitoare de computer 
din întregul laborator, Sachs veni lângă Rhyme, îşi trecu 
braţul pe după umărul lui. Priviră ecranul. 


Mult iubita meci Violet, 


Sper că te-ai bucurat de compania surorii tale şi că 
Joshua şi Elizabeth sunt fericiţi să-ţi petreacă timpul cu 
verii lor. Faptul că Frederick - care avea doar nouă ani 
când l-am văzut ultima dată - e la fel de înalt ca tatăl lui 
e un fapt pe care cu greu reuşesc să-l pricep. 

Totul e bine la căsuţa noastră, mă bucur să-ţi spun. 

Eu şi James am tăiat gheață pe malul răului toată 
dimineaţa şi am umplut magazia cu ea, apoi am acoperit 
blocurile cu rumeguş. După care am urcat vreo trei 
kilometri spre nord prin zăpada considerabilă ca să 
vedem livada scoasă la vânzare. Preţul e mare, dar cred 
că vânzătorul va răspunde favorabil contraofertei mele. 
Era evident că stătea pe gânduri dacă să vândă livada 
unui negru, dar când i-am spus că pot să-l plătesc în 
bani gheaţă şi nu era nevoie să-i ofer o garanție, 
temerile lui au părut să dispară. 

Banii gheaţă sunt un mijloc excelent de a crea 
egalitate. 

Oare nu ai fost şi tu la fel de emoţionată ca mine 
citind că, ieri, țara noastră a promulgat o Cartă a 
Drepturilor Civile? Ai văzut detaliile? Legea garantează 
oricui, indiferent de culoare, dreptul egal de a se folosi 
şi de a intra în toate hanurile, mijloacele de transport 
publice, teatrele şi alte asemenea. Ce zi monumentală 
pentru Cauza noastră! Este exact aceeaşi legislaţie 
despre care am discutat pe larg prin corespondenţă cu 


Charles Sumner şi cât Benjamin Butler anul trecut şi 
cred că unele dintre ideile mele au reuşit să-şi croiască 
drum în acest document important. 

După cum iţi poți imagina, această veste m-a făcut să 
reflectez, amintindu-mi de teribilele evenimente din 
ultimii şapte ani, felul în care ne-a fost furată livada de 
pe Culmile Spânzurătorii şi cum am fost închis în 
condiții mizerabile. 

Dar iată că acum, reflectând la această veste din 
Washington, D.C., aşezat în faţa focului din căsuţa 
noastră, simt că acele evenimente oribile fac parte dintr- 
o cu totul altă lume. Seamănă în foarte mare măsură cu 
felul în care toate acele ore de luptă însângerată din 
timpul războiului sau anii de sclavie din Virginia rămân 
prezenţi pentru totdeauna, dar - cumva - par la fel de 
distanţi ca imaginile tulburi dintr-un coşmar pe care nu 
ti-l mai aminteşti prea bine. 

Poate că în inimile noastre există un singur loc ce 
înmagazinează şi disperare, şi speranță, iar dacă umpli 
acel loc doar cu una din ele, cealaltă e alungată până la 
a nu mai fi decât o amintire vagă. lar în această noapte 
sunt plin doar de speranţă. 

Ai să-ți aminteşti că, ani la rândul, mi-am jurat să fac 
orice imi stă în putere pentru a mă descotorosi de 
ruşinea de a fi considerat doar trei cincimi dintr-un om. 
Când mă gândesc la privirile pe care le atrag şi acum, 
din cauza culorii mele, şi la faptele altora faţă de mine şi 
poporul nostru, îmi spun că încă nu sunt considerat om 
întreg. Dar aş îndrăzni să spun că am evoluat până în 
punctul în care sunt privit ca un om de nouă zecimi 
(James a râs cu poftă când i-am spus asta la cină, astă- 
seară), şi imi păstrez în continuare speranţa că vom 
ajunge să fim priviţi ca oameni deplini poate în timpul 
vieții noastre, sau cel puţin în timpul vieţii lui Joshua şi a 
lui Elizabeth. 

Acum, iubita mea, trebuie să-ţi spun noapte bună şi 
să-mi pregătesc o lecţie pentru elevi, pe mâine. Vise 


plăcute ţie şi copiilor noştri, draga mea. Trăiesc pentru 
ziua când ne vom revedea. 


Al tău credincios Charles 
Croton pe Hudson 
2 martie 1875 


Rhyme spuse: 

— S-ar părea că Douglass şi ceilalţi l-au iertat pentru 
jaf. Sau au hotărât să-l creadă că n-o făcuse el. 

Sachs întrebă: 

— Despre ce lege vorbea? 

— Carta Drepturilor Civile din 1875, spuse Geneva. 
Interzicea discriminarea rasială în hoteluri, restaurante, 
trenuri, teatre - orice loc public. Fata clătină din cap. 
Dar n-a ţinut mult. In anii 1880, Curtea Supremă a 
invalidat legea ca fiind neconstituţională. Apoi, pe 
parcursul următorilor cincizeci de ani, nu a mai fost 
promulgată absolut nicio lege federală privind 
drepturile civile. 

Sachs medita cu voce tare: 

— Mă întreb dacă Charles a trăit cât să audă că a fost 
anulată. Nu i-ar fi plăcut asta. 

Ridicând din umeri, Geneva răspunse: 

— Nu cred că ar fi contat. Ar fi considerat asta doar 
un obstacol temporar. 

— Speranţa alungă durerea, spuse Rhyme. 

— Asta aşa-i, spuse Geneva. Apoi se uită la ceasul 
Swatch bătut de vreme. Trebuie să mă întorc la lucru. 
Wesley Goades ăla... Trebuie să recunosc, omul e ţicnit. 
Nu zâmbeşte niciodată, nu se uită niciodată la tine... Şi, 
hai să fim serioşi, ar putea să-şi mai tundă barba uneori. 


Întinşi în pat în noaptea aceea, în camera cufundată 
în întuneric, Rhyme şi Sachs priveau luna, o semilună 
atât de subţire încât, în mod normal, ar fi trebuit să fie 
de un alb rece, dar, datorită unei bizarerii a atmosferei, 


era la fel de aurită precum soarele. 

Uneori, în astfel de momente, vorbeau, alteori nu. 
Astă-seară tăceau. 

Se observă o uşoară mişcare pe cornişa de lângă 
fereastră - de la şoimii călători care îşi făcuseră cuib 
acolo. Un mascul şi o femelă şi doi pui. Ocazional câte 
unul dintre vizitatorii lui Rhyme privea cuibul şi îl 
întreba dacă aveau nume. 

— Avem o înţelegere, bombănea el. Ei nu-mi dau mie 
nume, eu nu le dau lor. Funcţionează. 

Capul unui şoim se ridică şi privi într-o parte, 
suprapunându-şi silueta pe imaginea lunii. Mişcarea şi 
profilul păsării sugerau, cumva, înţelepciunea. Dar şi 
pericolul - şoimii călători adulţi nu au prădători naturali 
şi îşi atacă prada din văzduh cu viteze de până la 270 de 
kilometri pe oră. Dar acum pasărea se cuibări inofensivă 
şi încetă să se mai mişte. Aceste animale erau diurne şi 
dormeau noaptea. 

— La ce te gândeşti? întrebă Sachs. 

— Hai să mergem să ascultăm nişte muzică mâine. E 
un spectacol de matineu, sau cum s-o fi numind 
concertele de după-amiază, la Lincoln Center. 

— Cine cântă? 

— The Beatles, cred. Sau Elton John şi Maria Callas în 
duete. Nu mă interesează. De fapt vreau doar să-i fac pe 
oameni să se simtă prost apropiindu-mă de ei în scaunul 
cu rotile... Ideea e că nu contează cine cântă. Vreau să 
ies. Asta nu se întâmplă prea des, ştii. 

— Ştiu. Sachs se aplecă şi-l sărută. Sigur, hai să 
mergem. 

El îşi răsuci capul şi-şi lipi buzele de părul ei. Ea se 
cuibări lângă el. Rhyme îşi închise degetele peste mâna 
ei şi o strânse puternic. 

Ea îi răspunse la strânsoare. 

— Ştii ce am putea face? întrebă Sachs, cu o notă 
conspirativă în voce. Hai să luăm pe furiş nişte vin şi 
ceva de mâncare. Pateuri şi brânză. Şi franzeluţe. 


— Se găseşte mâncare acolo. Asta ţin minte. Dar 
scotch-ul e îngrozitor. Şi costă o avere. Ce am putea 
face e să... 

— Rhyme! 

Sachs se ridică în capul oaselor în pat, gâfâind. 

— Ce e? întrebă el. 

— Ce ai făcut adineauri? 

— Am fost de acord să ne furişăm cu mâncare în... 

— Nu face pe deşteptul. _ 

Sachs pipăia după întrerupător, aprinse lumina. În 
boxerii negri de mătase şi tricoul cenuşiu, cu părul 
vâlvoi şi ochii mari, arăta ca o studentă care tocmai şi-a 
amintit că are un examen a doua zi dimineaţă. 

Rhyme strânse din ochi privind spre lumină. 

— E groaznic de puternică. Chiar e necesară? 

Privirea ei era aţintită în jos, spre pat. 

— Mâna... mâna ta. Ai mişcat-o! 

— Cred că da. 

— Mâna ta dreaptă! N-ai avut mobilitate deloc în 
mâna ta dreaptă. 

— Interesant, aşa-i? 

— Ai tot amânat testul, dar ştiai în tot acest timp că 
poţi face asta? 

— Nu ştiam că pot. Până acum. Nu aveam de gând să 
încerc - mi-era teamă că n-o să funcţioneze. Aşa că 
aveam de gând să renunţ la toate exerciţiile, să încetez 
să-mi mai bat capul cu asta. Ridică din umeri. Dar m-am 
răzgândit. Voiam să fac o încercare. Însă numai noi doi, 
fără maşinării sau doctori prin preajmă. 

„Nu de unul singur”, adăugă, deşi doar în gând. 

— Şi nu mi-ai spus! 

Îl lovi peste braţ. 

— Asta n-am simţit. 

Râseră. 

— E uimitor, Rhyme, şopti ea şi îl îmbrăţişă strâns. Ai 
reuşit. Chiar ai reuşit. 

— O să încerc din nou. 


Rhyme o privi pe Sachs, apoi îşi privi mâna. 

Şovăi o clipă, apoi trimise un val de energie din minte, 
străbătând nervii până la mâna dreaptă. Fiecare deget 
tresări puţin. Iar apoi, la fel de şovăitor ca un mânz nou- 
născut, mâna lui se roti peste cinci centimetri de pătură, 
echivalentul Marelui Canion, şi se aşeză cu fermitate 
peste încheietura lui Sachs. Îşi închise degetul mare şi 
arătătorul în jurul acesteia. 

Cu ochii în lacrimi, ea râse încântată. 

— Ca să vezi, spuse el. 

— Deci ai să continui exerciţiile? 

El dădu din cap. 

— O să programăm testul la dr. Sherman? întrebă ea. 

— Cred că am putea. Dacă nu mai apare altceva. A 
fost o perioadă aglomerată în ultima vreme. 

— O să programăm testul, spuse ea ferm. 

Stinse lumina şi se întinse lângă el. Lucru pe care el îl 
conştientiza, dar nu-l putea simţi. 

În tăcere, Rhyme îşi fixă privirea în tavan. Chiar când 
respiraţia lui Sachs încetini, deveni conştient de o 
senzaţie ciudată ce îi trecea prin piept, acolo unde n-ar 
fi trebuit să existe nimic. La început crezu că era o 
senzaţie fantomă. Apoi, alarmat, se întrebă dacă nu era 
cumva începutul unui atac de hiperreflexie, sau ceva 
mai grav. Dar apoi îşi dădu seama că nu, asta era cu 
totul altceva, ceva ce nu izvora dintr-un nerv, sau 
muşchi, sau organ. Păstrându-şi gândirea de om de 
ştiinţa, analiză empiric senzaţia şi observă că era 
similară cu ceea ce simţise când o privise pe Geneva 
Settle înfruntându-l pe avocatul băncii. Similar şi cu 
ceea ce simţise citind despre hotărârea lui Charles 
Singleton de a-şi găsi dreptatea la taverna Potters’ Field 
în acea noapte teribilă de iulie, cu mulţi ani în urmă, sau 
despre pasiunea lui faţă de drepturile civile. 

Apoi, brusc, Rhyme înţelese ce simţea: era pur şi 
simplu mândrie. Aşa cum fusese mândru de Geneva şi 
de strămoşul ei, era mândru şi de propria realizare. 


Ocupându-se de exerciţiile sale, iar apoi testându-se 
singur în noaptea aceea, Lincoln Rhyme înfruntase ceea 
ce-l înspăimântase, înfruntase imposibilul. Dacă îşi 
recăpătase ori nu o oarecare mobilitate era irelevant; 
senzaţia izvora din ceea ce realizase fără urmă de 
îndoială: integritatea, aceeaşi integritate despre care 
scrisese Charles. Îşi dădu seama că nimic altceva - nici 
politicienii sau  concetăţenii tăi sau corpul tău 
nefuncţional - nu putea să facă din tine un om de trei 
cincimi; ţie îţi aparţinea în întregime decizia de a te 
considera o persoană completă sau incompletă şi să-ţi 
trăieşti viaţa corespunzător. 

Dintr-o perspectivă mai largă, presupunea el, această 
revelaţie era la fel de puţin importantă ca uşoara 
mobilitate pe care o recuperase în mâna sa. Dar asta nu 
conta. Se gândi la profesia lui: cum o mică aşchie de 
vopsea duce la o maşină care duce la o parcare unde o 
urmă vagă de paşi duce la o uşă ce dă la iveală o fibră 
dintr-o haină aruncată ce are o amprentă digitală pe 
nasturele de la mânecă - singura suprafaţă pe care 
infractorul a uitat s-o şteargă. 

A doua zi se trezeşte la uşă cu o echipă de intervenţii. 

Şi astfel se face dreptate, o victimă este salvată, o 
familie reunită. Totul datorită unei minuscule aşchii de 
vopsea. 

Victorii mărunte - aşa spusese dr. Sherman. Victorii 
mărunte... „Uneori, sunt singurul lucru la care puteai 
spera”, reflectă Lincoln Rhyme, simțind cum se cufundă 
în somn. 

Dar uneori numai de asta şi ai nevoie. 


